༄༅། །ལེགས་པར་བཤད་པ་ལུང་རིགས་ཀྱི་རྒྱ་མཚོ་བཞུགས།། སྨད་ཆའོ།། མངོན་པར་རྟོགས་པའི་རྒྱན་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་ཞེས་བྱ་བ་འདི་ནི། གཉིས་པ་རྒྱུ་ལམ་ཤེས་ལ། འབྲེལ་བཀོད་པའི་སྒོ་ནས་འཚམས་སྦྱར་བ་དང་། མཚོན་བྱེད་ཀྱི་ཆོས་རྒྱས་པར་བཤད་པ་གཉིས། དང་པོ་ནི། རྣམ་པ་ཐམས་ཅད་མཁྱེན་པ་ཉིད་རྟོགས་པ་ནི། ཞེས་སྐབས་སུ། གཉིས་ཀྱི་དང་པོ། ལམ་ཤེས་ལ། མཚན་ཉིད། དབྱེ་བ། གཞུང་གི་བསྟན་ཚུལ། རྣམ་མཁྱེན་ལས་ལོགས་སུ་འཆད་བྱའི་རྒྱུ་མཚན་དང་། དགོས་པའོ། །དང་པོ་གཉིས་གོང་དུ་བཤད་ཟིན། གསུམ་པ་ལ། ཁ་ཅིག སྐབས་གཉིས་པའི་བསྟན་བྱའི་གཙོ་བོ་ཡིན་ན་ལམ་ཤེས་ཡིན་པས་ཁྱབ་ཟེར་བ་མི་འཐད་དེ། ལམ་ཤེས་མཚོན་བྱེད་ཀྱི་ཆོས་བཅུ་གཅིག་ཆོས་ཅན། དེར་ཐལ། དེའི་ཕྱིར་ཏེ། དངོས་བརྒྱད་དོན་བདུན་བཅུ་དང་བཅས་པ་དེ་རྒྱན་གྱི་བརྗོད་བྱའི་གཙོ་བོ་ཡིན་པའི་ཕྱིར། རང་ལུགས་ནི། སྐབས་གཉིས་པའི་བསྟན་བྱའི་གཙོ་བོར་གྱུར་པའི་ལམ་ཤེས་ཡིན་ན། རྒྱུ་ལམ་ཤེས་ཡིན་དགོས་ཏེ། ལམ་ཤེས་ལ་རྒྱུ་ལམ་ཤེས་དང་། སངས་རྒྱས་ཀྱི་སས་བསྡུས་པའི་འབྲས་དུས་ཀྱི་ལམ་ཤེས་གཉིས་སུ་ངེས་ཤིང་། ཕྱི་མ་འདིར་བསྟན་བྱའི་གཙོ་བོར་བྱས་ནས་མི་སྟོན་པའི་ཕྱིར་ཏེ། དེ་ཉིད་སྐབས་དང་པོར་བསྟན་ཟིན་ཅིང་དེའི་རྒྱུ་ངོ་ཤེས་པའི་ཕྱིར་དུ་སྐབས་གཉིས་པར་ལམ་ཤེས་གསུངས་པའི་ཕྱིར། གལ་ཏེ་ལམ་ཤེས་ཆོས་ཅན། དེར་ཐལ། དེའི་ཕྱིར། སྐབས་གཉིས་པ་བསྟན་བྱའི་གཙོ་བོ་དང་ལམ་ཤེས་ཀྱི་གཞི་མཐུན་ཡིན་པའི་ཕྱིར། རྣམ་མཁྱེན་ཆོས་ཅན། དེར་ཐལ། དེའི་ཕྱིར། སངས་རྒྱས་རྣམ་ཀུན་ཤིན་ཏུ་བ། །ཞེས་པའི་བསྟན་བྱའི་གཙོ་བོར་གྱུར་པའི་མཁྱེན་པ་ཡིན་པའི་ཕྱིར། ཁྱབ་སྟེ། དེ་སྐབས་གཉིས་པའི་རྒྱན་གཞུང་ཡིན་པའི་ཕྱིར། ཅེ་ན། དང་པོ་ལ། རྩེ་སྦྱོར་ཆོས་ཅན། རྟགས་ཀྱི་རྩེ་སྦྱོར་དུ་ཐལ། རྨི་ལམ་ན་ཡང་ཆོས་རྣམས་ཀུན། །ཅེས་སོགས་ཀྱི་སྐབས་ནས་དངོས་བསྟན་གྱི་རྩེ་སྦྱོར་ཡིན་པའི་ཕྱིར། དེའི་སྐབས་ནས་དངོས་སུ་བསྟན་པ་དང་། རྩེ་སྦྱོར་གྱི་གཞི་མཐུན་ཡིན་པའི་ཕྱིར། ཁྱབ་རྟགས་ཁས། གཉིས་པ་ལ། ཉན་ཐོས་ཀྱི་མཐོང་ལམ་ཆོས་ཅན། སྐབས་གསུམ་པའི་བསྟན་བྱའི་གཙོ་བོར་གྱུར་པའི་གཞི་ཤེས་སུ་ཐལ། ཐབས་མ་ཡིན་པས་རིང་བ་སྟེ། །ཞེས་པའི་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་པའི་ཕྱིར། ཁྱབ་སྟེ། དེ་སྐབས་གསུམ་པའི་རྒྱན་གཞུང་ཡིན་པའི་ཕྱིར། འདོད་ན། མངོན་པར་རྟོགས་པའི་རྒྱན་དེ་ཐེག་ཆེན་ཐུན་མོང་མ་ཡིན་པའི་བསྟན་བཅོས་མ་ཡིན་པར་ཐལ། རྒྱན་གྱི་ཆེད་དུ་བྱ་བའི་གདུལ་བྱའི་གཙོ་བོར་དང་ཐེག་དམན་གྱི་གཞི་མཐུན་ཡོད་པའི་ཕྱིར་ཏེ། ཐེག་དམན་གྱི་ལམ་དེ་རྒྱན་གྱི་བསྟན་བྱའི་གཙོ་བོར་ཡིན་པའི་ཕྱིར་ཏེ། ཐེག་དམན་གྱི་མཐོང་ལམ་དེ་སྐབས་གསུམ་པའི་བསྟན་བྱའི་གཙོ་བོར་གྱུར་པའི་མཁྱེན་པ་ཡིན་པའི་ཕྱིར། དེས་ན་སངས་རྒྱས་རྣམ་ཀུན་ཤིན་ཏུ་བ། །ཞེས་པའི་བསྟན་བྱའི་གཙོ་བོ་ཡིན་ན་སྐབས་གཉིས་པའི་དེ་ཡིན་མི་དགོས་ཏེ། དེ་དག་སྐབས་གཉིས་པའི་ཞར་བྱུང་གི་གཞུང་ཡིན་པའི་ཕྱིར། ཉོན་མོངས་ཤེས་བྱ་ལམ་གསུམ་གྱི། །ཞེས་སོགས་ཀྱི་སྐབས་ནས་དངོས་སུ་བསྟན་པའི་བྱང་སེམས་ཀྱི་རྣམ་དག་ནི་བསྟན་བྱའི་གཙོ་བོ་དང་། སངས་རྒྱས་ཀྱི་རྣམ་དག་ཤིན་ཏུ་བ་ཡིན་པ་དང་། ཐེག་དམན་གྱི་རྣམ་དག་ཤིན་ཏུ་བ་མ་ཡིན་པ་ནི་ཞར་བྱུང་གི་ཚུལ་དུ་སྟོན་པའི་ཕྱིར་ཏེ། ས་དགུ་ལ་ནི་ཆེན་པོ་ཡི། །ཅེས་པའི་འཚམས་སྦྱར་དུ། ལམ་ཤེས་གཉིས་ཀྱི་སྐབས་སུ་རྣམ་པར་དག་པ་སྨྲོས་པའི་ཞར་ལ་སངས་རྒྱས་དང་ཉན་ཐོས་ལ་སོགས་པའི་རྣམ་པར་དག་པ་གོ་རིམ་བཞིན་དུ་ཤིན་ཏུ་བ་དང་གཅིག་ཤོས་སུ་བཤད་པ་དེ་ཇི་ལྟ་བུ་ཡིན་ཞེ་ན། ཅེས་གསུངས་པའི་ཕྱིར། བཞི་པ་ལ། རྒྱུ་མཚན་དང་། དགོས་པ་གཉིས། དང་པོ་ནི། རྣམ་མཁྱེན་དེ་རྒྱུ་ལམ་ཤེས་ཕན་འདོགས་བྱེད་དུ་ཡོད་ན་འབྱུང་ལ། དེ་ཕན་འདོགས་བྱེད་དུ་མེད་ན་མི་འབྱུང་བས་དེ་ལས་ལོགས་སུ་བཞག་པ་ཡིན་ཏེ། འབྲས་བུ་རྣམ་མཁྱེན་ཐོབ་པ་ནི་རྒྱུ་ལམ་ཤེས་ཉམས་སུ་ལེན་པ་ལ་རག་ལས་པའི་ཕྱིར། གཉིས་པ་ལ། རྩོད་པ་དང་། དེའི་ལན་གཉིས། དང་པོ་ནི། རྣམ་མཁྱེན་ལས་ལོགས་སུ་ལམ་ཤེས་བཞག་པ་དགོས་མེད་དུ་ཐལ། རྣམ་མཁྱེན་འཆད་པའི་སྐབས་སུ་མཐོང་ལམ་སྒོམ་ལམ་སོགས་ལམ་ཤེས་བསྟུན་ཟིན་པའི་ཕྱིར། རྣམ་མཁྱེན་ཐོབ་བྱེད་ཀྱི་རྒྱུད་ཀྱང་ལམ་ཤེས་བསྟན་མི་དགོས་ཏེ། རྣམ་མཁྱེན་ནི་ཤེས་བྱ་ཐམས་ཅད་མངོན་སུམ་དུ་རྟོགས་པའི་ཡུལ་ཅན་ཡིན་ཀྱང་གནས་ལུགས་ཀྱི་དོན་བསྒོམས་པ་ཅན་གྱིས་ཐོབ་ནུས་པའི་ཕྱིར། ཅེ་ན། གཉིས་པ་ནི། དང་པོ་ལ་སྐྱོན་མེད་དེ། རྣམ་མཁྱེན་འཆད་པའི་སྐབས་སུ་ཐེག་ཆེན་གྱི་མཐོང་ལམ་སྒོམ་ལམ་ལ་སོགས་པའི་ལམ་ཤེས་ནི་རྣམ་མཁྱེན་མཚོན་བྱེད་ཀྱི་ལྡོག་པ་ནས་བཤད། འདིར་ནི་དེ་ཐོབ་པར་བྱེད་པའི་རྒྱུའི་ལྡོག་པ་ནས་བཤད་པས་བསྟན་ཚུལ་མི་འདྲ་བའི་ཁྱད་པར་ཡོད་པའི་ཕྱིར་རོ། །གཉིས་པ་ཡང་མི་འཐད་དེ། གཞིའི་དུས་སུ་གཞི་ལམ་རྣམ་པའི་ཆོས་ཐམས་ཅད་ཐོས་བསམ་གྱིས་གཏན་ལ་ཕབ་པའི་དོན་དེ་ཉིད་ཚུལ་བཞིན་དུ་ཉམས་སུ་བླངས་པ་ལས་འབྲས་བུ་རྣམ་མཁྱེན་སྒྲུབ་དགོས་པའི་ཕྱིར། འགྲེལ་ཆེན་ལས། གལ་ཏེ་དེ་ལྟ་ཡིན་ན་རབ་ཏུ་དགའ་བ་ལ་སོགས་པའི་ས་རྣམས་ཀྱང་དེར་སྨྲོས་ནས། བྱང་ཆུབ་སེམས་དཔའ་རྣམས་ཀྱི་མཐོང་བ་ལ་སོགས་པའི་ལམ་བསྟན་པ་ཡིན་པའི་ཕྱིར་ཡང་ཅིའི་ཕྱིར་བསྟན་ཅེ་ན། བརྗོད་པར་བྱ་སྟེ། དེ་བཞིན་གཤེགས་པ་རྣམས་ཀྱི་རྒྱུ་དང་འབྲས་བུ་མ་ལུས་པར་ཐུགས་སུ་ཆུད་པ་ལས་ལྟོས་ཏེ་རྣམ་པ་ཐམས་ཅད་མཁྱེན་པ་ཉིད་ཅེས་བརྗོད་པ་ཡིན་པས། རྒྱལ་བའི་སྲས་རྣམས་ཀྱི་ལམ་ནི། དེ་ལས་གསུངས་པ་མ་ཡིན་ཞེས་དགོས་པ་བསལ་བར་བྱ་བའི་ཕྱིར། དེ་ཉིད་ལས་རྒྱུ་ཙམ་ཞིག་དྲངས་ནས་བྱང་ཆུབ་སེམས་དཔའ་རྣམས་ཀྱི་མཐོང་བ་ལ་སོགས་པའི་ལམ་ཤེས་པ་ཉིད་དུ་ལོགས་ཤིག་ཏུ་བཞག་པ་ཡིན་ནོ། །ཞེས་གསུངས་སོ། །ཡང་ན། འཁོར་རྙིང་པའི་བརྙས་པ་སྤང་བ་དང་གསར་པའི་རྒྱུད་ལ་ཤེར་ཕྱིན་གྱི་རྟོགས་པ་སྐྱེད་པའི་ཕྱིར་དུ་དེ་ལས་ལོགས་སུ་བཤད་པ་ཡིན་ཏེ། རྣམ་མཁྱེན་གྱི་མདོ་བཤད་ཟིན་པའི་རྗེས་སུ་ལྷག་པའི་འཁོར་རྣམས་ལ་སྔར་གྱི་མདོ་དེ་ཉིད་བཤད་ན་བཤད་བྱའི་ཆོས་ཡང་འདི་ཙམ་དུ་ཟད་དོ་སྙམ་ནས། དེ་བཞིན་གཤེགས་པ་ལ་བརྙས་པ་སྐྱེ་བར་འགྱུར་ལ། ཤེར་ཕྱིན་གྱི་མདོ་མ་གསུངས་ན། འཁོར་གསར་པ་རྗེས་སུ་འཛིན་པ་མི་ནུས་པ་ལ་དགོངས་ནས་ལམ་ཤེས་ཀྱི་མདོ་གསུངས་པའི་ཕྱིར། གཉིས་པ་ལ། བསྡུ་བ་སྤྱིར་བསྟན་པ་དང་། དཀའ་གནས་སོ་སོ་བཤད་པ་གཉིས། དང་པོ་ལ། ལོ་ཆེན་ན་རེ། ལམ་ཤེས་མཚོན་བྱེད་ཀྱི་ཆོས་བཅུ་གཅིག་པོ་བསྡུ་ན་རྟེན་གྱི་གང་ཟག་དང་། དེའི་རྒྱུད་ལ་ཡོད་པའི་ལམ་ཤེས་གཉིས་སུ་འདུས། དང་པོ་ལ། ལམ་ཤེས་སྐྱེ་བའི་ལུས་རྟེན། བསམ་པའི་རྟེན། ཉེ་བར་ལེན་པའི་རྒྱུའི་རྟེན། རང་བཞིན་ཅན་གྱི་རྟེན། བྱེད་ལས་ཅན་གྱི་རྟེན་གྱི་གང་ཟག་སྟེ་ལྔ། གཉིས་པ་ལ། ཤེས་བྱ་ཉན་ཐོས། རང་རྒྱལ། བྱང་སེམས་ཀྱི་ལམ་གསུམ་མོ། །ཞེས་གསུངས་སོ། །རང་ལུགས་ནི་འདྲེ་ཨར་ལྟར། ལམ་ཤེས་ཀྱི་ཡན་ལག་དང་། ཡན་ལག་ཅན་གྱི་ལམ་ཤེས་གཉིས་སུ་འདུས། དང་པོ་ལ་ལམ་ཤེས་མ་སྐྱེས་པ་སྐྱེད་པར་བྱེད་པའི་ཡན་ལག་དང་། སྐྱེས་ནས་གཞན་ལ་ཕན་འདོགས་པའི་ཡན་ལག་གཉིས། དང་པོ་ལ། གེགས་ཉོན་མོངས་མངོན་གྱུར་པ་དང་བྲལ་བའི་ལུས་རྟེན། མཐུན་རྐྱེན་བྱང་ཆུབ་མཆོག་ཏུ་སེམས་བསྐྱེད་པའི་བསམ་པའི་རྟེན། ཉེ་བར་ལེན་པའི་རྒྱུ་ཐེག་ཆེན་གྱི་རིགས་སད་པ་དང་གསུམ་དགོས་ཏེ། འཇིག་རྟེན་ན། སྟོན་ཐོག་ཕུན་སུམ་ཚོགས་པ་སྐྱེད་པ་ལ་གེགས་ཚ་གོ་སོགས་དང་བྲལ་བའི་ཞིང་ས། ལྷན་ཅིག་བྱེད་པའི་རྐྱེན་ཆུ་ལུད་ཉེ་བར་ལེན་པའི་རྒྱུ་ས་བོན་དྲུང་པ་སོགས་གསུམ་དགོས་པ་བཞིན་ནོ། །དང་པོ་ནི། ལྷ་རྣམས་རུང་བ་བྱ་བའི་ཕྱིར། །ཞེས་སོགས་རྩ་འགྲེལ་གྱིས་བསྟན། གཉིས་པ་ནི། ཡུལ་ངེས་པ་དང་། ཅེས་སོགས་རྩ་འགྲེལ་གྱིས་བསྟན། གསུམ་པ་ནི། ཁྱབ་པ་དང་ཅེས་སོགས་རྩ་འགྲེལ་གྱི་བསྟན། གཉིས་པ་ལ། ལམ་ཤེས་ཀྱི་རང་བཞིན་དང་། དེའི་བྱེད་ལས་གཉིས། དང་པོ་ནི། གཞན་དོན་དུ་འཁོར་བར་སྐྱེ་བ་ལེན་པའི་རྒྱུ་ཉོན་མོངས་པའི་བག་ཆགས་ཆེད་དུ་གཉེར་ནས་མི་སྤོང་བའི་རང་བཞིན་ཅན་ཡིན་ལ། དེ་ཉིད་རང་བཞིན་དང་ནི་ཞེས་པ་རྩ་འགྲེལ་གྱིས་བསྟན། གཉིས་པ་ནི། ལམ་ཤེས་རྒྱུད་ལ་སྐྱེས་པའི་བྱང་ཆུབ་སེམས་དཔས་གདུལ་བྱ་འཁོར་དུ་མ་བསྡུས་པ་བསྡུས། བསྡུས་པ་རྣམས་སྨིན། སྨིན་པ་རྣམས་གྲོལ། གྲོལ་བ་རྣམས་མཐར་ཕྱིན་པའི་ལམ་ལ་འཁོར་བའི་མཛད་པའི་ཕྲིན་ལས་ཡིན་ལ། དེ་ཉིད། དེའི་ལས་ཞེས་པ་རྩ་འགྲེལ་གྱི་བསྟན། གཉིས་པ་ལ། ཉན་ཐོས། རང་རྒྱལ། ཐེག་ཆེན་གྱི་ལམ་ཤེས་པའི་ལམ་ཤེས་གསུམ་སྟེ། རིགས་ཅན་གསུམ་རྗེས་སུ་བཟུང་བའི་ཕྱིར་དུ་ཤེས་བྱ་ལམ་གསུམ་ཕྱིན་ཅི་མ་ལོག་པར་ཤེས་དགོས་པའི་ཕྱིར། དང་པོ་ནི། ལམ་ཤེས་ཉིད་ཀྱི་ཚུལ་ལ་ནི། ཞེས་སོགས་ཀྱིས་བསྟན། དེའི་རྒྱུ་ངེས་འབྱེད་ཆ་མཐུན་གྱིས་འཕགས་པ་ཉན་ཐོས་ལམ་ལ་ནི། ཞེས་སོགས་ཀྱིས་བསྟན། གཉིས་པ་ལ། རང་རྒྱལ་གྱི་ཁྱད་ཆོས་ཁྱད་གཞི་རང་རྒྱལ་གྱི་ངོ་བོ། དེ་ཇི་ལྟར་ཤེས་ཚུལ་ལོ། །དང་པོ་ནི། རང་བྱུང་བདག་ཉིད་རྟོགས་པའི་ཕྱིར། །ཞེས་སོགས་ཀྱིས་བསྟན། དེ་ལ་རྩོད་པ་སྤང་པ་ནི། གང་གང་དོན་ནི་གང་གང་ལ། །ཞེས་སོགས་ཀྱིས་བསྟན། གཉིས་པ་ནི། བཟུང་དོན་རྟོགས་པ་སྤོང་ཕྱིར་དང་། །ཞེས་སོགས་ཀྱིས་བསྟན། གསུམ་པ་ལ། ཐེག་ཆེན་འཕགས་པས་འཛིན་པ་ཆོས་ཀྱིས་བདག་མེད་ཤེས་ཚུལ་དེ་ལ། མངོན་སུམ་དུ་གསར་དུ་མཐོང་བའི་ཚུལ་གྱིས་ཤེས་པ་དང་། མཐོང་ཟིན་རྒྱུན་དུ་གོམས་པའི་ཚུལ་གྱིས་ཤེས་པ་གཉིས་སུ་ངེས་པའི་ཕྱིར། དང་པོ་ནི། བདེན་དང་བདེན་ལ་བཟོད་པ་དང་། །ཅེས་སོགས་མདོར་བསྟན་རྒྱས་བཤད་ཀྱིས་བསྟན། གཉིས་པ་ལ། སྒོམ་ལམ་གྱི་བྱེད་པ་དང་། བྱེད་པ་ཅན་གྱི་སྒོམ་ལམ་གཉིས་ཏེ། སྒོམ་ལམ་གྱི་གདུལ་བྱ་སྒོམ་ལམ་པ་སྤྲོ་བས་འཇུག་པའི་ཕྱིར་དུ་སྒོམ་ལམ་གྱི་འབྲས་བུ་དང་། སྒོམ་ལམ་རང་གི་ངོ་བོ་གཉིས་གསུངས་པའི་ཕྱིར། དང་པོ་ནི། ཀུན་ནས་ཞི་དང་ཞེས་སོགས་ཀྱིས་བསྟན། གཉིས་པ་ལ། ཟག་བཅས་སྒོམ་ལམ་དང་། ཟག་མེད་སྒོམ་ལམ་གཉིས་སྟེ་དེ་ལ་རྗེས་ཐོབ་དང་། མཉམ་བཞག་གིས་བསྡུས་པའི་སྒོམ་ལམ་གཉིས་སུ་ངེས་པའི་ཕྱིར། དང་པོ་ལ། མོས་བསྔོ་རྗེས་སུ་ཡི་རང་གསུམ་སྟེ། བྱང་ཆུབ་སེམས་དཔས་རྗེས་ཐོབ་ཏུ་བསོད་ནམས་ཀྱི་ཚོགས་རྫོགས་པར་བྱེད་དགོས་ལ། མོས་པས་དང་པོར་དེ་བསོག་པར་བྱེད། བསྔོ་བས་དེ་མི་ཟད་པར་བྱེད། རྗེས་སུ་ཡི་རང་གི་དེ་གོང་འཕེལ་དུ་བྱེད་པའི་ཕྱིར། དང་པོ། མོས་པའི་ངོ་བོ་དབྱེ་བ་དང་བཅས་པ་ནི། མོས་པ་རང་གི་དོན་དང་ནི། །ཞེས་སོགས་ཀྱིས་བསྟན། དེའི་ཕན་ཡོན་ནི། ཤེས་རབ་ཕ་རོལ་ཕྱིན་པ་ལ། །ཞེས་སོགས་རྩ་འགྲེལ་གྱིས་བསྟན། གཉིས་པ་ནི། ཡོངས་སུ་བསྔོ་བ་ཁྱད་པར་ཅན། །ཅེས་སོགས་རྩ་འགྲེལ་གྱིས་བསྟན་ནོ། །གསུམ་པ་ནི། ཐབས་དང་མི་དམིགས་པ་དག་གིས། །ཞེས་སོགས་ཀྱིས་བསྟན། གཉིས་པ་ལ། སྒྲུབ་པ་བསྒོམ་ལམ་དང་། རྣམ་དག་བསྒོམ་ལམ་གཉིས་སུ་ཡོད་དེ། དེ་ལ་བར་ཆད་མེད་ལམ་དང་། རྣམ་གྲོལ་ལམ་གཉིས་སུ་ཡོད་པའི་ཕྱིར། དང་པོ་ནི། དེ་ཡི་ངོ་བོ་ཉིད་མཆོག་ཉིད། །ཅེས་སོགས་ཀྱིས་བསྟན། གཉིས་པ་ལ་ལྔ་ལས། དང་པོ་ནི། རྣམ་དག་བསྒོམ་ལམ་གྱི་རྒྱུ་དང་རྒྱུ་མ་ཡིན་པའི་རབ་དབྱེ་ནི། སངས་རྒྱས་རྟེན་དང་སྦྱིན་སོགས་དང་། །ཞེས་སོགས་ཀྱིས་བསྟན། གཉིས་པ་དེའི་ངོ་བོ་སྤྱིར་བསྟན་པ་ནི། འབྲས་བུ་དག་པ་གཟུགས་ལ་སོགས། །ཞེས་སོགས་ཀྱིས་བསྟན། གསུམ་པ་དེའི་དབྱེ་བ་ནི། ཉོན་མོངས་ཤེས་བྱ་ལམ་གསུམ་གྱི། །ཞེས་སོགས་ཀྱིས་བསྟན། བཞི་པ་སངས་རྒྱས་ཀྱི་རྣམ་དག་ཤིན་ཏུ་བར་སྒྲུབ་པའི་ཚུལ་ནི། ས་དགུ་ལ་ནི་ཆེན་པོ་ཡི། །ཞེས་སོགས་ཀྱིས་བསྟན། ལྔ་པ། དེ་ལ་རྩོད་པ་སྤོང་བ་ནི། དེ་ལ་ཀླན་ཀ་སྤངས་པ་ཡིས། །ཞེས་སོགས་ཀྱིས་བསྟན། གཉིས་པ་ནི། རྣམ་མཁྱེན་གྱི་འོག་ཏུ་ལམ་ཤེས་བཤད་པ་ཆོས་ཅན། དགོས་པ་ཡོད་དེ། རྣམ་མཁྱེན་དེ་རྒྱུ་ལམ་ཤེས་ཕན་བྱེད་དུ་ཡོད་མེད་ཀྱི་རྗེས་སུ་འགྲོ་ལྡོག་བྱེད་པའི་རྒྱུ་མཚན་གྱིས་དེ་ལྟར་དུ་བཤད་པའི་ཕྱིར། གཉིས་པ་ལ་གཉིས་ལས། དང་པོ་ལམ་ཤེས་ཀྱི་ཡན་ལག་ནི། ལྷ་རྣམས་རུང་བར་བྱ་བའི་ཕྱིར། །ཅེས་སྐབས་སུ། གཉིས་ཀྱི་དང་པོ། ལམ་ཤེས་ཀྱི་ཡན་ལག་ལ། མཚན་ཉིད། དབྱེ་བ། དོགས་གཅོད་དང་གསུམ། དང་པོ་ནི། ལམ་ཤེས་དངོས་སུ་སྐྱེ་བའི་ལུས་རྟེན་ལ་སོགས་པ་ཆོས་ལྔ་གང་རུང་གིས་བསྡུས་པའི་ལམ་ཤེས་ཀྱི་ཁྱད་ཆོས་སོ། །དབྱེ་ན། ལམ་ཤེས་མ་སྐྱེས་པ་བསྐྱེད་པར་བྱེད་པའི་ལམ་ཤེས་ཀྱི་ཡན་ལག་དང་། སྐྱེས་ནས་གཞན་ལ་ཕན་འདོགས་པའི་ཡན་ལག་གཉིས། དང་པོའི་མཚན་ཉིད། ལམ་ཤེས་ཀྱི་ཡན་ལག་གང་ཞིག ལམ་ཤེས་མ་ཐོབ་པ་ཐོབ་པར་བྱེད་པའི་ཕྱིར་དུ་བརྩོན་པར་བྱེད་པའི་རྒྱུ་ཡིས་བསྡུས་པ། དབྱེ་ན། དངོས་སུ་སྐྱེ་བའི་ལུས་རྟེན། དེའི་བསམ་པའི་རྟེན། དེའི་ཉེ་བར་ལེན་པའི་རྒྱུ་རིགས་དང་གསུམ། དང་པོ་ནི། ཉོན་མོངས་མངོན་གྱུར་པ་དང་བྲལ་བའི་ཆོས་མཆོག་སྐད་ཅིག་ཐ་མ་ལ་གནས་པའི་བྱང་སེམས་ལྟ་བུ། གཉིས་པ་ནི། དེའི་རྒྱུད་ཀྱི་སེམས་བསྐྱེད་ལྟ་བུ། གསུམ་པ་ནི། ལམ་ཤེས་ཀྱི་རྒྱུར་གྱུར་པའི་ཡིད་ཀྱི་རྣམ་པར་ཤེས་པ་གསལ་རིག་ལྟ་བུ། གཉིས་པའི་མཚན་ཉིད། དེའི་ཡན་ལག་གང་ཞིག ལམ་ཤེས་ཀྱི་ངོ་བོ་དང་འབྲས་བུ་གང་རུང་གིས་བསྡུས་པ། དབྱེ་ན། ལམ་ཤེས་ཀྱི་རང་བཞིན་དང་། དེའི་བྱེད་ལས་གཉིས། དང་པོ་ནི། གཞན་དོན་དུ་འཁོར་བར་སྐྱེ་བ་ལེན་པའི་རྒྱུ་ཉོན་མོངས་པའི་བག་ཆགས་ཆེད་དུ་གཉེར་ནས་མི་སྤོང་བའི་ཐེག་ཆེན་གྱི་མཐོང་ལམ་སྒོམ་ལམ་ལྟ་བུ། གཉིས་པ་ནི། ལམ་ཤེས་ཀྱིས་བདག་རྐྱེན་བྱས་པ་ལ་བརྟེན་ནས་བྱུང་བའི་མཛད་པའི་འཕྲིན་ལས་ལྟ་བུ། གསུམ་པ་ལ། ཁ་ཅིག ལམ་ཤེས་དངོས་སུ་སྐྱེ་བའི་གང་ཟག་གི་རྒྱུད་ལ་ང་རྒྱལ་མངོན་གྱུར་པ་མེད་པར་བཤད་པ་ནི། འཇུག་ཤེས་ཀྱིས་བསྡུས་པའི་ང་རྒྱལ་མེད་པ་ལས་དགོངས་པ་ཡིན་གྱི། ང་རྒྱལ་གཏན་མེད་མ་ཡིན་ཏེ། དེའི་རྒྱུད་ལ་ཉོན་ཡིད་འཁོར་དུ་བྱུང་བའི་ང་རྒྱལ་ཡོད་པའི་ཕྱིར་ཏེ། སོ་སྐྱེ་ཡིན་པའི་ཕྱིར་ཟེར། མཐུན་རྐྱེན་བྱང་ཆུབ་མཆོག་ཏུ་སེམས་མ་བསྐྱེད་པའི་གང་ཟག་གི་རྒྱུད་ལ་ལམ་ཤེས་དངོས་སུ་སྐྱེ་བ་ཡོད་པར་ཐལ། ང་རྒྱལ་མངོན་གྱུར་པ་དང་མ་བྲལ་བའི་གང་ཟག་གི་རྒྱུད་ལ་ལམ་ཤེས་དངོས་སུ་སྐྱེ་བ་ཡོད་པའི་ཕྱིར། གལ་ཏེ་གཏན་ཚིགས་མ་གྲུབ་སྟེ། ཉོན་ཡིད་འཁོར་དུ་བྱུང་བའི་ང་རྒྱལ་དེ་ང་རྒྱལ་མངོན་གྱུར་པ་མ་ཡིན་ཅེ་ན། ཤེས་སྒྲིབ་རྟོག་པ་ཡིན་ན། ཤེས་སྒྲིབ་མངོན་གྱུར་ཡིན་པས་མ་ཁྱབ་པར་ཐལ། ཉོན་སྒྲིབ་རྟོག་པ་ཡིན་ན། ཉོན་སྒྲིབ་མངོན་གྱུར་པ་ཡིན་པས་མ་ཁྱབ་པའི་ཕྱིར། མ་གྲུབ་ན། ཉོན་ཡིད་འཁོར་དུ་བྱུང་བའི་ང་རྒྱལ་ཆོས་ཅན། དེར་ཐལ། དེའི་ཕྱིར། འདོད་ན། ནང་འགལ་དང་གཞན་ཡང་ཉོན་མོངས་པའི་བག་ཆགས་དེ་ཉོན་སྒྲིབ་ཡིན་པར་ཐལ། དེ་ལ་མངོན་གྱུར་པ་དང་ས་བོན་གཉིས་སུ་གྲངས་མ་ངེས་པའི་ཕྱིར། རྟགས་ཁས། རང་ལུགས། སྤྱིར་སོ་སྐྱེ་ཐམས་ཅད་ཀྱི་རྒྱུད་ལ། ཉོན་ཡིད་ཡོད་པར་བཤད་པ་ནི་རགས་བཤད་ཙམ་ཡིན་ལ། དམིགས་བསལ་དུ། ཆོས་མཆོག་སྐད་ཅིག་ཐ་མ་ལ་གནས་པའི་བྱང་སེམས་ནི་སོ་སྐྱེ་ཡིན་ཀྱང་ཉོན་ཡིད་དང་མི་ལྡན་ཏེ། དེ་ང་རྒྱལ་དང་བྲལ་བར་བཤད་པའི་ཕྱིར་ཏེ། ང་རྒྱལ་བཅོམ་པའི་རྒྱུད་ཁོ་ན་ལ་རྟོགས་པ་སྐྱེའོ་ཅེས་བཤད་པའི་ཕྱིར། དཔེར་ན། ཐེག་དམན་གྱི་སེམས་བསྐྱེད་རྣམས་སྤྱིར་བསྟན་དུ་རང་དོན་ཡིད་བྱེད་དང་ལྡན་པར་བཤད་ཀྱང་། ཐེག་ཆེན་ལམ་དུ་དངོས་སུ་འཇུག་ཁ་མ་ལ་དམིགས་བསལ་ཡོད་པ་བཞིན་ནོ། །གཉིས་པ་ནི། ལམ་ཤེས་ཀྱི་ཡན་ལག་ཆོས་ཅན་ཁྱོད་ལ་དབྱེ་ན་ལྔར་ཡོད་དེ། ལམ་ཤེས་མ་སྐྱེས་པ་བསྐྱེད་པར་བྱེད་པའི་ཡན་ལག་གསུམ། སྐྱེས་ནས་གཞན་ལ་ཕན་འདོགས་པར་བྱེད་པའི་ཡན་ལག་གཉིས་རྣམས་སུ་ཡོད་པའི་ཕྱིར། ཐེག་པ་གསུམ་རྣམ་པར་བཞག་པ་ནི། །ཞེས་སྐབས་སུ། གཉིས་ཀྱི་དང་པོ་ལ། མཐར་ཐུག་ལ་ལྟོས་ཏེ་ཐེག་པ་གསུམ་གྲུབ་མ་གྲུབ་ལ། སེམས་ཅན་ཐམས་ཅད་སངས་རྒྱ་མི་རྒྱ་ལ། འཁོར་བ་ལ་མཐའ་ཡོད་མེད་ལ་དཔྱད། འཕྲོས་དོན་གཞན་བཤད་པ་དང་བཞི། དང་པོ་དངོས་སྨྲ་བའི་ལུགས་དགག དབུ་མ་པའི་ལུགས་བཞག དེ་ལ་རྩོད་པ་སྤང་བའོ། །དང་པོ་ལ། འདོད་པ་བརྗོད་པ་དང་། དེ་དགག་པའོ། །དང་པོ་ནི། དངོས་སྨྲ་བ་རྣམས་ན་རེ། ལང་གཤེགས་ལ་སོགས་པའི་མདོ་ལས། མཐར་ཐུག་ཐེག་པ་གཅིག་ཏུ་གསུངས་པ་ནི། དྲང་དོན་དགོངས་པ་ཅན་ཡིན་ཏེ། དེ་ལ་དགོངས་གཞི། དགོས་པ། དངོས་ལ་གནོད་བྱེད་གསུམ་ཡོད་པའི་ཕྱིར། དང་པོ་ནི། ཐེག་པ་གསུམ་པོ་དེ་གཞིའི་དུས་སུ་ཆོས་དབྱིངས་ཐ་དད་མེད་པར། ལམ་གྱི་དུས་སུ་བདག་མེད་རྟོགས་པར། འབྲས་བུའི་དུས་སུ་རྣམ་གྲོལ་ཐོབ་པར་མཚུངས་པ་ལ་དགོངས་པའི་ཕྱིར། རྒྱན་ལས། ཆོས་དང་བདག་མེད་གྲོལ་བ་དག །མཚུངས་ཕྱིར་རིགས་ནི་ཐ་དད་ཕྱིར། །ཅེས་སོ། །གཉིས་པ་ནི། ཉན་ཐོས་མ་ངེས་པ་ཐེག་ཆེན་དུ་ཁ་དྲང་པ་དང་། ཐེག་ཆེན་མ་ངེས་པ་ཐེག་དམན་དུ་མི་ལྟུང་བར་ཐེག་ཆེན་དུ་བཟུང་བའི་ཕྱིར་ཡིན་ཏེ། རྒྱན་ལས། ཁ་ཅིག་དག་ན་དྲང་ཕྱིར་དང་། །གཞན་ཡང་ཀུན་ཏུ་བཟུང་བའི་ཕྱིར། །རྫོགས་པའི་སངས་རྒྱས་རྣམས་ཀྱིས་ནི། །མ་ངེས་རྣམས་ལ་ཐེག་གཅིག་བསྟན། །ཞེས་སོ། །གསུམ་པ་དངོས་ལ་གནོད་བྱེད་ཡོད་དེ། ལྷག་མེད་མྱང་འདས་ཐོབ་ནས་ཐེག་ཆེན་གྱི་ལམ་དུ་ཞུགས་ཏེ་སངས་རྒྱ་བ་མེད་པའི་ཕྱིར་ཏེ། སངས་རྒྱ་བ་ལ་གཞན་དོན་དུ་འཁོར་བར་སྐྱེ་བ་བླང་སྟེ་ཚོགས་གཉིས་རྫོགས་པར་བྱ་དགོས་ལ། དེར་འདུས་བྱས་ཀྱི་འཇུག་པ་རྒྱུན་ཆད་པའི་ཕྱིར། དགོངས་འགྲེལ་ལས། ཉན་ཐོས་ཀྱི་རིགས་ཀྱི་གང་ཟག་ཞི་བ་བགྲོད་པ་གཅིག་པུ་པ་ནི། སངས་རྒྱས་ཐམས་ཅད་བརྩོན་པ་དང་ལྡན་པར་གྱུར་ཀྱང་བྱང་ཆུབ་ཀྱི་སྙིང་པོ་ལ་བཞག་སྟེ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་མི་ནུས། ཞེས་དང་། བསྡུ་བ་ལས། དེ་ལ་དོན་དམ་པ་ཞེས་སོགས་སོ། །ཞེས་སོ། །དེས་ན་མཐར་ཐུག་ཐེག་པ་གསུམ་དུ་གྲུབ་སྟེ། སེམས་ཅན་འདི་དག་དང་པོར་གཞི་དུས་སུ་འགའ་ཞིག་ཉན་ཐོས་ཀྱི་རིགས་ཅན་དུ་ངེས། འགའ་ཞིག་རང་རྒྱལ་གྱིས་རིགས་ཅན་དུ་ངེས། འགའ་ཞིག་ཐེག་ཆེན་གྱི་རིགས་ཅན་དུ་ངེས་པས་ཁམས་ཐ་དད། དེ་དང་མཐུན་པར་མོས་པ་ཡང་ཐ་དད། བར་དུ་བྱང་ཆུབ་གསུམ་སྒྲུབ་ཚུལ་ཡང་ཐ་དད། མཐར་ཐུག་བྱང་ཆུབ་གསུམ་སྒྲུབ་ཚུལ་ཡང་ཐ་དད་པའི་ཕྱིར། རྒྱན་ལས། ཁམས་རྣམས་དང་ནི་མོས་པ་དང་། །སྒྲུབ་པ་ཐ་དད་དབྱེ་བ་དང་། །འབྲས་བུ་ཐ་དད་མཐོང་བའི་ཕྱིར། །རིགས་ཡོད་དང་ནི་ངེས་པ་ཡིན། །ཞེས་སོ། །གཉིས་པ་ལ། ལུང་དང་རིགས་པའི་གནོད་བྱེད་གཉིས། དང་པོ་ནི། ལང་གཤེགས་ལས། ཐེག་པ་གཅིག་ཏུ་ངེས་སྨྲས་ཏེ། །ཐེག་པ་རྣམ་བཞག་ཡོད་མ་ཡིན། །བྱིས་པ་རྣམས་ནི་ཡོངས་དྲང་ཕྱིར། །ཐེག་པ་ཐ་དད་ངེས་བཤད་དོ། །ཞེས་སོ། །གཉིས་པ་ལ། དངོས་སྟོབས་རིགས་པས་གནོད་པ་དང་། ཁས་བླངས་ནའང་འགལ་གྱིས་གནོད་པ་གཉིས། དང་པོ་ནི། ཐེག་དམན་ལ་མཐར་ཐུག་གི་མྱང་འདས་མེད་པར་ཐལ། མཐར་ཐུག་གི་མྱང་འདས་ཐོབ་པ་ལ་སྒྲིབ་གཉིས་ཀྱི་གཉེན་པོ་ཆོས་དབྱིངས་སྒོམ་དགོས་ལ། ཐེག་དམན་གྱིས་ཆོས་ཐམས་ཅད་བདེན་པས་སྟོང་པའི་ཆོས་དབྱིངས་སྒོམ་པར་མི་ནུས་པའི་ཕྱིར། མ་གྲུབ་ན། ཐེག་དམན་གྱི་ཐེག་པ་ལས་ལོགས་སུ་ཐེག་ཆེན་གྱི་ཐེག་པ་བསྟན་པ་དགོས་མེད་དུ་ཐལ་བ་དང་། འདུས་བྱས་རང་བཞིན་གྱིས་གྲུབ་པར་ཁས་བླངས་པ་དང་ཡང་འགལ་ལོ། །གལ་ཏེ་སྐྱོན་མེད་དེ། ཐེག་དམན་ལ་ཐེག་ཆེན་གྱིས་བསྒོམ་བྱའི་ཆོས་དབྱིངས་ལས་རིགས་ཐ་དད་པའི་ཆོས་དབྱིངས་སྒོམ་རྒྱུ་གཞན་ཡོད་པའི་ཕྱིར། ཅེ་ན། མི་འཐད་དེ། ཆོས་དབྱིངས་ལ་རིགས་མི་འདྲ་བའི་དབྱེ་བ་མེད་པའི་ཕྱིར་ཏེ། འཕགས་པ་བདེན་པ་གཉིས་ལ་འཇུག་པ་ལས། ཆོས་དབྱིངས་ཐ་དད་མེད་པའི་ཕྱིར་ཐེག་པ་ལ་ནི་ཐ་དད་མེད་དོ། །ཞེས་དང་། ཀླུ་སྒྲུབ་ཀྱིས། ཆོས་ཀྱི་དབྱིངས་ལ་དབྱེར་མེད་ཕྱིར། །གཙོ་བོའི་ཐེག་པ་དབྱེར་མ་མཆིས། །ཞེས་སོ། །གཉིས་པ་ནི། དངོས་སྨྲ་བ་ཆོས་ཅན། སྒྲིབ་གཉིས་སྤངས་པའི་མཐར་ཐུག་གི་མྱང་འདས་མེད་པར་ཐལ། སྒྲིབ་པ་གཉེན་པོའི་སྟོབས་ཀྱིས་སྤོང་མི་ནུས་པའི་ཕྱིར་ཏེ། དེ་བདེན་གྲུབ་ཡིན་པའི་ཕྱིར། དེས་ན་ཐེག་དམན་ལ་མཐར་ཐུག་གི་མྱང་འདས་མེད་དེ། དེ་ནི་རང་དོན་ཆོས་སྐུས་བསྡུས་པའི་ཕྱིར་ཏེ། རྒྱུད་བླར། གང་ཕྱིར་དེ་ནི་ཆོས་སྐུ་དེ་བཞིན་གཤེགས། །དེ་ནི་འཕགས་པའི་བདེན་པ་དོན་དམ་མྱ་ངན་འདས། །དེ་ཕྱིར་ཉིད་དང་ཟེར་བཞིན་ཡོན་ཏན་དབྱེར་མེད་པ། །སངས་རྒྱས་ཉིད་ལས་མ་གཏོགས་མྱ་ངན་འདས་པ་མེད། །ཅེས་གསུངས་པའི་ཕྱིར། གཉིས་པ་ནི། མཐར་ཐུག་ཐེག་ཆེན་གྱི་ཐེག་པ་གཅིག་པུར་ངེས་ཏེ། མཐར་ཐུག་སེམས་ཅན་ཐམས་ཅད་ཐེག་ཆེན་གྱི་ལམ་དུ་ཞུགས་ཏེ་སངས་རྒྱ་བར་ངེས་པའི་ཕྱིར། འདིའི་སྒྲུབ་བྱེད་འོག་ཏུ་འཆད། གསུམ་པ་ལ། ལུང་དང་འགལ་བའི་རྩོད་པ་སྤོང་བ་དང་། རིགས་པ་དང་འགལ་བའི་རྩོད་པ་སྤོང་བ་གཉིས། དང་པོ་ནི། མཐར་ཐུག་ཐེག་པ་གསུམ་དུ་གྲུབ་སྟེ། བློ་གྲོས་མི་ཟད་པའི་མདོ་ལས། གསུམ་པོ་འདི་དག་ནི་ངེས་པར་འབྱིན་པའི་ཐེག་པ་ཡིན་ཏེ། ཉན་ཐོས་ཀྱི་ཐེག་པ་དང་། རང་སངས་རྒྱས་ཀྱི་ཐེག་པ་དང་། ཐེག་པ་ཆེན་པོའོ། །ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་མཐར་ཐུག་ལ་ལྟོས་ཏེ་དྲང་དོན་དགོངས་པ་ཅན་གྱི་མདོ་ཡིན་པའི་ཕྱིར་རོ། །དེ་ལ་དགོངས་གཞི། དགོས་པ། དངོས་ལ་གནོད་བྱེད་གསུམ་ཡོད་པའི་ཕྱིར། དང་པོ་ནི། གནས་སྐབས་ཐེག་པ་ཐ་དད་པ་གསུམ་ཡོད་པ་ལ་དགོངས་པའི་ཕྱིར། གཉིས་པ་ལ། འཁོར་བའི་སྡུག་བསྔལ་གྱིས་དུབ་པའི་སེམས་ཅན་རྣམས་གནས་སྐབས་སུ་དམན་པའི་མྱང་འདས་ལ་བཀོད་ནས་མཐར་ཐུག་ཐེག་པ་ཆེན་པོ་ལ་ཁ་དྲང་པའི་ཆེད་ཡིན་པའི་ཕྱིར། དཔེར་ན། དེད་དཔོན་ཐབས་ལ་མཁས་པས་ལམ་རིང་པོས་དུབ་པའི་མགྲོན་པོ་དབུགས་དབྱུང་བའི་ཕྱིར་དུ། བར་སྐབས་སུ་གྲོང་ཁྱེར་ཡིད་འོང་སྤྲུལ་ནས་སླར་ཡང་རིམ་གྱིས་ནོར་བུ་རིན་པོ་ཆེའི་གླིང་དུ་ཕྱིན་པར་བྱེད་བཞིན་ནོ། །དེ་ཡང་འཇུག་པར། དེ་ཕྱིར་མཁས་པས་རིན་པོ་ཆེའི་གླིང་དུ་ཆས་པའི་སྐྱེ་ཚོགས་ཀྱི། །ངལ་བ་ཉེར་སེལ་གྲོང་ཁྱེར་ཡིད་འོང་བར་དུ་རྣམ་པར་བཀོད་པ་ལྟར། །ཁྱོད་ཀྱི་ཐེག་པ་འདི་ནི་སློབ་མ་ཉེ་བར་ཞི་བའི་ཚུལ་ལ་ཡིད། །སྦྱར་ཞིང་རྣམ་པར་དབེན་ལའང་བློ་སྦྱངས་རྣམས་ལ་ལོགས་སུ་གསུངས། །ཞེས་དང་། དམ་ཆོས་པད་དཀར་ལས། དྲང་སྲོང་ཆེན་པོས་ཐེག་པ་གསུམ་བསྟན་པ། །རྣམ་འདྲེན་རྣམས་ཀྱི་ཐབས་ལ་མཁས་པ་སྟེ། །བཀྲི་བའི་དོན་དུ་ཐེག་པ་གསུམ་བསྟན་ཏོ། །ཞེས་སོ། །གསུམ་པ་དངོས་ལ་གནོད་བྱེད་ནི། སྔར་བཤད་པའི་ལུང་རིགས་རྣམས་ཡིན་ཅིང་། གཞན་ཡང་པད་དཀར་ལས། ཐེག་པ་གཅིག་སྟེ་གཉིས་པ་ཡོད་མ་ཡིན། །གསུམ་པ་ནམ་ཡང་ཡོད་མིན་འཇིག་རྟེན་ན། །སྐྱེས་བུ་མཆོག་རྣམས་ཐབས་ཀྱིས་ཐེག་པ་གང་། །སྣ་ཚོགས་ཉེ་བར་སྟོན་པ་མཛད་མ་གཏོགས། །ཞེས་གསུངས་པའི་ཕྱིར། གཉིས་པ་ནི། གལ་ཏེ་ལྷག་མེད་མྱང་འདས་ཐོབ་ནས་ཐེག་ཆེན་གྱི་ལམ་དུ་ཞུགས་ཏེ་སངས་རྒྱ་བ་མེད་དེ། དེར་འདུས་བྱས་ཀྱི་འཇུག་པ་རྒྱུན་ཆད་པའི་ཕྱིར། མ་གྲུབ་ན། ལྷག་བཅས་མྱང་འདས་དང་། ལྷག་མེད་མྱང་འདས་ལ་ཁྱད་པར་མེད་པར་འགྱུར་རོ། །ཞེ་ན། མི་འཐད་དེ། ལྷག་མེད་མྱང་འདས་ཀྱི་དོན་འདུས་བྱས་ཀྱི་འཇུག་པ་རྒྱུན་ཆད་པའི་འགོག་བདེན་ཙམ་ལ་མི་འདོད་པའི་ཕྱིར་ཏེ། ལྷག་བཅས་མྱང་འདས་ལ་གནས་པའི་ཉན་ཐོས་དགྲ་བཅོམ་པས། ལས་ཉོན་གྱིས་འཕངས་པའི་ཟག་བཅས་ཀྱི་ཕུང་པོ་དོར་ནས་དག་པའི་ཞིང་དུ་ཟག་མེད་ཀྱི་ལུས་བླངས་པའི་དགྲ་བཅོམ་པའི་རྒྱུད་ཀྱི་འགོག་བདེན་ལ་ལྷག་མེད་མྱང་འདས་སུ་འདོད་པའི་ཕྱིར། དེ་འདྲ་བའི་གང་ཟག་ཐེག་ཆེན་ལམ་དུ་མ་འཇུག་པ་ཡང་མ་ཡིན་ཏེ། དེ་ཟག་མེད་ཀྱི་ཏིང་ངེ་འཛིན་ལ་ཡུན་རིང་དུ་མཉམ་པར་བཞག་པ་ལས་སངས་རྒྱས་ཀྱི་འོད་ཟེར་གྱིས་སད་པར་བྱ་སྟེ། སེམས་ཅན་གྱི་སྡུག་བསྔལ་བསལ་འདོད་ཀྱི་སྙིང་རྗེ། རྒྱལ་བ་སྲས་བཅས་ཀྱི་མཛད་སྤྱོད་ལ་དམིགས་པའི་དད་པ་གཉིས་དང་ལྡན་པའི་སྒོ་ནས་བྱང་ཆུབ་མཆོག་ཏུ་སེམས་བསྐྱེད་པའི་ཕྱིར་ཏེ། ལང་གཤེགས་ལས། ཏིང་ངེ་འཛིན་གྱི་ལུས་ཐོབ་ནས། །བསྐལ་པའི་བར་དུ་མི་སད་དོ། །དཔེར་ན་སྐྱེས་བུ་མྱོས་པ་ནི། །མྱོས་འགྱུར་མེད་ན་སངས་པ་ལྟར། །དེ་བཞིན་དེ་དག་རའི་སྐུ། །སངས་རྒྱས་ཆོས་ཞེས་བྱ་བ་ཐོབ། །ཅེས་དང་། བྱང་ཆུབ་སེམས་འགྲེལ་ལས། ཉན་ཐོས་དེ་དག་ཇི་སྲིད་དུ། །སངས་རྒྱས་རྣམས་ཀྱིས་མ་བསྐུལ་བ། །ཞེས་སོགས་གསུངས་པའི་ཕྱིར། །གཉིས་པ་ལ། དགག་བཞག་གཉིས། དང་པོ་ནི། མཁས་པ་རེད་མདའ་བ་ན་རེ། སེམས་ཅན་ཐམས་ཅད་སངས་རྒྱ་ངེས་མ་ཡིན་ཏེ། རིགས་པ་དང་ལུང་གཉིས་ཀྱིས་གནོད་པའི་ཕྱིར། ཇི་ལྟར་གནོད་ན། སེམས་ཅན་ཐམས་ཅད་སངས་རྒྱ་བའི་རྒྱུ་ཚོགས་གྲངས་ཚང་དུ་ཐལ། འདོད་ན། དེ་རྒྱུ་ཚོགས་གཉིས་དང་ལྡན་པར་ཐལ། འདོད་པའི་ཕྱིར། ཁྱབ་སྟེ། སངས་རྒྱ་བ་ལ་རྒྱུ་ཚོགས་གཉིས་བསགས་པ་སྔོན་དུ་འགྲོ་དགོས་པའི་ཕྱིར། སངས་རྒྱ་བ་ལ་འགལ་རྐྱེན་གྱི་གེགས་མེད་པར་ཐལ། འདོད་ན། སྒྲིབ་པ་དང་བྲལ་བར་ཐལ་ལོ། །དེ་ཐམས་ཅད་རྐྱེན་འཁོར་ལོ་བཞི་ལྡན་དུ་ཐལ་བ་དང་། དེ་ཐམས་ཅད་སངས་རྒྱས་ཟིན་པའི་དུས་སྲིད་པར་ཐལ་བ་དང་། ས་བོན་ཡིན་ན་མྱུ་གུ་སྐྱེད་ངེས་ཡིན་པས་ཁྱབ་པར་ཐལ། སེམས་ཅན་ཡིན་ན་སངས་རྒྱ་ངེས་ཡིན་པས་ཁྱབ་པའི་ཕྱིར། ལུང་གི་གནོད་དེ། ལྷ་ཡི་རྒྱལ་པོས་ཆར་ཕབ་ཀྱང་། །ཞེས་དང་། རྒྱུད་བླར། གང་ཞིག་ཡིད་ནི་ཆོས་ལ་སྡང་བ་དེ་ལ་ཐར་པ་ག་ལ་ཡོད། །ཅེས་སོགས་ཟེར་ན། དང་པོ་ལ། སངས་རྒྱ་ངེས་ཀྱི་གང་ཟག་ཡིན་ན། དེའི་རྒྱུ་ཚོགས་གྲངས་ཚང་ཡིན་དགོས་པར་ཐལ། ཁྱབ་འབྲེལ་དེ་འཐད་པའི་ཕྱིར། འདོད་ན། མ་འོངས་པ་ན། ཐེག་ཆེན་གྱི་ལམ་དུ་ཞུགས་ནས་སངས་རྒྱ་ངེས་ཀྱི་ལམ་མ་ཞུགས་ཀྱི་གང་ཟག་ཆོས་ཅན། དེར་ཐལ། དེའི་ཕྱིར། འདོད་ན། རྒྱུ་ཚོགས་གཉིས་དང་ལྡན་པར་ཐལ། དེའི་ཕྱིར། ཁྱབ་པ་ཁས། གཉིས་པ་ཡང་ངེས་ཁེགས། གསུམ་པ་དེ་ལ། སངས་རྒྱ་ངེས་ཀྱི་སེམས་ཅན་ཡིན་ན། རྐྱེན་འཁོར་ལོ་བཞི་དང་ལྡན་པས་ཁྱབ་པར་ཐལ། ཁྱབ་འབྲེལ་དེ་འཐད་པའི་ཕྱིར། འདོད་ན། མ་འོངས་པ་ན་སངས་རྒྱ་བར་ངེས་ཤིང་ད་ལྟ་དགེ་བའི་བཤེས་གཉེན་གྱིས་མ་ཟིན་པའི་གང་ཟག་ཆོས་ཅན། དེར་ཐལ། དེའི་ཕྱིར། འདོད་ན། བདག་རྐྱེན་དགེ་བའི་བཤེས་གཉེན་གྱི་ཟིན་པའི་གང་ཟག་ཏུ་ཐལ། དེའི་ཕྱིར། ཁྱབ་སྟེ། བཤེས་སྤྲིང་ལས། མཐུན་པར་གྱུར་པའི་ཡུལ་ན་གནས་པ་དང་། །སྐྱེས་བུ་དམ་པ་ལ་ནི་བརྟེན་པ་དང་། །བདག་གི་ལེགས་སྨོན་སྔོན་ཡང་བསོད་ནམས་བགྱིས། །འཁོར་ལོ་ཆེན་པོ་བཞི་ནི་ཁྱོད་ལ་མངའ། །ཞེས་སོ། །བཞི་པ་དེ་ལ། དངོས་པོ་ཐམས་ཅད་ཞིག་ཟིན་པའི་དུས་སྲིད་པར་ཐལ། དེ་ཐམས་ཅད་འཇིག་ངེས་ཡིན་པའི་ཕྱིར། འདོད་ན། དངོས་པོ་ཐམས་ཅད་ཞིག་ཟིན་པའི་དུས་དེ་དངོས་པོ་ཡིན་པར་ཐལ། དེ་ཡོད་པའི་ཕྱིར། འདོད་ན། དེ་ཆོས་ཅན། ཞིག་ཟིན་པར་ཐལ། ཆོས་ཅན་ཡིན་པའི་ཕྱིར། འདོད་ན། དངོས་པོར་མེད་པར་ཐལ་ལ། ལྔ་པ་ལ། ས་བོན་མིན་ན་མྱུ་གུ་བསྐྱེད་པའི་ནུས་པ་འགལ་རྐྱེན་གྱིས་འཇོམས་མི་ནུས་པས་ཁྱབ་པར་ཐལ། སེམས་ཅན་ཡིན་ན་རང་རྒྱུད་ཀྱི་སངས་རྒྱས་ཀྱི་རིགས་འགལ་རྐྱེན་གྱི་འཇོམས་མི་ནུས་པའི་ཁྱབ་པའི་ཕྱིར། ལུང་དེས་མི་གནོད་དེ། གནས་སྐབས་སངས་རྒྱ་བར་དཀའ་བ་ཙམ་ལ་དགོངས་པའི་ཕྱིར། གཉིས་པ་ནི། སེམས་ཅན་ཐམས་ཅད་སངས་རྒྱ་ངེས་ཡིན་ཏེ། ལུང་དང་རིགས་པ་གཉིས་ཀྱིས་གྲུབ་པའི་ཕྱིར། དང་པོ་ནི། ཡེ་ཤེས་སྣང་བ་རྒྱན་གྱི་མདོ་ལས། ཐ་ན་ལོག་པ་ཉིད་དུ་ངེས་པའི་རྒྱུད་དུ་གྱུར་པའི་སེམས་ཅན་རྣམས་ཀྱི་ལུས་ལའང་དེ་བཞིན་གཤེགས་པའི་ཉི་མའི་དཀྱིལ་འཁོར་གྱི་འོད་ཟེར་ཕོག་པས་དེ་དག་ལ་ཕན་ཐོགས་པར་འགྱུར་ཞིང་། མ་འོངས་པའི་རྒྱུ་ཡང་དག་པར་སྐྱེད་པས་དགེ་བའི་ཆོས་རྣམས་ཀྱི་རྣམ་པར་འཕེལ་བར་འགྱུར་རོ། །ཞེས་དང་། ཟླ་བ་སྒྲོན་མེའི་ཞུས་པའི་མདོ་ལས། འགྲོ་བ་འདི་དག་མ་ལུས་སངས་རྒྱས་འགྱུར། །འདི་ནི་སྣོད་མིན་སེམས་ཅན་འགའ་ཡང་མེད། །ཅེས་སོ། །གཉིས་པ་ནི། སེམས་ཅན་ཐམས་ཅད་སངས་རྒྱ་ངེས་ཡིན་ཏེ། དེའི་རྒྱུད་ལ་རྒྱུའི་གཙོ་བོ་རིགས་ཀྱིས་ཁྱབ། འགལ་རྐྱེན་སྒྲིབ་པ་སྤང་དུ་རུང་། མཐུན་རྐྱེན་སངས་རྒྱས་ཀྱི་འཕྲིན་ལས་འཇུག་ཏུ་རུང་བའི་ཕྱིར། དང་པོ་ཡིན་ཏེ། དྲི་མ་དང་བཅས་པའི་སེམས་ཀྱི་ཆོས་དབྱིངས་ཀྱིས་སེམས་ཅན་ཐམས་ཅད་ལ་ཁྱབ་པའི་ཕྱིར་ཏེ། རྒྱུད་བླར། རྫོགས་སངས་སྐུ་ནི་འཕྲོ་ཕྱིར་དང་། །ཞེས་གསུངས་པའི་ཕྱིར། གཉིས་པ་ཡིན་ཏེ། དྲི་མ་ནི་སེམས་དང་འབྲལ་རུང་གི་གློ་བུར་བ་ཡིན་པ་དང་། དེ་སྤོང་བྱེད་ཀྱི་གཉེན་པོ་ཡོད་པ་དང་། གཉེན་པོ་ལ་ནན་ཏན་གྱི་སྒོ་ནས་འཇུག་པ་ཡོད་པ་དང་། སྒྲིབ་པ་སྤངས་པའི་སྤངས་པ་ལས་སླར་ལྡོག་པ་མི་སྲིད་པའི་ཕྱིར། དང་པོ་ཡིན་ཏེ། སེམས་རང་བཞིན་གྱིས་འོད་གསལ་བ་ནམ་མཁའ་ལྟ་བུ་ལ། དྲི་མ་ནི་གློ་བུར་དུ་བྱུང་བའི་སྤྲིན་ལྟ་བུ་ཡིན་ཏེ། རྒྱུད་བླར། རང་བཞིན་གྱིས་ནི་མ་གྲུབ་དང་། །ཁྱབ་དང་གློ་བུར་བ་ཉིད་ཀྱིས། །ཉོན་མོངས་ཤེས་བྱའི་སྒྲིབ་པ་དེ། །སྤྲིན་དང་འདྲ་བར་བརྗོད་པ་ཡིན། །ཞེས་དང་། རྣམ་འགྲེལ་ལས། སེམས་ཀྱི་རང་བཞིན་འོད་གསལ་སྟེ། །དྲི་མ་རྣམས་ནི་གློ་བུར་བ། །ཞེས་སོ། །གཉིས་པ་ཡིན་ཏེ། འཕགས་རྒྱུད་ཀྱི་མཉམ་རྗེས་གཉིས་ཀྱིས་སྒྲིབ་གཉིས་ས་བོན་དང་བཅས་པ་འཇོམས་པའི་ཕྱིར་ཏེ། རྒྱུད་བླར། སྒྲིབ་པ་གཉིས་དང་བྲལ་བ་ཡི། །རྒྱུ་ནི་ཡེ་ཤེས་གཉིས་ཡིན་ཏེ། །མི་རྟོག་པ་དང་དེ་ཡི་ནི། །རྗེས་ཐོབ་དེ་ནི་ཡེ་ཤེས་འདོད། །ཅེས་སོ། །གསུམ་པ་ཡིན་ཏེ། སངས་རྒྱས་ཐོབ་ཕྱིར་དུ་གྲངས་མེད་གསུམ་དུ་ཚོགས་གཉིས་བསོག་པའི་རྣམ་གྲོལ་དོན་གཉེར་གྱི་གང་ཟག་ཡོད་པའི་ཕྱིར། བཞི་པ་ཡིན་ཏེ། ཟག་མེད་བར་ཆད་མེད་ལམ་གྱིས་སྤང་བྱའི་ས་བོན་སྤངས་ཟིན་པ་ན། སྒྲིབ་པ་སླར་སྐྱེ་བའི་རྒྱུ་མེད་པའི་ཕྱིར། དཔེར་ན། རྩ་བ་བཅད་པའི་ཤིང་གི་ཡལ་ག་བཞིན་ནོ། །རྩ་རྟགས་གསུམ་པ་ཡིན་ཏེ། རྫོགས་པའི་སངས་རྒྱས་ཀྱིས་སེམས་ཅན་ཐམས་ཅད་ཀྱི་རྒྱུད་ལ་སངས་རྒྱས་ཀྱི་འཕྲིན་ལས་འཇུག་རུང་དུ་གཟིགས་ནས་འཁོར་བ་ཇི་སྲིད་བར་གཞན་དོན་མཛད་པ་དང་། སེམས་ཅན་ཐམས་ཅད་སྡུག་བསྔལ་ལས་སྒྲོལ་བར་དམ་བཅས་པ་མཐར་ཕྱིན་པར་མཛད་པ་དང་། འཕྲིན་ལས་འཇུག་པའི་ཐབས་མཁྱེན་ཅིང་མཁྱེན་པ་ལྟར་མཛད་པའི་ཐུགས་རྗེ་དང་ལྡན་པའི་ཕྱིར། དང་པོ་ཡིན་ཏེ། རྒྱུད་བླར། གཞན་གྱི་དབང་གིས་ངེས་འབྱུང་དང་། །བདག་དང་སེམས་ཅན་མཚུངས་གཟིགས་དང་། །མཛད་པ་ཡོངས་སུ་མ་རྫོགས་ཕྱིར། །འཁོར་བ་སྲིད་དུ་མཛད་མི་འཆད། །ཅེས་སོ། །གཉིས་པ་ཡིན་ཏེ། སེམས་ཅན་ཀུན་ལ་ཕན་པའི་ཕྱིར། །དང་པོའི་དམ་བཅའ་མཐར་ཕྱིན་མཛད། །ཅེས་སོ། །གསུམ་པ་ཡིན་ཏེ། འཇུག་པ་ལས། བདེར་གཤེགས་གང་ཕྱིར་ཁྱོད་ལ་མཁྱེན་རབ་ཐབས་དང་ཐུགས་རྗེ་ལྷན་ཅིག་པ། །མདའ་དང་གང་ཕྱིར་བདག་གིས་སེམས་ཅན་སྒྲོལ་ཞེས་ཁྱོད་ཀྱིས་ཞལ་བཞེས་ཏེ། །ཞེས་སོ། །གསུམ་པ་ལ། དགག་བཞག་སྤང་གསུམ། དང་པོ་ལ། ཨ་བྷ་ཡ་ཀ་རའི་རྗེས་སུ་འབྲངས་ནས། དར་ཊཱིཀ་པ་ན་རེ། འཁོར་བའི་ཐོག་མཐའ་མེད་ཀྱང་ཕྱི་མཐའ་ཡོད་དོ། །འཁོར་བ་ནི། སྨོན་པ་མེད་ཅིང་བྲི་བ་དང་བཅས་པ་ཡིན་པའི་ཕྱིར་དང་། འཁོར་བ་སྟོངས་པའི་དུས་སྲིད་པའི་ཕྱིར། སེམས་ཅན་ཐམས་ཅད་སངས་རྒྱས་ཟིན་པའི་དུས་སྲིད་པའི་ཕྱིར་ཏེ། དེ་ཐམས་ཅད་སངས་རྒྱ་ངེས་ཡིན་པའི་ཕྱིར། གཞན་ཡང་དེ་ཡོད་པར་ཐལ། འཁོར་བ་ཟད་པ་ཡོད་པའི་ཕྱིར་ཏེ། དེ་ཟད་པའི་སྐྱེས་བུ་ཡོད་པའི་ཕྱིར། ཡང་དེ་ཡོད་པར་ཐལ། བྱང་སེམས་ཚོགས་ལམ་པའི་འཁོར་བ་ལ་མཐའ་ཡོད་པའི་ཕྱིར་ཏེ། སངས་རྒྱ་ངེས་ཀྱི་བྱང་སེམས་ཚོགས་ལམ་པ་ཡོད་པའི་ཕྱིར། ཟེར། དང་པོ་ལ། སྨོན་པ་མེད་ཅིང་བྲི་བ་དང་བཅས་པའི་ཆོས་ཡིན་ན། མཐའ་དང་ལྡན་པས་ཁྱབ་པར་ཐལ། སྒྲུབ་བྱེད་དེ་འཐད་པའི་ཕྱིར། འདོད་ན། ཤར་ཕྱོགས་ཀྱི་ནམ་མཁའ་ལ་འདོམ་གང་གཞལ་བའི་ཚེ། ཤར་ཕྱོགས་ཀྱི་ནམ་མཁའ་ཆོས་ཅན། དེར་ཐལ། དེའི་ཕྱིར། གཉིས་པ་ལ། སེམས་ཅན་ཐམས་ཅད་སངས་རྒྱས་ཟིན་པའི་དུས་ཀྱི་ལོངས་སྐུ་ཡོད་པར་ཐལ། འདོད་ན་དེ་འདྲའི་ལོངས་སྐུ་ཆོས་ཅན། ལོངས་སྐུ་མ་ཡིན་པར་ཐལ། འཁོར་ངེས་པར་བྱང་སེམས་འཕགས་པ་དང་མི་ལྡན་པའི་ཕྱིར། གཞན་ཡང་། སངས་རྒྱས་ཀྱི་འཕྲིན་ལས་རྒྱུན་ཆད་པའི་དུས་སྲིད་པར་ཐལ། དེ་སེམས་ཅན་ལ་མི་འཇུག་པའི་དུས་སྲིད་པའི་ཕྱིར་ཏེ། སེམས་ཅན་ཐམས་ཅད་སངས་རྒྱས་ཟིན་པའི་དུས་སྲིད་པའི་ཕྱིར། གསུམ་པ་ལ། གཞི་གྲུབ་ན་འཁོར་བ་ཡོད་པས་མ་ཁྱབ་པར་ཐལ། འཁོར་བ་ཚད་མས་མི་དམིགས་པ་ཡོད་པའི་ཕྱིར་ཏེ། འཁོར་བ་མེད་པའི་ལམ་ཡོད་པའི་ཕྱིར། བཞི་པ་ལ། འཁོར་བ་ལ་ཐོག་མཐའ་ཡོད་པར་ཐལ། སྐྱེས་བུ་ལྷ་བྱིན་གྱི་ཚེ་འདིའི་འཁོར་བ་ལ་ཐོག་མཐའ་ཡོད་པའི་ཕྱིར་ཏེ། ཚེ་འདིའི་རྣམ་སྨིན་གྱི་ཕུང་པོ་འཕེན་པའི་མ་རིག་པའི་རྟེན་འབྲེལ་ཡོད་པའི་ཕྱིར། གཉིས་པ། རང་ལུགས་ནི། འཁོར་བ་ལ་མཐའ་མེད་དེ། ཐོག་མཐའ་ཡང་མེད། ཕྱི་མཐའ་ཡང་མེད་པའི་ཕྱིར། དང་པོ་ཡིན་ཏེ། སེམས་ཅན་གྱི་རྒྱུད་ཀྱི་སེམས་གསལ་རིག་གི་རིགས་འདྲ་ཐོག་མ་མེད་པ་ནས་གནས་པའི་ཕྱིར། གཉིས་པ་ཡིན་ཏེ། ལུང་རིགས་གཉིས་ཀྱི་གྲུབ་པའི་ཕྱིར་ལུང་ནི། མཛོད་འགྲེལ་དུ། སངས་རྒྱས་འབྱུང་བ་རེ་རེས་སེམས་ཅན་གྲངས་མེད་པ་ཡོངས་སུ་མྱ་ངན་ལས་འདས་ཀྱང་སེམས་ཅན་རྣམས་ཡོངས་སུ་གཏུགས་པ་མེད་དེ། ནམ་མཁའ་བཞིན་ནོ། །ཞེས་སོ། །རིགས་པ་ཡོད་དེ། འཁོར་བ་སྟོང་པའི་དུས་མི་སྲིད་པའི་ཕྱིར་ཏེ། རྫོགས་པའི་སངས་རྒྱས་ཀྱིས་ནམ་མཁའ་མ་ཞིག་གི་བར་དུ་སེམས་ཅན་གྱི་དོན་མཛད་པར་དམ་བཅས་པ་དོན་ཡོད་པའི་ཕྱིར་ཏེ། རྒྱུད་བླར། རྒྱུ་མཐའ་ཡས་དང་སེམས་ཅན་ཟད་མེད་དང་། །བརྩེ་དང་འཕྲུལ་དང་མཁྱེན་དང་ཕུན་ཚོགས་ལྡན། །ཆོས་ཀྱི་དབང་ཕྱུག་འཆི་བའི་བདུད་འཇོམས་དང་། །ངོ་བོ་མེད་ཅིང་འཇིག་རྟེན་མགོན་པོ་རྟག །ཅེས་དང་། འཇུག་པར། རྒྱལ་བ་ཇི་སྲིད་འཇིག་རྟེན་མཐའ་དག་མཆོག་ཏུ་རབ་ཞི་བར། །འགྲོ་བ་མིན་ཞིང་ནམ་མཁའ་རྣམ་འཇིག་འགྱུར་མིན་དེ་སྲིད་དུ། །ཤེས་རབ་ཡུམ་གྱིས་བསྐྱེད་པ་ཁྱོད་ལ་ཐུགས་བརྩེའི་མ་མ་ཡིས། །ཚུལ་ལུགས་བྱེད་པས་རབ་ཏུ་ཞི་བར་འགྱུར་བ་ག་ལ་མངའ། །ཞེས་སོ། །གཞན་ཡང་འཁོར་བ་ལ་མཐའ་མེད་དེ། འཁོར་བའི་ཐོག་མ་དང་ཐ་མ་མེད་པ་སྟོང་པ་ཉིད་ཀྱི་སྟོང་གཞིའི་ཆོས་ཅན་དུ་བཤད་པའི་ཕྱིར་ཏེ། འཇུག་པ་ལས། ཐོག་མ་དང་པོ་ཐ་མ་མཐའ། །དེ་དག་མེད་པས་འཁོར་བ་ནི། །ཐོག་མ་ཐ་མ་མེད་པར་བརྗོད། །ཅེས་སོ། །གལ་ཏེ་དུས་གསུམ་པོ་དེ་མི་དམིགས་པར་ཐལ། དེ་མི་དམིགས་པ་སྟོང་པ་ཉིད་ཀྱི་སྟོང་གཞིའི་ཆོས་ཅན་དུ་བཤད་པའི་ཕྱིར། ཁྱབ་པ་ཁས། ཞེ་ན། འདུས་བྱས་དེ་དངོས་པོ་སྟོང་པ་ཉིད་ཀྱི་སྟོང་གཞིའི་ཆོས་ཅན་དུ་བཤད་ན། དེ་དངོས་པོ་མ་ཡིན་པས་ཁྱབ་པར་ཐལ། ཁྱོད་ཀྱི་ཐལ་འགྱུར་ལ་ཁྱབ་པ་ཡོད་པའི་ཕྱིར། ཁྱབ་པ་སྒྲིག་འཚམས་ལ་ཁས། དེ་དག་གིས་ནི། སྡུད་པ་ལས། རྐྱེན་རྣམས་ཚོགས་ནས་ལས་ཀྱི་འཁྲུལ་འཁོར་རབ་ཏུ་འབྱུང་། །ཤེས་རབ་ཕ་རོལ་ཕྱིན་ལ་ཟད་མེད་འཕེལ་བ་མེད། །ཅེས་པའི་དོན་བཤད་པ་ཡིན་ནོ། །གསུམ་པ་ལ། གལ་ཏེ་འཁོར་བ་ལ་ཕྱི་མཐའ་ཡོད་དེ། བཞི་བརྒྱ་པ་ལས། ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་ལྡོག་པར་འགྱུར། །ཞེས་དང་། རིགས་གཏེར་ལས། ས་བོན་ཐོག་མ་ཡོད་མིན་ཡང་། །མེས་བསྲེགས་པ་ན་ཕྱི་མཐའ་མཐོང་། །དེ་བཞིན་འཁོར་བ་ཐོག་མེད་ཀྱང་། །བདག་མེད་མཐོང་ནས་ཕྱི་མཐའ་འགྲུབ། །ཅེས་གསུངས་པའི་ཕྱིར། ཟེར་ན། སྐྱོན་མེད་དེ། གང་ཟག་སྒོས་ཚན་པ་འགའ་ཞིག་གི འཁོར་བ་ལ་ཕྱི་མཐའ་ཡོད་པ་ལ་དགོངས་ཀྱི། སེམས་ཅན་ཐམས་ཅད་སངས་རྒྱས་ཟིན་པའི་དུས་སྲིད་པ་ལ་དགོངས་པ་མ་ཡིན་པའི་ཕྱིར། བཞི་པ་ལ། ཐེག་དམན་དགྲ་བཅོམ་པ་ཐེག་ཆེན་ལམ་གྱི་མ་མཐའ་གང་ནས་འཇུག་དཔྱད་པ་དང་། ཞུགས་པའི་གང་ཟག་སྐྱེ་འཕགས་གང་ཡིན་དཔྱད་པའོ། །དང་པོ་ལ་ཁ་ཅིག དང་པོར་ཐེག་ཆེན་གྱི་མཐོང་ལམ་ནས་དངོས་སུ་འཇུག་པའི་འདོད། ཁ་ཅིག་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་ན་མཐོང་ལམ་ནས་དངོས་སུ་འཇུག་ཅིང་། མེད་ན་ཚོགས་ལམ་ནས་དངོས་སུ་འཇུག་ཅེས་ཟེར། མི་འཐད་དེ། ཐེག་ཆེན་གྱི་མཐོང་ལམ་དུ་དངོས་སུ་འཇུག་ཁ་མའི་ཉན་ཐོས་དགྲ་བཅོམ་པ་ཆོས་ཅན། བྱང་ཆུབ་མཆོག་ཏུ་སེམས་བསྐྱེད་པའི་གང་ཟག་ཏུ་ཐལ། ལམ་ཤེས་དངོས་སུ་སྐྱེ་བའི་གང་ཟག་ཡིན་པའི་ཕྱིར། རྟགས་ཁྱབ་སྟེ། དེ་ཡང་བྱང་ཆུབ་ཏུ་སེམས་བསྐྱེད་པ་ཁོ་ན་ཡིན་པས་ཡུལ་སོ་སོར་ངེས་པ་ཡིན་ནོ། །ཞེས་གསུངས་པའི་ཕྱིར། གཞན་ཡང་། བསྐལ་པ་གྲངས་མེད་གསུམ་དུ་ཚོགས་བསག་པ་སྔོན་དུ་མ་སོང་བའི་སངས་རྒྱས་འཕགས་པ་ཡོད་པར་ཐལ། ཐེག་ཆེན་གྱི་ཚོགས་སྦྱོར་སྔོན་དུ་མ་སོང་བའི་སངས་རྒྱས་འཕགས་པ་ཡོད་པའི་ཕྱིར། རྟགས་ཁས། ཁྱབ་སྟེ། ཚོགས་སྦྱོར་ས་དང་པོ་དང་བཅས་པ་གྲངས་མེད་གཅིག གཉིས་པ་ནས་བདུན་པའི་བར་ལ་གྲངས་མེད་གཅིག དག་པ་སར་གྲངས་མེད་གཅིག་ཏུ་ཚོགས་བསགས་པ་ལས། སངས་རྒྱས་ཐོབ་པར་དགོས་པར་བཤད་པའི་ཕྱིར། རང་ལུགས་ནི། ཐེག་ཆེན་གྱི་ཚོགས་ལམ་འཇུག་སྟེ། སངས་རྒྱ་བ་ལ་ཐེག་ཆེན་གྱི་ལམ་ལྔ་རིམ་གྱིས་བགྲོད་དགོས་པའི་ཕྱིར་ཏེ། ཆོས་ཀྱི་བདག་མེད་རྟོགས་པ་མཐར་ཐུག་པའི་རྣམ་མཁྱེན་ཐོབ་པ་ལ་དེ་རྟོགས་ཟིན་བསྒོམ་པར་བྱེད་པའི་སྒོམ་ལམ་སྔོན་དུ་འགྲོ་དགོས། དེ་ཐོབ་པ་ལ་དེ་མངོན་སུམ་དུ་གསར་དུ་རྟོགས་པའི་མཐོང་ལམ་སྔོན་དུ་འགྲོ་དགོས། དེ་ཐོབ་པ་ལ་དེ་བསྒོམ་བྱུང་གི་སྒོ་ནས་དོན་སྤྱིའི་ཚུལ་དུ་རྟོགས་པའི་སྦྱོར་ལམ་སྔོན་དུ་འགྲོ་དགོས། དེ་ཐོབ་པ་ལ་ཆོས་ཀྱི་བདག་མེད་ཐོས་བསམ་གྱི་སྒོ་ནས་དོན་སྤྱིའི་ཚུལ་དུ་རྟོགས་པའི་ཚོགས་ལམ་སྔོན་དུ་འགྲོ་དགོས་པའི་ཕྱིར། གཉིས་པ་ལ། མཁས་པ་སྔ་མའི་ལུགས་བརྗོད་པ་དང་། ཊཱི་ཀ་མཛད་པའི་དགོངས་པ་གཉིས། དང་པོ་ལ་མཁས་པ་ཁ་ཅིག ཐེག་དམན་དགྲ་བཅོམ་པའི་རྟོགས་པ་སྔོན་དུ་སོང་བའི་ཐེག་ཆེན་ཚོགས་སྦྱོར་བ་ནི། ཐེག་ཆེན་འཕགས་པ་ཡིན་ཏེ། འཕགས་པ་གང་ཞིག ཐེག་ཆེན་གྱི་སྐྱེས་བུ་ཡིན་པའི་ཕྱིར། ཁ་ཅིག་དེ་མི་འཐད་དེ། ཐེག་ཆེན་གྱི་མཐོང་ལམ་རང་རྒྱུད་ལ་མ་ཐོབ་པའི་ཕྱིར། འོན་ཀྱང་འཕགས་པ་ཡིན་ཏེ། བདག་མེད་མངོན་སུམ་དུ་རྟོགས་པའི་སྐྱེས་བུ་ཡིན་པའི་ཕྱིར་ཏེ། གང་ཟག་གི་བདག་མེད་མངོན་སུམ་དུ་རྟོགས་པ་མཐར་ཐུག་པའི་སྐྱེས་བུ་ཡིན་པའི་ཕྱིར་ཏེ། ཉོན་སྒྲིབ་ཟད་པར་སྤངས་པའི་སྐྱེས་བུ་ཡིན་པའི་ཕྱིར། ཡང་དེ་ཡིན་ཏེ། ཆོས་དཀོན་མཆོག་རྒྱུད་ལ་ལྡན་པའི་གང་ཟག་ཡིན་པའི་ཕྱིར་ཏེ། ཉོན་སྒྲིབ་སྤངས་པའི་འགོག་བདེན་རྒྱུད་ལ་ལྡན་པའི་གང་ཟག་ཡིན་པའི་ཕྱིར། སོ་སྐྱེ་ཡིན་པར་མི་འཐད་དེ། དེ་ཆོས་ཅན། འཇིག་རྟེན་པ་ཐལ་བ་དང་། འཕགས་ལམ་མ་ཐོབ་པར་ཐལ། སོ་སྐྱེ་ཡིན་པའི་ཕྱིར། ཁྱབ་སྟེ། ཀུན་བཏུས་ལས། སོ་སོའི་སྐྱེ་བོ་ནི་གང་ཞེ་ན། འཕགས་པའི་ཆོས་རྣམས་མ་ཐོབ་པ་ལ་སོ་སོའི་སྐྱེ་བོ་ཞེས་གདགས་སོ། །ཞེས་དང་། མཛོད་ལས། ལམ་མ་ཐོབ་པ་སོ་སོ་ཡི། །སྐྱེ་བོར་འདོད་དོ་དེ་ཐོབ་དང་། །ཞེས་སོ། །ཁ་ཅིག སོ་སྐྱེ་ཡིན་ཏེ། ཐེག་ཆེན་གྱི་སོ་སྐྱེ་ཡིན་པའི་ཕྱིར་ཏེ། ཐེག་ཆེན་གྱི་སྐྱེས་བུ་གང་ཞིག ཐེག་ཆེན་གྱི་འཕགས་ལམ་ཐོབ་མ་མྱོང་བའི་ཕྱིར་དང་། ཆོས་ཀྱི་བདག་མེད་དོན་སྤྱིའི་ཚུལ་དུ་རྟོགས་པའི་སྐྱེས་བུ་ཡིན་པའི་ཕྱིར། དེ་རྟོགས་པ་གང་ཞིག མངོན་སུམ་དུ་མ་རྟོགས་པའི་ཕྱིར། ཞེས་ཟེར། གཉིས་པ་ལ། ལུང་དྲང་བ། ལུང་དོན་ལ་ལོག་རྟོག་དགག་པ། ལུང་དོན་ཕྱིན་ཅི་མ་ལོག་པར་བཤད་པའོ། །དང་པོ་ནི། ཊཱི་ཀ་ལས། འོ་ན་ཉན་རང་ཐེག་ཆེན་གྱི་ཚོགས་ལམ་དུ་ཞུགས་པ་ལ་སྔར་གྱི་རྟོགས་པ་ཇི་ལྟར་ལྡན་ཅེ་ན། སྔར་དགྲ་བཅོམ་ཐོབ་པ་ནི་ཉོན་མོངས་སྤངས་ཟིན་པས། དེའི་གཉེན་པོ་ལ་འབད་མི་དགོས་པའི་ཕྱིར། སྔར་གྱི་བདག་མེད་རྟོགས་པ་རེས་འགའ་མངོན་དུ་འགྱུར་བ་སྲིད་ཀྱང་ཕལ་ཆེར་དབང་ལྡན་གྱི་ཚུལ་དུ་གནས་ལ། ཐེག་ཆེན་གྱི་རྟོགས་རིགས་རྣམས་མངོན་གྱུར་དུ་ལྡན་ནོ། །རྒྱུན་ཞུགས་དང་ཕྱིར་འོང་སོགས་ཐེག་ཆེན་ལ་ཞུགས་པ་ནི་སྔར་གྱི་ཉོན་མོངས་ཀྱི་ལྷག་མ་སྤང་དགོས་པས། སྔར་གྱི་བདག་མེད་མངོན་སུམ་དུ་རྟོགས་པ་དང་། ཆོས་ཉིད་དོན་སྤྱིའི་ཚུལ་དུ་བསྒོམ་པ་གཉིས་ཀ་གང་ཟག་གཅིག་གི་རྒྱུད་ལ་ལྷན་ཅིག་ཏུ་འཇུག་པ་མ་ཡིན་ཏེ། ཐེག་ཆེན་གྱི་ཐར་པ་ཆ་མཐུན་ནི། ཆོས་ཉིད་ཀྱི་དོན་སྤྱིའི་ཡུལ་ཅན་ཡིན་ལ་གཅིག་ཤོས་ནི་བདག་མེད་རྟོགས་པའི་རྣལ་འབྱོར་མངོན་སུམ་ཡིན་པའི་ཕྱིར་རོ། །ཞེས་གསུངས་སོ། །གཉིས་པ་ལ། ཁ་ཅིག མཐའ་གཅིག་ཏུ་འཕགས་པ་ཡིན་པ་དགོངས་པ་ཡིན་ཏེ། དེའི་རྒྱུད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་རྣལ་འབྱོར་མངོན་སུམ་ལྡན་པའི་ཕྱིར་ཏེ། དེ་དབང་ལྡན་གྱི་ཚུལ་དུ་ལྡན་པའི་ཕྱིར་ཟེར། ཁ་ཅིག་ཐེག་ཆེན་སློབ་པ་འཕགས་པའི་རྟོགས་པ་སྔོན་དུ་སོང་བ་ནི་འཕགས་པ་ཡིན་ཏེ་དེའི་རྒྱུད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་མངོན་གྱུར་དུ་ལྡན་པའི་ཕྱིར་ཏེ། དེས་ཉོན་མོངས་པའི་ལྷག་མ་སྤོང་དགོས་པའི་ཕྱིར། དགྲ་བཅོམ་གྱི་རྟོགས་པ་སྔོན་དུ་སོང་བ་ནི་སོ་སྐྱེ་ཡིན་ཟེར། ཁ་ཅིག་སྤྱིར་སོ་སྐྱེ་ཡིན་ཀྱང་། དེའི་རྒྱུད་ལ་བདག་མེད་མངོན་སུམ་དུ་རྟོགས་པའི་ཤེས་རབ་ཡོད་པ་ནི་དམིགས་བསལ་ཡིན་ཟེར། ལུགས་དང་པོ་མི་འཐད་དེ། དེས་གང་ཟག་གི་བདག་མེད་མངོན་སུམ་དུ་མ་རྟོགས་པའི་ཕྱིར་ཏེ། དེའི་རྒྱུད་ལ་དེ་མངོན་སུམ་དུ་རྟོགས་པའི་ཤེས་རབ་མེད་པའི་ཕྱིར། མ་གྲུབ་ན། དེའི་རྒྱུད་ལ་དེ་མངོན་གྱུར་དུ་ཡོད་པར་འགྱུར། གཉིས་པ་མི་འཐད་དེ། རྒྱུན་ཞུགས་ཙམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་ཚོགས་ལམ་ཆོས་ཅན། ཆོས་ཀྱི་བདག་མེད་དོན་སྤྱིའི་ཚུལ་དུ་རྟོགས་པར་ཐལ། ཐེག་ཆེན་གྱི་ཐར་པ་ཆ་མཐུན་ཡིན་པའི་ཕྱིར། ཁྱབ་སྟེ། ཐེག་ཆེན་གྱི་ཐར་པ་ཆ་མཐུན་ནི། ཆོས་ཉིད་ལ་དོན་སྤྱིའི་ཡུལ་ཅན་ཡིན་ལ། ཞེས་གསུངས་པའི་ཕྱིར། འདོད་ན་བདག་མེད་མངོན་སུམ་དུ་རྟོགས་པ་ཐལ། འཕགས་རྒྱུད་ཀྱི་མཁྱེན་པ་ཡིན་པའི་ཕྱིར། འདོད་ན་བདག་མེད་དོན་སྤྱིའི་ཚུལ་དུ་རྟོགས་པར་ཐལ། ཆོས་ཀྱི་བདག་མེད་དོན་སྤྱིའི་ཚུལ་དུ་རྟོགས་པའི་ཕྱིར། གཞན་ཡང་། དེ་འདྲའི་གང་ཟག་ཆོས་ཅན། ཁྱོད་ཀྱི་རྒྱུད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་དང་། ཆོས་ཀྱི་བདག་མེད་དོན་སྤྱིའི་ཚུལ་དུ་རྟོགས་པ་གཉིས་ལྷན་ཅིག་ཏུ་ཡོད་པར་ཐལ། ཁྱོད་ཀྱི་རྒྱུད་ཀྱི་ཐར་པ་ཆ་མཐུན་དེ་ཆོས་ཉིད་ལ་དོན་སྤྱིའི་ཡུལ་ཅན་ཡིན་ཅིང་། ཁྱོད་ཀྱི་རྒྱུད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་ཡོད་པའི་ཕྱིར། འདོད་ན། ཊཱི་ཀ་དང་དངོས་སུ་འགལ། ལུགས་གསུམ་པ་ཡང་མི་འཐད་དེ། ཐེག་དམན་འཕགས་པའི་རྟོགས་པ་སྔོན་དུ་སོང་། གང་ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་ཐར་པ་ཆ་མཐུན་ཆོས་ཅན། ཁྱོད་ལ་འཛིན་སྟངས་ཐ་དད་པ་གཉིས་ཡོད་པར་ཐལ། ཁྱོད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་འཛིན་སྟངས་དང་། ཆོས་ཉིད་དོན་སྤྱིའི་ཚུལ་དུ་རྟོགས་པའི་འཛིན་སྟངས་གཉིས་ཡོད་པའི་ཕྱིར། རྟགས་ཆོས་ཅན་དང་བཅས་པ་ཁས། གཞན་ཡང་། དེ་ཆོས་ཅན། རྟོག་པ་དང་རྟོག་མེད་ཀྱི་ཤེས་པའི་གཞི་མཐུན་དང་། ཆོས་ཉིད་ལ་རྟོག་པ་དང་གང་ཟག་གི་བདག་མེད་ལ་རྣལ་འབྱོར་མངོན་སུམ་ཡིན་པའི་ཕྱིར། རྟགས་དང་པོ་དེར་ཐལ། ཆོས་ཉིད་དོན་སྤྱིའི་ཚུལ་དུ་འཛིན་པའི་བློ་ཡིན་པའི་ཕྱིར་ཏེ། ཐེག་ཆེན་གྱི་ཐར་པ་ཆ་མཐུན་ཡིན་པའི་ཕྱིར་ཏེ། མ་ཁྱབ་ན། ཊཱི་ཀ་ཁས་ལེན་པ་ལ་དངོས་འགལ་མ་ཡིན་ནམ། རང་ལུགས་ནི། ཐེག་དམན་འཕགས་པའི་རྟོགས་པ་སྔོན་དུ་སོང་བའི་ཐེག་ཆེན་ཚོགས་ལམ་པ་ལ། གང་ཟག་གི་བདག་མེད་མངོན་སུམ་དུ་རྟོགས་པའི་རྟོགས་པ་མངོན་གྱུར་རམ་དབང་ལྡན་གང་དུ་ལྡན་ཞེ་ན། དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་ཚོགས་ལམ་པ་ལ་ཐེག་ཆེན་གྱི་མཐོང་ལམ་མ་སྐྱེས་པའི་སྔ་རོལ་དུ། གང་ཟག་གི་བདག་མེད་མངོན་སུམ་དུ་རྟོགས་པའི་རྟོགས་པ་རེས་འགའ་མངོན་དུ་འགྱུར་བའི་སྐབས་སྲིད་ཀྱང་། ཕལ་ཆེར་ས་བོན་ནུས་ལྡན་གྱི་ཚུལ་དུ་གནས་ཏེ། དེས་ཉོན་མོངས་པའི་གཉེན་པོ་གང་ཟག་གི་བདག་མེད་བསྒོམ་པ་ལ་འབད་མི་དགོས་པའི་ཕྱིར་ཏེ། དེས་ཉོན་མོངས་པ་སྤངས་ཟིན་པའི་ཕྱིར། འོ་ན། རེས་འགའ་མངོན་དུ་འགྱུར་བའི་དུས་གང་ཞེ་ན། དེ་འདྲའི་གང་ཟག་གིས་རང་དོན་ཡིད་བྱེད་ཀྱི་ཐེག་དམན་གྱི་བསམ་པ་ལ་ཡང་དང་ཡང་དུ་གོམས་པར་བྱས་པའི་སྟོབས་ཀྱིས་ཐེག་དམན་དུ་ལྟུང་སྲིད་ལ། དེ་ཡང་ཐེག་དམན་གྱི་ལམ་ལྔ་རིམ་གྱིས་བགྲོད་དགོས་པ་མ་ཡིན་ཏེ། སྔར་གྱི་དགྲ་བཅོམ་གྱི་རྟོགས་པ་མངོན་དུ་བྱེད་ནུས་པའི་ཕྱིར། རྒྱན་ལས། དེ་གཉིས་ཡང་དང་ཡང་དུ་ནི། །རང་སེམས་ཀུན་ཏུ་འབྱུང་ལྡན་པས། །མྱ་ངན་འདས་ལ་མངོན་དགའི་ཕྱིར། །རྟོགས་པ་བུལ་བ་ཡིན་པར་འདོད། །ཅེས་སོ། །གལ་ཏེ། རྒྱུན་ཞུགས་དང་ཕྱིར་འོང་ཙམ་གྱི་རྟོགས་པ་སྔོན་དུ་སོང་བའི་ཐེག་ཆེན་ཚོགས་ལམ་པ་ལ་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་མངོན་གྱུར་དུ་ལྡན་པར་ཐལ། དེས་ཉོན་མོངས་ཀྱི་གཉེན་པོ་གང་ཟག་གི་བདག་མེད་སྒོམ་ལམ་པ་ལ་འབད་དགོས་པའི་ཕྱིར་ཏེ། དེས་ཉོན་མོངས་པའི་ལྷག་མ་སྤོང་དགོས་པའི་ཕྱིར། ཞེ་ན། དེས་དེ་སྤོང་དགོས་ཀྱང་། དེའི་རྒྱུད་ལ་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་མངོན་གྱུར་དུ་མི་ལྡན་ཏེ། དེའི་རྒྱུད་ལ་ཆོས་ཉིད་དོན་སྤྱིའི་ཚུལ་དུ་རྟོགས་པའི་ཐེག་ཆེན་གྱི་ཐར་པ་ཆ་མཐུན་མངོན་གྱུར་དུ་ལྡན་པའི་ཕྱིར། ཁྱབ་སྟེ། བློ་དེ་གཉིས་གང་ཟག་གཅིག་གི་རྒྱུད་ལ་ལྷན་ཅིག་ཏུ་འཇུག་པ་མི་སྲིད་པའི་ཕྱིར། མཁྱེན་པ་གཅིག་ཉིད་ལ་ཆོས་ཉིད་དོན་སྤྱིའི་ཚུལ་དུ་རྟོགས་པ་དང་། གང་ཟག་བདག་མེད་མངོན་སུམ་དུ་རྟོགས་པའི་འཛིན་སྟངས་ཐ་དད་པ་གཉིས་མི་སྲིད་པའི་ཕྱིར། ཞེས་པའི་དོན་ནོ། །དེས་ན་དགོངས་པ་སོ་སྐྱེར་གནས་ཏེ། ཐེག་ཆེན་གྱི་སོ་སྐྱེ་ཡིན་པའི་ཕྱིར་ཏེ། ཆོས་ཉིད་དོན་སྤྱིའི་ཚུལ་དུ་རྟོགས་པའི་ཐེག་ཆེན་གྱི་སྐྱེས་བུ་ཡིན་པའི་ཕྱིར། གལ་ཏེ། དེ་ཆོས་ཅན། སོ་སྐྱེ་མ་ཡིན་པར་ཐལ། གང་ཟག་གི་བདག་མེད་མངོན་སུམ་དུ་རྟོགས་པ་མཐར་ཐུག་པའི་ཕྱིར་ཏེ། ཉོན་སྒྲིབ་ཟད་པར་སྤངས་པའི་ཕྱིར་དེ་ཆོས་ཅན། འཕགས་པའི་སྤངས་རྟོགས་ཐོབ་པ་ལ་མ་ཉམས་པའི་གང་ཟག་མ་ཡིན་པར་ཐལ། སོ་སྐྱེ་ཡིན་པའི་ཕྱིར། ཞེ་ན། དང་པོ་ལ་གང་ཟག་གི་བདག་མེད་རྟོགས་པ་མཐར་ཐུག་པའི་མཁྱེན་པ་ཡིན་ན། གང་ཟག་གི་བདག་མེད་མངོན་སུམ་དུ་གསར་དུ་རྟོགས་པ་སྔོན་དུ་འགྲོ་དགོས་པར་ཐལ། ཉོན་སྒྲིབ་ཟད་པར་སྤངས་པའི་སྤངས་པ་ཡིན་ན། གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་དང་ལྷན་ཅིག་ཏུ་ངེས་པར་གནས་དགོས་པའི་ཕྱིར། འདོད་ན། དམན་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་ཀྱིས་མ་ངེས། གཞན་ཡང་། རྣམ་མཁྱེན་སྐད་ཅིག་དང་པོ་ཆོས་ཅན། ངོ་བོ་ཉིད་སྐུ་མངོན་སུམ་དུ་གསར་དུ་མཐོང་བའི་ལམ་སྔོན་སོང་དུ་ཐལ། དེ་མངོན་སུམ་དུ་རྟོགས་པ་མཐར་ཐུག་པའི་མཁྱེན་པ་ཡིན་པའི་ཕྱིར། ཁྱབ་པ་ཁས། འདོད་ན། སློབ་ལམ་ན་ངོ་བོ་ཉིད་སྐུ་མངོན་སུམ་དུ་རྟོགས་པ་ཡོད་པར་ཐལ་ལོ། །གཉིས་པ་ལ། དེ་ཆོས་ཅན། དགྲ་བཅོམ་གྱི་སྤངས་རྟོགས་ཐོབ་ལ་མ་ཉམས་པའི་གང་ཟག་མ་ཡིན་པར་ཐལ། སློབ་པ་ཡིན་པའི་ཕྱིར། ཁྱབ་པ་ཁས། གཞན་ཡང་། དགྲ་བཅོམ་གྱི་རྟོགས་པ་སྔོན་དུ་སོང་བའི་ཆོས་ཉིད་ལ་རྩེ་གཅིག་ཏུ་མཉམ་པར་བཞག་པའི་སྦྱོར་ལམ་ཆོས་ཅན། རང་ཡུལ་གྱི་གཙོ་བོ་མངོན་སུམ་དུ་རྟོགས་པར་ཐལ། རྣལ་འབྱོར་མངོན་སུམ་ཡིན་པའི་ཕྱིར། འདོད་ན། ཆོས་ཉིད་ལ་མངོན་སུམ་དུ་ཐལ། འདོད་པ་གང་ཞིག ཆོས་ཉིད་འཛིན་སྟངས་ཀྱི་ཡུལ་དུ་བྱེད་པའི་མཁྱེན་པ་ཡིན་པའི་ཕྱིར། དེ་ཆོས་ཅན། སྲིད་ཞི་ལ་མི་གནས་པའི་གཞི་ཤེས་སུ་ཐལ། འཁོར་འདས་བར་གསུམ་བདེན་མེད་དུ་རྟོགས་པའི་གཞི་ཤེས་ཡིན་པའི་ཕྱིར་ཏེ། བདེན་མེད་རྟོགས་པའི་རྣལ་འབྱོར་མངོན་སུམ་ཡིན་པའི་ཕྱིར། གཉིས་པ་ནི། ཁམས་གསུམ་ལ་འདོད་ཆགས་དང་བྲལ་བའི་ཐེག་དམན་དགྲ་བཅོམ་པ་དང་། ཕྱི་རོལ་པའི་སྟོན་པ་རྫོགས་བྱེད་ཆོས་ཅན། ཁྱོད་སོགས་སེམས་ཅན་ཐམས་ཅད་མཐར་ཐུག་སངས་རྒྱ་བ་ལ། གནས་སྐབས་རྒྱུ་ལམ་ཤེས་སྒོམ་དགོས་ཏེ། ཁྱོད་སོགས་དྲི་བཅས་ཀྱི་སྐྱེ་བོ་ཐམས་ཅད་མཐར་ཐུག་སངས་རྒྱས་ཀྱི་གང་ཟག་ཡིན་པའི་ཕྱིར། ཐེག་པ་གསུམ་གྱི་རྣམ་བཞག་སྟོན་པའི་མདོ་ཆོས་ཅན། མཐར་ཐུག་ལ་ལྟོས་ཏེ། ངེས་དོན་མཚན་ཉིད་པའི་མདོ་མ་ཡིན་ཏེ། དེ་ལ་ལྟོས་ཏེ་དྲང་དོན་དགོངས་པ་ཅན་གྱི་མདོ་ཡིན་པའི་ཕྱིར། བྱང་ཆུབ་ཏུ་སེམས་བསྐྱེད་པ་ནི། ཞེས་སྐབས་སུ། གཉིས་ཀྱི་དང་པོ། སྐབས་འདིར་བསྟན་གྱི་ཉོན་མོངས་པ་དེ་ཉོན་མོངས་མཚན་ཉིད་པ་དང་། བཏགས་པ་པ་གང་ཡིན་སྤྱད་པ་ལ། མཁས་པ་སྔ་མའི་ལུགས་བརྗོད། མི་འཐད་པའི་ཆ་དགག རང་ལུགས་བཞག་པ་དང་གསུམ། དང་པོ་ནི། མཁས་པ་འདྲེ་ཨར་ན་རེ། འདིར་བསྟན་གྱི་ཉོན་མོངས་དེ་ཉོན་མོངས་བཏགས་པ་པ་ཡིན་ཏེ། བྱང་འཕགས་ཀྱི་སྙིང་རྗེ། སེམས་བསྐྱེད། སྨོན་ལམ་གསུམ་གྱིས་ཟིན་པའི་དགེ་རྩ་ལ། དེའི་མིང་གིས་བཏགས་ནས་བསྟན་པའི་ཕྱིར་ཏེ། དེ་ལ་དེའི་མིང་གིས་འདོགས་པའི་རྒྱུ་མཚན། བརྟགས་པའི་དགོས་པ། དངོས་ལ་གནོད་བྱེད་ཀྱི་ཆོས་གསུམ་ཡོད་པའི་ཕྱིར། དང་པོ་ཡིན་ཏེ། ཉོན་མོངས་མཚན་ཉིད་པས་རང་རྒྱུད་ལྡན་གྱི་གང་ཟག་འཁོར་བར་སྦྱོར་བ་བཞིན་དུ། དེས་ཀྱང་བྱང་སེམས་འཕགས་པ་འཁོར་བར་སྐྱེ་བའི་རྒྱུ་བྱེད་པའི་ཕྱིར། གཉིས་པ་ཡིན་ཏེ། གཞན་དོན་དུ་འཁོར་བར་སྐྱེ་བ་དོན་དུ་གཉེར་བའི་བྱང་ཆུབ་སེམས་དཔས་དེ་ཆེད་དུ་གཉེར་ནས་བཟུང་དགོས་པར་རྟོགས་པའི་ཆེད་ཡོད་པའི་ཕྱིར། གསུམ་པ་ཡིན་ཏེ། ཉོན་མོངས་ཀྱི་གཉེན་པོར་གྱུར་པའི་ཡེ་ཤེས་ཡིན་པའི་ཕྱིར་ཏེ། བློ་གྲོས་རྒྱ་མཚོའི་ཞུས་པའི་མདོ་ལས། འཁོར་བའི་རྒྱུ་དགེ་བའི་རྩ་བ་དང་མཚུངས་པར་ལྡན་པའི་ཉོན་མོངས་པ་གང་ཞེ་ན། འདི་ལྟ་སྟེ། བསོད་ནམས་ཀྱི་ཚོགས་ཡོངས་སུ་ཚོལ་བས་མི་ངོམས་པ་དང་། བསམ་བཞིན་དུ་སྲིད་པར་སྐྱེ་བ་ཡོངས་སུ་འཛིན་པ་དང་། སངས་རྒྱས་དང་ཕྲད་པ་དོན་དུ་གཉེར་བ་དང་། སེམས་ཅན་ཡོངས་སུ་སྨིན་པའི་ཕྱིར་མི་སྐྱོ་བ་དང་། དམ་པའི་ཆོས་འཛིན་པ་ལ་བརྩོན་པ་དང་། སེམས་ཅན་གྱི་བྱ་བ་ཅི་ཡོད་པ་ལ་འགྲུས་པ་དང་། ཆོས་ལ་ཆགས་པའི་བསམ་པ་དང་མ་བྲལ་བ་དང་། ཕ་རོལ་ཏུ་ཕྱིན་པའི་ཀུན་ཏུ་སྦྱོར་བས་རྣམས་མི་འདོར་བ་སྟེ། བློ་གྲོས་རྒྱ་མཚོ་གང་དག་གི་བྱང་ཆུབ་སེམས་དཔའ་ཀུན་ཏུ་སྦྱོར་བར་བྱེད་ཀྱང་། ཉོན་མོངས་པའི་སྐྱོན་གྱི་མ་གོས་པ་དགེ་བའི་རྩ་བ་དང་མཚུངས་ལྡན་པའི་ཉོན་མོངས་པ་འདི་དག་གོ །ཞེས་སོ། །ལེགས་བཤད་གསེར་ཕྲེང་པ་ན་རེ། འདིར་བསྟན་གྱི་ཉོན་མོངས་དེ་ཉོན་མོངས་བཏགས་པ་པ་ཡིན་ཏེ། བྱང་སེམས་འཕགས་པ་འཁོར་བར་སྐྱེ་བ་ལེན་པའི་སྐྱེ་བ་ལ་དེའི་མིང་གིས་བཏགས་ནས་བསྟན་པའི་ཕྱིར། ཟེར། དར་ཊཱིཀ་པ་ན་རེ། འདིར་བསྟན་གྱི་ཉོན་མོངས་མཚན་ཉིད་པ་དེ། དེའི་ཉོན་མོངས་པའི་བག་ཆགས་ལ་འདོགས་པའི་ཕྱིར། བྱང་སེམས་འཕགས་པས་གཞན་དོན་དུ་འཁོར་བར་སྐྱེ་བའི་རྒྱུར་འདིར་བསྟན་གྱི་ཉོན་མོངས་དགོས་པ་མ་ཡིན་ཏེ། དེ་གྲོགས་སུ་མེད་ཀྱང་ཇི་ལྟར་འདོད་པ་བཞིན་དུ་འཁོར་བ་སྐྱེ་བ་ལེན་ནུས་པའི་ཕྱིར། འོན་ཀྱང་ཆེད་དུ་གཉེར་ནས་མི་སྤོང་བའི་རྒྱུ་མཚན་ཡོད་དོ། །དེས་འཁོར་ལོས་སྒྱུར་བའི་རྒྱལ་པོའི་ཚུལ་བཟུང་ནས། བུ་སྟོང་བསྐྱེད་པ་ལ་སོགས་པའི་གྲོགས་སུ་འདིར་བསྟན་གྱི་ཉོན་མོངས་པ་དགོས་པའི་ཕྱིར། ཞེས་ཟེར། གཉིས་པ་ནི། དང་པོ་མི་འཐད་དེ། བྱང་སེམས་འཕགས་པས་བསམས་བཞིན་དུ་སྲིད་པར་སྐྱེ་བ་ཚད་མེད་པར་འཛིན་པའི་རྒྱུ་མཚན་གྱིས། ཉོན་མོངས་པའི་བག་ལ་ཉལ་ཆེད་དུ་གཉེར་ནས་མི་སྤོང་བར་བཤད་པ་འབྲེལ་མེད་དུ་ཐལ། བྱང་སེམས་འཕགས་པས་གཞན་དོན་དུ་འཁོར་བར་སྐྱེ་བ་ལེན་པའི་རྒྱུར་གྱུར་པའི་ཉོན་མོངས་པའི་བག་ལ་ཉལ་གཞི་མ་གྲུབ་པའི་ཕྱིར། རྟགས་ཁས། འདོད་ན་འགྲེལ་ཆེན་ལས། མ་རིག་པ་དང་། ལྟ་བའི་བག་ལ་ཉལ་འཇོམས་ཀྱི་འདོད་སྲེད་ཀྱི་བག་ལ་ཉལ་མི་འཇོམས་ཏེ། བསམས་བཞིན་དུ་སྲིད་པ་སྐྱེ་བ་ལེན་པའི་ཕྱིར། ཞེས་པ་དང་འགལ། གཞན་ཡང་། བྱང་སེམས་འཕགས་པས། འདིར་བསྟན་གྱི་ཉོན་མོངས་པ་ཆེད་དུ་གཉེར་ནས་སྤོང་མི་སྤོང་དགོས་པ་དཔྱོད་མི་དགོས་པར་ཐལ། དེ་བྱང་འཕགས་ཀྱི་མཁྱེན་པ་ལ་འཇོག་རིགས་པའི་ཕྱིར། གཉིས་པ་ལ། འཁོར་བ་ཇི་སྲིད་བར་སེམས་ཅན་གྱི་དོན་བྱེད་པར་ཞུགས་པ་ཉིད་ཀྱིས་ཉོན་མོངས་པ་རྣམ་པ་ཐམས་ཅད་སྤངས་པ་མ་ཡིན། ཞེས་པ་དང་། འདོད་སྲེད་ཀྱི་བག་ལ་ཉལ་མི་འཇོམས་ཏེ། བསམས་བཞིན་དུ་སྲིད་པ་སྐྱེ་བ་ལེན་པའི་ཕྱིར། ཞེས་པའི་གཞུང་གཉིས་ཀྱི་རྟགས་ཆོས་འབྲེལ་མེད་དུ་ཐལ། འདིར་བསྟན་ཉོན་མོངས་པ་དེ། བྱང་འཕགས་གཞན་དོན་དུ་འཁོར་བར་སྐྱེ་བ་ལེན་པའི་རྒྱུ་མ་ཡིན་པའི་ཕྱིར་ཏེ། དེ་དེས་འཁོར་བར་སྐྱེ་བ་བླངས་པའི་སྐྱེ་བ་ལ་འཇོག་རིགས་པའི་ཕྱིར། གསུམ་པ་ཡང་མི་འཐད་དེ། ཉོན་མོངས་པའི་བག་ཆགས་ནི་ཉོན་སྒྲིབ་སྤངས་པའི་དགྲ་བཅོམ་སོགས་ཀྱི་རྒྱུད་ལ་ཡང་ཡོད་པའི་ཕྱིར། འདིའི་དགག་སྒྲུབ་རྒྱས་པར་སྐབས་དང་པོར་བཤད་ཟིན་ཏོ། །ཁས་བླངས་དང་འགལ་བའི་གནོད་བྱེད་ཡང་ཡོད་དེ། བྱང་སེམས་འཕགས་པས་འཁོར་ལོས་བསྒྱུར་བའི་རྒྱལ་པོའི་ཚུལ་བཟུང་ནས། བུ་སྟོང་བསྐྱེད་པའི་ཆེད་དུ་ཉོན་མོངས་པའི་བག་ཆགས་ཆེད་དུ་གཉེར་ནས་མི་སྤོང་བ་མ་ཡིན་པར་ཐལ། དེ་གྲོགས་སུ་མེད་ཀྱང་གཞན་དོན་དུ་བུ་སྟོང་བསྐྱེད་པ་སོགས་ནུས་པའི་ཕྱིར། འདིར་བསྟན་གྱི་ཉོན་མོངས་པ་ཉོན་མོངས་པའི་བག་ལ་ཉལ་ཡིན་ཅིང་། དེ་ཡང་ཉོན་མོངས་པ་མཚན་ཉིད་པ་ཡིན། ཞེས་སྤྱི་དོན་དུ་བཤད་ཀྱང་། གསུངས་རྒྱུན་གྱི་དགོངས་པ་མ་ཡིན་ནོ། །འཐད་པ་ནི། ཉན་ཐོས་དགྲ་བཅོམ་པས་འདིར་བསྟན་གྱི་ཉོན་མོངས་ཟད་པར་སྤངས་པར་ཐལ། དེ་ཉོན་མོངས་མཚན་ཉིད་པ་ཡིན་པའི་ཕྱིར། འདོད་ན། དགྲ་བཅོམ་གྱི་རྟོགས་པ་སྔོན་དུ་སོང་བའི་བྱང་སེམས་འཕགས་པ་གཞན་དོན་དུ་འཁོར་བར་སྐྱེ་བ་ལེན་པའི་རྒྱུའི་གཙོ་བོ་དང་མི་ལྡན་པར་ཐལ། འདིར་བསྟན་གྱི་ཉོན་མོངས་བྱང་སེམས་འཕགས་པ་གཞན་དོན་དུ་འཁོར་བར་སྐྱེ་བ་ལེན་པའི་རྒྱུའི་གཙོ་བོར་བཤད་ཅིང་། དེས་དེ་སྤངས་པའི་ཕྱིར། བྱང་སེམས་འཕགས་པས་གཞན་དོན་དུ་འཁོར་བར་སྐྱེ་བ་བླངས་པའི་སྐྱེ་བ་དེ་རང་རྒྱུ་ལས་ཉོན་གྱི་དབང་གིས་བྱུང་བའི་སྐྱེ་བར་ཐལ་ལོ། །གསུམ་པ་རང་ལུགས་ལ། ཉོན་མོངས་པའི་སྒྲ། འཇུག་ཚུལ། སྤྱིར་བསྟན་པ་དང་། འདིར་བསྟན་གྱི་ཉོན་མོངས་ངོས་བཟུང་བ། ཞར་ལ་ཡང་སྲིད་དུ་སྐྱེ་བ་ལེན་ཚུལ་གྱི་དབྱེ་བ་བཤད་པའོ། །དང་པོ་ལ། ཉོན་མོངས་པའི་སྒྲ་འཇུག་པའི་ཡུལ་དེ་ལ། མངོན་གྱུར། ས་བོན། བག་ཆགས་གསུམ་ཡོད། དང་པོ་ནི། སེམས་རྒྱུད་རབ་ཏུ་མ་ཞི་བར་བྱེད་པའི་སྒོ་ནས་རང་ཡུལ་གྱི་དམིགས་རྣམས་འཛིན་བྱེད་ཀྱི་རིག་པའོ། །མཚན་གཞི། རྩ་ཉོན། ཉེ་ཉོན། དེ་དག་དང་མཚུངས་པར་ལྡན་པའི་སེམས་སེམས་བྱུང་མཐའ་དག་གོ །གཉིས་པ་ནི། སེམས་རྒྱུད་ལ་ཉོན་མོངས་པའི་རིགས་འདྲ་སྔ་མས་བཞག་པའི་ནུས་པ་གང་ཞིག རྐྱེན་དང་ཕྲད་ན་ཉོན་མོངས་པ་ཕྱི་མ་སྐྱེད་པའི་རིགས་གནས། དབྱེ་ན། ཉོན་མོངས་པ་དང་ལྷན་ཅིག་ཏུ་འཇུག་པའི་ས་བོན་དང་། རང་དུས་སུ་ཉོན་མོངས་པ་འགགས་ཟིན་པའི་ས་བོན་གཉིས། དང་པོ་ནི། མ་རིག་པ་རིགས་འདྲ་སྔ་མས་ཕྱི་མ་སྐྱེད་བཞིན་པའི་ནུས་པ་ལྟ་བུ། གཉིས་པ་ནི། མཉམ་བཞག་ལ་གནས་བཞིན་པའི་ཉན་ཐོས་འཕགས་པའི་རྒྱུད་ཀྱི་ཉོན་མོངས་པའི་ས་བོན་ལྟ་བུ། གསུམ་པ་ནི། སེམས་རྒྱུད་ལ་ཉོན་མོངས་པའི་རིགས་འདྲ་སྔ་མས་བཞག་པའི་གནས་ངན་ལེན་གྱི་དྲི་མ་ཕྲ་ཞིང་ཕྲ་བ་གང་ཞིག རྐྱེན་དང་ཕྲད་ཀྱང་ཉོན་མོངས་པའི་རིགས་འདྲ་ཕྱི་མ་འབྱུང་བའི་ནུས་པ་གཏན་མེད་པ། ཉོན་མོངས་པའི་བག་ཆགས། དེའི་གནས་ངན་ལེན། མ་རིགས་བག་ཆགས་ཀྱི་ས་རྣམས་མིང་གི་རྣམ་གྲངས་སོ། །དེ་ཡང་དང་པོ་གཉིས་ནི་ཉོན་སྒྲིབ་མཚན་ཉིད་པ་ཡིན་ལ། ཕྱི་མ་བཏགས་པ་པ་ཡིན་ཏེ། དེའི་མིང་གི་འདོགས་པའི་རྒྱུ་མཚན། བཏགས་པའི་དགོས་པ། དངོས་ལ་གནོད་བྱེད་ཀྱི་ཆོས་གསུམ་ཚང་བའི་ཕྱིར། དང་པོ་ཡིན་ཏེ། ཉོན་མོངས་པ་མཚན་ཉིད་པས། རང་རྒྱུད་ལྡན་གྱི་གང་ཟག་འཁོར་བར་སྐྱེ་བའི་རྒྱུ་བྱེད་པ་བཞིན་དུ། འདིས་ཀྱང་བྱང་སེམས་འཕགས་པ་དང་། ཐེག་དམན་དགྲ་བཅོམ་པའི་འཁོར་བར་ཡིད་ཀྱི་རང་བཞིན་གྱི་ལུས་ལེན་པའི་རྒྱུ་བྱེད་པའི་ཕྱིར། གཉིས་པ་ཡིན་ཏེ། བྱང་སེམས་འཕགས་པས་འཁོར་བར་སྐྱེ་བ་ལེན་པ་དང་ལྷག་བཅས་མྱང་འདས་ལ་གནས་པའི་ཉན་ཐོས་དགྲ་བཅོམ་པས་ལྷག་མེད་མྱང་འདས་མངོན་དུ་བྱ་བའི་ཕྱིར་དུ། ཡིད་ཀྱི་རང་བཞིན་གྱི་ལུས་ལེན་པའི་རྒྱུར་ཉོན་མོངས་པའི་བག་ཆགས་ཆེད་དུ་གཉེར་ནས་བཟུང་དགོས་པར་ཤེས་པའི་ཆེད་ཡོད་པའི་ཕྱིར། གསུམ་པ་ནི། དེ་ཉོན་མོངས་མཚན་ཉིད་པ་ཡིན་ན། ཉན་ཐོས་དགྲ་བཅོམ་པས་དེ་སྤངས་པར་ཐལ། དེ་ཉོན་མོངས་མཚན་ཉིད་པ་ཡིན་པའི་ཕྱིར། མ་ཁྱབ་ན། ཉན་ཐོས་དགྲ་བཅོམ་པ་དེ་དགྲ་བཅོམ་མཚན་ཉིད་པ་མ་ཡིན་པར་འགྱུར་ཏེ། དེས་ཁམས་གསུམ་ན་སྤྱོད་པའི་ཉོན་མོངས་པ་མ་སྤངས་པའི་ཕྱིར། རྩ་བར་འདོད་ན། འབུམ་ཊཱིཀ་ལས། དགྲ་བཅོམ་པས་ཉོན་མོངས་ཀུན་སྤངས་ཀྱང་མ་རིག་པའི་བག་ཆགས་མ་སྤངས་ལ། ཞེས་པ་དང་འགལ། གཞན་ཡང་ཉན་ཐོས་དགྲ་བཅོམ་པས་མ་རིག་པའི་བག་ཆགས་མ་སྤངས་ལ། ཞེས་པ་དང་འགལ། ཉན་ཐོས་དགྲ་བཅོམ་པས་མ་རིག་བག་ཆགས་ཀྱི་སས་རྐྱེན། ཟག་པ་མེད་པའི་ལས་ཀྱིས་རྒྱུ་བྱས་པ་ལས་བྱུང་བའི་ཡིད་ཀྱི་རང་བཞིན་གྱི་ལུས་ལེན་པ་སྤངས་པར་ཐལ། དེས་ཉོན་མོངས་པའི་བག་ཆགས་སྤངས་པའི་ཕྱིར། འདོད་ན། གཙང་བ་དམ་པའི་ཕ་རོལ་ཏུ་ཕྱིན་པ་དང་། བདེ་བ་དམ་པའི་ཕ་རོལ་ཏུ་ཕྱིན་པའི་ཆོས་སྐུ་ཐོབ་པར་ཐལ། འདོད་པ་དེའི་ཕྱིར། ཁྱབ་སྟེ། རྒྱུད་བླར། ཡིད་ཀྱི་རང་བཞིན་ཕུང་པོ་དང་། །དེ་རྒྱུ་ལོག་ཕྱིར་གཙང་བ་ཉིད། །ཅེས་དང་། འགྲེལ་པར། དེ་ལ་དགྲ་བཅོམ་པ་དང་། རང་སངས་རྒྱས་དང་། དབང་ཐོབ་པའི་བྱང་ཆུབ་སེམས་དཔའ་རྣམས་ནི་ཉེ་བའི་ཉོན་མོངས་པ་ཐམས་ཅད་ཀྱི་རྟེན་དུ་གྱུར་པ་མ་རིག་པའི་བག་ཆགས་ཀྱི་ས་མ་སྤངས་པས་ཉོན་མོངས་པའི་དྲི་མ་དྲི་ང་བའི་བག་ཆགས་ཐམས་ཅད་དང་ལྡན་པའི་ཕྱིར། གཙང་བའི་ཕ་རོལ་ཏུ་ཕྱིན་པ་རབ་ཀྱི་མཐར་ཕྱིན་པ་མི་འཐོབ་བོ། །ཞེས་སོ། །དེས་ན། དེ་ཉོན་མོངས་བཏགས་པ་པ་ཡིན་ཏེ། རྒྱུད་བླའི་འཕྲིན་ལས་ཀྱི་སྐབས་སུ། ཉོན་མོངས་ཤེས་བྱའི་སྤྲིན་གྱི་དྲྭ་བ་སངས་རྒྱས་རྣམས་ཀྱི་ཐུགས་རྗེའི་རླུང་གིས་རྣམ་པར་གཏོར། །ཞེས་པའི་རྒྱས་བཤད་དུ། དེ་སྒྲིབ་མཐའ་ཡས་ཉོན་མོངས་དང་། །ཉེ་བའི་ཉོན་མོངས་བག་ཆགས་སོ། །དུས་ཀུན་ཏུ་ནི་དེ་འཇོམས་པའི། །རྐྱེན་ནི་ཐུགས་རྗེ་ཆེན་པོ་ཡིན། །ཞེས་རྩ་ཉོན་དང་། ཉེ་ཉོན་གཉིས་ཉོན་མོངས་མཚན་ཉིད་པ་དང་། དེའི་བག་ཆགས་ཤེས་སྒྲིབ་ཀྱི་མཚན་གཞིར་བཤད་པའི་ཕྱིར། གཉིས་པ་ནི། སྔར་བཤད་པའི་ཉོན་མོངས་པ་དང་པོ་གཉིས། འདིར་བསྟན་གྱི་ཉོན་མོངས་མ་ཡིན་ཏེ། འདིར་བསྟན་གྱི་ཉོན་མོངས་པ་ནི་བྱང་སེམས་འཕགས་པས་གཞན་དོན་དུ་འཁོར་བར་སྐྱེ་བ་ལེན་པའི་རྒྱུ་བྱེད་ལ། དེས་ལས་ཉོན་གྱི་དབང་གིས་འཁོར་བར་སྐྱེ་བ་སྤངས་ཟིན་པའི་ཕྱིར་ཏེ། འཕགས་པས་འཆི་དང་ན་བ་དང་། །ཞེས་གསུངས་པའི་ཕྱིར། དེས་ན་གསུམ་པའི་སྟེང་ནས་འཇོག དེ་ལ་ཡང་། ཐབས་མཁས་ཁྱད་པར་ཅན་གྱིས་མ་ཟིན་པའི་བྱང་ཆུབ་ཀྱི་གེགས་བྱེད་པའི་ཉོན་མོངས་པའི་བག་ཆགས་དང་། སྙིང་རྗེ་ལ་སོགས་པ་ཐབས་མཁས་ཁྱད་པར་ཅན་གྱིས་ཟིན་པའི་སྒོ་ནས་བྱང་ཆུབ་སྒྲུབ་པའི་གྲོགས་སུ་གྱུར་པའི་ཉོན་མོངས་པའི་བག་ཆགས་གཉིས་ལས། དང་པོ་འདིར་བསྟན་གྱི་ཉོན་མོངས་པ་མ་ཡིན་ཏེ། དེ་བྱང་སེམས་འཕགས་པས་ཆེད་དུ་གཉེར་ནས་སྤོང་བ་ཡོད་པའི་ཕྱིར། ཅིག་ཆར་ཉོན་མོངས་པ་དང་ཤེས་བྱའི་སྒྲིབ་པ་སྤོང་ངོ་། །ཞེས་གསུངས་པའི་ཕྱིར། གཉིས་པ་འདིར་བསྟན་གྱི་ཉོན་མོངས་པ་ཡིན་ཏེ། དེ་བྱང་སེམས་འཕགས་པས་གཞན་དོན་དུ་ཚོགས་བསོག་པའི་ཡན་ལག་ཏུ་ཆེད་དུ་གཉེར་ནས་འཛིན་པའི་ཕྱིར་ཏེ། འོད་སྲུང་གིས་ཞུས་པའི་མདོ་ལས། ཇི་ལྟར་གྲོང་ཁྱེར་སྐྱེ་བོའི་མི་གཙང་ལུད། །དེ་ནི་བུ་རམ་ཤིང་པའི་ཞིང་ལ་ཕན། །དེ་བཞིན་བྱང་ཆུབ་སེམས་དཔའི་ཉོན་མོངས་ལུད། །དེ་ནི་སངས་རྒྱས་ཆོས་རྣམས་བསྐྱེད་ལ་ཕན། །ཞེས་དང་། བློ་གྲོས་རྒྱ་མཚོའི་ཞུས་པའི་མདོ་ལས། དེ་ལ་བྱང་ཆུབ་སེམས་དཔའ་ནི་ཐབས་ལ་མཁས་པ་དང་། དགེ་བའི་རྩ་བའི་སྟོབས་བསྐྱེད་པས་བསམས་བཞིན་དུ་ཁམས་གསུམ་དུ་ཀུན་ཏུ་སྦྱོར་ཏེ། དེས་ན་དགེ་བའི་རྩ་བ་དང་མཚུངས་པར་ལྡན་པའི་ཉོན་མོངས་པ་ཞེས་བྱའོ། །ཇི་སྲིད་དུ་ཁམས་གསུམ་པར་ཀུན་ཏུ་སྦྱོར་བས་ཡིན་གྱི་སེམས་ཉེ་བར་ཉོན་མོངས་པ་ནི་མ་ཡིན་ནོ། །ཞེས་དང་། ཐོགས་མེད་ཀྱིས། ཐབས་ཆེན་རྣམས་དང་ལྡན་པ་ལ། །སྲིད་པའང་ཞི་བའི་བདག་ཉིད་དེ། །ཉོན་མོངས་བྱང་ཆུབ་ཡན་ལག་གྱུར། །དེ་སྲིད་རྒྱལ་སྲས་བསམ་མི་ཁྱབ། །ཅེས་སོ། །དེས་ན་ཉོན་མོངས་པའི་བག་ཆགས་ལ་ཐབས་མཁས་ཁྱད་པར་ཅན་གྱིས་ཟིན་མ་ཟིན་གཉིས་ཡོད་པའི་དབང་གིས། བྱང་སེམས་འཕགས་པས་ཆེད་དུ་གཉེར་ནས་སྤོང་མི་སྤོང་གཉིས་ཡོད་འཐད་དེ། འགྲེལ་ཆེན་ལས། མ་རིག་པ་དང་ལྟ་བའི་བག་ལ་ཉལ་འཇོམས་ཀྱི་སོགས་གསུངས་པའི་ཕྱིར་རོ། །དེ་ཡང་མ་རིག་པ་དང་ལྟ་བའི་བག་ལ་ཉལ་སྤོང་བར་བཤད་པ་དང་། འདོད་སྲེད་ཀྱི་བག་ལ་ཉལ་མི་སྤོང་བར་བཤད་པ་དང་། ཕན་ཚུན་མཚོན་པའི་དཔེ་ཙམ་ཡིན་གྱི། དེ་ལྟར་ངེས་པར་མ་ཡིན་ཏེ། ཐབས་མཁས་ཁྱད་པར་ཅན་གྱིས་ཟིན་པའི་མ་རིག་པ་དང་ལྟ་བའི་བག་ལ་ཉལ་ཡང་ཆེད་དུ་གཉེར་ནས་མི་སྤོང་ལ། དེས་མ་ཟིན་ན། འདོད་སྲེད་ཀྱི་བག་ལ་ཉལ་ཡང་ཆེད་དུ་གཉེར་ནས་སྤོང་བ་ཡོད་པའི་ཕྱིར། གསུམ་པ་ལ་གང་གིས་སྐྱེ་བ་ལེན་པའི་རྒྱུ་དང་། ཇི་ལྟར་སྐྱེ་བ་ལེན་པའི་ཚུལ་གཉིས། དང་པོ་ནི། ཐེག་དམན་སློབ་པ་དང་། སོ་སྐྱེ་རྣམས་ནི་ལས་ཉོན་གཉིས་ཀྱི་དབང་གིས་སྐྱེ་བ་ལེན་ཏེ། དེས་ས་བོན་མ་སྤངས་པས་མི་འདོད་བཞིན་དུ་འཁོར་བར་སྐྱེ་འཆི་བྱེད་པའི་ཕྱིར། ཐེག་དམན་དགྲ་བཅོམ་པ་དང་། བྱང་སེམས་འཕགས་པ་ནི་མ་རིག་བག་ཆགས་ཀྱིས་དང་། ཟག་པ་མེད་པའི་ལས་ཀྱི་རྒྱུ་ལ་བརྟེན་ནས་འཁོར་བར་སྐྱེ་བ་ལེན་ཏེ། དང་པོས་ལྷག་མེད་མྱང་འདས་ཐོབ་ཕྱིར་དུ། གཉིས་པས་གཞན་དོན་དུ་ཚོགས་བསོག་པའི་ཕྱིར་དུ་ཡིད་ཀྱི་རང་བཞིན་གྱི་ལུས་ལེན་དགོས་ཤིང་། རྒྱུ་ལས་ཉོན་གཉིས་ཟད་པར་སྤངས་པའི་ཕྱིར། གཉིས་པ་ནི། ཐེག་དམན་སློབ་པའི་དང་། སོ་སོ་སྐྱེ་བོ་རྣམས་ཉོན་མོངས་པས་ཀུན་ནས་བསླངས་ནས་ཟག་བཅས་ཀྱི་ལས་བསགས་ཏེ། འཁོར་བ་སྐྱེ་རྒའི་རྟེན་འབྲེལ་གཉིས་འགྲུབ་པར་བྱེད་པ་བཞིན་དུ། ཐེག་དམན་དགྲ་བཅོམ་པ་དང་། བྱང་སེམས་འཕགས་པས་ཀྱང་། མ་རིག་བག་ཆགས་ཀྱི་སས་རྐྱེན་ཟག་པ་མེད་པའི་ལས་ཀྱིས་རྒྱུ་བྱས་ཏེ། ཡིད་ཀྱི་རང་བཞིན་གྱི་ལུས་ལེན་པ་དང་། བསམ་གྱིས་མི་ཁྱབ་པར་གྱུར་པའི་འཆི་འཕོ་བྱེད་པར་བཤད་པ་ཡིན་ནོ། །མ་རིག་བག་ཆགས་ཀྱིས་ནི་ཉོན་མོངས་པའི་བག་ཆགས་ཙམ་ལ་བཤད། ཟག་མེད་ཀྱི་ལས་ནི་ཡང་སྲིད་ཀྱི་རྒྱུ་བྱེད་པའི་སྙིང་རྗེ་སེམས་བསྐྱེད་ལ་སོགས་པའི་དགེ་རྩ། ཡིད་ཀྱི་རང་བཞིན་གྱི་ལུས་ནི་འགྲོ་བ་རིགས་དྲུག སྐྱེ་གནས་བཞི། ཁམས་གསུམ་གང་རུང་གིས་བསྡུས་པ་མ་ཡིན་ཅིང་། ཡིད་ལས་བྱུང་བའི་ཟག་མེད་ཀྱི་ལུས་སྤྲུལ་པ་ལྟ་བུར་སྣང་བ་ལ་བཤད་དེ། འབུམ་ཊཱིཀ་ལས། འགྲོ་བའམ། སྐྱེ་གནས་སམ། སྲིད་པ་གང་དུ་ཡང་མི་བགྲང་ཞིང་ཡིད་ལས་བྱུང་བའི་ལུས་སྤྲུལ་པ་ལྟ་བུ་ལྷའི་སྤྲུལ་པ་ཉིད་ནི་མ་ཡིན་ནོ། །ཞེས་སོ། །རྫོགས་པའི་སངས་རྒྱས་ནི། གདུལ་བྱའི་སེམས་ཅན་དག་པའི་བློ་ངོར་སྐུའི་སྣང་བ་ནུབ་པ་ལ་མྱ་ངན་ལས་འདས་པ་དང་། གདུལ་བྱ་སེམས་དག་པའི་བློ་ངོར་སྐུའི་སྣང་བ་ཤར་བ་ལ་སངས་རྒྱས་འཇིག་རྟེན་དུ་བྱོན་པའི་ཐ་སྙད་འདོགས་པ་ཙམ་ཡིན་གྱི། སྲོག་འགགས་པའི་མྱ་ངན་ལས་འདས་པ་དང་། ཁམས་གསུམ་གང་རུང་དུ་གསར་དུ་སྐྱེ་བ་བཞེས་པ་ལ་སོགས་པ་ནི་མེད་དོ། །རྒྱུད་བླར། ཇི་ལྟར་བཻ་ཌཱུར་ས་གཞི་གཙང་མ་ལ། །ལྷ་དབང་ལུས་ཀྱི་གཟུགས་བརྙན་འཆར་བ་ལྟར། །དེ་བཞིན་འགྲོ་སེམས་ས་གཞི་གཙང་མ་ལ། །ཐུབ་པའི་དབང་པོའི་སྐུ་ཡི་གཟུགས་བརྙན་འཆར། །ཞེས་གསུངས་པའི་ཕྱིར་རོ། །གཉིས་པ་ནི། བྱང་ཆུབ་མཆོག་ཏུ་སེམས་བསྐྱེད་པའི་བྱང་སེམས་མཐོང་ལམ་པ་ཆོས་ཅན། གཞན་དོན་དུ་འཁོར་བ་སྐྱེ་བ་ལེན་པའི་རྒྱུར་གྱུར་པའི་ཉོན་མོངས་པའི་བག་ཆགས་ཆེད་དུ་གཉེར་ནས་མི་སྤོང་བའི་རྒྱུ་མཚན་ཡོད་དེ། གདུལ་བྱའི་འཁོར་བར་ཇི་སྲིད་བར་སེམས་ཅན་གྱི་དོན་བྱེད་པར་ཞུགས་པའི་རྒྱལ་སྲས་འཕགས་པ་ཡིན་པའི་ཕྱིར། གཉིས་པ་ཡན་ལག་ཅན་གྱི་ལམ་ཤེས་ལ། ཉན་ཐོས། རང་རྒྱལ། ཐེག་ཆེན་གྱི་ལམ་ཤེས་པའི་ལམ་ཤེས་དང་གསུམ། དང་པོ་ནི། ལམ་ཤེས་ཉིད་ཀྱིས་ཚུལ་ལ་ནི། །ཞེས་སྐབས་སུ། གཉིས་ཀྱི་དང་པོ་ལ། ཤེས་བྱ་ལམ་གསུམ་ངོས་བཟུང་བ་དང་། དེ་ཇི་ལྟར་དུ་ཤེས་ཚུལ། ཡུལ་ཅན་ལམ་ཤེས། མདོ་བསྟན་བཅོས་ལས་ཇི་ལྟར་དུ་བསྟན་ཚུལ་ལོ། །དང་པོ་ལ། དགག་བཞག་གཉིས། དང་པོ་ལ། ཁྱབ་ཆེས་པ་དགག་པ་དང་། ཁྱད་ཆུང་བ་དགག་པ་གཉིས། དང་པོ་ནི། འདྲེ་ཨར་ན་རེ། གང་ཟག་གི་བདག་མེད་རྟོགས་པའི་རྟོགས་རིགས། ཤེས་བྱ་ཉན་ཐོས་ཀྱི་ལམ། ཉན་ཐོས་ཀྱི་ལམ་དོན་གཅིག དེ་བཞིན་དུ་བཟུང་བ་ཆོས་ཀྱི་བདག་མེད་སོགས་ལའང་འགྲེ། དེས་ན་ཉན་ཐོས་ཀྱི་ལམ་ཡིན་ན་ཉན་ཐོས་ཀྱི་རྒྱུད་ལ་ཡོད་པས་མ་ཁྱབ་སྟེ། བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་དེ་ཉན་ཐོས་ཀྱི་ལམ་ཡིན་པའི་ཕྱིར་ཏེ། ཤེས་བྱ་ཉན་ཐོས་ཀྱི་ལམ་ཡིན་པའི་ཕྱིར། གལ་ཏེ་མ་ཁྱབ་ན། ཐེག་ཆེན་གྱི་ཚོགས་ལམ་ཆོས་ཅན། སངས་རྒྱས་ཀྱི་རྒྱུད་ལ་ཡོད་པར་ཐལ། དེའི་ལམ་ཡིན་པའི་ཕྱིར། ངན་སོང་པའི་རྒྱུད་ཀྱི་དགེ་བའི་ལས་ལམ་ཆོས་ཅན། བདེ་འགྲོའི་རྒྱུད་ལ་ཡོད་པར་ཐལ། དེའི་ལམ་ཡིན་པའི་ཕྱིར། འདོད་པའི་རྟེན་གྱི་བསམ་གཏན་དང་པོའི་སྙོམས་འཇུག་ཆོས་ཅན། བསམ་གཏན་དང་པོའི་རྒྱུད་ལ་ཡོད་པར་ཐལ། དེའི་སྙོམས་འཇུག་ཡིན་པའི་ཕྱིར། ཞེས་ཟེར། མི་འཐད་དེ། སྡུག་བསྔལ་ཆོས་བཟོད་ལ་གནས་པའི་བྱང་སེམས་ཀྱི་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་ཆོས་ཅན། ཉན་ཐོས་ཀྱི་མཐོང་ལམ་དུ་ཐལ། ཉན་ཐོས་ཀྱི་ལམ་དང་མཐོང་ལམ་གྱི་གཞི་མཐུན་ཡིན་པའི་ཕྱིར། འདོད་ན། ཁྱོད་རྒྱུད་ལྡན་གྱི་གང་ཟག་དེ་ཉན་ཐོས་མཐོང་ལམ་པ་ཐལ་ལོ། །དེས་སྒོམ་ལམ་སོགས་ལ་འགྲེ། སངས་རྒྱས་འཕགས་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་ཆོས་ཅན། ཐེག་དམན་གྱི་ཐེག་པར་ཐལ། ཐེག་དམན་གྱི་ལམ་དང་ཐེག་པའི་གཞི་མཐུན་ཡིན་པའི་ཕྱིར། འདོད་ན། མཐར་ཐུག་ཐེག་དམན་གྱི་ཐེག་པ་གྲུབ་པར་ཐལ། སྒྲིབ་གཉིས་ཟད་པར་སྤངས་པའི་ཐེག་དམན་གྱི་ཐེག་པར་གྲུབ་པའི་ཕྱིར། ཡང་ཐེག་དམན་གྱི་བགྲོད་བྱའི་ལམ་དུ་ཐལ་ལོ། །གཉིས་པ་ལ་ཁ་ཅིག ཤེས་བྱ་ཉན་ཐོས་ཀྱི་ལམ་ཡིན་ན། ཉན་ཐོས་ཀྱི་རྒྱུད་ཀྱི་ལམ་ཡིན་དགོས་ཏེ། བྱང་ཆུབ་སེམས་དཔས་ཤེས་པར་བྱ་བའི་ཉན་ཐོས་ཀྱི་ལམ་ཡིན་ན། དེ་ཡིན་དགོས་པའི་ཕྱིར་ཏེ། བྱང་ཆུབ་སེམས་དཔས་རྟོགས་པར་བྱ་བའི་ཉན་ཐོས་ཀྱི་ལམ་ཡིན་ན། དེ་ཡིན་དགོས་པའི་ཕྱིར། ཟེར། མི་འཐད་དེ། བྱང་སེམས་འཕགས་པའི་རྒྱུད་ལ་བསྐྱེད་པར་བྱ་བ་དང་། རྟོགས་རིགས་གོང་འཕེལ་དུ་བྱ་བའི་ཤེས་བྱ་ཉན་ཐོས་ཀྱི་ལམ་གཞི་མ་གྲུབ་པར་ཐལ། དམ་བཅའ་དེའི་ཕྱིར། འདོད་ན། ལམ་ཐམས་ཅད་བསྐྱེད་པར་བྱ་ཞིང་ལམ་ཐམས་ཅད་ཤེས་པར་བྱའོ་ཞེས་པ་དང་འགལ་ལོ། །ཉན་ཐོས་ཀྱི་རྟོགས་རིགས་ཡིན་ན། ཉན་ཐོས་ཀྱི་རྒྱུད་ཀྱི་རྟོགས་རིགས་ཡིན་དགོས་པར་ཐལ། དམ་བཅའ་དེའི་ཕྱིར། འདོད་ན། ཐེག་ཆེན་གྱི་མཐོང་ལམ་དེ། ཐེག་པ་གསུམ་གྱི་རྟོགས་རིགས་ཚང་བའི་ལམ་མ་ཡིན་པར་འགྱུར། འདོད་ན། ཐེག་པ་གསུམ་ཆར་འཐོབ་པའི་རྒྱུ་ཞེས་པ་དང་འགལ། གཉིས་པ། རང་ལུགས་ལ། སྤྱིར་བསྟན་པ་དང་། དོགས་གཅོད་གཉིས། དང་པོ་ནི། གང་ཟག་གི་བདག་མེད་རྟོགས་པའི་རྟོགས་རིགས་དང་། ཤེས་བྱ་ཉན་ཐོས་ཀྱི་ལམ་དོན་གཅིག དེ་ལ། ཉན་ཐོས། རང་རྒྱལ། ཐེག་ཆེན་གྱི་རྒྱུད་ལ་ཡོད་པའི་ཤེས་བྱ་ཉན་ཐོས་ཀྱི་ལམ་གསུམ། དེ་བཞིན་དུ་བཟུང་བ་ཆོས་ཀྱི་དང་། ཤེས་བྱ་རང་རྒྱལ་གྱི་ལམ་དོན་ཅིག དེ་ལ་ཡང་རང་རྒྱལ་དང་། ཐེག་ཆེན་གྱི་རྒྱུད་ལ་ཡོད་པ་གཉིས། འཛིན་པ་ཆོས་ཀྱི་དང་། ཤེས་བྱ་ཐེག་ཆེན་གྱི་ལམ། ཐེག་ཆེན་གྱི་ལམ། ཐེག་ཆེན་གྱི་རྟོགས་པ་རྣམས་དོན་གཅིག ཉན་ཐོས་ཀྱི་རྟོགས་རིགས་དང་། ཤེས་བྱ་ཉན་ཐོས་ཀྱི་ལམ་དོན་གཅིག་པ་མ་ཡིན་ཏེ། ཉན་ཐོས་ཀྱི་རྟོགས་རིགས་ཡིན་ན། ཤེས་བྱ་ཉན་ཐོས་ཀྱི་ལམ་ཡིན་པས་ཁྱབ་ཀྱང་། ཤེས་བྱ་ཉན་ཐོས་ཀྱི་ལམ་ཡིན་ན། དེ་ཡིན་པས་མི་ཁྱབ་པའི་ཕྱིར། དེ་ཡང་ཉན་ཐོས་ཀྱི་རྟོགས་རིགས་ཀྱི་མཚན་གཞི་ནི། གང་ཟག་གི་བདག་མེད་རྟོགས་པའི་རྟོགས་རིགས་ཙམ་ཡིན། དེས་རང་རྒྱལ་ལ་ཡང་རིགས་འགྲེ། གཉིས་པ་དོགས་གཅོད་ལ། ཁ་ཅིག ཤེས་བྱ་ཉན་ཐོས་ཀྱི་ལམ་དང་། ཤེས་བྱ་ཐེག་ཆེན་གྱི་ལམ་འགལ་ཏེ། ཉན་ཐོས་ཀྱི་ལམ་དང་ཐེག་ཆེན་གྱི་ལམ་འགལ་བའི་ཕྱིར། དེ་བཞིན་དུ། ཉན་ཐོས་ཀྱི་རྟོགས་རིགས་དང་ཐེག་ཆེན་གྱི་རྟོགས་རིགས་འགལ་ཏེ། ཉན་ཐོས་ཀྱི་རྟོགས་པ་དང་ཐེག་ཆེན་གྱི་རྟོགས་པ་འགལ་བའི་ཕྱིར། ཟེར། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་དང་། འཛིན་པ་ཆོས་ཀྱི་བདག་མེད་གཉིས་ཀ་རྟོགས་པའི་རྟོགས་རིགས་ཆོས་ཅན། དེར་ཐལ། དེའི་ཕྱིར། གང་ཟག་གི་བདག་མེད་རྟོགས་པའི་རྟོགས་རིགས་ཡིན་པའི་ཕྱིར། འདོད་ན། ཡིན་པར་ཐལ། འཛིན་པའི་ཆོས་ཀྱི་བདག་མེད་རྟོགས་པའི་རྟོགས་རིགས་ཡིན་པའི་ཕྱིར། འཛིན་པ་ཆོས་ཀྱི་བདག་མེད་རྟོགས་པའི་མཁྱེན་པ་དང་། བཟུང་བ་ཆོས་ཀྱི་བདག་མེད་རྟོགས་པའི་མཁྱེན་པ་འགལ་བར་ཐལ། དེའི་རྟོགས་རིགས་འགལ་བའི་ཕྱིར་ཏེ། ཤེས་བྱའི་ལམ་འགལ་བའི་ཕྱིར། ལུགས་གཉིས་པ་ནི། རང་ལུགས་སུ་ཁས་ལེན། དེ་ལ་ཁོ་ན་རེ། དེ་གཉིས་མི་འགལ་བར་ཐལ། དེ་གཉིས་ཀྱི་གཞི་མཐུན་ཡོད་པའི་ཕྱིར་ཏེ། དེ་གཉིས་ཀྱི་མཚན་གཞི་གཉིས་ཀྱི་གཞི་མཐུན་ཡོད་པའི་ཕྱིར་ཏེ། གང་ཟག་གི་བདག་མེད་རྟོགས་པའི་རྟོགས་རིགས་ནི། ཉན་ཐོས་ཀྱི་དེའི་མཚན་གཞི། འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་ནི་ཐེག་ཆེན་གྱི་དེའི་མཚན་གཞི་གང་ཞིག རྟོགས་རིགས་དེ་གཉིས་ཀྱི་གཞི་མཐུན་ཡོད་པའི་ཕྱིར། གཞན་ཡང་། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་དང་། འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་ཆོས་ཅན། ཐེག་ཆེན་གྱི་རྟོགས་རིགས་མ་ཡིན་པར་ཐལ། ཉན་ཐོས་ཀྱི་རྟོགས་རིགས་ཡིན་པའི་ཕྱིར། གང་ཟག་གི་བདག་མེད་རྟོགས་པའི་རྟོགས་རིགས་ཡིན་པའི་ཕྱིར། ཁྱབ་སྟེ། དེ་དེའི་མཚན་གཞི་ཡིན་པའི་ཕྱིར། ཞེ་ན། ཐུན་མོང་བ་དང་། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་གཉིས་མི་འགལ་བར་ཐལ། དེ་གཉིས་ཀྱི་མཚན་གཞི་མི་འགལ་བའི་ཕྱིར་ཏེ། སངས་རྒྱས་པའི་དད་པའི་སྟོབས་དེ་དང་པོ་དང་། གནས་དང་གནས་མ་ཡིན་པ་མཁྱེན་པའི་སྟོབས་དེ་གཉིས་པའི་མཚན་གཞི་གང་ཞིག དེ་གཉིས་མི་འགལ་བའི་ཕྱིར། སངས་རྒྱས་པའི་དད་པའི་སྟོབས་ཆོས་ཅན། ཐུན་མོང་མ་ཡིན་པའི་རྣམ་མཁྱེན་དུ་ཐལ། གནས་དང་གནས་མ་ཡིན་པ་མཁྱེན་པའི་སྟོབས་ཡིན་པའི་ཕྱིར། ཁྱབ་སྟེ། དེ་དེའི་མཚན་གཞི་ཡིན་པའི་ཕྱིར། ཁྱབ་པ་རྣམས་རིམ་བཞིན་ཁས། གཉིས་པ་ལ། གཞན་རྒྱུད་ལ་ཡོད་པའི་ཤེས་ཚུལ་དང་། རང་རྒྱུད་ཀྱི་ཤེས་ཚུལ་གཉིས། དང་པོ་ནི། བྱང་འཕགས་ཀྱི་རྒྱུད་ཀྱི་རྟོགས་པའི་ཆོས་ཀྱི་སྤྱན་གྱིས་གང་ཟག་གཞན་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་ཀྱི་ངོ་བོ། དམིགས་རྣམ། སྐྱེ་ཚུལ་མངོན་སུམ་དུ་ཤེས་པར་འདོད་དམ། དེས་རང་དང་རྒྱུད་ཚོད་མཉམ་པ་མན་ཆད་ཀྱི་འཕགས་པའི་གང་ཟག་གི་དབང་པོའི་དབྱེ་བ་ཐམས་ཅད་མངོན་སུམ་དུ་ཤེས་ནུས་པའི་ཕྱིར། མདོ་ལས། འདོད་ཆགས་དང་བཅས་པའི་སེམས་ལ། འདོད་ཆགས་དང་བཅས་པའི་སེམས་སུ་ཇི་ལྟ་བ་བཞིན་དུ་རབ་ཏུ་ཤེས་སོ། །ཞེས་སོགས་དང་། འགྲེལ་པར། འཕགས་པའི་གང་ཟག་ཐམས་ཅད་རྟོགས་པ་དང་། །ཞེས་དང་། མཛོད་ལས། ཉན་ཐོས་མཐོང་བས་སྐད་ཅིག་གཉིས། །རིགས་ཏེ་བསེ་རུ་ལྟ་བུ་གསུམ། །སངས་རྒྱས་སྦྱོར་བ་མེད་པ་ཀུན། །ཞེས་གསུངས་པའི་ཕྱིར། གཉིས་པ་ལ། རྗེས་ཐོབ་དང་། མཉམ་བཞག་དུ་ཤེས་ཚུལ་གཉིས། དང་པོ་ལ། བྱང་སེམས་འཕགས་པས་རྗེས་ཐོབ་ཏུ་གང་ཟག་གི་བདག་མེད་རྟོགས་པའི་རྟོགས་རིགས་རང་རྒྱུད་ལ་ཉམས་སུ་མྱོང་བའི་སྒོ་ནས་མངོན་སུམ་དུ་ཤེས་པར་བྱེད། གཉིས་པ་ནི། བྱང་སེམས་འཕགས་པས་མཉམ་བཞག་དུ་གང་ཟག་གི་བདག་མེད་རྟོགས་པའི་རྟོགས་རིགས་བདེན་མེད་དུ་མི་དམིགས་པའི་ཚུལ་གྱིས་ཤེས་པར་བྱེད་དེ། རྣམ་པ་མི་དམིགས་སྒོ་ནས་ནི། །ཞེས་གསུངས་པའི་ཕྱིར་རོ། །གསུམ་པ་ལ། དགག་བཞག་གཉིས། དང་པོ་ལ། ཁ་ཅིག བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས། ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་གྱི། བདེན་མེད་ཀྱི་རྣམ་པ་ཅན་མ་ཡིན་ཏེ། སློབ་ལམ་དུ་བདེན་གཉིས་ཅིག་ཆར་དུ་རྟོགས་པ་མེད་པའི་ཕྱིར། རྣམ་པ་མི་དམིགས་སྒོ་ནས་ནི། །ཞེས་གསུངས་པ་ཡང་། བདག་མེད་རྟོགས་པའི་ཤེས་རབ་ཀྱི་ས་ཟིན་པ་ཙམ་ལ་དགོངས་པ་མིན། ཟེར། མི་འཐད་དེ། བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་ཆོས་ཅན། ཁྱོད་ལམ་ཤེས་མ་ཡིན་པར་ཐལ། ཁྱོད་ཀྱི་ལམ་བདེན་མེད་དུ་མ་རྟོགས་པའི་ཕྱིར། མ་ཁྱབ་ན། ཉན་ཐོས་ཀྱི་ལམ་དང་། ལམ་ཤེས་ཀྱི་གཞི་མཐུན་ཡོད་པར་འགྱུར། ཡང་དེ་ཆོས་ཅན། སྲིད་ཞི་ལ་མི་གནས་པའི་གཞི་ཤེས་སུ་ཐལ། ལམ་ཤེས་ཡིན་པའི་ཕྱིར། འདོད་ན། དུས་གསུམ་བདེན་མེད་དུ་རྟོགས་པར་ཐལ། འདོད་པ་དེའི་ཕྱིར། ཁྱབ་སྟེ། དུས་རྣམས་མཉམ་པ་ཉིད་ཤེས་ཕྱིར། །ཤེས་རབ་ཕ་རོལ་ཕྱིན་པར་འདོད། །ཅེས་སོ། །རང་ལུགས་ནི། གདུལ་བྱ་ཉན་ཐོས་ཀྱི་རིགས་ཅན་རྗེས་སུ་བཟུང་བའི་ཕྱིར་དུ། ཉན་ཐོས་ཀྱི་ལམ་གྱི་ཚུལ་ཇི་ལྟ་བ་བཞིན་དུ་རྟོགས་ནས། རྟོགས་རིགས་ཀྱི་ཡོན་ཏན་ཡར་ལྡན་དུ་སྐྱེད་པ་ལ་མཁས་པའི་ཐེག་ཆེན་འཕགས་པའི་མཁྱེན་པ། དེའི་མཚན་གཞི། ཐེག་ཆེན་གྱི་འཕགས་ལམ་མཐའ་དག་གོ །བཞི་པ་ལ། དགག་བཞག་གཉིས། དང་པོ་ལ་ལོ་ཆེན་ན་རེ། འདིར་ཤེས་བྱ་ཉན་ཐོས་ཀྱི་ལམ་དངོས་སུ་བསྟན། ཡུལ་ཅན་ལམ་ཤེས་ཤུགས་ལ་བསྟན་ཅིང་། བསྟན་བྱའི་གཙོ་བོ་ནི་ཡུལ་ཅན་ལམ་ཤེས་ཡིན་གསུང་ངོ་། །དེ་མི་འཐད་དེ། འདིར་དངོས་སུ་བསྟན་པའི་ཤེས་བྱ་ཉན་ཐོས་ཀྱི་ལམ་དེ་ཉན་ཐོས་རང་རྒྱུད་པའི་ལམ་ལ་བྱེད་དམ། ཐེག་ཆེན་འཕགས་པའི་རྒྱུད་ཀྱི་ཤེས་བྱ་ཉན་ཐོས་ཀྱི་ལམ་ལ་བྱེད། དང་པོ་ལྟར་ན། རྣམ་པ་མི་དམིགས་སྒོ་ནས་ནི། །ཞེས་པ་ནས། འདིའི་ཐད་ཀྱི་མདོར། རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་ཡིད་ལ་བྱེད་པས་ཞེས་སྦྱོར་བ་ཉམས་ལེན་རྣམ་མཁྱེན་ཡིད་བྱེད་དང་ལྡན་པའི་ལམ་གསུངས་པ་མི་འཐད་པར་ཐལ་ལོ། །གཉིས་པ་ལྟར་ན། ལམ་ཤེས་དངོས་སུ་བསྟན་པ་དང་འགལ། འདྲེ་ཨར་ན་རེ། འདིར་ཡུལ་ཅན་ལམ་ཤེས་དངོས་སུ་བསྟན་ནས། ཤེས་བྱ་ཉན་ཐོས་ཀྱི་ལམ་ཤུགས་ལ་བསྟན་ཞེས་གསུངས་པ་མི་འཐད་དེ། འདིར་བྱང་འཕགས་ཀྱི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་རྟོགས་རིགས་དངོས་སུ་བསྟན་ནམ་མ་བསྟན། དང་པོ་ལྟར་ན། འདིར་ཤེས་བྱ་ཉན་ཐོས་ཀྱི་ལམ་དངོས་སུ་མ་བསྟན་པ་དང་འགལ། གཉིས་པ་ལྟར་ན། ཉན་ཐོས་ཀྱི་ལམ་ཤེས་པའི་ལམ་ཤེས་དངོས་སུ་བསྟན་པ་དང་འགལ། གཉིས་པ། རང་ལུགས་ལ། འདིར་བསྟན་གྱི་མདོ་བསྟན་བཅོས་གཉིས་ཀ་ལས། ལམ་གཉིས་ཀ་དངོས་སུ་བསྟན་ཏེ། བདེན་བཞི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་རྟོགས་རིགས་དང་། ལམ་དེ་ཉིད་བདེན་མེད་དུ་མངོན་སུམ་དུ་རྟོགས་པའི་ལམ་གཉིས་དངོས་སུ་བསྟན་པའི་ཕྱིར། དེ་ཡང་། ལམ་ཤེས་ཉིད་ཀྱི་ཚུལ་ལ་ནི། །འཕགས་པའི་བདེན་པ་བཞི་དག་གི །ཉན་ཐོས་ལམ་འདི་ཞེས་པ་རྩ་འགྲེལ་གྱིས། ཤེས་བྱ་ཉན་ཐོས་ཀྱི་ལམ་དངོས་སུ་བསྟན། རྣམ་པ་མི་དམིགས་སྒོ་ནས་ནི། །ཉན་ཐོས་ལམ་འདི་ཤེས་པར་བྱ། །ཞེས་པས། རྣམ་པ་མི་དམིགས་སྒོ་ནས་ཞེས་སོགས་ཀྱིས། །ཡུལ་ཅན་ལམ་ཤེས་དངོས་སུ་བསྟན། །མདོ་ལས། རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་སེམས་བསྐྱེད་པས་དེ་མི་དམིགས་པའི་ཚུལ་གྱིས། གཟུགས་ནི་མི་རྟག་པར་ཡིད་ལ་བྱའོ། །ཞེས་པ་ནས། དགེ་བའི་རྩ་བ་ཐམས་ཅད་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་བསྔོ་བར་བྱའོ། །ཞེས་གསུངས་པའི་ཕྱིར། སྦྱོར་བ་རྣམ་མཁྱེན་ཡིད་བྱེད། དངོས་གཞི་མི་དམིགས་པ། རྗེས་དགེ་རྩ་རྫོགས་པའི་བྱང་ཆུབ་ཏུ་བསྔོ་བ་སྟེ། ཁྱད་ཆོས་གསུམ་ལྡན་དུ་གསུངས་པ་ནི། ཡུལ་ཅན་ལམ་ཤེས་དངོས་སུ་བསྟན་པ་ཡིན་ལ། མི་རྟག་པ་དང་། སྡུག་བསྔལ་བ་དང་། ཞེས་སོགས་གསུངས་པ་ནི། ཤེས་བྱ་ཉན་ཐོས་ཀྱི་ལམ་དངོས་སུ་བསྟན། ཤེས་བྱ་ཉན་ཐོས་ཀྱི་ལམ་ལ་ཡང་། ཉན་ཐོས་དང་བྱང་སེམས་ཀྱི་རྒྱུད་ལ་ཡོད་པ་གཉིས་ལས། དང་པོ་ཤུགས་ལ་བསྟན་ཅིང་། ཕྱི་མ་དངོས་སུ་བསྟན་པ་ཡིན་ནོ། །གཉིས་པ་ནི། རང་ཐེག་པ་ཆེན་པོའི་མཐོང་ལམ་ཆོས་ཅན། ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་ཏེ། གདུལ་བྱ་ཉན་ཐོས་ཀྱི་རིགས་ཅན་རྗེས་སུ་བཟུང་བའི་ཕྱིར་དུ། ཉན་ཐོས་ལམ་གྱི་དམིགས་རྣམ་གྱི་ཚུལ་ཇི་ལྟ་བ་བཞིན་དུ་རྟོགས་ནས། རྟོགས་རིགས་ཀྱི་ཡོན་ཏན་ཡར་ལྡན་དུ་སྐྱེད་པ་ལ་མཁས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། གཉིས་པ་ལ། རང་རྒྱལ་ལམ་གྱི་ཁྱད་ཆོས་དང་། ཁྱད་གཞི་རང་རྒྱལ་གྱི་ལམ་ཇི་ལྟར་ཤེས་ཚུལ་གཉིས། དང་པོ་ནི་རང་བྱུང་བདག་ཉིད་རྟོགས་པའི་ཕྱིར། ཅེས་སྐབས་སུ། གཉིས་ཀྱི་དང་པོ། རང་རྒྱལ་ལ། རྟེན་གྱི་གང་ཟག བགྲོད་བྱེད་ཀྱི་ལམ། དེ་དག་གི་ཁྱད་ཆོས་བཤད་པ་དང་གསུམ། དང་པོ་ལ། མཚན་གཞི། མཚན་ཉིད། དབྱེ་བ་དང་གསུམ། དང་པོ་ལ་དགག་བཞག་གཉིས། དང་པོ་ནི། མཁན་ཆེན་པ་ལ་སོགས་པ་ན་རེ། རང་རྒྱལ་ཡིན་ན་མི་སློབ་པ་ཡིན་པས་ཁྱབ་སྟེ། ལུང་རིགས་གཉིས་ཀྱིས་གྲུབ་པའི་ཕྱིར། དང་པོ་ཡིན་ཏེ། ཤེར་ཕྱིན་གྱི་མདོ་ལས། རྒྱུན་དུ་ཞུགས་པ་དང་། ལན་ཅིག་ཕྱིར་འོང་བ་དང་། ཕྱིར་མི་འོང་བ་དང་། དགྲ་བཅོམ་པ་དང་། རང་བྱང་ཆུབ་དང་། ཞེས་ཉན་ཐོས་ལ་འབྲས་བུ་བཞིར་དབྱེ་བ་བཤད་ནས། རང་རྒྱལ་ལ་དབྱེ་བ་མ་མཛད་པའི་ཕྱིར་དང་། བཟང་སྤྱོད་ལས། ཕྱོགས་བཅུའི་རྒྱལ་བ་ཀུན་དང་སངས་རྒྱས་སྲས། །རང་རྒྱལ་རྣམས་དང་སློབ་དང་། ཞེས་ཉན་ཐོས་ལ་སློབ་དང་མི་སློབ་གཉིས་སུ་བཤད། རང་རྒྱལ་ལ་དེ་ལྟར་མ་བཤད་པའི་ཕྱིར་དང་། རིགས་གཏེར་ལས། འཕགས་པ་གསུམ་གྱི་མངོན་སུམ་གསུམ། །སློབ་དང་མི་སློབ་སྒོ་ནས་ལྔ། །དེ་དག་སྣང་བཅས་སྣང་མེད་ཀྱི། །དབྱེ་བ་གཉིས་གཉིས་རྣམ་པ་བཅུ། །ཞེས་ཉན་ཐོས་ལ་སློབ་དང་མི་སློབ་ཀྱི་རྣལ་འབྱོར་གཉིས། དེ་བཞིན་ཐེག་ཆེན་ལའང་གཉིས་བཤད། རང་རྒྱལ་ལ་དེ་ལྟར་མ་བཤད་པའི་ཕྱིར། གཉིས་པ་ཡིན་ཏེ། བསེ་རུ་ལྟ་བུའི་རང་རྒྱལ་ཡིན་ན། མི་སློབ་པ་ཡིན་དགོས་པ་གང་ཞིག རྒྱུ་མཚན་དེ་ཆོས་སྤྱོད་ལ་ཡང་མཚུངས་པའི་ཕྱིར། དང་པོ་དེར་ཐལ། དེ་ཡིན་ན། བསྐལ་པ་བརྒྱར་ཚོགས་གཉིས་བསགས་པ་སྔོན་དུ་འགྲོ་དགོས་པའི་ཕྱིར་ཏེ། མཛོད་ལས། བསེ་རུ་བསྐལ་པ་བརྒྱ་ཡི་རྒྱུས། །ཞེས་སོགས་གསུངས་པའི་ཕྱིར། མ་ཁྱབ་ན། དེ་གྲངས་མེད་གསུམ་ལ་སངས་རྒྱས། །ཞེས་པ་ངེས། སངས་རྒྱས་ཡིན་ན་བསྐལ་པ་གྲངས་མེད་གསུམ་དུ་ཚོགས་གཉིས་བསགས་པ་སྔོན་དུ་སོང་བས་ཁྱབ་པ་མ་བསྟན་པར་ཐལ་ལོ། །གཞན་ཡང་དེ་ཡིན་དགོས་ཏེ། རང་སངས་རྒྱས་ཡིན་ན། རང་བྱུང་གི་བསྙེན་པ་རྫོགས་པས་ཁྱབ་པའི་ཕྱིར་ཏེ། མེ་ཏོག་ཕྲེང་རྒྱུད་ལས། ཇི་ལྟར་གནས་པ་མཁྱེན་པ་ན། །འདྲེན་པ་རང་རྒྱལ་རང་བྱུང་གིའོ། །ཞེས་གསུངས་པའི་ཕྱིར། གཞན་དུ་ན། རང་རྒྱལ་གྱི་ལམ་ལ་གནས་པའི་གང་ཟག་ཡིན་ན་རང་རྒྱལ་ཡིན་པས་ཁྱབ་པར་ཐལ་བ་དང་། རང་རྒྱལ་གྱི་རིགས་ཅན་ཡིན་ན་རང་རྒྱལ་ཡིན་པས་ཁྱབ་པར་ཐལ། འདོད་ན། བྱང་སེམས་ཚོགས་ལམ་པ་ཆོས་ཅན། སངས་རྒྱས་སུ་ཐལ། དེའི་ལམ་ལ་གནས་པའི་གང་ཟག་ཡིན་པའི་ཕྱིར་དང་། དེའི་རིགས་ཅན་ཡིན་པའི་ཕྱིར། ཁྱབ་པ་ཁས། ཟེར། དེ་ལ་དམ་བཅའ་མི་འཐད་པ་དང་། སྒྲུབ་བྱེད་མི་འཐད་པ་གཉིས། དང་པོ་ནི། རང་དོན་དུ་ཐེག་དམན་གྱི་མྱང་འདས་དོན་དུ་གཉེར་བའི་རང་རྒྱལ་མེད་པར་ཐལ། དམ་བཅའ་དེའི་ཕྱིར། འདོད་ན། རང་སངས་རྒྱས་ཀྱང་སྟེ་མྱ་ངན་ལས་འདས་པར་འདོད་པ་རྣམས་ཞེས་པ་དང་དངོས་སུ་འགལ། བསེ་རུ་དང་ནི་ཉི་ཤུའོ། །ཞེས་པའི་སྐབས་ནས་བསྟན་པའི་མཚོན་བྱ་དོན་གྱི་དགེ་འདུན་དཀོན་མཆོག་དེ། ཐེག་ཆེན་མི་སློབ་པའི་དགེ་འདུན་དཀོན་མཆོག་དུ་ཐལ། དེའི་སྐབས་ནས་བསྟན་པའི་མཚོན་བྱེད་དཔེའི་རང་སངས་རྒྱས་དེ་མི་སློབ་པ་ཁོ་ན་ཡིན་པའི་ཕྱིར། འདོད་ན། དེ་སངས་རྒྱས་དཀོན་མཆོག་ཏུ་ཐལ། འདོད་པ་དེའི་ཕྱིར། འདོད་ན། དགེ་འདུན་ལ་སངས་རྒྱས་དཀོན་མཆོག་གི་ཁོངས་སུ་གཏོགས་པ་ཉིད་ཀྱིས་དགྲ་བཅོམ་པ་མ་གཏོགས་པ། ཞེས་པ་དངོས་སུ་འགལ། དབང་པོ་རྟུལ་དང་རྣོན་པོ་དག །ཅེས་སོགས་ཀྱི་སྐབས་སུ། དགྲ་བཅོམ་འབྲས་གནས་ཀྱི་མིང་ཅན་གྱི་དགེ་འདུན་དཀོན་མཆོག་དངོས་སུ་བསྟན་རིགས་པར་ཐལ། དེ་རང་ངོས་བསྟན་གྱི་མཚོན་བྱ་དོན་གྱི་དགེ་འདུན་དཀོན་མཆོག་དང་། མི་སློབ་པའི་གཞི་མཐུན་ཡོད་པའི་ཕྱིར། སྲིད་པ་ཐ་མལ་པའི་དུས་སུ་སློབ་དཔོན་གཞན་གྱི་གདམས་ངག་བསྟན་པ་ལ་མི་ལྟོས་པར་རང་རྒྱལ་གྱི་བྱང་ཆུབ་མངོན་དུ་བྱེད་ངེས་ཀྱི་རང་སངས་རྒྱས་མེད་པར་ཐལ། དམ་བཅའ་དེའི་ཕྱིར། འདོད་ན། རང་བྱུང་བདག་ཉིད་རྟོགས་པའི་ཕྱིར། །གཞན་གྱིས་བསྟན་ཡང་མི་དགོས་ལ། །ཞེས་དང་། འགྲེལ་པར། རང་སངས་རྒྱས་རྣམས་ནི་སྔོན་ཐོས་པ་ལ་སོགས་པ་མངོན་པར་འདུ་བྱས་ནས་གཞན་གྱིས་བསྟན་པ་ལ་མི་ལྟོས་པར་བདག་ཉིད་ཀྱིས་རང་གི་བྱང་ཆུབ་མངོན་པར་རྟོགས་པར་འགྱུར་ཏེ། ཞེས་པ་དང་དངོས་སུ་འགལ། རང་རྒྱལ་གྱི་རིགས་མ་གནས་པའི་སྒོ་ནས། རྣམ་གྲོལ་དོན་གཉེར་གྱི་ཐེག་འབྲིང་གི་གང་ཟག་མེད་པར་ཐལ། དམ་བཅའ་དེའི་ཕྱིར། འདོད་ན། ཀུན་བཏུས་ལས། རང་སངས་རྒྱས་ཀྱི་ཐེག་པ་པ་གང་ཞེ་ན། རང་སངས་རྒྱས་ཀྱི་ཆོས་ཉིད་ངེས་པའམ་མ་ངེས་པ་ལ་གནས་པ་དང་། རང་བཞིན་གྱི་དབང་པོ་འབྲིང་པོ་དང་། བདག་རྣམ་པར་ཐར་པའི་ཕྱིར་སྨོན་ལམ་བཏབ་པ་དང་། ཞེས་པ་དང་དངོས་སུ་འགལ། གཉིས་པ་ནི། ལུང་གི་སྒྲུབ་བྱེད་དང་པོ་ལ། རང་སངས་རྒྱས་ཀྱི་སློབ་ལམ་ཡང་མེད་པར་ཐལ། ཤེར་ཕྱིན་གྱི་མདོ་ལས། རིགས་དང་། བརྒྱད་པ་དང་། མཐོང་བ་དང་། བསླབ་པ་དང་། འདོད་ཆགས་དང་བྲལ་བ་དང་། བྱས་པ་རྟོགས་པ་དང་། ཉན་ཐོས་ཀྱི་ས་དང་། རང་སངས་རྒྱས་ཀྱི་ས་དང་། ཞེས་ཉན་ཐོས་ལ་ས་བདུན་བཤད་ནས། རང་རྒྱལ་ལ་བྱ་བ་མ་མཛད་པའི་ཕྱིར། གཉིས་པ་ལ། རང་རྒྱལ་ལ་དགེ་འདུན་དཀོན་མཆོག་ཡང་མེད་པར་ཐལ། མདོའི་གླེང་གཞིར། འཁོར་ཕུན་སུམ་ཚོགས་པ་འཆད་པའི་སྐབས་སུ། ཉན་ཐོས་དང་། ཐེག་ཆེན་གྱི་དགེ་འདུན་དཀོན་མཆོག་བཤད་ནས་རང་རྒྱལ་གྱི་དགེ་འདུན་མ་བཤད་པའི་ཕྱིར། གསུམ་པ་ལ། དེ་དག་སྣང་བཅས་སྣང་མེད་ཀྱི། །ཞེས་པའི་གཞུང་དེས། འཕགས་རྒྱུད་ཀྱི་མཉམ་བཞག་ཡེ་ཤེས་ཡིན་ན། ཀུན་རྫོབ་དངོས་ཡུལ་དུ་མི་བྱེད་པའི་སྣང་མེད་རྣལ་འབྱོར་མངོན་སུམ་ཡིན་པས་ཁྱབ་པར་བསྟན་པར་ཐལ། སློབ་དང་མི་སློབ་སྒོ་ནས་ལྔ། །ཞེས་པའི་གཞུང་དེས་རང་རྒྱལ་ཡིན་ན། མི་སློབ་པ་ཡིན་པས་ཁྱབ་པར་བསྟན་པའི་ཕྱིར། འདོད་ན། དེའི་ཁྱབ་པ་ཡོད་པར་ཐལ། འདོད་པ་གང་ཞིག གཞུང་འདི་བསྟན་དོན་ཚད་མས་གྲུབ་པའི་གཞུང་ཡིན་པའི་ཕྱིར། རིགས་པའི་སྒྲུབ་བྱེད་དང་པོ་ལ། །དེ་གྲངས་མེད་གསུམ་ལ་སངས་རྒྱས། །ཞེས་པ་དེས་སངས་རྒྱས་ཡིན་ན། བསྐལ་པ་གྲངས་མེད་གསུམ་གྱིས་ཚོགས་གཉིས་བསགས་པ་སྔོན་དུ་སོང་བས་ཁྱབ་པ་མ་བསྟན་པར་ཐལ། མྱུར་བར་སྲིད་པ་གསུམ་གྱི་མཐར། །ཞེས་པ་དེས། བརྩོན་འགྲུས་འབར་བ་དང་ལྡན་པའི་ཉན་ཐོས་ཡིན་ན། ཚེ་གསུམ་དུ་ཚོགས་གཉིས་བསགས་པ་སྔོན་དུ་སོང་བས་ཁྱབ་པ་མ་བསྟན་པའི་ཕྱིར། ཁྱབ་པ་ཁས། གཉིས་པ་ལ། མཐོང་ལམ་པ་ཡིན་ན་ཡེ་ཤེས་ཁོང་དུ་ཆུད་པའི་བསྙེན་པར་རྫོགས་པས་ཁྱབ་པར་ཐལ། རང་རྒྱལ་ཡིན་ན། རང་བྱུང་གི་བསྙེན་པར་རྫོགས་པས་ཁྱབ་པའི་ཕྱིར། ཁ་ཅིག དབུ་མ་པའི་སྐབས་སུ། ཚོགས་ན་སྤྱོད་པའི་རང་སངས་རྒྱས་ཁས་མི་ལེན་ཏེ། དེ་ལ་བསེ་རུ་ལྟ་བུས་ཁྱབ་པའི་ཕྱིར་ཏེ། རྒྱན་འདིར་བསེ་རུ་ལྟ་བུའི་རང་སངས་རྒྱས་ཁོ་ན་གསུངས་ཀྱི། ཚོགས་ན་སྤྱོད་པའི་རང་སངས་རྒྱས་མ་གསུངས་པའི་ཕྱིར། ཉན་ཐོས་ཀྱི་རྟོགས་པ་སྔོན་དུ་སོང་བའི་རང་རྒྱལ་མ་གྲུབ་པ་དང་། གྲོགས་གཞན་དང་ལྷན་ཅིག་གནས་པའི་སྒོ་ནས་བྱང་ཆུབ་བགྲོད་པའི་རང་རྒྱལ་གཞི་མ་གྲུབ་པར་འགྱུར་རོ། །གཉིས་པ་རང་ལུགས་ནི། རང་རྒྱལ་སློབ་པ་ཡོད་དེ། སྔར་བཤད་པའི་ལུང་རིགས་རྣམས་ཀྱིས་གྲུབ་པ་དང་། ཊཱི་ཀ་ལས། སྲིད་པ་ཐ་མ་པའི་དུས་སུ། བྱང་ཆུབ་བགྲོད་པའི་རང་རྒྱལ་བཤད་པ་དང་། གཉིས་པ་ལ། རྨི་ལམ་དང་ཞེས་སོགས་ཀྱི་སྐབས་ཀྱི་རང་རྒྱལ་སྒོམ་ལམ་པ་ཡོད་པར་གསུངས་པའི་ཕྱིར། གཉིས་པ་ལ། ཁ་ཅིག རིགས་ཅན་གསུམ་གྱི་ནང་ནས་རང་བཞིན་གྱི་དབང་པོ་འབྲིང་པོའི་གང་ཟག་དང་། བཟུང་བ་ཆོས་ཀྱི་བདག་མེད་རྟོགས་པའི་ཐེག་དམན་གྱི་གང་ཟག་ཟེར་ན། དང་པོ་ལ། རང་རྒྱལ་དགྲ་བཅོམ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། རིགས་ཅན་གསུམ་གྱི་ནང་ཚན་དུ་ཐལ། འདོད་པ་གང་ཞིག རིགས་ཅན་གཞན་གཉིས་གང་རུང་མ་ཡིན་པའི་ཕྱིར། གཉིས་པ་ལ། ཐེག་དམན་མཐོང་ལམ་པའི་སྐྱོན་བརྗོད་པ་ཡང་ཡོད། རང་ལུགས་ནི། བཟུང་བ་ཆོས་ཀྱི་བདག་མེད་རྟོགས་པས་རབ་ཏུ་ཕྱེ་བའི་ཐེག་འབྲིང་གི་གང་ཟག གསུམ་པ་ལ། ལམ་གྱི་སྒོ་ནས་དང་། མཚན་གཞིའི་སྒོ་ནས་དབྱེ་བ་གཉིས། དང་པོ་ལ། རང་རྒྱལ་ཚོགས་ལམ་པ་སོགས་ལྔ། གཉིས་པ་ལ་བསེ་རུ་ལྟ་བུ་དང་། ཚོགས་ན་སྤྱོད་པའི་རང་རྒྱལ་གཉིས། འདི་དག་ལ་ཁྱད་ཆོས་སྤྱིར་བཤད། མཚན་ཉིད་བསྡུས་ཏེ་བསྟན། འཕྲོས་དོན་དོགས་གཅོད་དང་གསུམ། དང་པོ་ནི། རིགས་དང་། དབང་པོ་དང་། གྲོགས་དང་། ལམ་བགྲོད་ཚུལ་གྱི་ཁྱད་པར་བཞི་ཡོད། དང་པོ་བསེ་རུ་ལྟ་བུ་ནི། ཐོག་མ་ཉིད་ནས་རང་རྒྱལ་ཉིད་དུ་རིགས་ངེས་པའི་རིགས་ཅན་ཡིན་ལ། གཅིག་ཤོས་ནི་དེ་ལས་གཞན་པ། གཉིས་པ་ནི། བསེ་རུ་ལྟ་བུ་དབང་རྣོན། ཚོགས་སྤྱོད་དབང་རྟུལ་ལྟ་བུའོ། །གསུམ་པ་ནི། བསེ་རུ་ལྟ་བུ་རང་ཉིད་གཅིག་པུར་གནས་ཏེ། གཙོ་བོར་འཕགས་ལམ་བགྲོད། ཚོགས་སྤྱོད་ནི། གྲོགས་གཞན་དང་ལྷན་ཅིག་གནས་པའི་སྒོ་ནས་གཙོ་བོར་འཕགས་ལམ་བགྲོད། བཞི་པ་ནི། བསེ་རུ་ལྟ་བུའི་རིགས་ངེས་པ་དང་། དབང་པོ་རྣོ་བའི་སྟོབས་ཀྱིས་རང་རྒྱལ་གྱི་འཕགས་ལམ་མྱུར་དུ་བགྲོད་ནུས་ལ། ཚོགས་སྤྱོད་དེ་ལས་གཞན་པའོ། །གཉིས་པ་ནི། ཚོགས་སྤྱོད་ལས་དབང་པོ་རྣོ་བའི་རང་རྒྱལ་གང་ཞིག དང་པོ་ཉིད་ནས་རང་རྒྱལ་དུ་རིགས་ངེས་པ་སྔོན་དུ་སོང་བའི་སྒོ་ནས་གྲོགས་གཞན་ལ་ལྟོས་མེད་དུ་རང་རྒྱལ་གྱི་བྱང་ཆུབ་མངོན་དུ་བྱེད་ནུས། དང་པོའི་མཚན་ཉིད། བསེ་རུ་ལྟ་བུ་ལས་དབང་པོ་རྟུལ་བའི་རང་རྒྱལ་གང་ཞིག གྲོགས་གཞན་དང་ལྷན་ཅིག་གནས་པའི་སྒོ་ནས་རང་རྒྱལ་གྱི་བྱང་ཆུབ་བགྲོད་པ་དང་། བགྲོད་ཟིན་པ་གང་རུང་གི་རིགས་གནས། གཉིས་པའི་མཚན་ཉིད་ཡིན། དབྱེ་ན། ཉན་ཐོས་ཀྱི་སྔོན་དུ་མ་སོང་བའི་ཚོགས་སྤྱོད་དང་། སོང་བའི་དེ་གཉིས། དེ་ལ་ཡང་། ཉན་ཐོས་སོ་སྐྱེ་ཙམ་སྔོན་དུ་སོང་བའི་ཚོགས་སྤྱོད་དང་། འཕགས་པ་སྔོན་སོང་གི་དེ་གཉིས། གསུམ་པ་ལ། ཉན་ཐོས་རང་རྒྱལ་ཀྱི་ལམ་དུ་འཇུག་ཚུལ་ལ། གང་ཟག་གར་འཇུག་པ་དང་། ལམ་གང་ནས་འཇུག་པ་གཉིས། དང་པོ་ལ། བྱེ་བྲག་ཏུ་སྨྲ་བའི། སེམས་ཙམ་པའི། དབུ་མ་པའི་ལུགས་དང་གསུམ། དང་པོ་ནི། ཉན་ཐོས་ཀྱི་སྦྱོར་ལམ་རྩེ་མོ་ཐོབ་ནས་ཐེག་ཆེན་གྱི་ལམ་དུ་འཇུག་པ་ཡོད་ཅིང་། བཟོད་པ་ཐོབ་ནས་མེད་དེ། ཐེག་ཆེན་གྱི་གང་ཟག་ནི་གཞན་དོན་དུ་ཚོགས་རྫོགས་པའི་ཕྱིར་དུ་ངན་སོང་དུ་སྐྱེ་བ་ལེན་དགོས་ལ། བཟོད་པ་ཐོབ་ནས་ངན་སོང་དུ་སྐྱེ་བ་ལེན་པ་མི་སྲིད་པའི་ཕྱིར་ཏེ། མཛོད་ལས། བཟོད་ཐོབ་ངན་སོང་མི་འགྲོའོ། །ཞེས་སོ། །བཟོད་པ་ཐོབ་པའི་ཉན་ཐོས་རང་རྒྱལ་གྱི་ལམ་དུ་འཇུག་པར་བཞེད། མཛོད་ལས། གཉིས་སློབ་རིགས་ལས་བཟློག་ནས་ནི། །སངས་རྒྱས་སུ་འགྱུར་གཞན་གསུམ་ཡང་། །ཞེས་སོ། །བཟོད་པ་འབྲིང་ཐོབ་པ་མན་ཆད་འཇུག་པ་ཡོད་ཀྱི། བཟོད་ཆེན་ཐོབ་ནས་འཇུག་པ་མེད་དེ། བཟོད་ཆེན་གྱི་འཇུག་ཐོགས་དེ་མ་ཐག་དུ་ཆོས་མཆོག ཆོས་མཆོག་གི་དེ་མ་ཐག་ཏུ་འཕགས་ལམ་བསྐྱེད་ནུས་པ་གང་ཞིག འཕགས་ལམ་ཐོབ་ནས་ལམ་གཞན་དུ་མི་འཇུག་པ་གྲུབ་མཐའ་ཡིན་པའི་ཕྱིར། དང་པོ་ཡིན་ཏེ། བཟོད་ཆེན་དང་། ཆོས་མཆོག་སྐད་ཅིག་མ་རེ་རེར་ངེས་པའི་ཕྱིར། མཛོད་ལས། ཆེན་པོ་འདོད་རྟོགས་སྡུག་བསྔལ་ཡུལ། །དེ་ནི་སྐད་ཅིག་གཅིག་དེ་བཞིན། །ཆོས་མཆོག་ཐམས་ཅད་ཕུང་པོ་ལྔ། །ཞེས་སོ། །གཉིས་པ་ནི། རྒྱུན་ཞུགས་དང་ཕྱིར་འོང་ཐོབ་པ་རང་རྒྱལ་ལམ་དུ་འཇུག་པ་ཡོད་ཅིང་། ཕྱིར་མི་འོང་ཐོབ་ནས་དེར་འཇུག་པ་མེད་དེ། རང་རྒྱལ་སློབ་པས་བསྐལ་པ་བརྒྱར་ཚོགས་བསགས་པ་སྔོན་དུ་བཏང་སྟེ། སྐྱེ་བ་ཕྱི་མ་སྨོན་ལམ་གྱི་དབང་གིས་འདོད་ཁམས་སུ་སྐྱེ་སྟེ། བྱང་ཆུབ་མངོན་དུ་བྱེད་པར་བཤད་ཅིང་། ཕྱིར་མི་འོང་ཐོབ་ནས་འདོད་པ་ལས་ཉོན་གྱི་དབང་གིས་སྐྱེ་བ་ལེན་པ་མེད་པའི་ཕྱིར། གསུམ་པ་ནི། ཕྱིར་མི་འོང་ཐོབ་ནས་ཀྱང་རང་རྒྱལ་ལམ་དུ་འཇུག་པ་ཡོད་དེ། འདོད་ཉོན་དགུ་པ་སྤངས་པའི་མ་ངེས་པའི་རིགས་ཅན་གྱི་ཉན་ཐོས་སྒོམ་ལམ་པ་རང་རྒྱལ་དགེ་བའི་བཤེས་གཉེན་དང་ཕྲད་པའི་དབང་གིས་བཟུང་བ་ཆོས་ཀྱི་བདག་མེད་ལ་ཐོས་བསམ་བྱེད་སྲིད་པའི་ཕྱིར། གཉིས་པ་ལ། དངོས་སྨྲ་བའི་ལུགས་དང་། དབུ་མ་པའི་ལུགས་གཉིས། དང་པོ་ནི། ཉན་ཐོས་རང་རྒྱལ་གྱི་ལམ་དུ་འཇུག་པའི་ཚེ། སྔར་བགྲོད་ཟིན་པའི་ལམ་གྱི་ལྷག་མ་ནས་འཇུག་པ་ཡིན་གྱི། སྔར་བགྲོད་ཟིན་གྱི་ལམ་མངོན་དུ་བྱེད་མི་དགོས་ཏེ། ཉན་རང་ལ་དབང་པོ་ཙམ་གྱི་ཁྱད་པར་ཡོད་ཀྱི། སྤངས་རྟོགས་ལ་བཟང་ངན་གྱི་ཁྱད་པར་མེད་པའི་ཕྱིར། དཔེར་ན། ཉན་ཐོས་ཀྱི་ཚོགས་ལམ་ཆེན་པོ་ཐོབ་པའི་གང་ཟག་དབང་པོ་སྦྱངས་བ་ལས་རང་བཞིན་གྱི་དབང་པོ་འབྲིང་པོའི་རིགས་ཅན་དུ་འགྱུར་ཏེ། སྦྱོར་ལམ་གྱི་རྟོགས་པ་མངོན་དུ་བྱས་པའི་ཚེ། ཉན་ཐོས་རང་རྒྱལ་གྱི་ལམ་དུ་ཞུགས་པའི་ཐ་སྙད་འདོགས་པ་ཡིན་ནོ། །གཉིས་པ་ལ་ཁ་ཅིག སེམས་ཙམ་པ་ལྟར་དུ་ཁས་ལེན་པ་མི་འཐད་དེ། དབུ་མ་པའི་ལུགས་ལ་ཉན་རང་གཉིས་ལ་སྤངས་རྟོགས་བཟང་ངན་གྱི་ཁྱད་པར་ཡོད་པའི་ཕྱིར། གཞན་དུ་ན། བཟུང་བ་ཆོས་ཀྱི་བདག་མེད་རྟོགས་པ་མཐར་ཐུག་པ་ལ་བཟུང་བ་ཆོས་ཀྱི་བདག་མེད་རྟོགས་ཟིན་སྒོམ་པ་གཅིག་སྔོན་དུ་འགྲོ་མི་དགོས་པར་ཐལ། རང་རྒྱལ་དགྲ་བཅོམ་གྱི་འབྲས་བུ་ཐོབ་པ་ལ་རང་རྒྱལ་གྱི་སློབ་ལམ་བཞི་རིམ་གྱིས་བགྲོད་མི་དགོས་པའི་ཕྱིར། གལ་ཏེ་མ་ཁྱབ་སྟེ། སྤྱིར་རང་རྒྱལ་ལ་བཟུང་བ་ཆོས་ཀྱི་བདག་མེད་རྟོགས་པ་ཡོད་ཀྱང་། ཉན་ཐོས་ཀྱི་རྟོགས་པ་སྔོན་སོང་ལ་དེ་མེད་པའི་ཕྱིར། ཞེ་ན། སྤྱིར་ཐེག་ཆེན་ལ་འཛིན་པ་ཆོས་ཀྱི་བདག་མེད་རྟོགས་པ་དང་། ཐེག་དམན་གྱི་རྟོགས་པ་སྔོན་སོང་ལ་དེ་རྟོགས་པ་མེད་པའི་ཁྱད་པར་འཐད་པར་ཐལ། སྒྲུབ་བྱེད་དེ་འཐད་པའི་ཕྱིར། ཤེས་བྱ་རང་རྒྱུད་ཀྱི་ལམ་ཡིན་ན། བཟུང་རྟོག་སྤོང་ནུས་ཀྱི་ཁྱད་པར་དང་ལྡན་པས་མ་ཁྱབ་པར་ཐལ། དེ་ཡིན་ན། བཟུང་བ་ཆོས་ཀྱི་བདག་མེད་རྟོགས་པས་མི་ཁྱབ་པའི་ཕྱིར། འདོད་ན། བཟུང་དོན་རྟོག་པ་སྤོང་ཕྱིར་དང་། །ཞེས་དང་། འགྲེལ་པར། བཟུང་བ་དང་འཛིན་པའི་དོན་གྱི་རྣམ་པར་རྟོགས་པ་དག་གོ་རིམ་བཞིན་དུ་སྤངས་བ་དང་མ་སྤངས་བ་ཞེས་པ་དང་། དངོས་སུ་འགལ་ལོ། །དེས་ན་ཉན་ཐོས་རང་རྒྱལ་གྱི་ལམ་དུ་འཇུག་པའི་ཚེ། རང་རྒྱལ་གྱི་ཚོགས་ལམ་ནས་འཇུག་དགོས་ཏེ། རང་རྒྱལ་གྱི་མི་སློབ་ལམ་དུ་བཟུང་བ་ཆོས་ཀྱི་བདག་མེད་རྟོགས་པའི་རྟོགས་པ་མཐར་ཐུག་ཐབས་ལ་བཟུང་བ་ཆོས་ཀྱི་བདག་མེད་རྟོགས་ཟིན་རྒྱུན་ལྡན་དུ་བསྒོམ་པར་བྱེད་པའི་སྒོམ་ལམ་སྔོན་དུ་འགྲོ་དགོས་པས་སོགས་པ་ཡིན་པའི་ཕྱིར། གཉིས་པ་ལ། མཚན་ཉིད་དང་། དབྱེ་བ་གཉིས། དང་པོ་ནི། བཟུང་བ་ཆོས་ཀྱི་བདག་མེད་རྟོགས་པའི་ཐེག་པ་འབྲིང་པོའི་མངོན་རྟོགས་སོ། །དབྱེ་ན། རང་རྒྱལ་གྱི་བགྲོད་བྱེད་ཀྱི་ལམ་དང་། བགྲོད་བྱའི་ལམ་གཉིས། དང་པོའི་མཚན་ཉིད། རང་རྒྱལ་གྱི་བྱང་ཆུབ་ཏུ་བགྲོད་པར་བྱེད་པའི་རིགས་སུ་གནས་པའི་ཐེག་འབྲིང་གི་མངོན་རྟོགས། མཚན་གཞི་རང་རྒྱལ་གྱི་སློབ་ལམ་བཞི་ལྟ་བུ། གཉིས་པའི་མཚན་ཉིད། རང་རྒྱལ་གྱི་བྱང་ཆུབ་ཏུ་བགྲོད་ཟིན་པའི་ཐེག་འབྲིང་གི་མངོན་རྟོགས། མཚན་གཞི། རང་རྒྱལ་དགྲ་བཅོམ་པའི་མངོན་རྟོགས་ལྟ་བུ། གསུམ་པ་ལ། ལམ་བགྲོད་ཚུལ་གྱི། ཚོགས་བསགས་པ་དུས་ཀྱི། འབྲས་བུ་ཡོན་ཏན་གྱི། སྡངས་རྟོགས་ཀྱི། རྟེན་གྱི། འབྲས་བུ་འཇོག་ཚུལ་གྱི་ཁྱད་པར་དང་དྲུག དང་པོ་ལ། བྱེ་བྲག་ཏུ་སྨྲ་བའི། སེམས་ཙམ་པའི། དབུ་མ་པའི་ལུགས་དང་གསུམ། དང་པོ་ལ། བསེ་རུ་ལྟ་བུ་དང་། ཚོགས་ན་སྤྱོད་པའི་ལམ་བགྲོད་ཚུལ་གཉིས། དང་པོ་ནི། ཚོགས་ལམ་གྱི་གནས་སྐབས་སུ་བསྐལ་པ་བརྒྱར་ཚོགས་བསགས། སྲིད་པ་ཐ་མ་པའི་དུས་སུ་བསམ་གཏན་བཞི་རིམ་གྱིས་བགྲོད་དེ། བསམ་གཏན་བཞི་པའི་རབ་མཐའ་ལ་བརྟེན་ནས། དྲོད་ནས་ཟད་མི་སྐྱེ་ཤེས་པའི་བྱང་ཆུབ་ཀྱི་བར་སྟན་ཐོག་གཅིག་ལ་མངོན་དུ་བྱེད་དེ། མཛོད་ལས། སྟོན་དང་བསེ་རུ་བྱང་ཆུབ་བར། །བསམ་གཏན་མཐའ་རྟེན་གཅིག་ལ་ཀུན། །ཞེས་གསུངས་པའི་ཕྱིར་རོ། །གཉིས་པ་ནི། གྲོགས་གཞན་དང་ལྷན་ཅིག་ཏུ་གནས་པའི་སྒོ་ནས་སྲིད་པ་ཐ་མ་པའི་དུས་སུ་སློབ་དཔོན་གཞན་གྱིས་གདམས་ངག་བསྟན་པ་ལ་མ་ལྟོས་པར་རང་བྱང་ཆུབ་མངོན་དུ་བྱེད་པའི་ཚུལ་གྱིས་བགྲོད། དེ་ཡང་སྔོན་བསམ་གཏན་ལྔ་བརྒྱ་དཀའ་ཐུབ་དྲག་པོས་གདུངས་བཞིན་པའི་གནས་སྐབས་སུ། རང་རྒྱལ་དང་འགྲོགས་པའི་སྤྲེའུ་གཅིག་གིས་སྐྱིལ་མོ་ཀྲུང་འཆའ་བ་སོགས་ཏིང་ངེ་འཛིན་ལ་མཉམ་པར་འཇོག་པའི་སྤྱོད་ལམ་བསྟན་པ་ན། དེ་རྣམས་ཀྱིས་ཀྱང་དེའི་སྤྱོད་ལམ་དང་མཐུན་པར་བསྒོམས་པས་རང་བྱུང་ཐོབ་པར་གྱུར་ཏོ། །ཞེས་སྔོན་གྱི་གཏམ་རྒྱུད་ལ་བཤད། དེ་དག་ནི་ཉི་འོག་པའི་ལུགས་ཡིན་གྱི། ཁ་ཆེ་བྱེ་བྲག་སྨྲ་བས། བསེ་རུ་ལྟ་བུར་ཁོ་ནར་བཞེད། །གཉིས་པ་ལ། ལུང་དྲང་པ་དང་། ལུང་གི་དོན་བསྡུས་ཏེ་བསྟན་པ། ལམ་བགྲོད་ཚུལ་དངོས་བཤད་པའོ། །དང་པོ་ནི། ཀུན་བཏུས་ལས། རང་སངས་རྒྱས་ཀྱི་ཐེག་པ་པ་གང་ཞེ་ན། རང་སངས་རྒྱས་ཀྱི་ཆོས་ཉིད་ངེས་པའམ། མ་ངེས་པ་ལ་གནས་པ་དང་། རང་བཞིན་གྱིས་དབང་པོ་འབྲིང་དང་། བདག་རྣམ་པར་ཐར་པར་བྱ་བའི་ཕྱིར་སྨོན་ལམ་བཏབ་པ་དང་། ཡིད་བྱུང་བ་དང་། འདོད་ཆགས་དང་བྲལ་བ་དང་། རྣམ་པར་གྲོལ་བར་བྱ་བའི་བསམ་པ་ཅན་དང་། བདག་ཉིད་མངོན་པར་རྫོགས་པར་བྱང་ཆུབ་པར་བྱ་བའི་བསམ་པ་ཅན་དང་། ཉན་ཐོས་ཀྱི་སྡེ་སྣོད་ཉིད་ལ་དམིགས་ནས་ཆོས་ཀྱི་རྗེས་སུ་མཐུན་པའི་ཆོས་སྒྲུབ་པ་དང་། ངེས་པར་འབྱེད་པའི་ཆ་དང་མཐུན་པར་སྔོན་མ་བསྐྱེད་པའམ། ངེས་པར་འབྱེད་པའི་ཆ་དང་མཐུན་པ་སྔོན་བསྐྱེད་པ། སྔོན་འབྲས་བུ་མ་ཐོབ་པའམ། སྔོན་འབྲས་བུ་ཐོབ་པའམ། གང་ཡང་རུང་སྟེ། སངས་རྒྱས་འབྱུང་བ་མེད་པར་བདག་ཉིད་ཀྱིས་ལམ་མངོན་དུ་བྱས་ནས། བསེ་རུ་ལྟ་བུར་གྱུར་ཏེ། གཅིག་པུར་གནས་པའམ། རང་རྒྱལ་ལྟ་བུར་གྱུར་ཏེ། ཚོགས་དང་སྤྱོད་པ་གང་སྡུག་བསྔལ་གྱི་མཐར་ཕྱིན་པར་ཐོབ་པའོ། །ཞེས་སོ། །གཉིས་པ་ནི། ལུང་དོན་དེ་དག་ཀྱང་བསྡུ་ན། གང་ལ་གནས་པ་རིགས་ཀྱི་ཁྱད་པར། ལམ་ཐབས་ཤེས་ཀྱི་ཁྱད་པར། དམིགས་པ་རྟེན་གྱི་ཁྱད་པར། ལམ་བགྲོད་ཚུལ་གྱི་ཁྱད་པར་དང་བཞི། དང་པོ་ནི། རང་རྒྱལ་དུ་རིགས་ངེས་པའི་བསེ་རུ་ལྟ་བུ་དང་། མ་ངེས་པའི་ཚོགས་ན་སྤྱོད་པ་གཉིས་ཡོད་ཚུལ་ནི། རང་སངས་རྒྱས་ཀྱི་ཆོས་ཉིད་ངེས་པའམ་མ་ངེས་པ་ལ་གནས་པ་ཞེས་པས་བསྟན། གཉིས་པ་ལ། ཤེས་རབ་ཀྱི་ཁྱད་པར་ནི། རང་བཞིན་གྱི་དབང་པོ་འབྲིང་དང་། །ཞེས་པས་བསྟན། ཐབས་ཀྱི་ཁྱད་པར་ནི། བདག་རྣམ་པར་ཐར་པའི་ཕྱིར། །ཞེས་སོགས་ཀྱིས་བསྟན། གསུམ་པ་ནི། ཉན་ཐོས་ཀྱི་ཞེས་སོགས་ཀྱིས་བསྟན། བཞི་པ་ལ། བསེ་རུ་ལྟ་བུའི་ལམ་བགྲོད་ཚུལ་དང་། ཚོགས་ན་སྤྱོད་པའི་དེ་གཉིས། དང་པོ་ནི། ངེས་པར་འབྱེད་པའི་ཆ་དང་མཐུན་པ་སྔོན་མ་བསྐྱེད་པའམ། སངས་རྒྱས་འབྱུང་བ་མེད་པར་བདག་ཉིད་ཀྱིས་ལམ་མངོན་དུ་བྱས་ནས་བསེ་རུ་ལྟ་བུར་འགྱུར་ཏེ། གང་སྡུག་བསྔལ་གྱི་མཐར་ཕྱིན་པ་ཐོབ་པའོ། །ཞེས་པས་བསྟན། གཉིས་པ་ནི། གཞུང་ལྷག་མ་རྣམས་ཀྱིས་བསྟན། གསུམ་པ་ལ། བསེ་རུ་ལྟ་བུ་དང་། ཚོགས་ན་སྤྱོད་པའི་ལམ་བགྲོད་ཚུལ་གཉིས། དང་པོ་ནི། རང་རྒྱལ་དུ་རིགས་ངེས་པའི་གང་ཟག་འགའ་ཞིག ཚོགས་ལམ་གྱི་གནས་སྐབས་སུ་སངས་རྒྱས་མཉེས་པར་བྱེད་པ་ལ་སོགས་པ་བསྐལ་པ་བརྒྱའི་བར་དུ་ཚོགས་བསགས། མཁས་པར་བྱ་བའི་དངོས་པོ་དྲུག་ལ་མཁས་པར་བྱ་སྟེ། འཆི་འཕོ་ཁར་སྨོན་ལམ་གསུམ་བཏབ་ནས་དེའི་སྐྱེ་བ་ཕྱི་མ་ལ་སྲིད་པ་ཐ་མའི་དུས་སུ་སྔོན་གྱི་སྨོན་ལམ་གྱི་དབང་གིས་སློབ་དཔོན་གྱིས་གདམས་ངག་བསྟན་པ་ལ་མི་ལྟོས་པར་འཁོར་བ་སྤངས་པའི་རྣམ་གྲོལ་ལམ་མངོན་དུ་བྱེད། དངོས་པོ་དྲུག་ནི། ཕུང་པོ་ལྔ། ཁམས་བཅོ་བརྒྱད། སྐྱེ་མཆེད་བཅུ་གཉིས། རྟེན་འབྲེལ་ཡན་ལག་བཅུ་གཉིས། ལས་རྒྱུ་འབྲས་ཀྱི་རབ་དབྱེ། འཕགས་པའི་བདེན་པ་བཞི་སྟེ། དོན་ཚན་དྲུག་གོ །སྨོན་ལམ་གསུམ་ནི། སངས་རྒྱས་དང་ཉན་ཐོས་མི་བཞུགས་པའི་འཇིག་རྟེན་གྱི་ཁམས་སུ་སྐྱེ་བར་གྱུར་ཅིག དེར་ཡང་སློབ་དཔོན་གཞན་ལ་ལྟོས་མེད་དུ་རང་ཉིད་ཀྱིས་བྱང་ཆུབ་མངོན་དུ་བྱེད་ནུས་པར་གྱུར་ཅིག བྱང་ཆུབ་ཐོབ་ནས་ཀྱང་གདུལ་བྱ་ལ་ལུས་ཀྱི་སྒོ་ནས་སྙིང་བརྩེ་བར་བྱེད་ཀྱི། ངག་གི་སྒོ་ནས་སྙིང་བརྩེ་བར་མ་གྱུར་ཅིག ཅེས་པའོ། །གཉིས་པ་ལ། ཉན་ཐོས་སྔོན་དུ་མ་སོང་བ་དང་། དེ་སྔོན་སོང་གི་ཚོགས་ན་སྤྱོད་པའི་ལམ་བགྲོད་ཚུལ་གཉིས། དང་པོ་ནི། རང་རྒྱལ་མ་ངེས་པའི་རིགས་ཅན་འགའ་ཞིག་ཚོགས་ལམ་གྱི་གནས་སྐབས་སུ་གྲོགས་སྐྱེས་བུ་དམ་པ་ལ་བརྟེན་པ་དང་། དམ་པའི་ཆོས་ཉན་པ་དང་། ཚུལ་བཞིན་ཡིད་ལ་བྱེད་པའི་སྒོ་ནས་བསྐལ་པ་བརྒྱར་ཚོགས་བསགས། མཁས་པར་བྱ་བའི་དངོས་པོ་དྲུག་ལ་མཁས་པར་བྱས། འཆི་འཕོ་ཁར་སྨོན་ལམ་གསུམ་བཏབ་ནས་སྐྱེ་བ་ཕྱི་མར་སྨོན་ལམ་གྱི་དབང་གིས་སློབ་དཔོན་གཞན་གྱི་གདམས་ངག་ལ་ལྟོས་མེད་དུ་རང་བྱང་ཆུབ་མངོན་དུ་བྱེད། གཉིས་པ་ནི། ཉན་ཐོས་རིགས་མ་ངེས་པ་འགའ་ཞིག དབང་པོ་སྦྱངས་ཏེ་རང་བཞིན་གྱི་དབང་པོ་འབྲིང་པོར་གྱུར་པའི་ཚེ། བསྐལ་པ་བརྒྱར་ཚོགས་བསགས། མཁས་པར་བྱ་བའི་དངོས་པོ་དྲུག་ལ་མཁས་པར་བྱས་ཏེ། འཆི་འཕོ་ཁར་སྨོན་ལམ་གསུམ་བཏབ་ནས་སྐྱེ་བ་ཕྱི་མ་ལ་སྨོན་ལམ་གྱི་དབང་གིས་སློབ་དཔོན་གཞན་གྱིས་གདམས་ངག་ལ་ལྟོས་མེད་དུ་རང་བྱང་ཆུབ་མངོན་དུ་བྱེད་པའོ། །འདི་ལ་ཉན་ཐོས་སོ་སྐྱེ་ཙམ་སྔོན་དུ་སོང་བ་དང་། འཕགས་པ་སྔོན་དུ་སོང་བ་གཉིས་ཕྱི་མ་ལ་ཡང་རྒྱུན་ཞུགས་ཙམ་དང་། ཕྱིར་འོང་ཙམ་སྔོན་དུ་སོང་བ་གཉིས་སོ། །གསུམ་པ་ལ་ཁ་ཅིག དབུ་མ་པའི་སྐབས་སུ་ཡང་སེམས་ཙམ་པའི་ལམ་བགྲོད་ཚུལ་འདི་ཁོ་ན་ལྟར་ཁས་ལེན་པ་ནི་མི་འཐད་དེ། འདི་ནི་ཉན་རང་གཉིས་སྤངས་རྟོགས་ཁྱད་པར་མེད་པའི་སེམས་ཙམ་པའི་ལུགས་ཡིན་པའི་ཕྱིར་དང་། རྒྱན་རྩ་འགྲེལ་གྱི་སྐབས་སུ། ཉན་རང་གཉིས་ལ་སྤངས་རྟོགས་ལ་ཁྱད་པར་བཤད་པའི་ཕྱིར། དེས་ན་ཐེག་པ་ཆེན་པོའི་ལམ་དང་། ཆ་འདྲ་བའི་བགྲོད་ཚུལ་གྱིས་ལམ་བགྲོད་པར་བྱེད་དེ། རང་རྒྱལ་གྱི་ཚོགས་སྦྱོར་མཐོང་ལམ་དང་བཅས་པར་བསྐལ་པ་བརྒྱའི་སུམ་ཆར་ཚོགས་བསགས། མཁས་པར་བྱ་བའི་དངོས་པོ་དྲུག་ལ་མཁས་པར་བྱེད། རང་རྒྱལ་གྱི་སྒོམ་ལམ་ཆུང་ངུ་སྐོར་གསུམ། འབྲིང་སྐོར་གསུམ་གྱི་སྐབས་སུ་བསྐལ་པ་བརྒྱའི་སུམ་ཆར་ཚོགས་བསགས་པའོ། །དངོས་པོ་དྲུག་ལ་མཁས་པའི་རྟོགས་པ་གོང་འཕེལ་དུ་བྱེད། རང་རྒྱལ་གྱི་སྒོམ་ལམ་ཆེན་པོ་སྐོར་གསུམ་གྱི་གནས་སྐབས་སུ་བསྐལ་པ་བརྒྱའི་སུམ་ཆར་ཚོགས་བསགས་ཏེ། སྔོན་གྱི་སྨོན་ལམ་གྱི་སྟོབས་ཀྱིས་སློབ་དཔོན་གཞན་གྱི་གདམས་ངག་ལ་ལྟོས་མེད་དུ་འཁོར་བ་སྤངས་པའི་རྣམ་གྲོལ་རང་ཉིད་ཀྱི་མངོན་དུ་བྱས་པའི་སྒོ་ནས་བགྲོད་པ་ཡིན་ནོ། །དཔེར་ན། ཐེག་པ་ཆེན་པོར། ཚོགས་སྦྱོར་ས་དང་པོ་དང་བཅས་པར་བསྐལ་པ་གྲངས་མེད་གཅིག ས་གཉིས་པ་ནས་བདུན་པའི་བར་གྲངས་མེད་གཅིག དག་པ་སར་བསྐལ་པ་གྲངས་མེད་གཅིག་ཚོགས་བསགས་ཏེ། རྒྱུན་མཐར་གཞན་གྱི་གདམས་ངག་ལ་ལྟོས་མེད་དུ་རྣམ་མཁྱེན་མངོན་དུ་བྱེད་པར་བཤད་པ་བཞིན་ནོ། །རྩ་བར། རང་བྱུང་བདག་ཉིད་རྟོགས་པའི་ཕྱིར། །གཞན་གྱི་བསྟན་ཡང་མི་དགོས་ལ། །ཞེས་པ་དང་། འགྲེལ་པར། རང་སངས་རྒྱས་རྣམས་ནི་སྔོན་ཐོས་པ་ལ་སོགས་པ་མངོན་པར་འདུ་བྱས་པས་གཞན་གྱི་བསྟན་པ་ལ་མི་ལྟོས་པར། བདག་ཉིད་ཀྱིས་རང་གི་རང་གིས་བྱང་ཆུབ་མངོན་པར་རྟོགས་པར་འགྱུར་ཏེ། དེའི་ཕྱིར་དེ་དག་ལ་སངས་རྒྱས་ལ་སོགས་པས་བསྟན་མི་དགོས་སོ་ཞེས་བྱ་བ་ནི་ཁྱད་ཞུགས་པ་ཉིད་གཅིག་ཡིན་ནོ་ཞེས་པའི་དོན་ལེགས་པར་བཤད་པ་ཡིན་ནོ། །ལམ་བགྲོད་ཚུལ་འདི་ནི་རྒྱན་རྩ་འགྲེལ་དུ་ཐེག་པ་ཆེན་པོའི་ལམ་གྱི་ངོ་བོ། དབྱེ་བ། སྤངས་རྟོགས་ཀྱི་རྣམ་བཞག་སོགས་དངོས་སུ་བཤད་ནས། ཐེག་དམན་གྱི་དེ་དག་ཤུགས་བསྟན་གྱི་ཚུལ་གྱིས་བཤད་པ་ལས་ཤེས་པར་བྱ་བ་ཡིན་ནོ། །དེང་སང་ཐེག་པ་ཆེ་ཆུང་གི་གཞུང་ལུགས་མི་འདྲ་བའི་ཁྱད་པར་ཁོང་དུ་མ་ཆུད་པར་ཕན་ཚུན་བསྲེས་ཏེ་འགལ་སྤོང་བྱེད་པ་ནི་ངལ་བ་དོན་མེད་པར་སྣང་ངོ་། །གཉིས་པ་ལ། ཁ་ཅིག་བསེ་རུ་ལྟ་བུ་ལ་བསྐལ་པ་བརྒྱའི་བར་དུ་ཚོགས་བསགས་དགོས་ཀྱང་། ཚོགས་ན་སྤྱོད་པ་ལ་དེ་ལྟར་མི་དགོས་ཟེར་བ་དང་། ཁ་ཅིག དང་པོ་ཉིད་ནས་རང་རྒྱལ་ལམ་དུ་ཞུགས་པ་ལ་དེ་ལྟར་དགོས་ཀྱང་། ཉན་ཐོས་སྔོན་སོང་ལ་དེ་ལྟར་བསགས་མི་དགོས་ཞེས་འདོད་པ་ནི་མི་འཐད་དེ། ཤེས་བྱེད་ཀྱི་ལུང་རིགས་གང་ཡང་མེད་པའི་ཕྱིར། དེས་ན་རང་རྒྱལ་ཐམས་ཅད་ཀྱི་བསྐལ་པ་བརྒྱའི་བར་དུ་ཚོགས་བསགས་དགོས་པར་མཚུངས་ཏེ། བསེ་རུ་བསྐལ་པ་བརྒྱ་ཡི་རྒྱུས། །ཞེས་པ་འདིས་ཚོགས་སྤྱོད་ལ་མཚོན་པ་དང་། རིགས་གཏེར་ལས། ཚེ་གསུམ་བསྐལ་པ་བརྒྱ་དང་ནི། །གྲངས་མེད་གསུམ་གྱི་དེ་མཐར་ཕྱིན། །ཞེས་དང་། དྲིན་བསབ་ལས། རང་སངས་རྒྱས་རྣམས་ནི་བསྐལ་པ་ཆེན་པོ་བརྒྱས་མཐར་ཕྱིན་པར་འགྱུར་རོ། །མཛོད་འགྲེལ་ལས། བསྐལ་པ་ཆེན་པོ་བརྒྱར་བྱང་ཆུབ་པའི་ཚོགས་དག་ལ་སྤྱད་པས་བསེ་རུ་ལྟ་བུར་འགྱུར་རོ། །ཞེས་གསུངས་པའི་ཕྱིར། འདིའི་བསྐལ་པ་ཡང་བསྐལ་ཆེན་དུ་གོ་བར་བྱའོ། །གསུམ་པ་ལ། གནས་པའི། རྒྱུའི་ཆོས་སྟོན་པའི་ཁྱད་པར་དང་གསུམ། དང་པོ་ནི། བསེ་རུ་ལྟ་བུའི་སྐུ་གནས་པ་གཅིག་པུར་གནས་ཤིང་། ཚོགས་ན་སྤྱོད་པ་གྲོགས་དུ་མ་དང་ལྷན་ཅིག་ཏུ་གནས། གསུང་གི་གནས་པ་གཉིས་ཀ་ཡང་གཙོ་ཆེར་སྨྲ་བ་བཅད་དམ་པོ་ལ་གནས། ཐུགས་ཀྱི་གནས་པ་རྟེན་འབྲེལ་ཟབ་མོ་རྟོགས་པ་དང་། རྣམ་ཐར་སྒོ་གསུམ་ཡིད་ལ་བྱེད་ཅིང་གནས་སོ། །གཉིས་པ་ནི། མངོན་ཤེས་ཀྱི་བརྟགས་སྟེ་གཞན་དོན་དུ་འགྱུར་ན་གྲོང་དང་གྲོང་ཁྱེར་ལ་སོགས་པར་བསོད་སྙོམས་ལ་རྒྱུ་བར་བཤད་ཅིང་། རྫུ་འཕྲུལ་གྱི་སྒོ་ནས་གདུལ་བྱ་མ་དད་པ་དད་པར་བྱེད། དད་པ་རྣམས་མངོན་མཐོ་དང་ངེས་ལེགས་ཀྱི་ལམ་ལ་འགོད་པར་བཤད། གསུམ་པ་ནི། མངོན་ཤེས་ཀྱིས་གདུལ་བྱ་རྣམས་ཀྱི། དབང་པོའི་དབྱེ་བར་ཤེས་པར་བྱས་ཏེ། སྔོན་གྱི་སྨོན་ལམ་གྱི་དབང་གིས་གདུལ་བྱ་རང་རང་གི་བསམ་པ་དང་མཐུན་པར་ལུས་ཀྱི་རིགས་བྱེད་ཀྱི་སྒོ་ནས་ཆོས་བསྟན་པས་ཇི་ལྟར་འདོད་པའི་རྟོགས་པ་སྐྱེད་ནུས་པ་ཡིན་ཏེ། གང་གང་དོན་ནི་གང་གང་ལ། །ཞེས་སོགས་རྩ་འགྲེལ་དུ་བཤད་པ་ལྟར་རོ། །འདི་ཡང་གཙོ་ཆེ་བའི་དབང་དུ་བྱས་པ་ཡིན་ཅིང་། རང་སངས་རྒྱས་ཡིན་ན་སྒྲ་བཅས་སུ་ཆོས་མི་སྟོན་པས་ཁྱབ་པར་ངེས་པ་མ་ཡིན་ནོ། །བཞི་པ་ནི། སེམས་ཙམ་པ་དང་། དབུ་མ་པའི་ལུགས་གཉིས། དང་པོ་ནི། སེམས་ཙམ་པ་མན་ཆད་ཀྱིས་ཉན་རང་སྤངས་རྟོགས་ཁྱད་མེད་དུ་བཞེད། བྱང་ས་ལས། རང་སངས་རྒྱས་རྣམས་ནི་ཉན་ཐོས་ཇི་ལྟ་བ་བཞིན་དུ་རིག་པར་བྱ་སྟེ། ཉན་ཐོས་རྣམས་དང་ལམ་གྱི་རང་བཞིན་མཚུངས་པའི་ཕྱིར་རོ། །ཞེས་སོ། །གཉིས་པ་ལ། སློབ་དཔོན་ལེགས་ལྡན་འབྱེད་ལ་སོགས་པའི་ལུགས་ལ། ཉན་རང་སྤངས་རྟོགས་ཁྱད་མེད་དུ་བཞེད་དེ། རྟོག་གེ་འབར་བ་ལས། གང་ཟག་ལ་བདག་མེད་པར་ཙམ་གོམས་པར་བྱས་ནས་འབྲས་བུ་དམན་པ་འདོད་པས་དམན་པའི་ཁྱད་པར་ཐོབ་པར་ཡོད་དེ། ཉན་ཐོས་དང་རང་སངས་རྒྱས་བཞིན་ནོ། །ཞེས་དང་། ཉན་ཐོས་དང་རང་སངས་རྒྱས་དེ་དག་གིས་ནི་ཉོན་མོངས་པའི་འཆིང་བ་ཙམ་སྤངས་ཀྱང་ཉོན་མོངས་པའི་བག་ཆགས་ཀྱང་མ་ཡིན་ལ། ཤེས་བྱའི་སྒྲིབ་པ་གཉིས་ཀའི་ངོ་བོ་ཉིད་ཀྱང་མ་ཡིན་པས། ཞེས་སོ། །འཕགས་པ་བྱམས་པ་རྗེས་འབྲང་དང་བཅས་པའི་ལུགས་ལ། ཉན་རང་ལ་སྤངས་རྟོགས་ཀྱི་ཁྱད་པར་ཡོད་དེ། ཉན་ཐོས་དགྲ་བཅོམ་པས། གང་ཟག་གི་བདག་མེད་རྟོགས་པ་མཐར་ཐུག་ཅིང་། ཉོན་སྒྲིབ་སྤོང་བའི་ནུས་པ་དང་ལྡན། རང་རྒྱལ་དགྲ་བཅོམ་གྱིས་གཟུང་བ་ཆོས་ཀྱི་བདག་མེད་རྟོགས་པ་མཐར་ཐུག་ཅིང་། ཤེས་སྒྲིབ་གཟུང་རྟོག་སྤོང་བའི་ནུས་པ་དང་ལྡན་པའི་ཕྱིར་ཏེ། གཟུང་དོན་རྟོག་པ་སྤོང་ཕྱིར་དང་། །ཞེས་སོགས་གསུངས་པའི་ཕྱིར། ལྔ་པ་ནི། རང་རྒྱལ་འདོད་པའི་རྟེན་ཅན་དུ་ངེས་པའི་རྒྱུ་མཚན་ཅི་ཡིན་ཞེ་ན། ཁ་ཅིག དེ་ལྟར་དུ་ཡིན་ཏེ། རང་རྒྱལ་སྲིད་པ་ཐ་མ་པའི་དུས་སུ་འདོད་པ་ལ་འདོད་ཆགས་དང་མ་བྲལ་བ་གཅིག་དགོས་པའི་ཕྱིར་ཏེ། གཟུགས་མེད་ལ་འདོད་ཆགས་དང་མ་བྲལ་བ་གཅིག་དགོས་པ་ནི་གང་ཞིག རང་རྒྱལ་གཅིག་ཆར་བ་ཡིན་པའི་ཕྱིར། ཟེར་བ་མི་འཐད་དེ། རང་རྒྱལ་སྒོམ་ལམ་པ་དང་བསམ་གཏན་གྱི་དངོས་གཞི་ཐོབ་པའི་གཞི་མཐུན་མེད་པར་ཐལ། དེ་ཡིན་ན་འདོད་པ་ལ་འདོད་ཆགས་དང་མ་བྲལ་བས་ཁྱབ་པའི་ཕྱིར། སྒྲུབ་བྱེད་ཀྱང་མི་འཐད་དེ། རང་རྒྱལ་ཅིག་ཆར་བ་ཡིན་པ་འོག་ནས་འགོག་པའི་ཕྱིར། ཁ་ཅིག རང་རྒྱལ་འདོད་པའི་རྟེན་ཅན་དུ་ངེས་ཏེ། རང་རྒྱལ་གྱི་སྲིད་པ་ཐ་མའི་དུས་སུ། རྟེན་འབྲེལ་ལུགས་འབྱུང་ལུགས་ལྡོག་དུ་བསྒོམ་པའི་སྒོ་ནས་འཁོར་བའི་ཉེས་དམིགས་སེམས་པར་བྱེད་ལ། དེའི་དམིགས་རྟེན། དུར་ཁྲོད་ལ་སོགས་པའི་རུས་པ་དགོས་པའི་ཕྱིར། ཟེར། རང་ལུགས་ནི། སྨོན་ལམ་གྱི་དབང་གིས་རང་རྒྱལ་འདོད་པའི་རྟེན་ཅན་དུ་ངེས་ཏེ། ཀུན་བཏུས་སུ། དེ་སྨོན་ལམ་གྱི་སྟོབས་ཅན་ཡིན་ཏེ། སྨོན་ལམ་གྱི་དབང་གིས་འདོད་པའི་ཁམས་ཉིད་དུ་སྐྱེ་སྟེ། སངས་རྒྱས་འབྱུང་བ་མེད་ན་རང་རྒྱལ་བར་འགྱུར་རོ། །དྲུག་པ་ལ། ཁ་ཅིག རང་རྒྱལ་ལ་འབྲས་བུ་བར་མ་གཉིས་མེད་ཅིང་། ཐོག་མཐའ་གཉིས་ཡོད་དེ། རང་རྒྱལ་ཅིག་ཆར་ཡིན་པའི་ཕྱིར། ཟེར། འོ་ན། རང་རྒྱལ་ཅིག་ཆར་ཡིན་པའི་དོན་དེ་དང་ཅིག་ཆར་བའི་གཞི་མཐུན་ཡོད་པ་ལ་བྱེད་དམ། དེ་ཡིན་ན། ཅིག་ཆར་བ་ཡིན་པས་ཁྱབ་པ་ལ་བྱེད། དང་པོ་ལྟར་ན། ཉན་ཐོས་ལ་ཡང་འབྲས་བུ་བར་པ་གཉིས་བཞག་ཏུ་མེད་པར་ཐལ། དེ་ཅིག་ཆར་བ་ཡིན་པའི་ཕྱིར་ཏེ། དེ་དང་དེའི་གཞི་མཐུན་ཡོད་པའི་ཕྱིར། གཉིས་པ་ལྟར་ན། བསམ་གཏན་གྱི་དངོས་གཞི་ཐོབ་པའི་རང་རྒྱལ་སྒོམ་ལམ་པ་ཆོས་ཅན། གཟུགས་མེད་ལ་འདོད་ཆགས་དང་བྲལ་བར་ཐལ། འདོད་པ་ལ་འདོད་ཆགས་དང་བྲལ་བའི་ཅིག་ཆར་བ་ཡིན་པའི་ཕྱིར། ཁ་ཅིག འབྲས་བུ་བཞི་ཀ་བཞག་རུང་སྟེ། མཐོང་སྤངས་ཉོན་མོངས་སྤངས་ཤིང་འདོད་ཉོན་དྲུག་པ་མ་སྤངས་པའི་རང་རྒྱལ་ནི་རྒྱུན་ཞུགས། འདོད་ཉོན་དྲུག་པ་ཙམ་སྤངས་པའི་རང་རྒྱལ་ནི་ཕྱིར་འོང་། འདོད་ཉོན་དགུ་པ་ཙམ་སྤངས་པའི་རང་རྒྱལ་ནི་ཕྱིར་མི་འོང་། རང་རྒྱལ་དགྲ་བཅོམ་དགྲ་བཅོམ་འབྲས་གནས་ཡིན་པའི་ཕྱིར། ཟེར། འོ་ན། རང་རྒྱལ་གྱི་ཁམས་ལ་མཐོང་བའི་ས། བསླབས་པའི། འདོད་ཆགས་དང་བྲལ་བའི། བྱས་པ་རྟོགས་པའི་ས་ཡང་འཐད་པར་ཐལ། རང་རྒྱལ་ལ་འབྲས་གནས་བཞི་ཀ་འཐད་པའི་ཕྱིར། འདོད་ན། དམན་པ་ས་བརྒྱད་ཀྱི་སྐབས་སུ། ས་དང་པོ་བདུན་ལས་ལོགས་སུ་རང་རྒྱལ་གྱི་ས་སྨྲོས་པ་མི་འཐད་པར་ཐལ་ལོ། །རང་ལུགས་ལ། འབྲས་གནས་བཞི་པོ་རང་རྒྱལ་ལ་མི་འཇོག་སྟེ། ཤེར་ཕྱིན་གྱི་མདོར། དེ་དག་ཉན་ཐོས་ཁོ་ན་ལ་སྦྱར་ནས། རང་རྒྱལ་ལ་ཟུང་དུ་སྨྲོས་པའི་ཕྱིར་ཏེ། གཞི་ཤེས་ཀྱི་འདྲེས་རྐང་རྒྱས་བཤད་ཀྱི་སྐབས་སུ་རྒྱུན་དུ་ཞུགས་པ་དང་། ལན་ཅིག་ཕྱིར་འོང་བ་དང་། ཕྱིར་མི་འོང་བ་དང་། དགྲ་བཅོམ་པ་དང་། རང་བྱང་ཆུབ་པ་ཞེས་གསུངས་པའི་ཕྱིར། གཉིས་པ་ནི། རང་རྒྱལ་སྒོམ་ལམ་པ་ཆོས་ཅན། ཉན་ཐོས་སྒོམ་ལམ་པ་ལས་ལམ་བགྲོད་ཚུལ་གྱི་སྒོ་ནས་ཁྱད་དུ་འཕགས་པ་ཡིན་ཏེ། སྲིད་པ་ཐ་མ་པའི་དུས་སུ་སློབ་དཔོན་གཞན་གྱིས་གདམས་ངག་བསྟན་པ་ལ་མ་ལྟོས་པར་རང་རྒྱལ་གྱི་བྱང་ཆུབ་མངོན་དུ་བྱེད་ནུས་ཀྱི་ཐེག་འབྲིང་འཕགས་པ་ཡིན་པའི་ཕྱིར། རང་རྒྱལ་དགྲ་བཅོམ་པ་ཆོས་ཅན། ཉན་ཐོས་དགྲ་བཅོམ་པ་ལས་ཆོས་སྟོན་ཚུལ་གྱི་སྒོ་ནས་ཁྱད་པར་དུ་འཕགས་པ་ཡིན་ཏེ། རང་གི་གདུལ་བྱ་ལ་སྒྲ་མེད་ལུས་ཀྱི་རིག་བྱེད་ཀྱི་སྒོ་ནས་ཆོས་སྟོན་པས་གདུལ་བྱའི་རྒྱུད་ལ་ཇི་ལྟར་འདོད་པའི་རྟོགས་པ་སྐྱེ་ནུས་ཀྱི་ཐེག་འབྲིང་དགྲ་བཅོམ་ཡིན་པའི་ཕྱིར་དང་། གཉིས་པ་ནི། གཟུང་དོན་རྟོག་པ་སྤོང་ཕྱིར་དང་། །ཞེས་སྐབས་སུ་གཉིས་ཀྱི་དང་པོ་ལ། ཤེས་བྱ་རང་རྒྱལ་གྱི་ལམ་ངོས་གཟུང་བ། དེ་ལྟར་ཤེས་པའི་ཚུལ། ཡུལ་ཅན་ལམ་ཤེས། མདོ་བསྟན་བཅོས་ལས་བཤད་ཚུལ་ལོ། །དང་པོ་གཉིས་སྔར་ལས་དཔགས་ཏེ་ཤེས་པར་བྱ་ཤིང་། གསུམ་པ་ལ། བསྟན་ཚུལ་དངོས་དང་། དེ་ལྟར་བསྟན་པའི་ཁྱད་ཆོས་བཤད་པ་གཉིས། དང་པོ་ལ་ཁ་ཅིག གཟུང་རྟོགས་སྤོང་བ། འཛིན་རྟོག་མ་སྤོང་བ། རྟེན་རིགས་ཀྱི་ཁྱད་ཆོས་གསུམ་དང་ལྡན་པའི་རང་རྒྱལ་རང་རྒྱུད་པའི་ལམ་ཙམ་འདིར་དངོས་སུ་བསྟན་ཏེ། ལུས་རྣམ་བཞག་ཏུ་བསེ་རུའི་ལམ་གང་དང་། ཞེས་དང་། འདིར། རྟེན་གྱི་བསེ་རུ་ལྟ་བུའི་ལམ། །ཞེས་དང་། འགྲེལ་པར། རང་སངས་རྒྱས་ཀྱི་ལམ་ལ། །ཞེས་གསུངས་པའི་ཕྱིར། བཏགས་པའི་ཆོས་ཉིད་མི་འགལ་བ། །ཞེས་སོགས་ཀྱི་སྐབས་ནས་དངོས་བསྟན་གྱི་སྦྱོར་ལམ་དེ་རང་རྒྱལ་གྱི་སྦྱོར་ལམ་ཙམ་ལ་བྱེད་རིགས་པར་ཐལ། དམ་བཅའ་དེའི་ཕྱིར། འདོད་མི་ནུས་ཏེ། དེའི་སྐབས་ཀྱི་སྦྱོར་ལམ་དེ་སྟོང་ཉིད་རྟོགས་པའི་རྣམ་པ་ཅན་དུ་བཤད་པའི་ཕྱིར་ཏེ། ནང་སྟོང་ཉིད་ལ་སོགས་པ་ཡིས། །གཟུགས་སོགས་མི་འཛིན་ཕྱིར་བཟོད་པ། །ཞེས་སོ། །རྟེན་གྱི་བསེ་རུ་ལྟ་བུའི་ལམ། །ཞེས་པའི་སྐབས་ནས་དངོས་སུ་བསྟན་པའི་རྟེན་གྱི་གང་ཟག་དེ་རང་རྒྱལ་ཁོ་ན་ལ་འཇོག་རིགས་པ་ཐལ། དམ་བཅའ་དེའི་ཕྱིར། འདོད་མི་ནུས་ཏེ། འདིའི་དངོས་བསྟན་གྱི་གང་ཟག་མདོར་བྱང་སེམས་ལ་བཤད་ཅིང་། མདོ་དང་དེའི་དགོངས་འགྲེལ་གྱི་བསྟན་བཅོས་བསྟན་དོན་མཐུན་པ་གཅིག་དགོས་པའི་ཕྱིར། རྟགས་པ་དང་པོ་དེར་ཐལ། སྡུད་པར། རྒྱལ་སྲས་བདེན་ལ་མཁས་དང་ཕྱིར་མི་ལྡོག་པ་དང་། །དགྲ་བཅོམ་དྲི་མ་བསལ་ཕྱིར་སོམ་ཉི་སྤངས་པ་དང་། །བཞི་པ་དགེ་བའི་བཤེས་ཀྱིས་ཡོངས་སུ་ཟིན་པའོ། །ཅེས་སོ། །རང་ལུགས་ནི། ཁྱད་ཆོས་གསུམ་ལྡན་གྱི་རང་རྒྱལ་གྱི་ལམ་བདག་མེད་དུ་མངོན་སུམ་དུ་རྟོགས་པའི་ཡུལ་ཅན་ལམ་ཤེས་དངོས་སུ་བསྟན་ཅིང་། རང་རྒྱལ་རང་རྒྱུད་ཀྱི་ལམ་ནི་ཤུགས་ལ་བསྟན། འོ་ན། འདིར། འཛིན་པ་མི་སྤོང་ཕྱིར་དང་ནི། །ཞེས་དང་། མདོ་ལས་ཤེས་རབ་ཀྱི་དབང་པོ་བར་མ་དང་ལྡན་པ་ཞེས་གསུངས་པ་དང་འགལ། ཞེ་ན། སྐྱོན་མེད་དེ། དེ་དག་རང་རྒྱལ་གྱི་རྟོགས་རིགས་ཀྱི་ལྡོག་པ་ཙམ་ལ་དགོངས་པའི་ཕྱིར། གཉིས་པ་ལ། རང་རྒྱལ་གྱི་རྟོགས་རིགས་ལ། གཟུང་རྟོག་སྤོང་བའི། འཛིན་རྟོག་མི་སྤོང་བའི། རྟེན་གྱི་ཁྱད་པར་དང་གསུམ། དང་པོ་ལ་མདོ་དྲང་བ་དང་། མདོའི་དོན་བཤད་པ་གཉིས། དང་པོ་ནི། མདོ་ལས། ལྷ་ཡི་བུ་དག གཟུགས་ནི་ཟབ་པ་མ་ཡིན། ཕྲ་བ་མ་ཡིན་ནོ་ཞེས་པ་ནས། རྣམ་པར་ཤེས་པ་ཟབ་པ་མ་ཡིན། ཕྲ་བ་མ་ཡིན་ནོ། །དེ་ཅིའི་ཕྱིར་ཞེ་ན། གཟུགས་ཀྱི་རང་བཞིན་ཟབ་པ་མ་ཡིན་ཕྲ་བ་མ་ཡིན། ཞེས་གསུངས་པའི་ཕྱིར། གཉིས་པ་ལ། ཁ་ཅིག མདོ་འདིས། རང་རྒྱལ་གྱི་གཟུང་བ་རང་བཞིན་མེད་པར་རྟོགས་པས་ཤེས་སྒྲིབ་གཟུང་རྟོག་རང་ལམ་དུ་སྤོང་ནུས་པར་བསྟན་པ་ཡིན་ཟེར། རང་རྒྱལ་གྱིས་ཡུལ་བདེན་མེད་དུ་རྟོགས་པར་ཐལ། གཟུང་བ་རང་བཞིན་མེད་པར་རྟོགས་པའི་ཕྱིར། རང་རྒྱལ་གྱིས་ཀུན་ནས་ཉོན་མོངས་གཟུང་རྟོག་དང་། རྣམ་བྱང་གཟུང་རྟོག་རང་ལམ་དུ་སྤོང་ནུས་པར་ཐལ། རང་རྒྱལ་དགྲ་བཅོམ་པས་ཤེས་སྒྲིབ་གཟུང་རྟོག་སྤངས་པའི་ཕྱིར། རྟགས་ཁས། རང་ལུགས་ནི། རང་རྒྱལ་གྱིས་གཟུང་བ་ཕྱི་རོལ་གྱི་དོན་བདེན་མེད་དུ་རྟོགས་པས་དེ་ལ་བདེན་པར་འཛིན་པའི་བདེན་འཛིན་ས་བོན་དང་བཅས་པ་རང་ལམ་དུ་སྤོང་ནུས་པ་ནི་གཟུང་རྟོག་སྤོང་བའི་ཁྱད་པར་རོ། །གལ་ཏེ་རང་རྒྱལ་གྱི་བདེན་མེད་རྟོགས་པར་ཐལ། གཟུང་བ་ཕྱི་རོལ་གྱི་དོན་བདེན་མེད་དུ་རྟོགས་པའི་ཕྱིར། ཞེ་ན། ཁྱབ་པ་མ་ངེས་ཏེ། གཟུང་བ་ཕྱི་རོལ་གྱི་དོན་ཚད་མས་མ་གྲུབ་པའི་ཕྱིར་ཏེ། སྔོན་པོ་ཤེས་པའི་བདག་ཉིད་དུ་བཤད་པའི་ཕྱིར་ཏེ། སྔོན་པོ་དང་དེའི་བློ་དག་ལྷན་ཅིག་དམིགས་པ་ངེས་པའི་ཕྱིར། འདི་ནི་སེམས་ཙམ་ཁོ་ན་ཡིན་གྱི། ཕྱི་རོལ་གྱི་དོན་མེད་དེ། ཞེས་གསུངས་པའི་ཕྱིར། གཉིས་པ་ལ། མདོ་དྲང་བ་དང་། དེའི་དོན་བཤད་པ་གཉིས། དང་པོ་ནི། དེ་ནས་ལྷའི་བུ་དེ་དག་འདི་སྙམ་དུ་སེམས་པར་གྱུར་ཏེ། གནས་བརྟན་རབ་འབྱོར་ལ་ཆོས་ཉན་པ་རྣམ་པ་ཇི་ལྟ་བུ་དག་ངེས་པར་བྱ་སྙམ་པ་དང་། དེ་ནས་ཚེ་དང་ལྡན་པ་རབ་འབྱོར་གྱིས། ལྷའི་བུ་དེ་དག་གི་སེམས་ཀྱི་རྣམ་པར་རྟོག་པ་སེམས་ཀྱིས་ཡོངས་སུ་ཤེས་ནས་ལྷའི་བུ་དེ་དག་ལ་འདི་སྐད་ཅེས་སྨྲས་སོ། །ལྷའི་བུ་དག བདག་ལ་ཆོས་ཉན་པ་ནི། སྒྱུ་མ་ལྟ་བུ་དང་། སྤྲུལ་པ་ལྟ་བུར་བཙལ་བར་བྱ་སྟེ། ཅེས་སོ། །གཉིས་པ་ནི། ཡུལ་གཟུང་བ་ཕྱི་རོལ་གྱི་དོན་སྒྱུ་མ་ལྟ་བུར་ཤེས་ཀྱང་། ཡུལ་ཅན་གྱི་བློ་ལ་བདེན་འཛིན་གྱི་སྒྲོ་འདོགས་རང་ལམ་དུ་གཅོད་མི་ནུས་པ་ནི། འཛིན་རྟོགས་མི་སྤོང་བའི་ཁྱད་པར་རོ། །གསུམ་པ་ལ། ལམ་ས་གང་ཟག་གི་རྟེན་དང་། ཆོས་ཉིད་རིགས་ཀྱི་རྟེན་གཉིས། དང་པོ་ལ། མདོ་དྲང་བ་དང་། དེའི་དོན་བཤད་པ་གཉིས། དང་པོ་ནི། དེ་ནས་ཚེ་དང་ལྡན་པ་ཤཱ་རིའི་བུ་དང་ཅེས་པ་ནས། ལྷའི་བུ་བྱེ་བ་ཕྲག་ཁྲིག་བརྒྱ་སྟོང་ཕྲག་དུ་མས་གནས་བརྟན་རབ་འབྱོར་ལ་འདི་སྐད་ཅེས་སྨྲས་སོ། །བཙུན་པ་རབ་འབྱོར་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལྟར་ཅེས་པ་ནས་འདི་ལེན་པར་བྱེད་པ་སུ་དག་འབྱུང་བར་འགྱུར། དེ་ནས་ཚེ་དང་ལྡན་པ་རབ་འབྱོར་གྱིས་ཉན་ཐོས་ཆེན་པོ་དེ་དག་དང་ལྷའི་བུ་དེ་དག་ལ་འདི་སྐད་ཅེས་སྨྲས་སོ། །ཚེ་དང་ལྡན་པ་དག ཕྱིར་མི་ལྡོག་པའི་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས། བདེན་པ་མཐོང་བའི་གང་ཟག་གམ། དགྲ་བཅོམ་པ་ཟག་པ་ཟད་པ་བསམ་པ་ཡོངས་སུ་རྫོགས་པའམ། སྔོན་གྱི་རྒྱལ་བ་ལ་བྱ་བ་བྱས་པའི་དབང་དུ་བྱས་པས། སངས་རྒྱས་མང་པོ་ལ་དགེ་བའི་རྩ་བ་བསྐྱེད་པ་དག་གམ། དགེ་བའི་བཤེས་གཉེན་གྱིས་ཡོངས་སུ་ཟིན་པའི་རིགས་ཀྱི་བུ་ཞེས་གསུངས་པའི་ཕྱིར། ཞེས་དང་། སྡུད་པར། རྒྱལ་སྲས་བདེན་ལ་མཁས་དང་། །ཞེས་སོགས་སོ། །གཉིས་པ་ནི། མདོ་དང་པོ་ལ། གང་ཟག་དྲུག་བཤད་པའི་དང་པོ་ནི། བྱང་སེམས་སྦྱོར་ལམ་པ། གཉིས་པ་ནི། མཐོང་ལམ་སྐད་ཅིག་བཅོ་ལྔ་ལ་གནས་པའི་བྱང་སེམས། བར་པ་གསུམ་ནི། བཅུ་དྲུག་པ་ལམ་རྗེས་ཤེས་ཐོབ་པའི་བྱང་སེམས། དེ་ལ་དགྲ་བཅོམ་ཞེས་བྱ་སྟེ། མཐོང་སྤངས་མ་ལུས་པར་སྤངས་པའི་ཕྱིར། ཟག་པ་ཟད་པ་ཞེས་བྱ་སྟེ། ཁམས་གསུམ་གྱི་ཉོན་མོངས་པ་ཟད་པར་སྤངས་པའི་ཕྱིར། བསམ་པ་ཡོངས་སུ་རྫོགས་པ་ཞེས་བྱ་སྟེ། མཐོང་ལམ་གྱི་རྟོགས་རིགས་རྫོགས་པར་ཐོབ་པའི་ཕྱིར། ཕྱི་མ་རྣམས་ཀྱིས་ནི་བྱང་སེམས་ཚོགས་ལམ་པ་བསྟན་པ་ཡིན་ནོ། །འོ་ན། འདིར་སྒོམ་ལམ་པ་དངོས་སུ་མི་སྟོན་པའི་རྒྱུ་མཚན་ཅི་ཡིན་ཞེ་ན། གཟུང་བ་ཆོས་ཀྱི་བདག་མེད་ནི་གཞན་དོན་དུ་མངོན་སུམ་དུ་ཤེས་པར་བྱ་བ་ཡིན་གྱི། རྟོགས་ཟིན་རྒྱུན་ལྡན་དུ་བསྒོམ་པར་མི་བྱེད་པས་དངོས་སུ་མ་བསྟན་ཏེ། ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། བདག་གིས་མངོན་དུ་བྱ་བ་ནི་མ་ཡིན་པས་བསྒོམ་པའི་ལམ་ནི་མ་བསྟན་ཏོ་ཞེས་པ་འདིས། རང་རྒྱལ་གྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། མངོན་དུ་བྱ་བ་ནི་མ་ཡིན་པས་བསྒོམ་པའི་ལམ་ནི་མ་བསྟན་ཏོ། །ཞེས་པ་ཡང་མཚོན་པའི་ཕྱིར། གཉིས་པ་ལ་མདོ་དང་། དེའི་དོན་བཤད་པ་གཉིས། དང་པོ་ནི། ལྷ་རྣམས་ཀྱིས་མངོན་པར་གཏོར་བའི་མེ་ཏོག་འདི་དག་ནི་བདག་གིས་སྔོན་ཆད་ལྷའི་གནས་ན་ཡང་ཡོད་པར་མ་མཐོང་སྟེ། མེ་ཏོག་འདི་དག་ནི་སྤྲུལ་པའོ། །ཞེས་སོ། །གཉིས་པ་ནི། སྤྲུལ་པའི་མེ་ཏོག་ལ་རང་བཞིན་གྱི་སྐྱེ་བ་མེད་ཀྱང་། ཀུན་རྫོབ་ཏུ་ཡུལ་དུས་སོ་སོར་སྐྱེ་བ་སྣང་བ་བཞིན་དུ། དྲི་མ་དང་བཅས་པའི་སེམས་འདི་གསལ་བའི་ཆོས་དབྱིངས་ཀྱང་གནས་སྐབས་སུ་སྒྲུབ་པའི་རྟེན་བྱེད་པའི་དཔེའི་སྒོ་ནས་མཚོན་པའི་རྟེན་རིགས་ཀྱི་ཁྱད་ཆོས་སོ། །གཉིས་པ་ནི། ཤེས་བྱ་རང་རྒྱལ་གྱི་ལམ་ཆོས་ཅན། ཁྱད་ཆོས་གསུམ་དང་ལྡན་ཏེ། གཟུང་རྟོག་སྤོང་བའི་རྟོགས་རིགས། འཛིན་རྟོག་མི་སྤོང་བའི་རྟོགས་རིགས། རྟེན་རིགས་ཀྱི་ཁྱད་པར་གསུམ་དང་ལྡན་པའི་ཕྱིར། ཐེག་ཆེན་གྱི་མཐོང་ལམ་ཆོས་ཅན། རང་རྒྱལ་གྱི་ལམ་ཤེས་པའི་ལམ་ཤེས་ཡིན་ཏེ། གདུལ་བྱ་རང་རྒྱལ་ལམ་གྱི་རིགས་ཅན་རྗེས་སུ་བཟུང་བའི་ཕྱིར་དུ། རང་རྒྱལ་ལམ་གྱི་དམིགས་རྣམས་ཀྱི་ཚུལ་ཇི་ལྟ་བ་བཞིན་དུ་རྟོགས་ནས། རྟོགས་རིགས་ཀྱི་ཡོན་ཏན་ཡར་ལྡན་དུ་བསྐྱེད་པ་ལ་མཁས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། གསུམ་པ་ལ། ཐེག་ཆེན་གྱི་མཐོང་ལམ་དང་། སྒོམ་ལམ་གཉིས། དང་པོ་ནི། བདེན་དང་བདེན་ལ་བཟོད་པ་དང་། །ཞེས་སྐབས་སུ། གཉིས་ཀྱི་དང་པོ་མཐོང་ལམ་ལ། ལུས་ཀྱི་རྟེན། བསམ་པའི་རྟེན། བརྟན་པ་མཐོང་ལམ་གྱི་རང་བཞིན་ནོ། །དང་པོ་ལ། ཁ་ཅིག ཁམས་གོང་ན་མཐོང་ལམ་དངོས་སུ་སྐྱེ་བ་མེད་དེ། དེར་སྙོམས་འཇུག་གི་བདེ་བ་ལ་ཆགས་པས་འཕགས་ལམ་འདྲེན་པར་བྱེད་པའི་ཡིད་སྐྱོ་བས་དྲག་པོ་དང་མི་ལྡན་པའི་ཕྱིར། མཛོད་ལས། གསུམ་དུའོ། །གོང་ན་མཐོང་ལམ་མེད། མི་སྐྱོ་ཞེས་གསུངས་པའི་ཕྱིར། ཟེར། ལམ་ཤེས་ཀྱི་རྟོགས་པ་དངོས་སུ་སྐྱེ་རུང་དུ་སྒྲུབ་པའི་ཕྱིར་དུ་དེ་བཞིན་གཤེགས་པས་ཤེར་ཕྱིན་གྱི་མདོ་འཆད་པའི་འཁོར་དུ་ལྷགས་པའི་འདོད་གཟུགས་ཀྱི་ལྷ་རྣམས་ཀྱི་འོད་མོག་མོག་པོར་མཛད་པ་དགོས་མེད་དུ་ཐལ། ལམ་ཤེས་དངོས་སུ་སྐྱེ་རུང་གི་གཟུགས་ཁམས་ཀྱི་ལྷ་མེད་པའི་ཕྱིར། རྟགས་ཁས། འདོད་ན། ལྷ་རྣམས་རུང་བར་བྱ་བའི་ཕྱིར། །ཞེས་སོགས་རྩ་འགྲེལ་དང་འགལ། ཁ་ཅིག གཟུགས་ཀྱི་རྟེན་ལ་ཐེག་ཆེན་གྱི་མཐོང་ལམ་དངོས་སུ་སྐྱེ་བ་ཡོད་ཀྱང་། ཐེག་དམན་གྱི་མཐོང་ལམ་དངོས་སུ་སྐྱེ་བ་མེད་དེ། མདོ་ལས་དེ་ལྟར་བཤད་པའི་ཕྱིར། ཟེར། རྫུ་འཕྲུལ་གྱི་སྟོབས་ཀྱིས་དེ་བཞིན་གཤེགས་པ་ལ་ཆོས་ཉན་པ་ལ་ལྷགས་པའི་གཟུགས་ཁམས་ཀྱི་ལྷ་ཡིན་ན། ཐེག་ཆེན་གྱི་རིགས་ཅན་ཤ་སྟག་ཡིན་དགོས་པར་ཐལ། དེ་ལྟ་བུ་ནི་ཐེག་དམན་གྱི་རིགས་ཅན་མེད་པའི་ཕྱིར། མ་གྲུབ་ན། གཟུགས་ཀྱི་རྟེན་ལ་ཐེག་དམན་གྱི་ཚོགས་སྦྱོར་དངོས་སུ་སྐྱེ་བ་ཡོད་པར་ཐལ། མ་གྲུབ་པ་དེའི་ཕྱིར། འདོད་ན། དེའི་རྟེན་ལ་ཐེག་དམན་གྱི་མཐོང་ལམ་དངོས་སུ་སྐྱེ་བ་ཡོད་པར་ཐལ། གཟུགས་ཀྱི་རྟེན་ཅན་གྱི་ཉན་ཐོས་སྦྱོར་ལམ་པ་ཡོད་པའི་ཕྱིར། གལ་ཏེ་གཟུགས་ཀྱི་རྟེན་ཅན་གྱི་རྒྱུན་ཞུགས་ཡོད་པར་ཐལ། བཅུ་དྲུག་པ་ལམ་རྗེས་ཤེས་ལ་གནས་པའི་གཟུགས་ཀྱི་རྟེན་ཅན་གྱིས་ཉན་ཐོས་ཡོད་པའི་ཕྱིར། ཞེ་ན། ཁྱབ་པ་མ་ངེས་ཏེ། གཟུགས་ཀྱི་རྟེན་ཅན་གྱི་མཐོང་ལམ་སྐད་ཅིག་བཅོ་ལྔ་ལ་གནས་པའི་ཉན་ཐོས་ནི། ཆགས་བྲལ་སྔོན་སོང་གི་ཕྱིར་མི་འོང་ཞུགས་པ་དང་། རྗེས་ཤེས་ལ་གནས་པ་ནི། དེའི་འབྲས་གནས་སུ་འཇོག་པའི་ཕྱིར། ཁ་ཅིག སྔར་མེད་གསར་དུ་སྐྱེ་བ་འདོད་པའི་རྟེན་ཅན་ཡིན་ཀྱང་། ཐོབ་ཟིན་གནས་པ་གཟུགས་ཀྱི་རྟེན་ལའང་ཡོད་ཟེར་བ་མི་འཐད་དེ། མཐོང་ལམ་སྐད་ཅིག་མ་བཅུ་དྲུག་བར་མ་ཆད་དུ་རྒྱུན་ཆགས་སུ་སྐྱེ་བའི་ཕྱིར། རང་ལུགས་ནི། རང་སྟོབས་ཀྱིས་སྐྱེ་བ། འདོད་པའི་གླིང་གསུམ་དུ་སྐྱེས་ཏེ། དེ་རང་བཞིན་གྱི་དབང་པོ་རྣོ་བའི་ཕྱིར། གཞན་སྟོབས་ཀྱིས་གཟུགས་ཀྱི་རྟེན་ལ་དངོས་སུ་སྐྱེ་བ་ཡོད་དེ། རྫུ་འཕྲུལ་གྱི་སྟོབས་ཀྱིས་དེ་བཞིན་གཤེགས་པ་ལ་ཆོས་ཉན་པ་ལ་ལྷགས་པའི་གཟུགས་ཀྱི་ལྷ་ལ་ལམ་ཤེས་ཀྱི་རྟོགས་པ་སྐྱེ་བ་བཤད་པའི་ཕྱིར། བསྡུ་ན། ཐེག་པ་རང་ལུགས་ཀྱི་སྦྱོར་ལམ་ཆོས་མཆོག་ལ་གནས་པའི་གང་ཟག་གི་རྒྱུད་ལ་དངོས་སུ་སྐྱེ་བ་ཡིན་ཞིང་། ཐེག་པ་ཆེན་པོ་ལ་གེགས་རང་རྒྱལ་མངོན་གྱུར་པ་དང་བྲལ་བ་གཅིག་དགོས་ཏེ། ལམ་ཤེས་དངོས་སུ་སྐྱེ་བའི་ལུས་རྟེན་ལ་དེ་ལྟར་བཤད་པ་གང་ཞིག དེ་དང་ཐེག་ཆེན་གྱི་མཐོང་ལམ་ཐོབ་པ་དུས་མཉམ་པའི་ཕྱིར། གཉིས་པ་ལ། ཁ་ཅིག གཟུགས་མེད་ཀྱི་སེམས་ལ་བརྟེན་ནས་མཐོང་ལམ་དངོས་སུ་སྐྱེ་བ་མེད་དེ། དེ་ཁམས་འོག་མའི་བརྟེན་ལ་དངོས་སུ་སྐྱེ་དགོས་པའི་ཕྱིར། ཟེར། སྡུག་བསྔལ་ཆོས་བཟོད་ལ་གནས་པའི་བྱང་སེམས་ཡིན་ན། འགོག་སྙོམས་མ་ཐོབ་པས་ཁྱབ་པར་ཐལ། དེ་དང་འགོག་སྙོམས་ཐོབ་པའི་གཞི་མཐུན་མེད་པའི་ཕྱིར། མ་གྲུབ་ན། འགོག་སྙོམས་རང་རྒྱུད་ལ་སྐྱེས་མ་ཐག་པའི་སྡུག་བསྔལ་ཆོས་བཟོད་ལ་གནས་པའི་བྱང་སེམས་ཡོད་པར་ཐལ། མ་གྲུབ་པ་གང་ཞིག ཚོགས་སྦྱོར་ན་འགོག་སྙོམས་གསར་དུ་ཐོབ་པ་མེད་པའི་ཕྱིར། འདོད་ན་སྲིད་རྩེའི་སེམས་ལ་བརྟེན་ནས་ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་པར་ཐལ། འདོད་པ་གང་ཞིག འགོག་སྙོམས་སྔར་མེད་གསར་དུ་སྐྱེ་བ་སྲིད་རྩེའི་སེམས་ལ་བརྟེན་དགོས་པ་དང་། འཕགས་རྒྱུད་ཀྱི་འགོག་སྙོམས་འཕགས་ལམ་གྱི་ངོ་བོར་གནས་པའི་ཕྱིར། རང་ལུགས་ནི། ཐེག་དམན་གྱི་མཐོང་ལམ་བསམ་གཏན་ས་དྲུག་གང་རུང་ལ་བརྟེན་ཅིང་། ཐེག་པ་ཆེན་པོ་སྙིང་རྗེ་ཁྱད་པར་ཅན་གྱིས་ཟིན་པའི་བསམ་གཏན་གྱི་དངོས་གཞིའི་སེམས་ལ་བརྟེན་ནས་གཙོ་བོར་ཐོབ་སྟེ། རྒྱུད་བླར། བསམ་གཏན་ལས་བྱུང་བདེ་བའི་མངལ། །སྙིང་རྗེས་བསྐྱེད་པའི་མ་མའོ། །ཞེས་དང་། རྒྱན་ལས། བསམ་གཏན་བཞི་པ་ཤིན་ཏུ་ངག་ཐོབ་ནས། །ཞེས་དང་། དེ་ཡང་བྱང་ཆུབ་ཏུ་སེམས་བསྐྱེད་པ་ཁོ་ན་ཡིན་པས་ཡུལ་སོ་སོར་ངེས་པ་ཡིན་ནོ། །དམིགས་བསལ་ལ། སྲིད་རྩེའི་སེམས་ལ་བརྟེན་ནས་ཀྱང་ཡོད་དེ། སྦྱོར་ལམ་སྐད་ཅིག་ཐ་མའི་ངོ་བོར་གྱུར་པའི་སྲིད་རྩེའི་དངོས་གཞིའི་སྙོམས་འཇུག་གིས་སྡུག་བསྔལ་ཆོས་བཟོད་ཀྱི་ངོ་བོར་གྱུར་པའི་འགོག་སྙོམས་ཀྱི་དངོས་ཀྱི་སེམས་རྟེན་བྱེད་པ་ཡོད་པའི་ཕྱིར། གསུམ་པ་ལ། མཚན་ཉིད། དབྱེ་བ། ཐེག་ཆེན་གྱི་མཐོང་ལམ་བྱེ་བྲག་ཏུ་བཤད་པའོ། །དང་པོ་ནི། ཐེག་པ་རང་ལུགས་ཀྱི་སྦྱོར་ལམ་རྫོགས་རྗེས་སུ་བྱུང་ཞིང་། གནས་ལུགས་ཀྱི་དོན་མངོན་སུམ་དུ་རྟོགས་པའི་བདེན་པ་མངོན་རྟོགས། དབྱེ་ན། ཉན་ཐོས། རང་རྒྱལ། ཐེག་ཆེན་གྱི་མཐོང་ལམ་དང་གསུམ། དང་པོའི་མཚན་ཉིད། གང་ཟག་གི་བདག་མེད་མངོན་སུམ་དུ་རྟོགས་པའི་ཉན་ཐོས་ཀྱི་བདེན་པ་མངོན་རྟོགས། གཉིས་པའི་མཚན་ཉིད། གཟུང་བ་ཆོས་ཀྱི་བདག་མེད་མངོན་སུམ་དུ་རྟོགས་པའི་ཐེག་འབྲིང་གི་བདེན་པ་མངོན་རྟོགས། དབྱེ་ན། གཉིས་ཀ་ལ་ཤེས་བཟོད་སྐད་ཅིག་མ་བཅུ་དྲུག་བཅུ་དྲུག་ཡོད། གསུམ་པ་ལ། མཚན་ཉིད་དང་། དབྱེ་བ། སྐད་ཅིག་ཏུ་སྐྱེ་དཔྱད་པ། ལུང་ལས་བཤད་པའི་ཡོན་ཏན་ནོ། །དང་པོ་ལ་ཁ་ཅིག ཆོས་ཉིད་མངོན་སུམ་དུ་གསར་དུ་མཐོང་བའི་བདེན་པ་མངོན་རྟོགས་དང་། ཐེག་ཆེན་གྱི་སྦྱོར་ལམ་རྫོགས་རྗེས་སུ་བྱུང་ཞིང་། ཐེག་ཆེན་གྱི་སྒོམ་ལམ་མ་སྐྱེས་གོང་གི ཐེག་ཆེན་སྐྱེས་བུའི་མངོན་རྟོགས་དང་། དར་ཊཱིཀ་པ་ན་རེ། སྦྱོར་ལམ་ཆོས་མཆོག་གི་འཇུག་ཐོགས་དེ་མ་ཐག་ཏུ་བདེན་བཞིའི་རྣམ་པ་བཅུ་དྲུག་ལ་དམིགས་ནས་སྟོང་ཉིད་སྤྲོས་བྲལ་དུ་མངོན་སུམ་དུ་གསར་དུ་རྟོགས་པའི་ཏིང་ངེ་འཛིན་ཤེས་རབ་མཚུངས་ལྡན་དང་བཅས་པ་གང་ཞིག སྦྱིན་སོགས་སྤྱོད་པའི་རིགས་མཐའ་དག་གིས་ཟིན་པ་ནི། ཐེག་ཆེན་ཐུན་མོང་མ་ཡིན་པའི་མཐོང་ལམ་གྱི་མཚན་ཉིད། རང་རྒྱུད་ལྡན་གྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་ཐེག་ཆེན་གྱི་བདེན་པ་མངོན་རྟོགས་ནི་ཐེག་ཆེན་གྱི་མཐོང་ལམ་གྱི་མཚན་ཉིད། ཕྱི་མའི་མཚན་གཞི། བདེན་བཞི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ལྟ་བུ། ཟེར། དང་པོ་ལ་ཐེག་ཆེན་གྱི་མཐོང་ལམ་རྣམ་གྲོལ་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཐེག་ཆེན་གྱི་མཐོང་ལམ་བར་ཆད་མེད་ལམ་གྱིས་སྟོང་ཉིད་མངོན་སུམ་དུ་མཐོང་ཟིན་པ་མ་ཡིན་པར་ཐལ་ལོ། །གཉིས་པ་ལ། ས་དང་པོའི་རྗེས་ཐོབ་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། ས་དང་པོའི་ཡེ་ཤེས་ཡིན་པའི་ཕྱིར། འདོད་ན། བདེན་པ་བདེན་ལ་བཟོད་པ་དང་། །ཞེས་སོགས་ཀྱི་སྐབས་ནས་དངོས་སུ་བསྟན་པའི་མཐོང་ལམ་དུ་ཐལ། འདོད་ན་མཉམ་བཞག་ཏུ་ཐལ། འདོད་པ་གང་ཞིག འདིའི་སྐབས་ནས་དངོས་བསྟན་གྱི་མཐོང་ལམ་ལ་ཤེས་བཟོད་སྐད་ཅིག་མ་བཅུ་དྲུག་ཏུ་གྲངས་ངེས་པའི་ཕྱིར། གསུམ་པ་ལ། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་སྡུག་བསྔལ་ཆོས་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཀུན་རྫོབ་བདེན་པ་ལ་དངོས་སུ་དམིགས་པར་ཐལ། བདེན་བཞིའི་རྣམ་པ་བཅུ་དྲུག་ལ་དངོས་སུ་དམིགས་པའི་ཕྱིར། འདོད་ན། བདེན་གཉིས་ཅིག་ཆར་དུ་མངོན་སུམ་དུ་དམིགས་པར་ཐལ། ཀུན་རྫོབ་བདེན་པ་ལ་མངོན་སུམ་དུ་དམིགས་པ་གང་ཞིག དོན་དམ་བདེན་པ་ལ་མངོན་སུམ་དུ་དམིགས་པའི་ཕྱིར། འཁོར་གསུམ་ཁས། ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་ཀྱིས་སྟོང་ཉིད་མངོན་སུམ་དུ་མཐོང་ཟིན་པ་མ་ཡིན་པར་ཐལ། ཆོས་ཤེས་ཀྱིས་དེ་མངོན་སུམ་དུ་གསར་དུ་མཐོང་བའི་ཕྱིར། མཚན་ཉིད་གཉིས་པ་ལ་བདེན་བཞི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན་ཁྱེད་རྒྱུད་ལྡན་གྱི་གང་ཟག་གི་རྒྱུད་ལ་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཡོད་པར་ཐལ། འདོད་ན། སློབ་ལམ་ན་བདེན་གཉིས་ཅིག་ཆར་དུ་མངོན་སུམ་དུ་རྟོགས་པ་མེད་པ་དང་འགལ། རང་ལུགས་ནི། སྟོང་ཉིད་མངོན་སུམ་དུ་རྟོགས་པའི་སྒོ་ནས་ཚེ་འདི་ཕྱི་གཉིས་ཀྱི་ཕན་ཡོན་ཆེན་པོ་དང་ལྡན་པའི་ཐེག་ཆེན་གྱི་བདེན་པ་མངོན་རྟོགས། དབྱེ་ན། ཡུལ་གྱི་སྒོ་ནས་ཆོས་བཟོད་ལ་སོགས་བཅུ་དྲུག ངོ་བོའི་སྒོ་ནས་བར་ཆད་མེད་ལམ་དང་རྣམ་གྲོལ་ལམ་གཉིས། མཚན་ཉིད་ལ། ཁ་ཅིག མཐོང་སྤངས་ཤེས་སྒྲིབ་དངོས་སུ་སྤོང་བའི་ཐེག་ཆེན་གྱི་བདེན་པ་མངོན་རྟོགས་དང་། རང་རྒྱུ་བར་ཆད་མེད་ལམ་གྱི་ངོ་སྐལ་གྱིས་མཐོང་སྤངས་ཤེས་སྒྲིབ་ལས་གྲོལ་མ་ཐག་པའི་ཐེག་ཆེན་གྱི་བདེན་པ་མངོན་རྟོགས་ཟེར། དང་པོ་ལ་ཐེག་ཆེན་མཐོང་ལམ་པ་དེ་མཐོང་སྤངས་ཤེས་སྒྲིབ་དངོས་སུ་སྤོང་བའི་གང་ཟག་མ་ཡིན་པར་ཐལ། ཐེག་ཆེན་གྱི་མཐོང་ལམ་དེ་དངོས་སུ་སྤོང་བའི་ལམ་མ་ཡིན་པའི་ཕྱིར། མ་གྲུབ་ན་དེ་ཆོས་ཅན། ཐེག་ཆེན་གྱི་མཐོང་ལམ་བར་ཆད་མེད་ལམ་དུ་ཐལ། མཚན་ཉིད་དེའི་ཕྱིར། གཉིས་པ་ལ། ཐེག་ཆེན་གྱི་མཐོང་ལམ་རྣམ་གྲོལ་ལམ་སྐད་ཅིག་མ་གཉིས་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཁྱོད་ཀྱི་དངོས་རྒྱུ་དང་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་གཞི་མཐུན་ཡོད་པར་འགྱུར་རོ། །རང་ལུགས་ནི། མཐོང་སྤངས་ཤེས་སྒྲིབ་ཀྱི་སྤོང་བ་གཉེན་པོས་བསྡུས་པའི་ཐེག་ཆེན་གྱི་བདེན་པ་མངོན་རྟོགས་དང་། དེའི་རྟེན་གཉེན་པོས་བསྡུས་པའི་ཐེག་ཆེན་གྱི་བདེན་པ་མངོན་རྟོགས་དང་པོ་ལ་དབྱེ་ན། འདོད་པའི་སས་བསྡུས་པའི་མཐོང་སྤངས་ཤེས་སྒྲིབ་དང་། ཁམས་གོང་གི་སས་བསྡུས་ཀྱི་མཐོང་སྤངས་ཤེས་སྒྲིབ་དངོས་སུ་སྤོང་བའི་བར་ཆད་མེད་ལམ་གཉིས། གཉིས་པ་ལ་ཡང་དེས་རིགས་འགྲེ། གསུམ་པ་ལ། མཁས་པ་སྔ་མས་བཤད་པའི་རྣམ་གྲངས་འགོད། མི་འཐད་པའི་ཆ་དགག རང་ལུགས་བཞག་པའོ། །དང་པོ་ལ། སྐད་ཅིག་མ་གཅིག་ཏུ་འདོད་པ། གཉིས་སུ་འདོད་པ། བཞིར་འདོད་པ། བཅུ་དྲུག་ཏུ་འདོད་པའི་ཚུལ་ལོ། །དང་པོ་ནི། ཁ་ཅིག མཐོང་ལམ་ལ་ལྡོག་པའི་སྒོ་ནས་བཅུ་དྲུག རྫས་ཀྱི་སྒོ་ནས་སྐད་ཅིག་མ་གཅིག་ཏུ་ངེས་ཏེ། ལམ་ཤེས་ཉིད་ཀྱི་སྐད་ཅིག་མ། །ཞེས་དང་། རིགས་པ་དྲུག་ཅུ་པ་ལས། ཆོས་ཤེས་པའི་འོག་ཏུ་ནི། །འདི་ལ་བྱེ་བྲག་དབྱེར་ཡོད་ན། །ཤིན་ཏུ་ཕྲ་བའི་དངོས་རྣམས་ལ། །གང་གི་སྐྱེ་བར་རྣམས་བརྟགས་པ། །རྣམ་པ་མི་མཁས་དེ་ཡིས་ནི། །རྐྱེན་ལས་བྱུང་བའི་དོན་མ་མཐོང་། །ཞེས་སོ། །གཉིས་པ་ནི། དྲང་ཏི་ལ་སོགས་པ་ན་རེ། མཐོང་ལམ་ཐམས་ཅད་ཆོས་བཟོད་དང་། ཆོས་ཤེས་ཀྱི་རྫས་གཉིས་སུ་འདུས་ཏེ། བཟོད་པ་ཕྱི་མ་བདུན་ཆོས་བཟོད་དང་རྫས་དབྱེར་མེད། ཤེས་པ་ཕྱི་མ་བདུན་ཆོས་ཤེས་དང་རྫས་དབྱེར་མེད་པའི་ཕྱིར། དར་ཊཱིཀ་པ་ཡང་དེ་དང་མཐུན་ཏེ། བཟོད་པ་བརྒྱད་བར་ཆད་མེད་ལམ་གྱིས་བསྡུས་པའི་ངོ་བོར་རྫས་གཅིག ཤེས་པ་བརྒྱད་རྣམ་གྲོལ་ལམ་གྱིས་བསྡུས་པའི་ངོ་བོར་རྫས་གཅིག ཟེར། གསུམ་པ་ནི། ཁ་ཅིག རྫས་བཞིར་འདུས་ཏེ། ཆོས་བཟོད་བཞིར་ངོ་བོ་གཅིག་པ་ནས་རྗེས་ཤེས་བཞི་ངོ་བོ་གཅིག་པའི་ཐུགས་རྗེར་བཞི་པ་ལ་ཐོགས་མེད་ཀྱིས། སློབ་དཔོན་གྱི་དབྱིག་གཉེན་གྱི་ལུགས་དང་གསུམ། དང་པོ་ནི། ཐེག་ཆེན་གྱི་མཐོང་ལམ་རྫས་ཀྱི་སྒོ་ནས་སྐད་ཅིག་མ་བཅུ་དྲུག་ཏུ་བཞེད་ལ། བཅུ་དྲུག་པོ་དེ་བར་མ་ཆད་དུ་འབྱུང་བར་བཤད་པའི་ཕྱིར་ཏེ། རྒྱལ་སྲས་ན་ལས། སྐད་ཅིག་བཅུ་དྲུག་བར་མ་ཆད་དུ་འབྱུང་། །ཞེས་སོ། །བསྡུ་ན་སྡུག་བསྔལ་མཐོང་སྤངས། ཀུན་འབྱུང་། འགོག་པ། ལམ་མཐོང་སྤངས་ཀྱི་གཉེན་པོར་གྱུར་པའི་མཐོང་ལམ་བཞིར་འདུས། དང་པོ་ལ། སྐད་ཅིག་མ་བཞི་ཡོད་ཅིང་། དེ་ཡང་དང་པོར་ཁམས་གསུམ་གྱི་སྡུག་བསྔལ་མཐོང་སྤངས་ཅིག་ཆར་དུ་དངོས་སུ་སྤོང་བའི་བར་ཆད་མེད་ལམ་གཅིག་སྐྱེ། དེ་ལ་ཆོས་བཟོད་དུ་འཇོག དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་ཆོས་ཤེས་སུ་འཇོག དེའི་རྗེས་སུ་དེ་ཉིད་སྟོབས་དང་མི་འཇིགས་པ་ལ་སོགས་པ་འཕགས་པའི་ཆོས་རྣམས་ཀྱི་རྒྱུད་ངེས་པར་འདྲེན་པར་བྱེད་པའི་ཡེ་ཤེས་སྐད་ཅིག་མ་གཅིག་སྐྱེ། དེ་ལ་རྗེས་བཟོད། དེའི་རྗེས་སུ་རྗེས་བཟོད་དེ་ཉིད་འཕགས་པའི་ཆོས་རྣམས་ཀྱི་རྒྱུར་ངེས་པར་འདྲེན་པར་བྱེད་པའི་ཡེ་ཤེས་སྐད་ཅིག་མ་གཅིག་སྐྱེ། དེ་ལ་རྗེས་ཤེས་སུ་འཇོག དེ་ནས་ཆོས་བཟོད་དང་། ཆོས་ཤེས་ལ་གཟུང་བ་རྟོགས་པའི་མཐོང་ལམ་ཞེས་བྱ་སྟེ། ཆོས་ཉིད་ཀྱི་ཡུལ་ཅན་གྱི་མཐོང་ལམ་ཡིན་པའི་ཕྱིར། ཆོས་བཟོད་ནི་སྡུག་བསྔལ་བདེན་པའི་རང་བཞིན་རྣམ་དག་གི་ཆོས་ཉིད་ཀྱི་ཡུལ་ཅན་ཡིན། ཆོས་ཤེས་ནི་སྡུག་བསྔལ་མཐོང་སྤངས་ལས་གྲོལ་བའི་གློ་བུར་རྣམ་དག་གི་ཡུལ་ཅན་ཡིན་པའི་ཕྱིར། རྗེས་བཟོད་དང་རྗེས་ཤེས་ལ་འཛིན་པ་རྟོགས་པའི་མཐོང་ལམ་ཞེས་བྱ་སྟེ། ཡེ་ཤེས་ཀྱི་ཡུལ་ཅན་གྱི་མཐོང་ལམ་ཡིན་པའི་ཕྱིར་ཏེ། རྗེས་བཟོད་ནི་ཆོས་བཟོད་དང་ཆོས་ཤེས་ཀྱི་ཡུལ་ཅན། རྗེས་ཤེས་རྗེས་བཟོད་ཀྱི་ཡུལ་ཅན་ཡིན་པའི་ཕྱིར། ཐམས་ཅད་ཀྱང་སྤྲོས་པའི་མཚན་མ་མེད་པའི་མཉམ་བཞག་ཡིན་ཏེ། དང་པོ་གཉིས་ཆོས་ཉིད་ལ་མཉམ་པར་བཞག་པ་དང་། ཕྱི་མ་གཉིས་ཡུལ་ཅན་ཡེ་ཤེས་དང་། ཡུལ་སྟོང་ཉིད་ཟུང་དུ་འཇུག་པའི་དབྱིངས་ལ་མཉམ་པར་བཞག་པའི་ཕྱིར། དེས་བདེན་པ་ལྷག་མ་རྣམས་ལ་ཤེས་པར་བྱའོ། །ཀུན་བཏུས་ལས། སྡུག་བསྔལ་ལ་ཆོས་ཤེས་པའི་བཟོད་པ་གང་ཞེ་ན། གང་གིས་སྡུག་བསྔལ་མཐོང་བས་སྤོང་བར་བྱ་བའི་ཉོན་མོངས་པ་སྤོང་བ་དང་། སྡུག་བསྔལ་ལ་ཆོས་ཤེས་པའི་བཟོད་པ་ཞེས་བྱའོ། །སྡུག་བསྔལ་ལ་ཆོས་ཤེས་པ་གང་ཞེ་ན། ཤེས་པ་གང་གིས་བཟོད་པའི་འཇུག་ཐོགས་སུ་རྣམ་པར་གྲོལ་བ་མངོན་དུ་བྱེད་པའོ། །སྡུག་བསྔལ་ལ་རྗེས་སུ་རྟོག་པར་ཤེས་པའི་བཟོད་པ་གང་ཞེ་ན། སྡུག་བསྔལ་ལ་ཆོས་ཤེས་པའི་འཇུག་ཐོགས་སུ་སྡུག་བསྔལ་ལ་ཆོས་ཤེས་པའི་བཟོད་པ་དང་། སྡུག་བསྔལ་ལ་ཆོས་ཤེས་པ་འདི་གཉིས་འཕགས་པའི་ཆོས་རྣམས་ཀྱི་རྒྱུའོ་ཞེས་སོ་སོ་རང་ལ་མངོན་སུམ་དུ་གྱུར་པའི་ཟག་པ་མེད་པའི་ཤེས་རབ་བོ། །སྡུག་བསྔལ་རྗེས་སུ་རྟོགས་པའི་ཤེས་པ་གང་ཞེ་ན། ཤེས་པ་གང་གི་རྗེས་སུ་རྟོག་པར་ཤེས་པའི་བཟོད་པ་དེ་ངེས་པར་འཛིན་པའོ། །དེ་བཞིན་དུ་བདེན་པ་ལྷག་མ་རྣམས་ལ་ཡང་བཟོད་པ་དང་། ཤེས་པ་རྣམས་ཅི་རིགས་སུ་ཤེས་པར་བྱའོ། །དེ་ལ་ཆོས་ཤེས་པའི་བཟོད་པ་དང་། ཤེས་པ་རྣམས་ཀྱིས་ནི་གཟུང་བ་རྟོགས་སོ། །རྗེས་སུ་རྟོགས་པའི་བཟོད་པ་དང་། ཤེས་པ་རྣམས་ཀྱིས་ནི་འཛིན་པ་རྟོགས་སོ། །བཟོད་པ་དང་ཤེས་པ་ཐམས་ཅད་ལ་ཡང་མཚན་མ་མེད་པར་གནས་པའི་རྣལ་འབྱོར་ཅན་དུ་རིགས་པར་བྱའོ། །ཞེས་སོ། །གཉིས་པ་ནི། ཆོས་ཉིད་མཐོང་ཚུལ་གྱི་སྒོ་ནས་སྐད་ཅིག་མ་གཅིག་ཡིན་ཏེ། ཐེག་ཆེན་གྱི་མཐོང་ལམ་གྱི་སྡུག་བསྔལ་བདེན་པའི་རང་བཞིན་རྣམ་དག་གི་ཆོས་ཉིད་མངོན་སུམ་དུ་མཐོང་བའི་ཚེ། བདེན་པ་ལྷག་མ་རྣམས་ཀྱི་ཆོས་ཉིད་ཀྱང་མངོན་སུམ་དུ་མཐོང་བ་ནུས་པའི་ཕྱིར། འབྲས་བུའི་མངོན་པར་རྟོགས་པ་ལ་ལྟོས་ནས་ཀྱང་སྐད་ཅིག་མ་གཅིག་ཡིན་ཏེ། ཐེག་ཆེན་གྱི་མཐོང་ལམ་གྱི་དུས་སྐད་ཅིག་མ་གཅིག་ལ་སྡུག་བསྔལ་ཤེས་བྱ། ཀུན་འབྱུང་སྤང་བྱ། འགོག་པ་མངོན་དུ་བྱ་རྒྱུ། ལམ་རྒྱུད་ལ་བརྟེན་བྱར་རྟོགས་ནུས་པའི་ཕྱིར། སོ་སོའི་མངོན་པར་རྟོགས་པ་དང་ངེས་པ་འདྲེན་ཚུལ་གྱི་དབང་དུ་བྱས་ནས་སྐད་ཅིག་མ་བཅུ་དྲུག་ཡིན་ཏེ། ཐེག་ཆེན་གྱི་མཐོང་ལམ་དེས་བདེན་བཞི་ལ་ལོག་ཕྱོགས་སུ་འཛིན་པའི་སྒྲོ་འདོགས་བཅུ་དྲུག་གཅོད་བྱེད་ཀྱིས་རྗེས་ཐོབ་ཀྱིས་བསྡུས་པའི་ངེས་པ་བཅུ་དྲུག་འདྲེན་པའི་ནུས་པ་བཅུ་དྲུག་མཉམ་བཞག་གི་གནས་སྐབས་སུ་རིམ་བཞིན་དུ་འབྱུང་བའི་ཕྱིར་ཏེ། འགྲེལ་ཆེན་ལས། བདེན་པ་རེ་རེ་ལ་ཡང་ཕྱིན་ཅི་ལོག་རྣམ་པར་བསལ་བས་སོ་སོར་རྟོགས་པའི་མངོན་པར་རྟོགས་པ་ལས་སྐད་ཅིག་མ་བཅུ་དྲུག་ཁོ་ནས་མངོན་པར་ཤེས་པ་ཡིན་ནོ། །ཞེས་སོ། །བཅུ་དྲུག་འཇོག་ཚུལ་ཡང་ཐོགས་མེད་དང་མཐུན་པར་བཞེད། འགྲེལ་ཆེན་ལས། དེ་ལ་ཆོས་ཤེས་པའི་བཟོད་པ་དང་། ཆོས་ཤེས་པས་ནི་གཟུང་བ་རྟོགས་ལ། རྗེས་སུ་ཤེས་པའི་བཟོད་པ་དང་། རྗེས་སུ་ཤེས་པས་ནི་འཛིན་པ་རྟོགས་པ་ཡིན་ནོ། །ཞེས། ཐོགས་མེད་ཀྱིས་བཞེད་པ་ཇི་ལྟ་བ་བཞིན་གསུངས་པའི་ཕྱིར། གསུམ་པ་ནི། ཐེག་ཆེན་གྱི་མཐོང་ལམ་དེ་རྫས་ཀྱི་སྒོ་ནས་སྐད་ཅིག་མ་བཅུ་དྲུག་དུ་བཞེད་ཅིང་། དེ་ཡང་དང་པོར་འདོད་པའི་སས་བསྡུས་ཀྱི་སྡུག་བསྔལ་མཐོང་སྤངས་དངོས་སུ་སྤོང་བའི་བར་ཆད་མེད་ལམ་སྐད་ཅིག་མ་གཅིག་སྐྱེ། དེ་ལ་སྡུག་བསྔལ་ཆོས་བཟོད་དུ་འཇོག དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་ཆོས་ཤེས་སུ་འཇོག དེའི་རྗེས་སུ་ཁམས་གོང་གི་སྡུག་བསྔལ་མཐོང་སྤངས་དངོས་སུ་སྤོང་བའི་བར་ཆད་མེད་ལམ་གཅིག་སྐྱེ། དེ་ལ་རྗེས་བཟོད་དུ་འཇོག དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་རྗེས་ཤེས་སུ་འཇོག དེས་ལྷག་མ་རྣམས་ལ་རིགས་བསྒྲེ་ཞིང་བཟོད་པ་བརྒྱད་བར་ཆད་མེད་ལམ་དང་། ཤེས་པ་བརྒྱད་རྣམ་གྲོལ་ལམ་གྱིས་བསྡུས་པའི་རྫས་སོ་སོ་བ་ཡིན་ཏེ། མཛོད་ལས། འཇིག་རྟེན་པ་ཡི་ཆོས་མཆོག་ལས། །ཆོས་ཀྱི་བཟོད་པ་ཟག་པ་མེད། །འདོད་སྡུག་བསྔལ་ལ་དེ་ནས་ནི། །དེ་ཉིད་ལ་ཆོས་ཤེས་དེ་བཞིན། །སྡུག་བསྔལ་ལྷག་ལ་རྗེས་བཟོད་ཤེས། །བདེན་པ་གསུམ་ལའང་དེ་བཞིན་ནོ། །དེ་ལྟར་བདེན་པ་མངོན་རྟོགས་འདི། །སེམས་བཅུ་དྲུག་གོ་རྣམ་གསུམ་སྟེ། །མཐོང་དམིགས་བྱ་བ་ཞེས་བྱའོ། །དེ་ནི་ཆོས་མཆོག་དང་ས་གཅིག །བཟོད་དང་ཤེས་པ་གོ་རིམ་བཞིན། །བར་ཆད་མེད་དང་རྣམ་གྲོལ་ལམ། །ཞེས་སོ། །གཉིས་པ་ནི། ལུགས་དང་པོ་མཐའ་གཅིག་ཏུ་མཐོང་ལམ་རྫས་ཀྱི་སྒོ་ནས་སྐད་ཅིག་མ་གཅིག་ཏུ་འདོད་པ་མི་འཐད་དེ། མཐོང་སྤངས་སྤོང་བའི་ཕྱིར་དུ་མཐོང་ལམ་གསུངས་པ་དོན་མེད་དུ་ཐལ། མཐོང་སྤངས་ཤེས་སྒྲིབ་ཀྱི་ས་བོན་དངོས་སུ་སྤོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གཞི་མ་གྲུབ་པའི་ཕྱིར། མ་གྲུབ་ན། དེ་ལས་གྲོལ་བའི་རྣམ་གྲོལ་ལམ་ཡོད་པར་ཐལ། འདོད་ན་ནང་འགལ། ཐེག་ཆེན་མཐོང་ལམ་པ་ཡིན་ན། ཤིན་ཏུ་དབང་རྣོན་ཡིན་དགོས་པར་ཐལ། དེ་ཡིན་ན་དུས་སྐད་ཅིག་མ་གཅིག་ལ་མཐོང་ལམ་གྱི་བྱེད་པ་རྫོགས་ནུས་ཡིན་དགོས་པའི་ཕྱིར། ལུགས་གཉིས་པ་ལ། འདོད་པའི་སས་བསྡུས་ཀྱི་མཐོང་སྤངས་དང་། ཁམས་གོང་གི་སས་བསྡུས་ཀྱི་མཐོང་སྤངས་ལ་སྤོང་དཀའ་སླའི་ཁྱད་པར་ཅུང་ཟད་ཀྱང་མེད་པར་ཐལ། འདོད་པའི་སས་བསྡུས་ཀྱི་མཐོང་སྤངས་སྤོང་བཞིན་པའི་བར་ཆད་མེད་ལམ་ཡིན་ན། ཁམས་གོང་གི་མཐོང་སྤངས་མཐའ་དག་ཅིག་ཆར་དུ་སྤོང་བའི་བར་ཆད་མེད་ལམ་ཡིན་དགོས་པའི་ཕྱིར། རྟགས་ཁས། ཉན་ཐོས་ཀྱི་མཐོང་ལམ་ཤེས་པ་བརྒྱད་པོ་དེ་ཡང་ངོ་བོ་གཅིག་ལ་ལྡོག་པའི་སྒོ་ནས་ཕྱེ་བ་ཡིན་པར་ཐལ། ཐེག་ཆེན་གྱི་མཐོང་ལམ་དབང་རྟུལ་ལ་ཡང་དེ་ལྟར་ཡིན་པའི་ཕྱིར། འདོད་ན། རྒྱུན་ཞུགས་འབྲས་གནས་དང་། དེའི་ཞུགས་པའི་གཞི་མཐུན་ཡོད་པར་ཐལ། ལམ་རྗེས་ཤེས་ལ་གནས་བཞིན་པའི་རྒྱུན་ཞུགས་དང་། སྡུག་བསྔལ་ཆོས་ཤེས་ལ་གནས་བཞིན་པའི་གཞི་མཐུན་ཡོད་པའི་ཕྱིར། ལུགས་གསུམ་པ་ལ། སྐད་ཅིག་དང་པོ་བཅོ་ལྔ་ལ་གནས་བཞིན་པའི་བྱང་སེམས་ལ་རྒྱུན་ཞུགས་ཞུགས་པ་དང་། བཅུ་དྲུག་པ་ལ་གནས་པའི་བྱང་སེམས་ལ་རྒྱུན་ཞུགས་འབྲས་གནས་ཀྱི་མིང་གི་བཏགས་པ་མི་འཐད་པར་ཐལ། ལམ་རྗེས་ཤེས་ལ་གནས་པའི་བྱང་སེམས་ཡིན་ན། སྡུག་བསྔལ་རྗེས་ཤེས་ལ་གནས་པའི་བྱང་སེམས་ཡིན་དགོས་པའི་ཕྱིར། ཀུན་འབྱུང་ལ་རྗེས་ཤེས་ཀྱི་གནས་སྐབས་སུ་བྱམས་སོགས་ཚད་མེད་བཞི་མ་བསྒོམས་ན། འགོག་པ་ལ་ཆོས་བཟོད་ཀྱི་གནས་སྐབས་སུ་སེམས་ཅན་གྱི་ཁམས་ལ་ལྟོས་པ་མེད་པའི་དམན་པའི་མྱང་འདས་སུ་ལྟུང་བར་བཤད་པ་མི་འཐད་པར་ཐལ། འགོག་པ་ལ་ཆོས་བཟོད་ཡིན་ན། ཀུན་འབྱུང་རྗེས་ཤེས་ཀྱི་སྔ་ལོགས་སུ་བྱུང་བས་མ་ཁྱབ་པའི་ཕྱིར། རྟགས་ཁས། འདོད་མི་ནུས་ཏེ། ཉི་ཁྲི་སྣང་བ་ལས། ཀུན་འབྱུང་ལ་རྗེས་སུ་ཤེས་པ་ནི། ཡང་སེམས་ཅན་ཐམས་ཅད་ལ་མི་དམིགས་པའི་ཚུལ་གྱིས། བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་པ་ཤིན་ཏུ་བསྒོམས་པའི་ཕྱིར། དེ་རྣམས་ལ་མི་དང་མི་མ་ཡིན་པ་ལ་སོགས་པས་གླགས་རྙེད་པར་མི་འགྱུར་ཏེ། མཐོང་བའི་ལམ་གྱི་སྐད་ཅིག་མ་བརྒྱད་པ་ལ་བྱང་ཆུབ་སེམས་དཔའི་དགོངས་པ་མཐའ་ཡས་པ་མཛད་པ་ཡིན་གྱི། གཞན་དུ་ན་སྐད་ཅིག་མ་དགུ་པ་ལ་སེམས་ཅན་གྱི་ཁམས་ལ་ལྟོས་པ་མེད་པའི་འགོག་པར་ལྟུང་བར་འགྱུར་རོ། །ཞེས་སོ། །གསུམ་པ་རང་ལུགས་ལ། ཐ་སྙད་རྣམ་འཇོག་པར། དོན་གནས་ཚད་ཀྱི་དབང་དུ་བྱས་པ། སྐད་ཅིག་མའི་ཡུན་ཚད་ངོས་གཟུང་བ་དང་གསུམ། དང་པོ་ནི། སྐད་ཅིག་མ་བཅུ་དྲུག་ཏུ་འདོད་པའི་ཕྱོགས་ཁས་ལེན་ཏེ། གནས་སྐབས་བློ་ཡུལ་དུ་འཆར་བདེ་བའི་ཕྱིར། གཉིས་པ་ནི། དབང་པོའི་རིམ་པས་སྐད་ཅིག་མའི་གྲངས་འཇོག་པ་ཡིན་གྱི། མཐའ་གཅིག་ཏུ་ངེས་པ་མ་ཡིན་ནོ། །དེ་ཡང་སྐྱེ་བའི་ཚུལ་བཞིར་འགྱུར་ཏེ། ཤིན་ཏུ་དབང་རྣོན། ཅུང་ཟད་རྣོ་བ། དབང་འབྲིང་། དབང་རྟུལ་གྱི་རྒྱུད་ལ་སྐྱེ་ཚུལ་ལོ། །དང་པོ་ནི། སྐད་ཅིག་མ་གཅིག་ཏུ་སྐྱེ་སྟེ། བྱང་སེམས་ཤིན་ཏུ་དབང་རྣོན་གྱིས་ཆོས་ཉིད་མངོན་སུམ་དུ་གསར་དུ་མཐོང་བའི་དུས་ཀྱི་སྐད་ཅིག་མ་དེ་ལ། སྡུག་བསྔལ་ཤེས། ཀུན་འབྱུང་སྤོང་། འགོག་པ་མངོན་དུ་བྱེད། ལམ་བསྒོམས་པའི་མཐོང་ལམ་གྱི་བྱེད་པ་རྣམས་རྫོགས་པར་ནུས་པའི་ཕྱིར། ལྡོག་པའི་སྒོ་ནས་བཅུ་དྲུག་ཏུ་འགྱུར་ཏེ། འདོད་པའི་སས་བསྡུས་ཀྱི་བདེན་བཞིའི་གནས་ལུགས་མངོན་སུམ་དུ་ཤེས་པའི་ཆ་ནས་ཆོས་ཤེས་བཞི། དེ་ལ་མི་སྐྲག་པའི་ཆ་ནས་ཆོས་བཟོད་བཞི། ཁམས་གོང་གི་བདེན་བཞིའི་གནས་ལུགས་མངོན་སུམ་དུ་རྟོགས་པའི་ཆ་ནས་རྗེས་ཤེས་བཞི། དེ་ལ་མི་སྐྲག་པའི་ཆ་ནས་རྗེས་བཟོད་བཞིར་འཇོག་པའི་ཕྱིར། ཀླུ་སྒྲུབ་ཀྱིས་སྐད་ཅིག་མ་གཅིག་ཏུ་བཤད་པ་ཡང་འདི་ལ་དགོངས་སོ། །གཉིས་པ་ནི། བྱང་སེམས་ཅུང་ཟད་དབང་རྣོན་གྱི་རྒྱུད་ལ་རྫས་ཀྱི་སྒོ་ནས་མཐོང་ལམ་སྐད་ཅིག་མ་གཉིས་སུ་སྐྱེ་སྟེ། དང་པོ་ཁམས་གསུམ་གྱི་མཐོང་སྤངས་མཐའ་དག་དངོས་སུ་སྤོང་བའི་བར་ཆད་མེད་ལམ་གཅིག་སྐྱེ། དེ་ལ་ལྡོག་པའི་སྒོ་ནས་བཟོད་པ་བརྒྱད་དུ་འཇོག དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་ལྡོག་པའི་སྒོ་ནས་ཤེས་པ་བརྒྱད་དུ་འཇོག་པའི་ཕྱིར། གསུམ་པ་ནི། བྱང་སེམས་དབང་འབྲིང་གི་རྒྱུད་ལ་མཐོང་ལམ་རྫས་ཀྱི་སྒོ་ནས་སྐད་ཅིག་མ་བཞི་སྐྱེ་སྟེ། དང་པོ་འདོད་པའི་སས་བསྡུས་ཀྱི་མཐོང་སྤངས་མཐའ་དག་དངོས་སུ་སྤོང་བའི་བར་ཆད་མེད་ལམ་གཅིག་སྐྱེ། དེ་ལ་ལྡོག་པའི་སྒོ་ནས་ཆོས་བཟོད་བཞིར་འཇོག དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་ལྡོག་པའི་སྒོ་ནས་ཆོས་ཤེས་བཞི། དེའི་རྗེས་སུ་ཁམས་གོང་གི་མཐོང་སྤངས་མཐའ་དངོས་སུ་སྤོང་བའི་བར་ཆད་མེད་ལམ་གཅིག་སྐྱེ། དེ་ལ་ལྡོག་པའི་སྒོ་ནས་རྗེས་བཟོད་བཞི། དེའི་རྗེས་སུ་དེ་ལས་གྲོལ་བའི་རྣམ་གྲོལ་ལམ་གཅིག་སྐྱེ། དེ་ལ་ལྡོག་པའི་སྒོ་ནས་རྗེས་ཤེས་བཞིར་འཇོག བཞི་པ་ནི། བྱང་སེམས་དབང་རྟུལ་གྱི་རྒྱུད་ལ་རྫས་ཀྱི་སྒོ་ནས་སྐད་ཅིག་མ་བཅུ་དྲུག་ཏུ་སྐྱེ་ལ། དེ་ལ་ཡང་། ཐོགས་མེད་ཀྱིས་བཤད་པ་ལྟར་གྱི་སྐྱེ་ཚུལ་དང་། དབྱིག་གཉེན་གྱིས་བཤད་པ་ལྟར་གྱིས་སྐྱེ་ཚུལ་གཉིས། ཆོས་བཤེས་ཀྱིས། དེ་ལྟར་ན་མཐོང་བའི་ལམ་ལ་དུས་ཇི་སྙེད་ཅིག་ཐོགས་ཞེ་ན། འདི་ནི་བྱང་ཆུབ་སེམས་དཔའི་ཤེས་རབ་དང་། བརྩོན་འགྲུས་དང་། དང་པོའི་རྗེས་སུ་འབྲང་བས་ན་དུས་གཅིག་ཏུ་ཆད་པ་ཅི་ཡང་མེད་དོ། །དེ་བཞིན་དུ་སྤྱིའི་དུས་བསྐལ་པ་གྲངས་མེད་པ་གསུམ་ཞེས་བྱ་བའི་དུས་ཀྱང་ངེས་པ་ཅན་དུ་ནམ་ཡང་མི་འགྱུར་རོ། །ཞེས་གསུངས་པ་ལྟར་རོ། །གསུམ་པ་ལ། སྤྱིར་སྐད་ཅིག་མ་ལ། དུས་མཐའི་དང་། བྱ་རྫོགས་ཀྱི་སྐད་ཅིག་མ་གཉིས། དང་པོ། སེ་གོལ་གཅིག་ཏོག་པའི་ཡུན་ཚད་ལ་དྲུག་ཅུ་རྩ་ལྔར་ཕྱེ་བའི་ཆ་ཤས་གཅིག་ལྟ་བུ། གཉིས་པ་ནི། བྱ་བ་གང་དང་གང་བརྩམས་ནས་མ་གྲུབ་ཀྱི་བར་གྱི་ཡུན་ཚད་ལྟ་བུ། འདིའི་སྐད་ཅིག་ནི། ཕྱི་མའི་དབང་དུ་བྱས་ཏེ། ཀུན་བཏུས་སུ། སེམས་ཀྱི་སྐད་ཅིག་བཅུ་དྲུག་པ་འདི་དག་ནི་མཐོང་བའི་ལམ་མོ། །སེམས་ཀྱི་སྐད་ཅིག་ནི་ཤེས་བྱ་ལ་ཤེས་པ་འབྱུང་བ་ཡོངས་སུ་རྫོགས་པར་རིག་པར་བྱའོ། །ཞེས་སོ། །བཞི་པ་ལ་སྤང་བྱ་ལས་གྲོལ་བའི། ཐོབ་བྱ་ཐོབ་པའི་ཡོན་ཏན་གཉིས། དང་པོ་ནི། ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་རྣམ་པར་དག་པ་སྐྱེས་སོ། །ཞེས་གསུངས་པས་སོ། །རྡུལ་མེད་པ་ནི་ཆོས་བཟོད་ལ་ལྡན་པའི་ཡོན་ཏན་ཏེ། དེས་མཐོང་སྤངས་ཀྱི་དྲི་མ་འཇོམས་པར་བྱེད་པའི་ཕྱིར། དྲི་མ་དང་བྲལ་བ་ནི། ཆོས་ཤེས་ལ་ལྡན་པའི་ཡོན་ཏན་ཏེ། དེ་རང་གི་ངོ་སྐལ་གྱི་མཐོང་སྤངས་ལས་གྲོལ་བའི་ཕྱིར། གཉིས་པ་ནི། མདོ་ལས། ཆོས་མཐོང་བ་ཆོས་ཐོབ་པ། ཆོས་རིག་པ། ཆོས་རྟོགས་པ། སོམ་ཉི་ལས་བརྒལ་བ། ཐེ་ཚོམ་ལས་བརྒལ་བ། གཞན་གྱི་དྲིང་མི་འཇོག་པ། སྟོན་པའི་བསྟན་པ་ལས་གཞན་གྱི་མི་བཀྲི་བ། ཆོས་རྣམས་ལ་མི་འཇིགས་པ་ཐོབ་པ། ཞེས་གསུང་ངོ་། །དེ་ཡང་དང་པོ་བཞི་ནི། ཆོས་བཟོད། ཆོས་ཤེས། རྗེས་བཟོད། རྗེས་ཤེས་བཞི་ལ་རིམ་བཞིན་དུ་ལྡན་པའི་ཡོན་ཏན་ནོ། །ཕྱི་མ་རྣམས་ནི་མཐོང་ལམ་སྤྱིའི་ཡོན་ཏན་ནོ། །དེ་ཡང་མཐོང་ལམ་ལ་སོམ་ཉི་ལས་བརྒལ་བ་ཞེས་བྱ་སྟེ། རང་གིས་ཐོབ་པའི་ཡོན་ཏན་ལ་སོམ་ཉི་སྤངས་པའི་ཕྱིར། ཐེམ་ཚོམ་ལས་བརྒལ་བ་ཞེས་བྱ་སྟེ། གཞན་གྱིས་ཐོབ་པའི་ཡོན་ཏན་ལ་ཐེ་ཚོམ་ཟད་པའི་ཕྱིར། གཞན་གྱི་དྲིང་མི་འཇོག་པ་ཞེས་བྱ་སྟེ། ལམ་བསྒོམ་པའི་ཚུལ་གཞན་ལ་རག་མ་ལས་པར་ཤེས་པའི་ཕྱིར། སྟོན་པའི་བསྟན་པ་ལ་གཞན་གྱིས་མི་བཀྲི་བ་ཞེས་བྱ་སྟེ། བདུད་དང་མུ་སྟེགས་ལ་སོགས་པ་ལ་བསྒོམ་པ་ལ་བར་ཆད་མི་ནུས་པའི་ཕྱིར། ཆོས་རྣམས་ལ་མི་འཇིགས་པ་ཐོབ་པ་ཞེས་བྱ་སྟེ། གཞན་གྱིས་དྲིས་པའི་ལན་ལུང་དུ་སྟོན་པ་ལ་སེམས་ཞུམ་པ་མེད་པའི་ཕྱིར། གཉིས་པ་ནི། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཆོས་ཅན། ལམ་ཤེས་འཆད་པའི་སྐབས་ནས་དངོས་སུ་བསྟན་པའི་མཐོང་ལམ་ཡིན་ཏེ། ཚེ་འདི་ཕྱི་གཉིས་ཀྱི་ཕན་ཡོན་ཆེན་པོ་དང་ལྡན་པའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། གཉིས་པ་ལ། བསྒོམ་ལམ་གྱི་བྱེད་པ་དང་། བྱེད་པ་ཅན་གྱི་བསྒོམ་ལམ་གཉིས། དང་པོ་ནི། ཀུན་ནས་ཞི་དང་ཐམས་ཅད་ལ། །ཞེས་སྐབས་སུ། གཉིས་ཀྱི་དང་པོ། ཐེག་ཆེན་བསྒོམ་ལམ་གྱི་བྱེད་པ་ལ། མཚན་ཉིད་དང་། དབྱེ་བ་གཉིས། དང་པོ་ལ། ཁ་ཅིག ཐེག་ཆེན་གྱི་བསྒོམ་ལམ་བསྒོམ་སྟོབས་ཀྱིས་མ་ཐོབ་པའི་དགེ་ལེགས་དང་། ཐེག་ཆེན་གྱི་སྒོམ་ལམ་བསྒོམ་སྟོབས་ཀྱིས་ཐོབ་པའི་དགེ་ལེགས་ཟེར། ཐེག་ཆེན་གྱི་ཚོགས་ལམ་ན། ཐེག་ཆེན་གྱི་སྒོམ་ལམ་གྱི་བྱེད་པ་ཡོད་པར་ཐལ། དེ་ན་མཚན་ཉིད་ཕྱི་མ་དེ་ཡོད་པའི་ཕྱིར་ཏེ། སློབ་ལམ་ན་རང་རྒྱུ་རྣམ་མཁྱེན་སྒོམ་སྟོབས་ཀྱིས་ཐོབ་པའི་དགེ་ལེགས་ཡོད་པའི་ཕྱིར་ཏེ། རྣམ་མཁྱེན་གྱིས་བདག་རྐྱེན་བྱས་པ་ལས་བྱུང་བའི་མཛད་པའི་ཕྲིན་ལས་ཡོད་པའི་ཕྱིར། ལུགས་དང་པོ་ཡང་དེས་ཁེགས། རང་ལུགས་ནི། རང་རྒྱུ་ཐེག་ཆེན་གྱི་སྒོམ་ལམ་ངོ་བོ་ཇི་ལྟ་བ་བཞིན་དུ་བསྒོམ་སྟོབས་ཀྱིས་ཐོབ་པའི་དགེ་ལེགས། དབྱེ་ན་གནས་སྐབས་དང་མཐར་ཐུག་གི་བྱེད་པ་གཉིས། དང་པོ་ནི། བསྒོམ་ལམ་སྐད་ཅིག་གཉིས་པ་ནས་རྒྱུན་མཐའི་བར་གྱི་སྤངས་རྟོགས་ཀྱི་ཡོན་ཏན་རྣམས་ལྟ་བུ། གཉིས་པ་ནི། སངས་རྒྱས་སའི་སྤངས་རྟོགས་ཀྱི་ཡོན་ཏན་རྣམས་ལྟ་བུའོ། །འབྲས་བུའི་སྒོ་ནས་དབྱེ་ན། ཀུན་ནས་ཞི་བའི། ཐམས་ཅད་ལ་འདུད་པའི། ཉོན་མོངས་པ་ལས་རྒྱལ་བའི། གནོད་པས་རྫི་བ་མེད་པའི། རྫོགས་པའི་བྱང་ཆུབ་བསྒྲུབ་པའི་རྟེན་གྱི་ཡུལ་མཆོད་པའི་གནས་སུ་གྱུར་པའི་ཐེག་ཆེན་གྱི་སྒོམ་ལམ་གྱི། དབྱེ་བ་དང་དྲུག་བསྡུ་ན་སྐྱེས་བུ་བྱེད་པའི། རྣམ་སྨིན་གྱི་བདག་པོའི་འབྲས་བུ་དང་གསུམ། དང་པོ་ལ། ནང་གི་ཉེར་འཚེ་ཞི་བ་དང་། ཕྱིའི་ཉེར་འཚེ་ཞི་བ་གཉིས། དང་པོ་ལ། གནས་སྐབས་ཀྱི་འབྲས་བུའི་དབང་དུ་བྱས་ནས་བྱེད་པ་དང་པོ་གཉིས། མཐར་ཐུག་གི་འབྲས་བུའི་དབང་དུ་བྱས་ནས་བྱེད་པ་གསུམ་པ། སྤྱིའི་ཉེར་འཚེ་ཞི་བའི་དབང་དུ་བྱས་ནས་བྱེད་པ་བཞི་པ། གཉིས་པའི་དབང་དུ་བྱས་ནས་ལྔ་པ། གསུམ་པའི་དབང་དུ་བྱས་ནས་དྲུག་པ་བཞག་པ་ཡིན་ནོ། །གཉིས་པ་ནི། འདིར་བསྟན་ཀུན་ནས་ཞི་བ་ལ་སོགས་པའི་བྱེད་པ་དྲུག་ཆོས་ཅན། ཐེག་ཆེན་སྒོམ་ལམ་གྱི་བྱེད་པ་ཡིན་ཏེ། རང་གི་རྒྱུར་གྱུར་པའི་ཐེག་ཆེན་གྱི་སྒོམ་ལམ་ངོ་བོ་ཇི་ལྟ་བ་བཞིན་དུ་སྒོམ་སྟོབས་ཀྱིས་ཐོབ་པའི་རྣམ་དཀར་གྱི་ཡོན་ཏན་ཡིན་པའི་ཕྱིར། གཉིས་པ་ལ། སྤྱིར་བསྟན་པ་དང་། སོ་སོར་བཤད་པ་གཉིས། དང་པོ་ནི། བྱེད་པའི་འོག་ཏུ་བསྒོམ་པའི་ལམ། །ཞེས་སྐབས་སུ། གཉིས་ཀྱི་དང་པོ། སྒོམ་ལམ་ལ། ལུས་ཀྱི་རྟེན། བསམ་པའི་རྟེན། རྟེན་པ་སྒོམ་ལམ་གྱི་རང་བཞིན་ནོ། །དང་པོ་ལ། རང་རྒྱལ་ནི། འདོད་པའི་རྟེན་ཅན་དུ་ངེས་ལ། ཉན་ཐོས་ཀྱི་སྒོམ་ལམ་སྔར་མེད་གསར་དུ་སྐྱེ་བ་འདོད་གཟུགས་ཀྱི་རྟེན་དང་། ཐོབ་ཟིན་གནས་པ་གཟུགས་མེད་ཀྱི་རྟེན་ལ་ཡང་ཡོད། ཐེག་ཆེན་གྱི་སྒོམ་ལམ་འདོད་གཟུགས་གང་རུང་གི་རྟེན་ཅན་དུ་ངེས་ཀྱི་གཟུགས་མེད་ཀྱི་རྟེན་ཅན་མེད་དེ། གཟུགས་མེད་ཁམས་པ་ནི། ཐེག་ཆེན་འཕགས་པའི་འཕྲིན་ལས་དངོས་སུ་འཇུག་པའི་རྟེན་དུ་མི་རུང་བའི་ཕྱིར་ཏེ། སྡུད་པ་ལས། བྱང་ཆུབ་ཡོན་ཏན་ཕ་རོལ་ཕྱིན་ཉམས་འགྱུར་འོང་ཞེས། །གཟུགས་མེད་ཁམས་སུ་སྐྱེ་བ་དོན་དུ་གཉེར་མི་བྱེད། །ཅེས་སོ། །གཉིས་པ་ལ། སྤྱིར་བསྟན་པ་དང་། དོགས་གཅོད་གཉིས་ལས། དང་པོ་ནི། ཐེག་དམན་གྱི་སྒོམ་ལམ་སྔར་མེད་གསར་དུ་སྐྱེ་བ་བསམ་གཏན་ས་དྲུག་གང་རུང་ལ་དངོས་སུ་བརྟེན་ཅིང་། ཐོབ་ཟིན་མངོན་དུ་བྱེད་པ་གཟུགས་མེད་ཀྱི་སེམས་ལ་བརྟེན་པ་ཡོད་དེ། ཉན་ཐོས་བསྒོམ་ལམ་པས་སྲིད་རྩེའི་དངོས་གཞི་ལ་བརྟེན་ནས་འགོག་སྙོམས་མངོན་དུ་བྱེད་པ་ཡོད་པའི་ཕྱིར། ཐེག་ཆེན་གྱི་བསམ་གཏན་བཞི་པའི་དངོས་གཞིའི་སེམས་ལ་བརྟེན་པ་གཙོ་ཆེ་སྟེ། དེ་ཞི་ལྷག་ཆད་མཉམ་པས་དེ་ལ་བརྟེན་ནས་ལམ་སྒྲུབ་སླ་བའི་ཕྱིར། གཟུགས་མེད་ཀྱི་སེམས་ལ་དངོས་སུ་མ་བརྟེན་པ་མ་ཡིན་ཏེ། ས་དང་པོའི་མཉམ་བཞག་ཁྱད་པར་ལམ་གྱི་སྐད་ཅིག་ཐ་མའི་ངོ་བོར་གྱུར་པའི་གཟུགས་མེད་ཀྱི་དངོས་གཞིས་ས་གཉིས་པའི་དངོས་རྒྱུ་བྱེད་པ་ཡོད་པའི་ཕྱིར། གཉིས་པ་ནི། འགྲེལ་ཆེན་ལས། གང་ཡང་། འདོད་པའི་ཁམས་ལ་སྲིད་རྩེ་ཡི། །བྱང་ཆུབ་ལམ་གྱི་ཡན་ལག་སྤངས། །ཞེས་བྱ་བ་དེ། ལ་ལ་ནི་ཐབས་ལ་མི་མཁས་པ་ཡིན་པའི་ཕྱིར། ཉན་ཐོས་ཀྱི་དབང་དུ་བྱས་པ་ཡིན་གྱི། དེ་དང་འདི་ལ་འགལ་བ་མེད་དོ་ཞེས་འཆད་དོ། །ཞེས་གསུངས་པའི་དོན་ལ། ཁ་ཅིག ཐེག་དམན་གྱི་སྒོམ་ལམ་འདོད་པ་དང་སྲིད་རྩེའི་སེམས་ལ་མ་བརྟེན་ཏེ། ཐབས་ལ་མི་མཁས་པའི་ཕྱིར། ཐེག་ཆེན་གྱི་སྒོམ་ལམ་དེ་གཉིས་ལ་བརྟེན་ཏེ། ཐབས་ལ་མཁས་པའི་ཕྱིར། ཞེས་ཟེར། མི་འཐད་དེ། ས་དང་པོའི་ཡེ་ཤེས་དང་འདོད་སེམས་ཀྱི་གཞི་མཐུན་ཡོད་པར་ཐལ། ཐེག་ཆེན་སྒོམ་ལམ་གྱི་དངོས་ཀྱི་སེམས་རྟེན་དང་། འདོད་སེམས་ཀྱི་གཞི་མཐུན་ཡོད་པའི་ཕྱིར། ལུང་གི་དོན་ནི། བྱང་སེམས་འཕགས་པས་འདོད་པའི་སེམས་ཅན་ལ་དམིགས་པའི་བརྩེ་བ་སྙིང་རྗེ་དང་ལྡན་པའི་རྗེས་ཐོབ་ཀྱི་མཁྱེན་པ་ལ་དངོས་སུ་བརྟེན་ནས་བསྒོམ་ལ་མངོན་དུ་བྱེད་པ་ཡོད་དེ། དེ་ཐབས་ལ་མཁས་པ་ཡིན་པའི་ཕྱིར། ཐེག་དམན་གྱིས་དེ་ལྟར་མི་ནུས་ཏེ། དེ་ཐབས་ལ་མི་མཁས་པའི་ཕྱིར། དེས་ན་ཐེག་ཆེན་གྱི་སྒོམ་ལམ་སྐད་ཅིག་མ་དང་པོ་མཉམ་བཞག་ཏུ་ངེས་ཀྱང་དེའི་དངོས་རྒྱུ་ལས་དང་པོའི་མཉམ་བཞག་ཁྱད་པར་གྱི་ལམ་ཡང་ཡོད། རྗེས་ཐོབ་ཁྱད་པར་གྱི་ལམ་ཡང་ཡོད་པར་ཤེས་པར་བྱའོ། །གསུམ་པ་ལ། མཚན་ཉིད་དང་། དབྱེ་བ་གཉིས། དང་པོ་ནི། བདག་མེད་མངོན་སུམ་དུ་རྟོགས་ཟིན་བསྒོམ་པར་བྱེད་པའི་རྗེས་ལ་མངོན་རྟོགས། དབྱེ་ན། ཉན་ཐོས། རང་རྒྱལ། ཐེག་ཆེན་གྱི་སྒོམ་ལམ་དང་གསུམ། དང་པོའི་མཚན་ཉིད། གང་ཟག་བདག་མེད་མངོན་སུམ་དུ་རྟོགས་ཟིན་བསྒོམ་པར་བྱེད་པའི་ཉན་ཐོས་ཀྱི་རྗེས་ལ་མངོན་རྟོགས། དབྱེ་ན། ཉན་ཐོས་ཀྱི་སྒོམ་ལམ་ཆུང་ངུ་ལ་སོགས་པ་དགུ། བསྡུ་ན། རྗེས་ཐོབ་ཀྱིས་བསྡུས་པའི་ཟག་བཅས་སྒོམ་ལམ་དང་། མཉམ་བཞག་གིས་བསྡུས་པའི་ཟག་མེད་སྒོམ་ལམ་གཉིས་སུ་འདུས་སོ། །གཉིས་པ་ལ་ཡང་དེས་མཚོན་ནོ། །གསུམ་པ་ལ། མཚན་ཉིད། དབྱེ་བ། སོ་སོའི་རང་བཞིན། གྲངས་ངེས་པའོ། །དང་པོ་ལ། ཁ་ཅིག ཐེག་ཆེན་གྱི་མཐོང་ལམ་རྫོགས་རྗེས་སུ་བྱུང་ཞིང་། རྣམ་མཁྱེན་མ་སྐྱེས་གང་གི་ཐེག་ཆེན་སྐྱེས་བུའི་མངོན་རྟོགས་ཟེར་ན། ས་དང་པོའི་རྗེས་ཐོབ་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ཐེག་ཆེན་གྱི་ཟག་བཅས་བསྒོམ་ལམ་དུ་ཐལ། འདོད་པ་གང་ཞིག རྗེས་ཐོབ་ཡེ་ཤེས་ཡིན་པའི་ཕྱིར། འདོད་ན། རང་རྒྱུ་ཟག་མེད་བསྒོམ་ལམ་སྔོན་སོང་། ཡང་དེ་ཆོས་ཅན། ཁྱོད་རྒྱུད་ལྡན་གྱི་གང་ཟག་དེ་ཐེག་ཆེན་བསྒོམ་ལམ་པར་ཐལ། ཁྱོད་ཐེག་ཆེན་གྱི་བསྒོམ་ལམ་ཡིན་པའི་ཕྱིར། འདོད་ན། མཐོང་ལམ་པ་ཕྱིར་མི་ལྡོག་ཏུ་སྒྲུབ་པར་བྱེད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་མེད་པར་ཐལ། རྗེས་ཐོབ་ལ་གནས་བཞིན་པའི་བྱང་སེམས་མཐོང་ལམ་པ་མེད་པའི་ཕྱིར། འདོད་ན། བྱང་སེམས་མཐོང་ལམ་པ་རང་ལས་རྟོགས་པ་དམའ་བའི་གང་ཟག་གི་ངོར་གཙོ་བོར་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་གཞི་མ་གྲུབ་པར་འགྱུར་རོ། །བྱང་སེམས་མཐོང་ལམ་པ་ཡིན་ན། ས་དང་པོའི་ཡོན་ཏན་བརྒྱ་ཕྲག་བཅུ་གཉིས་དང་ལྡན་པས་མ་ཁྱབ་པར་ཐལ། དེ་ཡིན་ན་སེམས་ཅན་གཙོ་བོར་སྨིན་པར་བྱེད་པའི་ཡོན་ཏན་དང་ལྡན་པས་མ་ཁྱབ་པའི་ཕྱིར་ཏེ། དེ་དང་རྗེས་ཐོབ་ལ་གནས་བཞིན་པའི་གཞི་མཐུན་མེད་པའི་ཕྱིར། གལ་ཏེ་རྗེས་ཐོབ་དེ་བསྒོམ་ལམ་ཡིན་ཏེ། ཊཱི་ཀ་ལས་ཀྱང་དེ་བསྒོམ་ལམ་དུ་བཤད་པ་དང་། ཀུན་བཏུས་སུ། མཐོང་བའི་ལམ་ལ་ནི་བདེན་པ་རྣམ་པར་འཇོག་པ་མངོན་པར་རྟོགས་པའི་མཐའ་ལས་བྱུང་བ་ཀུན་རྫོབ་ཤེས་པ་རྣམས་འཐོབ་སྟེ། མངོན་དུ་བྱེད་པ་ནི་མ་ཡིན་ནོ། །དེ་དག་ནི་བསྒོམ་པའི་ལམ་ལ་མངོན་དུ་བྱེད་དོ། །ཞེས་གསུངས་པའི་ཕྱིར། གཞན་ཡང་དེ་ཆོས་ཅན། སྒོམ་ལམ་དུ་ཐལ། ལམ་ལྔ་པོ་གང་རུང་གང་ཞིག ལམ་གཞན་བཞི་པོ་གང་རུང་མ་ཡིན་པའི་ཕྱིར། དང་པོ་མ་གྲུབ་ན། ཐེག་ཆེན་གྱི་ལམ་ལ་ལྔར་གྲངས་མ་ངེས་པར་ཐལ་ལོ། །ཞེ་ན་སྐྱོན་མེད་དེ། ཊཱི་ཀ་དང་ཀུན་བཏུས་ཀྱི་དོན་ནི། མཐོང་ཟིན་སྒོམ་པར་བྱེད་པའི་ལམ་ལ་སྒོམ་ལམ་གྱི་མིང་གིས་བཏགས་པ་ཙམ་ཡིན་པའི་ཕྱིར། ལམ་ལ་ལྔར་གྲངས་མ་ངེས་པའི་སྐྱོན་མེད་དེ། ས་དང་པོའི་རྗེས་ཐོབ་ཡེ་ཤེས་དེ་མཐོང་ལམ་གྱི་རྟོགས་རིགས་ཀྱིས་བསྡུས་པའི་ཕྱིར། གཞན་དུ་ན། ཐར་པ་དོན་གཉེར་གྱི་ཤེས་བྱའི་གཙོ་བོ་ལ་བདེན་པ་བཞིར་གྲངས་མ་ངེས་པར་ཐལ། བདེན་བཞི་གང་རུང་མ་ཡིན་པའི་ཐར་པ་དོན་གཉེར་གྱི་ཤེས་བྱའི་གཙོ་བོ་ཡོད་པའི་ཕྱིར། ཁྱབ་གསལ་སྒྲིབ། ཁ་ཅིག ས་དང་པོའི་ཡེ་ཤེས་རྫོགས་རྗེས་སུ་བྱུང་ཞིང་། རྣམ་མཁྱེན་མ་ཐོབ་པའི་ཐེག་ཆེན་སྐྱེས་བུའི་མངོན་རྟོགས་ཟེར་ན། ས་དང་པོ་རྫོགས་རྗེས་སུ་བྱུང་བའི་ཐེག་ཆེན་འཕགས་པའི་མཁྱེན་པས་མ་ངེས། ཁ་ཅིག སྟོང་ཉིད་མངོན་སུམ་དུ་རྟོགས་ཟིན་རྒྱུན་ལྡན་དུ་བསྒོམ་པར་བྱེད་པའི་ཐེག་ཆེན་གྱི་རྗེས་ལ་མངོན་རྟོགས་ཟིན་ན། རྒྱུན་མཐའི་ཡེ་ཤེས་ཆོས་ཅན་མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སྟོང་ཉིད་མངོན་སུམ་དུ་རྟོགས་ཟིན་རྒྱུན་ལྡན་དུ་སྒོམ་པར་ཐལ་ལོ། །རང་ལུགས་ནི། སྟོང་ཉིད་མངོན་སུམ་དུ་རྟོགས་ཟིན་སྒོམ་པར་བྱེད་པའི་ཐེག་ཆེན་གྱི་རྗེས་ལ་མངོན་རྟོགས། གཉིས་པ། དབྱེ་བ་ལ། ངོ་བོའི་སྒོ་ནས་ཟག་བཅས་དང་། ཟག་མེད་གཉིས་རྣམ་པའི་སྒོ་ནས་ཆུང་ངུའི་ཆུང་ངུ་ལ་སོགས་པ་དགུ། གསུམ་པ་ལ། ཐེག་ཆེན་གྱི་ཟག་བཅས་བསྒོམ་ལམ་དང་། ཟག་མེད་བསྒོམ་ལམ་གཉིས་ཀྱི་ཁྱད་པར་ལ། དགག་བཞག་གཉིས། དང་པོ་ལ། ལོ་ཆེན་ན་རེ། འདིར་བསྟན་གྱི་ཟག་པ་ནི་སྒྲ་དོན་འདྲིས་འཛིན་གྱི་རྟོགས་པ་ཡིན་ཅིང་། དེ་དང་བཅས་པའི་དོན་དེའི་ངོ་བོ་ཡིན་པ་ལ་བྱེད། དར་ཊཱིཀ་པ་ཡང་དེ་དང་མཐུན། ཐེག་ཆེན་གྱི་བསྒོམ་ལམ་རྗེས་ཐོབ་རྣམས་ནི་སྒྲ་དོན་འདྲིས་འཛིན་གྱི་རྟོག་པ་དང་བཅས་པས་ཟག་བཅས་བསྒོམ་ལམ་ཡིན་ལ། མཉམ་བཞག་ནི་དེ་དང་བྲལ་བས་ཟག་མེད་བསྒོམ་ལམ་དུ་བཞེད། མི་འཐད་དེ། ས་བརྒྱད་པར་སྒྲ་དོན་འདྲིས་འཛིན་གྱི་རྟོག་པ་གནས་གྱུར་པའི་རྒྱུ་མཚན་གྱིས་རྣམ་པར་མི་རྟོག་པའི་ཡེ་ཤེས་ལ་དབང་བསྒྱུར་ཐོབ་པ་མི་འཐད་པར་ཐལ། ས་བརྒྱད་པའི་རྗེས་ཐོབ་དེ་སྒྲ་དོན་འདྲིས་འཛིན་གྱི་རྟོག་བཅས་ཡིན་པའི་ཕྱིར། ཀུན་རྫོབ་བདེན་པ་གཙོ་བོར་མངོན་སུམ་དུ་རྟོགས་པའི་ཐེག་ཆེན་སློབ་པའི་མཁྱེན་པ་གཞི་མ་གྲུབ་པར་ཐལ། ཐེག་ཆེན་སློབ་པའི་རྗེས་ཐོབ་ཡེ་ཤེས་ནི་སྒྲ་དོན་འདྲིས་འཛིན་གྱི་རྟོག་པ་ཡིན་པའི་ཕྱིར། འདོད་ན། ཐེག་ཆེན་འཕགས་པའི་རྗེས་ཐོབ་ཀྱི་གནས་སྐབས་ན་ཉན་ཐོས་ཀྱི་ལམ་ཤེས་པའི་ལམ་ཤེས་དང་། གཞན་སེམས་ཤེས་པའི་མངོན་ཤེས་གཞི་མ་གྲུབ་པར་ཐལ་ལོ། །འདྲེ་ཨར་ན་རེ། འདིར་བསྟན་གྱི་ཟག་པ་ནི་ཉོན་མོངས་པ་དང་རྣམ་པར་རྟོག་པ་ཡིན་ལ། དེ་དང་བཅས་པའི་དོན་ནི། དེའི་ས་བོན་ལ་དེའི་རིགས་འདྲ་ཕྱི་མ་འབྱུང་བའི་རྐྱེན་ཀུན་རྫོབ་གཉིས་སྣང་དང་བཅས་པའོ། །དེས་ན་གཉིས་སྣང་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས་དང་། དེ་ནུབ་པའི་ཐེག་ཆེན་གྱི་རྗེས་ལ་མངོན་རྟོགས། རིམ་བཞིན་དུ་མཚན་ཉིད་དུ་བཞེད། ས་གཉིས་པའི་བར་ཆད་མེད་ལམ་ཆོས་ཅན། ཟག་བཅས་སྒོམ་ལམ་དུ་ཐལ། མཚན་ཉིད་དེའི་ཕྱིར་ཏེ། རང་ལས་ངོ་བོ་ཐ་དད་དུ་གྱུར་པའི་གཟུགས་སོགས་དངོས་ཡུལ་དུ་བྱེད་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། གཉིས་པ་ཡང་དེས་ཁེགས། གསེར་ཕྲེང་པ་ན་རེ། ཐེག་ཆེན་གྱི་སྒོམ་ལམ་རྗེས་ཐོབ་རྣམས་ནི། ཟག་བཅས་སྒོམ་ལམ་ཡིན་ཏེ། བདེན་སྣང་དང་བཅས་པའི་བསྒོམ་ལམ་ཡིན་པའི་ཕྱིར། མཉམ་བཞག་རྣམས་ནི་ཟག་མེད་བསྒོམ་ལམ་ཡིན་ཏེ། དེ་དང་བྲལ་བའི་བསྒོམ་ལམ་ཡིན་པའི་ཕྱིར། དེ་ཡང་མ་དག་པའི་རྗེས་ཐོབ་ཀྱི་གནས་སྐབས་སུ། བདེན་སྣང་དང་བདེན་ཞེན་གཉིས་ཀ་ཡོད་ཅིང་། དག་པའི་རྗེས་ཐོབ་ན་བདེན་སྣང་ཙམ་ཡོད་ཀྱི། བདེན་ཞེན་མེད་ཟེར། བླ་མ་མཁྱེན་རབ་དབང་ཕྱུག་ཀྱང་འདི་ཁོ་ན་ལྟར་བཞེད། བདེན་མེད་མངོན་སུམ་དུ་རྟོགས་པའི་ཤེས་རབ་དང་། བདེན་འཛིན་གཉིས་གང་ཟག་གི་གཅིག་གི་རྒྱུད་ལ་ལྷན་ཅིག་ཏུ་འཇུག་པ་ཡོད་པར་ཐལ། བྱང་འཕགས་ཀྱི་རྒྱུད་ལ་བདེན་ཞེན་ཡོད་པའི་ཕྱིར། ས་བརྒྱད་པར་བདག་མེད་མངོན་སུམ་དུ་རྟོགས་པའི་མི་རྟོག་ཡེ་ཤེས་ལ་དབང་བསྒྱུར་ཐོབ་པ་མ་ཡིན་པར་ཐལ། ས་བརྒྱད་པའི་རྗེས་ཐོབ་ཡེ་ཤེས་བདེན་སྣང་དང་བཅས་པའི་ལམ་ཡིན་པའི་ཕྱིར། ཁ་ཅིག་འདིར་བསྟན་གྱི་ཟག་པ་ནི་མངོན་ཞེན་མེད་པར་གཟུང་འཛིན་ཐ་དད་དུ་སྣང་བའི་ཤེས་སྒྲིབ་རྟོག་པ་ཡིན། དེ་དང་བཅས་པའི་དོན་ཡང་། ཐེག་ཆེན་གྱི་བསྒོམ་ལམ། རྗེས་ཐོབ་རྣམས་དེ་དང་ལྷན་ཅིག་ཏུ་འཇུག་པ་ལ་བྱེད་ཟེར། འོ་ན་འདིར་བསྟན་གྱི་ཤེས་སྒྲིབ་རྟོགས་པ་དེ་དབང་ཤེས་ལ་བྱེད་དམ། ཡིད་ཤེས་ལ་བྱེད། དང་པོ་ལྟར་ན་ས་བརྒྱད་པའི་རྗེས་ཐོབ་ལ་གནས་པའི་བྱང་འཕགས་ཀྱི་རྒྱུད་ཀྱི་མིག་གི་རྣམ་པར་ཤེས་པ་དེ་གཟུང་འཛིན་གཉིས་སྣང་གི་ཤེས་སྒྲིབ་རྟོག་པར་ཐལ། དེའི་རྒྱུད་ལ་དབང་ཤེས་སུ་གྱུར་པའི་གཟུང་འཛིན་གཉིས་སྣང་གི་ཤེས་སྒྲིབ་རྟོག་པ་ཡོད་པའི་ཕྱིར། འདོད་ན། དེ་ཆོས་ཅན། དེ་མ་ཡིན་པར་ཐལ། ཟག་བཅས་ཀྱི་དབང་པོ་ཟག་མེད་དུ་གྱུར་པའི་མ་འཁྲུལ་པའི་ཤེས་པ་ཡིན་པའི་ཕྱིར། དག་པའི་བྱང་སེམས་ཀྱི་དབང་ཤེས་ཡིན་པའི་ཕྱིར། ཁྱབ་སྟེ། རྒྱན་ལས། དབང་པོ་ལྔ་རྣམས་གཞན་གྱུར་ན། །དོན་ཀུན་འཇུག་དང་ཐམས་ཅད་ལ། །ཡོན་ཏན་བརྒྱ་ཕྲག་བཅུ་གཉིས་ཀྱི། །འབྱོར་པ་དམ་པ་ཐོབ་པར་འགྱུར། །ཞེས་སོ། །གཉིས་པ་ལྟར་ན། ས་བརྒྱད་པར་མི་རྟོག་ཡེ་ཤེས་ལ་དབང་བསྒྱུར་ཐོབ་པ་མ་ཡིན་པར་ཐལ། དེའི་རྗེས་ཐོབ་ཀྱི་གནས་སྐབས་སུ་བསྒོམ་སྤང་ཤེས་སྒྲིབ་རྟོག་པ་རྒྱུན་ཆགས་སུ་ལྡན་པའི་ཕྱིར་དང་། ས་བརྒྱད་པ་ཡན་ཆད་དུ་ལམ་གྱི་དངོས་པོ་རྒྱུན་མི་ཆད་དུ་ལྡན་པ་མ་ཡིན་པར་ཐལ། ས་བརྒྱད་པའི་རྗེས་ཐོབ་ཏུ་རང་རྒྱུད་ཀྱི་ཡིད་ཀྱི་རྣམ་པར་ཤེས་པ་ཤེས་སྒྲིབ་རྟོག་པའི་ངོ་བོར་སྐྱེས་པ་ཡིན་པའི་ཕྱིར་ཏེ། དེར་ཡིད་ཀྱི་རྣམ་པར་ཤེས་པར་གྱུར་པའི། ཤེས་སྒྲིབ་རྟོག་པ་རྒྱུན་ཆགས་སུ་ཡོད་པ་གང་ཞིག གང་ཟག་གཅིག་གི་རྒྱུད་ལ་ཡིད་ཀྱི་རྣམ་པར་ཤེས་པ་རྫས་གཞན་པ་གཉིས་ཅིག་ཆར་དུ་མི་འབྱུང་བ་གྲུབ་མཐའ་ལ་ཁས་ལེན་པའི་ཕྱིར། རང་ལུགས། འདིར་བསྟན་གྱི་ཟག་པ་ངོས་གཟུང་བ། དེ་དང་བཅས་མ་བཅས་ཀྱི་དོན། མཚན་ཉིད་བསྡུས་སྟེ་བསྟན་པའོ། །དང་པོ་ནི། འདིར་བསྟན་གྱི་ཟག་པ་གཟུང་འཛིན་ཐ་དད་དུ་སྣང་བའི་ཤེས་སྒྲིབ་རྟོག་པ་ཡིན་ཏེ། ཆོས་བཤེས་ཀྱི། རྣམ་རྟོག་དང་བཅས་པས་ཟག་བཅས་དང་། རྟོག་པ་དང་བྲལ་བས་ཟག་མེད་ཞེས་དང་། ཊཱི་ཀ་ལས། རྗེས་ཐོབ་ནི་ཟག་བཅས་ཞེས་བརྗོད་དེ། གཟུང་འཛིན་ཐ་དད་པ་ཅན་གྱི་ཤེས་སྒྲིབ་ཀྱི་རྣམ་རྟོག་དང་བཅས་པའི་ཕྱིར། མཉམ་བཞག་ནི་ཟག་མེད་ཅེས་བརྗོད་དེ། གཟུང་འཛིན་ཐ་དད་པ་ཅན་གྱི་ཤེས་སྒྲིབ་ཀྱི་རྣམ་རྟོག་མེད་པའི་ཕྱིར། ཞེས་སོ། །གཉིས་པ་ནི། ཟག་བཅས་བསྒོམ་ལམ་དང་། ཤེས་སྒྲིབ་རྟོག་པ་ངེས་པར་ལྷན་ཅིག་ཏུ་འཇུག་པའི་ཆ་ནས་དེ་དང་བཅས་པ་འཇོག་པ་མ་ཡིན་ཏེ། དག་པའི་རྗེས་ཐོབ་ཀྱི་གནས་སྐབས་སུ་ཤེས་སྒྲིབ་རྟོག་པ་རྒྱུན་ཆགས་སུ་འབྱུང་བའི་ངེས་པ་མེད་པའི་ཕྱིར། དེས་ན་ཤེས་སྒྲིབ་རྟོག་པའི་ས་བོན་ལ་ཤེས་སྒྲིབ་རྟོག་པའི་རིགས་འདྲ་ཕྱི་མ་འབྱུང་བའི་རྐྱེན་ཀུན་རྫོབ་ཀྱི་སྤྲོས་པ་སྣ་ཚོགས་འཛིན་སྟངས་ཀྱི་ཡུལ་དུ་བྱེད་པ་ནི་ཟག་པ་དང་བཅས་པའི་དོན་ཡིན་ལ། དེ་ལས་ལོག་པ་ནི་ཟག་པ་དང་བཅས་པ་མ་ཡིན་པའི་དོན་ཏོ། །གསུམ་པ་ནི། ཀུན་རྫོབ་བདེན་པ་ཡུལ་གྱི་གཙོ་བོར་བྱེད་པའི་ཐེག་ཆེན་གྱི་རྗེས་ལ་མངོན་རྟོགས། དང་པོའི་མཚན་ཉིད། མཚན་གཞི། ཐེག་ཆེན་གྱི་བསྒོམ་ལམ་རྗེས་ཐོབ་མཐའ་དག་གོ །དོན་དམ་བདེན་པ་ཡུལ་གྱི་གཙོ་བོར་བྱེད་པའི། ཐེག་ཆེན་གྱི་རྗེས་ལ་མངོན་རྟོགས། གཉིས་པའི་མཚན་ཉིད། མཚན་གཞི། ཐེག་ཆེན་གྱི་སྒོམ་ལམ་མཉམ་བཞག་མཐའ་དག་གོ །བཞི་པ་ལ་ཁ་ཅིག ཐེག་ཆེན་གྱི་བསྒོམ་ལམ་ལ་ཆུང་ངུའི་ཆུང་ངུ་ལ་སོགས་པ་དགུར་གྲངས་མ་ངེས་ཏེ། ས་དང་པོའི་རྗེས་ཐོབ་ཡེ་ཤེས་ཐེག་ཆེན་གྱི་སྒོམ་ལམ་ཡིན་ཀྱང་། དགུ་པོ་གང་རུང་མ་ཡིན་པའི་ཕྱིར། ཟེར། གྲངས་མེད་ལ་སོགས་བསྟན་པ་རྣམས། །ཞེས་པའི་གཞུང་དེ་ཐེག་ཆེན་གྱི་བསྒོམ་ལམ་གྱི་གྲངས་ངེས་ལ་རྩོད་པ་སྤོང་བྱེད་མ་ཡིན་པར་ཐལ། དེ་ནི་རྒྱུན་ཆགས་ཡིན་པའི་ཕྱིར། །ཞེས་སོགས་ཀྱིས་དེའི་གྲངས་ངེས་མ་བསྟན་པའི་ཕྱིར། རྟགས་ཁས་རང་ལུགས་ནི། ཐེག་ཆེན་གྱི་བསྒོམ་ལམ་ཆུང་ངུའི་ཆུང་ངུ་ལ་སོགས་པ་དགུར་གྲངས་ངེས་ཏེ། ཐེག་ཆེན་གྱི་བསྒོམ་ལམ་དེ་ས་གཉིས་པ་ནས་བཅུ་པའི་བར་རྒྱུན་ཆགས་སུ་འབྱུང་བའི་ཕྱིར། ཁྱབ་སྟེ། ས་གཉིས་པ་དང་། དེའི་ཆུང་ངུའི་ཆུང་ངུ་དོན་གཅིག་པ་ནས། ས་བཅུ་པ་དང་དེའི་ཆེན་པོའི་ཆེན་པོ་དོན་གཅིག་པའི་ཕྱིར། དེ་ནི་རྒྱུན་ཆགས་ཡིན་པའི་ཕྱིར། །ཞེས་སོགས་ཀྱི་དོན་ནོ། །གཉིས་པ་ནི། ས་གཉིས་པའི་རྗེས་ཐོབ་ཡེ་ཤེས་ཆོས་ཅན། ཐེག་ཆེན་གྱི་ཟག་བཅས་བསྒོམ་ལམ་ཡིན་ཏེ། ཀུན་རྫོབ་བདེན་པ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། ས་གཉིས་པའི་བར་ཆད་མེད་ལམ་ཆོས་ཅན། ཐེག་ཆེན་གྱི་ཟག་མེད་བསྒོམ་ལམ་ཡིན་ཏེ། དོན་དམ་བདེན་པ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་མཉམ་བཞག་གིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། གཉིས་པ་ལ། ཟག་བཅས་དང་། ཟག་མེད་བསྒོམ་ལམ་གཉིས། དང་པོ་ལ། མོས་པ་དང་། བསྔོ་བ་དང་། རྗེས་སུ་ཡི་རང་བསྒོམ་པ་དང་གསུམ། དང་པོ་ནི། མོས་པ་རང་གི་དོན་དང་ནི། །ཞེས་པའི་སྐབས་སུ། གཉིས་ཀྱི་དང་པོ། ཐེག་ཆེན་གྱི་མོས་པ་བསྒོམ་ལམ་ལ། མཚན་ཉིད། དབྱེ་བ། ས་མཚམས། ཕན་ཡོན་དང་བཞི། དང་པོ་ནི། ཡུམ་ཤེར་ཕྱིན་དོན་གསུམ་གྱི་འབྱུང་གནས་སུ་མོས་པ་བྱེད་པའི་རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས། འདིར་ཁ་ཅིག རྣམ་མཁྱེན་མོས་ཡུལ་དུ་བྱེད་པའི་མོས་པ་སྒོམ་ལམ་རྣལ་འབྱོར་མངོན་སུམ་མ་ཡིན་ཏེ། གལ་ཏེ་དེ་ཡིན་ན། དེ་ཆོས་ཅན། རྣམ་མཁྱེན་མངོན་སུམ་དུ་རྟོགས་པར་ཐལ། རྣམ་མཁྱེན་རྟོགས་པ་གང་ཞིག རྣལ་འབྱོར་མངོན་སུམ་ཡིན་པ་དང་། དེ་དོན་སྤྱིའི་ཚུལ་དུ་མི་རྟོགས་པའི་ཕྱིར། ཟེར། གཞན་དོན་དུ། རྣམ་མཁྱེན་ཐོབ་པར་འདོད་པའི་ཐེག་ཆེན་མཐོང་ལམ་པའི་དོན་དམ་སེམས་བསྐྱེད་ཆོས་ཅན། རྣམ་མཁྱེན་མངོན་སུམ་དུ་རྟོགས་པར་ཐལ། དེ་རྟོགས་པ་གང་ཞིག དེ་དོན་སྤྱིའི་ཚུལ་དུ་མ་རྟོགས་པའི་ཕྱིར། གཉིས་པ་ལ། རང་དོན། གཉིས་དོན། གཞན་དོན་མོས་པ་བསྒོམ་ལམ་དང་གསུམ། མཚན་ཉིད་ལ་ཁ་ཅིག མོས་པ་བསྒོམ་ལམ་གང་ཞིག ཡུམ་ཤེར་ཕྱིན་རང་དོན་ཕུན་ཚོགས་ཀྱི་འབྱུང་གནས་སུ་མོས་པར་བྱེད་པའི་འདུན་པ་མཚུངས་ལྡན་དང་བཅས་པ་དང་། དེ་གང་ཞིག གཉིས་དོན་ཕུན་ཚོགས་ཀྱི་དང་། དེ་གང་ཞིག གཞན་དོན་ཕུན་ཚོགས་ཀྱི་འབྱུང་གནས་སུ་མོས་པར་བྱེད་པའི་འདུན་པ་མཚུངས་ལྡན་དང་བཅས་པ། རིམ་བཞིན་མཚན་ཉིད་ཡིན་ཟེར། ཡུམ་ཤེར་ཕྱིན་དོན་གསུམ་ཀའི་འབྱུང་གནས་སུ་མོས་པར་བྱེད་པའི་ས་གཉིས་པའི་མོས་པ་བསྒོམ་ལམ་ཆོས་ཅན། གཞན་དོན་མོས་པ་བསྒོམ་ལམ་དུ་ཐལ། མཚན་ཉིད་དེའི་ཕྱིར། འདོད་ན། དག་པ་སས་བསྡུས་ཀྱི་མོས་པ་བསྒོམ་ལམ་དུ་ཐལ་ལོ། །གཉིས་པ་ཡང་དེས་ཁེགས། ཁ་ཅིག མོས་པ་བསྒོམ་ལམ་གང་ཞིག སྦྱོར་བས་རང་དོན་གཙོ་བོར་སྒྲུབ་པ་དང་། དེ་གང་ཞིག སྦྱོར་བས་རང་གཞན་གཉིས་ཀའི་དོན་གཙོ་བོར་སྒྲུབ་པ་དང་། དེ་གང་ཞིག སྦྱོར་བས་གཞན་དོན་གཙོ་བོར་སྒྲུབ་པ་ཟེར། གདུལ་བྱ་ལ་ཆོས་དངོས་སུ་འཆད་པའི་སྦྱོར་བ་ལ་བཞུགས་བཞིན་པའི་ས་གཉིས་པའི་མོས་པ་སྒོམ་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མ་ཡིན་པར་ཐལ། སྦྱོར་བས་གཞན་གཙོ་བོར་སྒྲུབ་པའི་ཕྱིར། ཆོས་ཅན་ཡིན་པའི་ཕྱིར། མཚན་ཉིད་གསུམ་པ་ཡང་དེས་ཁེགས། གཉིས་པ་ལ། ས་བརྒྱད་པར་གཞན་དོན་འབད་མེད་ལྷུན་གྲུབ་ཏུ་སྒྲུབ་པ་མ་ཡིན་པར་ཐལ། དེ་ན་སྦྱོར་བས་གཞན་དོན་གཙོ་བོར་སྒྲུབ་པའི་མོས་པ་བསྒོམ་ལམ་མེད་པའི་ཕྱིར་ཏེ། དེ་ཡིན་ན། སྦྱོར་བས་རང་གཞན་གཉིས་ཀའི་དོན་ཆ་མཉམ་དུ་སྒྲུབ་པས་ཁྱབ་པའི་ཕྱིར། རང་ལུགས། དང་པོའི་མཚན་ཉིད། མ་དག་སས་བསྡུས་ཀྱིས་མོས་པ་བསྒོམ་ལམ་གང་ཞིག ཡུམ་ཤེར་ཕྱིན་རང་དོན་ཕུན་ཚོགས་ཀྱི་འབྱུང་གནས་སུ་མོས་པ་བྱེད་པའི་འདུན་པ་མཚུངས་ལྡན་དང་བཅས་པ། དབྱེ་ན། རང་དོན་མོས་པ་བསྒོམ་ལམ་ཆུང་ངུའི་ཆུང་ངུ་ལ་སོགས་པ་དགུ། གཉིས་པའི་མཚན་ཉིད། ས་བཅུ་པའི་ཡེ་ཤེས་མ་སྐྱེས་གོང་གི་དག་པ་སའི་མོས་པ་བསྒོམ་ལམ་གང་ཞིག ཤེར་ཕྱིན་དོན་གཉིས་ཕུན་ཚོགས་ཀྱི་འབྱུང་གནས་སུ་མོས་པ་བྱེད་པའི་འདུན་པ་མཚུངས་ལྡན་དང་བཅས་པ་དབྱེ་ན། དགུ། གསུམ་པའི་མཚན་ཉིད། ས་བཅུ་པས་བསྡུས་པའི་མོས་པ་བསྒོམ་ལམ་གང་ཞིག ཤེར་ཕྱིན་གཞན་དོན་ཕུན་ཚོགས་ཀྱི་འབྱུང་གནས་སུ་མོས་པར་བྱེད་པའི་འདུན་པ་མཚུངས་ལྡན་དང་བཅས་པ། དབྱེ་ན། གཞན་དོན་མོས་པ་བསྒོམ་ལམ་ཆུང་ངུའི་ཆུང་ངུ་ལ་སོགས་པ་དགུ། འདི་དག་ཀྱང་མཚོན་བྱེད་དཔེའི་སྒོ་ནས་ཆུང་འབྲིང་ཆེན་པོར་བཞག་པ་ཡིན་གྱི། དང་པོར་སྐྱེ་བ་ལ་ཆུང་ངུ་། བར་དུ་སྐྱེ་བ་ལ་འབྲིང་། ཐ་མར་སྐྱེ་བ་ལ་ཆེན་པོར་བཞག་པ་ནི་མ་ཡིན་ཏེ། གང་ཟག་གཅིག་གི་རྒྱུད་ལ་མཚོན་བྱེད་དཔེ་དགུ་ཅིག་ཆར་དུ་ཡོད་པ་ལ་འགལ་བ་མེད་པའི་ཕྱིར། གསུམ་པ་ལ། དགག་བཞག་སྤངས་གསུམ། དང་པོ་ལ་ཁ་ཅིག རང་དོན་མོས་པ་བསྒོམ་ལམ་ཚོགས་སྦྱོར་གྱི་གནས་སྐབས། གཉིས་པ་མ་དག་པ། གསུམ་པ་དག་ས་ན་ཡོད་ཟེར་བ་མི་འཐད་དེ། ཚོགས་སྦྱོར་གྱི་གནས་སྐབས་ན་ཟག་མེད་བསྒོམ་ལམ་སྔོན་སོང་གི་མཁྱེན་པ་ཡོད་པ་ཐལ་བ་དང་། བསམ་གཏན་གྱི་སྙོམས་འཇུག་གིས་བསྡུས་པའི་འཇིག་རྟེན་པའི་བསྒོམ་ལམ་ཡིན་ན། སྒོམ་ལམ་ཡིན་དགོས་པར་ཐལ། ས་མཚམས་དང་པོ་དེ་འཐད་པའི་ཕྱིར། འདོད་ན། ལམ་མ་ཞུགས་ན་སྒོམ་ལམ་ཡོད་པར་ཐལ་ལོ། །ཁ་ཅིག རང་དོན་མོས་པ་སྒོམ་ལམ་ཆུང་ངུ་ས་གཉིས་པ་ནས་ཡོད་པ་ནས་ཆེན་པོའི་ཆེན་པོ་ས་བཅུ་པ་ན་ཡོད། དེ་བཞིན་དུ་ཕྱི་མ་གཉིས་ཀྱི་ཆུང་ངུའི་ཆུང་ངུ་ས་གཉིས་པ་ནས། ཆེན་པོའི་ཆེན་པོ་བཅུ་པའི་བར་དུ་ཡོད་ཟེར། རྗེས་ཐོབ་ཏུ་གཞན་དོན་བྱེད་ཚུལ་སངས་རྒྱས་དང་ཚུལ་མཚུངས་པའི་མ་དག་པའི་བྱང་སེམས་ཡོད་པར་ཐལ། གཞན་དོན་མོས་པ་བསྒོམ་ལམ་རྒྱུད་ལྡན་གྱི་མ་དག་པའི་བྱང་སེམས་ཡོད་པའི་ཕྱིར། སྦྱོར་བས་རང་དོན་གཙོ་བོར་སྒྲུབ་པའི་ས་བཅུ་པའི་བྱང་སེམས་ཡོད་པར་ཐལ། རང་དོན་མོས་པ་སྒོམ་ལམ་རྒྱུད་ལྡན་གྱི་དེ་ཡོད་པའི་ཕྱིར། གཉིས་པ་རང་ལུགས། དང་པོ་ས་གཉིས་པ་ནས་བདུན་པའི་བར་དུ་ཡོད་དེ། དེར་ཉོན་ཡིད་ཀྱི་བག་ལ་ཉལ་རགས་པ་གནས་མ་གྱུར་པའི་སྟོབས་ཀྱིས་སྦྱོར་བས་རང་དོན་གཙོ་བོ་སྒྲུབ་པའི་རིགས་སུ་གནས་པའི་ཕྱིར། འགྲེལ་ཆེན་ལས། བདག་ཏུ་ང་རྒྱལ་བའི་ས་བོན་མ་ཟད་པ་ཉིད་ཀྱིས་དང་པོ་ཁོ་ན་རང་གི་དོན་གྱི་མོས་པ་ཞེས་སོ། །གཉིས་པ་ས་དགུ་པའི་གནས་སྐབས་ན་ཡོད་དེ། སྦྱོར་བས་རང་གཞན་གཉིས་ཀའི་དོན་འབད་མེད་དུ་སྒྲུབ་ནུས་ཤིང་། གདུལ་བྱ་གཞན་ངོར་རྗེས་ཐོབ་ཏུ་སེམས་ཅན་གྱི་དོན་བྱེད་ཚུལ་སངས་རྒྱས་དང་ཚུལ་མཚུངས་པ་མ་ཐོབ་པའི་ཕྱིར། རང་དང་གཞན་མཉམ་པ་ཉིད་ཀྱིས། རང་དང་གཞན་གྱི་དོན་མོས་པ་རྣམ་པ་དགུ་བསྟན་ཟིན་ནས། ཞེས་སོ། །གསུམ་པ། ས་བཅུ་པ་ན་ཡོད་དེ། དེར་རྗེས་ཐོབ་ཏུ་གདུལ་བྱ་གཞན་ངོར་སེམས་ཅན་གྱི་དོན་བྱེད་ཚུལ་སངས་རྒྱས་དང་ཚུལ་མཚུངས་པའི་ཕྱིར་ཏེ། རྒྱུད་བླར། བྱང་ཆུབ་སེམས་དཔའི་ཚུལ་འདི་ནི། །རྗེས་ཐོབ་དེ་བཞིན་གཤེགས་རྣམས་དང་། །སེམས་ཅན་ཡང་དག་སྒྲོལ་བ་ལ། །འཇིག་རྟེན་དུ་ནི་མཉམ་པ་ཉིད། །ཅེས་སོ། །སྤངས་རྟོགས་ཀྱི་ངོས་ནས་མཉམ་པ་མ་ཡིན་ཏེ། ས་གཞི་དང་རྡུལ་ཕྲན་གྱི་ཁྱད་པར་དང་། རྒྱ་མཚོ་དང་བ་གླང་གི་རྨིག་རྗེས་ཀྱི་ཆུས་མཚོན་པའི་ཁྱད་པར་ཡོད་པའི་ཕྱིར་ཏེ། དེ་ལྟ་མོད་ཀྱི་ས་རྡུལ་དང་། །རྒྱ་མཚོ་བ་གླང་རྨིག་རྗེས་ཀྱི། །ཁྱད་པར་གང་ཡིན་སངས་རྒྱས་དང་། །བྱང་ཆུབ་སེམས་པའི་ཁྱད་དེ་ཉིད། །ཞེས་སོ། །འདིར་ཊཱི་ཀ་ལས། མ་དག་ས་བདུན་གྱི་རྗེས་ཐོབ་ཀྱིས་བསྡུས་ཏེ། ཉོན་ཡིད་མ་སྤངས་པས་ང་རྒྱལ་ཕྲ་མོ་འབྱུང་བའི་ཕྱིར། ཞེས་དང་། འགྲེལ་ཆེན་ལས། བདག་ཏུ་ང་རྒྱལ་བའི་ས་བོན་མ་ཟད་པ་ཉིད་ཀྱིས། །ཞེས་གསུངས་པ་ནི་སྒྲ་ཇི་བཞིན་པ་མ་ཡིན་ནོ། །དོན་གཞན་ལ་དགོངས་ནས་གསུངས་པའི་ཕྱིར། ཇི་ལྟར་གསུངས་ན། སྤྱིར་ཉོན་ཡིད་སྤོང་ཚུལ་དེ་ལ་ངོ་བོ་ས་བོན་དང་བཅས་པ་སྤངས་པ། དེའི་བག་ལ་ཉལ་རགས་པ་སྤངས་པ། དེའི་བག་ཆགས་ཕྲ་ཞིང་ཕྲ་བ་སྤངས་པ་དང་གསུམ་ཡོད། དང་པོ་ས་དང་པོ་ནས་ཐོབ་སྟེ། དེར་ཁམས་གསུམ་གྱིས་ཉོན་མོངས་པ་ཟད་པར་སྤངས་པའི་ཕྱིར། གཉིས་པ་ས་བརྒྱད་པ་ནས་ཐོབ་སྟེ། དེར་ཉོན་ཡིད་ཀྱི་བག་ཆགས་རགས་པ་གནས་གྱུར་པའི་སྟོབས་ཀྱིས་མི་རྟོག་ཡེ་ཤེས་ལ་དབང་བསྒྱུར་ཐོབ་པའི་ཕྱིར། གསུམ་པ་སངས་རྒྱས་ཀྱི་སར་ཐོབ་སྟེ། དེར་དེའི་བག་ཆགས་ཕྲ་མོ་གནས་གྱུར་པའི་སྟོབས་ཀྱིས་མཉམ་ཉིད་ཡེ་ཤེས་ཐོབ་པའི་ཕྱིར། དེས་ན། ཊཱི་ཀ་དང་། འགྲེལ་ཆེན་ལས་བཤད་པ་ནི། གནས་གྱུར་གཉིས་པ་ལ་དགོངས་སོ། །གསུམ་པ་ལ། ཁ་ཅིག ས་གཉིས་པའི་རང་དོན་མོས་པ་སྒོམ་ལམ་ཆེན་པོའི་ཆེན་པོ་ཆོས་ཅན། སྒོམ་ལམ་ཆེན་པོར་ཐལ། རང་དོན་མོས་པ་སྒོམ་ལམ་ཆེན་པོ་ཡིན་པའི་ཕྱིར། འདོད་ན། མ་ཡིན་པར་ཐལ། དེ་ཆུང་ངུའི་ཆུང་ངུ་ཡིན་པའི་ཕྱིར། ས་གཉིས་པ་ཡེ་ཤེས་ཡིན་པའི་ཕྱིར། ས་བཅུ་པའི་གཞན་དོན་མོས་པ་སྒོམ་ལམ་ཆུང་ངུ་ཆོས་ཅན། སྒོམ་ལམ་ཆུང་ངུར་ཐལ། གཞན་དོན་མོས་པ་སྒོམ་ལམ་ཆུང་ངུ་ཡིན་པའི་ཕྱིར། འདོད་ན། མ་ཡིན་པར་ཐལ། དེ་ཆེན་པོའི་ཆེན་པོ་ཡིན་པའི་ཕྱིར། ཞེ་ན། ས་བཞི་པའི་ཡེ་ཤེས་ཆོས་ཅན། སྒོམ་ལམ་ཆེན་པོར་ཐལ། དེ་ཆུང་ངུའི་ཆེན་པོ་ཡིན་པའི་ཕྱིར། ཁྱབ་པ་ཁས། འདོད་ན་མ་ཡིན་པར་ཐལ། དེ་ཆུང་ངུ་ཡིན་པའི་ཕྱིར་ཏེ། ཆུང་ངུ་སྐོར་གསུམ་གྱི་ནང་ཚན་ཡིན་པའི་ཕྱིར། གཉིས་པ་ལ། ས་བརྒྱད་པའི་ཡེ་ཤེས་ཆོས་ཅན། སྒོམ་ལམ་ཆུང་ངུར་ཐལ། དེ་ཆེན་པོའི་ཆུང་ངུ་ཡིན་པའི་ཕྱིར། འདོད་ན་མ་ཡིན་པར་ཐལ། ཆེན་པོ་སྐོར་གསུམ་གྱི་ནང་ཚན་ཡིན་པའི་ཕྱིར། བཞི་པ་ལ། མཚན་ཉིད། དབྱེ་བ། ས་མཚམས་དང་གསུམ། དང་པོ་ནི། རང་གི་རྒྱུར་གྱུར་པའི་མོས་པ་སྒོམ་ལམ་ངོ་བོ་ཇི་ལྟ་བ་བཞིན་དུ་སྒོམ་སྟོབས་ཀྱིས་ཐོབ་པའི་དགེ་ལེགས། དབྱེ་ན། བསྟོད་པའི་ཕན་ཡོན་དགུ། བཀུར་བའི་ཕན་ཡོན་དགུ། བསྔགས་པའི་ཕན་ཡོན་དགུ་སྟེ་ཉེར་བདུན། དེ་ཡང་བསྟོད་པའི་ཕན་ཡོན་ནི་རང་དོན་མོས་པའི་བཀུར་བ་ནི་གཉིས་དོན་མོས་པའི། བསྔགས་པའི་ནི། གཞན་དོན་མོས་པའི་ཕན་ཡོན་ནོ། །གསུམ་པ་ནི། མོས་པ་སྒོམ་ལམ་སྐད་ཅིག་མ་གཉིས་པ་ནས་སངས་རྒྱས་སའི་བར་དུའོ། །གཉིས་པ་ནི། མོས་པ་སྒོམ་ལམ་ཆོས་ཅན། ཁྱོད་ལ་དབྱེ་ན་རྣམ་པ་གསུམ་དུ་ཡོད་དེ། ཁྱོད་ལ་དབྱེ་ན་རང་དོན་མོས་པ་སྒོམ་ལམ། གཉིས་དོན་མོས་པ་སྒོམ་ལམ། གཞན་དོན་མོས་པ་སྒོམ་ལམ་རྣམས་སུ་ཡོད་པའི་ཕྱིར། གཉིས་པ་ནི། ཡོངས་སུ་བསྔོ་བ་ཁྱད་པར་ཅན། །ཞེས་སྐབས་སུ། གཉིས་ཀྱི་དང་པོ། ཐེག་ཆེན་གྱི་བསྔོ་བ་སྒོམ་ལམ་ལ། མཚན་ཉིད། དབྱེ་བ། ཞར་བྱུང་བསྔོ་བའི་རྣམ་བཞག་དང་གསུམ། དང་པོ་ནི། རང་གི་དགེ་རྩ་རྫོགས་པའི་བྱང་ཆུབ་ཏུ་བསྔོ་བར་བྱེད་པའི་རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས། གཉིས་པ་ལ། ས་མཚམས་དང་། ཡུལ་གྱི་སྒོ་ནས་དབྱེ་བ་གཉིས། དང་པོ་ལ། མ་དག་ས་དང་། དག་པ་སས་བསྡུས་ཀྱི་བསྔོ་བ་སྒོམ་ལམ་གཉིས། གཉིས་པ་ལ། མོས་པ་ཁྱད་པར་ཅན་གྱི། མི་དམིགས་པའི། ཕྱིན་ཅི་མ་ལོག་པའི། དབེན་པའི། དགེ་ཚོགས་ཀྱི་རང་བཞིན་དྲན་པའི། ཐབས་ལ་མཁས་པའི། མཚན་མ་མེད་པའི། སངས་རྒྱས་ཀྱིས་སྣང་བའི། ཁམས་གསུམ་པར་མ་གཏོགས་པའི། དཔེ་ཆུང་ངུས་མཚོན་པའི། དཔེ་འབྲིང་གིས་མཚོན་པའི། དཔེ་ཆེན་པོས་མཚོན་པའི་བསྔོ་བ་སྒོམ་ལམ་དང་བཅུ་གཉིས། གསུམ་པ་ལ། མཚན་ཉིད། དབྱེ་བ། ཁྱད་ཆོས་དང་གསུམ། དང་པོ་ནི། རང་གཞན་གྱི་དགེ་རྩ་འབྲས་བུ་ཁྱད་པར་ཅན་དུ་སྒྲུབ་པར་བྱེད་པའི་འདུན་པ་མཚུངས་ལྡན་དང་བཅས་པ་སྟེ། རྒྱན་ལས། བརྟན་པ་རྣམས་ཀྱི་སྨོན་ལམ་ནི། །སེམས་པ་འདུན་དང་བཅས་པ་སྟེ། །ཞེས་སོ། །བསྔོ་བ་དང་སྨོན་ལམ་དོན་གཅིག་མིང་གི་རྣམ་གྲངས་སོ། །གཉིས་པ་ལ། མངོན་མཐོའི་དང་ངེས་ལེགས་ཀྱི་བསྔོ་བ་གཉིས། དང་པོ་ནི། འཁོར་བའི་ཕུན་ཚོགས་ཐོབ་པར་འདོད་པའི་འདུན་པ་མཚུངས་ལྡན་དང་བཅས་པའོ། །གཉིས་པ་ནི། འཁོར་བ་སྤངས་པའི་ཐར་པ་དོན་གཉེར་གྱི་འདུན་པ་མཚུངས་ལྡན་དང་བཅས་པའོ། །དབྱེ་ན། ཐེག་དམན་དང་། ཐེག་ཆེན་གྱི་བསྔོ་བ་གཉིས། དང་པོ་ནི། རང་དོན་དུ་འཁོར་བ་སྤངས་པའི་ཐར་པ་དོན་གཉེར་གྱི་འདུན་པ་མཚུངས་ལྡན་དང་བཅས་པ་ལྟ་བུ། གཉིས་པ་ནི། གཞན་དོན་དུ་འཁོར་བ་སྤངས་པའི་ཐར་པ་དོན་གཉེར་གྱི་འདུན་པ་མཚུངས་ལྡན་དང་བཅས་པ་ལྟ་བུའོ། །གསུམ་པ་ལ། གང་བསྔོ་བའི་དགེ་རྩ། གང་དུ་བསྔོ་བའི་ས། གང་གིས་བསྔོ་བའི་གང་ཟག ཇི་ལྟར་བསྔོ་བའི་ཚུལ། དེ་ལྟར་བསྔོས་པའི་དགོས་པ། བསྔོ་བ་འགྲུབ་པར་བྱེད་པའི་དཔང་པོ་དང་དྲུག དང་པོ་ལ། ཁ་ཅིག ཆོས་ཉིད་བསྔོ་རྒྱུའི་དགེ་རྩ་ཡིན་ཏེ། རྡོ་རྗེ་རྒྱལ་མཚན་གྱི་བསྔོ་བའི་མདོ་ལས། འགྲོ་ཀུན་དགེ་བ་ཇི་སྙེད་ཡོད་པ་དང་། །ཞེས་པ་དེས། ཆོས་ཉིད་གདོད་མ་ནས་ཡོད་པའི་བསྔོ་རྒྱུའི་དགེ་རྩ་བསྟན་པའི་ཕྱིར། ཟེར། གནས་སྐབས་དགེ་རྩ་འཆད་པའི་གང་ཟག་གཞི་མ་གྲུབ་པར་ཐལ། དམ་བཅའ་དེའི་ཕྱིར། འགྲོ་ཀུན་ཞེས་པའི་ཚིག་གི་ཁྱད་པར་སྨྲོས་པ་དགོས་མེད་དུ་ཐལ། ཕྱི་རོལ་བུམ་སྣམ་སོགས་ཀྱི་ཆོས་ཉིད་ཀྱང་བསྔོ་རྒྱུའི་དགེ་རྩར་མཚུངས་པའི་ཕྱིར། ཆོས་ཉིད་ཆོས་ཅན། ཁྱོད་བྱང་ཆུབ་ཏུ་བསྔོས་པ་ལས་གོང་འཕེལ་དུ་འགྱུར་བར་ཐལ། བསྔོ་རྒྱུའི་དགེ་རྩ་ཡིན་ཕྱིར། མ་ཁྱབ་ན། བྱང་ཆུབ་ཏུ་བསྔོས་པ་དོན་མེད་དུ་འགྱུར། རྩ་བར་འདོད་ན། འདུས་བྱས་སུ་ཐལ་ལོ། །རབ་དབྱེ་ལས། ཆོས་དབྱིངས་དགེ་བར་བྱས་ནས་ནི། །དེ་ལ་བསྔོ་བའི་རྒྱུར་བྱེད་པ། །བསྔོ་བས་འགྱུར་ན་འདུས་བྱས་འགྱུར། །མི་འགྱུར་བསྔོ་བ་དོན་མེད་ཡིན། །ཞེས་སོ། །མདོའི་དོན་ནི། འགྲོ་བ་ཀུན་གྱི་དགེ་བ་ཇི་སྙེད་ཡོད་པ་ཞེས་པས་མདོར་བསྟན། སྔར་བྱས་པ། མ་འོངས་པ་ན་བྱེད་པར་འགྱུར་བ། ད་ལྟར་བྱེད་བཞིན་པ་གསུམ་དམིགས་བསལ་དུ་བྱས་པ་ནི་རྒྱས་བཤད་ཡིན་ཏེ། རབ་དབྱེ་ལས། དེས་ན་གཞུང་དེའི་དགོངས་པ་ནི། །ལེགས་པར་བཤད་ཀྱིས་འདི་ལྟར་བཟུང་། །འགྲོ་བ་ཀུན་གྱིས་བྱས་པ་ཡི། །དགེ་བ་ཇི་སྙེད་ཡོད་པ་ཞེས། །བྱ་བའི་སྒྲ་ནི་སྤྱིར་བསྟན་ཡིན། །བྱས་དང་བྱེད་འགྱུར་བྱེད་པ་ཞེས། །དུས་གསུམ་དབྱེ་བ་དམིགས་བསལ་ཡིན། །ཞེས་སོ། །དེས་ན། རྟེན་གྱི་གང་ཟག་རང་གཞན་གཉིས་ཀའི་རྒྱུད་ལ་ཡོད་པ། དུས་འདས་མ་འོངས་ད་ལྟ་བས་བསྡུས་པ། ངོ་བོ་སྦྱིན་པ་ཚུལ་ཁྲིམས་སྒོམ་པ་ལས་བྱུང་བའི་དགེ་བ་ཇི་སྙེད་ཡོད་པ་བསྔོ་རྒྱུའི་དགེ་བའོ། །གཉིས་པ་ལ། འཇིག་རྟེན་པའི། ཐེག་དམན་གྱི་སར། བླ་མེད་བྱང་ཆུབ་ཏུ་བསྔོ་བ་དང་གསུམ། དང་པོ་ནི། དགེ་རྩ་ཇི་སྙེད་བསགས་པ་རྣམས་འཁོར་བའི་ཕུན་ཚོགས་ཙམ་ཐོབ་ཕྱིར་དུ་བསྔོ་བ་ལྟ་བུ། གཉིས་པ་ནི། དགེ་རྩ་རྣམས་རང་ཉིད་གཅིག་པུས་འཁོར་བ་སྤངས་པའི་མྱང་འདས་ཐོབ་ཕྱིར་དུ་བསྔོ་བ་ལྟ་བུའོ། །གསུམ་པ་ནི། དགེ་རྩ་རྣམས་སེམས་ཅན་ཐམས་ཅད་བྱང་ཆུབ་ཐོབ་ཕྱིར་བསྔོ་བ་ལྟ་བུའོ། །གསུམ་པ་ནི། ཚུལ་ཁྲིམས་དང་འབྲས་བུ་ལ་དོན་གཉེར་གྱི་འདུན་པ་དྲག་པོ་ཡོད་པའི་གང་ཟག་གིས་སྐུ་གསུང་ཐུགས་ཀྱི་རྟེན་ཁྱད་པར་ཅན་ཡོད་པའི་གནས་སུ་བསྔོས་ན་འགྲུབ་སྟེ། ཚུལ་ཁྲིམས་ལྡན་པས་སྨོན་པ་འགྲུབ། །ཆོས་རྣམས་ཐམས་ཅད་རྐྱེན་བཞིན་དུ། །འདུན་པའི་རྩེ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །འབྲས་བུའང་དེ་འདྲ་ཉིད་དུ་སྨིན། །ཞེས་དང་། རིང་བསྲེལ་ཅན་གྱི་མཆོད་རྟེན་དྲུང་། །བདེ་བར་གཤེགས་པས་བསྔགས་པས་འགྲུབ། །ཅེས་སོ། །བཞི་པ་ནི། གང་བསྔོ་བའི་དགེ་རྩ། གང་དུ་བསྔོ་བའི་ས། གང་གིས་བསྔོ་བའི་གང་ཟག་རྣམས་དོན་དམ་པར་མི་དམིགས་ཤིང་ཀུན་རྫོབ་ཏུ་སྣང་ཆ་མ་དོར་བ་སྟེ། བདེན་གཉིས་ཟུང་འཇུག་གི་རྣམ་པས་བསྔོ་བར་བྱེད་དགོས་ཏེ། མདོ་ལས། དེ་བཞིན་ཉིད་ཀྱི་རང་བཞིན་ཅི་འདྲ་དང་། །དེ་བཞིན་ཉིད་ཀྱི་ངང་ཚུལ་ཅི་འདྲ་དང་། །དེ་བཞིན་ཉིད་ཀྱི་ཆོས་ཉིད་ཅི་འདྲ་དང་། །དེ་འདྲར་ལས་རྣམས་ཀུན་ཀྱང་ཡོངས་སུ་བསྔོ། །ཞེས་དང་། རྒྱན་ལས། ཡོངས་སུ་བསྔོ་བ་ཁྱད་པར་ཅན། །དེ་ཡི་བྱེད་པ་མཆོག་ཡིན་ནོ། །དེ་ནི་དམིགས་མེད་རྣམ་པ་ཅན། །ཞེས་དང་། རབ་དབྱེ་ལས། ཆོས་ཉིད་སྤྲོས་བྲལ་ངང་ནས་ནི། །དགེ་བ་ཇི་སྙེད་བྱས་པ་རྣམས། །འགྲུབ་བམ་གལ་ཏེ་མི་འགྲུབ་ཀྱང་། །འགྲོ་བའི་དོན་དུ་བསྔོ་བྱེད་ན། །བྱང་ཆུབ་སེམས་དཔའི་བློ་སྦྱོང་ཡིན། །ཞེས་སོ། །ལྔ་པ་ནི། དགེ་རྩ་མི་ཟད་ཅིང་གོང་ནས་གོང་དུ་འཕེལ་བའི་ཆེད་ཡིན་ཏེ། བྱང་ཆུབ་ཏུ་བསྔོས་པའི་དགེ་རྩ་རྣམས་ཁོང་ཁྲོ་ལོག་ལྟ་སོགས་ཀྱིས་འཇོམས་པར་མི་ནུས་ལ། མ་བསྔོས་ན་དེ་གཉིས་ཀྱིས་འཇོམས་ནུས་པའི་ཕྱིར། དང་པོ་ཡིན་ཏེ། བློ་གྲོས་རྒྱ་མཚོའི་མདོ་ལས། ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང་། །རྒྱ་མཚོ་མ་ཟད་བར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོས་དགེ་བ་ཡང་། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་དང་། དོན་གསལ་ལས། སེམས་ཅན་ཐམས་ཅད་ཀྱི་དོན་དུ་མི་ཟད་པར་བྱ་བའི་ཕྱིར། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་བསྔོ་བ་རྣམ་པ་བཅུ་གཉིས་བྱེད་དོ། །ཞེས་སོ། །གཉིས་པ་ཡིན་ཏེ། སྤྱོད་འཇུག་ལས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་སྤྱད་གང་ཡིན་དེ་ཀུན་ཡང་། །ཁོང་ཁྲོ་གཅིག་གིས་འཇོམས་པར་བྱེད། །ཅེས་དང་། ལོག་པར་ལྟ་བས་རྩ་བ་གཅོད། །ཅེས་སོ། །དྲུག་པ་ནི། མདུན་གྱི་ནམ་མཁར་རྩ་རྒྱུད་ཀྱི་བླ་མ་སངས་རྒྱས་བྱང་ཆུབ་སེམས་དཔའི་ཚོགས་རྣམས་མངོན་སུམ་དུ་བཞུགས་པར་མོས་པ་བྱ་སྟེ། རང་གིས་གྱུར་ཅིག་དང་། ཤོག་ཅིག་གི་ཚིག་རྣམས་བརྗོད་པའི་ཚེ། དེ་རྣམས་ཀྱིས་ཀྱང་མཐུན་འགྱུར་བྱེད་པར་མོས་པ་ཡིན་ནོ། །གཉིས་པ་ནི། ས་གཉིས་པའི་རྗེས་ཐོབ་ཡེ་ཤེས་ཆོས་ཅན། བསྔོ་བ་སྒོམ་ལམ་ཡིན་ཏེ། རང་གཞན་གྱི་དགེ་རྩ་བླ་མེད་རྫོགས་བྱང་དུ་བསྔོ་བར་བྱེད་པའི་རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར་འདིར་བསྟན་བསྔོ་བ་སྒོམ་ལམ་ཆོས་ཅན། ཁྱོད་ལ་དབྱེ་ན་རྣམ་པ་བཅུ་གཉིས་ཡོད་དེ། ཁྱོད་ཀྱི་ཡུལ་དེ་ལ་བཅུ་གཉིས་ཡོད་པའི་རྒྱུ་མཚན་གྱིས་ཁྱོད་ལ་བཅུ་གཉིས་སུ་དབྱེ་བ་ཡིན་པའི་ཕྱིར། གསུམ་པ་ནི། ཐབས་དང་མི་དམིགས་པ་དག་གི །ཞེས་སྐབས་སུ། གཉིས་ཀྱི་དང་པོ། རྗེས་སུ་ཡི་རང་སྒོམ་ལམ་ལ། །མཚན་ཉིད། དབྱེ་བ། དོགས་གཅོད་དང་གསུམ། དང་པོ་ནི། རང་གཞན་གྱི་དགེ་རྩ་ལ་དགའ་བ་ཡང་དག་པར་སྒོམ་པར་བྱེད་པའི་ཚོར་བ་ཡིད་བདེ་མཚུངས་ལྡན་དང་བཅས་པའི། རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས། གཉིས་པ་ལ། མ་དག་ས་དང་། དག་སས་བསྡུས་པའི་རྗེས་སུ་ཡི་རང་གཉིས། གསུམ་པ་ལ། ཁ་ཅིག མོས་བསྔོ་རྗེས་སུ་ཡི་རང་གསུམ་འགལ་ཏེ། དེ་གསུམ་གྱི་འཛིན་སྟངས་འགལ་བའི་ཕྱིར། ཟེར། འོ་ན། རྣམ་མཁྱེན་དོན་གསུམ་གྱི་འབྱུང་གནས་སུ་མོས་པར་བྱེད་པའི་བསྔོ་བ་སྒོམ་ལམ་ཆོས་ཅན། མོས་པ་སྒོམ་ལམ་མ་ཡིན་པར་ཐལ། བསྔོ་བ་སྒོམ་ལམ་ཡིན་པའི་ཕྱིར། འདོད་ན། ཡིན་པར་ཐལ། རྣམ་མཁྱེན་དོན་གསུམ་གྱི་འབྱུང་གནས་སུ་མོས་པར་བྱེད་པའི་ཐེག་ཆེན་གྱི་ཟག་བཅས་སྒོམ་ལམ་ཡིན་པའི་ཕྱིར། དགེ་རྩ་རྫོགས་བྱང་དུ་བསྔོ་བར་བྱེད་པའི་རྗེས་སུ་ཡི་རང་བསྒོམ་ལམ་དེ། བསྔོ་བ་སྒོམ་ལམ་མ་ཡིན་པར་ཐལ། རྗེས་སུ་ཡི་རང་སྒོམ་ལམ་ཡིན་པའི་ཕྱིར། འདོད་ན། ཡིན་པར་ཐལ། དགེ་རྩ་རྫོགས་བྱང་དུ་བསྔོ་བར་བྱེད་པའི་ཐེག་ཆེན་གྱི་ཟག་བཅས་སྒོམ་ལམ་ཡིན་པའི་ཕྱིར། རང་ལུགས། དེ་གསུམ་མི་འགལ་ཏེ། ཐེག་ཆེན་གྱི་ཟག་བཅས་སྒོམ་ལམ་ཐམས་ཅད་བསྔོ་བ་སྒོམ་ལམ་གྱི་ནང་དུ་འདུས་པའི་ཕྱིར་ཏེ། དེ་ཐམས་ཅད་བྱང་ཆུབ་དོན་གཉེར་གྱི་འདུན་པས་ཟིན་པའི་སྒོམ་ལམ་ཡིན་པའི་ཕྱིར། ཡིན་ཁྱབ་མཉམ་ཡང་མ་ཡིན་ཏེ། །ཚོར་བ་བཏང་སྙོམས་དང་མཚུངས་ལྡན་གྱི་མོས་བསྔོ་གཉིས་རྗེས་སུ་ཡི་རང་སྒོམ་ལམ་མ་ཡིན་པའི་ཕྱིར། གཉིས་པ་ནི། རང་གཞན་གྱི་དགེ་བ་ལ་དགའ་བ་ཡང་དག་པར་སྒོམ་པའི་ས་གཉིས་པའི་རྗེས་ཐོབ་ཡེ་ཤེས་ཆོས་ཅན། རྗེས་སུ་ཡི་རང་སྒོམ་ལམ་ཡིན་ཏེ། རང་གཞན་གྱི་དགེ་བ་ལ་དམིགས་ནས་དགའ་སྤྲོ་རྒྱ་ཆེན་པོ་དང་ལྡན་པའི་རྗེས་ཐོབ་ཀྱིས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། གཉིས་པ་ལ། བསྒྲུབ་པ་སྒོམ་ལམ་དང་། རྣམ་དག་སྒོམ་ལམ་གཉིས། དང་པོ་ནི། དེ་ཡི་ངོ་བོ་ཉིད་མཆོག་ཉིད། །ཅེས་སྐབས་སུ། གཉིས་ཀྱི་དང་པོ། ཐེག་ཆེན་གྱི་སྒྲུབ་པ་སྒོམ་ལམ་ལ། མཚན་ཉིད་དང་། དབྱེ་བ་གཉིས། དང་པོ་ལ་ཁ་ཅིག སྒོམ་སྤངས་ཤེས་སྒྲིབ་དངོས་སུ་སྤོང་བར་བྱེད་པའི་ཐེག་ཆེན་གྱི་རྗེས་ལ་མངོན་རྟོགས་དང་། དེའི་ས་བོན་དངོས་སུ་སྤོང་བའི་ཟེར་ན། དང་པོ་ལ། ཐེག་ཆེན་གྱི་སྒོམ་ལམ་གྱི་སྐྱོན་བརྗོད་པ་ཡང་ཡོད། གཉིས་པ་ལ། རྒྱུན་མཐའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མ་ཡིན་པར་ཐལ། དེ་སྤངས་ཟིན་པའི་ཕྱིར་ཏེ། སྒོམ་སྤངས་རྟོག་པ་ཟད་པར་སྤངས་པའི་མཁྱེན་པ་ཡིན་པའི་ཕྱིར། རང་ལུགས། སྒོམ་སྤང་ཤེས་སྒྲིབ་ཀྱི་སྤོང་བ་གཉེན་པོས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས། འདི་དང་ཐེག་ཆེན་གྱི་སྒོམ་ལམ་བར་ཆད་མེད་ལམ་དོན་གཅིག གཉིས་པ་ལ། ས་མཚམས་ཀྱི་སྒོ་ནས་དབྱེ་ན། མ་དག་ས་དང་། དག་པ་སས་བསྡུས་ཀྱི་སྒྲུབ་པ་སྒོམ་ལམ་གཉིས། སྤང་བྱའི་སྒོ་ནས་དབྱེ་ན། སྒོམ་སྤངས་ཀྱི་ས་བོན་དང་། གནས་ངན་ལེན་དངོས་སུ་སྤོང་བའི་གྲུབ་པ་སྒོམ་ལམ་གཉིས། གཉིས་པ་ནི། ས་གཉིས་པའི་བར་ཆད་མེད་ལམ་ཆོས་ཅན། ཐེག་ཆེན་གྱི་སྒྲུབ་པ་སྒོམ་ལམ་ཡིན་ཏེ། རང་གི་ངོ་སྐལ་གྱི་ཤེས་སྒྲིབ་དངོས་སུ་སྤོང་བར་བྱེད་པའི་བར་ཆད་མེད་ལམ་གྱི་ངོ་བོར་གྱུར་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། གཉིས་པ་ནི། འབྲས་བུ་དག་པ་གཟུགས་ལ་སོགས། །ཞེས་སྐབས་སུ། གཉིས་ཀྱི་དང་པོ་ལ། ཐེག་ཆེན་གྱི་རྣམ་དག་སྒོམ་ལམ། གཞུང་གི་བསྟན་དོན། འབྲས་བུ་རྣམ་དག་བྱེ་བྲག་ཏུ་བཤད་པ་དང་གསུམ། དང་པོ་ལ། མཚན་ཉིད་དང་། དབྱེ་བ་གཉིས། དང་པོ་ལ། སྒོམ་སྤངས་ཤེས་སྒྲིབ་ཀྱི་རྟེན་གཉེན་པོས་བསྡུས་པའི་ཐེག་ཆེན་གྱི་རྗེས་ལ་མངོན་རྟོགས། འདི་དང་ཐེག་ཆེན་གྱི་སྒོམ་ལམ་རྣམ་གྲོལ་ལམ་དོན་གཅིག དབྱེ་ན། ས་གཉིས་པའི་རྣམ་གྲོལ་ལམ་ནས། ས་བཅུ་པའི་རྣམ་གྲོལ་གྱི་བར་དགུ། གཉིས་པ་ལ་ཆོས་ཅན། བསྒྲུབ་བྱའི་ཆོས། གཏན་ཚིགས་ཀྱི་དོན་ལ་དཔྱད་པ་དང་གསུམ། དང་པོ་ལ་ཁ་ཅིག འདིར་བསྟན་གྱི་ཆོས་ཅན་ལ་རྣམ་གྲོལ་ལམ་བཅུ་བདུན་དུ་ཡོད་དེ། ཐེག་ཆེན་ལ། ས་བཅུའི་དང་། སངས་རྒྱས་པའི་རྣམ་གྲོལ་ལམ་དང་བཅུ་གཅིག ཉན་ཐོས་ལ་འབྲས་གནས་བཞིའི་རྣམ་གྲོལ་ལམ། རང་རྒྱལ་ལ་རྒྱུན་ཞུགས་དང་། དགྲ་བཅོམ་གྱི་རྣམ་གྲོལ་ལམ་གཉིས་སུ་ཡོད་པའི་ཕྱིར། རང་རྒྱལ་ལ། འབྲས་བུ་བར་པ་གཉིས་མེད་དེ། དེ་ཅིག་ཆར་བ་ཡིན་པའི་ཕྱིར་ཟེར་བར་མི་འཐད་དེ། རང་རྒྱལ་ཅིག་ཆར་པ་ཡིན་པ་གོང་དུ་བཀག་ཟིན་པའི་ཕྱིར། རང་ལུགས། འདིར་དངོས་བསྟན་གྱི་རྣམ་གྲོལ་ལམ། ཉན་ཐོས་རང་རྒྱལ། བྱང་སེམས། སངས་རྒྱས་ཀྱི་རྣམ་གྲོལ་ལམ་བཞི་ཡོད་དེ། ཉོན་མོངས་ཤེས་བྱ་ལམ་གསུམ་གྱི། །ཞེས་སོགས་རྒྱས་བཤད་ཀྱི་སྐབས་སུ་དེ་ལྟར་བཤད་པའི་ཕྱིར། འདིར་བསྟན་བྱའི་གཙོ་བོར་གྱུར་པའི་རྣམ་གྲོལ་ལམ་ནི། ཐེག་ཆེན་གྱི་རྣམ་གྲོལ་ལམ་སྟེ། འདིར་རྣམ་དག་སྒོམ་ལམ་འཆད་པའི་སྐབས་ཡིན་པའི་ཕྱིར། གཉིས་པ་ནི། མདོ་ལས། འབྲས་བུ་རྣམ་པར་དག་པས་གཟུགས་རྣམ་པར་དག་པ། ཞེས་དང་། འདིར། འབྲས་བུ་དག་པས་གཟུགས་ལ་སོགས། དག་པ་ཉིད་དེ། ཞེས་པའི་དོན་གང་ལ་བྱེད་ཟེར་བ་ལ། ཁ་ཅིག རྣམ་གྲོལ་ལམ་རང་གི་ངོ་སྐལ་གྱི་དྲི་མས་རྣམ་པར་དག་པ་ན་དེའི་ཡུལ་གཟུགས་སོགས་ཀྱང་རང་གི་ངོ་སྐལ་གྱི་དྲི་མས་རྣམ་པར་དག་པ་དང་། དེའི་ཡུལ་གཟུགས་སོགས་ཀྱི་ཆོས་ཉིད་མཐོང་བ་ལ་རང་གི་ངོ་སྐལ་གྱི་དྲི་མས་རྣམ་པར་དག་པའོ། །གསུམ་པ་ནི། མདོ་ལས། དེ་ལྟར་ན་འབྲས་བུ་རྣམ་པར་དག་པ་དང་། གཟུགས་རྣམ་པར་དག་པ་འདི་ལ་གཉིས་སུ་མེད་དེ་གཉིས་སུ་བྱར་མེད། ཞེས་སོགས་དང་། འདིར་དེ་གཉིས་ཐ་དད་མ་ཡིན་ཅིང་། །གཅད་དུ་མེད་པས་དག་པར་བརྗོད། །ཅེས་པའི་དོན་གང་ཡིན་ཞེ་ན་ཁ་ཅིག རྣམ་གྲོལ་ལ་རང་གི་ངོ་སྐལ་གྱི་དྲི་མས་རྣམ་པར་དག་པའི་དག་པ་དེ་དང་། དེའི་ཡུལ་གཟུགས་སོགས་རང་གི་ངོ་སྐལ་གྱི་དྲི་མས་རྣམ་པར་དག་པའི་དག་པ་གཉིས་རང་མཚན་ལ་རྫས་ཐ་མི་དད་ཅིང་། སྤྱི་མཚན་ལ་ལྡོག་པ་སོ་སོར་བློ་དོན་མཐུན་གྱི་དཔྱད་དུ་མེད་པ་ལ་བྱེད། ཟེར། དེའི་དག་པ་གཉིས་པ་ཐ་དད་གཏན་མེད་གཅིག་ཏུ་ཐལ། དེ་གཉིས་ལྡོག་པ་སོ་སོར་བློ་མཐུན་གྱིས་དཔྱད་དུ་མེད་པའི་ཕྱིར། རང་ལུགས། ཐེག་ཆེན་གྱི་སྒོམ་ལམ་རྣམ་གྲོལ་ལམ་ངོ་སྐལ་གྱི་དྲི་མས་རྣམ་པར་དག དེའི་ཡུལ་གཟུགས་སོགས་ཀྱི་ཆོས་ཉིད་མཐོང་བ་ལ་ཡང་རང་གི་ངོ་སྐལ་གྱི་དྲི་མས་དག་པའི་ཁྱད་པར་རང་མཚན་ལ་རྫས་ཐ་དད་པ་དང་། སྤྱི་མཚན་ལ་ལྡོག་པ་སོ་སོར་བློ་དོན་མཐུན་གྱིས་དཔྱད་དུ་མེད་ཅེས་པའི་དོན་ནོ། །གསུམ་པ། འབྲས་བུ་རྣམ་དག་ལ། མཚན་ཉིད་དང་། དབྱེ་བ་གཉིས། དང་པོ་ལ། ཁ་ཅིག་རང་རྒྱུ་བར་ཆད་མེད་ལམ་གྱི་འབྲས་བུར་གྱུར་པའི་སྤངས་རྟོགས་གང་རུང་གིས་བསྡུས་པའི་ཡོན་ཏན་དང་། དེའི་འབྲས་བུར་གྱུར་པའི་འགོག་བདེན་དང་། རྣམ་གྲོལ་ལམ་གང་རུང་གིས་བསྡུས་པའི་ཡོན་ཏན། ཟེར་ན། ས་གཉིས་པའི་རྗེས་ཐོབ་ཡེ་ཤེས་ཀྱིས་མ་ངེས། གཉིས་པ་ལ། དམན་ལམ་སྔོན་དུ་མ་སོང་བའི་སྡུག་བསྔལ་ཆོས་བཟོད་ལ་གནས་པའི་བྱང་སེམས་ཀྱི་འགོག་བདེན་གྱིས་མ་ངེས། རང་ལུགས། ཟག་མེད་བར་ཆད་མེད་ལམ་གྱི་སྟོབས་ཀྱིས་རང་གི་ངོ་སྐལ་གྱི་སྤང་བྱའི་ས་བོན་ལས་གྲོལ་བའི་རྣམ་གྲོལ་ལམ་དང་འགོག་བདེན་གང་རུང་གིས་བསྡུས་པའི་ཡོན་ཏན། འདི་དང་དགེ་སྦྱོང་ཚུལ་གྱི་འབྲས་བུ་དོན་གཅིག དབྱེ་ན། ཉན་ཐོས། རང་རྒྱལ། བྱང་སེམས། སངས་རྒྱས་ཀྱི་རྣམ་དག་དང་བཞི། མཚན་ཉིད་ལ། ཁ་ཅིག རང་རྒྱུ་ཉན་ཐོས། རང་རྒྱུ་རང་རྒྱལ། རང་རྒྱུ་བྱང་སེམས་ཀྱི་བར་ཆད་མེད་ལམ་གྱི་འབྲས་བུར་གྱུར་པའི་རྣམ་གྲོལ་ལམ་དང་འགོག་བདེན་གང་རུང་གིས་བསྡུས་པ། དང་པོ་གསུམ་གྱི་མཚན་ཉིད། ཟེར་ན། དང་པོ་གཉིས་ལ། ཉན་ཐོས་དགྲ་བཅོམ་དང་། རང་རྒྱལ་དགྲ་བཅོམ་གྱི་རྟོགས་པ་སྔོན་དུ་སོང་བའི་བྱང་འཕགས་ཀྱི་རྣམ་གྲོལ་ལམ་གྱིས་མ་ངེས། གསུམ་པ་ལ། རྣམ་མཁྱེན་གྱིས་མ་ངེས། རང་ལུགས། ཐེག་པ་ཆུང་ངུའི་རྒྱུད་ཀྱི་རྣམ་གྲོལ་ལམ་དང་འགོག་བདེན་གང་རུང་གིས་བསྡུས་པའི་ཡོན་ཏན། དང་པོའི་མཚན་ཉིད། དབྱེ་ན། འདུས་བྱས་རྣམ་གྲོལ་ལམ་དང་། འདུས་མ་བྱས། འགོག་བདེན་གཉིས། ཕྱི་མ་གསུམ་ལ་དབྱེ་བ་འདིས་རིག་བསྒྲེ་གཉིས་པའི། ཐེག་པ་འབྲིང་པོ་པའི་རྒྱུད་ཀྱི་རྣམ་གྲོལ་ལམ་དང་འགོག་བདེན་གང་རུང་གིས་བསྡུས་པའི་ཡོན་ཏན། གསུམ་པའི་མཚན་ཉིད། རྒྱལ་སྲས་འཕགས་པའི་རྒྱུད་ཀྱི་རྣམ་གྲོལ་ལམ་དང་འགོག་བདེན་གང་རུང་གིས་བསྡུས་པའི་ཡོན་ཏན། བཞི་པའི་མཚན་ཉིད། སྒྲིབ་གཉིས་བག་ཆགས་དང་བཅས་པ་མ་ལུས་པར་ཟད་པར་སྤངས་པའི་སྤངས་རྟོགས་གང་རུང་གིས་བསྡུས་པའི་ཡོན་ཏན་ནོ། །གཉིས་པ་ནི། ས་གཉིས་པའི་རྣམ་གྲོལ་ལམ་ཆོས་ཅན། འབྲས་བུ་རྣམ་དག་ཡིན་ཏེ། རང་རྒྱུད་བར་ཆད་མེད་ལམ་གྱི་ངོ་སྐལ་གྱི་སྒྲིབ་པ་ལས་གྲོལ་བའི་རྟེན་གཉེན་པོ་ཡིན་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས། ལམ་ཤེས་བཤད་པའི་སྐབས་ཏེ་གཉིས་པའོ།། །།གསུམ་པ་གཞི་ཤེས་ལ། འབྲེལ་བཀོད་པའི་སྒོ་ནས་འཚམས་སྦྱར་བ་དང་། མཚོན་བྱེད་ཀྱི་ཆོས་རྒྱས་པར་བཤད་པ་གཉིས། དང་པོ་ནི། གཞི་ཐམས་ཅད་ཡོངས་སུ་ཤེས་པ་མེད། ཅེས་སྐབས་སུ། གཉིས་ཀྱི་དང་པོ། གཞི་ཤེས་ལ། ངོ་བོ། དབྱེ་བ། གཞུང་གི་བསྟན་ཚུལ། ལམ་ཤེས་ཀྱི་འོག་ཏུ་གཞི་ཤེས་འཆད་པའི་རྒྱུ་མཚན་དང་བཞི། དང་པོ་གཉིས་གོང་དུ་བསྟན་ཟིན། གསུམ་པ་ལ། མཁས་པ་བུ་ལ་སོགས་པ་ན་རེ། འདིའི་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ན། ཐེག་དམན་གྱི་གཞི་ཤེས་ཡིན་དགོས་ཏེ། ཡེ་ཤེས་ཞབས་ཀྱིས། བྱང་ཆུབ་གཞན་ཤེས་ནས་སྤངས་བར་བྱ་བ། ཉན་ཐོས་དང་། རང་སངས་རྒྱས་ཀྱི་མཚན་མར་འཛིན་པའི་གཞི་ཤེས། ཞེས་གསུངས་སོ། །སྐབས་གསུམ་པའི་གཞུང་འདི་རྣམས་ཐེག་ཆེན་ཐུན་མོང་མ་ཡིན་པའི་བསྟན་བཅོས་མ་ཡིན་པར་ཐལ། ཁས་ལེན་རྟགས། འདོད་ན། ཤེར་ཕྱིན་གྱི་མདོའི་དགོངས་པ་འགྲེལ་བྱེད་མ་ཡིན་པར་ཐལ་ལོ། །ལོ་ཆེན་ན་རེ། འདིའི་བསྟན་བྱའི་གཙོ་བོ་ལ་ཐེག་པ་ཆེ་ཆུང་གི་གཞི་ཤེས་གཉིས་ཀ་ཡོད་དེ། དེ་ལྟར་ཀུན་ཤེས་ཉིད་ལུགས་ལ། །ཞེས་སོགས་གསུངས་པའི་ཕྱིར། དཔེར་ན། ཚད་མའི་བསྟན་བཅོས་སུ་མངོན་རྗེས་གཉིས་ཀ་བསྟན་བྱའི་གཙོ་བོར་བྱས་ནས་བསྟན་པ་བཞིན་ནོ། །ཞེས་ཟེར། སྐབས་གསུམ་པར་ཚིག་ཟིན་ལ་བསྟན་པའི་གཞི་ཤེས་ཡིན་ན། སྐབས་གསུམ་པའི་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་དགོས་པར་ཐལ། ཁས་ལེན་རྟགས། འདོད་ན། ཉན་ཐོས་དགྲ་བཅོམ་པའི་རྒྱུད་ཀྱི་ཏིང་ངེ་འཛིན་ཆོས་ཅན། རྣམ་མཁྱེན་དུ་ཐལ། སྐབས་བརྒྱད་པའི་བསྟན་བྱའི་གཙོ་བོར་གྱུར་པའི་མི་སློབ་ལམ་ཡིན་པའི་ཕྱིར་ཏེ། དེར་ཚིག་ཟིན་ལ་བསྟན་པ་དང་། མི་སློབ་ལམ་གྱི་གཞི་མཐུན་ཡིན་པའི་ཕྱིར། ཁྱབ་པ་ཁས། རྟགས་དེར་ཐལ། ཉན་ཐོས་ཉོན་མོངས་མེད་པའི་ལྟ། །ཞེས་སྐབས་ས་ཚིག་ཟིན་ལ་བསྟན་པའི་མི་སློབ་ལམ་ཡིན་པའི་ཕྱིར། རང་ལུགས། སྐབས་གསུམ་པའི་བསྟན་བྱའི་གཙོ་བོ་གྱུར་པའི་གཞི་ཤེས་ཡིན་ན། གཉེན་པོ་གཞི་ཤེས་ཡིན་དགོས་ཏེ། སྐབས་གསུམ་པའི་ཆེད་དུ་བྱ་བའི་གདུལ་བྱའི་གཙོ་བོ་ཡིན་ན། ཐེག་ཆེན་གྱི་རིགས་ཅན་ཡིན་དགོས་པའི་ཕྱིར་དང་། དེ་ནི་མཚན་མར་དམིགས་སྒོ་ནས། །ཞེས་སོ། །ཐེག་དམན་གྱི་གཞི་ཤེས་འཆད་པའི་གཞུང་རྣམས་ནི་སྐབས་གསུམ་པའི་ཞར་བྱུང་གི་གཞུང་ཡིན་པའི་ཕྱིར། བཞི་པ་ནི། འདིར་ལམ་ཤེས་ལས་ལོགས་སུ་གཞི་ཤེས་བཤད་པ་མི་འཐད་པར་ཐལ། ཐེག་ཆེན་གྱི་གཞི་ཤེས་ལམ་ཤེས་བཤད་པས་གོ་ནུས། ཐེག་དམན་གྱི་གཞི་ཤེས་འདིའི་བསྟན་བྱའི་གཙོ་བོ་མ་ཡིན་པའི་ཕྱིར། ཞེ་ན། སྐྱོན་མེད་དེ། བྱང་སེམས་ཀྱི་གཞི་ཤེས་རྒྱུ་ལམ་ཤེས་དང་ངོ་བོ་གཅིག་ཏུ་ཤེས་པའི་སྒོ་ནས་རྣམ་མཁྱེན་གྱི་རྒྱུ་རྣལ་མ་ཡིན་པར་ཤེས་པ་དང་། ཐེག་དམན་གྱི་ལམ་རྣམས་དེའི་གོལ་ས་མི་མཐུན་ཕྱོགས་ཡིན་པར་ཤེས་པའི་ཕྱིར་དུ། འདིར་ཐེག་པ་ཆེ་ཆུང་གི་གཞི་ཤེས་སོ་སོར་ཕྱེ་ནས་བཤད་པའི་ཕྱིར། གཉིས་པ་ལ། བསྡུ་བ་སྤྱིར་བསྟན་པ་དང་། དཀའ་གནས་བྱེ་བྲག་ཏུ་བཤད་པ་གཉིས། དང་པོ་ལ། གཞི་ཤེས་མཚོན་པར་བྱེད་པའི་ཆོས་དགུ་པོ་ཐམས་ཅད་ཀྱང་། གང་ལ་འཇུག་པའི་ཡུལ། གང་གི་འཇུག་པའི་སྦྱོར་བ། ཞུགས་པའི་འབྲས་བུ་མཐོང་ལམ་དང་གསུམ་དུ་འདུས། དང་པོ་ལ། སྲིད་ཞི་ལ་གནས་མི་གནས་ཀྱི། འབྲས་ཡུམ་ལ་ཉེ་རིང་གི མི་མཐུན་ཕྱོགས་དང་གཉེན་པོའི་གཞི་ཤེས་སོ། །དང་པོ་ནི། སྲིད་ཞི་ལ་མི་གནས་པའི་གཞི་ཤེས་དངོས་སུ་བསྟན་ནས། གནས་པའི་གཞི་ཤེས་ཤུགས་ལ་བསྟན་པ་ནི། ཚུ་རོལ་ཕ་རོལ་མཐའ་ལ་མིན། །ཞེས་སོ། །གཉིས་པ་ནི། དེ་ནི་མཚན་མར་དམིགས་སྒོ་ནས། །ཞེས་སོགས་སོ། །གསུམ་པ་ལ། གཞི་ལམ་ལ་མཚན་འཛིན་གྱི་སྤང་གཉེན། འབྲས་བུ་ལ་མཚན་འཛིན་གྱི་སྤང་གཉེན། དེའི་དོན་བསྡུ་བའོ། །དང་པོ་ལ། སྤང་བྱ་དང་། གཉེན་པོ་གཉིས། དང་པོ་ནི། གཟུགས་སོགས་ཕུང་པོ་སྟོང་ཉིད་དང་། །ཞེས་སོགས་སོ། །གཉིས་པ་ནི། སྦྱིན་ལ་སོགས་ལ་ངར་འཛིན་མེད། །ཅེས་སོགས་སོ། །གཉིས་པ་ལ། སྤང་བྱ་དང་། གཉེན་པོ་གཉིས། དང་པོ་ལ། མི་མཐུན་ཕྱོགས་སུ་བསྟན་པ་དང་། མི་མཐུན་ཕྱོགས་སུ་སྒྲུབ་པ་གཉིས། དང་པོ་ལ། རྒྱལ་ལ་སོགས་ལ་ཆགས་པ་ཕྲ། །ཞེས་སོགས་སོ། །གཉིས་པ་ནི། ཆོས་ཀྱི་ལམ་ནི་རང་བཞིན་གྱིས། །ཞེས་སོགས་སོ། །གཉིས་པ་ལ། གཉེན་པོ་དངོས་དང་། ཡུལ་ཟབ་པའི་རྒྱུ་མཚན་དང་། རྟོགས་དཀའ་བའི་རྒྱུ་མཚན་ནོ། །དང་པོ་ནི། ཆོས་རྣམས་རང་བཞིན་གཅིག་པར་ནི། །ཞེས་སོགས་སོ། །གཉིས་པ་ནི། མཐོང་བ་ལ་སོགས་བཀག་པ་ཡིས། །ཞེས་སོགས་སོ། །གསུམ་པ་ནི། གཟུགས་ལ་སོགས་པ་མི་ཤེས་ཕྱིར། །ཞེས་སོགས་སོ། །དོན་བསྡུ་བ་ནི། དེ་ལྟར་ཀུན་ཤེས། ཞེས་སོགས་སོ། །གཉིས་པ་ནི། སྦྱོར་བའི་ངོ་བོ་དང་། དེའི་མཉམ་ཉིད་གཉིས། དང་པོ་ནི། གཟུགས་སོགས་དེ་མི་རྟག་སོགས་དང་། །ཞེས་སོགས་སོ། །གཉིས་པ་ནི། གཟུགས་ལ་སོགས་ལ་རློམ་མེད་པ། །ཞེས་སོགས་སོ། །གསུམ་པ་ལ། མདོར་བསྟན། རྒྱས་བཤད། ཞར་ལ་བསྒོམ་ལམ་མི་སྟོན་པའི་རྒྱུ་མཚན་ནི། དང་པོ་ནི། སྡུག་བསྔལ་ལ་སོགས་བདེན་པ་ལ། །ཞེས་སོགས་སོ། །གཉིས་པ་ནི། གཟུགས་རྟག་མ་ཡིན་མི་རྟག་མིན། །ཞེས་སོགས་སོ། །གསུམ་པ་ནི། ཉན་ཐོས་ཀྱི་ལམ་ནི། ཞེས་སོགས་སོ། །མཁྱེན་གསུམ་སྤྱིའི་དོན་བསྡུ་འཆད་པ་ནི། །དེ་ལྟར་འདི་དང་ཡང་འདི་དང་། །ཞེས་སོགས་སོ། །གཉིས་པ་ནི། རྗེ་བཙུན་བྱམས་པ་མགོན་པོ་ཆོས་ཅན་ལམ་ཤེས་ཀྱི་འོག་ཏུ་གཞི་ཤེས་འཆད་པའི་རྒྱུ་མཚན་ཡོད་དེ། བླང་དོར་བྱ་བའི་གཞི་ཐམས་ཅད་ཡོངས་སུ་ཤེས་པ་མེད་པར་ཐེག་པ་གསུམ་གྱི་ལམ་ལེགས་པར་ཡོངས་སུ་ཤེས་པ་མེད་པའི་རྒྱུ་མཚན་གྱིས་དེ་ལྟར་དུ་བཤད་པའི་ཕྱིར། གཉིས་པ་དཀའ་བའི་གནས་སོ་སོར་བཤད་པ་ནི། ཚུ་རོལ་ཕ་རོལ་མཐའ་ལ་མིན། །ཞེས་སྐབས་སུ། གཉིས་ཀྱི་དང་པོ་ལ། སྲིད་ཞི་ལ་གནས་མི་གནས་ཀྱི་གཞི་ཤེས་ངོས་གཟུང་བ་དང་། འཕྲོས་དོན་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་མེད་དཔྱད་པ་གཉིས། དང་པོ་ལ། སྲིད་ཞི་ལ་མི་གནས་པའི་གཞི་ཤེས་ཀྱི་མཚན་ཉིད་ལ། ཁ་ཅིག དུས་གསུམ་མཉམ་པ་ཉིད་དུ་མངོན་སུམ་དུ་རྟོགས་པའི་མཁྱེན་པ་དང་། འཁོར་འདས་རང་བཞིན་མེད་པར་མངོན་སུམ་དུ་རྟོགས་པའི་མཁྱེན་པ་ཟེར། དང་པོ་ལ། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དུས་གསུམ་མཉམ་པ་ཉིད་ཡིན་པར་ཐལ། དེ་ལྟར་དུ་ཚད་མས་གྲུབ་པའི་ཕྱིར། གཉིས་པ་ལ། རྣལ་འབྱོར་མངོན་སུམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། རྣལ་འབྱོར་མངོན་སུམ་གང་ཞིག འཁོར་འདས་རང་བཞིན་གྱིས་མེད་པ་དེ་ཁྱོད་ཀྱི་གཞལ་བྱ་ཡིན་པའི་ཕྱིར། རང་ལུགས། འཁོར་འདས་བར་གསུམ་རང་བཞིན་གྱིས་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ། དང་པོའི་མཚན་ཉིད། མཚན་གཞི། ཐེག་ཆེན་འཕགས་པའི་མཁྱེན་པ་མཐའ་དག་གོ །འཁོར་འདས་བར་གསུམ་རང་བཞིན་གྱིས་མེད་པར་མངོན་སུམ་དུ་རྟོགས་པའི་ཐེག་དམན་འཕགས་པའི་མཁྱེན་པ། གཉིས་པའི་མཚན་ཉིད། མཚན་གཞི། ཐེག་དམན་འཕགས་པའི་མཁྱེན་པ་མཐའ་དག་གོ །དེ་ཡང་ཐེག་ཆེན་གྱི་གཞི་ཤེས་རྣམས་ལ་སྲིད་ཞི་གཉིས་ཀྱི་མཐའ་ལ་མི་གནས་པའི་གཞི་ཤེས་ཞེས་བྱ་སྟེ། ཐེག་ཆེན་གྱི་གང་ཟག་རྣམས་ནི་ཆོས་རང་བཞིན་མེད་པ་མངོན་སུམ་དུ་རྟོགས་པའི་ཤེས་རབ་དང་། སེམས་ཅན་གྱི་དོན་བྱེད་པའི་སྙིང་རྗེ་གཉིས་དང་ལྡན་པའི་སྟོབས་ཀྱིས་འཁོར་བ་ལ་དོར་བྱ་དང་། མྱང་འདས་ལ་བླང་བྱར་ཞེན་པ་དང་བྲལ་བའི་ཕྱིར། ཐེག་དམན་གྱི་གཞི་ཤེས་རྣམས་ལ་སྲིད་ཞི་གཉིས་ཀྱི་མཐའ་ལ་གནས་པ་ཞེས་བྱ་སྟེ། ཐེག་དམན་གྱི་གང་ཟག་རྣམས་ནི་ཆོས་རང་བཞིན་གྱིས་མེད་པར་རྟོགས་པའི་ཤེས་རབ་དང་། སེམས་ཅན་ལ་དམིགས་པའི་བརྩེ་བ་སྙིང་རྗེ་ཆེན་པོ་དང་མི་ལྡན་པའི་སྟོབས་ཀྱིས་འཁོར་བ་ལ་དོར་བྱ་དང་། མྱང་འདས་ལ་བླང་བྱར་ཞེན་པ་དང་བཅས་པའི་ཕྱིར། གཉིས་པ་ལ། དགག་བཞག་གཉིས། དང་པོ། མཐའ་གཅིག་ཏུ་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་པའི་ལུགས་དགག ཤིང་རྟའི་སྲོལ་བྱེད་དགོངས་པ་ཐ་དད་དུ་འདོད་པའི་ལུགས་དགག ཆོས་ཀྱི་བདག་མེད་དང་། བདེན་མེད་ལ་རྟོགས་དཀའ་སླའི་ཁྱད་པར་ཡོད་པར་འདོད་པའི་ལུགས་དགག་པའོ། །དང་པོ་ལ། འདོད་པ་བརྗོད་པ་དང་། དེ་དགག་པ་གཉིས། དང་པོ་ནི། དཔལ་ལྡན་ཟླ་གྲགས་ཀྱི་རྗེས་སུ་འབྲང་བའི་མཁས་པ་ཁ་ཅིག ཉན་རང་ལ་ཆོས་ཀྱི་བདག་མེད་རྟོགས་པ་ཡོད་དེ། ལུང་རིགས་གཉིས་ཀྱིས་གྲུབ་པའི་ཕྱིར། ལུང་གིས་གྲུབ་སྟེ། མདོ་སྡེ་ས་བཅུ་པ་ལས། ཀྱེ་རྒྱལ་བའི་སྲས་དག་འདི་ལྟ་སྟེ། དཔེར་ན། རྒྱལ་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི་སྐྱེས་པ་ཙམ་གྱིས་རྒྱལ་པོའི་བྱིན་གྱིས་བློན་པོའི་ཚོགས་ཐམས་ཅད་ཟིལ་གྱིས་གནོན་གྱི་རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །ནམ་དེ་ནར་སོན་པར་གྱུར་པ་དེའི་ཚེ་རང་གི་བློའི་སྟོབས་བསྐྱེད་པས་བློན་པོའི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཀྱེ་རྒྱལ་བའི་སྲས་དག་དེ་བཞིན་དུ་བྱང་ཆུབ་སེམས་དཔའ་ཡང་སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །བྱང་ཆུབ་སེམས་དཔའ་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་རང་གི་ཡུལ་ཤེས་པའི་ཆེ་བ་ལ་གནས་པས་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཞེས་དང་། ཤེར་ཕྱིན་གྱི་མདོ་ལས། ཉན་ཐོས་ཀྱི་ས་ལ་སློབ་པར་འདོད་པས་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསླབ་པར་བྱའོ། །ཞེས་དང་། ཐེག་དམན་གྱི་མདོ་ལས། གཟུགས་ནི་དབུ་བ་བརྡོས་པ་འདྲ། །ཚོར་བ་ཆུ་ཡི་ཆུ་བུར་བཞིན། །འདུས་ཤེས་རྨིག་རྒྱུ་ལྟ་བུ་སྟེ། །འདུ་བྱེད་རྣམས་ནི་ཆུ་ཤིང་བཞིན། །རྣམ་པར་ཤེས་པ་སྒྱུ་མ་ལྟར། །ཉི་མའི་གཉེན་གྱིས་བཀའ་སྩལ་ཏོ། །ཞེས་སོ། །རིགས་པ་ནི། བྱང་སེམས་མཐོང་ལམ་པ་དེས་ཉན་ཐོས་དགྲ་བཅོམ་པ་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་ནུས་པར་ཐལ། དེས་ཆོས་ཀྱི་བདག་མེད་རྟོགས། ཉན་ཐོས་དགྲ་བཅོམ་པས་དེ་མ་རྟོགས་པའི་ཕྱིར། འདོད་ན། སྐྱེས་མ་ཐག་པའི་རྒྱལ་བུས། བློན་པོའི་ཚོགས་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་ནུས་པར་ཐལ་ལོ། །ཉན་ཐོས་དགྲ་བཅོམ་པས་རང་རྒྱུད་ཀྱི་ཕུང་པོ་ལ་དམིགས་ནས་ངར་འཛིན་གྱི་བློ་སྐྱེ་བ་ཡོད་པར་ཐལ། དེས་ཕུང་པོ་བདེན་མེད་དུ་མ་རྟོགས་པའི་ཕྱིར། འདོད་ན། དེས་ངར་འཛིན་གྱི་དབང་གིས་ལས་བསགས་ཏེ་ཡང་སྲིད་དུ་སྐྱེ་བ་ཡོད་པར་ཐལ། དེའི་ཕྱིར། ཁྱབ་སྟེ། རིན་ཆེན་ཕྲེང་བར། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལས་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ཞེས་སོ། །ཐེག་དམན་ལ་འཁོར་བ་སྤངས་པའི་མྱང་འདས་མེད་པར་ཐལ། དེས་སྟོང་ཉིད་མ་རྟོགས་པའི་ཕྱིར། ཁྱབ་སྟེ། རྩ་ཤེར་ལས། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགགས་པར་འགྱུར། །ཞེས་དང་། སྤྱོད་འཇུག་ལས། བདེན་པ་མཐོང་བར་གྲོལ་འགྱུར་གྱི། །སྟོང་ཉིད་མཐོང་བས་ཅི་ཞིག་བྱ། །གང་ཕྱིར་ལུང་ལས་ལམ་འདི་ནི། །མེད་པར་བྱང་ཆུབ་མེད་པར་གསུངས། །ཞེས་དང་། བསྟན་རྩ་དགེ་སློང་ཉིད་ཡིན་ན། །དགེ་སློང་ཉིད་ཀྱང་དཀའ་བར་གནས། །སེམས་ནི་དམིགས་དང་བཅས་རྣམས་ཀྱི། །མྱ་ངན་འདས་པའང་དཀའ་བར་གནས། །ཞེས་སོ། །ཉན་ཐོས་དགྲ་བཅོམ་པས་གང་ཟག་གི་བདག་མེད་མཚན་ཉིད་ཡོངས་སུ་རྫོགས་པའི་ཚུལ་གྱིས་མ་རྟོགས་པར་ཐལ། དེས་གང་ཟག་བདེན་མེད་དུ་མ་རྟོགས་པའི་ཕྱིར། དེས་ཁམས་གསུམ་ན་སྤྱོད་པའི་ཉོན་མོངས་པ་ཟད་པར་མ་སྤངས་པར་ཐལ། དེས་ཕུང་པོ་ལ་བདེན་པར་འཛིན་པའི་བདེན་འཛིན་མ་སྤངས་པའི་ཕྱིར། ཁྱབ་སྟེ། བདེན་འཛིན་ལ་ཉོན་སྒྲིབ་ཀྱིས་ཁྱབ་པའི་ཕྱིར། དེ་ཡང་ས་བདུན་པ་མན་ཆད་དུ་ཉོན་སྒྲིབ་ཙམ་སྤོང་བའི་བྱ་བ་བྱེད་དེ། དེར་བདེན་འཛིན་ས་བོན་དང་བཅས་པ་སྤོང་བའི་བྱ་བ་བྱེད་པའི་ཕྱིར། ཤེས་སྒྲིབ་ནི་ས་བརྒྱད་པ་ཡན་ཆད་ཁོ་ནར་སྤོང་དགོས་པ་ཡིན་ནོ། །གལ་ཏེ། ཉན་ཐོས་ཀྱི་ཐེག་པ་ལས་ལོགས་སུ་ཐེག་ཆེན་གྱི་ཐེག་པ་བསྟན་པ་དགོས་མེད་དུ་ཐལ། ཉན་ཐོས་ལ་ཡང་ཆོས་ཀྱི་བདག་མེད་རྟོགས་པ་ཡོད་པའི་ཕྱིར། ཞེ་ན། སྐྱོན་མེད་དེ། སྙིང་རྗེ་དང་སྨོན་ལམ་ལ་སོགས་པའི་བྱང་སེམས་ཀྱི་སྤྱོད་པ་རྒྱ་ཆེན་པོ་སྟོན་པའི་ཕྱིར་དུ་ཐེག་ཆེན་གྱི་ཐེག་པ་བསྟན་པའི་ཕྱིར་ཏེ། རིན་ཆེན་ཕྲེང་བར། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང་། །སྤྱོད་པ་ཡོངས་བསྔོ་མ་བཤད་ངེས། །བྱང་ཆུབ་སེམས་དཔར་ག་ལ་འགྱུར། །ཞེས་སོ། །ཆོས་ཀྱི་བདག་མེད་རྟོགས་པ་རྒྱས་པར་བསྟན་པའི་ཕྱིར་དུ་ཡང་ཐེག་ཆེན་གྱི་ཐེག་པ་བསྟན་པ་ཡིན་ཏེ། ཉན་ཐོས་ཀྱི་ཐེག་པ་ལས། ཆོས་ཀྱི་བདག་མེད་མདོར་བསྡུས་པ་ཙམ་ལས་མ་གསུངས་པའི་ཕྱིར། འཇུག་འགྲེལ་ལས། ཆོས་ཀྱི་བདག་མེད་པ་གསལ་བར་བྱ་བའི་ཕྱིར་ཐེག་པ་ཆེན་པོ་བསྟན་པ་ཡང་རིགས་པ་ཉིད་དེ་རྒྱས་པར་བརྗོད་པརའདོད་པའི་ཕྱིར་རོ། །ཉན་ཐོས་ཀྱི་ཐེག་པ་ལས་ནི་ཆོས་ཀྱི་བདག་མེད་པ་མདོར་མཚོན་པ་ཙམ་ཞིག་ཏུ་ཟད་དོ། །ཇི་སྐད་དུ་སློབ་དཔོན་གྱི་ཞལ་ནས། མཚན་མ་མེད་པ་མ་རྟོགས་པར། །ཁྱོད་ཀྱིས་ཐར་པ་མེད་པར་གསུངས། །དེ་ཕྱིར་ཁྱོད་ཀྱི་ཐེག་ཆེན་ལས། །དེ་ནི་ཚང་བར་བསྟན་པ་ལགས། །ཅེས་གསུང་ངོ་། །གཉིས་པ་ལ། གནོད་བྱེད་ཡོད་པ། ལུང་གིས་མི་གནོད་པའི་ཚུལ། བདེན་འཛིན་ཉོན་སྒྲིབ་ཀྱི་མཚན་གཞི་ཡིན་པ་མི་འཐད་པ། ཉོན་སྒྲིབ་སྤོངས་བའི་ས་མཚམས་མི་འཐད་པ་དང་བཞི། དང་པོ་ནི། ཐེག་ཆེན་གྱི་ཚོགས་ལམ་དེ། ཐེག་དམན་གྱི་ཚོགས་ལམ་ལས་ཐབས་ཤེས་ཁྱད་པར་ཅན་གཉིས་དང་ལྡན་པའི་སྒོ་ནས་ཁྱད་པར་དུ་འཕགས་པ་མ་ཡིན་པར་ཐལ། ཐེག་དམན་གྱི་ཚོགས་ལམ་ལ་ཡང་སྟོང་ཉིད་རྟོགས་པའི་ཤེས་རབ་ཁྱད་པར་ཅན་ཡོད་པའི་ཕྱིར། འདོད་ན། མཚན་མེད་རབ་ཏུ་སྦྱིན་ལ་སོགས། །ཞེས་སོགས་དང་འགལ། སྦྱོར་ལམ་ལ། དམིགས་པ་དང་ནི་རྣམ་པ་དང་། །ཞེས་སོགས་དང་། མཐོང་ལམ་ལ། བསམ་མི་ཁྱབ་སོགས་ཁྱད་པར་གྱིས། །ཞེས་སོགས་དང་། སྒོམ་ལམ་ལ། སྒོམ་པ་ལམ་ནི་ཟབ་པ་སྟེ། །ཞེས་སོགས་དང་སྦྱར་ཏེ་ཤེས་པར་བྱའོ། །ཉན་ཐོས་དགྲ་བཅོམ་པའི་མངོན་རྟོགས་ཆོས་ཅན། ཆོས་ཀྱི་བདག་མེད་རྟོགས་པ་མཐར་ཐུག་པའི་མཁྱེན་པར་ཐལ། ཆོས་ཀྱི་བདག་མེད་རྟོགས་པའི་མི་སློབ་ལམ་ཡིན་པའི་ཕྱིར། ཉན་ཐོས་ཀྱི་མཐོང་ལམ་དེ་སྲིད་ཞི་ལ་མི་གནས་པའི་གཞི་ཤེས་སུ་ཐལ། དེ་འཁོར་འདས་བར་གསུམ་རང་བཞིན་གྱིས་མེད་པ་མངོན་སུམ་དུ་རྟོགས་པའི་གཞི་ཤེས་ཡིན་པའི་ཕྱིར། ཁྱབ་སྟེ། དུས་རྣམས་མཉམ་པ་ཉིད་ཤེས་ཕྱིར། །ཤེས་རབ་ཕ་རོལ་ཕྱིན་པར་འདོད། །ཅེས་སོ། །གཉིས་པ་ནི། ས་བཅུ་པའི་ལུང་གིས་མི་གནོད་དེ། ས་དང་པོར་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་པའི་ནུས་པ་ཡོད་ཀྱང་། ས་བདུན་པ་ནས་ཤིན་ཏུ་ནས་ཀྱང་། བློ་གྲོས་ཀྱི་སྟོབས་ཀྱི་ཟིལ་གྱིས་གནོན་པའི་ནུས་པ་ཡོད་པ་ལ་དགོངས་པའི་ཕྱིར་ཏེ། ས་བདུན་པར་ཡང་དག་པའི་མཐའ་ལ་དུས་སྐད་ཅིག་མ་གཅིག་ལ་འཇུག་ལྡང་བྱེད་ནུས་པར་བཤད་པའི་ཕྱིར། མདོ་རང་ཉིད་ལས་ཀྱང་། ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཞེས་འབྱུང་བའི་ཕྱིར། ཤེར་ཕྱིན་གྱི་ལུང་གིས་མི་གནོད་དེ། དེར་བདག་མེད་ཙམ་རྟོགས་པའི་ཤེས་རབ་ལ་ཤེར་ཕྱིན་གྱི་མིང་གིས་བཏགས་ནས་བསྟན་པའི་ཕྱིར་ལུང་གསུམ་པས་མི་གནོད་དེ། ཐེག་དམན་གྱི་ལུང་ལས། ཕུང་པོ་བདེན་མེད་དུ་རྟོགས་པའི་ཤེས་རབ་བཤད་ཀྱང་། དེ་ཐེག་དམན་གྱི་རྒྱུད་ལ་ལྡན་མི་དགོས་པའི་ཕྱིར། དཔེར་ན། ཐེག་དམན་གྱི་ལུང་ལས། སངས་རྒྱས་ཀྱི་ཡེ་ཤེས་བཤད་ཀྱང་། དེ་ཐེག་དམན་ལ་ལྡན་མི་དགོས་པ་བཞིན་ནོ། །ལུང་ཕྱི་མ་རྣམས་ཀྱི་དོན་ནི། ཐེག་དམན་ལ་གང་ཟག་གི་བདག་མེད་སྟོང་པའི་སྟོང་ཉིད་ཉི་འཚེ་བའི་རྟོགས་པ་ཡོད་པ་ཙམ་ལ་དགོངས་ཏེ། རབ་དབྱེ་ལས། སྟོང་ཉིད་ཉན་ཐོས་རྣམས་ཀྱང་སྒོམ། །དེའི་འབྲས་བུ་འགོག་པའང་འཐོབ། །ཅེས་གསུངས་པའི་ཕྱིར། འཁོར་གསུམ་དུ་རྣམ་པར་རྟོག་པའི་བདེན་འཛིན་དེ་ཤེས་སྒྲིབ་མ་ཡིན་པར་ཐལ། བདེན་འཛིན་ལ་ཉོན་སྒྲིབ་ཀྱི་ཁྱབ་པའི་ཕྱིར། འདོད་ན། འཁོར་གསུམ་རྣམ་པར་རྟོག་པ་གང་། །དེ་ནི་ཤེས་བྱའི་སྒྲིབ་པར་འདོད། །ཅེས་པ་དང་འགལ། བཞི་པ་ནི། ཐེག་ཆེན་གྱི་སྒོམ་ལམ་ཆུང་ངུའི་ཆུང་ངུ་ལ་སོགས་པ་དགུ་པོ་དེས། སྒོམ་སྤངས་ཤེས་སྒྲིབ་ཆེན་པོའི་ཆེན་པོ་ལ་སོགས་པ་དགུ་རིམ་བཞིན་དུ་སྤོང་བ་མི་འཐད་པར་ཐལ། ས་བདུན་པ་མན་ཆད་དུ་ཤེས་སྒྲིབ་དངོས་སུ་སྤངས་བ་མི་སྲིད་པའི་ཕྱིར། འདོད་ན། ས་དགུ་ལ་ནི་ཆེན་པོ་ཡི། །ཞེས་སོགས་དང་འགལ། མཐོང་སྤངས་ཤེས་སྒྲིབ་སྤངས་བའི་ཐེག་ཆེན་མཐོང་ལམ་པ་གཞི་མ་གྲུབ་པར་ཐལ། མཐོང་སྤངས་ཤེས་སྒྲིབ་དངོས་སུ་སྤོང་བའི་བར་ཆད་མེད་ལམ་གཞི་མ་གྲུབ་པའི་ཕྱིར། འདོད་ན། མཐོང་བའི་ལམ་ཐོབ་པའི་རྣལ་འབྱོར་པ་དེ་ཉོན་མོངས་པ་དང་ཤེས་བྱའི་སྒྲིབ་པའི་འཇིགས་པ་མེད་པའི་ཕྱིར། ཏིང་འཛིན་སེང་གེ་རྣམ་པར་བསྒྱིངས་པ་ལ་སྙོམས་པར་ཞུགས་ནས། ཞེས་པ་དང་འགལ། བྱང་སེམས་འཕགས་པས། ས་བཅུར་ཤེས་སྒྲིབ་གཙོ་བོར་ཡང་། ཉོན་སྒྲིབ་གཙོ་བོ་མི་སྤོང་བར་བཤད་དེ་མི་འཐད་པར་ཐལ། ཁས་ལེན་རྟགས། འདོད་ན། ཀུན་བཏུས་སུ། ས་བཅུ་རྣམས་སུ་བསྒོམ་པའི་ལམ་ལ་ཤེས་བྱའི་སྒྲིབ་པའི་གཉེན་པོའི་ལམ་སྒོམ་གྱི་ཉོན་མོངས་པའི་སྒྲིབ་པའི་གཉེན་པོ་ནི་མ་ཡིན་ཏེ། ཞེས་སོ། །ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་མ་དག་སའི་བར་ཆད་མེད་ལམ་གྱིས་སྒྲིབ་པ་དངོས་སུ་སྤོང་བའི་བྱ་བ་ཅུང་ཟད་ཀྱང་མི་བྱེད་པར་ཐལ། དེས་ཉོན་སྒྲིབ་སྤངས་ཟིན་པ་གང་ཞིག ཤེས་སྒྲིབ་སྤོང་བའི་བྱ་བ་ཅུང་ཟད་ཀྱང་མི་བྱེད་པའི་ཕྱིར། གཉིས་པ་ལ། ཁ་ཅིག ཀླུ་སྒྲུབ་རྗེས་འབྲང་དང་བཅས་པའི་ལུགས་ལ་ཉན་རང་ལ་ཆོས་ཀྱི་བདག་མེད་རྟོགས་པ་ཡོད། བྱམས་ཆོས་རྗེས་འབྲང་དང་བཅས་པའི་ལུགས་ལ། དེ་རྟོགས་པ་མེད་ཟེར་ན། ཤེར་ཕྱིན་གྱི་མདོའི་དགོངས་པ། ཉན་རང་གིས་ཆོས་ཀྱི་བདག་མེད་རྟོགས་པར་གནས་སམ། མ་རྟོགས་པར་གནས། དང་པོ་ལྟར་ན། བྱམས་པས། ཤེར་ཕྱིན་གྱི་མདོའི་དགོངས་པ་ཕྱིན་ཅི་མ་ལོག་པར་མ་ཤེས་པར་ཐལ་བའི་སྐྱོན་གནས། གཉིས་པ་ལྟར་ན། ཀླུ་སྒྲུབ་ཀྱིས། མདོའི་དགོངས་པ་ཕྱིན་ཅི་མ་ལོག་པར་མ་ཤེས་པའི་སྐྱོན་གནས། གསུམ་པ་ལ། ཁ་ཅིག ཉན་རང་ལ་ཆོས་ཀྱི་བདག་མེད་རྟོགས་པ་མེད་དེ། ཉན་རང་ནི་འཁོར་གསུམ་དུ་ཞེན་པ་དང་བཅས་པའི་ཕྱིར། བདེན་མེད་རྟོགས་ཏེ། གང་ཟག་བདེན་མེད་དུ་རྟོགས་པའི་ཕྱིར་ཏེ། གང་ཟག་ཕུང་པོ་ལ་བཏགས་པའི་བཏགས་ཡོད་དུ་རྟོགས་པའི་ཕྱིར་དང་། དེས་ཕུང་པོ་ལྔ་བདེན་མེད་དུ་རྟོགས་པའི་ཕྱིར། ཟེར། རྒྱུན་ཞུགས་སྲིད་པ་ལན་བདུན་པ་ཆོས་ཅན། འཁོར་བར་ལས་ཉོན་གྱི་དབང་གིས་སྐྱེ་བ་མི་ལེན་པར་ཐལ། བདེན་མེད་མངོན་སུམ་དུ་རྟོགས་པའི་སྐྱེས་བུ་ཡིན་པའི་ཕྱིར། རྒྱུད་བླར། ཇི་བཞིན་ཡང་དག་མཐོང་བའི་ཕྱིར། །སྐྱེ་སོགས་རྣམས་ལས་འདས་གྱུར་ཀྱང་། །ཞེས་སོ། །ཉན་ཐོས་ཀྱི་མཐོང་ལམ་ཆོས་ཅན། གཉེན་པོ་གཞི་ཤེས་སུ་ཐལ། གཞི་ལམ་འབྲས་གསུམ་རང་བཞིན་གྱིས་མེད་པར་མངོན་སུམ་དུ་རྟོགས་པའི་གཞི་ཤེས་ཡིན་པའི་ཕྱིར། དེ་ཆོས་ཅན། འཛིན་པ་ཆོས་ཀྱི་བདག་མེད་རྟོགས་པར་ཐལ། ཤེས་པ་བདེན་མེད་དུ་རྟོགས་པའི་ཕྱིར། མ་གྲུབ་ན། ཤེས་པ་ལ་བདེན་པར་འཛིན་པའི་བདེན་འཛིན་དེ། འཛིན་པ་ཆོས་ཀྱི་བདག་འཛིན་མ་ཡིན་པར་ཐལ་ལོ། །རྫས་འཛིན་རྟོག་པ་དེ་ཐེག་ཆེན་གྱི་ལམ་གྱི་གནས་སྐབས་སུ་གཙོ་བོར་སྤང་ནུས། ཐེག་དམན་གྱི་ལམ་གྱི་གནས་སྐབས་སུ་གཙོ་བོར་སྤོང་མི་ནུས་པའི་རྒྱུ་མཚན་གྱིས་དེ་ཐེག་ཆེན་སྦྱོར་ལམ་གྱི་ཁྱད་ཆོས་སུ་བཤད་པ་མི་འཐད་པར་ཐལ། རྫས་འཛིན་རྟོགས་པའི་ས་བོན་དངོས་སུ་སྤོང་བའི་ཐེག་དམན་གྱི་བར་ཆད་མེད་ལམ་ཡོད་པའི་ཕྱིར་ཏེ། ཤེས་པ་ལ་བདེན་པར་འཛིན་པའི་བདེན་འཛིན་གྱི་ས་བོན་དངོས་སུ་སྤོང་བའི་ཐེག་དམན་གྱི་བར་ཆད་མེད་ལམ་ཡོད་པའི་ཕྱིར། རྣམ་ཤེས་ཀྱི་ཕུང་པོ་བདེན་མེད་དུ་མངོན་སུམ་དུ་རྟོགས་པའི་དེ་ཡོད་པའི་ཕྱིར། གཉིས་པ་རང་ལུགས། ཉན་རང་ལ་ཆོས་ཀྱི་བདག་མེད་རྟོགས་པ་མེད་དེ། དེ་ལུང་དང་རིགས་པ་གཉིས་ཀྱིས་གྲུབ་པའི་ཕྱིར། ལུང་ནི། འདུས་པ་རིན་པོ་ཆེའི་ཏོག་ལས། རྟག་ཏུ་ཁམས་གསུམ་བདག་མེད་རྫས་མེད་ཅིང་། །བྱེད་པོ་རང་དབང་མེད་པར་རྣམ་བལྟས་ནས། །རྗེས་སུ་མཐུན་པའི་བཟོད་པ་གང་བསྒོམ་པ། །དེ་དག་འགྲོ་བ་ཀུན་ལས་ཐར་བར་འགྱུར། །ཞེས་དང་། ལང་གཤེགས་ལས། མཚན་མ་མེད་པ་མ་རྟོགས་པས་ཐེག་པ་ཆེན་པོའི་བྱང་ཆུབ་མི་རྟོགས་པ་ཡིན་གྱི་ཉན་ཐོས་ཀྱི་བྱང་ཆུབ་མི་རྟོགས་པ་མ་ཡིན་ནོ། །ཞེས་དང་། རྒྱན་སྟུག་པོ་བཀོད་པ་ལས། ཆོས་ཀྱི་དངོས་ཡོད་མ་བཤིག་ཕྱིར། །ཉན་ཐོས་དེ་དག་མངོན་རྟོགས་གྱུར། །ཞེས་སོ། །རིགས་པ་ནི། ཐེག་དམན་གྱི་ལམ་དེ་ཐབས་ཤེས་ཁྱད་པར་ཅན་གཉིས་དང་བྲལ་བའི་ལམ་མ་ཡིན་པར་ཐལ། དེ་ལ་སྟོང་ཉིད་རྟོགས་པའི་ཤེས་རབ་ཡོད་པའི་ཕྱིར། འདོད་ན། སྡུད་པར། ཐབས་མེད་ཤེས་རབ་བྲལ་བས་ཉན་ཐོས་ཉིད་དུ་ལྟུང་། །ཞེས་དང་། སྲིད་དང་ཞི་བར་ལྟུང་བའི་ཕྱིར། །རྟོགས་པ་དམན་པ་ཉིད་དང་ནི། །ཞེས་པ་དང་འགལ། མིག་མེད་པའི་གང་ཟག་གིས། ཉི་མའི་དཀྱིལ་འཁོར་མངོན་སུམ་དུ་མི་མཐོང་བ་དང་། ཐེག་དམན་གྱི་སྤྲོས་བྲལ་སྟོང་ཉིད་མངོན་སུམ་དུ་མི་མཐོང་བ་དཔེ་དོན་དུ་བཤད་པ་མི་འཐད་པར་ཐལ། དེ་ལ་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཡོད་པའི་ཕྱིར། འདོད་ན། རྒྱུད་བླར། རང་འབྱུང་རྣམས་ཀྱི་དོན་དམ་དེ། །དད་པ་ཉིད་ཀྱིས་རྟོགས་བྱ་ཡིན། །ཉི་མའི་དཀྱིལ་འཁོར་འོད་འབར་བ། །མིག་མེད་པས་ནི་མཐོང་བ་མེད། །ཞེས་པ་དང་འགལ། ཐེག་དམན་གྱི་གང་ཟག་དེ་གཞན་དོན་ལ་སེམས་པའི་དེའི་ཐབས་རྙེད་པའི། ཇི་སྙེད་པའི་ཆོས་རྒྱ་ཆེན་པོ་རྟོགས་པའི། སྟོང་ཉིད་རྟོགས་པའི་བདེ་བ་བཞི་དང་བྲལ་བར་བཤད་པ་མི་འཐད་པར་ཐལ། དེ་ལ་སྟོང་ཉིད་རྟོགས་པའི་ཤེས་རབ་ཡོད་པའི་ཕྱིར། འདོད་ན། རྒྱན་ལས། ཆེར་འོས་སེམས་བསྐྱེད་སྤངས་བའི་སྐྱེ་བོ་དང་། །གཞན་དོན་སེམས་དང་དེའི་ཐབས་རྙེད་དང་། །དགོངས་ཆེན་དོན་དང་དེ་ཉིད་མཆོག་མཐོང་བའི། །བདེ་བ་དེ་སྤངས་ཞི་བར་འགྲོ་བར་འགྱུར། །ཞེས་པ་དང་འགལ། གཞན་ཡང་། ཐེག་ཆེན་གྱི་ལམ་ལྔ། ཐེག་དམན་གྱི་ལམ་ལྔ་ལས་ཆོས་ཀྱི་བདག་མེད་རྟོགས་ཚུལ་གྱི་སྒོ་ནས་ཁྱད་པར་དུ་འཕགས་པའི་སྔར་བཤད་པའི་རིགས་པ་རྣམས་དྲན་པར་བྱའོ། །གཉིས་པ་ནི། ཐེག་ཆེན་གྱི་མཐོང་ལམ་ཆོས་ཅན། སྲིད་ཞི་ལ་མི་གནས་པའི་གཞི་ཤེས་ཡིན་ཏེ། འཁོར་འདས་བར་གསུམ་རང་བཞིན་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། དེ་ནི་མཚན་མར་དམིགས་སྒོ་ནས། །ཞེས་སྐབས་སུ། གཉིས་ཀྱི་དང་པོ་ལ། འབྲས་ཡུམ་ལ་ཉེ་བ་དང་། རིང་བའི་གཞི་ཤེས་གཉིས། དང་པོའི་མཚན་ཉིད་ལ། ཁ་ཅིག འབྲས་ཡུམ་སྒྲུབ་པའི་ཐབས་ལ་མཁས་པའི་ཐེག་ཆེན་འཕགས་པའི་མཁྱེན་པ། ཟེར། རྣམ་མཁྱེན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། འབྲས་ཡུམ་དངོས་མ་ཡིན་པར་ཐལ་ལོ། །རང་ལུགས། དང་པོའི་མཚན་ཉིད། འབྲས་ཡུམ་སྒྲུབ་པའི་ཐབས་ལ་མཁས་པའི་བྱང་འཕགས་ཀྱི་མཁྱེན་པ། མཚན་གཞི། ཐེག་ཆེན་གྱི་མཐོང་ལམ་སྒོམ་ལམ་ལྟ་བུའོ། །གཉིས་པའི་མཚན་ཉིད། འབྲས་ཡུམ་སྒྲུབ་པའི་ཐབས་ལ་མི་མཁས་པའི་ཐེག་དམན་འཕགས་པའི་མཁྱེན་པ། མཚན་གཞི། ཐེག་དམན་གྱི་མཐོང་སྒོམ་མི་སློབ་ལམ་ལྟ་བུའོ། །གལ་ཏེ། ཉན་ཐོས་དགྲ་བཅོམ་པའི་མཁྱེན་པ་ཆོས་ཅན། མཚན་ཉིད་དེ་མ་ཡིན་པར་ཐལ། འབྲས་ཡུམ་སྒྲུབ་པའི་ཐབས་ལ་མཁས་པའི་མཁྱེན་པ་ཡིན་པའི་ཕྱིར་ཏེ། འབྲས་ཡུམ་སྒྲུབ་པའི་ཐབས་ལ་རྨོངས་པ་སྤངས་པའི་མཁྱེན་པ་ཡིན་པའི་ཕྱིར་ཏེ། རྨོངས་པ་མ་ལུས་པ་སྤངས་པའི་མཁྱེན་པ་ཡིན་པའི་ཕྱིར་ཏེ། མ་རིག་པ་མ་ལུས་པར་སྤངས་པའི་མཁྱེན་པ་ཡིན་པའི་ཕྱིར། ཞེ་ན། ཉན་ཐོས་དགྲ་བཅོམ་པའི་མཁྱེན་པ་ཆོས་ཅན། ཤེས་བྱ་ཐམས་ཅད་མངོན་སུམ་དུ་རྟོགས་པའི་མཁྱེན་པ་ཡིན་པར་ཐལ། དེ་རྟོགས་པ་ལ་རྨོངས་པ་མ་ལུས་པར་སྤངས་པའི་མཁྱེན་པ་ཡིན་པའི་ཕྱིར། རྟགས་ཁྱབ་ཁས། གཉིས་པ་ནི། ཐེག་དམན་གྱི་མཐོང་ལམ་ཆོས་ཅན། འབྲས་ཡུམ་ལ་རིང་བའི་གཞི་ཤེས་ཡིན་ཏེ། འབྲས་ཡུམ་སྒྲུབ་པའི་ཐབས་ལ་མི་མཁས་པའི། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། ཐེག་ཆེན་གྱི་མཐོང་ལམ་ཆོས་ཅན། འབྲས་ཡུམ་ལ་ཉེ་བའི་གཞི་ཤེས་ཡིན་ཏེ། འབྲས་ཡུམ་སྒྲུབ་པའི་ཐབས་ལ་མཁས་པའི་རྒྱལ་སྲས་འཕགས་པའི་མཁྱེན་པ་ཡིན་པའི་ཕྱིར། གཟུགས་སོགས་ཕུང་པོ་སྟོང་ཉིད་དང་། །ཞེས་སྐབས་སུ། གཉིས་ཀྱི་དང་པོ་ལ། ཡུལ་ཅན་གཞི་ཤེས། སྤངས་བྱ་མཚན་འཛིན། དེ་དག་གཉེན་པོས་ཇི་ལྟར་སྤོངས་ཚུལ་ལོ། །དང་པོ་ལ། གཉེན་པོ་གཞི་ཤེས་དང་། མི་མཐུན་ཕྱོགས་ཀྱི་གཞི་ཤེས་གཉིས། དང་པོའི་མཚན་ཉིད། གཞི་ལམ་འབྲས་གསུམ་མཚན་མར་འཛིན་པའི་མཚན་འཛིན་གྱིས་མ་བཅིངས་པའི་ཐེག་ཆེན་འཕགས་པའི་མཁྱེན་པ། གཉིས་པའི་མཚན་ཉིད། དེས་བཅིངས་པའི་ཐེག་དམན་འཕགས་པའི་མཁྱེན་པ། བཅིངས་མ་བཅིངས་ཀྱི་དོན་གང་ཡིན་ཞེ་ན། ཁ་ཅིག ཐེག་ཆེན་གྱི་གཞི་ཤེས་དེ་དེས་མ་བཅིངས་པའི་གཞི་ཤེས་ཡིན་ཏེ། གཞི་ལམ་འབྲས་གསུམ་ལ་མཚན་མར་མི་འཛིན་པའི་གཞི་ཤེས་ཡིན་པའི་ཕྱིར། ཐེག་དམན་གྱི་དེ་དེས་བཅིངས་པ་ཡིན་ཏེ། དེ་དང་མཚན་འཛིན་གྱི་རྟག་པ་ལྷ། གཞི་ལམ་འབྲས་གསུམ་ལ་མཚན་མར་འཛིན་པའི་གཞི་ཤེས་ཡིན་པའི་ཕྱིར། ཟེར། ཐེག་དམན་གྱི་གཞི་ཤེས་ཆོས་ཅན། བདག་མེད་རྟོགས་པའི་རྣལ་འབྱོར་མངོན་སུམ་མ་ཡིན་པ་ཐལ་བ་དང་། མཚན་མེད་རྟོགས་པའི་ཤེས་རབ་ཀྱི་སྤང་བྱ་ཡིན་པར་ཐལ། །མཚན་འཛིན་གྱི་བློ་ཡིན་པའི་ཕྱིར། ཁ་ཅིག ཐེག་ཆེན་གྱི་གཞི་ཤེས་དེས་མ་བཅིངས་ཏེ། དེ་དང་མཚན་འཛིན་གྱི་རྟོག་པ་ལྷན་ཅིག་ཏུ་འཇུག་མི་སྲིད་པའི་ཕྱིར། ཐེག་དམན་གྱི་དེ་དེས་བཅིངས་ཏེ། དེ་དང་མཚན་འཛིན་གྱི་རྟོག་པ་རྒྱུན་ཆགས་སུ་ལྷན་ཅིག་འཇུག་སྲིད་པའི་ཕྱིར། ཟེར། མ་དག་པའི་རྗེས་ཐོབ་ཀྱི་གནས་སྐབས་སུ་ཤེས་སྒྲིབ་རྟག་འཛིན་རྟོག་པ་ལྡན་པ་མི་སྲིད་པར་ཐལ། ཡུལ་ལ་མངོན་པར་ཞེན་པའི་མངོན་ཞེན་གྱི་དྲི་མ་རགས་པ་རྒྱུད་ལ་ལྡན་བཞིན་པའི་མ་དག་སའི་བྱང་སེམས་གཞི་མ་གྲུབ་པའི་ཕྱིར་ཏེ། མཚན་འཛིན་གྱི་རྟོག་པ་རྒྱུད་ལ་ལྡན་བཞིན་པའི་དེ་གཞི་མ་གྲུབ་པའི་ཕྱིར། གཉིས་པ་ལ། གང་ཟག་གི་བདག་མེད་ལ་ཡིད་རྩེ་གཅིག་ཏུ་གནས་བཞིན་པའི་ཉན་ཐོས་འཕགས་པ་གཞི་མ་གྲུབ་པར་ཐལ། རང་རྒྱུད་ཀྱི་ཡིད་ཀྱི་རྣམ་པར་ཤེས་པ་མཉམ་བཞག་ཡེ་ཤེས་ཀྱི་ངོ་བོར་སྐྱེས་པའི་ཉན་ཐོས་འཕགས་པ་མེད་པའི་ཕྱིར་ཏེ། ཉན་ཐོས་འཕགས་པ་ཡིན་ན། མཚན་འཛིན་གྱི་རྟོག་པ་རྒྱུད་ལྡན་ཡིན་དགོས་པའི་ཕྱིར། རྟགས་ཁས། རང་ལུགས། ཐེག་ཆེན་གྱི་གཞི་ཤེས་ལ་གཞི་ལམ་འབྲས་གསུམ་ལ་མཚན་མར་འཛིན་པའི་མཚན་འཛིན་གྱིས་མ་བཅིངས་པ་ཞེས་བྱ་སྟེ། དེས་གཞི་ལམ་འབྲས་གསུམ་རང་བཞིན་མེད་པར་མངོན་སུམ་དུ་རྟོགས་པའི་སྟོབས་ཀྱིས་གཞི་ལམ་འབྲས་གསུམ་ལ་མཚན་མར་འཛིན་པའི་མཚན་འཛིན་ས་བོན་དང་བཅས་པ་རང་ལམ་དུ་སྤོང་ནུས་པའི་ཕྱིར། ཐེག་དམན་གྱི་གཞི་ཤེས་ལ་དེས་བཅིངས་པ་ཞེས་བྱ་སྟེ། དེ་ལྟར་མ་རྟོགས་པའི་སྟོབས་ཀྱིས་དེའི་ས་བོན་རང་ལམ་དུ་སྤོང་མི་ནུས་པའི་ཕྱིར། གཉིས་པ་ནི། སྤྱིར་མཚན་འཛིན་ནི། འདུས་བྱས་ཀྱི་ཆོས་རྣམས་གཞན་ལ་རགས་མ་ལས་རང་དབང་ཅན་དུ་འཛིན་པའི་བློ་ཡིན་ལ། དེ་ལ་ཉོན་སྒྲིབ་ཀྱིས་བསྡུས་པའི་མཚན་གཞི་དང་། ཤེས་སྒྲིབ་ཀྱི་བསྡུས་པའི་དེ་གཉིས། དང་པོ་ནི། གང་ཟག་གི་བདག་འཛིན། ལྷན་སྐྱེས་དང་། ཀུན་བཏགས་ལྟ་བུ། གཉིས་པ་ནི། རང་རྒྱུ་ཆོས་ཀྱི་བདག་འཛིན་ལས་བྱུང་ཞིང་། ཡུལ་ལ་མངོན་པར་ཞེན་པའི་མངོན་ཞེན་གྱི་དྲི་མ་རགས་པའོ། །དེ་ལ་འཛིན་པ་དང་། ཡུལ་གྱི་སྒོ་ནས་དབྱེ་བ་གཉིས། དང་པོ་ལ། རྫས་འཛིན་དང་། བཏགས་འཛིན་གྱིས་བསྡུས་པའི་མཚན་འཛིན་གཉིས། དང་པོ་ནི། ཡུལ་ཡུལ་ཅན་གྱི་ཆོས་རྣམས་ལ་འཁོར་གསུམ་དུ་རྟོགས་པའི་བདག་འཛིན་ལྟ་བུ། འདི་དང་ཆོས་ཀྱི་བདག་འཛིན་དོན་གཅིག དབྱེ་ན། ལྷན་སྐྱེས་དང་། ཀུན་བཏགས་ཀྱི་ཆོས་ཀྱི་བདག་འཛིན་གཉིས། དང་པོ་ནི། ལུང་རིགས་སོགས་ལ་ལྟོས་མེད་དུ་ཡུལ་ཡུལ་ཅན་ལ་རང་གི་ངང་གི་བདེན་པ་འཛིན་པའི་བློ་ལྟ་བུའོ། །གཉིས་པ་ལུང་རིགས་ལྟར་སྣང་རྒྱུ་མཚན་དུ་བྱས་ནས་བརྟགས་ཤིང་དཔྱད་པའི་སྒོ་ནས་ཡུལ་ཡུལ་ཅན་ལ་བདེན་པར་འཛིན་པའི་བློ་ལྟ་བུའོ། །གཉིས་པ། ཡུལ་ཡུལ་ཅན་གྱི་ཆོས་རྣམས་ལ་བཏགས་པ་ཙམ་དུ་མངོན་པར་ཞེན་པའི་ཤེས་སྒྲིབ་རྟོག་པ་ལྟ་བུའོ། །དེ་ལ་རགས་པ་དང་། ཤིན་ཏུ་ཕྲ་བ་གཉིས། དང་པོ་ནི། མཚན་འཛིན་དང་སྒྲ་དོན་འདྲེས་འཛིན་གྱི་རྟོག་པ་གཉིས་ཀ་ཡིན་ལ། ས་མཚམས་ས་བདུན་པའི་བར་དུ་ཡོད་དེ། ཊཱི་ཀར། ས་བརྒྱད་པ་མ་ཐོབ་པ་དེ་སྲིད་དུ་གཞི་ལ་མཚན་མར་འཛིན་པར་འབྱུང་བའི་ཕྱིར་རོ། །ཞེས་གསུངས་པའི་ཕྱིར། གཉིས་པ། ཡུལ་ལ་བཏགས་པ་ཙམ་དུ་ཞེན་པའི་ཞེན་པ་ཕྲ་ཞིང་ཕྲ་བ། ས་བཅུ་པའི་རྗེས་ཐོབ་ཀྱི་བར་དུ་ཡོད་དེ། ཊཱི་ཀ་ལས། སྦྱོར་བ་ཙམ་ནི་ས་བཅུ་པའི་བར་དུ་ཡོད་དེ། གཞིའི་ཆོས་ལ་མངོན་པར་ཞེན་པའི་དྲི་མ་ཡོད་པ་དེ་སྲིད་དུ་སྒོམ་པར་བྱ་བ་ཡིན་པའི་ཕྱིར་དང་། རྒྱུན་མཐའི་བར་དུ་བག་ལ་ཉལ་ཡོད་པའི་ཕྱིར་རོ། །ཞེས་གསུངས་པའི་ཕྱིར། ཊཱི་ཀའི་རྗེས་སུ་འབྲང་བ་ཁ་ཅིག ས་བརྒྱད་པ་ཡན་ཆད་དུ་ཤེས་སྒྲིབ་རྟོག་པ་མེད་པ་དང་། ཤེས་སྒྲིབ་རྟོག་པ་ལ་སྒྲ་དོན་འདྲེས་འཛིན་གྱི་རྟོག་པས་ཁྱབ་པར་སྨྲ་བ་ནི། ཊཱི་ཀ་ལ་ཞིབ་ཏུ་མ་སྤྱད་པའི་ཕོ་ཚོད་ཙམ་དུ་ཟད་དོ། །གཉིས་པ། ཡུལ་གྱི་སྒོ་ནས་དབྱེ་བ་ལ། གཞི་ལམ་འབྲས་བུ་ལ་མཚན་མར་འཛིན་པ་དང་གསུམ། དང་པོ་ལ། གཞིའི་ཆོས་ཉིད་དང་། གཞིའི་ཆོས་ཅན་ལ་མཚན་མར་འཛིན་པའི་བློ་གཉིས། གཟུགས་སོགས་ཕུང་པོ་སྟོང་ཉིད་ལ། །སྤྱོད་པའི་འདུ་ཤེས་མི་མཐུན་ཕྱོགས། །ཞེས་པས་བསྟན། གཉིས་པ། ལམ་ལ་མཚན་འཛིན་ནི། སྦྱིན་སོགས་བྱང་ཆུབ་ཕྱོགས་རྣམས་ལ། །སྤྱོད་པའི་འདུ་ཤེས་མི་མཐུན་ཕྱོགས། །ཞེས་པས་བསྟན། གསུམ་པ། རྒྱལ་ལ་སོགས་པ་ཆགས་པ་ཕྲ། །ཞེས་པས་བསྟན། དེས་ན་འདིར་འཆིང་བྱེད་ཀྱི་མཚན་འཛིན་དངོས་སུ་བསྟན་ནས་དེས་བཅིངས་པའི་ཐེག་དམན་གྱི་གཞི་ཤེས་མཚོན་ནས་བསྟན་པ་ཡིན་ནོ། །གསུམ་པ་ལ། ཁ་ཅིག བྱང་སེམས་ཀྱི་རྒྱུད་ཀྱི་གཉེན་པོ་གཞི་ཤེས་ཀྱི་ཐེག་དམན་གྱི་རྒྱུད་ཀྱི་མཚན་འཛིན་དངོས་སུ་སྤོང་སྟེ། འདིར་མཚན་འཛིན་དང་གཉེན་པོ་གཞི་ཤེས་སྤང་གཉེན་དུ་བཤད་ཤིང་། འདིར་བསྟན་གྱི་མཚན་འཛིན་ཐེག་དམན་གྱི་རྒྱུད་ལ་ལྡན་པའི་ཕྱིར། ཟེར། ཐེག་དམན་གྱི་གང་ཟག་འབད་མེད་དུ་གྲོལ་བ་དང་། ཐེག་ཆེན་གྱི་རིགས་ཅན་འབད་པ་བྱས་ཀྱང་གྲོལ་བའི་དུས་མེད་པར་ཐལ་བའི་སྐྱོན་གནས་སོ། །རང་ལུགས། གཉེན་པོ་གཞི་ཤེས་དང་། མཚན་འཛིན་མཐའ་དག་སྤོང་གཉེན་དུ་སྦྱར་ནས་འཆད་པ་མ་ཡིན་ཏེ། མཚན་འཛིན་གྱི་བློ་ཡིན་ན། རང་འཇོམས་བྱེད་ཀྱི་གཉེན་པོ་དང་དངོས་སུ་ལྡན་པས་མ་ཁྱབ་པའི་ཕྱིར། དེས་ན། བྱང་འཕགས་ཀྱི་མཚན་མེད་མངོན་སུམ་དུ་རྟོགས་པའི་ཡེ་ཤེས་ཀྱིས་བྱང་སེམས་རང་རྒྱུད་ཀྱི་སྒྲིབ་པ་དངོས་སུ་སྤོང་སྟེ། དེས་བྱང་སེམས་རང་རྒྱུད་ཀྱི་མཚན་འཛིན་གྱི་ས་བོན་ལ་དངོས་སུ་གནོད་པ་བྱེད་པའི་སྒོ་ནས་མངོན་འགྱུར་བ་རྒྱུད་ནས་འཇོམས་པའི་ཕྱིར། གཉིས་པ་ནི། ཉན་ཐོས་ཀྱི་མཐོང་ལམ་ཆོས་ཅན། མི་མཐུན་ཕྱོགས་ཀྱི་གཞི་ཤེས་ཡིན་ཏེ། གཞི་ལམ་འབྲས་གསུམ་ལ་མཚན་མར་འཛིན་པའི་མཚན་འཛིན་གྱིས་བཅིངས་པའི་ཐེག་དམན་འཕགས་པའི་མཁྱེན་པ་ཡིན་པའི་ཕྱིར། གཟུགས་སོགས་དེ་མི་རྟག་སོགས་དང་། །ཞེས་སྐབས་སུ། གཉིས་ཀྱི་དང་པོ་ལ། གཞི་ཤེས་སྦྱོར་བ། གཞི་ཤེས་སྦྱོར་བའི་མཚན་ཉིད། འཕྲོས་དོན་མཚན་ཉིད་གསུམ་བཤད་པའོ། །དང་པོ་ལ། མཚན་ཉིད་དང་། དབྱེ་བ་གཉིས། དང་པོ་ལ། ཁ་ཅིག གཟུགས་སོགས་ཡུལ་བཅུ་ལ། ཞེན་སྦྱོང་མངོན་འགྱུར་བ་བཀག་ནས་སྒོམ་པར་བྱེད་པའི་སེམས་དཔའི་རྣལ་འབྱོར་དང་། གཞི་གང་ཟག་གི་བདག་མེད་སྒོམ་པའི་ཉམས་ལེན། ཟེར། དང་པོ་ལ། ཉན་ཐོས་ཀྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། ཐེག་དམན་གྱི་གཞི་ཤེས་སྦྱོར་བ་ཡིན་པའི་ཕྱིར། གཉིས་པ་ལ། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན་མ་ཡིན་པར་ཐལ། གང་ཟག་གི་བདག་མེད་རྟོགས་པ་མཐར་ཐུག་པའི་མཁྱེན་པ་ཡིན་པའི་ཕྱིར། རང་ལུགས། གཞི་གང་ཟག་གི་བདག་མེད་པ་དང་། ཆོས་ཀྱི་བདག་མེད་པ་གང་རུང་སྒོམ་པར་བྱེད་པའི་ཉམས་ལེན། དབྱེ་ན། དངོས་བསྟན་ཐེག་ཆེན་གྱི་གཞི་ཤེས་སྦྱོར་བ་དང་། ཤུགས་བསྟན་ཐེག་དམན་གྱི་དེ་གཉིས། དང་པོ་ལ། མཚན་ཉིད། དབྱེ་བ། ས་མཚམས་སོ། །དང་པོ་ནི། གཟུགས་སོགས་ཡུལ་བཅུ་ཅི་རིགས་པ་ལ་བདེན་ཞེན་མངོན་འགྱུར་བ་བཀག་ནས་སྒོམ་པར་བྱེད་པའི་སེམས་དཔའི་རྣལ་འབྱོར། དབྱེ་ན། གཞིའི་ངོ་བོ། ཁྱད་པར། མཚན་ཉིད་གསུམ། སྤང་གཉེན་གཞན་དུ་མི་འགྱུར་བའི་ཆོས་ཉིད། གཞན་དུ་མི་འགྱུར་བའི། བྱེད་པ་པོ་མེད་པའི་ཆོས་ཉིད། བྱ་དཀའ་རྣམ་གསུམ། འབྲས་བུ་ཁྱད་པར་ཅན། སྲུང་བྱེད་གཞན་ལ་རག་མ་ལས་པ། སྣང་བ་རྣམ་བདུན་ལ་ཞེན་སྦྱོར་བཀག་པའི་སྦྱོར་བ་དང་བཅུ། དང་པོ་བཞི་ལ། རང་བཞིན་གྱི་སྦྱོར་བ་ཞེས་བྱ་སྟེ། ཚོགས་ལམ་ནས་རྒྱུན་མཐའི་བར་དུ་ཁྱབ་བྱེད་དུ་གནས་པའི་ཕྱིར། ཕྱི་མ་དྲུག་ལ་གནས་སྐབས་ཀྱི་སྦྱོར་བ་ཞེས་བྱ་སྟེ། རང་རང་གི་དགག་བྱའི་དྲི་མ་སྐྱེས་ན་སྒོམ་མ་སྐྱེས་ན་སྒོམ་མི་དགོས་པའི་སྦྱོར་བ་ཡིན་པའི་ཕྱིར། གསུམ་པ་ལ། འབྲོམ་ལ་སོགས་པ་ན་རེ། འདིར་བསྟན་གྱི་སྦྱོར་བ་བཅུ། སྦྱོར་ལམ་ཁོ་ནའི་གནས་སྐབས་ན་ཡོད་དེ། འཚམས་སྦྱར་དུ། དེ་དག་རྣམ་པར་སྒོམ་པའི་སྦྱོར་བ་གང་ཡིན་ཞེ་ན། སྦྱོར་བའི་ལམ་ནི། ཞེས་དང་། སྦྱོར་བའི་མཉམ་པ་ཉིད་སོ་སོར་རྟོགས་ནས་མཐོང་བའི་ལམ་སྒོམ་དགོས་པས། ཞེས་གསུངས་པའི་ཕྱིར། བྱང་འཕགས་ཀྱི་རྒྱུད་ལ་གཟུགས་སོགས་ཀྱི་ངོ་བོ་དང་། དེའི་ཁྱད་པར་རྟག་མི་རྟག་སོགས་ལ་བདེན་ཞེན་འགོག་པའི་སྦྱོར་བ་མེད་པར་ཐལ། ཁས་ལེན་རྟགས། སྒྲུབ་བྱེད་ཀྱང་མ་ངེས་ཏེ། སྦྱོར་བའི་ལམ་ཞེས་སོགས་གསུངས་པ་ཙམ་གྱིས་ངེས་འབྱེད་ཆ་མཐུན་གྱིས་བསྡུས་པའི་སྦྱོར་ལམ་དུ་མ་ངེས་པའི་ཕྱིར། ཉེར་བསྡོགས་ཞི་རགས་ཀྱི་རྣམ་པ་ཅན་སྦྱོར་བའི་ལམ་དུ་གསུངས་པ་དང་། ལམ་བཞིས་བཟླས་ཕྱེ་བའི་སྦྱོར་བའི་ལམ་སོགས་དུ་མ་ཡོད་པའི་ཕྱིར། རང་ལུགས་ཐེག་ཆེན་གྱི་ཚོགས་ལམ་ནས་རྒྱུན་མཐའི་བར་དུའོ། །གཉིས་པའི་མཚན་ཉིད། གཞི་གང་ཟག་གི་བདག་མེད་པར་སྒོམ་པར་བྱེད་པའི་ཐེག་དམན་གྱི་ཉམས་ལེན། མཚན་གཞི། ཐེག་དམན་གྱི་སློབ་ལམ་བཞི་ལྟ་བུའོ། །གཉིས་པ། ཐེག་ཆེན་གྱི་གཞི་ཤེས་སྦྱོར་བའི་མཉམ་ཉིད་ལ། མཚན་ཉིད་དང་། དབྱེ་བ་གཉིས། དང་པོ་ལ། ཡུལ་ཅན་སྦྱོར་བ་དང་སྦྱོར་བའི་ཡུལ་བདེན་མེད་མཉམ་པ་ཉིད་དུ་སྒོམ་པར་བྱེད་པའི་སེམས་དཔའི་རྣལ་འབྱོར། དབྱེ་ན་གཟུགས་སོགས་ཀྱི་ངོ་བོ་ལ། དེའི་ཁྱད་པར་ལ། དབྱེ་བའི་སྤྲོས་པ་ལ། ཡུལ་ཅན་སྦྱོར་བ་ལ་བདེན་ཞེན་འགོག་པའི་སྦྱོར་བའི་མཉམ་ཉིད་དང་བཞི། གཟུགས་ལ་སོགས་ལ་རློམ་མེད་པར། །རྣམ་བཞི་དེ་ཡི་མཉམ་པ་ཉིད། །ཅེས་སོ། །ཐེག་ཆེན་གྱི་སྦྱོར་ལམ་ཆོས་ཅན། ཐེག་ཆེན་གྱི་གཞི་ཤེས་སྦྱོར་བ་ཡིན་ཏེ། གཟུགས་སོགས་ཡུལ་བཅུ་ལ་བདེན་ཞེན་མངོན་འགྱུར་བ་བཀག་ནས་སྒོམ་པར་བྱེད་པའི་སེམས་དཔའི་རྣལ་འབྱོར་ཡིན་པའི་ཕྱིར། གསུམ་པ་ནི། དེ་མ་རྫོགས་དང་རབ་རྫོགས་དང་། །ཞེས་སྐབས་སུ། མཚན་ཉིད་གསུམ་ལ། སོ་སོའི་ངོ་བོ། གྲངས་ངེས། གོ་རིམ། སྒྲ་བཤད། ལུང་དང་སྦྱར་བའོ། །དང་པོ་ལ། དགག་བཞག་གཉིས། དང་པོ་ལ། ཁ་ཅིག དོན་ལ་མེད་བཞིན་དུ་རྟོག་པས་སྒྲོ་བཏགས་པའི་ཆོས། རྒྱུ་རྐྱེན་གྱི་དབང་གིས་བྱུང་བའི་རྟེན་འབྲེལ། ཡུལ་གྱི་གནས་ལུགས་སུ་གྲུབ་པའི་ཆོས། ཟེར། དང་པོ་ལ། བུམ་པ་ཆོས་ཅན་མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། དོན་ལ་མེད་པ་དང་། སྒྲོ་བཏགས་ཀྱི་གཞི་མཐུན་ཡིན་པའི་ཕྱིར། འདོད་ན། གཞན་དབང་མ་ཡིན་པར་ཐལ་ལོ། །གཉིས་པ་ལ། རྒྱུ་རྐྱེན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། རྒྱུ་རྐྱེན་ལས་བྱུང་བར་ཐལ་ལོ། །གསུམ་པ་ལ། གང་ཟག་གི་བདག་མེད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། དོན་དམ་བདེན་པར་ཐལ་ལོ། །མ་གྲུབ་ན། གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་དེ། ཡུལ་གྱི་གནས་ཚུལ་ལ་ཞུགས་པའི་བློ་མ་ཡིན་པར་ཐལ་ལོ། །ཁ་ཅིག ཡུལ་གྱི་གནས་ཚུལ་ལ་མེད་བཞིན་དུ་རྟོག་པས་སྒྲོ་བཏགས་པའི་ཆོས། རྒྱུ་རྐྱེན་གཞན་ལ་རག་ལས་པའི་ཆོས། དང་པོ་གཉིས་ཀྱི་མཚན་ཉིད་ཡིན་ཟེར་ན། དང་པོ་ལ། གང་ཟག་གི་བདག་མེད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། ཀུན་རྫོབ་བདེན་པ་དང་རྟག་པའི་གཞི་མཐུན་ཡིན་པའི་ཕྱིར། འདོད་ན། ཡུལ་གྱི་གནས་ཚུལ་མ་ཡིན་པར་ཐལ་ལོ། །གཉིས་པ་ལ། རྒྱུ་རྐྱེན་གྱི་ཆོས་ཉིད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། རྒྱུ་རྐྱེན་ལ་འབྲེལ་བའི་ཕྱིར། རང་ལུགས། དང་པོའི་མཚན་ཉིད། དོན་བྱེད་མི་ནུས་པའི་ཀུན་རྫོབ་སྣང་ཙམ་གྱི་ཆོས། དབྱེ་ན། མཚན་ཉིད་ཡོངས་སུ་ཆད་པ་དང་། རྣམ་གྲངས་པའི་ཀུན་བཏགས་གཉིས། དང་པོ་ནི། གང་ཟག་གི་བདག་ལྟ་བུ། གཉིས་པ་ནི། དོན་དམ་བདེན་པ་མ་ཡིན་པའི་རྟག་པ་མཐའ་དག་གོ །གཉིས་པའི་མཚན་ཉིད། རང་གི་རྒྱུ་རྐྱེན་ལས་སྐྱེས་པའི་རྟེན་འབྲེལ། མཚན་གཞི། འདུས་བྱས་མཐའ་དག་གོ །དབྱེ་ན། དག་པ་གཞན་དབང་དང་། མ་དག་པ་གཞན་དབང་གཉིས། དང་པོ་འཕགས་རྒྱུད་ཀྱི་རྗེས་ཐོབ་ལྟ་བུ། གཉིས་པ་ནི། འཁོར་བ་ལྟ་བུའོ། །གསུམ་པའི་མཚན་ཉིད། རིགས་ཤེས་ཚད་མའི་ཡུལ་གྱི་གཙོ་བོར་གྱུར་པའི་དེ་ཁོ་ན་ཉིད། དབྱེ་ན། ཕྱིན་ཅི་མ་ལོག་པའི། འགྱུར་མེད་ཡོངས་གྲུབ་གཉིས། དང་པོ་ནི། འཕགས་རྒྱུད་ཀྱི་མཉམ་བཞག་ལྟ་བུ་སྟེ། ཡོངས་གྲུབ་བཏགས་པའོ། །གཉིས་པ་ཆོས་ཉིད་ལྟ་བུའོ། །བསྡུ་ན། བདེན་པ་གཉིས་སུ་འདུས་ཏེ། ཡོངས་གྲུབ་དོན་དམ་པའི་བདེན་པ་དང་། ཀུན་རྫོབ་ལ། དོན་བྱེད་ནུས་མི་ནུས་གཉིས་ལས། དང་པོ་ལ། གཞན་དབང་། གཉིས་པ་ལ། ཀུན་བཏགས་སུ་བཞག་པའི་ཕྱིར། གཉིས་པ་ནི། ཡུལ་གྱི་སྒོ་ནས་དེ་གསུམ་དུ་བཞག་སྟེ། སོ་སོ་སྐྱེ་བོའི་བློའི་ཡུལ་གྱི་དབང་དུ་བྱས་ནས་ཀུན་བཏགས་འཕགས་པའི་རྗེས་ཐོབ་ཀྱི་དབང་དུ་བྱས་ནས་གཞན་དབང་། དེའི་མཉམ་བཞག་གི་ཡུལ་གྱི་དབང་དུ་བྱས་ནས་ཡོངས་གྲུབ་བཞག་པའི་ཕྱིར། གསུམ་པ། མཚན་ཉིད་གསུམ་གྱི་གོ་རིམ་འདི་ལྟར་དུ་འཇོག་པ་འཐད་དེ། རྣམ་གྲོལ་དོན་གཉེར་གྱི་གང་ཟག་གིས། དང་པོར་ཆོས་ཐམས་ཅད་བློས་བཏགས་ནས་བཞག་པའི་སྒྲོ་བཏགས་སུ་ཤེས་པར་བྱེད། དེའི་རྗེས་སུ་མ་དག་པའི་གཞན་དབང་སྤོང་བར་བྱེད། དེའི་རྗེས་སུ་དག་པ་གཉིས་ལྡན་གྱི་ཡོངས་གྲུབ་མངོན་དུ་བྱེད་པའི་ཕྱིར། རྒྱན་ལས། ཡོངས་སུ་ཤེས་དང་སྤོང་བ་དང་། །མངོན་སུམ་དུ་ནི་བྱ་བའི་ཕྱིར། །ཞེས་སོ། །བཞི་པ་ནི། རྟོག་པས་སྒྲོ་བཏགས་པ་ཙམ་གྱིས་ན་ཀུན་བཏགས་དང་། རྒྱུ་རྐྱེན་གཞན་ལ་རག་ལས་པས་ན་གཞན་དབང་། ཡུལ་གྱི་གནས་ལུགས་སུ་གྲུབ་པས་ན་ཡོངས་གྲུབ་ཅེས་བྱའོ། །ལྔ་པ་ནི། ཤེར་ཕྱིན་གྱི་མདོ་ལས། བྱམས་པ་གཟུགས་ཀྱི་རབ་ཏུ་དབྱེ་བ་ནི་རྣམ་པ་གསུམ་གྱིས་ཤེས་པར་བྱ་སྟེ། ཀུན་བཏགས་པའི་གཟུགས་དང་། རྣམ་པར་བཏགས་པའི་གཟུགས། ཆོས་ཉིད་ཀྱི་གཟུགས་སོ། །ཞེས་དང་། དགོངས་འགྲེལ་ལས། དོན་དམ་ཡང་དག་འཕགས་ཆོས་རྣམས་ཀྱི། ངོ་བོ་ཉིད་མེད་པ་རྣམས་ཀྱི་ངོ་བོ་ཉིད་མེད་པ་རྣམ་པ་གསུམ་པོ་འདི་ལྟ་སྟེ། མཚན་ཉིད་ངོ་བོ་ཉིད་མེད་པ་དང་། སྐྱེ་བའི་ངོ་བོ་ཉིད་མེད་པ་དང་། དོན་དམ་པའི་ངོ་བོ་ཉིད་མེད་པ་ལ་དགོངས་ནས་ཆོས་ཐམས་ཅད་ཀྱི་ངོ་བོ་ཉིད་མེད་དོ། །ཞེས་དང་། སུམ་ཅུ་པ་ལས། ངོ་བོ་ཉིད་ནི་རྣམ་གསུམ་གྱི། །ངོ་བོ་ཉིད་མེད་རྣམ་གསུམ་ལ། །དགོངས་ནས་ཆོས་རྣམས་ཐམས་ཅད་ཀྱི། །ངོ་བོ་ཉིད་མེད་བསྟན་པ་ཡིན། །ཞེས་དང་། བཤད་སྦྱར་ལས། རྣམ་པར་རྟོག་པས་བཏགས་པའི་དོན། །ཀུན་ཏུ་བཏགས་པའི་ངོ་བོ་ཉིད། །རྣམ་པར་རྟོག་པ་གཞན་གྱིས་དབང་། །དེ་ཡིས་ཆོས་ཉིད་ཡོངས་སུ་གྲུབ། །ཅེས་སོ། །གཉིས་པ་ནི་བྱང་སེམས་ཀྱི་སྦྱོར་ལམ་ཆོས་ཅན། མཚན་ཉིད་གསུམ་ལ་ཞེན་སྦྱོར་བཀག་པའི་སྦྱོར་བ་ཡིན་ཏེ། མཚན་ཉིད་གསུམ་ལ་བདེན་ཞེན་མངོན་གྱུར་པ་བཀག་ནས་སྒོམ་པའི་སེམས་དཔའི་རྣལ་འབྱོར་ཡིན་པའི་ཕྱིར། གསུམ་པ་མཐོང་ལམ་ལ། གཉིས་ཀྱི་དང་པོ་ནི། གོང་དུ་བཤད་ཟིན། གཉིས་པ་ནི། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཆོས་ཅན། གཞི་ཤེས་འཆད་པའི་སྐབས་ནས་བསྟན་པའི་མཐོང་ལམ་ཡིན་ཏེ། བདེན་བཞི་ལ་སྒྲོ་འདོགས་སོ། །གཉིས་དང་བྲལ་བའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། ཉན་ཐོས་ཀྱི་ལམ་ནི། ཞེས་སྐབས་སུ་གཉིས་ཀྱི་དང་པོ་ལ། གཞི་ཤེས་འཆད་པའི་སྐབས་སུ་དངོས་སུ་མི་སྟོན་རྒྱུའི་སྒོམ་ལམ་གང་ཡིན་དཔྱད་པ་ལ། ཁ་ཅིག འདིར་སྒོམ་ལམ་ཙམ་དངོས་སུ་མི་སྟོན་པར་འདོད། ཁ་ཅིག ཐེག་དམན་གྱི་སྒོམ་ལམ་དངོས་སུ་མི་སྟོན་པར་འདོད། ཁ་ཅིག་ཐེག་ཆེན་གྱི་སྒོམ་ལམ་དངོས་སུ་མི་སྟོན་ཏེ། འདིར་ཐེག་ཆེན་གྱི་མཐོང་ལམ་དངོས་སུ་བསྟན་རྗེས་སུ། ཐེག་ཆེན་གྱི་སྒོམ་ལམ་དངོས་སུ་མི་སྟོན་པའི་ཕྱིར། ཟེར། ལུགས་གསུམ་ཀ་མི་འཐད་དེ། འདིར་མི་མཐུན་ཕྱོགས་དང་གཉེན་པོའི་གཞི་ཤེས་རྫོགས་པར་བསྟན་པའི་ཕྱིར་ཏེ། དེ་ལྟར་ཀུན་ཤེས་ཉིད་ལུགས་ལ། །ཞེས་སོགས་སོ། །རང་ལུགས། དོགས་པ་བཀོད་པ་དང་། དེའི་ལན་གཉིས། དང་པོ་ནི། གཞི་ཤེས་འཆད་པའི་སྐབས་འདིར། གང་ཟག་གི་བདག་མེད་མངོན་སུམ་དུ་རྟོགས་ཟིན་བསྒོམ་པར་བྱེད་པའི་ཐེག་ཆེན་གྱི་སྒོམ་ལམ་དངོས་སུ་སྟོན་རིགས་པར་ཐལ། གང་ཟག་གི་བདག་མེད་མངོན་སུམ་དུ་གསར་དུ་མཐོང་བའི་ཐེག་ཆེན་མཐོང་ལམ་དངོས་སུ་བསྟན་པའི་ཕྱིར། དཔེར་ན། ལམ་ཤེས་འཆད་པའི་སྐབས་སུ། ཆོས་ཉིད་མངོན་སུམ་དུ་གསར་དུ་མཐོང་བའི་ཐེག་ཆེན་གྱི་མཐོང་ལམ་དངོས་སུ་བསྟན་པའི་རྗེས་སུ་ཆོས་ཉིད་མངོན་སུམ་དུ་མཐོང་ཟིན་བསྒོམས་པར་བྱེད་པའི་ཐེག་ཆེན་གྱི་སྒོམ་ལམ་བསྟན་པ་འདི་བཞིན། ཞེ་ན། གཉིས་པ་ནི། འདིར་གང་ཟག་གི་བདག་མེད་མངོན་སུམ་དུ་གསར་དུ་མཐོང་བའི་ཐེག་ཆེན་གྱི་མཐོང་ལམ་དངོས་སུ་སྟོན་པའི་རྒྱུ་མཚན་ཡོད་དེ། བྱང་སེམས་འཕགས་པས། གདུལ་བྱ་ཉན་ཐོས་ཀྱི་རིགས་ཅན་རྗེས་སུ་བཟུང་བའི་ཕྱིར་དུ། གང་ཟག་གི་བདག་མེད་མངོན་སུམ་དུ་ཤེས་པར་བྱ་དགོས་པའི་ཕྱིར། གང་ཟག་གི་བདག་མེད་མངོན་སུམ་དུ་རྟོགས་ཟིན་སྒོམ་པར་བྱེད་པའི་ཐེག་ཆེན་གྱི་སྒོམ་ལམ་དངོས་སུ་མི་སྟོན་པའི་རྒྱུ་མཚན་ཡོད་དེ། བྱང་སེམས་འཕགས་པས། གང་ཟག་གི་བདག་འཛིན་སྤངས་པའི་སྤངས་པ་ལ་སོགས་པ་ཐེག་དམན་གྱི་ལམ་གྱི་འབྲས་བུ་དོན་དུ་མི་གཉེར་བའི་ཕྱིར་ཏེ། འགྲེལ་ཆེན་ལས། ཅིའི་ཕྱིར་ལམ་ཤེས་པ་ལ་ཇི་སྐད་བསྟན་པ་དེ་བཞིན་དུ་ཐམས་ཅད་ཤེས་པ་ཉིད་ལ་བསྒོམ་པའི་ལམ་ཡང་ལོགས་ཤིག་ཏུ་བསྟན་པ་མེད་ཅེ་ན། ཉན་ཐོས་དང་རང་སངས་རྒྱས་ཀྱི་ཕུན་སུམ་ཚོགས་པ་ནི་བྱང་ཆུབ་སེམས་དཔའི་ཤེས་པ་དང་མཐོང་བ་བལྟས་ནས་འདའ་བར་བྱའོ། །ཞེས་གསུངས་པ་ལྟར་རོ། །གཉིས་པ་ནི། གཞི་ཤེས་འཆད་པའི་སྐབས་འདིར་ཆོས་ཅན། གང་ཟག་གི་བདག་མེད་མངོན་སུམ་དུ་རྟོགས་ཟིན་བསྒོམ་པར་བྱེད་པའི་ཐེག་ཆེན་གྱི་སྒོམ་ལམ་མི་སྟོན་པའི་རྒྱུ་མཚན་ཡོད་དེ། ཐེག་ཆེན་གྱི་སྒོམ་ལམ་གྱིས་གང་ཟག་གི་བདག་མེད་མངོན་སུམ་དུ་རྟོགས་པ་མཐར་ཐུག་པའི་རྒྱུ་མཚན་གྱི་དེ་ལྟར་དུ་མ་བཤད་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས། གཞི་ཤེས་བཤད་པའི་སྐབས་ཏེ་གསུམ་པའོ།། ༄། །མཁྱེན་གསུམ་ལྷ་ལམ་ཡང་པ་དེར། །སྦྱོར་བཞི་རྟ་བདུན་གྱིས་དྲང་སྟེ། །ཆོས་སྐུའི་འོད་སྟོང་རབ་རྒྱས་པ། །དངོས་བརྒྱད་ཉིན་བྱེད་དབང་པོར་འདུད། །གཉིས་པ་ཉམས་ལེན་གྱི་སྦྱོར་བ་ལ། དབང་དུ་བྱ་བ་རྒྱུ་འབྲས་དང་། བརྟན་པ་རྒྱུ་འབྲས་གཉིས། དང་པོ་ལ། རྒྱུ་རྣམ་ཀུན་གྱི་སྦྱོར་བ་དང་། འབྲས་བུ་རྩེ་མོའི་སྦྱོར་བ་གཉིས། །དང་པོ་ལ། འབྲེལ་བཀོད་པའི་སྒོ་ནས་འཚམས་སྦྱར་བ་དང་། མཚོན་བྱེད་ཀྱི་ཆོས་རྒྱས་པར་བཤད་པ་གཉིས། དང་པོ་ནི། ཐམས་ཅད་མཁྱེན་པ་ཉིད་གསུམ་ཡོངས་སུ་ཤེས་པ་ནི། ཞེས་སྐབས་སུ། གཉིས་ཀྱི་དང་པོ། རྣམ་རྫོགས་སྦྱོར་བ་ལ། མཚན་ཉིད། དབྱེ་བ། ས་མཚམས་སོ། །དང་པོ་ལ། ཁ་ཅིག མཁྱེན་གསུམ་གྱི་རྣམ་པ་བསྒོམ་པ་ལ་དབང་མ་ཐོབ་པ་ཐོབ་ཕྱིར་དུ་མཁྱེན་གསུམ་གྱི་རྣམ་པ་བསྡུས་ནས་བསྒོམ་པར་བྱེད་པའི་སེམས་དཔའི་རྣལ་འབྱོར། ཟེར། ས་བརྒྱད་པའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མ་ཡིན་པར་ཐལ། མཁྱེན་གསུམ་གྱི་རྣམ་པ་བསྒོམ་པ་ལ་དབང་ཐོབ་ཟིན་པའི་ཕྱིར་ཏེ། དེ་འབད་མེད་ལྷུན་གྲུབ་དུ་སྒོམ་པར་བྱེད་པའི་སེམས་དཔའི་རྣལ་འབྱོར་ཡིན་པའི་ཕྱིར། རང་ལུགས། མཁྱེན་གསུམ་གྱི་རྣམ་པ་བསྡུས་ནས་བསྒོམ་པར་བྱེད་པའི་སེམས་དཔའི་རྣལ་འབྱོར། བསྡུས་ནས་བསྒོམ་པའི་དོན་གང་ཞེ་ན། སྔར་རྣམ་མཁྱེན་ཐོབ་བྱའི་འབྲས་བུ། ལམ་ཤེས་དེ་ཐོབ་བྱེད་ཀྱི་རྒྱུ། གཞི་ཤེས་བླང་དོར་བྱ་བའི་ཡུལ་དུ་ཐོས་བསམ་གྱིས་གཏན་ལ་ཕབ་པའི་དོན། ཡུལ་ཅན་མཁྱེན་པ་གསུམ་དང་ཡུལ་སྐྱེ་མེད་གསུམ་ཟུང་འཇུག་ཏུ་བློ་གཅིག་གི་ཡུལ་དུ་ཉམས་སུ་ལེན་པ་ནི། བསྡུས་ནས་བསྒོམ་པའི་དོན་ཡིན་ཏེ། འཕགས་པས། ཐམས་ཅད་མཁྱེན་པ་ཉིད་གསུམ་ནི་རྣམ་པ་སོ་སོར་ངེས་པའི་ཡུལ་ཅན་ཡིན་ལ། རྣམ་པ་ཀུན་མངོན་པར་རྫོགས་པར་རྟོགས་པ་ནི་རྣམ་པ་མ་ལུས་པའི་ཡུལ་ཅན་ཡིན་ནོ། །ཞེས་གསུང་ངོ་། །ཁོ་ན་རེ། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མཁྱེན་གསུམ་རྟོགས་པར་ཐལ། འདོད་ན། དེ་མངོན་སུམ་དུ་རྟོགས་པར་ཐལ། དེ་རྟོགས་པ་གང་ཞིག རྣལ་འབྱོར་མངོན་སུམ་ཡིན་པའི་ཕྱིར། ཐོས་བསམ་གཙོ་བོར་གྱུར་པའི་ཐེག་ཆེན་གྱི་ཚོགས་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སྒོམ་བྱུང་གི་མཁྱེན་པར་ཐལ། འདོད་ན། ཐོས་བསམ་གཙོ་བོར་གྱུར་པའི་མཁྱེན་པ་ཡིན་པར་ཐལ་ལོ། །ཞེ་ན། དང་པོ་ལ། གཞན་དོན་དུ་རྣམ་མཁྱེན་ཐོབ་པར་འདོད་པའི་བྱང་སེམས་མཐོང་ལམ་པའི་དོན་དམ་སེམས་བསྐྱེད་ཆོས་ཅན། རྣམ་མཁྱེན་མངོན་སུམ་དུ་རྟོགས་པར་ཐལ། དེ་རྟོགས་པ་གང་ཞིག རྣལ་འབྱོར་མངོན་སུམ་ཡིན་པའི་ཕྱིར། གཉིས་པ་ལ། བྱང་སེམས་འཕགས་པའི་མཁྱེན་པ་ཡིན་ན། སྟོང་ཉིད་རྟོགས་པའི་མཉམ་བཞག་སྔོན་སོང་ཡིན་པས་མ་ཁྱབ་པར་ཐལ། དེ་ཡིན་ན། བསྒོམ་བྱུང་གི་མཁྱེན་པ་ཡིན་པས་མ་ཁྱབ་པའི་ཕྱིར། མ་གྲུབ་ན། གསུང་རབ་ལ་ཐོས་བསམ་གཙོ་བོར་བྱེད་བཞིན་པའི་བྱང་འཕགས་ཀྱི་རྗེས་ཐོབ་ཡེ་ཤེས་ཆོས་ཅན། དེར་ཐལ། དེའི་ཕྱིར། འདོད་ན། ཐོས་བསམ་གཙོ་བོར་བྱེད་པའི་མཁྱེན་པ་མ་ཡིན་པར་ཐལ། དེའི་ཕྱིར། གསུམ་དངོས། གཉིས་པ་ལ། ལུས་ཀྱི་སྒོ་ནས། གཞི་ཤེས། ལམ་ཤེས། རྣམ་མཁྱེན་གྱི་རྣམ་པ་བསྒོམ་པའི་སྦྱོར་བ་དང་གསུམ། མཚན་གཞིའི་སྒོ་ནས། རང་བཞིན་གྱི་སྦྱོར་བ་ལྔ་དང་། གནས་སྐབས་ཀྱི་སྦྱོར་བ་བཅོ་ལྔ། གསུམ་པ་ནི་ཚོགས་ལམ་ནས་རྒྱུན་མཐའི་བར་དུའོ། །གཉིས་པ་ལ། བསྡུ་བ་སྤྱིར་བསྟན་པ་དང་། དཀའ་བའི་གནས་སོ་སོར་བཤད་པའོ། །དང་པོ་ལ་ལོ་ཆེན་ན་རེ། རྣམ་རྫོགས་སྦྱོར་བ་མཚོན་བྱེད་ཀྱི་ཆོས་བཅུ་གཅིག་པོ་བསྡུ་ན། སྦྱོར་བའི་མཚན་གཞི། མཚན་ཉིད། ཐོབ་པའི་དུས། བསྒོམ་པའི་ནུས་པ་གྲུབ་པ་དང་བཞིར་འདུས། དང་པོ་ལ། བསྒོམ་བྱ་རྣམ་པ། རྟེན་གྱི་གང་ཟག སྦྱོར་བའི་དབྱེ་བ། སྦྱོར་བའི་སྐྱོན། སྦྱོར་བའི་ཡོན་ཏན་དང་ལྔ། གསུམ་པ་ལ། ཐོས་བསམ་ལ་འཇུག་པའི་དུས་དང་། ཡོངས་སུ་སྨིན་པའི་དུས་གཉིས། དང་པོ། ཐར་པ་ཆ་མཐུན། གཉིས་པ་ངེས་འབྱེད་ཆ་མཐུན་ནོ། །བཞི་པ་ལ། རྟེན་གྱི་གང་ཟག་དང་། དེའི་རྒྱུད་ལ་ཡོད་པའི་སྦྱོར་བའི་དབྱེ་བ་གཉིས་ཡོད་གསུང་ངོ་། །རང་ལུགས། སྦྱོར་བ་ལ་འཇུག་ཚུལ་གཏན་ལ་འབེབས་པའི་གནས་སྐབས་ཀྱི་སྒོམ་རིམ་དང་། སྦྱོར་བ་རྒྱུད་ལ་སྐྱེས་པའི་གནས་སྐབས་ཀྱི་སྒོམ་རིམ་གཉིས་སུ་འདུས། འདི་དག་ལ་བཤད་པའི་རིམ་པ་གཞུང་དང་སྦྱར་བ་དང་། ཉམས་སུ་ལེན་ཚུལ་བསྡུས་ཏེ་བསྟན་པ་གཉིས། དང་པོ་ནི། མཁྱེན་གསུམ་ཐོས་བསམ་གྱིས་གཏན་ལ་ཕབ་པའི་དོན་སྦྱོར་བས་ཉམས་སུ་ལེན་ན། ཚུལ་ཇི་ལྟར་དུ་ཉམས་སུ་ལེན། ཉམས་སུ་ལེན་པའི་རྟེན་གྱི་གང་ཟག་ནི་གང་། ཉམས་ལེན་གྱི་སྦྱོར་བ་ལ་དབྱེ་ན་དུ། ཉམས་སུ་བླངས་པའི་འབྲས་བུ་ཡོན་ཏན་ཇི་ལྟ་བུ་སྙམ་ན། སྤྱིར་བསྒོམ་བྱ་རྣམས་ལ། ནང་ཚན་གྱི་སྒོ་ནས་དབྱེ་ན། བརྒྱ་བདུན་བཅུ་རྩ་གསུམ་དུ་ཡོད་ཅིང་། ཡུལ་ཅན་མཁྱེན་གསུམ་དང་། ཡུལ་སྐྱེ་མེད་གསུམ་ཟུང་འཇུག་ཏུ་ཉམས་སུ་ལེན་ཚུལ་འཆད་པ་ནི། གཞི་ཤེས་པ་ཡི་བྱེ་བྲག་རྣམས། །ཞེས་སོགས་བསྟན་བཤད་ཀྱི་གཞུང་རྣམས་སོ། །ཉམས་སུ་ལེན་པ་པོའི་རྟེན་གྱི་གང་ཟག་དེ་ཡང་ཡོངས་འཛིན་རྫོགས་པའི་སངས་རྒྱས་ལ་དགེ་བའི་རྩ་བ་བསྐྲུན་ཅིང་མཉེས་པར་བྱས་པ། མཁྱེན་གསུམ་གྱི་གནས་ལུགས་རྟོགས་པའི་གང་ཟག་ཁྱད་པར་ཅན་གཅིག་གིས་ཉམས་སུ་ལེན་དགོས་ཞེས་བསྟན་པ་ནི། སངས་རྒྱས་རྣམས་ལ་ལྷག་པར་བྱས། །ཞེས་སོགས་སོ། །ཉམས་ལེན་གྱི་སྦྱོར་བ་དེ་ལ་རྒྱས་པར་ཕྱེ་ན་ཉི་ཤུ། བསྡུ་ན། རང་བཞིན་གྱི་སྦྱོར་བ་ལྔ། དེ་ཡང་བསྡུ་ན་མཁྱེན་གསུམ་གྱི་སྦྱོར་བ་གསུམ་དུ་འདུས། ཞེས་ཉམས་ལེན་སྦྱོར་བའི་དབྱེ་བ་འཆད་པ་ནི། གཟུགས་ལ་སོགས་ལ་མི་གནས་ཕྱིར། །ཞེས་སོགས་སོ། །ཐེག་ཆེན་གྱི་སྦྱོར་བས་རྣམ་པ་བརྒྱ་བདུན་བཅུ་རྩ་གསུམ་ཉམས་སུ་ལེན་པ་ལ་བརྟེན་ནས། བདུད་ཀྱི་མཐུ་བཅོམ་པ་སོགས་ཡོན་ཏན་བཅུ་བཞི་ཐོབ་པར་འགྱུར་རོ། །ཞེས་སྦྱོར་བའི་འབྲས་བུ་འཆད་པ་ནི། བདུད་ཀྱི་མཐུ་བཅོམ་ལ་སོགས་པ། །ཞེས་སོགས་སོ། །ས་བདུན་པ་མན་ཆད་དུ་ཐེག་ཆེན་གྱི་སྦྱོར་བ་ཉམས་སུ་ལེན་པ་ལ་བར་དུ་གཅོད་པའི་སྐྱོན་བཞི་བཅུ་རྩ་དྲུག་འབྱུང་བས། དེ་དག་ཤེས་ནས་སྤོང་དགོས་སོ་ཞེས་འཆད་པ་ནི། སྐྱོན་ནི་བཅུ་ཚན་བཞིར་བཅས་པ། །ཞེས་སོགས་སོ། །ཉམས་སུ་བླང་བྱའི་རྣམ་པ། ཉམས་སུ་ལེན་པ་པོའི་རྟེན་གྱི་གང་ཟག ཉམས་ལེན་སྦྱོར་བའི་དབྱེ་བ། ཉམས་སུ་བླངས་བའི་འབྲས་བུ་ཡོན་ཏན་དེ་ལྟ་བུ་དང་ལྡན་པའི་ཐེག་ཆེན་སྦྱོར་བའི་ངོ་བོ་ཇི་ལྟ་བུ་སྙམ་ན། ཐབས་ཤེས་ཁྱད་པར་ཅན་གཉིས་དང་ལྡན་པའི་ཉམས་སུ་ལེན་གཅིག་ལ་འཇོག་ཅེས་འཆད་པ་ནི། གང་གིས་མཚོན་དེ་མཚན་ཉིད་དུ། །ཞེས་སོགས་བསྟན་བཤད་རྣམས་སོ། །ཐེག་ཆེན་གྱི་སྦྱོར་བ་རང་རྒྱུད་ལ་སྐྱེས་པའི་མ་མཐའི་ས་མཚམས་གང་ནས་བཟུང་སྙམ་ན། ཐེག་ཆེན་གྱི་ཐར་པ་ཆ་མཐུན་ནས་ཐོབ་པ་ཡིན་ནོ། །ཞེས་ཐར་པ་ཆ་མཐུན་གྱི་ངོ་བོ་འཆད་པ་ནི། མཚན་མེད་རབ་ཏུ་སྦྱིན་ལ་སོགས། །ཞེས་སོགས་སོ། །ཐར་པ་ཆ་མཐུན་རང་རྒྱུད་ལ་གོམས་པར་བྱས་པ་ལས་བསམ་སྦྱོར་ཕུན་སུམ་ཚོགས་པ་བཅུ་དགུའི་སྒོ་ནས་རྒྱུད་ཡོངས་སུ་སྨིན་པར་བྱས་པའི་ངེས་འབྱེད་ཆ་མཐུན་གྱི་དམིགས་པ་དང་རྣམ་པར་འཆད་པ་ནི། དྲོ་བ་རྣམས་ཀྱི་དམིགས་པ་འདིར། །ཞེས་སོགས་སོ། །དེ་ལྟར་ངེས་འབྱེད་ཆ་མཐུན་རང་རྒྱུད་ལ་ཐོབ་པ་ལ་བརྟེན་ནས། སྦྱོར་ལམ་པ་ཕྱིར་མི་ལྡོག་པའི་རྟགས་ཉི་ཤུ། མཐོང་ལམ་པ་ཕྱིར་མི་ལྡོག་པའི་རྟགས་བཅུ་དྲུག བསྒོམ་ལམ་པ་ཕྱིར་མི་ལྡོག་པའི་རྟགས་ཟབ་མོ་བརྒྱད་ཀྱི་ཡོན་ཏན་ཐོབ་པར་འགྱུར་རོ། །ཞེས་རྟེན་ཕྱིར་མི་ལྡོག་པའི་གང་ཟག་འཆད་པ་ནི། ངེས་འབྱེད་ཡན་ལག་ནས་བཟུང་སྟེ། །ཞེས་བསྟན་བཤད་ཀྱི་གཞུང་རྣམས་སོ། །རྟེན་གྱི་གང་ཟག་དེས་རང་དོན་ཆོས་སྐུ་ཐོབ་ཕྱིར་དུ། སྲིད་ཞི་མཉམ་ཉིད་ཀྱི་སྦྱོར་བ། གཞན་དོན་གཟུགས་སྐུ་ཐོབ་ཕྱིར་དུ་ཞིང་དག་པའི་སྦྱོར་བ། འཕྲིན་ལས་ཕུན་ཚོགས་ཐོབ་ཕྱིར་དུ་ཐབས་ལ་མཁས་པའི་སྦྱོར་བ་བསྒོམ་དགོས་སོ་ཞེས་འཆད་པ་ནི། ཆོས་རྣམས་རྨི་ལམ་འདྲ་བའི་ཕྱིར། །ཞེས་དང་། སེམས་ཅན་འཇིག་རྟེན་དེ་བཞིན་དུ། །ཞེས་དང་། ཡུལ་དང་སྦྱོར་བ་ཅན་འདི་ནི། །ཞེས་སོགས་རྩ་འགྲེལ་རྣམས་སོ། །གཉིས་པ་ནི། སངས་རྒྱས་རྣམས་ལ་ལྷག་པར་བྱས། །ཞེས་པའི་སྐབས་ནས་བསྟན་པའི་རྟེན་གྱི་གང་ཟག་དེས་རྣམ་པ་བརྒྱ་བདུན་བཅུ་རྩ་གསུམ་ཐབས་ཤེས་ཁྱད་པར་ཅན་གཉིས་དང་ལྡན་པའི་སྦྱོར་བ་ཉི་ཤུས་སྐྱོན་བཞི་བཅུ་རྩ་དྲུག་དང་བྲལ་བའི་ཚུལ་གྱིས་ཉམས་སུ་བླངས་པས། ཐར་པ་ཆ་མཐུན་གྱི་རྟོགས་པ་གོང་ནས་གོང་དུ་འཕེལ་ཏེ། བདུད་ཀྱི་མཐུ་བཅོམ་པ་ལ་སོགས་པའི་ཡོན་ཏན་བཅུ་བཞི་མངོན་དུ་བྱེད་པ་ནི། སྦྱོར་བ་ལ་འཇུག་ཚུལ་གཏན་ལ་འབེབས་པའི་ཉམས་ལེན་གྱི་རིམ་པའོ། །ཐར་པ་ཆ་མཐུན་རང་རྒྱུད་ལ་སྐྱེས་པའི་གང་ཟག་གི་ངེས་འབྱེད་ཆ་མཐུན་གྱི་རྟོགས་པ་རང་རྒྱུད་ལ་སྐྱེད། སྦྱོར་མཐོང་བསྒོམ་གསུམ་གྱི་ཡོན་ཏན་རྣམས་གོང་ནས་གོང་དུ་འཕེལ་བར་བྱས་ཏེ། སྦྱོར་བ་གསུམ་ཉམས་སུ་བླངས་པ་ལ་བརྟེན་ནས། སྲིད་ཞི་མཉམ་ཉིད་ཀྱི་སྦྱོར་བའི་འབྲས་བུ་ཆོས་སྐུ། ཞིང་དག་པའི་སྦྱོར་བའི་འབྲས་བུ་གཟུགས་སྐུ། ཐབས་ལ་མཁས་པའི་སྦྱོར་བའི་འབྲས་བུ་འཕྲིན་ལས་ཕུན་སུམ་ཚོགས་པ་མངོན་དུ་བྱས་ཏེ། སེམས་ཅན་གྱི་དོན་མ་ལུས་པ་སྒྲུབ་པ་ནི། སྦྱོར་བ་རྒྱུད་ལ་སྐྱེས་པའི་བསྒོམ་རིམ་གྱི་ཉམས་ལེན་ནོ། །གཉིས་པ་ནི། རྗེ་བཙུན་བྱམས་པ་མགོན་པོ་ཆོས་ཅན། མཁྱེན་གསུམ་གྱི་འོག་ཏུ་རྣམ་རྫོགས་སྦྱོར་བ་འཆད་པའི་རྒྱུ་མཚན་ཡོད་དེ། མཁྱེན་གསུམ་ཐོས་བསམ་གྱིས་གཏན་ལ་ཕབ་པའི་དོན། རྣམ་རྫོགས་སྦྱོར་བའི་སྒོ་ནས་ཉམས་སུ་ལེན་ཚུལ་ཤེས་པའི་ཆེད་ཡོད་པའི་ཕྱིར། གཉིས་པ་ལ། གཉིས་ལས། དང་པོ་སྦྱོར་བ་ལ་འཇུག་ཚུལ་གཏན་ལ་འབེབས་པའི་གནས་སྐབས་ཀྱི་བསྒོམ་རིམ་ལ། བསྒོམ་བྱ་རྣམ་པ། བསྒོམ་པ་པོའི་གང་ཟག ཡུལ་ཅན་སྦྱོར་བ་སྦྱོར་བའི་སྔོན་འགྲོའི་ཆོས། ཉེ་རྒྱུ་ཐར་པ་ཆ་མཐུ་དང་ལྔ། དང་པོ་ལ་བསྟན་བཤད་གཉིས། དང་པོ་ནི། གཞི་ཤེས་པའི་བྱེ་བྲག་རྣམས། །ཞེས་སྐབས་སུ་གཉིས་ཀྱི་དང་པོ་ལ། བསྒོམ་བྱ་རྣམ་པ་ལ། མཚན་གཞི། མཚན་ཉིད། དབྱེ་བ། སྒོམ་ཚུལ། མདོ་བསྟན་བཅོས་ལས་བཤད་ཚུལ་ལོ། །དང་པོ་ལ། དགག་བཞག་སྤང་གསུམ་མོ། །དང་པོ་ནི། འདྲེ་ཨར་ན་རེ། བསྒོམ་བྱ་རྣམ་པ་ལ་དོན་རྣམ་དང་། ཤེས་རྣམ་གཉིས་སུ་ཡོད་ཀྱང་། དོན་རྣམ་བསྒོམ་བྱའི་གཙོ་བོ་དང་། ཤེས་རྣམ་བསྒོམ་བྱའི་གཙོ་བོ་མ་ཡིན་ཏེ། དོན་རྣམ་བསྒོམས་པས་ཤེས་རྣམ་བསྒོམ་པར་གྱུར་ཞིང་། ཤེས་རྣམ་བསྒོམ་པས་དོན་རྣམ་བསྒོམ་པར་མི་འགྱུར་བའི་ཕྱིར་ཏེ། དོན་རྣམ་ཡོད་ན་ཤེས་རྣམ་ཡོད་དགོས། ཤེས་རྣམ་ཡོད་ན་དོན་རྣམ་ཡོད་མི་དགོས་པའི་ཕྱིར། དཔེར་ན། ཟླ་བ་གཉིས་སྣང་གི་དབང་ཤེས་ཡོད་ཀྱང་། ཟླ་གཉིས་མེད་པ་བཞིན་ནོ། །ཟེར། སྙིང་པོའི་དོན་ཡིད་ལ་བྱེད་པའི་བསྒོམ་རིམ་དེ་བསྒོམ་རིམ་གྱི་གཙོ་བོ་ཡིན་པ་དང་། མངོན་པར་རྟོགས་པའི་དོན་ཡིད་ལ་བྱེད་པའི་བསྒོམ་རིམ་དེ་བསྒོམ་རིམ་གྱི་གཙོ་བོ་མ་ཡིན་པའི་ཁྱད་པར་འཐད་པར་ཐལ། ཁས་ལེན་རྟགས། འདོད་ན། རྩ་བ་ཤེས་རབ་དུ། བསྒོམ་ཉམས་ལེན་གྱི་རིམ་པར་གཙོ་བོར་བསྟན་པ་དང་། རྒྱན་འདིར། དེ་གཙོ་བོར་མ་བསྟན་པའི་ཁྱད་པར་འཐད་པར་ཐལ་ལོ། །མཁས་པ་རེད་མདའ་བ་ན་རེ། བསྒོམ་བྱ་རྣམ་པ་ཡིན་ན། ཤེས་རྣམ་ཡིན་དགོས་ཏེ། དོན་རྣམ་བསྒོམ་བྱའི་རྣམ་པ་མ་ཡིན་པའི་ཕྱིར་ཏེ། དེའི་ཐ་སྙད་མདོ་བསྟན་བཅོས་ལས་མ་བཤད་པའི་ཕྱིར་དང་། རྣམ་པ་བསྒོམ་པའི་དགོས་པ་ནི། བསྒོམ་བྱའི་རྣམ་པ་ཕུལ་དུ་ཕྱིན་པར་བྱ་བའི་ཆེད་ཡིན་ལ། དོན་རྣམས་ལ་ཕུལ་དུ་ཕྱིན་པ་བྱར་མེད་པའི་ཕྱིར། སེམས་ཅན་ཐམས་ཅད་འབད་མེད་དུ་གྲོལ་བར་ཐལ། དེ་ལ་གཉེན་པོ་སྒོམ་བྱ་རྣམ་པ་རང་ཆས་སུ་ཡོད་པའི་ཕྱིར་ཏེ། ཆོས་ཉིད་སྒོམ་བྱ་ཡིན་པའི་ཕྱིར། ཟེར། ཐེག་ཆེན་གྱི་སྒོམ་ལམ་དེ། ཐེག་དམན་གྱི་སྒོམ་ལམ་ལས་ཡུལ་རྟོགས་ཚུལ་གྱི་སྒོ་ནས་ཟབ་པ་མ་ཡིན་པར་ཐལ། དེ་སྟོང་ཉིད་རྟོག་ཟིན་བསྒོམ་པར་བྱེད་པའི་ལམ་མ་ཡིན་པའི་ཕྱིར། རྟགས་ཁས། བྱང་སེམས་ཚོགས་ལམ་པས། ལམ་བསྒོམས་པ་ལ་བརྟེན་ནས་རང་རྒྱུད་ཀྱི་བདག་འཛིན་ལ་མི་གནོད་པར་ཐལ། དེས་བདག་མེད་མི་སྒོམ་པའི་ཕྱིར། ཁྱབ་སྟེ། བཞི་བརྒྱ་པ་ལས། ཡུལ་ལ་བདག་མེད་མཐོང་ནས་ནི། །སྲིད་པའི་ས་བོན་ལྡོག་པར་འགྱུར། །ཞེས་སོ། །སྒྲུབ་བྱེད་དེ་ཡང་མི་འཐད་དེ། དོན་རྣམ་གྱི་ཐ་སྙད་མདོ་དང་། བསྟན་བཅོས་གཉིས་ཀ་ལས་བཤད་པའི་ཕྱིར། དང་པོ་ཡིན་ཏེ། ཆོས་ཐམས་ཅད་ཀྱི་ངོ་བོ་ལ་རྣམ་པའི་སྒྲས་གསུངས་པའི་ཕྱིར་ཏེ། རབ་འབྱོར་རྣམ་པ་གང་དག་དང་། །ཞེས་སོགས་གསུངས་པའི་ཕྱིར་རོ། །གཉིས་པ་ཡིན་ཏེ། གཟུགས་ཀྱི་ངོ་བོ་དང་། སྨན་གྱི་ངོ་བོ་ལ་རྣམ་པའི་སྒྲས་གསུངས་པའི་ཕྱིར་ཏེ། རྒྱུད་བླར། གཟུགས་ཀྱི་རྣམ་པ་དམན་པ་དང་། །བར་མ་མཆོག་ལ་ནམ་མཁའ་བཞིན། །ཞེས་དང་། སྤྱོད་འཇུག་ལས། སྨན་གྱི་རྣམ་པ་གང་དག་ཡོད་པ་དང་། །ཞེས་སོ། །ཁ་ཅིག་ཤེས་རྣམ་བསྒོམ་བྱའི་རྣམ་པ་མ་ཡིན་ཏེ། དེ་སློབ་པའི་གནས་སྐབས་སུ་རྣམ་པ་སྒོམ་བྱེད་ཀྱི་བློ་དང་། མི་སློབ་པའི་གནས་སྐབས་སུ་རྣམ་པ་བསྒོམས་པའི་འབྲས་བུ་ཡིན་པའི་ཕྱིར། ཟེར། ཐམས་ཅད་མཁྱེན་པ་ཉིད་གསུམ་སྒོམ་པར་བྱེད་པས། ཞེས་པའི་བསྟན་དོན་ཚད་མས་མ་གྲུབ་པར་ཐལ། མཁྱེན་གསུམ་སྒོམ་བྱའི་རྣམ་པ་མ་ཡིན་པའི་ཕྱིར། མངོན་པར་རྟོགས་པའི་དོན་ཡིད་ལ་བྱེད་པའི་སྒོམ་རིམ་གཞི་མ་གྲུབ་པར་ཐལ་ལོ། །རང་ལུགས། དོན་རྣམས་དང་ཤེས་རྣམ་གཉིས་ཀ་སྒོམ་བྱའི་རྣམ་པ་ཡིན་ཏེ། བྱང་ཆུབ་སེམས་དཔས་ཆོས་ཐམས་ཅད་ཐོས་བསམ་གྱི་སྒོ་ནས་ཤེས་པར་བྱ་སྟེ། བདེན་མེད་དུ་ཉམས་སུ་ལེན་དགོས་པའི་ཕྱིར་ཏེ། སྤྱོད་འཇུག་ལས། རྒྱལ་སྲས་རྣམས་ཀྱིས་མི་སློབ་པའི། །དངོས་དེ་གང་ཡང་ཡོད་མ་ཡིན། །ཞེས་སོ། །གསུམ་པ་ལ། གང་ཟག་གི་བདག་འཛིན་ཆོས་ཅན། ཉམས་སུ་བླང་བྱར་ཐལ། སྒོམ་བྱ་རྣམ་པ་ཡིན་པའི་ཕྱིར། རྟགས་ཁས། ཁྱབ་སྟེ། སྒོམ་དང་ཉམས་ལེན་དོན་གཅིག་པའི་ཕྱིར། ཡང་དེ་ཆོས་ཅན། བྱང་ཆུབ་སེམས་དཔའི་སྒོམ་བྱར་ཐལ། སྒོམ་བྱ་རྣམ་པ་ཡིན་པའི་ཕྱིར། ཁྱབ་སྟེ། ཤེས་བྱ་ཡིན་ན་བྱང་སེམས་ཀྱི་ཤེས་བྱ་ཡིན་དགོས་པའི་ཕྱིར། ཟེར། དང་པོ་ལ། ས་གཉིས་པའི་རྣམ་གྲོལ་ལམ་ཆོས་ཅན། སྒྲུབ་པ་སྒོམ་ལམ་དུ་ཐལ། ཉམས་ལེན་བསྒོམ་ལམ་ཡིན་པའི་ཕྱིར་ཏེ། སྒྲུབ་པ་དང་ཉམས་ལེན་དོན་གཅིག་པའི་ཕྱིར། གཉིས་པ་ལ། ཉམས་ལེན་ཡིན་ན། བྱང་སེམས་ཀྱི་ཉམས་ལེན་ཡིན་དགོས་པར་ཐལ། ཤེས་བྱ་ཡིན་ན། དེའི་ཤེས་བྱ་ཡིན་དགོས་པའི་ཕྱིར། ཁྱབ་པ་རྣམས་ཁས། གཉིས་པ་ལ། ཁ་ཅིག བྱང་ཆུབ་སེམས་དཔས་ཉམས་སུ་དཔེ་བདེན་མེད་དུ། རང་བསྒོམ་བྱེད་ཀྱི་བློས་ཉམས་སུ་བླང་བར་བྱ་བ་ཟེར། དང་པོ་ལ། ཤེས་སྒྲིབ་རྟོག་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། ཤེས་རྣམ་ཡིན་པའི་ཕྱིར། འདོད་ན། བྱང་སེམས་ལམ་གྱི་སྤང་བྱའི་གཙོ་བོ་མ་ཡིན་པར་ཐལ་ལོ། །གཉིས་པ་ལ། གང་ཟག་གི་བདག་གིས་མ་ངེས། གསུམ་པ་ལ་ཡང་། གང་ཟག་གི་བདག་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། བདག་བསྒོམ་པའི་ཕྱི་རོལ་པའི་བློས་བསྒོམ་པར་བྱ་བ་ཡིན་པའི་ཕྱིར། རང་ལུགས། བྱང་ཆུབ་སེམས་དཔས་བདེན་མེད་དུ་བསྒོམ་པར་བྱ་བའི་ཆོས། དབྱེ་ན། དོན་རྣམ་དང་ཤེས་རྣམ་གཉིས། དང་པོའི་མཚན་ཉིད། བསྒོམ་བྱ་རྣམ་པ་གང་ཞིག ཤེས་རྣམ་ཀྱི་རྟོགས་བྱར་གྱུར་པའི་ཡུལ། མཚན་གཞི་ཆོས་ཐམས་ཅད་དོ། །དབྱེ་ན། གཞི་ཤེས། ལམ་ཤེས། རྣམ་མཁྱེན་གྱི་དོན་རྣམ་མོ། །གཉིས་པའི་མཚན་ཉིད། བསྒོམ་བྱ་རྣམ་པ་གང་ཞིག རང་ཡུལ་དུ་གྱུར་པའི་དོན་རྣམ་འཛིན་བྱེད་ཀྱི་རིག་པ། མཚན་གཞི་ཤེས་པ་ཐམས་ཅད་དོ། །དབྱེ་ན་མི་མཐུན་ཕྱོགས་ཀྱི་དང་། གཉེན་པོ་ཕྱོགས་ཀྱི་ཤེས་རྣམ་གཉིས། དང་པོའི་མཚན་ཉིད། ཤེས་རྣམ་གང་ཞིག རྣམ་གྲོལ་དོན་གཉེར་གྱི་གང་ཟག་གིས། མཐའ་གཅིག་ཏུ་དོར་བར་བྱ་བ། མཚན་གཞི་གང་ཟག་གི བདག་འཛིན་དང་། ཆོས་ཀྱི་བདག་འཛིན་ལྟ་བུ། གཉིས་པའི་མཚན་ཉིད། དེ་གང་ཞིག རྣམ་གྲོལ་དོན་གཉེར་གྱི་གང་ཟག་གི་རྒྱུད་ལ་བརྟེན་པར་བྱ་བ། མཚན་གཞི། ཐར་ལམ་མཐའ་དག་གོ །དབྱེ་ན། གཞི་ཤེས། ལམ་ཤེས། རྣམ་མཁྱེན་གྱི་ཤེས་རྣམ་དང་གསུམ། དང་པོའི་མཚན་ཉིད། བདེན་བཞིའི་གནས་ཚུལ་གང་ཟག་གི་བདག་མེད་པར་མངོན་སུམ་དུ་རྟོགས་པའི་ཡེ་ཤེས། དབྱེ་ན། བདེན་པ་དང་པོ་གསུམ་གྱི་རྣམ་པ་བཅུ་གཉིས། ལམ་བདེན་གྱི་རྣམ་པ་བཅོ་ལྔ་སྟེ། ཉེར་བདུན་ནོ། །གཉིས་པའི་མཚན་ཉིད། བདེན་བཞིའི་གནས་ཚུལ་ཆོས་ཀྱི་བདག་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ། དབྱེ་ན། སྡུག་བསྔལ་བདེན་པའི་རྣམ་པ་ལྔ། ཀུན་འབྱུང་བདེན་པའི་རྣམ་པ་བརྒྱད། འགོག་བདེན་གྱི་རྣམ་པ་བཅུ་དྲུག ལམ་བདེན་གྱི་རྣམ་པ་བདུན་དང་སུམ་ཅུ་རྩ་དྲུག གསུམ་པ་འོག་ཏུ་འཆད། དོན་རྣམ་དང་ཤེས་རྣམ་འགལ་བ་མ་ཡིན་ཏེ། ཤེས་རྣམ་དོན་རྣམ་གྱི་བྱེ་བྲག་ཡིན་པའི་ཕྱིར། གལ་ཏེ། ཕྱི་རོལ་གྱི་དོན་དང་ཤེས་པ་མི་འགལ་བར་ཐལ། དེ་གཉིས་མི་འགལ་བའི་ཕྱིར། ཞེ་ན་དེ་གཉིས་མི་འགལ་བར་ཐལ། ཡུལ་དང་ཡུལ་ཅན་མི་འགལ་བའི་ཕྱིར་དང་། གཟུང་བ་དང་འཛིན་པ་མི་འགལ་བའི་ཕྱིར། ཁྱབ་པ་ཁས། ལམ་ལ་དེ་ནི་བཅོ་ལྔར་བཤད། །ཅེས་པའི་སྐབས་ནས་དངོས་བསྟན་གྱི་ལམ་བདེན་གྱི་རྣམ་པ་བཅོ་ལྔ་ཆོས་ཅན། གཞི་ཤེས་ཀྱི་དོན་རྣམ་མ་ཡིན་པར་ཐལ། དེའི་ཤེས་རྣམ་ཡིན་པའི་ཕྱིར་ཏེ། གཞི་ཤེས་ཡིན་པའི་ཕྱིར། འདོད་ན། གཞི་ཤེས་ཀྱི་དོན་རྣམ་ལ་རྣམ་པ་ཉེར་བདུན་མེད་པར་ཐལ་ལོ། །བཞི་པ་ལ། སྤྱིར་བསྟན་པ། སོ་སོར་བཤད་པ། རྩོད་པ་སྤང་བ་དང་གསུམ། དང་པོ་ལ། སྙིང་པོའི་དོན་ཡིད་ལ་བྱེད་པའི་བསྒོམ་རིམ་དང་། མངོན་པར་རྟོགས་པའི་དོན་ཡིད་ལ་བྱེད་པའི་དེ་གཉིས། དང་པོ་ལ། ཆོས་ཐམས་ཅད་བདེན་མེད་དུ་གཏན་ལ་ཕབ་ནས་བསམ་བྱུང་གི་རིགས་པས་ཚུལ་བཞིན་དུ་བསམ་སྟེ། བསྒོམ་བྱུང་གི་རྣལ་འབྱོར་གྱིས་རྩེ་གཅིག་ཏུ་ཡིད་ལ་བྱེད་པའོ། །གཉིས་པ་ནི། ཡུལ་ཅན་མངོན་རྟོགས་ཀྱི་རིམ་པ་དང་། ཡུལ་སྟོང་ཉིད་ཟུང་འཇུག་གི་ཚུལ་གྱིས་ཉམས་སུ་ལེན་པ་ལྟ་བུའོ། །འདི་གཉིས་འགལ་བ་མ་ཡིན་ཏེ། བློ་གཅིག་གིས་ཡུལ་སྟོང་ཉིད་དང་། ཡུལ་ཅན་མངོན་པར་རྟོགས་པ་གཉིས་དུས་མཉམ་ལྷན་ཅིག་ཏུ་ཉམས་སུ་ལེན་པར་ནུས་པའི་ཕྱིར། བསྟན་ཚུལ་མི་འདྲ་བའི་ཁྱད་པར་ཡོད་དེ། དང་པོ་རྩ་བ་ཤེས་རབ་ཏུ་གཙོ་བོར་བསྟན། གཉིས་པ་རྒྱན་འདིར་གཙོ་བོར་བསྟན་པའི་ཕྱིར། གཉིས་པ་ལ། ངོ་བོ་ཇི་ལྟ་བ། རྗེས་སུ་མཐུན་པ། མཚན་ཉིད་རྗེས་སུ་སྤྱོད་པ། སྨོན་ལམ་གྱི་རྣམ་པས་བསྒོམ་པ་དང་བཞི། དང་པོ་ནི། བསྒོམ་བྱའི་ཆོས་དེ་བསྒོམ་བྱེད་ཀྱི་བློའི་ངོར་བསྐྱེད་ནས་བསྒོམ་པ་ཡིན་ཏེ། ཚོགས་ལམ་དུ་དྲན་པ་ཉེར་བཞག་བསྒོམ་པ་ལྟ་བུ། གཉིས་པ་ནི། བསྒོམ་བྱ་དང་རྗེས་སུ་མཐུན་པའི་དམིགས་པ་དང་རྣམ་པ་བསྒོམ་པ་སྟེ། ཚོགས་ལམ་དུ་སྦྱོར་ལམ་གྱི་དམིགས་རྣམ་ཡིད་ལ་བྱེད་པ་ལྟ་བུ། གསུམ་པ་ནི། ཐོབ་བྱའི་ཆོས་གོང་མ་རྣམས་ཀྱི་མཚན་ཉིད་རྗེས་སུ་སྤྱོད་པ་སྟེ། ཚོགས་ལམ་དུ་འཕགས་ལམ་གྱི་རང་སྤྱིའི་མཚན་ཉིད་ཡིད་ལ་བྱེད་པ་ལྟ་བུ། བཞི་པ་ནི། འབྲས་བུ་ཁྱད་པར་ཅན་ཐོབ་འདོད་ཀྱི་བསམ་པས་ཡིད་ལ་བྱེད་པ་སྟེ། ཚོགས་ལམ་དུ་རྣམ་མཁྱེན་བསྒོམ་པ་ལྟ་བུ། གསུམ་པ་ནི། གལ་ཏེ། ཚོགས་ལམ་དུ་རྣམ་མཁྱེན་བསྒོམ་པ་མི་འཐད་པར་ཐལ། དེ་ན་དེ་མེད་པའི་ཕྱིར། ཞེ་ན་སྐྱོན་མེད་དེ། ངོ་བོ་ཇི་ལྟ་བ་བཞིན་བསྒོམ་པ་མེད་ཀྱང་། མཚན་ཉིད་རྗེས་སུ་སྤྱོད་པ་དང་། སྨོན་ལམ་གྱི་རྣམ་པས་བསྒོམ་པ་ཡོད་པའི་ཕྱིར། ལྔ་པ་ལ། མཁས་པ་འདྲེ་ཨར་ན་རེ། གཞི་ཤེས་པ་ཡི་བྱེ་བྲག་རྣམས། །ཞེས་སོགས་མདོར་བསྟན་གྱི་སྐབས་སུ། ཤེས་རྣམ་དངོས་སུ་བསྟན། དོན་རྣམ་ཤུགས་ལ་བསྟན། རྒྱས་བཤད་དུ་དེ་ལས་བཟློག་ཏེ་བསྟན་གསུང་ངོ་། །གཞི་ཤེས་ཀྱི་རྣམ་པ་ཉེར་བདུན་ཤེས་རྣམ་མ་ཡིན་པ་དང་། གཞི་ཤེས་ཀྱི་རྣམ་པ་ཤེས་རྣམ་ཡིན་པའི་ཁྱད་པར་འཐད་པར་ཐལ། ཀུན་མཁྱེན་ཉིད་ནི་རྣམ་གསུམ་ཕྱིར། །ཞེས་སྐབས་སུ་ཤེས་རྣམས་དངོས་སུ་བསྟན། མེད་པའི་རྣམ་པ་ནས་བཟུང་སྟེ། །ཞེས་སྐབས་སུ་ཤེས་རྣམ་དངོས་སུ་མ་བསྟན་པའི་ཕྱིར། དེ་གཉིས་དངོས་ཀྱི་མདོར་བསྟན་རྒྱས་བཤད་མ་ཡིན་པར་ཐལ། དེ་གཉིས་དངོས་ཀྱི་བསྟན་དོན་མི་མཐུན་པའི་ཕྱིར། དེ་བཞིན་དུ་ལམ་ཤེས་དང་། རྣམ་མཁྱེན་ལ་ཡང་སྦྱར། གཞི་ཤེས་པ་ཡི་བྱེ་བྲག་རྣམས། །ཞེས་སྐབས་སུ། མཁྱེན་གསུམ་གྱི་རྟོགས་བྱར་གྱུར་པའི་ཡུལ་དངོས་སུ་མ་བསྟན་པར་ཐལ། དེར་དོན་རྣམས་དངོས་སུ་མ་བསྟན་པའི་ཕྱིར། འདོད་ན། དེར་མཁྱེན་གསུམ་ཡང་དངོས་སུ་མ་བསྟན་པར་ཐལ་ལོ། །བླ་མ་མཁྱེན་རབ་དབང་ཕྱུག་ན་རེ། འདིར་བསྟན་གྱི་མདོ་བསྟན་བཅོས་གཉིས་ཀ་ལས། དོན་རྣམ་དང་ཤེས་རྣམ་གཉིས་ཀ་དངོས་སུ་བསྟན་ཏེ། མདོ་ལས། ཡུམ་འདི་ནི་མ་མཆིས་པའི་ཕ་རོལ་ཏུ་ཕྱིན་པའོ། །ཞེས་པས་ཤེས་རྣམ་དངོས་སུ་བསྟན། བཀའ་སྩལ་པ་ནམ་མཁའ་དམིགས་སུ་མེད་པའི་ཕྱིར་རོ། །ཞེས་པས་དོན་རྣམ་དངོས་སུ་བསྟན། བསྟན་བཅོས་ལས། གཞི་ཡི་བྱེ་བྲག་རྣམས། རྣམ་པ་ཞེས་བྱ་མཚན་ཉིད་དེ། །བདེན་པ་བཞི་ཡི་བྱེ་བྲག་གིས། །དེ་ནི་རྣམ་པ་བཞི་རུ་འདོད། །ཅེས་པས། དོན་རྣམ་དངོས་སུ་བསྟན། ཤེས་པའི་བྱེ་བྲག་རྣམས། །རྣམ་པ་ཞེས་བྱ་མཚན་ཉིད་དེ། །ཀུན་མཁྱེན་ཉིད་ནི་རྣམ་གསུམ་ཕྱིར། །དེ་ནི་རྣམ་པ་གསུམ་དུ་འདོད། །ཅེས་པས་ཤེས་རྣམ་དངོས་སུ་བསྟན། །ཞེས་གསུང་ངོ་། །ཊཱི་ཀས། མདོ་དང་། བསྟན་བཅོས་ཀྱི་མདོར་བསྟན་རྒྱས་བཤད་གཉིས་ཀའི་དངོས་བསྟན་གྱི་རྣམ་པ་ལ་ཤེས་རྣམ་གྱིས་ཁྱབ་སྟེ། མདོ་བསྟན་དུ། རྩ་བར། ཡེ་ཤེས་ཀྱི་བྱེ་བྲག་ཏུ་གསུངས་པ་དང་། འགྲེལ་པར། མི་མཐུན་ཕྱོགས་ཀྱི་གཉེན་པོར་གསུངས་པ་དང་། རྒྱས་བཤད་ཀྱིས་ཀྱང་དེ་ཉིད་རྒྱས་པར་འཆད་དགོས་པའི་ཕྱིར། ཁོ་ན་རེ། སྡུག་བསྔལ་གྱི་བདེན་པ་རྟག་པར་མེད་པ་ཆོས་ཅན། ཤེས་རྣམ་དུ་ཐལ། མེད་པའི་རྣམ་པ་ནས་བཟུང་སྟེ། །ཞེས་པའི་སྐབས་ནས་དངོས་བསྟན་གྱི་རྣམ་པ་ཡིན་པའི་ཕྱིར་ཏེ། དེའི་སྐབས་སུ་ཚིག་ཟིན་ལ་དངོས་སུ་བསྟན་པ་དང་། བསྒོམ་བྱ་རྣམ་པའི་གཞི་མཐུན་ཡིན་པའི་ཕྱིར། འགོག་བདེན་ཆོས་ཅན། ཤེས་རྣམ་དུ་ཐལ། འགོག་པ་ལ་ནི་གོ་རིམ་བཞིན། །ཞེས་པའི་སྐབས་ནས་དངོས་སུ་བསྟན་པའི་རྣམ་པ་ཡིན་པའི་ཕྱིར་ཏེ། དེའི་སྐབས་སུ་ཚིག་ཟིན་ལ་དངོས་སུ་བསྟན་པའི་སྒོམ་བྱ་རྣམ་པ་ཡིན་པའི་ཕྱིར། ཆོས་རྣམས་ཀྱི་གནས་ལུགས་དེ་བཞིན་ཉིད་ཆོས་ཅན། ཤེས་རྣམ་དུ་ཐལ། སུམ་ཅུ་རྩ་དགུ་དག་ཏུ་བཞེད། །ཅེས་སྐབས་སུ་དངོས་བསྟན་གྱི་རྣམ་པ་ཡིན་པའི་ཕྱིར། སངས་རྒྱས་ཐམས་ཅད་ཀྱི་བཤད་པའི་དེ་བཞིན་ཉིད་དང་། ཞེས་པའི་སྐབས་ནས་དངོས་བསྟན་གྱི་རྣམ་པ་ཡིན་པའི་ཕྱིར། ཞེ་ན། དང་པོ་ལ། གཟུང་བ་ཕྱི་རོལ་གྱི་དོན་རྨི་ལམ་ལྟར་ངོ་བོ་ཉིད་མེད་པ་དེ། གཉིས་པ་ལ་རྨི་ལམ་དང་ཞེས་སོགས་ཀྱི་སྐབས་ནས་དངོས་བསྟན་གྱི་རྣམ་པར་ཐལ། ཁས་ལེན་རྟགས། འདོད་ན། ཤེས་སྒྲིབ་གཟུང་རྟོག་གི་གཉེན་པོར་ཐལ། འདོད་པ་དེའི་ཕྱིར། ཁྱབ་སྟེ། སྤྱིར་ཤེས་བྱའི་སྒྲིབ་པའི་གཉེན་པོར་གྱུར་པ་དག་ཡིན་ནོ། །ཞེས་པ་དེ་གཞུང་སྔ་མ་རྣམས་ཀྱི་གསལ་བྱེད་ཡིན་པའི་ཕྱིར། གཉིས་པ་ལ། མཐོང་ལམ་སྡུག་བསྔལ་ཆོས་བཟོད་ཆོས་ཅན། མཐོང་ལམ་རྩེ་སྦྱོར་དུ་ཐལ། སྐད་ཅིག་གཅིག་པའི་བཟོད་པ་ཡིས། །བསྡུས་པ་དེ་འདིར་མཐོང་བའི་ལམ། །ཞེས་པའི་སྐབས་ནས་དངོས་སུ་བསྟན་པའི་མཐོང་ལམ་ཡིན་པའི་ཕྱིར་ཏེ། དེའི་སྐབས་སུ་ཚིག་ཟིན་ལ་དངོས་སུ་བསྟན་པའི་མཐོང་ལམ་ཡིན་པའི་ཕྱིར། གསུམ་པ་ལ། དེ་བཞིན་ཉིད་ཆོས་ཅན། རྣམ་པ་ཐམས་ཅད་མཁྱེན་པ་ཉིད་ཀྱི་རྣམ་པ་ནི་ཤིན་ཏུ་ཕུལ་དུ་བྱུང་བའི་ཕྱིར་ཞེས་སོགས་ཀྱི་སྐབས་ནས་དངོས་བསྟན་གྱི་རྣམ་པར་ཐལ། ཁས་ལེན་རྟགས། འདོད་ན། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པར་ཐལ་ལོ། །བསྡུ་ན། འདིར་ཚིག་ཟིན་ལ་བསྟན་པའི་རྣམ་པ་ལ་ཡུལ་ཅན་མཁྱེན་པ་གསུམ་དང་། དེའི་ཡུལ་བདེན་བཞི་གཉིས་སུ་ཡོད་ཅིང་། དང་པོ་དངོས་བསྟན་གྱི་བསྟན་བྱའི་གཙོ་བོར་གྱུར་པའི་ཤེས་རྣམ། གཉིས་པ་འདིར་ཞར་བྱུང་གི་ཚུལ་དུ་བསྟན་པའི་དོན་རྣམ་ཡིན་ནོ། །གཉིས་པ་ལ། གཞི་ཤེས། ལམ་ཤེས། རྣམ་མཁྱེན་གྱི་རྣམ་པ་བཤད་པ་དང་གསུམ། དང་པོ་ལ། སྤྱིར་བསྟན་པ་དང་། ལམ་བདེན་གྱི་རྣམ་པ་བྱེ་བྲག་ཏུ་བཤད་པ་གཉིས། དང་པོ་ནི། མེད་པའི་རྣམ་པ་ནས་བཟུང་སྟེ། །ཞེས་སོགས་ཀྱིས་བསྟན་ནོ། །གཉིས་པ་ནི། ཐེག་པ་ཆེན་པོའི་མཐོང་ལམ་ཆོས་ཅན། གཉེན་པོ་ཕྱོགས་ཀྱི་ཤེས་རྣམ་ཡིན་ཏེ། བདེན་བཞིའི་གནས་ལུགས་མངོན་སུམ་དུ་རྟོགས་པའི་སྒོ་ནས་སྤང་བྱ་མི་མཐུན་ཕྱོགས་ཀྱི་གཉེན་པོ་བྱེད་པའི་ཡེ་ཤེས་ཡིན་པའི་ཕྱིར། འདིར་བསྟན་གྱི་ཤེས་རྣམ་ཆོས་ཅན། གསུམ་དུ་ཡོད་དེ། གཞི་ཤེས། ལམ་ཤེས། རྣམ་མཁྱེན་གྱི་དེ་རྣམས་སུ་ཡོད་པའི་ཕྱིར། གཉིས་པ་ནི། ཉོན་མོངས་པའི་སྒྲིབ་པའི་གཉེན་པོ་ཉིད་དུ། ཞེས་སྐབས་སུ། གཉིས་ཀྱི་དང་པོ་ལ། དབྱེ་གཞི་ལམ་བདེན། དབྱེ་ངོ་ལམ་གསུམ། ཟག་བཅས་ཟག་མེད་ཀྱི་དོན། སྤང་བྱ་སྒྲིབ་པ་གཉིས་བཤད་པའོ། །དང་པོ་ལ། ཁ་ཅིག འདིར་བསྟན་གྱི་དབྱེ་གཞི་ལམ་བདེན་དེ། ཐེག་དམན་གྱི་ལམ་བདེན་ཁོ་ན་ཡིན་ཏེ། དབྱེ་ངོ་ལམ་གསུམ་པོ་དེ་ཐེག་དམན་གྱི་ལམ་ཡིན་པའི་ཕྱིར། ཟེར། ལམ་ལ་དེ་ནི་བཅོ་ལྔ་བཤད། །ཅེས་སྐབས་ཀྱི་ལམ་བདེན་དེ་ཐེག་དམན་གྱི་ལམ་བདེན་ཁོ་ནར་ཐལ། ཁས་ལེན་རྟགས། འདོད་ན། ཀུན་མཁྱེན་ཉིད་ནི་རྣམ་གསུམ་ཕྱིར། །ཞེས་སྐབས་ཀྱི་གཞི་ཤེས་དེ་ཐེག་དམན་གྱི་དེ་ཁོ་ནར་ཐལ་བ་དང་། རྣམ་རྫོགས་སྦྱོར་བའི་སྒོམ་བྱར་གྱུར་པའི་དེ་ཐེག་དམན་གྱི་དེ་ཁོ་ནར་ཐལ་ལོ། །རང་ལུགས། ཐེག་པ་ཆེ་ཆུང་སོ་སོར་མ་ཕྱེ་བའི་ལམ་བདེན་ཙམ་མོ། །གཉིས་པ་ལ། འདིར་བསྟན་ཉོན་སྒྲིབ་ཀྱི་གཉེན་པོར་གྱུར་པའི་ལམ་ཟག་མེད། ཤེས་སྒྲིབ་གཟུང་རྟོག་གི་དེར་གྱུར་པའི་ལམ་ཟག་བཅས། ཤེས་སྒྲིབ་གཟུང་རྟོག་གི་དེར་གྱུར་པའི་ལམ་ཟག་མེད་དང་གསུམ། ཁ་ཅིག ལམ་དང་པོ་ཉན་ཐོས་ཀྱི་མཐོང་ལམ། གཉིས་པ་རང་རྒྱལ་གྱི་སྒོམ་ལམ་རྗེས་ཐོབ་ཡེ་ཤེས། གསུམ་པ་རང་རྒྱལ་གྱི་སྒོམ་ལམ་མཉམ་བཞག་ཡེ་ཤེས་ཁོ་ན་ལ་འཇོག་ཟེར། ཉན་ཐོས་སྒོམ་ལམ་པའི་རྒྱུད་ལ། ཉོན་སྒྲིབ་ཀྱི་ས་བོན་དངོས་སུ་སྤོང་བར་བྱེད་པའི་བར་ཆད་མེད་ལམ་མེད་པར་ཐལ། དེའི་རྒྱུད་ལ་འདིར་བསྟན་ཉོན་སྒྲིབ་ཀྱི་གཉེན་པོར་གྱུར་པའི་ལམ་ཟག་མེད་མེད་པའི་ཕྱིར། རྟགས་ཁས། གཉིས་པ་ལ། བྱང་སེམས་ཀྱི་རྒྱུད་ལ་འདིར་བསྟན་གྱི་ལམ་ཟག་བཅས་མེད་པར་ཐལ། ཁས་ལེན་རྟགས། འདོད་ན། དེ་ལ་ཐམས་ཅད་ཤེས་པ་ཉིད་ཀྱི་རྣམ་པ་ནི། ཉན་ཐོས་དང་བྱང་ཆུབ་སེམས་དཔའི་བྱེ་བྲག་གིས། གོ་རིམ་བཞིན་དུ་ཟག་པ་མེད་པ་དང་། ཟག་པ་དང་བཅས་པ་དག་ཀྱང་ཡིན་ནོ། །ཞེས་པའི་གཞུང་དེ་འདིའི་དངོས་ཀྱི་དོན་བསྡུ་འཆད་བྱེད་མ་ཡིན་པར་འགྱུར་རོ། །གསུམ་པ་ལ། རང་རྒྱལ་མཐོང་ལམ་པའི་རྒྱུད་ལ་ཤེས་སྒྲིབ་གཟུང་རྟོག་གི་ས་བོན་དངོས་སུ་སྤོང་བའི་བར་ཆད་མེད་ལམ་མེད་པར་ཐལ་བའི་སྐྱོན་གནས། ཁ་ཅིག ལམ་དང་པོ་ཉན་ཐོས་ཀྱི་བར་ཆད་མེད་ལམ། ལམ་གསུམ་པ་རང་རྒྱལ་གྱི་མཐོང་ལམ་ཡིན་ཏེ། དེ་ལྟར་དུ་འགྲེལ་ཆེན་གཉིས་ལས་བཤད་པའི་ཕྱིར། ཟེར། དང་པོ་ལ། རང་རྒྱལ་འཕགས་པའི་རྒྱུད་ལ་ཉོན་སྒྲིབ་ཀྱི་ས་བོན་དང་། གཉིས་པ་ལ། རང་རྒྱལ་སྒོམ་ལམ་པའི་རྒྱུད་ལ་ཤེས་སྒྲིབ་གཟུང་རྟོག་གི་ས་བོན་དངོས་སུ་སྤོང་བའི་བར་ཆད་མེད་ལམ་མེད་པར་ཐལ་བའི་སྐྱོན་གནས་སོ། །ཁ་ཅིག ཐེག་ཆེན་གྱི་མཐོང་ལམ། དེའི་སྒོམ་ལམ་རྗེས་ཐོབ། དེའི་སྒོམ་ལམ་མཉམ་བཞག་གསུམ། འདིར་བསྟན་གྱི་ལམ་གསུམ་དུ་འདོད་དེ། རང་བྱུང་བདག་ཉིད་རྟོགས་པའི་ཕྱིར། །ཞེས་པའི་གཞུང་གིས་བྱང་སེམས་ཀྱི་ལམ་བགྲོད་ཚུལ་ཁོ་ན་བསྟན་པར་ཐལ། ཐམས་ཅད་ཤེས་པ་ཉིད་ཀྱིས་རང་སངས་རྒྱས་རྣམས་ཀྱང་བསྡུས་པས། ཞེས་པ་འདིས་བྱང་སེམས་ཀྱི་ལམ་ཁོ་ན་བསྟན་པའི་ཕྱིར། རང་ལུགས། ལམ་དང་པོ་ཉོན་སྒྲིབ་སྤོང་བའི་ནུས་པ་དང་ལྡན་ཞིང་། གང་ཟག་གི་བདག་མེད་མངོན་སུམ་དུ་རྟོགས་པའི་མཉམ་བཞག་གིས་བསྡུས་པའི་ཐེག་དམན་གྱི་རྟོགས་རིགས་སོ། །དབྱེ་ན། ཐེག་དམན་དང་། ཐེག་ཆེན་གྱི་རྒྱུད་ལ་ཡོད་པ་གཉིས། ལམ་གཉིས་པ་ཤེས་སྒྲིབ་གཟུང་རྟོགས་སྤོང་བའི་ནུས་པ་དང་ལྡན་ཞིང་། བསྒོམ་ལམ་རྗེས་ཐོབ་ཀྱིས་བསྡུས་པའི་རང་རྒྱལ་གྱི་རྟོགས་རིགས་སོ། །དབྱེ་ན། རང་རྒྱལ་དང་། བྱང་སེམས་ཀྱི་རྒྱུད་ལ་ཡོད་པ་གཉིས། ལམ་གསུམ་པ་ཤེས་སྒྲིབ་གཟུང་རྟོག་སྤོང་བའི་ནུས་པ་དང་ལྡན་ཞིང་། གཟུང་བ་ཆོས་ཀྱི་བདག་མེད་མངོན་སུམ་དུ་རྟོགས་པའི་མཉམ་བཞག་གིས་བསྡུས་པའི་རང་རྒྱལ་གྱི་རྟོགས་རིགས་སོ། །དབྱེ་ན། རང་རྒྱལ་དང་། བྱང་སེམས་ཀྱི་རྒྱུད་ལ་ཡོད་པ་གཉིས། དེས་ན་འདིར་བསྟན་གྱི་ལམ་གསུམ་ལ་ཐེག་པ་ཆེ་ཆུང་གི་རྒྱུད་ལ་ཡོད་པ་གཉིས་གཉིས་སུ་འཐད་དེ། དོན་བསྡུའི་སྐབས་སུ་དེ་ལྟར་བཤད་པའི་ཕྱིར། གལ་ཏེ། འདིར་རང་སངས་རྒྱས་རྣམས་ཀྱང་ཞེས་སྨྲོས་པ་མི་འཐད་པར་ཐལ། འདིར་དངོས་བསྟན་གྱི་ལམ་ལ་བྱང་སེམས་ཀྱི་ལམ་ཡོད་པའི་ཕྱིར། ཞེ་ན། རྟེན་གྱི་བསེ་རུ་ལྟ་བུའི་ལམ། །ཞེས་སྨྲོས་པ་མི་འཐད་པར་ཐལ། དེའི་སྐབས་ནས་དངོས་བསྟན་གྱི་ལམ་ལ་བྱང་སེམས་ཀྱི་ལམ་ཡོད་པའི་ཕྱིར། དེ་རང་རྒྱལ་གྱི་ལམ་ཤེས་པའི་ལམ་ཤེས་འཆད་བྱེད་ཡིན་པའི་ཕྱིར། གཉིས་པ་ལ། ཁ་ཅིག འདིར་བསྟན་ཟག་བཅས་ཟག་མེད་ནི། སྒྲ་དོན་འདྲེས་འཛིན་གྱི་རྟོག་པ་དང་བཅས་མ་བཅས་ལ་བྱེད། ཁ་ཅིག ཉོན་མོངས་པ་དང་བཅས་མ་བཅས་ལ་བྱེད་ཟེར། དང་པོ་ལ། རང་རྒྱལ་གྱི་བསྒོམ་ལམ་རྗེས་ཐོབ་ཡེ་ཤེས་ཆོས་ཅན། རྣལ་འབྱོར་མངོན་སུམ་མ་ཡིན་པར་ཐལ། སྒྲ་དོན་འདྲེས་འཛིན་གྱི་རྟོག་བཅས་ཡིན་པའི་ཕྱིར། གཉིས་པ་ལ། ཉོན་མོངས་པ་དང་བཅས་མ་བཅས་ཀྱི་དོན་ཉོན་མོངས་པ་སྤངས་མ་སྤངས་ལ་བྱེད་དམ་ཡིན་མིན་ལ་བྱེད། དང་པོ་ལྟར་ན། ཉན་ཐོས་ཀྱི་མཐོང་ལམ་བར་ཆད་མེད་ལམ་ཆོས་ཅན། ཉོན་མོངས་པ་སྤང་བར་ཐལ། འདིར་བསྟན་གྱི་ལམ་ཟག་མེད་ཡིན་པའི་ཕྱིར། གཉིས་པ་ལྟར་ན། རང་རྒྱལ་གྱི་བསྒོམ་ལམ་རྗེས་ཐོབ་ཡེ་ཤེས་ཆོས་ཅན། ཉོན་མོངས་པ་ཡིན་པར་ཐལ། འདིར་བསྟན་གྱི་ལམ་ཟག་བཅས་ཡིན་པའི་ཕྱིར། རང་ལུགས། འདིར་བསྟན་གྱི་ལམ་ཐོག་མཐའ་གཉིས་ལ་ལམ་ཟག་མེད་ཞེས་བྱ་སྟེ། མཉམ་བཞག་གི་བསྡུས་པའི་ལམ་ཡིན་པའི་ཕྱིར། གཉིས་པ་ལ། རྣམ་གྲངས་ཀྱི་སྒོ་ནས་ཟག་བཅས་ཞེས་བྱ་སྟེ། རྗེས་ཐོབ་ཀྱིས་བསྡུས་པའི་ལམ་ཡིན་པའི་ཕྱིར། བཞི་པ། སྤང་གཉེན་སྐྱེ་འགག་གིས་རྒྱས་པར་བཤད་པས་དེར་བལྟ་བར་བྱའོ། །གཉིས་པ་ནི། རྒྱུ་དང་ལས་དང་སྡུག་བསྔལ་དང་། །ཞེས་སོགས་ཀྱིས་བསྟན། གཉིས་པ་ནི། འདིར་བསྟན་གཞི་ཤེས་ཀྱིས་བསྡུས་པའི་ལམ་བདེན་ཆོས་ཅན། ཁྱོད་ལ་དབྱེ་ན་གསུམ་དུ་ཡོད་དེ། ཁྱོད་ལ་དབྱེ་ན་ཉོན་སྒྲིབ་ཀྱི་གཉེན་པོར་གྱུར་པའི་ལམ་ཟག་མེད་གཅིག་དང་། ཤེས་སྒྲིབ་གཟུང་རྟོག་གི་གཉེན་པོར་གྱུར་པའི་ལམ་ཟག་བཅས་གཅིག་དང་། དེའི་གཉེན་པོར་གྱུར་པའི་ལམ་ཟག་མེད་གཅིག་རྣམས་སུ་ཡོད་པའི་ཕྱིར། གསུམ་པ་ལ། རྩ་བ་དང་། འགྲེལ་པ་གཉིས། དང་པོ་ནི། དྲན་པ་ཉེར་བཞག་ནས་བཟུང་སྟེ། །ཞེས་སྐབས་སུ། གཉིས་ཀྱི་དང་པོ། རྣམ་མཁྱེན་གྱི་རྣམ་པ་ལ། མཚན་ཉིད། དབྱེ་བ། གཞུང་གི་བསྟན་ཚུལ་ལོ། །དང་པོ་ནི། བདེན་བཞིའི་གནས་ལུགས་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས། གལ་ཏེ་ཆོས་ཉིད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེའི་དོན་རྣམ་ཡིན་པའི་ཕྱིར། ཞེ་ན། དེ་ཆོས་ཅན། ཐུན་མོང་པའི་རྣམ་མཁྱེན་གྱི་རྣམ་པར་ཐལ། དེའི་དོན་རྣམ་ཡིན་པའི་ཕྱིར། འདོད་ན། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པར་ཐལ། དེའི་དོན་རྣམ་ཡིན་པའི་ཕྱིར། འདོད་ན་འགལ་ལོ། །གཉིས་པ་ལ། ཐུན་མོང་དང་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་གཉིས། མཚན་ཉིད་ལ་ཁ་ཅིག རང་གི་རིགས་འདྲ་ཐེག་དམན་གྱི་རྒྱུད་ལ་ཡོད་པ་དང་། མེད་པའི་མཐར་ཐུག་གི་ཡེ་ཤེས། ཟེར། སངས་རྒྱས་འཕགས་པའི་ཐུགས་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། རང་གི་རིགས་འདྲ་བྱང་འཕགས་ཀྱི་རྒྱུད་ལ་ཡོད་པའི་མཐར་ཐུག་གི་ཡེ་ཤེས་ཡིན་པའི་ཕྱིར། གཉིས་པ་ལ་ཡང་དེ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། མ་གྲུབ་ན། ཁྱོད་ཀྱི་རིགས་འདྲ་ཐེག་དམན་གྱི་རྒྱུད་ལ་ཡོད་པར་ཐལ་ལོ། །ཁ་ཅིག རང་གི་རིགས་འདྲ་སློབ་པ་འཕགས་པའི་རྒྱུད་ལ་ཡོད་པ་དང་། མེད་པའི་མཐར་ཐུག་གི་ཡེ་ཤེས། ཟེར། སངས་རྒྱས་འཕགས་པའི་རྒྱུད་ཀྱི་མི་སློབ་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མ་ཡིན་ཏེ། ཐུན་མོང་བའི་ཡིན་པའི་ཕྱིར་ཏེ། རང་གི་རིགས་འདྲ་ཐེག་དམན་འཕགས་པའི་རྒྱུད་ལ་ཡོད་པའི་མཐར་ཐུག་གི་ཡེ་ཤེས་ཡིན་པའི་ཕྱིར། གཉིས་པ་ཡང་དེས་ཁེགས། རང་ལུགས། རང་གི་རིགས་འདྲ་ཐེག་དམན་དང་བྱང་འཕགས་གང་རུང་གི་རྒྱུད་ལ་ཡོད་པའི་མཐར་ཐུག་གི་ཡེ་ཤེས། དང་པོའི་མཚན་ཉིད། དབྱེ་ན། རྒྱུ་ལམ་ཤེས་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་དང་། མི་མཐུན་ཕྱོགས་ཀྱི་གཞི་ཤེས་དང་རྗེས་སུ་མཐུན་པའི་དེ་གཉིས། དང་པོའི་མཚན་ཉིད། རང་གི་རིགས་འདྲ་བྱང་འཕགས་ཀྱི་རྒྱུད་ལ་ཡོད་པའི་མཐར་ཐུག་གི་ཡེ་ཤེས། དབྱེ་ན། སངས་རྒྱས་འཕགས་པའི་གཉེན་པོའི་ལམ་གསུམ། སྤྲུལ་པའི་ལམ་གསུམ། མཐོང་ཆོས་ལ་བདེར་གནས་ཀྱི་ལྔ། འཇིག་རྟེན་ལས་འདས་པའི་ལམ་དགུ། སྤོང་ལམ་གྱི་མིང་གིས་བཏགས་པའི་བདེན་བཞིའི་ཡུལ་ཅན་གྱི་ལམ་བཞི། སངས་རྒྱས་ཉིད་ཀྱི་ལམ་བཅུ་སྟེ། སུམ་ཅུ་རྩ་བཞི། གཉིས་པའི་མཚན་ཉིད། རང་གི་རིགས་འདྲ་ཐེག་དམན་གྱི་རྒྱུད་ལ་ཡོད་པའི་མཐར་ཐུག་གི་ཡེ་ཤེས། དབྱེ་ན། བྱང་ཕྱོགས་སོ་བདུན། འདི་གཉིས་འགལ་བ་མ་ཡིན་ཏེ། སངས་རྒྱས་སའི་དྲན་པ་ཉེར་བཞག་དེ་དེ་གཉིས་ཀ་ཡིན་པའི་ཕྱིར། ཡིན་ཁྱབ་མཉམ་མ་ཡིན་ཏེ། སངས་རྒྱས་སའི་ཐེག་ཆེན་སེམས་བསྐྱེད་དེ་དང་པོ་ཡིན་ཀྱང་གཉིས་པ་མ་ཡིན། སངས་རྒྱས་སའི་མི་སློབ་ལམ་དེ་གཉིས་པ་ཡིན་ཀྱང་དང་པོ་མ་ཡིན་པའི་ཕྱིར། རང་གི་རིགས་འདྲ་ཐེག་དམན་དང་བྱང་སེམས་གང་རུང་གི་རྒྱུད་ལ་མེད་པའི་མཐར་ཐུག་གི་ཡེ་ཤེས། གཉིས་པའི་མཚན་ཉིད། དབྱེ་ན། སྟོབས་བཅུ་མི་འཇིགས་པ་བཞི། སོ་སོ་ཡང་དག་རིག་པ་བཞི། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད། དེ་བཞིན་ཉིད་ཀྱི་རྣམ་པ། རང་བྱུང་གི་རྣམ་པ། སངས་རྒྱས་ཉིད་ཀྱི་རྣམ་པ་དང་པོ་དགུ། གལ་ཏེ་སོ་སོ་ཡང་དག་རིགས་པ་བཞི་ཐུན་མོང་མ་ཡིན་པའི་རྣམ་མཁྱེན་མ་ཡིན་པར་ཐལ། དེའི་རིགས་འདྲ་བྱང་སེམས་ཀྱི་རྒྱུད་ལ་ཡོད་པའི་ཕྱིར་ཏེ། སོ་སོ་ཡང་དག་རིགས་བློ་བཟང་། །ས་དེ་ལེགས་པའི་བློ་གྲོས་ཡིན། །ཞེས་གསུངས་པའི་ཕྱིར་རོ། །ཞེ་ན། སྐྱོན་མེད་དེ། སོ་སོ་ཡང་དག་རིག་པ་བཞི་རྗེས་མཐུན་པ་ཙམ་ལ་དགོངས་པའི་ཕྱིར། གསུམ་པ་ནི། འདིར་མཐུན་ཡུལ་འཕགས་པ་འོག་མའི་རྒྱུད་ལ་ཡོད་པའི་དྲན་པ་ཉེར་བཞག་དང་། མཐུན་པ་པོ་སངས་རྒྱས་ཀྱི་རྒྱུད་ལ་ཡོད་པའི་དྲན་པ་ཉེར་བཞག་གང་དངོས་སུ་བསྟན་ཞེ་ན། ཚིག་ཟིན་ཙམ་ལ་གཉིས་ཀ་བསྟན་མཚུངས་ཡིན་ཀྱང་། སངས་རྒྱས་སའི་དྲན་པ་ཉེར་བཞག་ལ་སོགས་པ་སུམ་ཅུ་རྩ་བདུན་དང་། གཉེན་པོའི་ལམ་ལ་སོགས་པ་སུམ་ཅུ་རྩ་བཞི། བསྟན་བྱའི་གཙོ་བོར་བྱས་ནས་དངོས་སུ་བསྟན། འཕགས་པ་འོག་མའི་རྒྱུད་ལ་ཡོད་པ་དེ་དག་ནི། ཞར་བྱུང་གིས་ཚུལ་དུ་བསྟན་ཏེ། འདིར་རྣམ་མཁྱེན་གྱི་རྣམ་པ་གཙོ་བོར་འཆད་པའི་སྐབས་ཡིན་པའི་ཕྱིར། འགྲེལ་པ་རྣམས་ལ་ཡང་དེ་བཞིན་དུ་ཤེས་པར་བྱའོ། །གཉིས་པ་ནི། རྣམ་མཁྱེན་གྱི་རྣམ་པ་ཆོས་ཅན། ཁྱོད་ལ་དབྱེ་ན་བརྒྱ་དང་བཅུར་ཡོད་དེ། ཁྱོད་ལ་དབྱེ་ན། མི་མཐུན་ཕྱོགས་ཀྱི་གཞི་ཤེས་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་སུམ་ཅུ་རྩ་བདུན། རྒྱུ་ལམ་ཤེས་དང་རྗེས་སུ་མཐུན་པའི་དེ་སུམ་ཅུ་རྩ་བཞི། ཐུན་མོང་མ་ཡིན་པའི་དེ་སུམ་ཅུ་རྩ་དགུ་རྣམས་སུ་ཡོད་པའི་ཕྱིར། གཉིས་པ་ལ། གཞི་ཤེས་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ། ལམ་ཤེས་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའོ། །དང་པོ་ལ། དངོས་པོ་ལ་ཡོངས་སུ་རྟོགས་པའི། རྩོལ་བ་ལས་བྱུང་བའི། ཏིང་ངེ་འཛིན་ཡོངས་སུ་སྦྱོང་བའི། མངོན་པར་རྟོགས་པར་སྦྱོར་བའི། མངོན་པར་རྟོག་པ་དང་འབྲེལ་བའི། བདེན་པ་མངོན་རྟོགས་ཀྱི། རྣམ་དག་དེ་འབྱིན་གྱི་ལམ་དང་། བདུན། དང་པོ་ནི། དེ་ལ་ཐམས་ཅད་ཤེས་པ་ཉིད་ལ། །ཞེས་སྐབས་སུ། གཉིས་ཀྱི་དང་པོ། དྲན་པ་ཉེར་བཞག་ལ། དམིགས་པ། ངོ་བོ། གྲོགས། སྒོམ་ཚུལ། བསྒོམས་པའི་འབྲས་བུ་དང་ལྔ། དང་པོ་ནི། ལུས་ཚོར་སེམས་ཆོས་བཞིའོ། །ལུས་ནི་གཟུགས་ཅན་གྱི་དངོས་པོ་རྣམས་སོ། །དབྱེ་ན་ཕྱིའི། ནང་གི ཕྱི་ནང་གཉིས་ཀའི་ལུས་སོ། །ཚོར་བ་ནི་ཚོར་བའི་ཚོགས་ལྔའོ། །སེམས་ནི་རྣམ་ཤེས་ཚོགས་བརྒྱད་དོ། །ཆོས་ནི་ཆགས་སོགས་ཀུན་ནས་ཉོན་མོངས་པ་དང་། དད་སོགས་རྣམ་བྱང་གི་ཆོས་སོ། །གཉིས་པ་ལ། མཚན་ཉིད། དབྱེ་བ། སྒྲ་བཤད། ས་མཚམས་སོ། །དང་པོ་ལ་ཁ་ཅིག དམིགས་པ་ལུས་སོགས་ལ་དམིགས་ནས་རང་སྤྱིའི་མཚན་ཉིད་ཀྱི་སྒོ་ནས་བཏགས་ཏེ་བསྒོམ་པར་བྱེད་པའི་དྲན་པ་ཤེས་རབ་མཚུངས་ལྡན་དང་བཅས་པ་ཞེས་དང་། གཞན་འདྲ་བ་ལས། བསྒོམ་ཞེས་པའི་ཚབ་ཏུ་དཔྱོད་ཅེས་དང་། དམིགས་པ་ལུས་སོགས་གང་རུང་ལ་དམིགས་ནས་རྣམ་པ་རང་སྤྱིའི་མཚན་ཉིད་ཀྱི་སྒོ་ནས་ཡོངས་སུ་དཔྱོད་པར་བྱེད་པའི་དྲན་པ་ཤེས་རབ་མཚུངས་ལྡན་དང་བཅས་པ། ཟེར། དང་པོ་ལ། སངས་རྒྱས་སའི་དྲན་པ་ཉེར་བཞག་གིས་མ་ངེས་གཉིས་པ་ལ། གཟུགས་མེད་ཁམས་པའི་ཉན་ཐོས་འཕགས་པའི་རྒྱུད་ཀྱི་ཆོས་དྲན་པ་ཉེར་བཞག་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ལུས་ལ་དམིགས་པར་ཐལ་ལོ། །གསུམ་པ་ལ། ལུས་རང་གི་མཚན་ཉིད་མི་གཙང་བ་དང་། སྤྱིའི་མཚན་ཉིད་བདག་མེད་པར་བསྒོམ་པར་བྱེད་པའི་ལམ་མ་ཞུགས་ཀྱི་གང་ཟག་གི་རྒྱུད་ཀྱི་ཤེས་རབ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། ཆོས་ཅན་ཡིན་པའི་ཕྱིར། རང་ལུགས། དམིགས་པ་ལུས་ཚོར་སེམས་ཆོས་བཞི་པོ་གང་རུང་ལ་དམིགས་ནས་རྣམ་པ་རང་སྤྱིའི་མཚན་ཉིད་ཀྱི་སྒོ་ནས་བཏགས་ཏེ། ཡོངས་སུ་དཔྱོད་པར་བྱེད་པའི་ལམ་ཞུགས་སྐྱེས་བུའི་རྒྱུད་ཀྱི་དྲན་པ་ཤེས་རབ་མཚུངས་ལྡན་དང་བཅས་པ། དབྱེ་ན། ལུས་དྲན་པ་ཉེར་བཞག་ལ་སོགས་པ་བཞི། དེ་ཡང་ཕྱིན་ཅི་ལོག་བཞི་འཇོམས་པའི་གཉེན་པོ་རྣམ་པ་བཞི་བཞག་སྟེ། ལུས་ལ་བདག་གི་རྟེན། ཚོར་བ་ལ་བདག་གི་ལོངས་སྤྱོད། སེམས་ལ་བདག་གི་ངོ་བོ། ཆོས་ལ་བདག་གི་ཁྱད་ཆོས་སུ་སྒྲོ་འདོགས་པའི་ཕྱིན་ཅི་ལོག་བཞི་འཇོམས་པར་བཤད་པའི་ཕྱིར། གསུམ་པ་ནི། དྲན་པའི་སྟོབས་ཀྱིས་ཤེས་རབ་ཉེ་བར་འཇོག་པས་ན་དྲན་པ་ཉེར་བཞག་ཅེས་བྱའོ། །བཞི་པ། ཚོགས་ལམ་ནས་སངས་རྒྱས་སའི་བར་དུའོ། །གསུམ་པ་ནི། དྲན་པ་ཉེར་བཞག་གི་གཙོ་བོ་ཤེས་རབ་སྟེ། དྲན་པ་ཉེར་བཞག་ཤེས་རབ་སྟེ། །བརྩོན་འགྲུས་ཡང་དག་འཇོག་ཅེས་བྱ། །རྫུ་འཕྲུལ་རྐང་པ་ཏིང་འཛིན་ཏོ། །གཙོ་བོ་སྨྲོས་པོ་དེ་དག་ནི། །སྦྱོར་བྱུང་ཡོན་ཏན་ཀུན་ཀྱང་ཡིན། །ཞེས་སོ། །དེས་ན་ཤེས་རབ་དང་མཚུངས་ལྡན་གྱི་སེམས་སེམས་བྱུང་རྣམས་ནི་གྲོགས་སོ། །བཞི་པ་ལ། ཐེག་དམན་གྱི་སྒོམ་ཚུལ། ཐེག་ཆེན་གྱི་སྒོམ་ཚུལ། བསྒོམ་པའི་དགོས་པ་དང་གསུམ། དང་པོ་ནི། ལུས་རང་གི་མཚན་ཉིད་མི་གཙང་བ། ཚོར་བ་རང་གི་མཚན་ཉིད་སྡུག་བསྔལ་བ། སེམས་རང་གི་མཚན་ཉིད་མི་རྟག་པ། ཆོས་རང་གི་མཚན་ཉིད་ཀུན་ནས་ཉོན་མོངས་པ་དང་རྣམ་པར་བྱང་བའི་ཆོས་ཅན། སྤྱིའི་མཚན་ཉིད་རྣམ་པ་ཐམས་ཅད་ཀྱང་གང་ཟག་གི་བདག་མེད་པར་རོ། །གཉིས་པ་ནི། ལུས་སྣང་ལ་རང་བཞིན་མེད་པ་སྒྱུ་མ་ལྟ་བུ། ཚོར་བ་སྣང་ཡང་སྣང་བ་ལྟར་མ་གྲུབ་པ་རྨི་ལམ་ལྟ་བུ། སེམས་རང་བཞིན་གྱི་འོད་གསལ་བ་ནམ་མཁའ་ལྟ་བུ། ཆགས་སོགས་དྲི་མའི་ཆོས་གློ་བུར་བ་སྤྲིན་ལྟ་བུ། གཉེན་པོ་རྣམ་བྱང་གི་ཆོས་རང་བཞིན་གྱིས་མེད་པར་ཤེས་ཏེ་བསྒོམ། གསུམ་པ་ནི། བདེན་བཞི་རྟོགས་པ་ལ་འཇུག་པའི་ཆེད་དུའོ། །ཇི་ལྟར་འཇུག་ན། ལུས་དྲན་པ་ཉེར་བཞག་བསྒོམ་པས་སྡུག་བསྔལ་བདེན་པ་རྟོགས་པར་འགྱུར་ཏེ། གནས་ངན་ལེན་གྱི་ལུས་སྡུག་བསྔལ་གསུམ་གྱི་རང་བཞིན་ཅན་དུ་རྟོགས་ནུས་པའི་ཕྱིར། ཚོར་བ་དྲན་པ་ཉེར་བཞག་བསྒོམས་པས་ཀུན་འབྱུང་གི་བདེན་པ་རྟོགས་པར་འགྱུར་ཏེ། ཀུན་འབྱུང་གི་གཙོ་བོ་སྲེད་པ། ཚོར་བ་གསུམ་གྱི་རྒྱུ་ཅན་དུ་རྟོགས་ནུས་པའི་ཕྱིར། སེམས་དྲན་པ་ཉེར་བཞག་བསྒོམ་པས་འགོག་པའི་བདེན་པ་ལ་འཇུག་པར་འགྱུར་ཏེ། སེམས་སྐད་ཅིག་གིས་འཇིག་པའི་བདག་མེད་པར་རྟོགས་ནས་ཞི་བ་མྱང་འདས་ལ་དོན་གཉེར་གྱིས་འཇུག་པའི་ཕྱིར། ཆོས་དྲན་པ་ཉེར་བཞག་བསྒོམ་པས་ལམ་བདེན་རྟོགས་པས་འཇུག་པར་འགྱུར་ཏེ། ཀུན་བྱང་གི་ཆོས་རྣམས་ལ་མ་རྨོངས་པའི་ལམ་མངོན་དུ་བྱེད་པའི་ཕྱིར་ཏེ། དབུས་མཐའ་ལས། གནས་ངན་ལེན་ཕྱིར་སྲེད་རྒྱུའི་ཕྱིར། །གཞིའི་ཕྱིར་དང་མ་རྨོངས་ཕྱིར། །བདེན་པ་བཞི་ལ་འཇུག་བྱ་བས། །དྲན་པ་ཉེར་བར་བཞག་པར་བསྒོམ། །ཞེས་སོ། །ལྔ་པ་ནི། ལུས་ལ་གཙང་བ། ཚོར་བ་ལ་བདེ་བ། སེམས་ལ་རྟག་པ། ཆོས་ལ་བདག་ཏུ་འཛིན་པའི་ཕྱིན་ཅི་ལོག་བཞི་སྤངས་ནས། ཟག་མེད་ཀྱི་ལུས་ཚོར་སེམས་ཆོས་བཞི་ཐོབ་པར་འགྱུར་རོ། །གཉིས་པ་ནི། ཚོགས་ལམ་ཆུང་ངུ་ལ་གནས་པའི་བྱང་སེམས་ཀྱི་རྒྱུད་ཀྱི་དྲན་པ་ཉེར་བཞག་བཞི་ཆོས་ཅན། དངོས་པོ་ལ་ཡོངས་སུ་རྟོག་པའི་ལམ་ཡིན་ཏེ། དམིགས་པ་ལུས་ཚོར་སེམས་ཆོས་བཞི་པོ་གང་རུང་ལ་དམིགས་ནས། རྣམ་པ་རང་སྤྱིའི་མཚན་ཉིད་ཀྱི་སྒོ་ནས་བཏགས་ཏེ། ཡོངས་སུ་དཔྱོད་པར་བྱེད་པའི་དྲན་པ་ཤེས་རབ་མཚུངས་ལྡན་དང་བཅས་པ་གང་ཞིག ཚོགས་ལམ་ཆུང་ངུས་བསྡུས་པའི་མངོན་རྟོགས་ཡིན་པའི་ཕྱིར། གཉིས་པ་ནི། དེའི་འོག་ཏུ་ཞུགས་པ་ལ། །ཞེས་སྐབས་སུ། གཉིས་ཀྱི་དང་པོ། ཡང་དག་སྤོང་བ་ལ། སྔ་མ་ལྟར་ལྔ་ལས། དང་པོ་ནི། དགེ་བ་སྐྱེས་མ་སྐྱེས་གཉིས། མི་དགེ་བ་སྐྱེས་མ་སྐྱེས་གཉིས་ཏེ་བཞིའོ། །གཉིས་པ་ལ་བཞི་ལས། མཚན་ཉིད་ནི། དགེ་སྡིག་ལ་བླང་དོར་ཚུལ་བཞིན་དུ་བྱེད་ནུས་ཀྱི་བརྩོན་འགྲུས་མཚུངས་ལྡན་དང་བཅས་པ་གང་ཞིག ཐེག་པ་རང་ལུགས་ཀྱི་ཚོགས་ལམ་འབྲིང་པོ་ཡན་ཆད་ཀྱིས་བསྡུས་པ། དབྱེ་ན། དགེ་བ་སྐྱེས་པ་སྤེལ་བའི། དགེ་བ་མ་སྐྱེས་པ་བསྐྱེད་པའི། མི་དགེ་བ་སྐྱེས་པ་སྤོང་བའི། མི་དགེ་བ་མ་སྐྱེས་པ་མི་སྐྱེད་པའི་ཡང་དག་སྤོང་བ་དང་བཞི། ས་མཚམས། ཚོགས་ལམ་འབྲིང་པོ་ནས་སངས་རྒྱས་སའི་བར་དུའོ། །བཞི་པ་སྒྲ་བཤད་པ་ནི། དགེ་བ་འཕེལ་ཞིང་མི་དགེ་བ་ཡང་དག་པར་སྤོང་བའི་དོན་གྱིས་ན་ཡང་དག་སྤོང་བ་ཞེས་བྱའོ། །གསུམ་པ་གྲོགས་ནི། བརྩོན་འགྲུས་དང་མཚུངས་པར་ལྡན་པའི་སེམས་སེམས་བྱུང་རྣམས་སོ། །བསྒོམ་ཚུལ་ནི། དགེ་སྡིག་ལ་བླང་དོར་ཚུལ་བཞིན་དུ་བྱེད་པའི་ཕྱིར་དུ་འདུན་པ་སྐྱེད། འབད། བརྩོན་འགྲུས་བརྩོམ། སེམས་རབ་ཏུ་འཛིན། སེམས་རབ་ཏུ་འཇོག་པའི་ཚུལ་གྱིས་སོ། །འདི་དག་གི་དོན་ནི། དང་པོར་དོན་གཉེར་གྱི་འདུན་པ་ལ་བརྟེན་ནས་འབད་པར་བྱེད། དེའི་ངོ་བོ་ནི་བརྩོན་འགྲུས་སོ། །བརྩོན་འགྲུས་གང་ལ་རྩོམ་ན། སེམས་རབ་ཏུ་འཛིན་པའི་ལྷག་མཐོང་དང་། སེམས་རབ་ཏུ་འཇོག་པའི་ཞི་གནས། ཟུང་དུ་འཇུག་པའི་ཚུལ་དུའོ། །ལྔ་པ་འབྲས་བུ་ནི། མི་མཐུན་ཕྱོགས་ཉམས་པ་དང་། གཉེན་པོ་འཕེལ་བ་སྟེ། སྤངས་རྟོགས་མཐར་ཐུག་ཐོབ་པ་ཡིན་ནོ། །གཉིས་པ་ནི། ཚོགས་ལམ་འབྲིང་པོ་ལ་གནས་པའི་བྱང་སེམས་ཀྱི་རྒྱུད་ཀྱི་ཡང་དག་སྤོང་བ་བཞི་ཆོས་ཅན། རྩོལ་བ་ལས་བྱུང་བའི་ལམ་ཡིན་ཏེ། དགེ་སྡིག་ལ་བླང་དོར་ཚུལ་བཞིན་དུ་བྱེད་པའི་བརྩོན་འགྲུས་མཚུངས་ལྡན་དང་བཅས་པ། གང་ཞིག ཚོགས་ལམ་འབྲིང་པོས་བསྡུས་པའི་མངོན་རྟོགས་ཡིན་པའི་ཕྱིར། གསུམ་པ་ནི། བརྩོན་འགྲུས་དང་ལྡན་པ་ནི། །ཞེས་སྐབས་སུ། གཉིས་ཀྱི་དང་པོ། རྫུ་འཕྲུལ་རྐང་པ་ལ། སྔར་ལྟར་ལྔ་ལས། སྤྱན་དང་མངོན་ཤེས་ལ་སོགས་པའི་ཡོན་ཏན་ཁྱད་པར་ཅན་ནོ། །གཉིས་པ་ལ་བཞི་ལས། མཚན་ཉིད་ནི། ཉེས་པ་ལྔའི་གཉེན་པོར་སྤོང་བའི་འདུ་བྱེད་བརྒྱད་བསྟན་པ་ལས་བྱུང་བའི་སེམས་གནས་པ་ལས་རུང་དུ་བྱེད་པའི་ཏིང་ངེ་འཛིན་མཚུངས་ལྡན་དང་བཅས་པ་གང་ཞིག ཐེག་པ་རང་ལུགས་ཀྱི་ཚོགས་ལམ་ཆེན་པོ་ཡན་ཆད་ཀྱིས་བསྡུས་པ། དབྱེ་ན། འདུན་པའི། བརྩོན་འགྲུས་ཀྱི། སེམས་ཀྱི། སྤྱོད་པའི་ཏིང་ངེ་འཛིན་སྤོང་བའི་འདུ་བྱེད་དང་ལྡན་པའི་རྫུ་འཕྲུལ་གྱི་རྐང་པ་དང་བཞི། མཚན་ཉིད་རིམ་བཞིན། དབྱེ་གཞི་གང་ཞིག གུས་སྦྱོར་གྱི་བརྩོན་འགྲུས་ལ་བརྟེན་ནས། རྟགས་སྦྱོར་གྱི་བརྩོན་འགྲུས་ལ་བརྟེན་ནས། སྐྱེ་བ་སྔ་མར་ཏིང་ངེ་འཛིན་རྒྱ་ཆེན་པོ་སྔོན་དུ་སོང་བ་ལ་བརྟེན་ནས། ཚེ་འདིར་ཏིང་ངེ་འཛིན་ལ་སྦྱོར་བའི་ཤེས་རབ་ལ་བརྟེན་ནས། སེམས་གནས་པ་ལས་རུང་དུ་བྱེད་པའི་ཏིང་ངེ་འཛིན་མཚུངས་ལྡན་དང་བཅས་པ། གསུམ་པ་ནི། ཚོགས་ལམ་ཆེན་པོ་ནས་སངས་རྒྱས་སའི་བར་དུའོ། །བཞི་པ་ནི། རྫུ་འཕྲུལ་གྱི་རྒྱུ་ཡིན་པས་ན་རྫུ་འཕྲུལ་གྱི་རྐང་པ་ཞེས་བྱའོ། །གསུམ་པ་ནི། ཏིང་ངེ་འཛིན་དང་མཚུངས་པར་ལྡན་པའི་སེམས་སེམས་བྱུང་རྣམས་སོ། །བཞི་པ་ནི། ཉེས་པ་ལྔའི་གཉེན་པོར་སྤོང་བའི་འདུ་བྱེད་བརྒྱད་དང་ལྡན་པའི་ཚུལ་དུ་བསྒོམ། ཉེས་པ་ལྔ་ནི། ཏིང་ངེ་འཛིན་བསྒོམ་པ་ལ་མི་སྤྲོ་བའི་ལེ་ལོ། དེ་བསྒོམ་པའི་གདམས་ངག་བརྗེད་པ་བྱིང་རྒོད། ཉེས་པ་བྱུང་བའི་དུས་སུ། གཉེན་པོ་མངོན་དུ་མི་བྱེད་ལ། མ་བྱུང་བའི་དུས་སུ་བྱེད་པ་སྟེ། དབུས་མཐར། ལེ་ལོ་དང་ནི་གདམས་ངག་རྣམས། །བརྗེད་དང་བྱིང་དང་རྒོད་པ་དང་། །འདུ་མི་བྱེད་དང་འདུ་བྱེད་དེ། །འདི་དག་ཉེས་པ་ལྔར་འདོད་དོ། །ཞེས་སོ། །སྤོང་བའི་འདུ་བྱེད་བརྒྱད་ནི། འདུན་རྩོལ་དད་པ་ཤིན་ཏུ་སྦྱངས། །དྲན་ཤེས་སེམས་པ་བཏང་སྙོམས་སོ། །ཞེས་པ་ལྟར་རོ། །དེ་ཡང་། འདུན་པ། རྩོལ་བ། དད་པ། ཤིན་སྦྱངས་ནི། ལེ་ལོའི་གཉེན་པོ་སྟེ། དད་པ་ལ་བརྟེན་ནས་དོན་གཉེར་གྱི་འདུན་པ། དེ་ལ་བརྟེན་ནས་ལེ་ལོ་དངོས་སུ་སྤོང་བའི་རྩོལ་བ། དེ་ལ་བརྟེན་ནས་ཤིན་སྦྱངས་ཀྱི་བདེ་བ་ཐོབ་པའི་ཕྱིར། དྲན་པ། ཤེས་བཞིན། སེམས་པ། བཏང་སྙོམས་བཞི་ནི། གདམས་ངག་བརྗེད་པ་ལ་སོགས་པའི་གཉེན་པོ་ཡིན་ཏེ། རིམ་བཞིན། དེ་དེའི་འཇོམས་བྱེད་ཡིན་པའི་ཕྱིར། ལྔ་པ་ནི། སྤྱན་མངོན་ཤེས། དབང་བཅུ་ལ་སོགས་པའི་ཡོན་ཏན་ཁྱད་པར་ཅན་ཐོབ་སྟེ། རྒྱན་ལས། གནས་པས་རྣམ་པར་བརྩེ་བ་དང་། །སྨོན་ལམ་དང་ནི་དབང་དག་དང་། །ཆོས་ཐོབ་པ་ནི་སྒྲུབ་པའི་ཕྱིར། །ཞེས་སོ། །གཉིས་པ་ནི་ཚོགས་ལམ་ཆེན་པོ་ལ་གནས་པའི་བྱང་སེམས་ཀྱི་རྒྱུད་ཀྱི་རྫུ་འཕྲུལ་གྱི་རྐང་པ་བཞི་ཆོས་ཅན། ཏིང་ངེ་འཛིན་ཡོངས་སུ་སྦྱོང་བའི་ལམ་ཡིན་ཏེ། ཉེས་པ་ལྔའི་གཉེན་པོར་སྤོང་བའི་འདུ་བྱེད་བརྒྱད་བསྟན་པ་ལས་བྱུང་བའི་སེམས་གནས་པ་ལས་རུང་དུ་བྱེད་པའི་ཏིང་ངེ་འཛིན་མཚུངས་ལྡན་དང་བཅས་པ་གང་ཞིག ཚོགས་ལམ་ཆེན་པོས་བསྡུས་པའི་མངོན་རྟོགས་ཡིན་པའི་ཕྱིར། བཞི་པ་ནི། སེམས་ཡོངས་སུ་སྦྱང་བར་བྱས་པ་ལ། ཞེས་སྐབས་སུ། གཉིས་ཀྱི་དང་པོ། རྣམ་བྱང་གི་དབང་པོ་ལྔ་ལས། དང་པོ་སྤྱིའི་དམིགས་པ་ནི། འཕགས་པའི་བདེན་པ་བཞི། སོ་སོའི་དེ་ནི། བླ་ན་མེད་པའི་བྱང་ཆུབ་དད་པའི། ཕ་རོལ་ཏུ་ཕྱིན་པ་བརྩོན་འགྲུས་ཀྱི། ཐེག་ཆེན་གྱི་སྡེ་སྣོད་ཐོས་པ་དྲན་པའི། ཞི་གནས་ཏིང་ངེ་འཛིན་གྱི། ལྷག་མཐོང་ཤེས་རབ་ཀྱི་དམིགས་པ་ཡིན་ཏེ། རྒྱན་ལས། བྱང་ཆུབ་སྤྱོད་དང་ཐོས་མཆོག་དང་། །ཞི་གནས་ལྷག་མཐོང་དད་སོགས་ཀྱིས། །བཞི་ཡིན་པར་ནི་ཤེས་བྱ་སྟེ། །དོན་གྲུབ་བྱེད་པའི་སྐབས་ཀྱིས་སོ། །ཞེས་སོ། །གཉིས་པ་ལ་བཞི་ལས། དང་པོའི་མཚན་ཉིད་ནི། རྣམ་བྱང་ཁྱད་པར་ཅན་ལ་དབང་བྱེད་པའི་ཏིང་ངེ་འཛིན་ཤེས་རབ་མཚུངས་ལྡན་དང་བཅས་པ་གང་ཞིག ཐེག་པ་རང་ལུགས་ཀྱི་དྲོད་ཡན་ཆད་ཀྱི་བསྡུས་པ། དབྱེ་ན། དད་སོགས་དབང་པོ་ལྔ། མཚན་ཉིད་རིམ་བཞིན། རྣམ་བྱང་གི་དབང་པོ་གང་ཞིག ལས་འབྲས་ལ་ཡིད་ཆེས་པའི་དད་པ་མཚུངས་ལྡན་དང་བཅས་པ། དེ་གང་ཞིག དགེ་བ་ལ་སྤྲོ་བའི་བརྩོན་འགྲུས། དགེ་བའི་དམིགས་རྣམ་མི་བརྗེད་པའི་དྲན་པ། སེམས་རྩེ་གཅིག་ཏུ་གནས་པའི་ཏིང་ངེ་འཛིན། ཆོས་རབ་ཏུ་རྣམ་འབྱེད་ཀྱི་ཤེས་རབ་མཚུངས་ལྡན་དང་བཅས་པའོ། །གསུམ་པ་ནི། དྲོད་ནས་སངས་རྒྱས་སའི་བར་དུའོ། །བཞི་པ་ནི། རྣམ་པར་བྱང་བའི་ཡོན་ཏན་ལ་བདག་པོར་གྱུར་པས་ན་རྣམ་བྱང་གི་དབང་པོ་ཞེས་བྱའོ། །གསུམ་པ་ནི། དད་སོགས་དང་མཚུངས་པར་ལྡན་པའི་སེམས་སེམས་བྱུང་ངོ་། །བཞི་པ་ནི། དད་པས་བདེན་བཞི་ལ་དམིགས་ནས་ཡིད་ཆེས་པའི། བརྩོན་འགྲུས་ཀྱིས་དེ་ལ་དམིགས་ནས་སྤྲོ་བའི། དྲན་པས་དེ་ལ་དམིགས་ནས་དམིགས་རྣམ་མི་བརྗེད་པའི། ཏིང་ངེ་འཛིན་གྱིས་དེ་ལ་དམིགས་ནས་སེམས་རྩེ་གཅིག་ཏུ་གནས་པའི། ཤེས་རབ་ཀྱིས་དེ་ལ་དམིགས་ནས་རྣམ་པར་འབྱེད་པའི་ཚུལ་གྱིས་བསྒོམ་མོ། །གཉིས་པ་ནི། དྲོད་ལ་གནས་པའི་བྱང་སེམས་ཀྱི་རྒྱུད་ཀྱི་དད་སོགས་དབང་པོ་ལྔ་ཆོས་ཅན། མངོན་པར་རྟོགས་པར་སྦྱོར་བའི་ལམ་ཡིན་ཏེ། རྣམ་བྱང་ཁྱད་པར་ཅན་ལ་དབང་བྱེད་པའི་ཏིང་ངེ་འཛིན་ཤེས་རབ་མཚུངས་ལྡན་དང་བཅས་པ་གང་ཞིག དྲོད་རྩེ་གང་རུང་གི་བསྡུས་པའི་མངོན་རྟོགས་ཡིན་པའི་ཕྱིར། ལྔ་པ་ནི། གཉེན་པོ་རྣམ་བྱང་གི་ཆོས་གོང་ནས་གོང་དུ་འཕེལ་བར་འགྱུར་བའོ། །སྔར་བཤད་པ་དེ་དག་གིས་སྟོབས་ལྔའི་སྤྱི་དོན་ཡང་མཚོན་པར་བྱ་སྟེ། དྲོད་རྩེའི་གནས་སྐབས་ཀྱི་དད་སོགས་དབང་པོ་ལྔ་པོ་དེ། བཟོད་མཆོག་གི་རྟོགས་པ་ཐོབ་པའི་ཚེ། མི་མཐུན་ཕྱོགས་འཇོམས་པའི་ནུས་པ་དང་ལྡན་པའི་ཆ་ནས་སྟོབས་ལྔར་འཇོག་པའི་ཕྱིར། དྲུག་པ་ནི། དྲོ་བ་ལ་སོགས་པ་བཞི་རྟོགས་པ་ལ། །ཞེས་སྐབས་སུ། གཉིས་ཀྱི་དང་པོ། བྱང་ཆུབ་ཡན་ལག་ལ། སྔར་ལྟར་ལྔ་ལས། དང་པོ་ནི། བདེན་པ་བཞིའོ། །གཉིས་པ་ལ་བཞི་ལས། མཚན་ཉིད་ནི། གནས་ལུགས་ཀྱི་དོན་མངོན་སུམ་དུ་རྟོགས་པའི་ཡེ་ཤེས། གཉིས་པ་ལ། སོ་སོའི་རང་བཞིན། ཡན་ལག་ཏུ་འགྱུར་ཚུལ། དཔེ་དང་སྦྱར་བའོ། །དང་པོ། དྲན་པ། ཆོས་རབ་ཏུ་རྣམ་འབྱེད། བརྩོན་འགྲུས། དགའ་བ། ཤིན་ཏུ་སྦྱངས་པ། ཏིང་ངེ་འཛིན་བཏང་སྙོམས་ཡང་དག་བྱང་ཆུབ་ཡན་ལག་དང་བདུན། མཚན་ཉིད་རིམ་བཞིན། བྱང་ཆུབ་ཡན་ལག་གང་ཞིག དགེ་བའི་དམིགས་རྣམས་མི་བརྗེད་པའི་དྲན་པ་མཚུངས་ལྡན་དང་བཅས་པ། དེ་གང་ཞིག ཆོས་རབ་ཏུ་རྣམ་འབྱེད་ཀྱི་ཤེས་རབ། དགེ་བ་ལ་སྤྲོ་བའི་བརྩོན་འགྲུས། ལུས་སེམས་ལ་ཕན་འདོགས་པའི་དགའ་བ། ཇི་ལྟར་འདོད་པ་བཞིན་སེམས་དགེ་བ་ལ་བཀོལ་རུང་དུ་བྱེད་པའི་ཤིན་སྦྱངས། སེམས་རྩེ་གཅིག་ཏུ་གནས་པའི་ཏིང་ངེ་འཛིན། བྱིང་རྒོད་དང་བྲལ་བའི་བཏང་སྙོམས་མཚུངས་ལྡན་དང་བཅས་པའོ། །གཉིས་པ་ཆོས་རབ་ཏུ་རྣམ་འབྱེད་ནི་རང་བཞིན་གྱི་ཡན་ལག་ཡིན་ཏེ། འཕགས་རྒྱུད་ཀྱི་ཆོས་རབ་ཏུ་རྣམ་འབྱེད་ཀྱི་ཤེས་རབ་ནི་བྱང་ཆུབ་ཀྱི་རང་བཞིན་ཡིན་པའི་ཕྱིར། དྲན་པ་གནས་ཀྱི་ཡན་ལག་ཡིན་ཏེ། ཡན་ལག་ལྷག་མ་རྣམས་ཀྱི་རྟེན་བྱེད་པའི་ཕྱིར། བརྩོན་འགྲུས་ངེས་པར་འབྱུང་བའི་ཡན་ལག་ཡིན་ཏེ། བགྲོད་བྱ་ཇི་སྲིད་པར་བགྲོད་པར་བྱེད་པའི་ཕྱིར། དགའ་བ་ཕན་ཡོན་གྱི་ཡན་ལག་སྟེ། ལུས་སེམས་ལ་ཕན་འདོགས་པར་བྱེད་པའི་ཕྱིར། ལྷག་མ་གསུམ་ཉོན་མོངས་བྱིང་རྒོད་མེད་པར་བྱེད་པའི་ཡན་ལག་སྟེ། ཤིན་སྦྱངས་བྱིང་རྒོད་མེད་པའི་གཞི་ཏིང་ངེ་འཛིན་དེ་མེད་པའི་གནས་བཏང་སྙོམས་དེ་མེད་པའི་ངོ་བོ་ཡིན་པའི་ཕྱིར། དབུས་མཐར། རང་བཞིན་ཡན་ལག་གནས་ཡན་ལག །གསུམ་པ་ངེས་འབྱུང་ཡན་ལག་སྟེ། །བཞི་པ་ཕན་ཡོན་ཡན་ལག་ཡིན། །རྣམ་གསུམ་ཉོན་མོངས་མེད་ཡན་ལག །འདི་ལ་གཞི་དང་གནས་དང་ནི། །ངོ་བོ་ཉིད་དུ་བསྟན་པ་ཡིན། །ཞེས་སོ། །གསུམ་པ་ནི། དྲན་པ་ནི་མི་མཐུན་ཕྱོགས་ལས་རྒྱལ་བར་བྱེད་པའི་འཁོར་ལོ་རིན་པོ་ཆེ་དང་ཆོས་མཚུངས་ཏེ། ཤེས་བྱ་མ་རྟོགས་པ་རྟོགས་པར་བྱེད་པའི་ཕྱིར། ཆོས་རབ་ཏུ་རྣམ་འབྱེད་ནི་ཕྱིར་རྒོལ་འཇོམས་པའི་གླང་པོ་ཆེ་དང་མཚུངས་ཏེ། གང་ཟག་དང་ཆོས་ཀྱི་བདག་ཏུ་འཛིན་པ་འཇོམས་པར་བྱེད་པའི་ཕྱིར། བརྩོན་འགྲུས་ནི་མྱུར་དུ་ཕྱིན་པར་བྱེད་པའི་རྟ་མཆོག་དང་མཚུངས་ཏེ། ཡོན་ཏན་ཁྱད་པར་ཅན་མྱུར་དུ་འགྲུབ་པར་བྱེད་པའི་ཕྱིར། དགའ་བ་ནི་ཡིད་ཚིམ་པར་བྱེད་པའི་ནོར་བུ་དང་མཚུངས་ཏེ། ཆོས་ཀྱི་སྣང་བས་ལུས་སེམས་ཚིམ་པར་བྱེད་པའི་ཕྱིར། ཤིན་ཏུ་སྦྱངས་པ་ནི་དགའ་བ་ཉམས་སུ་མྱོང་བར་བྱེད་པའི་བཙུན་མོ་དང་མཚུངས་ཏེ། གནས་ངན་ལེན་འཇོམས་པར་བྱེད་པའི་སྒོ་ནས་ལུས་སེམས་ལས་རུང་དུ་བྱེད་པའི་ཕྱིར། ཏིང་ངེ་འཛིན་ནི་བསམ་པའི་དོན་འབྱོར་བར་བྱེད་པའི་ཁྱིམ་བདག་དང་མཚུངས་ཏེ། སྤྱན་དང་མངོན་ཤེས་ལ་སོགས་པའི་ཡོན་ཏན་ཁྱད་པར་ཅན་འབྱོར་བར་བྱེད་པའི་ཕྱིར། བཏང་སྙོམས་ནི་དགོས་འདོད་འགྲུབ་པའི་བློན་པོ་རིན་པོ་ཆེ་དང་མཚུངས་ཏེ། མི་མཐུན་ཕྱོགས་འཇོམས་ཤིང་གཉེན་པོ་གནས་པར་བྱེད་པའི་ཕྱིར། རྒྱན་ལས། རྟག་ཏུ་རིན་ཆེན་བདུན་ལྟ་བུའི། །བྱང་ཆུབ་ཡན་ལག་རྣམས་ཀྱིས་བསྐོར། །ཞེས་སོ། །གསུམ་པ་ནི། མཐོང་ལམ་ནས་སངས་རྒྱས་སའི་བར་དུའོ། །བཞི་པ་ནི། བྱང་ཆུབ་ནི་བདག་མེད་མངོན་སུམ་དུ་རྟོགས་པའི་ཡེ་ཤེས་ཡིན་ལ། དེའི་རང་བཞིན་ཡིན་པས་ན་བྱང་ཆུབ་ཡན་ལག་ཞེས་བྱའོ། །གསུམ་པ་ནི། དྲན་པ་སོགས་དང་སེམས་སེམས་བྱུང་གི་ཆོས་རྣམས་སོ། །བཞི་པ་ནི། སྡུག་བསྔལ་གྱི་བདེན་པ་ལ་དམིགས་ནས་དབེན་པ་ཚོལ། ཀུན་འབྱུང་ལ་དམིགས་ནས་དེ་དང་བྲལ་བར་འདོད། འགོག་པ་ལ་དམིགས་ནས་དེ་མངོན་དུ་བྱ་བར་འདོད། ལམ་ལ་དམིགས་ནས་རྒྱུད་ལ་བརྟེན་པའི་ཚུལ་གྱིས་བསྒོམ་མོ། །ལྔ་པ་ནི། གནས་སྐབས་ཀྱི་འབྲས་བུ་བསྒོམ་ལམ་མྱུར་དུ་ཐོབ་པ་དང་། མཐར་ཐུག་སངས་རྒྱས་སའི་བྱང་ཆུབ་ཡན་ལག་བདུན་མངོན་དུ་འགྱུར་བའོ། །གཉིས་པ་ནི། སྡུག་བསྔལ་ཆོས་བཟོད་ལ་གནས་པའི་བྱང་སེམས་ཀྱི་རྒྱུད་ཀྱི་བྱང་ཆུབ་ཀྱི་ཡན་ལག་བདུན་ཆོས་ཅན། བདེན་པ་མངོན་རྟོགས་ཀྱི་ལམ་ཡིན་ཏེ། གནས་ལུགས་ཀྱི་དོན་མངོན་སུམ་དུ་རྟོགས་པའི་བདེན་པ་མངོན་རྟོགས་ཡིན་པའི་ཕྱིར། བདུན་པ་ནི། བདེན་པ་མཐོང་བ་ཡོངས་སུ་ཤེས་པ་ལ། །ཞེས་སྐབས་སུ། གཉིས་ཀྱི་དང་པོ། འཕགས་ལམ་ཡན་ལག་ལ། སྔར་ལྟར་ལྔ་ལས། དམིགས་པ་ནི། འཕགས་པའི་བདེན་པ་བཞིའོ། །གཉིས་པ་ལ་བཞི་ལས། དང་པོ་མཚན་ཉིད་ནི། འཇིག་རྟེན་ལས་འདས་པའི་ཡེ་ཤེས། གཉིས་པ་དབྱེ་བ་ལ། སོ་སོའི་རང་བཞིན་དང་། ཡན་ལག་ཏུ་འགྱུར་ཚུལ་ལོ། །དང་པོ་ལ། ཡང་དག་པའི་ལྟ་བ། རྟོག་པ། ངག ལས་ཀྱི་མཐའ། འཚོ་བ། རྩོལ་བ། དྲན་པ། ཏིང་ངེ་འཛིན་འཕགས་པའི་ཡན་ལག་དང་བརྒྱད། མཚན་ཉིད་རིམ་བཞིན། འཕགས་ལམ་ཡན་ལག་གང་ཞིག་ཆོས་རབ་ཏུ་རྣམ་འབྱེད་ཀྱི་ཤེས་རབ་མཚུངས་ལྡན་དང་བཅས་པ། དེ་གང་ཞིག ལྟ་བས་རྟོགས་པའི་དོན་གཞན་ལ་སྟོན་པའི་ངག་གི རྒྱུའི་ཀུན་སློང་དུ་གྱུར་པའི་ཤེས་རབ། དེའི་དུས་ཀྱི་ཀུན་སློང་དུ་གྱུར་པའི་ཤེས་རབ། རང་རྒྱུད་ལྡན་གྱི་གང་ཟག་ཚུལ་ཁྲིམས་རྣམ་དག་ཏུ་ཡིད་ཆེས་པར་བྱེད་པའི་སེམས་དཔའ། རང་རྒྱུད་ལྡན་གྱི་གང་ཟག་འཚོ་བ་རྣམ་དག་ཏུ། དགེ་བ་ལ་སྤྲོ་བའི་བརྩོན་འགྲུས། དམིགས་པ་མ་བརྗེད་པའི་དྲན་པ། སེམས་རྩེ་གཅིག་ཏུ་གནས་པའི་ཏིང་ངེ་འཛིན་མཚུངས་ལྡན་དང་བཅས་པའོ། །གཉིས་པ་ནི། ཡང་དག་པའི་ལྟ་བ་ནི་ཡོངས་སུ་གཅོད་པར་བྱེད་པའི་ཡན་ལག་སྟེ། མཚན་འཛིན་གྱི་རྣམ་རྟོག་འཇོམས་པར་བྱེད་པའི་ཕྱིར། ཡང་དག་པའི་རྟོག་པ་ནི། གཞན་ལ་གོ་བར་བྱེད་པའི་ཡན་ལག་སྟེ། ལྟ་བས་རྟོགས་པའི་དོན་གཞན་ལ་སྟོན་པའི་ངག་གི་ཀུན་སློང་བྱེད་པའི་ཕྱིར། ཡང་དག་པའི་ངག ལས་མཐའ། འཚོ་བ་གསུམ་ནི། གཞན་ཡིད་ཆེས་པའི་ཡན་ལག་སྟེ། རང་རྒྱུད་ལྡན་གྱི་གང་ཟག ལྟ་བ། ཚུལ་ཁྲིམས། འཚོ་བ་རྣམ་དག་ཏུ་ཡིད་ཆེས་པར་བྱེད་པའི་ཕྱིར། ཡང་དག་པའི་རྩོལ་བ། དྲན་པ། ཏིང་ངེ་འཛིན་ཉོན་མོངས་པ་མེད་པའི་ཡན་ལག་ཡིན་ཏེ། རྩ་བའི་ཉོན་མོངས་པ། ཉེ་བའི་ཉོན་མོངས་པ། སྙོམས་འཇུག་གི་སྒྲིབ་པ་འཇོམས་པར་བྱེད་པའི་ཕྱིར། དབུས་མཐར། ཡོངས་སུ་གཅོད་དང་གོ་བྱེད་དང་། །རྣམ་གསུམ་གཞན་ཡིད་ཆེས་པར་བྱེད། །མི་མཐུན་ཕྱོགས་ཀྱི་གཉེན་པོར་ནི། །ལམ་གྱི་ཡན་ལག་དེ་བརྒྱད་དོ། །ལྟ་དང་ཚུལ་ཁྲིམས་ཡོ་བྱད་བསྙུངས། །གཞན་ལ་རྣམ་པར་རིག་བྱེད་འདོད། །ཉོན་མོངས་ཉེ་བའི་ཉོན་མོངས་དབང་། །མི་མཐུན་ཕྱོགས་ཀྱི་གཉེན་པོའོ། །ཞེས་སོ། །གསུམ་པ་ས་མཚམས་ནི། མཐོང་ལམ་ནས་སངས་རྒྱས་སའི་བར་དུའོ། །སྒྲ་བཤད་ནི། འཕགས་ལམ་གྱི་རང་བཞིན་ཡིན་པས་ན་འཕགས་ལམ་ཡན་ལག་ཅེས་བྱའོ། །གསུམ་པ་གྲོགས་ནི། ལྟ་བ་ལ་སོགས་པ་དང་མཚུངས་ལྡན་གྱི་སེམས་སེམས་བྱུང་རྣམས་སོ། །བཞི་པ་སྒོམ་ཚུལ་ནི། སྡུག་བསྔལ་གྱི་བདེན་པ་ལ་དམིགས་ནས་ཞེས་སོགས་སྔར་བཤད་པ་ལྟར་རོ། །གཉིས་པ་འབྲས་བུ་ནི། སྒོམ་སྤངས་སྤངས་པའི་སྤངས་རྟོགས་མཐར་ཐུག་ཐོབ་པར་འགྱུར་རོ། །གཉིས་པ་ནི། ས་གཉིས་པ་ལ་གནས་པའི་བྱང་སེམས་ཀྱི་རྒྱུད་ཀྱི་འཕགས་ལམ་ཡན་ལག་བརྒྱད་ཆོས་ཅན། རྣམ་དག་ངེས་འབྱིན་གྱི་ལམ་ཡིན་ཏེ། འཇིག་རྟེན་ལས་འདས་པའི་ཡེ་ཤེས་གང་ཞིག རྗེས་ལ་མངོན་རྟོགས་ཀྱི་བསྡུས་པའི་ལམ་ཡིན་པའི་ཕྱིར། གཉིས་པ་ལ། གཉེན་པོའི་ལམ། སྤྲུལ་པའི་ལམ། འཇིག་རྟེན་ལས་འདས་པའི་ལམ་མོ། །དང་པོ་ནི། ལམ་ཤེས་པ་ཉིད་ལ། ཞེས་སྐབས་སུ། གཉིས་ཀྱི་དང་པོ། འདི་བསྟན་གཉེན་པོའི་ལམ་ལ། མཚན་ཉིད། དབྱེ་བ། ཁྱད་ཆོས་དང་གསུམ། དང་པོ་ནི། བདག་མེད་མངོན་སུམ་དུ་རྟོགས་པའི་སྟོབས་ཀྱིས་བདག་འཛིན་ས་བོན་དང་བཅས་པ་འཇོམས་པའི་ནུས་པ་དང་ལྡན་པའི་ཡེ་ཤེས། གཉིས་པ་ལ། རྣམ་པར་ཐར་པའི་སྒོ་སྟོང་པ་ཉིད་ཀྱི། མཚན་མ་མེད་པའི། སྨོན་པ་མེད་པའི་ཏིང་ངེ་འཛིན་དང་གསུམ། དང་པོའི་མཚན་ཉིད། སྡུག་བསྔལ་བདེན་པའི་རྣམ་པ་སྟོང་བདག་མེད་མངོན་སུམ་དུ་རྟོགས་པའི་ཏིང་ངེ་འཛིན་མཚུངས་དང་ལྡན་བཅས་པ། གཉིས་པའི་མཚན་ཉིད། འགོག་ལམ་གྱི་རྣམ་པ་བརྒྱད་མངོན་སུམ་དུ་རྟོགས་པའི་སྟོབས་ཀྱིས་ཐར་པའི་ཕན་ཡོན་མཐོང་ནས་ཐར་པ་ལ་དགའ་བའི་རྣམ་པ་ཅན་གྱི་ཏིང་ངེ་འཛིན་མཚུངས་ལྡན་དང་བཅས་པ་གསུམ་པའི་མཚན་ཉིད། སྡུག་ཀུན་གྱི་རྣམ་པ་དྲུག་མངོན་སུམ་དུ་རྟོགས་པའི་སྟོབས་ཀྱིས་འཁོར་བའི་ཉེས་དམིགས་མཐོང་ནས་འཁོར་བ་ལ་རྒྱབ་ཀྱིས་ཕྱོགས་པར་བྱེད་པའི་ཏིང་ངེ་འཛིན་མཚུངས་ལྡན་དང་བཅས་པ། རྒྱན་ལས། དེ་ནི་གཟུང་འཛིན་ངོ་བོའི་ཕྱིར། །རྣམ་པ་གསུམ་དུ་ཤེས་པར་བྱ། །རྣམ་པ་མི་རྟོག་རྒྱབ་ཀྱིས་ཕྱོགས། །རྟག་ཏུ་དགའ་དང་ལྡན་པའོ། །ཅེས་སོ། །དབྱེ་ན། རེ་རེ་ལ་ཡང་། གང་ཟག་གི་བདག་མེད་ཙམ་རྟོགས་པ་དང་། ཆོས་ཀྱི་བདག་མེད་རྟོགས་པ་གཉིས་གཉིས་སོ། །གསུམ་པ་ལ། དམིགས་པ། རྣམ་པ། གྲངས་ངེས། ས་མཚམས་དང་བཞི། ཆོས་ཀྱི་སྡོམ་བཞིའི་ནང་ནས་ཆོས་ཐམས་ཅད་བདག་མེད་པ་ནི་དང་པོའི་དམིགས་པ། མྱ་ངན་ལས་འདས་པ་ཞི་བ་གཉིས་པའི་དམིགས་པ། འདུས་བྱས་མི་རྟག་པ་དང་ཟག་བཅས་སྡུག་བསྔལ་བ་གསུམ་པའི་དམིགས་པ་ཡིན་ཏེ། རྒྱན་ལས། སེམས་ཅན་རྣམས་ལ་ཕན་བཞེད་པས། །ཏིང་ངེ་འཛིན་གྱི་རྒྱུ་ཉིད་དུ། །ཆོས་ཀྱི་སྡོམ་ནི་རྣམ་པ་བཞི། །བྱང་ཆུབ་སེམས་དཔའ་རྣམས་ལ་བཤད། །ཅེས་སོ། །གཉིས་པ་ནི། བདེན་བཞི་མི་རྟག་ལ་སོགས་བཅུ་དྲུག་གི་ནང་ནས་རྣམ་ཐར་དང་པོ་སྟོང་བདག་མེད་རྟོགས་པའི་རྣམ་པ་ཅན། གཉིས་པ་འགོག་ལམ་གྱི་རྣམ་པ་བརྒྱད་རྟོགས་པའི་རྣམ་པ་ཅན། གསུམ་པ་སྡུག་བསྔལ་བདེན་པའི་མི་རྟག་སྡུག་བསྔལ་ཀུན་འབྱུང་བདེན་པའི་བཞི་སྟེ། དྲུག་རྟོགས་པའི་རྣམ་པ་ཅན་ཡིན་ཏེ། ཀུན་བཏུས་སུ། སྟོང་པ་ཉིད་ཀྱི་རྣམ་པ་དུ་ཞེ་ན། གཉིས་སོ། །སྨོན་པ་མེད་པའི་རྣམ་པ་དུ་ཞེ་ན། དྲུག་གོ །མཚན་མ་མེད་པའི་རྣམ་པ་དུ་ཞེ་ན། བརྒྱད་དོ། །ཞེས་དང་། འདིར་ཡང་སྟོང་པ་དང་། བདག་མེད་པའི་རྣམ་པའི་ངོ་བོ་ཉིད་ནི་རྣམ་པར་ཐར་པའི་སྒོ་དང་པོའོ། །འགོག་པ་དང་། ལམ་གྱི་བདེན་པའི་རྣམ་པའི་ངོ་བོ་ཉིད་ནི་གཉིས་པའོ། །མི་རྟག་པ་དང་། སྡུག་བསྔལ་བ་དང་། ཀུན་འབྱུང་བའི་བདེན་པའི་རྣམ་པའི་ངོ་བོ་ཉིད་ནི་གསུམ་པ་སྟེ། ཞེས་སོ། །གསུམ་པ་ནི། གཉེན་པོའི་ལམ་ལ་སྤང་བྱའི་སྒོ་ནས་ཏིང་ངེ་འཛིན་གསུམ་དུ་བཞག་སྟེ། བདག་འཛིན་གྱི་ངོ་བོ་འཇོམས་པའི་དབང་དུ་བྱས་ནས་དང་པོ་དེའི་རྒྱུ་ཚུལ་མིན་ཡིད་བྱེད་ཀྱི་རྣམ་རྟོག་འཇོམས་པའི་དབང་དུ་བྱས་ནས་གཉིས་པ། འབྲས་བུ་ཁམས་གསུམ་ལ་བླང་བྱར་སྨོན་པ་འཇོམས་པའི་དབང་དུ་བྱས་ནས་གསུམ་པ་བཞག་པའི་ཕྱིར། འདིར་ལྟ་བས་བྱས་པའི་གཉེན་པོ་དང་། དེའི་རྒྱུ་མཚན་གྱི་རྣམ་པར་རྟོག་པའི་གཉེན་པོ་དང་། ཁམས་གསུམ་ལ་སྨོན་པའི་གཉེན་པོ་ཞེས་བྱ་བ་དེ་ལྟ་བུའི་ངོ་བོ་ཉིད་ལ་གོ་རིམ་བཞིན་དུ། ཞེས་སོ། །ཤེས་བྱ་ཡུལ་གྱི་དབང་དུ་བྱས་ན་ཡང་གསུམ་དུ་བཞག་སྟེ། ཀུན་བཏགས་ཤེས་པ། མ་དག་པའི་གཞན་དབང་སྤོང་བ། དག་པ་གཉིས་ལྡན་གྱི་ཡོངས་གྲུབ་མངོན་དུ་བྱེད་པའི་ཕྱིར་དུ་དེ་གསུམ་རིམ་གྱིས་བཞག་པའི་ཕྱིར། རྒྱན་ལས། ཡོངས་སུ་ཤེས་དང་སྤང་བ་དང་། །མངོན་སུམ་དུ་ནི་བྱ་བའི་ཕྱིར། །སྟོང་ཉིད་ལ་སོགས་ཏིང་འཛིན་རྣམས། །དོན་རྣམས་གསུམ་དུ་ཡོངས་སུ་བསྒྲགས། །ཞེས་སོ། །བཞི་པ་ནི། བསྡུ་བ་ལས། གང་དུ་སྟོང་ཉིད། མཚན་མེད། སྨོན་མེད་ཀྱི་ཤེས་པ་གསུངས་པ་ནི། ཐོས་བསམ་སྒོམ་གསུམ་གསུམ་ཀའི་རང་བཞིན་ཅན་ཡིན་ལ། ཏིང་ངེ་འཛིན་གྱི་སྒྲས་གསུངས་པ་ནི། བསྒོམ་པ་ལས་བྱུང་བའི་འཇིག་རྟེན་དང་འཇིག་རྟེན་ལས་འདས་པའི་ཤེས་པ་གཉིས་ཀ་ཡོད་ལ། རྣམ་པར་ཐར་པའི་སྒོ་སྟོང་པ་ཉིད་ཀྱི་ཏིང་ངེ་འཛིན་ནི་བསྒོམ་བྱུང་འཇིག་རྟེན་ལས་འདས་པའི་ཡེ་ཤེས་ཡིན་པར་བཤད་པས་འཕགས་པ་ཁོ་ནའི་རྒྱུད་ལ་ཡོད། གཉིས་པ་ནི། བྱང་སེམས་མཐོང་ལམ་པའི་རྒྱུད་ཀྱི་རྣམ་ཐར་སྒོ་གསུམ་གྱི་ཏིང་ངེ་འཛིན་ཆོས་ཅན། འདིར་བསྟན་གཉེན་པོའི་ལམ་ཡིན་ཏེ། བདག་མེད་མངོན་སུམ་དུ་རྟོགས་པའི་སྟོབས་ཀྱིས་བདག་ལྟའི་རྒྱུ་ངོ་བོ་འབྲས་བུ་འཇོམས་ནུས་ཀྱི་ཡེ་ཤེས་ཡིན་པའི་ཕྱིར། གཉིས་པ་ནི། སྤྲུལ་པའི་ལམ་ལ། ཞེས་སྐབས་སུ་གཉིས་ཀྱི་དང་པོ། སྤྲུལ་ལམ་ལ། མཚན་ཉིད། དབྱེ་བ། སོ་སོའི་རང་བཞིན། ཁྱད་ཆོས་སོ། །དང་པོ་ནི། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་གཞན་དོན་དུ་སྤྲུལ་པ་སྣ་ཚོགས་འབྱོར་བར་བྱེད་པའི་རྣམ་ཐར། གཉིས་པ་ལ། གཟུགས་ཅན་གཟུགས་ལ་ལྟ་བའི། གཟུགས་ཅན་མ་ཡིན་པ་གཟུགས་ལ་ལྟ་བའི། ཁྱད་པར་སྡུག་པའི་རྣམ་ཐར་དང་གསུམ། གསུམ་པ་ལ། ཁ་ཅིག བདག་རྐྱེན་བསམ་གཏན་གྱི་དངོས་གཞིའི་སེམས་ལ་བསྟན་ནས་རྣལ་འབྱོར་པ་རང་ལ་གཟུགས་ཀྱི་འདུ་ཤེས་མ་བཤིག་པར་ཕྱི་རོལ་གྱི་གཟུགས་རྣམས་ལ་མཛེས་མི་མཛེས་སྣ་ཚོགས་སུ་ལྟ་བར་བྱེད་པའི་ཏིང་ངེ་འཛིན་མཚུངས་ལྡན་དང་བཅས་པ་དང་། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་རྣལ་འབྱོར་པ་རང་ལ་གཟུགས་ཀྱི་འདུ་ཤེས་བཤིག་ནས་ཕྱི་རོལ་གྱི་གཟུགས་ལ་ཅེས་སོགས་སྔར་ལྟར། བདག་རྐྱེན་བསམ་གཏན་དང་པོའི་སེམས་ལ་བརྟེན་ནས་གཟུགས་ཐམས་ཅད་སྡུག་པ་རོ་གཅིག་ཏུ་ལྟ་བའི་ཏིང་ངེ་འཛིན་མཚུངས་ལྡན་དང་བཅས་པ། ཟེར། དང་པོ་ལ། བྱང་སེམས་མཐོང་ལམ་པའི་རྒྱུད་ཀྱི་གཟུགས་ཅན་གཟུགས་ལ་ལྟ་བའི་རྣམ་ཐར་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཕྱི་རོལ་གྱི་གཟུགས་རྣམས་ལ་མཛེས་མི་མཛེས་སྣ་ཚོགས་སུ་དམིགས་པར་ཐལ། འདོད་ན། ཕྱི་རོལ་གྱི་གཟུགས་རྣམས་མཛེས་མི་མཛེས་སྣ་ཚོགས་ཡིན་པར་ཐལ། དེར་རྣལ་འབྱོར་མངོན་སུམ་གྱི་དམིགས་པའི་ཕྱིར། གཉིས་པ་ལ། གཟུགས་ཅན་མ་ཡིན་པ་གཟུགས་ལ་ལྟ་བའི་རྣམ་ཐར་ཡིན་ན། གཟུགས་མེད་ཀྱི་སེམས་ཐོབ་པའི་སྒོ་ནས་གཟུགས་ལ་ཆགས་བྲལ་བྱས་པས་ཁྱབ་པར་ཐལ། མཚན་ཉིད་དེ་འཐད་པའི་ཕྱིར། འདོད་མི་ནུས་སྟེ། རྣམ་ཐར་གཉིས་པ་ལ་གཟུགས་མེད་ཀྱི་སེམས་ཐོབ་པའི་སྒོ་ནས་གཟུགས་ལ་ཆགས་བྲལ་བྱས་པ་དང་། དེ་མ་ཐོབ་ཀྱང་གཟུགས་མེད་པའི་འདུ་ཤེས་ཉེ་བར་བཞག་པ་ཙམ་གྱི་རྣམ་ཐར་གཉིས་ཡོད་པར་བཤད་པའི་ཕྱིར་ཏེ། ཀུན་བཏུས་སུ། གཟུགས་སུ་འདུ་ཤེས་དང་བྲལ་བའམ། །གཟུགས་མེད་པའི་འདུ་ཤེས་བཞག་པས་ཀྱང་རུང་སྟེ། །ཞེས་སོ། །གསུམ་པ་ལ། སྔ་མའི་སྐྱོན་དེ་ཉིད་ཀྱིས་རིགས་བསྒྲེ། རང་ལུགས། གཟུགས་ཅན་གྱི་རྣམ་ཐར་གསུམ་གྱི་ནང་ཚན་གང་ཞིག བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་སྤྲུལ་པ་པོ་རང་ཉིད་གཞན་ངོར་སྣང་བ་དང་བཅས་པའི་སྒོ་ནས་ཕྱི་རོལ་གྱི་གཟུགས་ལ་སྣ་ཚོགས་སུ་ལྟ་བར་ནུས་པའི་རྣམ་ཐར། དང་པོའི་མཚན་ཉིད། དབྱེ་ན། ཐེག་དམན་དང་། ཐེག་ཆེན་རྒྱུད་ལ་ཡོད་པ་གཉིས། དེ་གང་ཞིག རྣལ་འབྱོར་པ་རང་ལ་གཟུགས་མེད་པའི་འདུ་ཤེས་ཉེ་བར་བཞག་པ་སྔོན་དུ་བཏང་ནས་བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ཏེ། ཕྱི་རོལ་གྱི་གཟུགས་རང་ལ་སྣ་ཚོགས་སུ་ལྟ་བར་ནུས་པ་ཐལ། དབྱེ་ན། གཟུགས་མེད་ཀྱི་སེམས་ཐོབ་པས་གཟུགས་ཀྱི་འདུ་ཤེས་བཤིག་ནུས་པའི་རྣམ་ཐར་དང་། དེ་མ་ཐོབ་པས་གཟུགས་མེད་པའི་འདུ་ཤེས་ཉེ་བར་བཞག་པ་ཙམ་གྱི་རྣམ་ཐར་གཉིས། དེ་གང་ཞིག་བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་གཟུགས་ཐམས་ཅད་ཡིད་འོང་གི་རྣམ་པ་ཅན་དུ་བལྟ་ནུས་པའི་རྣམ་ཐར། དབྱེ་ན། ཐེག་དམན་དང་། ཐེག་ཆེན་གྱི་རྒྱུད་ལ་ཡོད་པ་གཉིས། བཞི་པ་ལ། གང་ཟག་གང་གིས་བལྟ་བ། ས་གང་ལ་བརྟེན་ནས་བལྟ་བ། ཡུལ་གང་ལ་བལྟ་བ། ཚུལ་ཇི་ལྟར་བལྟ་བ། དགོས་པ་གང་གི་ཕྱིར་དུ་བལྟ་བ་དང་ལྔ། དང་པོ་ནི། སྔར་མེད་གསར་དུ་བལྟ་བ་ལ་འདོད་པའི་རྟེན་ཅན་གྱི་གང་ཟག་གཅིག་དགོས་ཏེ། གཙོ་བོ་ལུང་གི་མཐུ་ལས་སྐྱེ་དགོས་པའི་ཕྱིར། དེ་ཡང་བསམ་གཏན་གྱི་དངོས་གཞི་ཐོབ་པའི་ལམ་མ་ཞུགས་རྣམས་ཀྱིས་སོ། །རྣམ་ཐར་གཉིས་པ་ལ་དང་པོ་ཐོབ་པ་དང་། གསུམ་པ་ལ་གཉིས་པ་ཐོབ་པས་བལྟ་དགོས་པ་ནི་ཁྱད་པར་རོ། །གཉིས་པ་ལ། མཛོད་ལྟར་ན། རྣམ་ཐར་དང་པོ་བསམ་གཏན་དང་པོ། གཉིས་པ་བསམ་གཏན་གཉིས་པ། གསུམ་པ་བསམ་གཏན་བཞི་ལ་བརྟེན་པར་བཤད་དེ། མཛོད་ལས། རྣམ་པར་ཐར་བརྒྱད་དང་པོ་གཉིས། །མི་སྡུག་བསམ་གཏན་གཉིས་ན་ཡོད། །གསུམ་པ་མཐའ་ན་དེ་མ་ཆགས། །ཞེས་སོ། །ཀུན་བཏུས་ལྟར་ན། གསུམ་ཀ་ཡང་བསམ་གཏན་བཞི་པའི་རབ་མཐའ་ལ་བརྟེན་པར་བཤད། ཁ་ཅིག རྣམ་ཐར་གཉིས་པ་གཟུགས་མེད་ཀྱི་སེམས་ལ་བརྟེན་ཏེ། འགྲེལ་ཆེན་ལས། གོ་རིམ་བཞིན་དུ་ནང་གཟུགས་ཅན་དང་། གཟུགས་ཅན་མ་ཡིན་པར་བདག་ཉིད་ཀྱི་ཕྱིར་བསམ་གཏན་ནམ། གཟུགས་མེད་པའི་སྙོམས་པར་འཇུག་པ་ལ་བརྟེན་ཏེ། ཞེས་གསུངས་པའི་ཕྱིར། ཟེར། སློབ་པའི་རྒྱུད་ཀྱི་གཟུགས་མེད་ཀྱི་དངོས་གཞིའི་སྙོམས་འཇུག་གིས་གཟུགས་འཛིན་སྟངས་ཀྱི་ཡུལ་དུ་བྱེད་པ་ཡོད་པར་ཐལ། དེས་ཕྱི་རོལ་གྱི་གཟུགས་རྣམས་ལ་མཛེས་མི་མཛེས་སྣ་ཚོགས་སུ་བལྟ་བ་ཡོད་པའི་ཕྱིར་ཏེ། དེས་རྣམ་ཐར་གཉིས་པའི་དངོས་ཀྱི་སེམས་རྟེན་བྱེད་པ་ཡོད་པའི་ཕྱིར། འགྲེལ་ཆེན་གྱི་དོན་ནི། རྣམ་ཐར་གཉིས་པའི་སྐབས་སུ་གཟུགས་མེད་ཀྱི་སེམས་ཐོབ་པའི་གང་ཟག་གི་གཟུགས་མེད་ཀྱི་སེམས་ལ་བརྟེན་ནས་གཟུགས་ཀྱི་འདུ་ཤེས་བཤིག་ནུས་པ་ཙམ་ལ་དགོངས་པའི་ཕྱིར། རང་ལུགས། སྔར་མེད་གསར་དུ་སྐྱེ་བ་བསམ་གཏན་གྱི་དངོས་གཞིའི་སེམས་ལ་བརྟེན། ཐོབ་ཟིན་མངོན་དུ་བྱེད་པ་ལ་ངེས་པ་མེད་དོ། །གསུམ་པ་ནི། ཕྱི་རོལ་གྱི་དེ་ཆེ་ཆུང་། བཟང་ངན། མཛེས་མི་མཛེས་སྣ་ཚོགས་ལའོ། །ཆེ་བ་ནི་སྣོད་ཀྱི་འཇིག་རྟེན། ཆུང་བ་ནི། བཅུད་ཀྱི་གཟུགས། བཟང་བ་བདེ་འགྲོའི་གཟུགས། ངན་པ་ངན་འགྲོའི་གཟུགས། མཛེས་པ་ཡིད་དུ་འོང་བ། མི་མཛེས་པ་ཡིད་དུ་མི་འོང་བའི་གཟུགས་སོ། །བཞི་པ་ནི། རྣམ་ཐར་དང་པོའི་སྐབས་སུ་བལྟ་བ་པོ་རང་ཉིད་གཟུགས་ཀྱི་སྣང་བ་དང་བཅས་པའི་སྒོ་ནས་གཟུགས་གཅིག་ཉིད་ལ་ཡང་ཆེ་ཆུང་བཟང་ངན། མཛེས་མི་མཛེས་སྣ་ཚོགས་པར་བལྟ། གཉིས་པའི་སྐབས་སུ། གཟུགས་མེད་ཀྱི་སེམས་ཐོབ་ན། དང་པོར་གཟུགས་མེད་ཀྱི་སེམས་ལ་བརྟེན་ནས་གཟུགས་ཀྱི་འདུ་ཤེས་བཤིག དེའི་རྗེས་སུ་བསམ་གཏན་གྱི་དངོས་གཞིའི་སེམས་ལ་རྟེན་ནས། གཟུགས་གཅིག་ཉིད་ལ་ཡང་སྣ་ཚོགས་སུ་བལྟ། གཟུགས་མེད་ཀྱི་སེམས་མ་ཐོབ་ན། དང་པོར་གཟུགས་མེད་པའི་འདུ་ཤེས་ཉེ་བར་བཞག་པ་ཙམ་བྱ་སྟེ། དེའི་རྗེས་སུ་བསམ་གཏན་གྱི་སེམས་ལ་བརྟེན་ནས་སྔར་ལྟར་བལྟ། གསུམ་པའི་སྐབས་སུ། བསམ་གཏན་གྱི་དངོས་གཞིའི་སེམས་ལ་བརྟེན་ནས་སྦྱོར་བའི་དུས་སུ་ཕན་ཚུན་ལྟོས་པ་དང་། ཕན་ཚུན་རྗེས་སུ་འབྲེལ་བའི་འདུ་ཤེས། དངོས་གཞིའི་དུས་སུ་སྡུག་པར་རོ་གཅིག་པའི་འདུ་ཤེས་ཏེ། འདུ་ཤེས་གསུམ་ལྡན་དུ་བལྟ། ལྟོས་པའི་འདུ་ཤེས་ནི། དངུལ་བུམ་ལྟ་བུ་གཅིག་ཟངས་བུམ་ལ་ལྟོས་ཏེ་སྡུག གསེར་བུམ་ལ་ལྟོས་ཏེ་མི་སྡུག་པར་རྟོགས་ཏེ་བསྒོམ་པ་ལྟ་བུ། རྗེས་སུ་འབྲེལ་བའི་འདུ་ཤེས་ནི། གསེར་བུམ་ལ་ལྟོས་ཏེ་མི་སྡུག་ཟངས་བུམ་ལ་ལྟོས་ཏེ་སྡུག་པ་གཉིས། དངུལ་བུམ་གཅིག་གི་སྟེང་དུ་རྗེས་སུ་འབྲེལ་བར་རྟོགས་ཏེ་བསྒོམ་པ་ལྟ་བུའོ། །དེ་ལྟར་བསྒོམས་པའི་དགོས་པ་ནི། སྡུག་མི་སྡུག་རང་གི་ངོ་བོའི་སྒོ་ནས་མ་གྲུབ་པར་བློས་བཏགས་ནས་བཞག་པ་ཙམ་དུ་ཤེས་པའི་ཆེད་དུའོ། །ལྔ་པ་ལ། སྤྱིའི་དགོས་པ་དང་། སོ་སོའི་དགོས་པ་གཉིས། དང་པོ་ནི། གཞན་དོན་དུ་གཟུགས་སྣ་ཚོགས་སུ་སྤྲུལ་ནུས་པར་ཤེས་པའི་ཆེད་དུའོ། །གཉིས་པ་ལ། རྣམ་ཐར་དང་པོའི་དགོས་པ་ནི། སྤྲུལ་པ་པོ་རང་ཉིད་སྣང་བའི་སྒོ་ནས་རྫུ་འཕྲུལ་སྣ་ཚོགས་སྤྲུལ་པའི་ཆེད་ཡིན། གཉིས་པ་ནི། སྤྲུལ་པ་པོ་རང་ཉིད་མི་སྣང་བའི་སྒོ་ནས་རྫུ་འཕྲུལ་སྣ་ཚོགས་སྟོན་པའི་ཆེད་དུ་ཡིན། གསུམ་པ་ནི། ཡིད་འོང་གི་གཟུགས་ལ་སྤྲུལ་འདོད་པ་དང་། ཡིད་མི་འོང་གི་གཟུགས་ལ་སྤྲུལ་མི་འདོད་པའི་ཉོན་མོངས་པ་སྤོང་པའི་ཆེད་དུའོ། །གཉིས་པ་ནི། འདིར་བསྟན་སྤྲུལ་ལམ་ཆོས་ཅན། ཁྱོད་ལ་དབྱེ་ན་གསུམ་དུ་ཡོད་དེ། ཁྱོད་ལ་དབྱེ་ན་གཟུགས་ཅན་གཟུགས་ལ་ལྟ་བའི་རྣམ་ཐར། གཟུགས་ཅན་མ་ཡིན་པ་གཟུགས་ལ་ལྟ་བའི་རྣམ་ཐར། ཁྱད་པར་སྡུག་པའི་རྣམ་ཐར་གསུམ་དུ་ཡོད་པའི་ཕྱིར། གསུམ་པ་ལ། འགོག་སྙོམས་ཀྱི་རྣམ་བཞག་སྐབས་སུ་བབ་ཀྱང་། གཞན་དུ་བཤད་པས་དེར་བལྟ་བར་བྱའོ། །གསུམ་པ་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་ནི། རྣམ་པ་ཐམས་ཅད་མཁྱེན་པ་ཉིད་ཀྱི་རྣམ་པ་ནི། ཞེས་སོགས་ཀྱིས་བསྟན། གཉིས་པ་ནི། སངས་རྒྱས་རྣམས་ལ་ལྷག་པར་བྱས། །ཞེས་སྐབས་སུ། གཉིས་ཀྱི་དང་པོ་ལ། འདིར་བསྟན་སྦྱོར་བ་སྒོམ་པ་པོའི་རྟེན་གྱི་གང་ཟག་ལ། མཚན་ཉིད། དབྱེ་བ། བསྟན་ཚུལ་ལོ། །དང་པོ་ནི། ཤེར་ཕྱིན་ལ་ཐོས་བསམ་སྒོམ་གསུམ་གང་རུང་གིས་འཇུག་པའི་རྒྱལ་སྲས། དབྱེ་ན། གཞུང་ཉན་པའི། ཚིག་བློ་ལ་ལེན་པའི། དོན་མི་བརྗེད་པར་འཛིན་པའི། བསྒོམ་བྱུང་གི་སྒོ་ནས་ཚུལ་བཞིན་ཡིད་ལ་བྱེད་པའི་རྟེན་གྱི་གང་ཟག་དང་བཞི། དང་པོ་གཉིས་ནི། ཐོས་བསམ་གཙོ་བོར་གྱུར་པའི་ཚོགས་ལམ་པ་ལྟ་བུའོ། །གསུམ་པ་བསམ་བྱུང་གཙོ་བོར་གྱུར་པའི་ཚོགས་ལམ་པ་ལྟ་བུའོ། །བཞི་པ་བསྒོམ་བྱུང་གཙོ་བོར་གྱུར་པའི་བྱང་སེམས་མཐའ་དག་གོ །གསུམ་པ་ནི། ཚིག་དང་པོས། གཞུང་ཉན་པའི་གང་ཟག་བསྟན། སངས་རྒྱས་བསྟན་པ་ལ་སོགས་པས་ལེན་པའི་སྣོད་དུ་དམ་པ་རྣམས་བཞེད་དོ། །ཞེས་པས་གཉིས་པ་བསྟན། ཀུན་འདྲི་ལ་སོགས་པས་འཛིན་པའི་སྣོད་དུ་དམ་པ་རྣམས་བཞེད་དོ། །ཞེས་པས་གསུམ་པ་བསྟན། སྦྱིན་དང་ཚུལ་ཁྲིམས་སོགས་སྤྱོད་པས། །ཡིད་ལ་བྱེད་པའི་སྣོད་དུ་དམ་པ་རྣམས་བཞེད་དོ། །ཞེས་པས་བཞི་པ་བསྟན། གཉིས་པ་ནི། འདིར་བསྟན་སྦྱོར་བ་སྒོམ་པ་པོའི་གང་ཟག་ཆོས་ཅན། ཁྱོད་ལ་དབྱེ་ན་བཞི་ཡོད་དེ། ཁྱོད་ལ་དབྱེ་ན་གཞུང་ཉན་པའི། ཚིག་བློ་ལ་ལེན་པའི། དོན་མི་བརྗེད་པར་འཛིན་པའི། ཚུལ་བཞིན་ཡིད་ལ་བྱེད་པའི་གང་ཟག་དང་བཞི་ཡོད་པའི་ཕྱིར། གསུམ་པ་ནི། གཟུགས་ལ་སོགས་ལ་མི་གནས་ཕྱིར། །ཞེས་སྐབས་སུ། གཉིས་ཀྱི་དང་པོ། ཐེག་ཆེན་གྱི་སྦྱོར་བ་ལ། མཚན་ཉིད་དང་དབྱེ་བ་གཉིས། དང་པོ་ལ། ཁ་ཅིག ཐབས་ཤེས་ཁྱད་པར་ཅན་གཉིས་དང་ལྡན་པའི་སེམས་དཔའི་རྣལ་འབྱོར། ཟེར། སྟོང་ཉིད་ལ་སྐྲག་པ་སྐྱེས་པའི་སྒོ་ནས་ཐེག་ཆེན་གྱི་ལམ་དུ་ལྟུང་བའི་བྱང་སེམས་དབང་རྟུལ་མེད་པར་ཐལ། སྟོང་ཉིད་ལ་སྐྲག་པ་སྐྱེ་བཞིན་པའི་བྱང་སེམས་དབང་རྟུལ་གྱི་སྦྱོར་བ་མེད་པའི་ཕྱིར། མ་གྲུབ་ན། དེ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཁྱད་པར་ཅན་དང་ལྡན་པར་ཐལ་ལོ། །རང་ལུགས། ཐབས་ཤེས་ཁྱད་པར་ཅན་གཉིས་དང་ལྡན་པའི་རིགས་སུ་གནས་པའི་སེམས་དཔའི་རྣལ་འབྱོར། དབྱེ་ན། རང་བཞིན་གྱི་སྦྱོར་བ་དང་། གནས་སྐབས་ཀྱི་སྦྱོར་བ་གཉིས། དང་པོ་ལ། མི་གནས་པའི། མི་སྦྱོར་བའི། ཟབ་པ་གཞི་ཤེས་ཀྱི། གཏིང་དཔག་དཀའ་བ་ལམ་ཤེས་ཀྱི། ཚད་མེད་པ་རྣམ་མཁྱེན་གྱི་སྦྱོར་བ་དང་ལྔ། དང་པོའི་མཚན་ཉིད། ཡུལ་གཟུང་བ་ལ་བདེན་ཞེན་འགོག་པའི་སེམས་དཔའི་རྣལ་འབྱོར་གཉིས་པའི་མཚན་ཉིད་ཡུལ་ཅན་འཛིན་པ་ལ་བདེན་ཞེན་འགོག་པའི་སེམས་དཔའི་རྣལ་འབྱོར། ཕྱི་མ་གསུམ་གྱི་མཚན་ཉིད། གཞིའི་ཆོས་ཉིད་ཟབ་མོ། ལམ་གྱི་ཆོས་ཉིད་གཏིང་དཔག་དཀའ་བ། རྣམ་པའི་ཆོས་ཚད་མེད་པ་རྟོགས་པའི་སེམས་དཔའི་རྣལ་འབྱོར། འདི་རྣམས་ལ་རང་བཞིན་གྱི་སྦྱོར་བ་ཞེས་བྱ་སྟེ། ཚོགས་ལམ་ནས་རྒྱུན་མཐའི་བར་དུ་ཁྱབ་བྱེད་དུ་གནས་པའི་ཕྱིར། གཉིས་པ་ལ། ཚེགས་ཆེན་ཡུན་རིངས་རྟོགས་དཀའི་སྦྱོར་བ། ལུང་བསྟན་པའི། ཕྱིར་མི་ལྡོག་པའི། ངེས་པར་འབྱུང་བའི། བར་ཆད་མེད་པའི། བྱང་ཆུབ་ལ་ཉེ་བའི། མྱུར་དུ་བྱང་ཆུབ་པའི། གཞན་དོན་གྱི། འཕེལ་མེད་འགྲིབ་མེད་ཀྱི། མི་དམིགས་པའི་གཟུགས་སོགས་ཀྱི་རྣམ་པ་འགོག་པའི། རྣམ་པར་མི་རྟོག་པའི། འབྲས་བུ་རིན་ཆེན་སྦྱིན་པའི། རྣམ་པར་དག་པའི། ས་མཚམས་ཀྱི་སྦྱོར་བ་དང་བཅོ་ལྔ། འདི་རྣམས་ལ་གནས་སྐབས་ཀྱི་སྦྱོར་བ་ཞེས་བྱ་སྟེ། ས་མཚམས་སོ་སོར་ངེས་པའི་སྦྱོར་བ་ཡིན་པའི་ཕྱིར། ཇི་ལྟར་ངེས་ན། དང་པོ་ཚོགས་ལམ་གྱི་གནས་སྐབས། དེ་ནས་བཞི་དྲོད་སོགས་བཞི་ལ་རིམ་བཞིན་དུ་ལྡན། བྱང་ཆུབ་ལ་ཉེ་བ་ས་དང་པོ། མྱུར་དུ་བྱང་ཆུབ་པ་ས་གཉིས་པ་ནས་བདུན་པའི་བར། གཞན་དོན་གྱི་སྦྱོར་བ་ནས་མི་རྟོག་པའི་སྦྱོར་བའི་བར་ས་བརྒྱད་པ། འབྲས་བུ་རིན་པོ་སྦྱིན་པར་བྱེད་པའི་སྦྱོར་བ་ས་དགུ་པ། རྣམ་པར་དག་པའི་སྦྱོར་བ་ས་བཅུ་པ། ས་མཚམས་ཀྱི་སྦྱོར་བ་ཚོགས་ལམ་ནས་ས་བདུན་པའི་བར་དུ་ཡོད་པར་བཤད། གཉིས་པ་ནི། བྱང་སེམས་ཀྱི་སྦྱོར་ལམ་ཆོས་ཅན། ཐེག་ཆེན་གྱི་སྦྱོར་བ་ཡིན་ཏེ། ཐབས་ཤེས་ཁྱད་པར་ཅན་གཉིས་དང་ལྡན་པའི་སེམས་དཔའི་རྣལ་འབྱོར་ཡིན་པའི་ཕྱིར། འདིར་བསྟན་ཐེག་ཆེན་གྱི་སྦྱོར་བ་ཆོས་ཅན། ཁྱོད་ལ་ཉི་ཤུར་ཡོད་དེ། ཁྱོད་ལ་རང་བཞིན་གྱི་སྦྱོར་བ་ལྔ། གནས་སྐབས་ཀྱི་སྦྱོར་བ་བཅོ་ལྔ་རྣམས་སུ་ཡོད་པའི་ཕྱིར། བཞི་པ་ལ། བླང་བྱ་ཡོན་ཏན། དོར་བྱ་སྐྱོན། ཤེས་བྱེད་མཚན་ཉིད་དོ། །དང་པོ་ནི། བདུད་ཀྱི་མཐུ་བཅོམ་ལ་སོགས་པ། །ཞེས་སྐབས་སུ། གཉིས་ཀྱི་དང་པོ། ཐེག་ཆེན་སྦྱོར་བའི་ཡོན་ཏན་ལ། མཚན་ཉིད། དབྱེ་བ། ས་མཚམས་དང་གསུམ། དང་པོ་ལ་ཁ་ཅིག ཐེག་ཆེན་སྦྱོར་བ་བསྒོམས་སྟོབས་ཀྱིས་ཐོབ་པའི་དགེ་ལེགས་དང་། རང་རྒྱུ་ཐེག་ཆེན་གྱི་སྦྱོར་བ་བསྒོམས་སྟོབས་ཀྱིས་ཐོབ་པའི་དགེ་ལེགས་དང་། ཟེར། ལམ་མ་ཞུགས་ན་ཐེག་ཆེན་སྦྱོར་བའི་ཡོན་ཏན་ཡོད་པར་ཐལ། དེ་ན་མཚན་ཉིད་དེ་ཡོད་པའི་ཕྱིར་ཏེ། སློབ་ལམ་ན་རྣམ་མཁྱེན་བསྒོམ་སྟོབས་ཀྱིས་ཐོབ་པའི་དགེ་ལེགས་ཡོད་པའི་ཕྱིར། རང་ལུགས། རང་རྒྱུ་ཐེག་ཆེན་གྱི་སྦྱོར་བ་ངོ་བོ་ཇི་ལྟ་བ་བཞིན་དུ་བསྒོམས་སྟོབས་ཀྱིས་ཐོབ་པའི་དགེ་ལེགས། དབྱེ་ན། ས་མཚམས་དང་། འབྲས་བུའི་སྒོ་ནས་དབྱེ་བ་གཉིས། དང་པོ་ལ། གནས་སྐབས་དང་། མཐར་ཐུག་གི་ཡོན་ཏན་གཉིས། དང་པོ་ནི། བྱང་སེམས་ཀྱི་སྤངས་རྟོགས་ཀྱི་ཡོན་ཏན་ལྟ་བུ། གཉིས་པ་ནི། སངས་རྒྱས་སའི་སྤངས་རྟོགས་ཀྱི་ཡོན་ཏན་ལྟ་བུ། གཉིས་པ་ལ། བདུད་ཀྱི་མཐུ་བཅོམ་པའི། སངས་རྒྱས་ཀྱིས་དགོངས་ཤིང་མཁྱེན་པའི། སངས་རྒྱས་ཀྱིས་མངོན་སུམ་དུ་མཛད་པའི། བྱང་ཆུབ་ལ་ཉེ་བར་གྱུར་པའི། དོན་ཆེན་པོ་སངས་རྒྱས་དང་ཕྲད་པའི། ཤེར་ཕྱིན་སྦྱང་བའི། ཟག་མེད་ཀྱི་ཡོན་ཏན་རྫོགས་པའི། ཆོས་སྨྲ་བའི་སྐྱེས་བུར་གྱུར་པའི། བདུད་ལས་ཀྱིས་མི་ཕྱེད་པའི་ཐུན་མོང་མ་ཡིན་པའི་དགེ་རྩ་བསྐྱེད་པའི། དམ་བཅས་པའི་དོན་སྒྲུབ་པའི། འབྲས་བུ་རྒྱ་ཆེན་པོར་འཛིན་པའི། སེམས་ཅན་གྱི་དོན་སྒྲུབ་པའི། ཤེར་ཕྱིན་ངེས་པར་ཐོབ་པའི་ཡོན་ཏན་དང་བཅུ་བཞི། གསུམ་པ་ཐེག་ཆེན་གྱི་ཚོགས་ལམ་སྐད་ཅིག་གཉིས་པ་ནས་སངས་རྒྱས་སའི་བར་དུའོ། །གཉིས་པ་ཐེག་ཆེན་སྦྱོར་བའི་སྐྱོན་ལ། མཚན་ཉིད། དབྱེ་བ། ས་མཚམས། སེལ་བྱེད་ཀྱི་གཉེན་པོའོ། །དང་པོ་ནི། ཐེག་ཆེན་གྱི་སྦྱོར་བ་བསྒོམ་པ་ལ་བར་དུ་གཅོད་པར་བྱེད་པའི་བདུད་ལས། དབྱེ་ན། འགལ་རྐྱེན་ཉེ་བར་གནས་པ་ཉེར་གསུམ། མཐུན་རྐྱེན་མ་ཚང་བ་ཉེར་གསུམ་སྟེ་བཞི་བཅུ་རྩ་དྲུག གསུམ་པ་ལམ་ལ་ཞུགས་ནས་ས་བདུན་པའི་བར་དུའོ། །བཞི་པ་ནི། སྟོང་ཉིད་རྟོགས་པའི་ཤེས་རབ། སེམས་ཅན་སྨིན་པར་བྱེད་པའི་ཐབས་མཁས། སངས་རྒྱས་ཀྱི་ཇི་ལྟར་གསུངས་པ་བཞིན་ཉམས་སུ་ལེན་པའི་སྦྱོར་བ། སངས་རྒྱས་ཀྱིས་བྱིན་གྱིས་བརླབས་པའི་ནུས་པ་སྟེ་རྒྱུ་བཞིས་སེལ་བར་བཤད་དེ། རྒྱུ་རྣམ་བཞི་ཡིས་བྱང་ཆུབ་སེམས་དཔའ་མཁས་སྟོབས་ལྡན། །བདུད་བཞིས་ཐུབ་པར་དཀའ་ཞིང་བསྐྱོད་པ་མི་ནུས་ཏེ། །སྟོང་པར་གནས་དང་སེམས་ཅན་ཡོངས་སུ་མི་གཏོང་དང་། །ཇི་སྐད་སྨྲས་བཞིན་བྱེད་དང་བདེ་གཤེགས་བྱིན་རླབས་ཅན། །ཞེས་སོ། །གཉིས་པ་ནི། བདུད་ཀྱི་མཐུ་བཅོམ་པ་ལ་སོགས་པའི་ཡོན་ཏན་རྣམ་པ་བཅུ་བཞི་ཆོས་ཅན། ཐེག་ཆེན་སྦྱོར་བའི་ཡོན་ཏན་ཡིན་ཏེ། རང་རྒྱུ་ཐེག་ཆེན་གྱི་སྦྱོར་བ་ངོ་བོ་ཇི་ལྟ་བ་བཞིན་དུ་སྒོམ་སྟོབས་ཀྱིས་ཐོབ་པའི་དགེ་ལེགས་ཡིན་པའི་ཕྱིར། གསུམ་པ་ལ། མཚན་ཉིད་ཀྱི་རྣམ་བཞག་སྤྱིར་བསྟན་པ་དང་། འཕྲོས་དོན་ལུང་མ་བསྟན་གྱི་ལྟ་བ་གཉིས། དང་པོ་གཞན་དུ་བཤད། གཉིས་པ་ནི། ཤེས་པ་སྟེ། གཡོ་བ་ལ་སོགས་ཤེས་བྱ་དང་། །ཞེས་སྐབས་སུ། གཉིས་ཀྱི་དང་པོ། ལུང་མ་བསྟན་གྱི་ལྟ་བ་ལ། མཚན་ཉིད། དབྱེ་བ། སོ་སོའི་རང་བཞིན། ཁྱད་ཆོས་སོ། །དང་པོ་ནི། བདག་ལྟས་ཀུན་ནས་བསླང་སྟེ་ཕྱིན་ཅི་ལོག་ཏུ་རྣམ་པར་འབྱེད་པའི་ཤེས་རབ་ཉོན་མོངས་ཅན་གང་ཞིག རང་འབྲས་སུ་གྱུར་པའི་དྲི་བ་ལ་ལན་བརྡ་སྤྲད་པར་བྱ་བ་མ་ཡིན་པ། དེ་ཡང་ལུང་མ་བསྟན་དང་ལྟ་བའི་གཞི་མཐུན་པ་ཙམ་གྱིས་དེར་མི་འགྱུར་ཏེ། བདག་མེད་རྟོགས་པའི་གང་ཟག་གི་རྒྱུད་ལ་ཡང་ལུང་མ་བསྟན་དང་ལྟ་བའི་གཞི་མཐུན་ཡོད་པའི་ཕྱིར། ཁྱབ་སྟེ། འདིར་བསྟན་གྱི་ལྟ་བ་བཅུ་བཞི་ནི་བདག་ཁས་ལེན་གྱི་གང་ཟག་གིས་སྒྲོ་བཏགས་པའི་ལྟ་བ་ཡིན་པའི་ཕྱིར། འདི་ཡིན་ན་ལུང་མ་བསྟན་ཡིན་མི་དགོས་ཏེ། དེ་དང་མི་དགེ་བའི་གཞི་མཐུན་ཡོད་པའི་ཕྱིར་ཏེ། ཕྱི་རོལ་པའི་ལྟ་བ་དྲུག་ཅུ་རྩ་གཉིས་ཀྱི་ནང་ཚན་དུ་གྱུར་པའི་མི་དགེ་བ་ཡོད་པའི་ཕྱིར། ཁྱབ་སྟེ། དྲུག་ཅུ་རྩ་གཉིས་པོ་འདིར་བསྟན་གྱི་ལྟ་བ་བཅུ་བཞིས་བསྡུས་པའི་ཕྱིར། དབྱེ་ན། སྔོན་གྱི་མཐའ་ལ་བརྟེན་པའི་ལྟ་བ་བཞི། ཕྱི་མའི་མཐའ་ལ་བརྟེན་པའི་ལྟ་བ་བཞི། མྱང་འདས་ལ་བརྟེན་པའི་ལྟ་བ་བཞི། ལུས་སྲོག་ལ་བརྟེན་པའི་ལྟ་བ་གཉིས་ཏེ་བཅུ་བཞི། དང་པོ་བཞི་ནི། བདག་དང་འཇིག་རྟེན་རྟག་པར་ལྟ་བ། མི་རྟག་པར་ལྟ་བ། གཉིས་ཀར་ལྟ་བ། གཉིས་ཀ་མ་ཡིན་པར་ལྟ་བའོ། །གཉིས་པ་བཞི་ནི། བདག་དང་འཇིག་རྟེན་མཐའ་དང་ལྡན་པར་ལྟ་བ། མི་ལྡན་པར། གཉིས་ཀར། གཉིས་མིན་དུ་ལྟ་བའོ། །གསུམ་པ་བཞི་ནི། དེ་བཞིན་གཤེགས་པ་གྲོངས་ཕན་ཆད་འབྱུང་བ། མི་འབྱུང་བ། གཉིས་ཀར། གཉིས་མིན་དུ་ལྟ་བའོ། །བཞི་པ་ལ། ལུས་སྲོག་གཅིག་ཏུ་དང་། ཐ་དད་དུ་འཛིན་པའི་ལྟ་བའོ། །རྩ་ཤེར་ལས། གང་འདས་ཕན་ཆད་མཐའ་སོགས་དང་། །རྟག་ལ་སོགས་པར་ལྟ་བ་དག །མྱ་ངན་འདས་དང་ཕྱི་མཐའ་དང་། །སྔོན་གྱི་མཐའ་ལ་བརྟེན་པ་ཡིན། །ཞེས་སོ། །གསུམ་པ་ལ། དང་པོ་ནི། བདག་ནི་གང་ཟག འཇིག་རྟེན་ནི། གདགས་གཞི་ཕུང་པོ་ལྔ་ཡིན་ཞིང་། ཚེ་སྔ་མའི་བདག་ཕུང་འདིར་ཡོད་པར་འཛིན་པའི་ལྟ་བའོ། །གསུམ་པ་ནི། ཚེ་འདིའི་བདག་ཕུང་རང་བཞིན་སྔ་ནས་ཡོད་ཅིང་། གནས་སྐབས་གསར་བྱུང་དུ་འཛིན་པའི་ལྟ་བའོ། །བཞི་པ་ནི། བདག་ཕུང་རྟག་མི་རྟག་གང་དུ་ཡང་བརྗོད་དུ་མེད་པར་འཛིན་པའི་ལྟ་བའོ། །བཞི་ཚན་གཉིས་པའི་དང་པོ་ནི། ཚེ་འདིའི་ཕུང་པོ་ལ་བརྟེན་ནས་ཕྱི་མའི་ཕུང་པོ་མི་འབྱུང་བར་འཛིན་པའི་ལྟ་བའོ། །གཉིས་པ་ནི། ཚེ་འདིའི་བདག་ཕུང་ཕྱི་མའི་གནས་སྐབས་ན་ཡང་ཡོད་པར་འཛིན་པའི་ལྟ་བའོ། །གསུམ་པ་ནི། ཕྱི་མའི་བདག་ཕུང་རང་བཞིན་རྟག་ཅིང་། གནས་སྐབས་མི་རྟག་པར་འཛིན་པའི་ལྟ་བའོ། །བཞི་པ་ནི། ཕྱི་མའི་གནས་སྐབས་ཀྱི་བདག་ཕུང་མཐའ་དག་ལྡན་མི་ལྡན་གང་དུ་ཡང་བརྗོད་དུ་མེད་པར་འཛིན་པའི་ལྟ་བའོ། །བཞི་ཚན་གསུམ་པའི་དང་པོ་ནི། སེམས་ཅན་ཤི་བའི་འོག་ཏུ་མི་གསལ་བའི་ཚུལ་གྱིས་གནས་པར་འཛིན་པའི་ལྟ་བའོ། །གཉིས་པ་ནི། སེམས་ཅན་ཤི་བའི་འོག་ཏུ་རིགས་འདྲ་རྒྱུན་ཆད་པར་འཛིན་པའི་ལྟ་བའོ། །གསུམ་པ་ནི། སེམས་ཅན་ཤི་བའི་འོག་ཏུ་རང་བཞིན་རྟག་ཅིང་གནས་སྐབས་མི་རྟག་པར་འཛིན་པའི་ལྟ་བའོ། །བཞི་པ་ནི། སེམས་ཅན་ཤི་བའི་འོག་ཏུ་བདག་འབྱུང་མི་འབྱུང་གང་དུ་ཡང་བརྗོད་དུ་མེད་པར་འཛིན་པའི་ལྟ་བའོ། །ལུས་སྲོག་གཅིག་ཏུ་འཛིན་པའི་ལྟ་བ་ནི། བདག་གཟུགས་ཅན་དུ་འཛིན་པའི་ལྟ་བའོ། །ལུས་སྲོག་ཐ་དད་དུ་འཛིན་པའི་ལྟ་བ་ནི། བདག་ལུས་ལས་དོན་གཞན་པའི་ཤེས་པར་འཛིན་པའི་ལྟ་བའོ། །བཞི་པ་ལ་རྟེན་གྱི་གང་ཟག གཡོ་བ་ལ་སོགས་པའི་མིང་གིས་འདོགས་པའི་རྒྱུ་མཚན། ཡུལ་ལ་དགག་སྒྲུབ་གང་གིས་སྒོ་ནས་འཇུག་པ། ལུང་མ་བསྟན་དུ་འཇོག་པའི་རྒྱུ་མཚན། བཅུ་བཞིར་འདུས་པའི་རྒྱུ་མཚན་ནོ། །དང་པོ་ལ། བཞི་ཚན་གསུམ་གྱི་དང་པོ་གསུམ་གྲངས་ཅན་གྱི་ལྟ་བ་ཡིན། ཟེར་བ་མི་འཐད་དེ། འཇིག་རྟེན་མཐའ་དང་ལྡན་པར་ལྟ་བ་སྐྱེ་བ་ཕྱི་མ་མེད་པར་འདོད་པའི་རྒྱང་འཕན་གྱི་ལྟ་བ་ཡིན་པའི་ཕྱིར། རྩ་ཤེར་ལས། གལ་ཏེ་སྔ་མ་འཇིག་འགྱུར་ཅིང་། །ཕུང་པོ་འདི་ལ་རྟེན་བྱས་ནས། །ཕུང་པོ་དེ་ནི་མི་འབྱུང་ན། །དེས་ན་འཇིག་རྟེན་མཐའ་ཡོད་འགྱུར། །ཞེས་གསུངས་པའི་ཕྱིར། དེས་ན། བདག་དང་འཇིག་རྟེན་རྟག་པར་ལྟ་བ། འཇིག་རྟེན་མཐའ་དང་མི་ལྡན་པར་ལྟ་བ། དེ་བཞིན་གཤེགས་པ་གྲོངས་ཕན་ཆད་འབྱུང་བ་ལྟ་བ་གསུམ། གྲངས་ཅན་ལ་གཙོ་ཆེ་བའི་ལྟ་བ་ཡིན་ཏེ། གྲངས་ཅན་པས། དེས་སྐྱེ་བ་སྔ་མའི་བདག་འདི་ན་ཡོད་པ་དང་། འདིའི་བདག་ཕྱི་མ་ན་ཡོད་པར་ཁས་ལེན་པའི་ཕྱིར། མི་རྟག་པ། མཐའ་དང་ལྡན་པ། མི་འབྱུང་བར་ལྟ་བ་གསུམ་རྒྱང་འཕེན་ལ་གཙོ་ཆེ་བའི་ལྟ་བ་སྟེ། དེས་སྔ་མ་ལ་རྟེན་ནས་འདི། འདི་ལ་བརྟེན་ནས་ཕྱི་མ་འབྱུང་བར་ཁས་མི་ལེན་པའི་ཕྱིར། གཉིས་ཡིན་གསུམ་ནི། གཅེར་བུ་པ་ལ་གཙོ་ཆེ་བའི་ལྟ་བ་སྟེ། དེས་ཆོས་ཐམས་ཅད་རང་བཞིན་རྟག་ལ་གནས་སྐབས་མི་རྟག་པར་ཁས་ལེན་པའི་ཕྱིར། གཉིས་མིན་གསུམ། རྣལ་མ་བུའི་སྡེ་པ་ལ་གཙོ་ཆེ་སྟེ། དེས་བརྗོད་དུ་མེད་པའི་བདག་ཁས་ལེན་པའི་ཕྱིར། ལུས་སྲོག་གཅིག་ཏུ་འཛིན་པ་ནི། བྱེ་བྲག་པའི་ལྟ་བ་སྟེ། སྲོག་ནི་བདག་ཏུ་འདུ་བདག་དེ་གཟུགས་ཅན་དུ་ཁས་ལེན་པའི་ཕྱིར། ལུས་སྲོག་ཐ་དད་དུ་འཛིན་པའི་ལྟ་བ་ནི། གྲངས་ཅན་པའི་ལྟ་བ་སྟེ། དེས་བདག་ཤེས་པར་ཁས་ལེན་པའི་ཕྱིར། གཉིས་པ་ནི། གྲངས་ཅན་པའི་ལྟ་བ་ལ་གཡོ་བ་ཞེས་བྱ་སྟེ། སྔ་མའི་བདག་ཕུང་འདིར་གཡོ། འདིའི་བདག་ཕུང་ཕྱི་མ་འཕོ་བའི་ཕྱིར། རྒྱང་འཕེན་པའི་ལྟ་བ་ལ་འདུ་བ་ཞེས་བྱ་སྟེ། བདེ་སྡུག་ཐམས་ཅད་ཚེ་འདི་ལ་འདུ་བར་འདོད་པའི་ཕྱིར། གཅེར་བུ་པའི་ལྟ་བ་ལ་བཀྲམ་པ་ཞེས་བྱ་སྟེ། ཆོས་ཐམས་ཅད་རང་བཞིན་རྟག་པ་དང་། གནས་སྐབས་མི་རྟག་བཀྲམ་པ་ལྟ་བུར་འདོད་པའི་ཕྱིར། རྣལ་མ་བུ་པའི་སྡེ་པའི་ལྟ་བ་ལ་བཅུ་གསུམ་པ་ཞེས་བྱ་སྟེ། བདག་ཕུང་གཅིག་དང་ཐ་དད་རྟག་མི་རྟག་སོགས་གང་དུ་ཡང་བརྗོད་དུ་མེད་པར་འདོད་པའི་ཕྱིར། གསུམ་པ་ནི། གཡོ་བ་དང་བཀྲམ་པའི་ལྟ་བ་ཡུལ་ལ་སྒྲུབ་པའི་རྣམ་པས་འཇུག་སྟེ། ཡུལ་ལ་སྒྲོ་འདོགས་པའི་རྟག་ལྟ་ཡིན་པའི་ཕྱིར། འདུ་བ་དང་བཅུ་གསུམ་པའི་ལྟ་བ་གཉིས་ཡུལ་ལ་དགག་པའི་རྣམ་པས་འཇུག་སྟེ། ཡུལ་ལ་བཀུར་བ་འདེབས་པའི་ཆད་ལྟ་ཡིན་པའི་ཕྱིར། བཞི་པ་ནི། འདིར་བསྟན་གྱི་ལྟ་བ་བཅུ་བཞི་ལ་ལུང་མ་བསྟན་གྱི་ལྟ་བ་ཞེས་བརྗོད་པའི་རྒྱུ་མཚན་ཡོད་དེ། ལྟ་བ་འདི་དག་གིས་ཀུན་ནས་བསླངས་པའི་ཕྱི་རོལ་པའི་དྲི་བ་ལ་དེ་བཞིན་གཤེགས་པས་ལན་ལུང་མ་བསྟན་པའི་ཕྱིར། དེ་ལྟར་དུ་ལུང་དུ་མི་སྟོན་པའི་རྒྱུ་མཚན་ཡོད་དེ། འདི་དག་ཁྱད་གཞི་བདག་ལ་བརྩམས་པའི་དྲི་བ་ཡིན་ཅིང་། བདག་བཀག་ཀྱང་གདུལ་བྱ་དེ་རྣམས་ཀྱི་དོན་དུ་མི་འགྱུར་བ་ལ་དགོངས་པའི་ཕྱིར། རིན་ཆེན་ཕྲེང་བར། འཇིག་རྟེན་མཐའ་དང་ལྡན་ནམ་ཞེས། །ཞུས་ན་རྒྱལ་བ་མི་གསུང་བཞུགས། །གང་ཕྱིར་དེ་ལྟར་ཟབ་པའི་ཆོས། །སྣོད་མིན་འགྲོ་ལ་མི་གསུང་བ། །དེ་ཉིད་ཕྱིར་ན་མཁས་རྣམས་ཀྱིས། །ཀུན་མཁྱེན་ཐམས་ཅད་མཁྱེན་པ་ཤེས། །ཞེས་སོ། །ལྔ་པ་ནི། ཕྱི་རོལ་པའི་ལྟ་བ་དྲུག་ཅུ་རྩ་གཉིས། བཅུ་བཞི་པོ་འདིར་འདུ་བའི་རྒྱུ་མཚན་ཡོད་དེ། འདྲི་བར་བྱ་བའི་ཆོས་ལ་བདག་གི་ངོ་བོ་དང་ཁྱད་ཆོས་གཉིས་སུ་ཡོད་ཅིང་། དང་པོ་ལ་དོགས་པ་གཅོད་པའི་དབང་དུ་བྱས་ནས་ལུས་སྲོག་ལ་བརྟེན་པའི་ལྟ་བ་གཉིས། གཉིས་པ་ལ། ཀུན་ནས་ཉོན་མོངས་ཀྱི་ཆོས་ཀྱི་སྔོན་མཐའ་ལ་དོགས་པ་གཅོད་པའི་དབང་དུ་བྱས་ནས། སྔོན་གྱི་མཐའ་ལ་བརྟེན་པའི་ལྟ་བ་བཞི། དེའི་ཕྱི་མཐའ་ལ་དོགས་པ་གཅོད་པའི་དབང་དུ་བྱས་ནས་ཕྱི་མའི་མཐའ་ལ་བརྟེན་པའི་ལྟ་བ་བཞི། རྣམ་བྱང་གི་ཆོས་ཀྱི་ཕྱི་མཐའ་ལ་དོགས་པ་གཅོད་པའི་དབང་དུ་བྱས་ནས་མྱང་འདས་ལ་བརྟེན་པའི་ལྟ་བ་བཞི་གསུངས་པའི་ཕྱིར། ད་ལྟར་གྱི་གནས་སྐབས་ལ་དོགས་གཅོད་མི་འདྲི་བའི་རྒྱུ་མཚན་ཡོད་དེ། དེ་རྟོགས་སླ་བ་ལ་དགོངས་པའི་ཕྱིར། རྣམ་བྱང་གི་སྔོན་མཐའ་ལ་དོགས་གཅོད་མི་འདྲི་བའི་རྒྱུ་མཚན་ཡོད་དེ། ཀུན་ནས་ཉོན་མོངས་ཀྱི་ཕྱི་མཐའ་ལ་དེའི་དབང་བཅད་པས་དེ་རྟོགས་ནུས་པ་ལ་དགོངས་པའི་ཕྱིར། གཉིས་པ་ལ། གཡོ་བ་དང་འདུ་བ་ལ་སོགས་པའི་གནས་ལུགས་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། གཞི་ཤེས་སྦྱོར་བའི་ཤེས་མཚན་ཡིན་ཏེ། གཞིའི་གནས་ལུགས་རྟོགས་པའི་སེམས་དཔའི་རྣལ་འབྱོར་ཡིན་པའི་ཕྱིར། ལྔ་པ་ནི་མཚན་མེད་རབ་ཏུ་སྦྱིན་ལ་སོགས། །ཞེས་སྐབས་སུ། གཉིས་ཀྱི་དང་པོ། ཐར་པ་ཆ་མཐུན་ལ། ལུས་རྟེན། སེམས་རྟེན། ཐར་པ་ཆ་མཐུན་གྱི་རང་བཞིན་བཤད་པའོ། །དང་པོ་ལ། རང་སྟོབས་དང་། གཞན་སྟོབས་ཀྱིས་སྐྱེ་བའི་རྟེན་གཉིས། དང་པོ་ནི། གླིང་གསུམ་གྱི་མིའི་རྟེན་ལ་དངོས་སུ་སྐྱེ་སྟེ། རང་བཞིན་གྱི་དབང་པོ་རྣོ་བ་དང་། འཁོར་བ་ལ་སྐྱོ་ཤས་ཆེ་བའི་ཕྱིར། མཛོད་ལས། ཐོས་བསམ་ལས་བྱུང་ལས་གསུམ་མོ། །མི་ཡི་ནང་ནས་འཕེན་པར་བྱེད། །ཅེས་དང་། འགྲེལ་པར། མི་རྣམས་ཀྱི་ནང་ཁོ་ན་དང་གླིང་གསུམ་ནས་འཕེན་གྱི་གཞན་ནས་ནི་མ་ཡིན་ཏེ། ཅི་རིགས་པར་ཤེས་རབ་དང་སྐྱེ་བ་མེད་པའི་ཕྱིར་རོ། །ཞེས་སོ། །གཉིས་པ་ནི། འདུ་ཤེས་མེད་པ་པ་དང་། གཟུགས་མེད་ཁམས་པའི་རྒྱུད་ལ་དངོས་སུ་མི་སྐྱེ་སྟེ། དང་པོ་ལ། ཡིད་ཀྱི་རྣམ་པར་ཤེས་པ་གསལ་པོ་མངོན་གྱུར་པ་རྒྱུན་ཆགས་སུ་མེད་པ་དང་། གཉིས་པོ་ལ། ཆོས་སྟོན་པ་སོགས་དངོས་ཀྱི་དོན་བྱ་བའི་ཡུལ་དུ་མི་རུང་བའི་ཕྱིར། དེ་མ་གཏོགས་པའི་འགྲོ་བ་གཞན་རྣམས་ལ་གཞན་སྟོབས་ཀྱིས་དངོས་སུ་སྐྱེ་བའི་རྟེན་དུ་རུང་སྟེ། བདག་རྐྱེན་དགེ་བའི་བཤེས་གཉེན་གྱི་བྱེད་པ་ལ་བརྟེན་ནས་ཐེག་གསུམ་གང་རུང་དུ་སེམས་དངོས་སུ་སྐྱེད་དུ་རུང་བའི་ཕྱིར། གཉིས་པ་ནི། འདོད་སེམས་རྩེ་གཅིག་པ་དང་། བསམ་གཏན་ས་དྲུག་གང་རུང་ལ་བརྟེན་ནས་དངོས་སུ་སྐྱེ། གཟུགས་མེད་ཀྱི་སེམས་ལ་དངོས་སུ་མི་བརྟེན་ཏེ། འདི་དག་གཙོ་བོར་ལུང་གི་མཐུན་ལས་སྐྱེ་དགོས་པའི་ཕྱིར། གསུམ་པ་ལ། ངོ་བོ། དབྱེ་བ། ཐོབ་པའི་རྒྱུ། ཡོན་ཏན་ཁྱད་པར་རོ། །དང་པོ་ལ། མཚན་གཞི། མཚན་ཉིད། སྒྲ་བཤད་དོ། །དང་པོ་ལ། ཁ་ཅིག ཐར་པ་ཆ་མཐུན་དང་། ཚོགས་ལམ་དོན་མི་གཅིག་སྟེ། ལམ་མ་ཞུགས་ན་ཐར་པ་ཆ་མཐུན་ཡོད་པའི་ཕྱིར། དེ་ན་ཐར་པའི་རྒྱུར་གྱུར་པའི་དགེ་བ་མཚན་ཉིད་པ་ཡོད་པའི་ཕྱིར། མདོ་ལས། སངས་རྒྱ་བ་ལ་བསྐལ་པ་གྲངས་མེད་གསུམ་དུ་ཚོགས་བསོག་པའི་མགོ་གང་ནས་རྩོམ་ཞུས་པའི་ལན་དུ། ཚོགས་ཀྱི་ས་ནས་ཡིན་གྱི། ཐར་པའི་ཆ་དང་མཐུན་པ་ཙམ་གྱིས་ནི་མ་ཡིན་ནོ། །ཞེས་གསུངས་པའི་ཕྱིར། ཟེར། ལམ་མ་ཞུགས་ན་ཚོགས་ལམ་ཡོད་པར་ཐལ། དེ་ན་ཚོགས་བསོག་པའི་དགེ་རྩ་མཚན་ཉིད་པ་ཡོད་པའི་ཕྱིར། སངས་རྒྱས་ཀྱི་ས་དང་རྣམ་མཁྱེན་དོན་མི་གཅིག་པར་ཐལ། སངས་རྒྱས་ཀྱི་ས་དང་། བྱང་སེམས་ཀྱི་སའི་གཞི་མཐུན་ཡོད་པའི་ཕྱིར། གང་གིས་སངས་རྒྱས་སར་གནས་པ། །དེ་ནི་བྱང་ཆུབ་སེམས་དཔའི་ས། །ཞེས་གསུངས་པའི་ཕྱིར། ཁྱབ་པ་རྣམས་ཁས། ཁ་ཅིག ཚོགས་ལམ་ཡིན་ན་ཐོས་བསམ་གཙོ་བོར་གྱུར་པས་ཁྱབ་སྟེ། མཛོད་ལས། ཐོས་བསམ་ལས་བྱུང་ཞེས་དང་། །བྱང་ཆུབ་སེམས་དཔའ་རྣམས་ཀྱི་ཐོས་པ་ལ་སོགས་པ་རབ་ཀྱི་མཐར་ཕྱིན་པ་ཐོབ་པ་ཐར་པའི་ཆ་དང་མཐུན་པ། ཞེས་གསུངས་པའི་ཕྱིར། ཟེར། སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་ཐེག་ཆེན་གྱི་ཚོགས་ལམ་དང་། རྫུ་འཕྲུལ་གྱི་རྐང་པའི་ཏིང་ངེ་འཛིན་གྱིས་བསྡུས་པའི་ཚོགས་ལམ་གཞི་མ་གྲུབ་པར་ཐལ། དེ་དང་བསྒོམ་བྱུང་གི་གཞི་མཐུན་མེད་པའི་ཕྱིར། ཁས་ལེན་རྟགས། ལུང་གིས་ཀྱང་གནོད་དེ། ཀུན་བཏུས་ལས། ཐོས་པ་ལས་བྱུང་བ་དང་། བསམ་པ་ལས་བྱུང་བ་དང་། བསྒོམས་པ་ལས་བྱུང་བའི་ཤེས་རབ་ཀྱང་སྟེ། ཞེས་གསུངས་པའི་ཕྱིར། ཁ་ཅིག ཚོགས་ལམ་ཡིན་ན་ཤེས་པ་ཡིན་པས་མ་ཁྱབ་སྟེ། བྱང་སེམས་ཚོགས་ལམ་པས་དེ་བཞིན་གཤེགས་པ་ལ་ཕྱག་འཚལ་བའི་ལུས་ཀྱི་རིགས་བྱེད་དེ་ཚོགས་ལམ་ཡིན་པའི་ཕྱིར། ཚོགས་ལམ་པའི་འདུས་བྱས་ཀྱི་ཡོན་ཏན་ཡིན་པའི་ཕྱིར། ཁྱབ་སྟེ། ཚོགས་ཀྱི་ལམ་གང་ཞེ་ན། སོ་སོའི་སྐྱེ་བོའི་ཚུལ་ཁྲིམས་དང་། དབང་པོའི་སྒོ་བསྡམས་པ་དང་། ཟས་ཀྱི་ཚོད་ཤེས་པ་དང་། ཞེས་སོགས་གསུངས་པའི་ཕྱིར། ཟེར། ལོངས་སྐུའི་མཚན་དཔེ་ཆོས་ཅན། རྣམ་མཁྱེན་དུ་ཐལ། སངས་རྒྱས་འཕགས་པའི་འདུས་བྱས་ཀྱི་ཡོན་ཏན་ཡིན་པའི་ཕྱིར། བྱང་སེམས་ཚོགས་ལམ་པས་དེ་བཞིན་གཤེགས་པ་ལ་ཕྱག་འཚལ་བའི་ལུས་ཀྱི་རིགས་བྱེད་ཆོས་ཅན། བདག་མེད་རྟོགས་པར་ཐལ། ཐར་ལམ་ཡིན་པའི་ཕྱིར། གཉིས་པ་ལ། ཁ་ཅིག སྦྱོར་ལམ་མ་སྐྱེས་གོང་གི་ལམ་ཞུགས་སྐྱེས་བུའི་མངོན་རྟོགས་དང་། ཐོས་བསམ་གཙོ་བོར་གྱུར་པའི་ལས་དང་པོ་པའི་མངོན་རྟོགས་ཟེར། དང་པོ་ལ། དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་ཚོགས་ལམ་གྱི་མ་ངེས། གཉིས་པ་ལ། སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་བྱང་སེམས་ཚོགས་ལམ་པའི་བསྒོམ་བྱུང་གི་ཡེ་ཤེས་ཀྱིས་མ་ངེས། རང་ལུགས། ཐེག་པ་རང་ལུགས་ཀྱི་སྦྱོར་ལམ་མ་སྐྱེས་གོང་གི་ལམ་ཞུགས་སྐྱེས་བུའི་མངོན་རྟོགས། གསུམ་པ་ནི། ཐར་པ་ནི་མྱང་འདས། ཆ་ནི་དེའི་ཕྱོགས་གཅིག མཐུན་པ་ནི་དེའི་རྒྱུར་མཐུན་པས་ཐར་པ་ཆ་མཐུན་ཞེས་བྱའོ། །དབྱེ་ན། ཉན་ཐོས། རང་རྒྱལ། ཐེག་ཆེན་གྱི་ཐར་པ་ཆ་མཐུན་གསུམ། དང་པོའི་མཚན་ཉིད། ཉན་ཐོས་ཀྱི་སྦྱོར་ལམ་མ་སྐྱེས་གོང་གི་ཐེག་པ་ཆུང་ངུའི་མངོན་རྟོགས། དབྱེ་ན། ཆུང་ངུ་། འབྲིང་། ཆེན་པོ་གསུམ། རང་རྒྱལ་དེས་མཚོན། གསུམ་པའི་མཚན་ཉིད་ལ་ཁ་ཅིག ཐབས་ཤེས་ཁྱད་པར་ཅན་གཉིས་དང་ལྡན་པའི་ཐེག་ཆེན་ལས་དང་པོ་པའི་མངོན་རྟོགས། ཟེར། སྟོང་ཉིད་ལ་སྐྲག་པའི་སྟོབས་ཀྱིས་ཐེག་དམན་ལམ་དུ་དངོས་སུ་འཇུག་ཁ་མའི་ཐེག་ཆེན་ཚོགས་ལམ་པའི་མཁྱེན་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སྟོང་ཉིད་ལ་སྐྲག་པའི་ལམ་མ་ཡིན་པར་ཐལ། སྟོང་ཉིད་རྟོགས་པའི་ཤེས་རབ་ཁྱད་པར་ཅན་དང་ལྡན་པའི་ཕྱིར། ཚོགས་སྦྱོར་གཉིས་ས་དང་པོ་དང་བཅས་པར་བསྐལ་པ་གྲངས་མེད་གཅིག་ཏུ་ཚོགས་བསོག་དགོས་པ་མ་ཡིན་པར་ཐལ། བར་བསྐལ་གཅིག་གི་བར་དུ་ཚོགས་བསོག་པའི་བྱང་སེམས་ཚོགས་ལམ་པ་མེད་པའི་ཕྱིར། མ་གྲུབ་ན། བར་བསྐལ་གཅིག་གི་བར་དུ་ཚོགས་བསོག་པ་སྔོན་དུ་སོང་བའི་ཐེག་ཆེན་གྱི་ཚོགས་ལམ་སྐད་ཅིག་ཐ་མའི་ཡེ་ཤེས་ཆོས་ཅན། ཐེག་ཆེན་ལས་དང་པོ་པའི་མངོན་རྟོགས་མ་ཡིན་པར་ཐལ། ཐེག་ཆེན་གྱི་ལམ་ཐོབ་ནས་བར་བསྐལ་གཅིག་དུ་ཚོགས་བསོག་པ་སྔོན་དུ་སོང་བའི་ལམ་ཡིན་པའི་ཕྱིར། འདོད་ན། ཡིན་པར་ཐལ། ཐེག་ཆེན་གྱི་ཐར་པ་ཆ་མཐུན་ཡིན་པའི་ཕྱིར། རང་ལུགས་ཐེག་ཆེན་གྱི་སྦྱོར་ལམ་མ་སྐྱེས་གོང་གི་ཐབས་ཤེས་ཁྱད་པར་ཅན་གཉིས་ཀྱིས་ཟིན་པའི་རིགས་སུ་གནས་པའི་ཐེག་ཆེན་སྐྱེས་བུའི་མངོན་རྟོགས། དབྱེ་ན། ཆུང་ངུ་། འབྲིང་། ཆེན་པོ་གསུམ། གསུམ་པ་ནི། འཁོར་བའི་ཉེས་དམིགས་དང་བདག་མེད་སྟོན་པའི་གཏམ་ཐོས་པ་ཙམ་ལ་བཅོས་མ་མ་ཡིན་པའི་སྒོ་ནས་ལུས་ཀྱི་བ་སྤུ་གཡོ་བ། མིག་ནས་མཆི་མ་འབྲུལ་བ་སོགས་བྱེད་པ་ནི་ཐར་པ་ཆ་མཐུན་ཐོབ་པའི་རྟགས་སུ་བཤད་དེ། མཛོད་འགྲེལ་ལས། གང་ལ་འཁོར་བའི་ཉེས་དམིགས་དང་། བདག་མེད་པ་དང་མྱ་ངན་ལས་འདས་པའི་ཡོན་ཏན་བརྗོད་པའི་གཏམ་ཐོས་ནས། སྤུ་ཟིང་ཞེས་བྱེད་པ་དང་། མཆི་མ་འབྲུལ་ཅེས་བྱེད་པ་དེ་ལ་ནི་ཐར་པའི་ཆ་དང་མཐུན་པའི་དགེ་བའི་རྩ་བ་ཡོད་པར་ཤེས་པར་བྱ་སྟེ། དབྱར་མྱུ་གུ་སྐྱེ་བ་ལས་གཡུལ་གྱི་གསེབ་ན་ས་བོན་ཡོད་པར་ཤེས་པ་བཞིན་ནོ། །ཞེས་སོ། །བཞི་པ་ལ། སྤྱིར་བསྟན་པ་དང་། དོགས་གཅོད་གཉིས། དང་པོ་ནི། གཞི་ཚུལ་ཁྲིམས་རྣམ་པར་དག་པ་དང་ལྡན་པ། དེའི་ཡན་ལག་ཏུ་དབང་པོའི་སྒོ་ཆགས་སོགས་ལ་སྡོམ་པ་དང་། ཟས་ཀྱི་ཚོད་ཤེས་པ་དང་། རྒྱུད་ཡོངས་སུ་སྨིན་པའི་ཁྱད་པར། ཡན་ལག་བཅུ་གཉིས་ཀྱི་གསུང་རབ་ལ་ཐོས་བསམ་གྱི་རྣལ་འབྱོར་ལ་བརྩོན་པ། ངོ་བོའི་ཁྱད་པར་ཐོས་བསམ་བསྒོམ་གསུམ་གྱི་དགེ་རྩས་བསྡུས་པ། བྱེད་ལས་ཀྱི་ཁྱད་པར་གནས་ལུགས་ཀྱི་དོན་མངོན་སུམ་དུ་རྟོགས་པ་མྱུར་དུ་བསྒྲུབ་པར་བྱེད་པའི་ཡོན་ཏན་དང་ལྡན་ཏེ། ཀུན་བཏུས་ལས། ཚོགས་ཀྱི་ལམ་གང་ཞེ་ན། ཞེས་པ་ནས། ཟས་ཀྱི་ཚོད་ཤེས་པ་དང་། ནམ་གྱི་ཆ་སྟོད་དང་ནམ་གྱི་ཆ་སྨད་ལ་མི་ཉལ་བར་རྣལ་འབྱོར་ལ་བརྩོན་པ་དང་། ཤེས་བཞིན་དུ་གནས་པར་མངོན་པར་དགའ་བའོ། །ཡང་གང་རྒྱུར་གྱུར་པའི་དགེ་བ་གཞན་དང་། ཐོས་པ་ལས་བྱུང་བ་དང་། ཞེས་པ་ནས། དེ་བསྒོམ་པས་མངོན་པར་རྟོགས་པ་དང་། རྣམ་པར་ཐར་པ་འགྱུར་བའི་གནས་ཀྱི་སྣོད་ཉིད་དུ་འགྱུར་རོ། །ཞེས་སོ། །གཉིས་པ་ལ་རྫོགས་པའི་བྱང་ཆུབ་རྣོན་པོ་ཡིས། །རྟོགས་སླ་རྟུལ་པོས་རྟོགས་དཀར་བཞེད། །ཅེས་པའི་དོན་ལ། འདྲེ་ཆེན་པོ་ན་རེ། ད་ལྟ་ཐེག་ཆེན་གྱི་ཚོགས་ལམ་མ་ཡིན་པ་ལ། ཐེག་ཆེན་དུ་རིགས་ངེས་པ། ཐེག་དམན་དུ་རིགས་ངེས་པ། གང་དུ་ཡང་རིགས་མ་ངེས་པ་གསུམ་དུ་ཡོད་ཅིང་། དེ་ལ་དབང་པོ་རྣོ་རྟུལ་འབྲིང་གསུམ་གྱི་བསྟན། རྣོ་རྟུལ་དངོས་སུ་བསྟན་ནས་འབྲིང་པོ་ཤུགས་ལ་བསྟན། ཨར་ན་རེ། ཐེག་ཆེན་གྱི་ཚོགས་ལམ་ལ། ཐེག་ཆེན། རང་རྒྱལ། ཉན་ཐོས་སུ་རིགས་ངེས་པ་གསུམ་ལ། དབང་པོ་རྣོ་འབྲིང་རྟུལ་གསུམ་གྱིས་སྒྲས་བསྟན། ཞེས་གསུང་ངོ་། །ཁ་ཅིག འདིར་བསྟན་གྱི་དབང་པོ་རྣོན་པོ་ཐེག་ཆེན་གྱི་ཚོགས་ལམ། རྟུལ་པོ་ཐེག་དམན་གྱི་ཚོགས་ལམ་ཡིན་ཟེར། ལུགས་དང་པོ་གཉིས་མི་འཐད་དེ། ཐེག་དམན་དུ་རིགས་ངེས་པའི་གང་ཟག་ནི། ལམ་གཞན་དུ་བསྒྱུར་དུ་མེད་པར་དང་པོ་ཉིད་ནས་ཐེག་དམན་གྱི་ལམ་དུ་འཇུག་པར་ངེས་པ་ཅན་ཡིན་པའི་ཕྱིར། ཐེག་དམན་གྱི་ལམ་དུ་འཇུག་ངེས་ཀྱི་གང་ཟག་ཡིན་ན། ཐེག་དམན་དུ་རིགས་ངེས་པས་ཁྱབ་པར་ཐལ། ཐེག་དམན་དུ་རིགས་ངེས་པ་དང་། ཐེག་ཆེན་ཚོགས་ལམ་པའི་གཞི་མཐུན་ཡོད་པའི་ཕྱིར། འདོད་ན། རང་གི་སྐད་ཅིག་གཉིས་པར་ཐེག་དམན་གྱི་ཚོགས་ལམ་དུ་འཇུག་ཁ་མའི་མ་ངེས་པའི་རིགས་ཅན་གྱི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། གསུམ་པ་མི་འཐད་དེ། འདིར་དངོས་བསྟན་གྱི་ཚོགས་ལམ་མཐའ་དག་ཐེག་ཆེན་གྱི་ཚོགས་ལམ་ཡིན་པའི་ཕྱིར། གཞན་དུ་ན། རང་རྒྱལ་གྱི་ཐར་པ་ཆ་མཐུན་གྱིས་རང་རྒྱལ་གྱི་བྱང་ཆུབ་ཐོབ་ཚུལ་དང་། ཉན་ཐོས་ཀྱི་ཐར་པ་ཆ་མཐུན་གྱིས་ཉན་ཐོས་ཀྱི་བྱང་ཆུབ་ཐོབ་ཚུལ་འདིར་ཤུགས་ལ་བསྟན་པ་མི་འཐད་པར་ཐལ། ཁས་ལེན་རྟགས། འདོད་ན། ཤུགས་ཀྱིས་ན་འབྲིང་པོ་རྣམས་ཀྱིས་ནི་རང་སངས་རྒྱས་ཀྱི་བྱང་ཆུབ་རྟོགས་ལ། ཆུང་ངུ་རྣམས་ཀྱིས་ནི་ཉན་ཐོས་ཀྱི་བྱང་ཆུབ་རྟོགས་སོ་ཞེས་བྱ་བ་འདི་འཕངས་པ་ཡིན་ནོ། །ཞེས་པ་དང་། འགལ། རང་ལུགས། སྤྱིར་ཚོགས་ལམ་ལ་ཐེག་པ་གསུམ་གྱི་ཚོགས་ལམ་གསུམ་ལས། ཐེག་པ་ཆེན་པོའི་ཚོགས་ལམ་ལ། དབང་པོ་རྣོན་པོ་དང་། རྟུལ་པོ་གཉིས། དང་པོས་བླ་མེད་བྱང་ཆུབ་བདེ་བླག་ཏུ་རྟོགས་པར་སླ་སྟེ། དེ་ཡང་དབང་པོ་རྣོ་བས་བླ་མེད་བྱང་ཆུབ་ལས་ཕྱིར་ལྡོག་དཀའ་བའི་ཕྱིར། དེ་ཡིན་ན། ཕྱིར་མི་ལྡོག་པས་མ་ཁྱབ་སྟེ། དེ་དང་མ་ངེས་པའི་རིགས་ཅན་གྱི་གཞི་མཐུན་ཡོད་པའི་ཕྱིར། དབང་པོ་རྟུལ་པོས་བླ་མེད་བྱང་ཆུབ་རྣོན་པོ་ལ་ལྟོས་ཏེ་ཐོབ་དཀའ་བ་ཡིན་ཏེ། དབང་པོ་ཞན་པའི་སྟོབས་ཀྱིས་ཐེག་ཆེན་གྱི་རྟོགས་རིགས་དབང་རྣོན་ལ་ལྟོས་ཏེ་འཕེལ་དཀའ་བ་དང་། གནས་སྐབས་བླ་མེད་བྱང་ཆུབ་ལ་ཡང་ཕྱིར་ལྡོག་སྲིད་པའི་ཕྱིར། དེ་ཡིན་ན་ཕྱིར་ལྡོག་པས་ཁྱབ་པ་མ་ཡིན་ཏེ། དེ་དང་ཐེག་ཆེན་དུ་རིགས་ངེས་པའི་གཞི་མཐུན་ཡོད་པའི་ཕྱིར། འདི་ལྟར་དད་པ་ལ་སོགས་པ་ཆེན་པོ་རྣོན་པོས་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རྟོགས་པར་སླ་ལ། དེ་དག་ཉིད་རྟུལ་པོས་ནི་རྟོགས་པར་དཀའོ་ཞེས་བྱ་བ་འདི་ནི་ཆོས་ཉིད་ཡིན་པས་ཞེས་སོགས་རྩ་འགྲེལ་གྱིས་སྟོན། ཤེས་བྱ་ཀུན་རིག་གི་ལེགས་བཤད་རྣམ་པར་ཕྱེ་སྟེ་བཤད་པ་ཡིན་ནོ། །གཉིས་པ་ནི། ཐེག་ཆེན་ཚོགས་ལམ་པ་དབང་རྣོན་གྱིས་རྒྱུད་ཀྱི་མངོན་རྟོགས་ཆོས་ཅན། ཐེག་ཆེན་གྱི་ཐར་པ་ཆ་མཐུན་ཡིན་ཏེ། ཐབས་ཤེས་ཁྱད་པར་ཅན་གཉིས་དང་ལྡན་པའི་ཐེག་ཆེན་ལས་དང་པོ་པའི་མངོན་རྟོགས་ཡིན་པའི་ཕྱིར། གཉིས་པ་སྦྱོར་བ་རྒྱུད་ལ་སྐྱེས་པའི་གནས་སྐབས་ཀྱི་བསྒོམ་རིམ་ལ། རྒྱུད་ཡོངས་སུ་སྨིན་པ་ངེས་འབྱེད་ཆ་མཐུན། རྟེན་ཕྱིར་མི་ལྡོག་པའི་གང་ཟག བསྒོམ་བྱ་སྦྱོར་བའི་ངོ་བོ་དང་གསུམ། དང་པོ་ལ། དངོས་དང་། ཞར་ལ་ལམ་གསུམ་ལ་བཟློས་པ་སྤོང་བའོ། །དང་པོ་གོང་དུ་བཤད་ཟིན། གཉིས་པ་ནི། རྣམ་པ་དང་ལམ་དང་། ཞེས་སྐབས་སུ། གཉིས་ཀྱི་དང་པོ་ལ། མི་འཐད་པའི་ཆ་དགག་པ་དང་། རང་ལུགས་བཞག་པ་གཉིས། དང་པོ་ལ། སློབ་དཔོན་གྱིས་རྩ་བའི་དགོངས་པ་མ་རྟོགས་པར་འདོད་པ་དགག རྩ་བའི་དོན་གཞན་དུ་འཆད་པ་དགག འགྲེལ་བའི་འཆད་ཚུལ་མི་འཐད་པ་དགག་པའོ། །དང་པོ་ནི་ལོ་ཆེན་ན་རེ། རྩ་བའི་དགོངས་པ་ལ་སྐབས་དང་པོ་དྲུག་ཏུ་བསྟན་པའི་སྦྱོར་མཐོང་བསྒོམ་གསུམ་རྣམས་མཚན་ཉིད་པ་ཡིན་ཅིང་། སློབ་དཔོན་གྱི་དེ་ལྟར་མ་རྟོགས་ཏེ། སློབ་དཔོན་གྱི་སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་མཐོང་བསྒོམ་གསུམ་བཏགས་པ་བར་བཞེད་པའི་ཕྱིར། ཟེར། མི་འཐད་དེ། འདིར་བསྟན་གྱི་སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་མཐོང་བསྒོམ་གསུམ་བཏགས་པ་བར་འཆད་བྱེད་ཀྱི་གཞུང་འདི་སློབ་དཔོན་གྱི་རང་གཞུང་མ་ཡིན་ཏེ། རྒྱས་བཤད་ཀྱི་སྐབས་སུ་བསྟན་པའི་སྦྱོར་མཐོང་བསྒོམ་གསུམ་རྣམས་མཚན་ཉིད་པ་ཡིན་པ་ལ། དངོས་ལ་གནོད་བྱེད་ཅུང་ཟད་ཀྱང་མ་བསྟན་པའི་ཕྱིར། གཉིས་པ་ལ། སྐབས་དང་པོ་གསུམ་དུ་བསྟན་པའི་སྦྱོར་མཐོང་བསྒོམ་གསུམ་རྣམས་སྦྱོར་མཐོང་བསྒོམ་གསུམ་མཚན་ཉིད་པ་ཡིན་ཅིང་། སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་མཐོང་བསྒོམ་གསུམ་རྣམས་དེ་བཏགས་པ་བ་ཡིན་ཏེ། རྣམ་རྫོགས་སྦྱོར་བ་འཆད་པའི་སྐབས་སུ་ས་བརྒྱད་པའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གསུམ་གྱི་མིང་གིས་བཏགས་ནས། རྩེ་སྦྱོར་གྱི་སྐབས་སུ་ས་དགུ་པའི། མཐར་གྱིས་སྦྱོར་གྱི་སྐབས་སུ་ས་བཅུ་པའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གསུམ་གྱི་མིང་གིས་བཏགས་ནས་བསྟན་པའི་ཕྱིར། དེ་ཡང་དག་སའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གྱི་མིང་གིས་འདོགས་པའི་རྒྱུ་མཚན་ཡོད་དེ། དེ་གཉིས་རིམ་གྱིས་སྐྱེ་བར་ཆོས་མཐུན་པའི་ཕྱིར། བཏགས་པ་ལ་དགོས་པ་ཡོད་དེ། དག་སའི་ཡེ་ཤེས་ཆུང་ངུ་འབྲིང་ཆེན་པོ་གསུམ་གཅིག་ཆར་སྐྱེའམ་སྙམ་པའི་ལོག་རྟོག་དགག་པའི་ཆེད་ཡོད་པའི་ཕྱིར། དངོས་ལ་གནོད་བྱེད་ནི། གལ་ཏེ་སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་མཐོང་བསྒོམ་གསུམ་པོ་དེ་མཚན་ཉིད་པ་ཡིན་ན། སྦྱོར་ལམ་གྱི་གནས་སྐབས་ན་སྒྲིབ་པའི་བག་ལ་ཉལ་མ་ལུས་པ་འཇོམས་པའི་གཉེན་པོ་ཡོད་པར་ཐལ། བག་ལ་ཉལ་ཀུན་འཇོམས་པ་དང་། །ཞེས་པའི་སྐབས་ནས་བསྟན་པའི་སྦྱོར་ལམ་དེ་སྦྱོར་ལམ་མཚན་ཉིད་པ་ཡིན་པའི་ཕྱིར། སྦྱོར་ལམ་ན་དགེ་བའི་རྩ་བ་འཇིག་རྟེན་ལས་ཁྱད་པར་དུ་འཕགས་པ་ཡོད་པར་ཐལ། ལུས་ལ་སྲིན་བུ་རྣམས་མི་འབྱུང་། །ཞེས་པའི་སྐབས་ནས་བསྟན་པའི་སྦྱོར་ལམ་དེ་སྦྱོར་ལམ་མཚན་ཉིད་པ་ཡིན་པའི་ཕྱིར། ཁྱབ་སྟེ། དགེ་བའི་རྩ་བ་འཇིག་རྟེན་ལས་མངོན་པར་འཕགས་པ་ཉིད་ཀྱིས་ལུས་ལ་སྲིན་བུའི་རིགས་བརྒྱད་ཁྲི་མི་འབྱུང་བ་དང་། ཞེས་སོ། །སྦྱོར་ལམ་ན་རང་ཉིད་བྱང་སེམས་ཀྱི་སྐྱོན་མེད་པའི་ས་ལ་གནས་ནས་གདུལ་བྱ་གཞན་དེ་ལ་འགོད་པ་དང་། རང་ཉིད་རྣམ་མཁྱེན་གྱི་ཡེ་ཤེས་དངོས་སུ་སྐྱེད་པ་ལ་གནས་ནས་གདུལ་བྱ་གཞན་དེ་ལ་འགོད་པར་ཡོད་པར་ཐལ། དྲོ་བ་རྣམས་ཀྱིས་དམིགས་པ་འདིར། །ཞེས་སོགས་ཀྱི་སྐབས་ནས་བསྟན་པའི་སྦྱོར་ལམ་དེ་སྦྱོར་ལམ་མཚན་ཉིད་པ་ཡིན་པའི་ཕྱིར། སྦྱོར་ལམ་ན་མཁྱེན་གསུམ་གྱི་ཆོས་ཡོངས་སུ་རྫོགས་པ་ཡོད་པར་ཐལ། ཀུན་མཁྱེན་ཉིད་གསུམ་ཆོས་རྣམས་ཀྱི། །ཞེས་པའི་སྐབས་ནས་དངོས་བསྟན་གྱི་དེ་དེ་ཡིན་པའི་ཕྱིར། ཟེར། དམ་བཅའ་མི་འཐད་པ་དང་། སྒྲུབ་བྱེད་མི་འཐད་པ་གཉིས། དང་པོ་ནི། རྒྱན་འདིར་སྦྱོར་ལམ་པ་ཕྱིར་མི་ལྡོག་དུ་སྒྲུབ་པར་བྱེད་པའི་གཏན་ཚིགས་ཉི་ཤུ་དངོས་སུ་སྟོན་བྱེད་ཀྱི་རྒྱན་གཞུང་མེད་པར་ཐལ། གཟུགས་ལ་སོགས་ལ་ལྡོག་སོགས་རྟགས། །རྣམ་པ་ཉི་ཤུར་བརྗོད་པ་ཡིས། །ཞེས་པའི་སྐབས་ནས་དངོས་སུ་བསྟན་པའི་རྟགས་ཉི་ཤུ་པོ་དེ་དེ་ཕྱིར་མི་ལྡོག་ཏུ་སྒྲུབ་པར་བྱེད་པའི་རྟགས་མ་ཡིན་པའི་ཕྱིར། དེས་མཐོང་ལམ་དང་སྒོམ་ལམ་ལ་རིགས་བསྒྲེ། མཐོང་ལམ་རྩེ་སྦྱོར་མཚན་ཉིད་པ་དངོས་སུ་འཆད་བྱེད་ཀྱི་རྒྱན་གཞུང་མེད་པར་ཐལ། སྐད་ཅིག་གཅིག་པའི་བཟོད་པ་ཡིས། །བསྡུས་པ་དེ་འདིར་མཐོང་བའི་ལམ། །ཞེས་པ་འདིས་དེ་མ་བསྟན་པའི་ཕྱིར། ས་བརྒྱད་པའི་ཡེ་ཤེས་ཆེན་པོ་དེ་སྒོམ་ལམ་མཚན་ཉིད་པ་མ་ཡིན་པར་ཐལ། དེ་དེ་ཡིན་པ་ལ་དངོས་ལ་གནོད་བྱེད་ཡོད་པའི་ཕྱིར། ས་བརྒྱད་པའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་རྣམ་རྫོགས་སྦྱོར་བ་འཆད་པའི་སྐབས་སུ་སྦྱོར་མཐོང་སྒོམ་གསུམ་གྱི་མིང་གིས་འདོགས་པའི་རྒྱུ་མཚན། བཏགས་པའི་དགོས་པ། དངོས་ལ་གནོད་བྱེད་གསུམ་ཚང་བའི་ཕྱིར། གཉིས་པ་ནི། ཐལ་འགྱུར་དང་པོ་ལ། སྦྱོར་ལམ་ན་བདེན་འཛིན་མ་ལུས་པ་ཟད་པ་ཡོད་པར་ཐལ། ལུང་སྟོན་པ་དང་རློམ་པ་ཟད། །ཅེས་པའི་སྐབས་ནས་བསྟན་ནས་སྦྱོར་ལམ་དེ་དེ་ཡིན་པའི་ཕྱིར། གཉིས་པ་ལ། སྦྱོར་ལམ་ན་རྣམ་པར་མི་རྟོག་པའི་ཡེ་ཤེས་ཡོད་པར་ཐལ། ཏིང་འཛིན་རྣམ་པར་མི་རྟོག་པ། །ཞེས་པའི་སྐབས་ནས་དངོས་བསྟན་གྱི་དེ་དེ་ཡིན་པའི་ཕྱིར། གསུམ་པ་ལ། དྲོ་བ་རྣམས་ཀྱི་དམིགས་པ་འདིར། །ཞེས་པའི་སྐབས་ནས་དངོས་སུ་བསྟན་པའི་སྦྱོར་ལམ་གྱི་མིང་གིས་བཏགས་པའི་མཁྱེན་པ་དེ་ཡིན་ན། བྱང་སེམས་ཀྱི་སྐྱོན་མེད་པའི་ས་ལ་གནས་པ་དང་། རྣམ་མཁྱེན་གྱི་ཡེ་ཤེས་དངོས་སུ་སྐྱེད་བྱེད་ཡིན་དགོས་པར་ཐལ། ཁྱབ་འབྲེལ་དེ་འཐད་པའི་ཕྱིར། འདོད་ན། ས་བརྒྱད་པའི་ཡེ་ཤེས་ཆུང་ངུ་ཆོས་ཅན། དེར་ཐལ། དེའི་ཕྱིར། བཞི་པ་ལ། ཀུན་མཁྱེན་ཉིད་གསུམ་ཆོས་རྣམས་ཀྱི། །ཞེས་པའི་སྐབས་ནས་དངོས་བསྟན་གྱི་སྦྱོར་ལམ་གྱི་མིང་གིས་བཏགས་པའི་མཁྱེན་པ་ཡིན་ན། མཁྱེན་གསུམ་གྱི་ཆོས་ཡོངས་སུ་རྫོགས་པས་ཁྱབ་པར་ཐལ། ཁྱབ་འབྲེལ་དེ་འཐད་པའི་ཕྱིར། འདོད་ན། ས་དགུ་པའི་ཡེ་ཤེས་ཆུང་ངུ་ཆོས་ཅན། དེར་ཐལ། དེའི་ཕྱིར། རྟགས་གཉིས་ཀ་ཁས། གསུམ་པ་ལ། ཁ་ཅིག གཞུང་འདི་ལམ་གསུམ་བཟློས་སྤོང་ལ་ཅུང་ཟད་སྦྱར་དུ་རུང་ཀྱང་། དེ་འབའ་ཞིག་ལ་སྦྱོར་བ་སྐབས་དོན་མ་ཡིན་ཏེ། འདིར་མངོན་པར་རྟོགས་པ་རྐྱང་པའི་ལམ་རིམ་བཀག་ནས། ཁུག་པའི་ལམ་རིམ་འཆད་ཚུལ་གཙོ་བོར་བསྟན་པའི་ཕྱིར། ཟེར། མི་འཐད་དེ། མངོན་པར་རྟོགས་པ་རྐྱང་པའི་ལམ་རིམ་བཀག་ནས། ཁུག་པའི་ལམ་རིམ་འཆད་ཚུལ་བསྟན་བཅོས་རྩ་བར་གཙོ་བོར་བསྟན་པའི་ཕྱིར་ཏེ། མཁྱེན་གསུམ་ཐོས་བསམ་གྱིས་གཏན་ལ་ཕབ་པའི་དོན་སྦྱོར་བ་བཞིའི་སྒོ་ནས་ཉམས་སུ་བླངས་པས་འབྲས་བུ་ཆོས་སྐུ་མངོན་དུ་བྱེད་པ་ནི། མངོན་པར་རྟོགས་པ་ཁུག་པའི་ལམ་རིམ་གྱི་དོན་ཡིན་ལ། དེ་ཉིད་རྒྱན་འདིར་གཙོ་བོར་བསྟན་ཟིན་པའི་ཕྱིར། གཞན་ཡང་། གཞུང་འདི་ལས་དོན་གཞན་དུ་གྱུར་པའི་སྐབས་དང་པོ་དྲུག་ཏུ་ལམ་གསུམ་བསྟན་པ་ལ་བཟློས་པ་སྤོང་བར་བྱེད་པའི་དོན་གསལ་གྱི་གཞུང་ཚིག་འབྱུང་རིགས་པར་ཐལ། གཞུང་འདི་དེ་ལྟ་བུའི་བཟློས་པ་སྤོང་བྱེད་མ་ཡིན་པ་གང་ཞིག དེ་ལྟ་བུའི་བཟློས་པ་སྤོང་བྱེད་ཀྱི་དོན་གསལ་གྱི་གཞུང་གཅིག་འབྱུང་རིགས་པའི་ཕྱིར་ཏེ། དེ་ལྟ་བུའི་བཟློས་པ་སྤོང་བྱེད་རྒྱན་རྩ་འགྲེལ་གང་རུང་གཅིག་འབྱུང་རིགས་ལ། རྩ་བར་དེའི་བཟློས་སྤོང་དངོས་སུ་མ་མཛད་པའི་ཕྱིར། རྟགས་དང་པོ། རྒྱན་འདིར་སྦྱོར་མཐོང་སྒོམ་གསུམ་ལན་དྲུག་བསྟན་པ་ལ་བཟློས་པའི་སྐྱོན་ཡོད་དམ་སྙམ་པའི་དོགས་པ་སྐྱེ་ཤིང་། དོགས་པ་དེ་ཉིད་སྤོང་ཡང་དགོས་པའི་ཕྱིར། ཁ་ཅིག རྣམ་རྫོགས་སྦྱོར་བ་འཆད་པའི་སྐབས་ནས་བསྟན་པའི་སྦྱོར་མཐོང་སྒོམ་གསུམ་ལ་དེ་ཙམ་པོ་བ་དང་། ཁྱད་པར་ཅན་གཉིས་ཡོད་ཅིང་། དེ་བཞིན་དུ་རྩེ་སྦྱོར། མཐར་གྱིས་སྦྱོར་ལ་ཡང་ཙམ་པོ་པ་དང་། ཁྱད་པར་ཅན་གཉིས་གཉིས་ཡོད། དེ་ཡང་ས་བདུན་པ་མན་ཆད་ཀྱི་སྦྱོར་མཐོང་སྒོམ་གསུམ་ནི་ཙམ་པོ་པ། དག་སའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ནི་སྦྱོར་མཐོང་སྒོམ་གསུམ་ཁྱད་པར་ཅན་ཡིན་ལ། དེ་ཉིད་ལ་འདིར་དེ་གསུམ་གྱི་མིང་གིས་བཏགས་ནས་བསྟན་པ་ཡིན་ནོ། །དེས་ན་གཞུང་འདི་སློབ་དཔོན་གྱི་རང་གཞུང་ཡིན་ཀྱང་། དེ་གསུམ་མཚན་ཉིད་པ་ཡིན་པ་མི་འགལ་ལོ། །ཞེས་ཟེར་རོ། །དྲོ་བ་རྣམས་ཀྱི་དམིགས་པ་འདིར། །ཞེས་པའི་སྐབས་ནས་དངོས་བསྟན་གྱི་སྦྱོར་ལམ་ཡིན་ན། སྦྱོར་ལམ་ཡིན་པས་མ་ཁྱབ་པར་ཐལ། རྣམ་རྫོགས་སྦྱོར་བ་འཆད་པའི་སྐབས་ནས་བསྟན་པའི་སྦྱོར་ལམ་དེ་མཚན་བཏགས་གཉིས་སུ་འབྱེད་རིགས་པའི་ཕྱིར། དག་སའི་ཡེ་ཤེས་ཆེན་པོ་དེ་སྒོམ་ལམ་བཏགས་པ་པར་ཐལ། འདིར་དག་སའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གསུམ་གྱི་མིང་གིས་བཏགས་ནས་བསྟན་པ་དེ་སྒྲ་ཇི་བཞིན་དུ་ཁས་ལེན་རིགས་པའི་ཕྱིར། རྟགས་གཉིས་ཀ་ཁས། རང་ལུགས་རྒྱན་འདིར་སྦྱོར་མཐོང་སྒོམ་གསུམ་ཇི་ལྟར་བསྟན་ཚུལ། དེ་དག་མཚན་ཉིད་པ་ཡིན་པའི་སྒྲུབ་བྱེད། དེ་ལ་དོགས་པ་བཀོད་དེ་བཟློས་པ་སྤོང་ཚུལ་ལོ། །དང་པོ་ནི། སྐབས་དང་པོ་གཉིས་སུ་བསྟན་ཚུལ་གོ་སླ་ཞིང་། གསུམ་པར་སྦྱོར་ལམ་དང་སྒོམ་ལམ་གཉིས་ཚིག་ཟིན་ལ་མ་བསྟན་ཀྱང་། དོན་ཐོབ་ལ་རྫོགས་པར་བསྟན་ཏེ། དེར་གཉེན་པོ་གཞི་ཤེས་དང་མི་མཐུན་ཕྱོགས་ཀྱི་གཞི་ཤེས་རྫོགས་པར་བསྟན་པའི་ཕྱིར། རྣམ་ཀུན་གྱི་སྦྱོར་བ་དང་། རྩེ་སྦྱོར་གྱི་སྐབས་སུ་བསྟན་ཚུལ་གོ་སླ་ཞིང་། མཐར་གྱིས་སྦྱོར་གྱི་སྐབས་སུ་སྦྱོར་མཐོང་སྒོམ་གསུམ་རྩ་བའི་ཚིག་ཟིན་ལ་མེད་ཀྱང་། འགྲེལ་པས་ཁ་བཀང་ནས་བསྟན་ཏེ། མཐར་གྱིས་པའི་བྱ་བ། དེའི་བསླབ་པ། དེའི་སྒྲུབ་པ་གསུམ་སྦྱོར་མཐོང་སྒོམ་གསུམ་ལ་སྦྱར་ནས་བཤད་པའི་ཕྱིར་ཏེ། སངས་རྒྱས་རྗེས་སུ་དྲན་པའི་མཐར་གྱིས་པའི་སྐབས་སུ། དོན་དམ་པ་དྲན་པ་མེད་པའི་མཚན་ཉིད་ཀྱི་སངས་རྒྱས་རྗེས་སུ་དྲན་པ་རྣམ་པ་གསུམ་པོ། གོ་རིམ་བཞིན་དུ་ངེས་པར་འབྱེད་པའི་ཆ་དང་མཐུན་པ་དང་མཐོང་བ་དང་སྒོམ་པའི་ལམ་བརྗོད་པར་བྱེད་པ་དང་། ཞེས་གསུངས་པའི་ཕྱིར་རོ། །གཉིས་པ་ལ། སྐབས་དང་པོ་གསུམ་གྱི་སྦྱོར་མཐོང་སྒོམ་གསུམ་མཚན་ཉིད་པ་མ་ཡིན་པའི་དོགས་པ་ཤས་ཆུང་བས་དེ་ལ་སྒྲུབ་བྱེད་འགོད་མི་དགོས་ཤིང་། སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་ལམ་མཚན་ཉིད་པར་སྒྲུབ་པ་དང་། དེས་མཐོང་སྒོམ་ལ་ཡང་མཚོན་པའི་ཚུལ་ལོ། །དང་པོ་ནི། རྣམ་ཀུན་གྱི་སྐབས་ཀྱི་སྦྱོར་ལམ་དེ་དེ་མཚན་ཉིད་པ་ཡིན་ཏེ། མཚན་མེད་རབ་ཏུ་སྦྱིན་ལ་སོགས། །ཞེས་སྐབས་ཀྱི་ཐར་པ་ཆ་མཐུན་དེ་དེ་མཚན་ཉིད་པ་གང་ཞིག དེ་དང་དྲོ་བ་རྣམས་ཀྱིས་དམིགས་པ་འདིར། །ཞེས་སྐབས་ཀྱི་སྦྱོར་ལམ་གཉིས་པོ་དངོས་ཀྱི་རྒྱུ་འབྲས་སུ་བཤད་པའི་ཕྱིར། དང་པོ་ཡིན་ཏེ་དེའི་སྐབས་ཀྱི་དད་སོགས་ལྔ་པོ་དེ་རྣམ་བྱང་གི་དབང་པོའི་ངོ་བོ་མ་ཡིན་པར་བཤད་པའི་ཕྱིར། གཉིས་པ་གྲུབ་སྟེ། ཐར་པའི་ཆ་དང་མཐུན་པར་སྐྱེས་པའི་སྤྲོ་བ་ཅན་ལ་ངེས་པར་འབྱེད་པའི་ཆ་དང་མཐུན་པར་འབྱུང་བས། ཞེས་གསུངས་པའི་ཕྱིར། རྩེ་སྦྱོར་གྱི་སྐབས་ཀྱི་སྦྱོར་ལམ་དེ་དེ་མཚན་ཉིད་པ་ཡིན་ཏེ། རྟགས་ལ་སོགས་པ་དེ་དག་ནི་གོ་རིམ་བཞིན་དུ་དྲོ་བ་ལ་སོགས་པ་ངེས་པར་འབྱེད་པའི་ཆ་དང་མཐུན་པ་བཞི་ཡི་ངོ་བོ་ཡིན་པར་ཁོང་དུ་ཆུད་པར་བྱའོ། །ཞེས་སོ། །མཐར་གྱིས་པའི་སྐབས་ཀྱི་སྦྱོར་ལམ་དེ་དེ་མཚན་ཉིད་པ་ཡིན་ཏེ། དེར་རྩེ་སྦྱོར་སྔོན་དུ་སོང་ཞིང་མཁྱེན་གསུམ་གྱི་རྣམ་པ་རིམ་པ་བཞིན་དུ་བསྒོམ་པའི་སྦྱོར་བ་མཐའ་དག་མཐར་གྱིས་སྦྱོར་དུ་སྟོན་པའི་ཕྱིར། གཉིས་པ་ནི། དེས་སྦྱོར་བ་དང་གསུམ་གྱི་སྐབས་ནས་བསྟན་པའི་མཐོང་སྒོམ་ལམ་གྱི་སྒྲུབ་བྱེད་ཀྱང་ཤེས་པར་བྱ་སྟེ། རྒྱུ་མཚན་མཚུངས་པའི་ཕྱིར་རོ། །གསུམ་པ་ལ། རྩོད་པ་དང་ལན་གཉིས། དང་པོ་ནི། སྐབས་དང་པོ་དྲུག་གི་སྦྱོར་ལམ་སྟོན་གྱི་གཞུང་རྣམས་ལ་བཟློས་པའི་སྐྱོན་ཡོད་པར་ཐལ། དེར་སྦྱོར་ལམ་མཚན་ཉིད་པ་ལན་དྲུག་བསྟན་པའི་ཕྱིར། དེ་བཞིན་དུ་མཐོང་ལམ་དང་སྒོམ་ལམ་ལ་སྦྱར། ཞེ་ན། གཉིས་པ་ལ། རང་ལུགས་ཀྱི་ལན་དང་། གཞན་གྱི་ལན་གཉིས། དང་པོ་ནི། སྐབས་དང་པོ་གསུམ་དུ་སྦྱོར་མཐོང་སྒོམ་གསུམ་བསྟན་པ་ལ་བཟློས་སྐྱོན་མེད་དེ། དེ་ལ་དགོས་པ་དང་བསྟན་ཚུལ་མི་འདྲ་བའི་ཁྱད་པར་གཉིས་གཉིས་ཡོད་པའི་ཕྱིར། དང་པོ་ཡོད་དེ། གཞི་ལམ་རྣམ་གསུམ་བདེན་པའི་སྐྱེ་མེད་དུ་སྒོམ་བྱུང་གི་སྒོ་ནས་དོན་སྤྱིའི་ཚུལ་དུ་རྟོགས་པ། མངོན་སུམ་དུ་རྟོགས་པ། རྟོགས་ཟིན་རྒྱུན་ལྡན་དུ་སྒོམ་པའི་རྟོགས་རིགས་གསུམ་པོ་དེ་སྦྱོར་མཐོང་སྒོམ་གསུམ་ལ་ཚང་བར་ཤེས་པའི་ཆེད་ཡིན་པའི་ཕྱིར། གཉིས་པ་ཡོད་དེ། སྐབས་དང་པོར་རྣམ་པ་བདེན་པའི་སྐྱེ་མེད་དུ་རྟོགས་པའི་ལྡོག་པ་ནས་དེ་གསུམ་བསྟན། གཉིས་པར་ལམ། གསུམ་པར་གཞིའི་དེ་ལྟར་བསྟན་པའི་ཕྱིར། སྦྱོར་བ་དང་གསུམ་གྱི་སྐབས་སུ་དེ་གསུམ་བསྟན་པ་ལ་བཟློས་སྐྱོན་མེད་དེ། དགོས་པ་དང་བསྟན་ཚུལ་མི་འདྲ་བའི་ཁྱད་པར་གཉིས་གཉིས་ཡོད་པའི་ཕྱིར། དང་པོ་ཡོད་དེ་མཁྱེན་གསུམ་གྱི་རྣམ་པ་སྐྱེ་མེད་གསུམ་དུ་བསྡུས་ནས་སྒོམ་པ། ཚོགས་ལམ་ལས་རབ་ཏུ་གྱུར་པའི་ཚུལ་གྱིས་བསྒོམ་པ། རྟོགས་པ་གོང་ནས་གོང་དུ་འཕེལ་བའི་ཕྱིར་རིམ་ཅན་དུ་སྒོམ་པའི་ཚུལ་གསུམ་ཀ་སྦྱོར་མཐོང་སྒོམ་གསུམ་ལ་ཚང་བར་ཤེས་པའི་ཆེད་ཡིན་པའི་ཕྱིར། གཉིས་པ་ཡོད་དེ། རྣམ་ཀུན་གྱི་སྐབས་སུ་མཁྱེན་གསུམ་གྱི་རྣམ་པ་སྐྱེ་མེད་གསུམ་དུ་བསྡུས་ནས་སྒོམ་པའི་ལྡོག་པ་ནས་དེ་གསུམ་བསྟན་པའི་སོགས་རིགས་བསྒྲེ། འགྲེལ་ཆེན་ལས། མངོན་པར་རྟོགས་པ་རེ་རེ་ཞིང་ངེས་པར་འབྱེད་པའི་ཆ་ལ་སོགས་པ་ཅིའི་ཕྱིར་བཤད་ཅེ་ན། བརྗོད་པར་བྱ་སྟེ། རྣམ་པ་དང་ལམ་དང་། གཞི་ཐམས་ཅད་རྣམ་པར་བསྒོམ་པའི་དབྱེ་བས་ཞེས་སོ། །དེས་ན་གཞུང་དང་པོ་འདིས་སྐབས་དང་པོ་གསུམ་དུ་བསྟན་པའི་བཟློས་སྤོང་དངོས་སུ་བསྟན་ནས། སྦྱོར་བ་དང་གསུམ་གྱི་སྐབས་སུ་དེ་གསུམ་བསྟན་པའི་བཟློས་སྤོང་ཤུགས་ལ་བསྟན་པ་ཡིན་ནོ། །གཉིས་པ་ནི། རྩོད་པའི་གཏན་ཚིགས་མ་གྲུབ་སྟེ། སྐབས་དང་པོ་གསུམ་གྱི་སྦྱོར་མཐོང་སྒོམ་གསུམ་མཚན་ཉིད་པ་ཡིན་ཀྱང་། སྦྱོར་བ་དང་གསུམ་གྱི་སྐབས་ཀྱི་སྦྱོར་མཐོང་སྒོམ་གསུམ་བཏགས་པ་པ་ཡིན་པའི་ཕྱིར། ཚུལ་ཇི་ལྟར་བཏགས་ཚུལ་འཆད་པ་ནི། རྣམ་པ་ཀུན་མངོན་པར་རྫོགས་པར་རྟོགས་པ། །ཞེས་སོགས་ཀྱིས་བསྟན། དེས་ན་གཞུང་ཕྱི་མ་འདི། མཁན་པོ་རྣམ་སྣང་མཛད་ཀྱི་བཤད་པ་བཀོད་པ་ཡིན་གྱི། སློབ་དཔོན་གྱི་རང་གཞུང་མ་ཡིན་ཏེ། འདིའི་འཐད་དུ། འགྲེལ་ཆེན་ལས། ཁ་ཅིག་ནི་ཅིག་ཅར་སྐྱེ་བ་དགག་པར་བྱ་བའི་ཕྱིར་ངེས་པར་འབྱེད་པའི་ཆ་ལ་སོགས་པ་བསྟན་པ་ཡིན་ནོ་ཞེས་འདོད་དོ། །ཞེས་གསུངས་པའི་ཕྱིར་རོ། །གཉིས་པ་ནི། སྐབས་དང་པོ་གསུམ་དུ་སྦྱོར་མཐོང་སྒོམ་གསུམ་བསྟན་པ་ལ་བཟློས་པའི་སྐྱོན་མེད་དེ། རྣམ་མཁྱེན་འཆད་པའི་སྐབས་སུ་རྣམ་པ་བདེན་པའི་སྐྱེ་མེད་དུ་རྟོགས་པའི། ལམ་ཤེས་འཆད་པའི་སྐབས་སུ་ལམ་བདེན་པའི་སྐྱེ་མེད་དུ། གཞི་ཤེས་འཆད་པའི་སྐབས་སུ་གཞི་བདེན་པའི་སྐྱེ་མེད་དུ་རྟོགས་པའི་ལྡོག་པ་ནས་སྦྱོར་མཐོང་སྒོམ་གསུམ་བསྟན་པའི་ཕྱིར། ཤེས་བྱ་ཆོས་ཅན། མཁན་པོ་རྣམ་སྣང་མཛད་ཀྱི་ལུགས་ལ་སྦྱོར་བ་དང་གསུམ་གྱི་སྐབས་ནས་བསྟན་པའི་སྦྱོར་མཐོང་སྒོམ་གསུམ་དེ་བཏགས་པ་པར་བཞེད་དེ། དེའི་ལུགས་ལ་རྣམ་རྫོགས་སྦྱོར་བ་འཆད་པའི་སྐབས་སུ་ས་བརྒྱད་པའི་ཡེ་ཤེས་ཆུང་ངུ་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གསུམ་གྱི་མིང་གིས་བཏགས་ནས་བསྟན། རྩེ་སྦྱོར་འཆད་པའི་སྐབས་སུ་ས་དགུ་པའི་ཡེ་ཤེས་ཆུང་འབྲིང་ཆེ་གསུམ་ལ་དེ་གསུམ་གྱི་མིང་གིས། མཐར་གྱིས་པའི་སྦྱོར་བ་འཆད་པའི་སྐབས་སུ། ས་བཅུ་པའི་ཡེ་ཤེས་ཆུང་འབྲིང་ཆེན་པོ་གསུམ་ལ་དེ་གསུམ་གྱི་མིང་གིས་བཏགས་ནས་བསྟན་པའི་ཕྱིར། གཉིས་པ་ནི། ངེས་འབྱེད་ཡན་ལག་ནས་བཟུང་སྟེ། །ཞེས་སྐབས་སུ། གཉིས་ཀྱི་དང་པོ་ལ། གང་ཟག་གང་ཕྱིར་མི་ལྡོག་པ། ཡུལ་གང་ལས། རྒྱུ་གང་གིས། ཕྱིར་མི་ལྡོག་པའི་རྟགས་ཀྱི་རང་བཞིན་བཤད་པའོ། །དང་པོ་ལ། མཚན་གཞི། མཚན་ཉིད། དབྱེ་བའོ། །དང་པོ་ལ། དགག་བཞག་གཉིས། དང་པོ་ལ་ཁ་ཅིག ཕྱིར་མི་ལྡོག་པའི་གང་ཟག་ཡིན་ན། ཐེག་ཆེན་གྱི་སྦྱོར་ལམ་ཐོབ་དགོས་ཏེ། ངེས་འབྱེད་ཡན་ལག་ནས་བཟུང་སྟེ། །ཞེས་གསུངས་པའི་ཕྱིར་རོ། །ཟེར། གནས་སྐབས་ཐེག་ཆེན་དུ་རིགས་ངེས་པའི་ཚོགས་ལམ་པ་དབང་རྣོན་ཆོས་ཅན། དེར་ཐལ། དེའི་ཕྱིར། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྒྱལ་སྲས་ཡིན་པའི་ཕྱིར་དང་། ཕྱིར་མི་ལྡོག་པའི་བྱང་སེམས་ཡིན་ན། ངེས་འབྱེད་ཡན་ལག་ནས་བཟུང་སྟེ། །ཞེས་སོགས་ཀྱི་སྐབས་ནས་དངོས་སུ་བསྟན་པས་ཁྱབ་པར་ཐལ། སྒྲུབ་བྱེད་དེ་འཐད་པའི་ཕྱིར། འདོད་ན། བྱང་སེམས་སྦྱོར་ལམ་པ་དབང་རྟུལ་ཆོས་ཅན། དེར་ཐལ། དེའི་ཕྱིར། འདོད་ན། ཕྱིར་མི་ལྡོག་པའི་རྟགས་ཐོབ་པར་ཐལ་ལོ། །ཁ་ཅིག མ་དག་ས་ལ་གནས་པའི་བྱང་སེམས་ཐེག་དམན་ལམ་དུ་ལྟུང་བ་ཡོད་དེ། རྒྱུད་རྡོ་རྗེ་རྩེ་མོ་ལས། ས་ཐོབ་པ་ནི་རྒྱལ་བའི་སྲས། །ཡིད་ཆེས་པར་ནི་མི་འགྱུར་ཏེ། །ཇི་སྲིད་ས་བརྒྱད་མ་ཐོབ་པར། །དེ་སྲིད་ཐེག་པ་དམན་པས་འཇིག །ཞེས་དང་། དཔའ་བོས། ཡིད་ནི་རབ་ཏུ་གཡོ་བས་བཟློག །དེ་ཕྱིར་དེ་ལ་དབུགས་མ་དབྱུང་། །ས་གཞན་གཡོ་མེད་མ་ཐོབ་པར། །བརྟན་མེད་མི་གཡོའི་ས་ཐོབ་དཀའ། །ཞེས་དང་། འཕགས་པས། སྐད་ཅིག་མ་བརྒྱད་པར་ཚད་མེད་པ་མ་བསྒོམ་ན་དགུ་པར་དམན་པའི་མྱང་འདས་སུ་ལྟུང་བར་བཤད་པའི་ཕྱིར། ཟེར། བྱང་སེམས་སྦྱོར་ལམ་པ་ཡིན་ན། ཐེག་དམན་སྦྱོར་ལམ་པ་ལས་ཡོངས་སུ་འཛིན་ཚུལ་གྱི་སྒོ་ནས་ཁྱད་པར་དུ་འཕགས་པས་མ་ཁྱབ་པར་ཐལ། དེ་ཡིན་ན་ཕྱི་ནང་གི་ཡོངས་འཛིན་གཉིས་ཀྱིས་ཐེག་དམན་དུ་མི་ལྟུང་བར་ཐེག་པ་ཆེན་པོར་ཡོངས་སུ་འཛིན་པས་མ་ཁྱབ་པའི་ཕྱིར། རྟགས་ཁས། བྱང་སེམས་འཕགས་པ་ལ་བྱང་སེམས་ཀྱི་སྡོམ་པ་དང་འགལ་བའི་རྩ་ལྟུང་ཕོག་པའི་དབང་གིས་ངན་སོང་དུ་སྐྱེ་བ་ཡོད་པར་ཐལ། ཐེག་ཆེན་སེམས་བསྐྱེད་མཐའ་དག་ལ་ཉམས་བྱེད་ཀྱི་རྩ་ལྟུང་འབྱུང་ངེས་ཀྱི་བྱང་འཕགས་ཡོད་པའི་ཕྱིར། ཁྱབ་སྟེ། སྤྱོད་འཇུག་ལས། དེ་ལྟར་ལྟུང་བ་སྟོབས་ལྡན་དང་། །བྱང་ཆུབ་སེམས་སྟོབས་ལྡན་པ་དག །འཁོར་བ་རེས་ཀྱི་འདྲེ་བྱེད་ན། །ས་ཐོབ་པ་ལ་ཡུན་རིང་ཐོགས། །ཞེས་སོ། །རྩ་བའི་རྟགས་གྲུབ་སྟེ། རང་ཉིད་གཅིག་པུ་ཞི་བདེ་དོན་གཉེར་གྱི་བསམ་པ་སྐྱེ་ངེས་ཀྱི་བྱང་འཕགས་ཡོད་པའི་ཕྱིར། ཁྱབ་སྟེ། སྡུད་པར། གལ་ཏེ་བསྐལ་པ་བྱེ་བར་དགེ་བའི་ལས་ལམ་བཅུ། །ཞེས་སོགས་སོ། །བྱང་སེམས་འཕགས་པ་ཡིན་ན། རྫུ་འཕྲུལ་གྱི་སྒོ་ནས་དེ་བཞིན་གཤེགས་པ་ལ་གདམས་ངག་དངོས་སུ་ཉན་ནུས་པས་མ་ཁྱབ་པར་ཐལ། དེ་ཡིན་ན་ལམ་ཡོངས་སུ་འཛིན་པའི་བརྩོན་འགྲུས་ལ་འདོམས་པའི་གདམས་ངག་ཐོབ་པས་མ་ཁྱབ་པའི་ཕྱིར། དེ་ཡིན་ན་ཐེག་དམན་དུ་མི་ལྟུང་བས་མ་ཁྱབ་པའི་ཕྱིར། ཁྱབ་སྟེ། ཐེག་པ་གཞན་གྱིས་མི་འགྲོ་བའི་རྒྱུ་གང་ཡིན་པ་ལམ་ཡོངས་སུ་འཛིན་པ་དང་། ཞེས་སོ། །ཚིག་ཙམ་གྱི་རྗེས་སུ་འབྲང་བ་ཁ་ཅིག ཊཱི་ཀའི་ལུགས་ལ་ཡང་། བྱང་འཕགས་ཀྱི་རྒྱུད་ལ་རང་དོན་ཡིད་བྱེད་ཀྱི་བློ་སྐྱེ་བ་ཡོད་དེ། ཊཱི་ཀར། མ་དག་ས་བདུན་གྱི་རྗེས་ཐོབ་ཏུ་རང་དོན་ཡིད་བྱེད་ཀྱི་བསམ་པ་སྐྱེ་སྲིད་པའི་ཕྱིར། ཞེས་གསུངས་པའི་ཕྱིར། ཟེར། ཐེག་ཆེན་སེམས་བསྐྱེད་ལས་ཉམས་པའི་བྱང་སེམས་འཕགས་པ་ཡོད་པར་ཐལ། གཞན་དོན་དུ་རྫོགས་པའི་བྱང་ཆུབ་དོན་གཉེར་གྱི་བསམ་པ་ཁྱད་པར་ཅན་ལས་ཉམས་ངེས་ཀྱི་བྱང་འཕགས་ཡོད་པའི་ཕྱིར་ཏེ། རང་དོན་ཡིད་བྱེད་ཀྱི་བསམ་པ་རྒྱུད་ལ་སྐྱེ་ངེས་ཀྱི་བྱང་འཕགས་ཡོད་པའི་ཕྱིར། དེས་ན། སྔར་གྱི་ལུང་དང་པོ་གཉིས་དང་། ཊཱི་ཀའི་དགོངས་པ་ནི། མ་དག་ས་ལ་གནས་པའི་བྱང་སེམས་དབང་པོ་རྟུལ་པོས་བསམ་པའི་སྒོ་ནས་ཕྱིར་མི་ལྡོག་པའི་རྟགས་མ་ཐོབ་པས། རང་དོན་ཡིད་བྱེད་ཀྱི་བློ་སྐྱེ་བའི་དགོས་པ་ཡོད་པ་ཙམ་ལ་དགོངས་ཏེ། གནད་ཀྱི་ཟླ་འོད་དུ། དབང་པོ་རྟུལ་པོས་ནི། ས་བརྒྱད་པ་ལས་སྔོན་དུ་བླ་ན་མེད་པའི་དེ་ཁོ་ན་ཉིད་མངོན་དུ་བྱེད་པའི་ངེས་པ་བརྟན་པོ་མེད་པས་ཕྱིར་ལྡོག་པའི་དགོས་པ་འབྱུང་བར་འགྱུར་རོ། །ཞེས་སོ། །འཕགས་པའི་ལུང་གིས་མི་གནོད་དེ། སྐད་ཅིག་མ་བརྒྱད་པར་ཚད་མེད་པ་མ་སྒོམ་ན། དགུ་པར་ཐེག་དམན་དུ་ལྟུང་དགོས་ཀྱང་། བརྒྱད་པར་དེ་མི་སྒོམ་པ་མི་སྲིད་པའི་ཕྱིར། གཉིས་པ་ལ། མ་མཐའི་ས་མཚམས་ངོས་བཟུང་བ་དང་། འདིར་བསྟན་ཕྱིར་མི་ལྡོག་ཏུ་སྒྲུབ་རྒྱུའི་ཆོས་ཅན་ངོས་བཟུང་བ་གཉིས། དང་པོ་ལ། དངོས་དང་། ཕྱིར་མི་ལྡོག་གི་རྟགས་ཐོབ་མ་ཐོབ་ཀྱི་དོན་ལ་སྤྱད་པ་གཉིས། དང་པོ་ནི། ཐེག་ཆེན་གྱི་ཚོགས་ལམ་ནས་ཀྱང་ཕྱིར་མི་ལྡོག་པ་ཡོད་དེ། གནས་སྐབས་ཐེག་ཆེན་དུ་རིགས་ངེས་པའི་ཚོགས་ལམ་པ་དབང་རྣོན་བསམ་སྦྱོར་གཉིས་ཀྱི་སྒོ་ནས་ཐེག་དམན་གྱི་ལམ་དུ་མི་འཇུག་པ་ཡོད་པའི་ཕྱིར། ཁྱབ་སྟེ། གནད་ཀྱི་ཟླ་འོད་ལས། འདིར་དབང་པོ་རབ་ཀྱི་བྱང་ཆུབ་སེམས་དཔས་ནི་ཚོགས་ཀྱི་ས་ནས་ཀྱང་རིགས་ངེས་པ་དང་། སྙིང་རྗེ་ཆེན་པོ་དང་སྦྱར་ནས་ཚོགས་གཉིས་རྫོགས་པར་བྱེད་པ་ལ། རྟག་པར་མངོན་པར་དགའ་བས་ཕྱིར་མི་ལྡོག་པ་ཅན་ནོ། །ཞེས་སོ། །འོན་ཀྱང་དེ་ཕྱིར་མི་ལྡོག་པའི་རྟགས་ཐོབ་པར་མི་འཇོག་སྟེ། རང་གི་རྟོགས་པ་དང་འཚམས་པའི་ལུས་ངག་གི་སྤྱོད་པ་ཁྱད་པར་ཅན་གཞན་ངོར་གཙོ་བོར་སྟོན་མི་ནུས་པས་རང་ལས་རྟོགས་པ་དམའ་བའི་གང་ཟག་གིས་ཕྱིར་མི་ལྡོག་པར་ངེས་དཀའ་བའི་ཕྱིར། ཚིགས་ལས། ཐར་པའི་ཆ་དང་མཐུན་པའི་དགེ་བའི་རྩ་བ་འདིར་ཡང་ཕྱིར་མི་ལྡོག་པར་བརྗོད་མོད་ཀྱི། རང་གི་རྟོགས་པ་དང་འཚམས་པར་གཞན་ཡིད་ཆེས་པའི་ཡོན་ཏན་རྣམས་འདི་ལ་མེད་པས་ན། དེའི་ཕྱིར་རང་ལ་དངོས་སུ་ངེས་པ་ཡོད་ཀྱང་ངེས་པར་བྱེད་པའི་རྟགས་བཟུང་སླ་བ་མེད་ཅིང་། ཐ་སྙད་བཏགས་པའི་གཞིར་མ་གྱུར་པས་ན་འདིར་ཕྱིར་མི་ལྡོག་པའོ། །ཞེས་གང་དུ་ཡང་མ་གསུངས་སོ། །ཞེས་སོ། །དེས་ན་ཕྱིར་མི་ལྡོག་གི་རྟགས་ཐོབ་པའི་ས་མཚམས་ངེས་འབྱེད་ཆ་མཐུན་ཐོབ་པ་ནས་ཡོད་དེ། མདོ་ལས། རྣམ་པ་དེ་དག་དང་། རྟགས་དེ་དག་དང་། མཚན་མ་དེ་དག་དང་ལྡན་པའི་བྱང་ཆུབ་སེམས་དཔའ་ཕྱིར་མི་ལྡོག་པར་རིགས་པར་བྱའོ། །ཞེས་པའི་རྟགས་ཐོབ་པའི་ས་མཚམས་ཀྱི་དབང་དུ་མཛད་ནས། ངེས་འབྱེད་ཡན་ལག་ནས་བཟུང་སྟེ། །ཞེས་གསུངས་པའི་ཕྱིར་རོ། །དེ་ཡང་མ་ངེས་པའི་རིགས་ཅན་ལ་སྦྱོར་ལམ་ས་དབང་རྣོན། མ་དག་སར་དབང་འབྲིང་། དག་སའི་བྱང་སེམས་མཐའ་དག་གི་ཕྱིར་མི་ལྡོག་གི་རྟགས་ཐོབ་སྟེ། འགྲེལ་ཆེན་ལས། ལ་ལ་རིགས་མ་ངེས་པ་ཡིན་ཡང་། ངེས་པར་འབྱེད་པའི་ཆ་དང་མཐུན་པའི་གནས་སྐབས་སུ་ཡང་། ཐབས་ཀྱི་ཁྱད་པར་བསམ་གྱིས་མི་ཁྱབ་པས་ཕྱིར་མི་ལྡོག་པ་ཉིད་དུ་ངེས་པ་ཡིན་ནོ། །ཞེས་དང་། ས་བརྒྱད་པ་ལ་ནི་ཐམས་ཅད་ཕྱིར་མི་ལྡོག་པར་ངེས་པ་ཉིད་དུ་བཞག་པའི་ཕྱིར་རོ། །ཞེས་སོ། །འདིར་འགྲེལ་ཆེན་དུ་རིགས་མ་ངེས་པ་དབང་རྣོན་ལ་སྦྱར་བའི་ཚིག་གི་ནུས་པས། རིགས་ངེས་པ་དབང་པོ་རྟུལ་འབྲིང་གིས་ཕྱིར་མི་ལྡོག་གི་རྟགས་ཐོབ་པ་མ་བཀག་པ་ཡིན་ནོ། །གཉིས་པ་ལ་ཁ་ཅིག ཕྱིར་མི་ལྡོག་ཏུ་སྒྲུབ་ནུས་ཀྱི་ཡོན་ཏན་རང་རྒྱུད་ལ་ལྡན་པ་ཕྱིར་མི་ལྡོག་གི་རྟགས་ཐོབ་པའི་དོན་ཡིན། རང་རྒྱུད་ལ་མི་ལྡན་པ་མ་ཐོབ་པའི་དོན་ཡིན་ཟེར། ཐེག་ཆེན་དུ་རིགས་ངེས་པའི་ཚོགས་ལམ་པ་དབང་རྣོན་ཆོས་ཅན། ཕྱིར་མི་ལྡོག་གི་རྟགས་ཐོབ་པར་ཐལ། རང་ཉིད་ཕྱིར་མི་ལྡོག་ཏུ་སྒྲུབ་ནུས་ཀྱི་ཡོན་ཏན་དང་ལྡན་པའི་ཕྱིར་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ཡོན་ཏན་དང་ལྡན་པའི་རྒྱལ་སྲས་ཡིན་པའི་ཕྱིར། ཁ་ཅིག ཕྱིར་མི་ལྡོག་པའི་གང་ཟག་ཡིན་ན། ཕྱིར་མི་ལྡོག་པའི་རྟགས་ཐོབ་པས་ཁྱབ་སྟེ། དེ་ཡིན་ན་རང་ཉིད་ཕྱིར་མི་ལྡོག་ཏུ་སྒྲུབ་ནུས་ཀྱི་ཡོན་ཏན་དང་ལྡན་པས་ཁྱབ་པའི་ཕྱིར། ཞེས་ཟེར། ཐེག་ཆེན་དུ་རིགས་ངེས་པའི་ཚོགས་ལམ་པ་དབང་རྣོན་ཆོས་ཅན། དེར་ཐལ། དེའི་ཕྱིར། འདོད་ན། ཐེག་ཆེན་གྱི་ངེས་འབྱེད་ཆ་མཐུན་ཐོབ་པར་ཐལ། འདོད་པ་དེའི་ཕྱིར། མ་ཁྱབ་ན། ངེས་འབྱེད་ཡན་ལག་ནས་བཟུང་སྟེ། །ཞེས་པའི་གཞུང་ལ་བསྟན་དོན་ཅུང་ཟད་ཀྱང་མེད་པར་འགྱུར། རང་ལུགས། བསམ་སྦྱོར་གཉིས་ཀྱི་སྒོ་ནས་དམན་པའི་ལམ་དུ་འཇུག་མི་སྲིད་པའི་རྟོགས་པ་ཁྱད་པར་ཅན་དང་ལྡན་ན་གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པས་ཁྱབ་པ་རང་རྒྱུད་ལ་ངེས་ཤིང་། རང་རྒྱུད་ཀྱི་རྟོགས་པ་དང་རྗེས་སུ་མཐུན་པའི་སྤྱོད་པ་ཁྱད་པར་ཅན་གདུལ་བྱ་གཞན་ངོར་གཙོ་བོར་སྟོན་ནུས་པ། ཕྱིར་མི་ལྡོག་གི་རྟགས་ཐོབ་པའི་དོན་དང་། དེ་ལྟར་མི་ནུས་པ་མ་ཐོབ་པའི་དོན་ནོ། །གལ་ཏེ་བྱང་སེམས་སྦྱོར་ལམ་པ་དབང་རྟུལ་ཆོས་ཅན། ཕྱིར་མི་ལྡོག་གི་རྟགས་ཐོབ་པར་ཐལ། སྦྱོར་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་ཐོབ་པའི་ཕྱིར་ཏེ། སྟོང་ཉིད་སྒོམ་བྱུང་གི་སྒོ་ནས་གཙོ་བོར་རྟོགས་པའི་ཐེག་ཆེན་སེམས་བསྐྱེད་དང་ལྡན་པ་བྱང་སེམས་སྦྱོར་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་གང་ཞིག ཁྱོད་ཀྱི་ས་དེ་ཐོབ་པའི་ཕྱིར། །ཞེ་ན། བྱང་སེམས་མཐོང་ལམ་པ་ཆོས་ཅན། སྒོམ་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་ཐོབ་པར་ཐལ། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་སེམས་བསྐྱེད་དང་ལྡན་པ་དེ་བྱང་སེམས་སྒོམ་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་གང་ཞིག ཁྱོད་ཀྱིས་དེ་ཐོབ་པའི་ཕྱིར། གཉིས་པ་ལ། སྤྱིར་བྱང་ཆུབ་སེམས་དཔའ་ལ། ཐེག་དམན་ལམ་དུ་འཇུག་ངེས་པ། ཐེག་ཆེན་དུ་རིགས་ངེས་པ། མ་ངེས་པའི་རིགས་ཅན་གསུམ་དུ་ཡོད་ཅིང་། དང་པོ་འདིར་བསྟན་གྱི་ཕྱིར་མི་ལྡོག་ཏུ་སྒྲུབ་པའི་ཆོས་ཅན་དུ་གཟུང་བྱ་མ་ཡིན་ཏེ། དེ་ཕྱིར་མི་ལྡོག་པར་རྟགས་ཀྱིས་སྒྲུབ་མི་ནུས་པའི་ཕྱིར། གཉིས་པ་ལ། རིགས་དང་། རྟོགས་པའི་སྟོབས་ཀྱིས་ཕྱིར་མི་ལྡོག་པ་གཉིས། དང་པོ་ནི། རིགས་སད་བྱེད་ཀྱི་རྐྱེན་བཞི་དང་ལྡན་པའི་སྟོབས་ཀྱིས་དམན་ལམ་དུ་བཀྲིར་མི་ནུས་པའོ། །རིགས་སད་པའི་རྟགས་བཞི་ནི། རྒྱན་ལས། སྦྱོར་བའི་སྔོན་དུ་སྙིང་རྗེ་དང་། །བཟོད་པ་དང་ནི་མོས་པ་དང་། །དགེ་བ་ཡང་དག་སྤྱོད་པ་ནི། །རིགས་ཀྱི་རྟགས་སུ་ཤེས་པར་བྱ། །ཅེས་སོ། །གཉིས་པ་ནི། སྟོང་ཉིད་སྒོམ་བྱུང་གི་སྒོ་ནས་གཙོ་བོ་རྟོགས་པའི་ཤེས་རབ་དང་། སྙིང་རྗེ་ཆེན་པོ་ཟུང་དུ་འཇུག་པའི་སྟོབས་ཀྱིས་ཐེག་ཆེན་གྱི་རྟོགས་པ་འདོར་མི་སྲིད་པའོ། །འདི་ལ་ནང་གི་ཡོངས་འཛིན་ཞེས་ཀྱང་བྱའོ། །འདི་དག་ཀྱང་འདིར་བསྟན་གྱི་ཆོས་ཅན་དུ་གཙོ་བོར་གཟུང་བྱ་མ་ཡིན་ཏེ། ཕྱིར་ལྡོག་གམ་སྙམ་པའི་དོགས་པ་ཤས་ཆུང་བའི་ཕྱིར། དེས་ན་མ་ངེས་པའི་རིགས་ཅན་གྱི་སྦྱོར་ལམ་ས་དབང་རྣོན་དང་། མ་དག་ས་ལ་གནས་པའི་བྱང་སེམས་དབང་འབྲིང་ནི། འདིར་བསྟན་ཕྱིར་མི་ལྡོག་ཏུ་སྒྲུབ་པའི་ཆོས་ཅན་དུ་གཙོ་བོར་གཟུང་བྱ་ཡིན་ཏེ། དེ་དག་ཕྱིར་ལྡོག་གམ་སྙམ་པའི་དོགས་པ་ཆེས་ཆེ་བ་དང་། ཕྱིར་མི་ལྡོག་པར་རྟགས་ཀྱི་སྒྲུབ་ནུས་པའི་ཕྱིར། གཉིས་པ་ལ། ཁ་ཅིག བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ངེས་འབྱེད་ཆ་མཐུན་གྱི་རྟོགས་པ་རང་རྒྱུད་ལ་ཐོབ་པའི་རྒྱལ་སྲས། ཕྱིར་མི་ལྡོག་པའི་དགེ་འདུན་གྱི་མཚན་ཉིད་ཡིན། ཟེར་བ་དང་། ཁ་ཅིག མཚན་ཉིད་དེ་འདིར་དངོས་བསྟན་གྱི་ཕྱིར་མི་ལྡོག་པའི་མཚན་ཉིད་ཡིན། ཟེར། དང་པོ་ལ། སྟོན་པ་ཤཱཀྱ་ཐུབ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། ཕྱིར་མི་ལྡོག་གི་རྟགས་ཐོབ་པའི་ཐེག་ཆེན་འཕགས་པ་ཡིན་པའི་ཕྱིར། གཉིས་པ་ལ། བྱང་སེམས་སྦྱོར་ལམ་པ་དབང་རྟུལ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། གཟུགས་ལ་སོགས་ལ་ལྡོག་སོགས་རྟགས། །ཞེས་པའི་སྐབས་ནས་དངོས་བསྟན་གྱི་གང་ཟག་ཏུ་ཐལ། འདོད་པ་གང་ཞིག་སྦྱོར་ལམ་པ་ཡིན་པའི་ཕྱིར། འདོད་ན། སྦྱོར་ལམ་པ་ཕྱིར་མི་ལྡོག་ཏུ་སྒྲུབ་པའི་རྟགས་ཉི་ཤུ་པོ་གང་རུང་རང་རྒྱུད་ལ་ཐོབ་པར་ཐལ་ལོ། །རང་ལུགས། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ཐེག་ཆེན་གྱི་སྐྱེས་བུ། ཕྱིར་མི་ལྡོག་པའི་དགེ་འདུན་གྱི་མཚན་ཉིད། ཕྱིར་མི་ལྡོག་གི་རྟགས་རང་རྒྱུད་ལ་ཐོབ་པའི་རྒྱལ་སྲས། འདིར་དངོས་བསྟན་གྱི་དེའི་མཚན་ཉིད། དབྱེ་ན། ཕྱིར་མི་ལྡོག་པའི་བྱང་སེམས་གསལ་བྱེད་དུ་སྦྱར་ཏེ། སྦྱོར་ལམ་པ། མཐོང་ལམ་པ། སྒོམ་ལམ་པ་དང་གསུམ། ཁ་ཅིག བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ངེས་འབྱེད་ཆ་མཐུན་ལ་གནས་པའི། བདེན་པ་མངོན་རྟོགས་ལ་གནས་པའི། རྗེས་ལ་མངོན་རྟོག་ལ་གནས་པའི་རྒྱལ་སྲས། རིམ་བཞིན་མཚན་ཉིད་དུ་བཞག་ནས་བཏགས་འཛིན་རྟོག་པ་རྒྱུད་ལ་ལྡན་པའི་བྱང་སེམས་ཀྱི་རྒྱུད་ལ་ལམ་མེད་པར་འདོད་པ་ནི་ནང་འགལ་ཏེ། བཏགས་འཛིན་རྟོག་པ་རྒྱུད་ལ་ལྡན་པའི་བྱང་སེམས་སྦྱོར་ལམ་པ་དབང་རྣོན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ངེས་འབྱེད་ཆ་མཐུན་རྒྱུད་ལྡན་དུ་ཐལ་ལོ། །གསུམ་པ་ལ་ཡང་དེས་རིགས་བསྒྲེ། གཉིས་པ་ལ། ས་དང་པོའི་རྗེས་ཐོབ་ལ་གནས་པའི་བྱང་སེམས་མཐོང་ལམ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མཐོང་ལམ་ལ་གནས་བཞིན་པར་ཐལ་ལོ། །རང་ལུགས། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ཐེག་ཆེན་གྱི་ངེས་འབྱེད་ཆ་མཐུན་གྱི་རྟོགས་པ་ཐོབ་ལ་མ་བཏང་བའི་རྒྱལ་སྲས། དང་པོའི་མཚན་ཉིད། དབྱེ་ན། ཕྱིར་མི་ལྡོག་པའི་རྟགས་ཐོབ་པ་དང་། མ་ཐོབ་པ་གཉིས། དང་པོ་ནི། ཐེག་ཆེན་དུ་རིགས་ངེས་པའི་བྱང་སེམས་སྦྱོར་ལམ་པ་དང་། མ་ངེས་པའི་རིགས་ཅན་གྱི་སྦྱོར་ལམ་པ་དབང་རྣོན་ལྟ་བུ། གཉིས་པ་ནི། མ་ངེས་པའི་རིགས་ཅན་གྱི་བྱང་སེམས་སྦྱོར་ལམ་པ་དབང་འབྲིང་དང་། རྟུལ་པོ་ལྟ་བུ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ས་དང་པོའི་རྟོགས་པ་ཐོབ་ལ་མ་བཏང་བའི་རྒྱལ་སྲས། གཉིས་པའི་མཚན་ཉིད། དབྱེ་ན། ཕྱིར་མི་ལྡོག་གི་རྟགས་ཐོབ་མ་ཐོབ་གཉིས། དང་པོ་དབང་འབྲིང་དང་། དབང་རྣོན་ལྟ་བུ། གཉིས་པ་མ་ངེས་པའི་རིགས་ཅན་གྱི་དབང་རྟུལ་ལྟ་བུ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་སྒོམ་ལམ་གྱི་རྟོགས་པ་ཐོབ་ལ་མ་བཏང་བའི་རྒྱལ་སྲས། གསུམ་པའི་མཚན་ཉིད། དབྱེ་ན། ཕྱིར་མི་ལྡོག་གི་རྟགས་ཐོབ་མ་ཐོབ་གཉིས། དང་པོ་ནི། མ་དག་སའི་བྱང་སེམས་དབང་འབྲིང་དང་། དག་སའི་བྱང་སེམས་རྣམས་ལྟ་བུ། གཉིས་པ་ནི། མ་དག་སའི་དེ་དབང་རྟུལ་ལྟ་བུའོ། །གཉིས་པ་ལ། ཕྱིར་མི་ལྡོག་པའི་ཡུལ་དེ་ལ། བྱང་ཆུབ་ཙམ། བླ་ན་མེད་པའི་བྱང་ཆུབ། འཇིག་རྟེན་ལས་འདས་པའི། འབད་རྩོལ་མེད་པའི་ས་ལས་ཕྱིར་མི་ལྡོག་པ་དང་བཞི་ཡོད་ཅིང་། དང་པོ་ལ་ཕྱིར་མི་ལྡོག་པ་ཚོགས་ལམ་ནས་ཡོད། གཉིས་པ་ཐེག་ཆེན་གྱི་སྦྱོར་ལམ་ནས། གསུམ་པ་ལ་ས་དང་པོ་ནས། བཞི་པ་ལ་ཕྱིར་མི་ལྡོག་པ་ས་བརྒྱད་པ་ནས་ཡོད། འདིར་བསྟན་གྱི་ཕྱིར་མི་ལྡོག་པ་གཉིས་པའི་དབང་དུ་བྱས་པ་ཡིན་ཅིང་། དེ་ལ་གནས་སྐབས་དང་མཐར་ཐུག་ཕྱིར་མི་ལྡོག་པ་གཉིས་ལས། གནས་སྐབས་ཀྱི་དབང་དུ་བྱས་པ་ཡིན་ཏེ། མཐར་ཐུག་སེམས་ཅན་ཐམས་ཅད་ཀྱང་ཕྱིར་མི་ལྡོག་པར་ངེས་པའི་ཕྱིར། ཚིགས་གསལ་ལས། རེ་ཤིག་ཕྱིར་མི་ལྡོག་པ་ནི། བྱང་ཆུབ་ཙམ་ལས་ཕྱིར་མི་ལྡོག་པ་དང་། བྱང་ཆུབ་ཁྱད་པར་ཅན་ལ་ཕྱིར་མི་ལྡོག་པ་དང་། འཇིག་རྟེན་འདས་པའི་ལམ་ལས་ཕྱིར་མི་ལྡོག་པ་དང་། རྩོལ་བ་མེད་པའི་ལམ་ལས་ཕྱིར་མི་ལྡོག་པ་དག་གོ །དེ་ལ་དང་པོ་ནི། འཕགས་པ་ཉན་ཐོས་རྣམས་དང་། ཐུན་མོང་དུ་བྱས་པ་ཐར་པའི་ཆ་དང་མཐུན་པ་ནས་བརྩམས་པའོ། །གཉིས་པ་ནི། ཐེག་པ་ཆེན་པོའི་དྲོད་ནས་བརྩམས་པའོ། །གསུམ་པ་ནི། ས་དང་པོའི་ངོ་བོ་ཉིད་དོ། །བཞི་པ་ནི་ས་མི་གཡོ་བ་ལའོ། །ཞེས་སོ། །གསུམ་པ་ལ། བསམ་པ་དང་། སྦྱོར་བའི་སྟོབས་ཀྱིས་ཕྱིར་མི་ལྡོག་པའོ། །དང་པོ་ལ། ངོ་བོ་དང་། ས་མཚམས་སོ། །དང་པོ་ནི། སེམས་ཅན་ལ་དམིགས་པའི་སྙིང་རྗེ་ཆེན་པོ་དང་། ཀུན་རྫོབ་བྱང་ཆུབ་ཀྱི་སེམས་ལས་ཉམས་པའི་དོགས་པ་ཙམ་ཡང་མེད་པའི་བསམ་པ་ཁྱད་པར་ཅན་དང་ལྡན་པའོ། །གཉིས་པ་ཚོགས་ལམ་པ་དབང་རྣོན་ནས་ཀྱང་ཐོབ་ཅིང་མ་ངེས་པའི་རིགས་ཅན་ལ། སྦྱོར་ལམ་པ་དབང་རྣོན། མ་དག་ས་དབང་འབྲིང་ཡན། དག་ས་ལ་གནས་པའི་བྱང་སེམས་མཐའ་དག་གིས་ཐོབ་སྟེ། གནད་ཀྱི་ཟླ་འོད་དུ། འདིར་དབང་པོ་རབ་ཀྱི་ཞེས་སོགས་དང་། དབང་པོ་འབྲིང་པོས་ནི། རབ་ཏུ་དགའ་བ་ལས་དེའི་སྔོན་དུ་ངེས་པ་ལ་སོགས་པ་མེད་པའི་ཕྱིར་རོ། །དབང་པོ་རྟུལ་པོས་ནི་ཞེས་སོགས་སོ། །གལ་ཏེ་ས་ཐོབ་ནས་ཐམས་ཅད་ཀྱང་བསམ་པའི་སྒོ་ནས་ཕྱིར་མི་ལྡོག་པ་མཚུངས་པ་མ་ཡིན་ནམ་ཞེ་ན། ས་ཐོབ་ནས་རང་དོན་ཡིད་བྱེད་ཀྱི་བསམ་པ་རྒྱུད་ལ་མི་འབྱུང་བ་ཙམ་ཡོད་ཀྱང་། བསམ་པའི་སྟོབས་ཀྱིས་ཕྱིར་མི་ལྡོག་པར་མ་བཞག་སྟེ། ཀུན་རྫོབ་བྱང་ཆུབ་ཀྱི་སེམས་དང་། བརྩེ་བ་སྙིང་རྗེ་ཆེན་པོ་ལ་ནན་ཏན་ཆེར་མ་བྱས་ན་རང་དོན་ཡིད་བྱེད་ཀྱི་བསམ་པ་སྐྱེ་བའི་འཇིགས་པ་དང་བཅས་པའི་ཕྱིར། ཇི་སྲིད་ས་བརྒྱད་མ་ཐོབ་བར། །ཅེས་སོགས་སོ། །གཉིས་པ་ལ། ངོ་བོ་དང་། ཐོབ་པའི་ས་མཚམས་གཉིས་སོ། །ཕྱིའི་ཡོངས་འཛིན་དགེ་བཤེས་དང་། །ནང་གི་ཡོངས་འཛིན་ཐབས་མཁས་གཉིས་ཀྱིས་ཟིན་པའི་སྟོབས་ཀྱི་ཐེག་ཆེན་གྱི་སྤྱོད་པ་ཁྱད་པར་ཅན་འདོར་མི་སྲིད་པའོ། །གཉིས་པ་ནི། རིགས་ངེས་མ་ངེས་ཐམས་ཅད་ཀྱིས་ཐེག་ཆེན་གྱི་སྦྱོར་ལམ་ནས་ཐོབ་སྟེ། འདི་དག་ཐེག་ཆེན་སྦྱོར་ལམ་པ་ཐེག་དམན་སྦྱོར་ལམ་ལས་ཁྱད་པར་དུ་འཕགས་པའི་འཕགས་ཆོས་སུ་བཤད་པའི་ཕྱིར། བཞི་པ། འདིར་བསྟན་གྱི་ཕྱིར་མི་ལྡོག་པའི་གཏན་ཚིགས་ལ། མཚན་ཉིད། དབྱེ་བ། རྟགས་སུ་འགྱུར་ཚུལ་དང་གསུམ། དང་པོ་ནི། རང་གང་ལ་ལྡན་པའི་ཕྱིར་མི་ལྡོག་གི་རྟགས་ཐོབ་པའི་བྱང་སེམས་གནས་སྐབས་སུ་བླ་མེད་རྫོགས་བྱང་ལས་ཕྱིར་མི་ལྡོག་དུ་སྒྲུབ་པའི་ནུས་པ་དང་ལྡན་པའི་ཐབས་ཤེས་ཁྱད་པར་ཅན་གཉིས་ཀྱིས་ཟིན་པའི་ཡོན་ཏན་ནོ། །གཉིས་པ་ལ་རྟེན་གྱི་གང་ཟག མཚན་གཞི། རྒོལ་བའི་སྒོ་ནས་དབྱེ་བ་དང་གསུམ། དང་པོ་ལ། སྦྱོར་ལམ་པ། མཐོང་ལམ་པ། སྒོམ་ལམ་པ་ཕྱིར་མི་ལྡོག་ཏུ་སྒྲུབ་པའི་རྟགས་དང་གསུམ། དང་པོ་ལ། མཚན་ཉིད། དབྱེ་བ་གཉིས། དང་པོ་ནི། ཕྱིར་མི་ལྡོག་གི་གཏན་ཚིགས་གང་ཞིག རང་གང་ལ་ལྡན་པའི་བྱང་སེམས་སྦྱོར་ལམ་པ་ཕྱིར་མི་ལྡོག་དུ་སྒྲུབ་པའི་ནུས་པ་དང་ལྡན་པ། གཉིས་པ་ལ། ངོ་བོ། ཡོན་ཏན་ཡུལ་གྱི་སྒོ་ནས་དབྱེ་བ་དང་གསུམ། དང་པོ་ལ། མཉམ་བཞག རྗེས་ཐོབ་ཀྱི་རྟོགས་པ་དེ་དང་ལྷན་ཅིག་ཏུ་འཇུག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་ནོ། །གཉིས་པ་ལ། རྣམ་པ། རྟགས། མཚན་མས་བསྡུས་པའི་ཕྱིར་མི་ལྡོག་པའི་གཏན་ཚིགས་གསུམ། དང་པོ་ནི། ཐེག་ཆེན་གྱི་ཡོན་ཏན་ཁྱད་པར་ཅན་ཐོས་པ་ལས་བ་སྤུ་གཡོ་བ་ལ་སོགས་པ་ལུས་ཀྱི་ཡོན་ཏན་ནོ། །གཉིས་པ་ནི། དེ་ལྟར་ཐོས་པ་ལས། ཡུལ་ཁྱད་པར་ཅན་ལ་གསོལ་བ་འདེབས་པ་སོགས་ངག་གི་ཡོན་ཏན་ནོ། །གསུམ་པ་ནི། དེ་ལྟར་ཐོས་པ་ལས་ཆོས་ཚུལ་བཞིན་དུ་སྒྲུབ་པའི་ཉམས་ལེན་གྱི་སྤྱོད་པའོ། །འགྲེལ་ཆེན་ལས། རྣམ་པ་ནི་ལུས་ཀྱི་སྟེ་དགའ་བའི་ཁྱད་པར་ལས་བ་སྤུ་ལྡང་བ་དང་། མཆི་མ་འཛག་པ་ལ་སོགས་པའོ། །རྟགས་ནི་ངག་གི་ཁྱད་པར་ཏེ་དགའ་བས་གསོལ་བ་འདེབས་པ་ལ་སོགས་པའོ། །མཚན་མ་ནི་ཉམས་སུ་ལེན་པའི་ཁྱད་པར་ཏེ། ཉན་པ་དང་། འཛིན་པ་དང་། ཀློག་པ་དང་། མཆོད་པ་ལ་སོགས་པའོ། །ཞེས་སོ། །གསུམ་པ་ལ། དྲོད་ཀྱིས་བསྡུས་པའི་རྟགས་བཅུ་གཅིག རྩེ་མོས་དྲུག བཟོད་པས་གཉིས། ཆོས་མཆོག་གིས་བསྡུས་པའི་རྟགས་གཅིག་སྟེ་ཉི་ཤུ་ཡོད། འོ་ན་བྱང་སེམས་སྦྱོར་ལམ་པ་ཕྱིར་མི་ལྡོག་དུ་སྒྲུབ་པ་ལ་རྟགས་ཉི་ཤུ་པོ་ཐམས་ཅད་རྟགས་སུ་འགོད་དགོས་སམ། གང་རུང་རེས་སྒྲུབ་ནུས་ཤེ་ན། ཁ་ཅིག རེ་རེས་སྒྲུབ་པ་མི་ནུས་ཏེ། གལ་ཏེ་ནུས་ན། ཉན་ཐོས་དགྲ་བཅོམ་པ་ཆོས་ཅན། ཕྱིར་མི་ལྡོག་པའི་དགེ་འདུན་དུ་ཐལ། སྦྱོར་ལམ་པ་ཕྱིར་མི་ལྡོག་དུ་སྒྲུབ་པའི་རྟགས་ཉི་ཤུ་པོ་གང་རུང་ཐོབ་པའི་གང་ཟག་ཡིན་པའི་ཕྱིར་ཏེ། དཀོན་མཆོག་གསུམ་ལ་ཐེ་ཚོམ་ཟད་པ་དང་། མི་ཁོམ་པའི་གནས་བརྒྱད་ཟད་པའི་གང་ཟག་ཡིན་པའི་ཕྱིར། ཁྱབ་སྟེ། ཐེ་ཚོམ་མི་དལ་ཟད་པ་དང་། །ཞེས་གསུངས་པའི་ཕྱིར་རོ། །ཟེར། སེན་མོའི་མདོག་སྣུམ་ཞིང་མཐོ་བ་དང་ལྡན་པའི་སོ་སྐྱེ་ཆོས་ཅན། དཔེ་བྱད་བཟང་པོ་བརྒྱད་ཅུ་གང་རུང་དང་ལྡན་པར་ཐལ། སེན་མོའི་མདོག་སྣུམ་ཞིང་མཐོ་བ་ཐོབ་པའི་གང་ཟག་ཡིན་པའི་ཕྱིར། ཁྱབ་སྟེ། ཐུབ་པའི་སེན་མོ་ཟངས་མདོག་དང་། །མདོག་སྣུམ་མཐོ་དང་སོར་མོ་རྣམས། །ཞེས་སོ། །ཁྱབ་པ་ཁས། དེས་ན་འདིར་ནི་གཏན་ཚིགས་རེ་རེས་ཀྱང་བྱང་སེམས་སྦྱོར་ལམ་པ་ཕྱིར་མི་ལྡོག་དུ་སྒྲུབ་ནུས་ཏེ། སྟོང་ཉིད་སྒོམ་བྱུང་གི་སྒོ་ནས་གཙོ་བོར་རྟོགས་པའི་སྙིང་རྗེ་ཆེན་པོས་ཟིན་པའི་སྒོ་ནས་དཀོན་མཆོག་ལ་ཡིད་ཆེས་པའི་བྱང་སེམས་སྦྱོར་ལམ་པའི་རྒྱུད་ཀྱི་དང་བ། དེས་ཟིན་པའི་སྒོ་ནས་མི་ཁོམ་པའི་གནས་བརྒྱད་སྤངས་པའི་བྱང་སེམས་སྦྱོར་ལམ་པའི་ཡོན་ཏན་ལྟ་བུ། འདིར་སྟན་གྱི་ཐེ་ཚོམ་ཟད་པའི་གཏན་ཚིགས་དང་། མི་ཁོམ་པ་ཟད་པའི་གཏན་ཚིགས་ཀྱི་མཚན་གཞི་ཡིན་ཅིང་དེ་འདྲ་བ་རེ་རེས་ཀྱང་བྱང་སེམས་སྦྱོར་ལམ་པ་ཕྱིར་མི་ལྡོག་དུ་སྒྲུབ་ནུས་པའི་ཕྱིར། ཕྱིར་མི་ལྡོག་གི་གཏན་ཚིགས་གང་ཞིག རང་གང་ལ་ལྡན་པའི་བྱང་སེམས་མཐོང་ལམ་པ་ཕྱིར་མི་ལྡོག་དུ་སྒྲུབ་པའི་ནུས་པ་དང་ལྡན་པ། གཉིས་པའི་མཚན་ཉིད་ཡིན། མཚན་གཞི་བྱང་སེམས་མཐོང་ལམ་པ་དབང་འབྲིང་གི་རྒྱུད་ཀྱི་མཉམ་བཞག་གི་རྟོགས་པ། དེའི་འབྲས་བུར་གྱུར་པའི་རྗེས་ཐོབ་ཀྱི་མཁྱེན་པ། དེ་དང་ལྷན་ཅིག་ཏུ་འཇུག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་ལྟ་བུའོ། །དབྱེ་ན། ངོ་བོ། ཡོན་ཏན། ཡུལ་གྱི་སྒོ་ནས་དབྱེ་བ་དང་གསུམ། དང་པོ་གཉིས་སྔ་མ་དང་འདྲ། གསུམ་པ་ལ། ཤེས་བཟོད་སྐད་ཅིག་མ་བཅུ་དྲུག་གིས་བསྡུས་པའི་གཏན་ཚིགས་བཅུ་དྲུག་གོ །ཕྱིར་མི་ལྡོག་གི་གཏན་ཚིགས་གང་ཞིག་རང་གང་ལ་ལྡན་པའི་བྱང་སེམས་སྒོམ་ལམ་པ་ཕྱིར་མི་ལྡོག་དུ་སྒྲུབ་པའི་ནུས་པ་དང་ལྡན་པ། གསུམ་པའི་མཚན་ཉིད། མཚན་གཞི། བྱང་སེམས་སྒོམ་ལམ་པ་དབང་འབྲིང་གི་རྒྱུད་ཀྱི་མཉམ་བཞག་གི་རྟོགས་པ། དེའི་འབྲས་བུར་གྱུར་པའི་རྗེས་ཐོབ་ཀྱི་མཁྱེན་པ། དེ་དང་ལྷན་ཅིག་ཏུ་འཇུག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་ནོ། །དབྱེ་ན། གསུམ་ལས། སྔ་མ་གཉིས་གོང་དང་འདྲ། གསུམ་པ་ལ། སྐྱེ་བ་ཟབ་པའི་འགག་པ། དེ་བཞིན་ཉིད། ཡུལ། ཤེས་པ། ཉམས་ལེན་གྱི་སྤྱོད་པ། གཟུང་འཛིན་གཉིས་སུ་མེད་པ། ཐབས་མཁས་ཟབ་པའི་གཏན་ཚིགས་དང་བརྒྱད། གཉིས་པ་ལ། རང་བཞིན། འབྲས་བུ། མ་དམིགས་པའི་གཏན་ཚིགས་དང་གསུམ། དང་པོ་ནི། བྱང་སེམས་སྦྱོར་ལམ་པ་དབང་རྣོན་ཆོས་ཅན། རང་གི་སེམས་རྒྱུད་ལ་རྣམ་མཁྱེན་གྱི་ཡེ་ཤེས་ཐེག་པ་གཞན་གྱིས་བར་མ་ཆོད་པར་འབྱུང་རུང་ཡིན་ཏེ། རང་རྒྱུད་ལ་རྣམ་མཁྱེན་གྱི་ཡེ་ཤེས་ཐེག་པ་གཞན་གྱིས་བར་མ་ཆོད་པར་འབྱུང་བའི་རྒྱུ་ཚོགས་གྲངས་ཚང་གི་རྒྱལ་སྲས་ཡིན་པའི་ཕྱིར། ཞེས་བཀོད་པ་ལྟ་བུ། རྣམ་འགྲེལ་ལས། རྒྱུ་ཚོགས་པ་ལས་འབྲས་སྐྱེ་བར། །རྗེས་སུ་དཔོག་པ་གང་ཡིན་པ། །དོན་གཞན་ལ་ནི་མི་ལྟོས་ཕྱིར། །དེ་ནི་རང་བཞིན་ཡིན་པར་བརྗོད། །ཅེས་པ་ལྟར་རོ། །རྣམ་མཁྱེན་གྱི་རྒྱུ་ཚོགས་ནི། སེམས་ཅན་ཐམས་ཅད་འཁོར་བ་ལས་བསྒྲལ་འདོད་ཀྱི་བསམ་པ། རང་གཞན་བརྗེ་བར་ནུས་པའི་སྙིང་རྗེ། སྟོང་ཉིད་རྟོགས་པའི་ཤེས་རབ་གསུམ་ཡིན་ཏེ། འཇུག་པ་ལས། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཞིང་། །སྙིང་རྗེའི་སེམས་དང་གཉིས་སུ་མེད་བློ་དང་། །བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་སོ། །གཉིས་པ་ནི། རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་སྦྱོར་ལམ་པ་དབང་རྣོན་ཆོས་ཅན། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་མཉམ་བཞག་གི་རྟོགས་པ་སྔོན་སོང་ཡིན་ཏེ། རང་དོན་ཡིད་བྱེད་ཀྱི་བསམ་པས་མ་གོས་ཤིང་སྟོང་ཉིད་རྟོགས་པའི་ཤེས་རབ་ཁྱད་པར་ཅན་གྱི་ཟིན་པའི་རྗེས་ཐོབ་ལུས་ངག་གི་སྤྱོད་པ་ཅན་དང་ལྡན་པའི་ཕྱིར། དཔེར་ན། དུ་ལྡན་གྱི་ལ་ཆོས་ཅན། མེ་ཡོད་དེ། དུ་བ་ཡོད་པའི་ཕྱིར་ཞེས་བཀོད་པ་བཞིན་ནོ། །ས་བཅུ་པ་ལས། དུ་བ་ལས་ནི་མེར་ཤེས་དང་། །ཆུ་སྐྱར་ལས་ནི་ཆུ་ཤེས་ལྟར། །བྱང་ཆུབ་སེམས་དཔའ་བློ་ལྡན་གྱིས། །རིགས་ནི་མཚན་མ་དག་ལ་ཤེས། །ཞེས་པ་ལྟར་རོ། །གསུམ་པ་ནི། བྱང་སེམས་སྦྱོར་ལམ་པ་དབང་རྣོན་ཆོས་ཅན། བླ་མེད་བྱང་ཆུབ་ལས་ཕྱིར་ལྡོག་པའི་གང་ཟག་མ་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྒྱལ་སྲས་ཡིན་པའི་ཕྱིར། ཞེས་བཀོད་པ་ལྟ་བུ། གསུམ་པ་ལ། རང་དོན་སྐབས་ཀྱི་དང་། གཞན་དོན་སྐབས་ཀྱི་ཕྱིར་མི་ལྡོག་པའི་གཏན་ཚིགས་གཉིས། དང་པོ་ནི། ཕྱིར་མི་ལྡོག་པའི་གཏན་ཚིགས་གང་ཞིག སྔ་རྒོལ་གྱིས་ཕྱི་རྒོལ་གྱི་ངོར་རྟགས་སུ་བཀོད་པ་ལ་མི་ལྟོས་པའོ། །མཚན་གཞི་ནི། བྱང་སེམས་སྦྱོར་ལམ་པ་དབང་རྣོན་གྱིས་བྱང་སེམས་མཐོང་ལམ་པ་དབང་འབྲིང་འགའ་ཞིག་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པར་མཐོང་བ་ལ་བརྟེན་ནས། དེ་ཉིད་རང་སྟོབས་ཀྱིས་ཕྱིར་མི་ལྡོག་པར་ཤེས་པ་ལྟ་བུའོ། །གཉིས་པ་ལ། ངོ་བོ་དང་། དབྱེ་བ་གཉིས། དང་པོ་ནི། ཕྱིར་མི་ལྡོག་གི་གཏན་ཚིགས་གང་ཞིག སྔ་རྒོལ་གྱིས་ཕྱི་རྒོལ་གྱི་ངོར་རྟགས་སུ་བཀོད་པ་ལ་ལྟོས་པ། མཚན་གཞི། རྟོགས་པའི་ཆོས་ཀྱི་སྤྱན་དང་ལྡན་པའི་བྱང་སེམས་སྒོམ་ལམ་པས་ཤེས་འདོད་དང་ལྡན་པའི་བྱང་སེམས་སྦྱོར་ལམ་པ་དབང་རྣོན་གྱི་ངོར། རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་དབང་འབྲིང་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པ་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་རྒྱལ་སྲས་ཡིན་པའི་ཕྱིར། ཞེས་བཀོད་པ་ལྟ་བུ། དབྱེ་ན། ཕྱིར་མི་ལྡོག་གི་རྟགས་ཐོབ་པས་ཐོབ་པའི་ངོར་འགོད་པ། ཐོབ་པས་མ་ཐོབ་པའི་ངོར་འགོད་པ། མ་ཐོབ་པས་ཐོབ་པའི་ངོར་འགོད་པ། མ་ཐོབ་པས་ཐོབ་པའི་ངོར་འགོད་པ་དང་བཞི། དང་པོ་གཉིས་ནི། གཞན་སེམས་ཤེས་པའི་མངོན་ཤེས་དང་ལྡན་པའི་བྱང་སེམས་མཐོང་ལམ་པ་དབང་རྣོན་གྱིས་ཤེས་འདོད་དང་ལྡན་པའི་བྱང་སེམས་སྦྱོར་ལམ་པ་དབང་རྣོན་དང་། དེ་དབང་རྟུལ་གྱི་ངོར་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་སྒོམ་ལམ་པ་དབང་འབྲིང་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པ་ཡིན་ཏེ། བསམ་སྦྱོར་གཉིས་གྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་རྒྱལ་སྲས་ཡིན་པའི་ཕྱིར། ཕྱི་མ་གཉིས་ནི། རྟགས་ཀྱི་རྣམ་དབྱེ་ལ་མཁས་ཤིང་མང་དུ་ཐོས་པ་དང་ལྡན་པའི་བྱང་སེམས་ཚོགས་ལམ་པ་དབང་རྣོན་གྱིས་ཤེས་འདོད་དང་ལྡན་པའི་བྱང་སེམས་སྦྱོར་ལམ་པ་དབང་རྣོན་དང་། དེ་དབང་རྟུལ་གྱི་ངོར་སྔར་བཞིན་འགོད་པའོ། །གསུམ་པ་ལ། རང་ངོར་རྟགས་སུ་འགྱུར་ཚུལ་དང་། གཞན་ངོར་རྟགས་སུ་འགྱུར་ཚུལ་དང་། གཞུང་གི་བསྟན་ཚུལ་དང་གསུམ། དང་པོ་ནི། མཉམ་རྗེས་ཀྱི་རྟོགས་པ་རྗེས་ཐོབ་ལུས་ངག་གི་སྤྱོད་པ་གསུམ་ཀ་རང་ངོར་རྟགས་སུ་འགྱུར་བ་ཡོད་དེ། བྱང་སེམས་མཐོང་ལམ་པ་དབང་འབྲིང་གིས་རང་རྒྱུད་ཀྱི་མཉམ་བཞག་རྗེས་ཐོབ་དེའི་ལུས་ངག་གི་སྤྱོད་པ་ཁྱད་པར་ཅན་གྱི་རྟགས་ལས་རང་ཉིད་ཕྱིར་མི་ལྡོག་པར་ངེས་པར་ཡོད་པའི་ཕྱིར། གཉིས་པ་ལ། སྤྱིར་བསྟན་པ་དང་། དོགས་གཅོད་གཉིས། དང་པོ་ལ་ཁ་ཅིག མཉམ་བཞག་གཞན་ངོར་ཕྱིར་མི་ལྡོག་གི རྟགས་སུ་འགྱུར་བ་མེད་དེ། སོ་སོ་རང་གིས་རིག་པའི་སྐད་ཅིག་མ་རྣམས་ཇི་ལྟར་གཞན་ཡིད་ཆེས་པར་བྱེད་པའི་མཚན་ཉིད་དག་ཡིན། ཞེས་གསུངས་པའི་ཕྱིར་རོ། །བྱང་སེམས་མཐོང་ལམ་པས་གཞན་སེམས་ཤེས་པའི་མངོན་ཤེས་ཀྱིས་བྱང་སེམས་སྦྱོར་ལམ་པའི་དབང་པོའི་དབྱེ་བ་མངོན་སུམ་དུ་ཤེས་པ་མེད་པར་ཐལ། བྱང་སེམས་མཐོང་ལམ་པས། བྱང་སེམས་སྦྱོར་ལམ་པ་དབང་རྣོན་གྱི་མཉམ་བཞག་གི་མཁྱེན་པའི་རྟགས་ལས། རྟེན་གྱི་གང་ཟག་རང་ཉིད་ཕྱིར་མི་ལྡོག་པར་ཤེས་པ་མེད་པའི་ཕྱིར་ཏེ། མཉམ་བཞག་གཞན་ངོར་ཕྱིར་མི་ལྡོག་གི་རྟགས་སུ་འགྱུར་བ་མེད་པའི་ཕྱིར། རང་ལུགས་ལ། མཉམ་རྗེས་གཉིས་ཀ་གཞན་ངོར་ཕྱིར་མི་ལྡོག་གི་རྟགས་སུ་འགྱུར་བ་ཡོད་པ་ཡིན་ནོ། །དེ་ཡང་དཔེར་མཚོན་ན། ཤེས་འདོད་དང་ལྡན་པའི་བྱང་སེམས་སྦྱོར་ལམ་པའི་ངོར་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་དབང་འབྲིང་ཆོས་ཅན། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་མཉམ་བཞག་གི་རྟོགས་པ་སྔོན་དུ་སོང་སྟེ། དེ་འདྲའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་རྒྱལ་སྲས་ཡིན་པའི་ཕྱིར། ཞེས་པའི་རྟགས་ལས། མཉམ་བཞག་གི་རྟོགས་པ་གྲུབ་པ་དེའི་ཚེ། མཉམ་བཞག་ལ་གནས་བཞིན་པའི་བྱང་སེམས་མཐོང་ལམ་པ་དབང་འབྲིང་ཆོས་ཅན། བླ་མེད་བྱང་ཆུབ་ལས་ཕྱིར་མི་ལྡོག་པ་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་མཉམ་བཞག་གི་རྟོགས་པ་ལ་གནས་པའི་རྒྱལ་སྲས་ཡིན་པའི་ཕྱིར། ཞེས་མཉམ་བཞག་གི་རྟགས་ལ་བརྟེན་ནས་ཕྱིར་མི་ལྡོག་པར་ངེས་པར་བྱེད། གཉིས་པ་ལ། ཁ་ཅིག ཕྱིར་མི་ལྡོག་གི་གཏན་ཚིགས་འདི་དག་ཕྱིར་མི་ལྡོག་གི་རྟགས་ཐོབ་པ་ཁོ་ནའི་རྟགས་སུ་འགྱུར་ཞིང་། དེ་ཉིད་ཊཱི་ཀའི་དགོངས་པ་ཡིན་ཏེ། དེས་ན་ཕྱིར་མི་ལྡོག་ཐོབ་པ་ཁོ་ན་ལ་རྟགས་སུ་འགྱུར་ཏེ། གཞན་རྒྱུད་ལ་ཁྱབ་འབྲེལ་རྟོགས་མི་ནུས་པའི་ཕྱིར། ཞེས་གསུངས་པའི་ཕྱིར། ཟེར། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་ན། བླ་མེད་བྱང་ཆུབ་ལས་ཕྱིར་མི་ལྡོག་པས་ཁྱབ་པ་ངེས་ཤིང་། རྗེས་ཐོབ་ལ་གནས་བཞིན་པའི་བྱང་སེམས་སྦྱོར་ལམ་པ་དབང་རྣོན་བླ་མེད་བྱང་ཆུབ་ལ་ཕྱིར་ལྡོག་མི་ལྡོག་ཐེ་ཚོམ་དང་བཅས་པའི་བྱང་སེམས་ཚོགས་ལམ་པ་དབང་རྣོན་གཞི་མ་གྲུབ་པར་ཐལ། བྱང་སེམས་ཚོགས་ལམ་པ་དབང་རྣོན་གྱི་ངོར་བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པ་དེ་རྗེས་ཐོབ་ལ་གནས་པའི་བྱང་སེམས་སྦྱོར་ལམ་པ་དབང་རྣོན་བླ་མེད་བྱང་ཆུབ་ལས་ཕྱིར་མི་ལྡོག་དུ་སྒྲུབ་པའི་གཏན་ཚིགས་སུ་འགྱུར་བ་གཞི་མ་གྲུབ་པའི་ཕྱིར་རྟགས་ཁས། ཊཱི་ཀའི་དགོངས་པ་དེ་ལྟར་འཆད་པ་མི་འཐད་དེ། ཊཱི་ཀར། ཁྱབ་འབྲེལ་ཡིད་ཆེས་ཀྱི་ལུང་གིས་ངེས་པའི་གཏན་ཚིགས་ལ་ཕྱིར་མི་ལྡོག་གི་རྟགས་ཐོབ་མི་དགོས་པའི་ཕྱིར། རང་ལུགས་ནི། རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་དབང་རྣོན་ཆོས་ཅན། བླ་མེད་བྱང་ཆུབ་ལས་ཕྱིར་མི་ལྡོག་སྟེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་རྒྱལ་སྲས་ཡིན་པའི་ཕྱིར། ཞེས་པ་ལྟ་བུའི་གཏན་ཚིགས་ལ་ཁྱབ་འབྲེལ་རང་རྒྱུད་ཀྱི་དངོས་སྟོབས་ཚད་མས་གྲུབ་པ་དང་། ཁྱབ་འབྲེལ་ལུང་ལ་རྟེན་པའི་ཡིད་ཆེས་ཚད་མས་གྲུབ་པ་གཉིས་སུ་ཡོད་ཅིང་། དང་པོ་ལ། ཕྱིར་མི་ལྡོག་གི་རྟགས་ཐོབ་དགོས་ཏེ། དེ་མ་ཐོབ་པས་གཞན་རྒྱུད་ལ་ཁྱབ་འབྲེལ་དངོས་སྟོབས་ཚད་མས་རྟོགས་མི་ནུས་པའི་ཕྱིར། གཉིས་པ་ལ། དེ་ཐོབ་མི་དགོས་ཏེ། རྟགས་ཀྱི་རྣམ་དབྱེ་ལ་མཁས་ཤིང་མང་དུ་ཐོས་པ་དང་ལྡན་པའི་ཚོགས་ལམ་པ་དབང་རྣོན་གྱི་ངོར་དེར་འགྱུར་བ་ཡོད་པའི་ཕྱིར། གསུམ་པ་ནི། ལུས་རྣམ་བཞག་ཏུ་སློབ་པ་ཕྱིར་མི་ལྡོག་པའི་ཚོགས། །ཞེས་སྐབས་ཀྱི་ཕྱིར་མི་ལྡོག་པའི་དགེ་འདུན་ལ་དབྱེ་ན་དུ། དེ་ཕྱིར་མི་ལྡོག་གི་གཏན་ཚིགས་གང་གིས་སྒྲུབ་ཅེ་ན་དེ་ལ་ཕྱིར་མི་ལྡོག་པའི་བྱང་སེམས་སྦྱོར་ལམ་པ། མཐོང་ལམ་པ། སྒོམ་ལམ་པ་གསུམ་ལས། དང་པོ་འཆད་པ་ནི། ངེས་འབྱེད་ཡན་ལག་པ། བྱང་ཆུབ་སེམས་དཔའ་གང་དག་གནས། །དེ་འདིར་ཕྱིར་མི་ལྡོག་པའི་ཚོགས། །ཞེས་པས་བསྟན། དེ་ཉིད་རྒྱས་པར་འཆད་པ་ནི། །གཟུགས་ལ་སོགས་ལས་ལྡོག་སོགས་རྟགས། །ཞེས་སོགས་བཤད་དོ། །དེ་ཡང་། གཟུགས་ལ་སོགས་ལས་ལྡོག་སོགས་རྟགས། །རྣམ་པ་ཉི་ཤུར་བརྗོད་པ་ཡིས། །ཞེས་པས་གཏན་ཚིགས། ངེས་འབྱེད་ཡན་ལག་ལ་གནས་པའི། །ཞེས་པས་ཆོས་ཅན། ཕྱིར་མི་ལྡོག་པ། ཞེས་པས་སྒྲུབ་ཆོས། མཚན་ཉིད་འདི་ཞེས་པས་དེའི་ཁྱབ་པ་སྒྲུབ་པ་བསྟན་ཞིང་། དེ་བཞིན་དུ་རྒྱས་བཤད་ལ་ཡང་ཤེས་པར་བྱའོ། །གཉིས་པ་ནི། མཐོང་ལམ་ལ། བྱང་ཆུབ་སེམས་དཔའ་ཞེས་སོགས་ཚིག་གཉིས་ཀྱིས་བསྟན། དེ་ཉིད་རྒྱས་པར་འཆད་པ་ནི། མཐོང་བའི་ལམ་ལ་བཟོད་པ་དང་། །ཞེས་སོགས་བསྟན་བཤད་རྣམས་སོ། །དེ་ཡང་། མཐོང་བའི་ལམ་ལ་བཟོད་པ་དང་། །ཤེས་པའི་སྐད་ཅིག་བཅུ་དྲུག་ནི། །ཞེས་པས་གཏན་ཚིགས། བྱང་ཆུབ་སེམས་དཔའ། ཞེས་པས་ཆོས་ཅན། མི་ལྡོག་པའི་ཞེས་པས་སྒྲུབ་ཆོས། མཚན་ཉིད་ཡིན་པར་ཤེས་པར་བྱ། །ཞེས་པས་ཁྱབ་སྒྲུབ་བསྟན། གསུམ་པ་ནི། སྒོམ་ལམ་ལ། བྱང་ཆུབ་སེམས་དཔའ་ཞེས་སོགས་ཚིགས་གཉིས་ཀྱིས་བསྟན། འོ་ན། བསྒོམ་ལམ་གྱི་ངོ་བོ་ནི་གང་། དབྱེ་ན་དུ། དེའི་རྟགས་ཀྱི་མཚན་གཞི་ཇི་ལྟ་བུ་སྙམ་ན། ཐེག་ཆེན་གྱི་སྒོམ་ལམ་ཐེག་དམན་གྱི་སྒོམ་ལམ་ལས་ཡུལ་རྟོགས་ཚུལ་གྱི་སྒོ་ནས་ཟབ་པའི་ཁྱད་ཆོས་འཆད་པ་ནི། སྒོམ་པའི་ལམ་ནི་ཟབ་པ་སྟེ། །ཞེས་སོགས་སོ། །ངོ་བོ་འཆད་པ་ནི། ངེས་འབྱེད་ཡན་ལག་དང་མཐོང་བའི། །ཞེས་སོགས་སོ། །གྲངས་ངེས་འཆད་པ་ནི། དེ་ནི་རྒྱུན་ཆགས་ཡིན་པའི་ཕྱིར། །ཞེས་སོ། །དེ་ལ་རྩོད་སྤོང་འཆད་པ་ནི། གྲངས་མེད་ལ་སོགས་སོ། །ཐེག་ཆེན་སྒོམ་ལམ་གྱིས་སྤང་བྱ་ཉམས་པ་དང་། གཉེན་པོ་འཕེལ་བྱའི་བྱ་བ་མི་བྱེད་པར་ཐལ། དེ་དོན་དམ་པར་བདེན་སྟོང་ཡིན་པའི་ཕྱིར། ཞེས་པའི་གནས་སྐབས་ཀྱི་བྱེད་པ་ལ་རྩོད་སྤོང་འཆད་པ་ནི། བྱང་ཆུབ་ཇི་ལྟར་དེ་བཞིན་དུ། །ཞེས་སོགས་སོ། །ཐེག་ཆེན་སེམས་བསྐྱེད་ཀྱིས་བླ་མེད་བྱང་ཆུབ་སྒྲུབ་པ་མི་འཐད་པར་ཐལ། ཐེག་ཆེན་སེམས་བསྐྱེད་སྐད་ཅིག་སྔ་ཕྱི་རེ་རེ་ཁོ་ནས་ཀྱང་དེ་ཐོབ་པར་མི་ནུས། མང་པོ་ལྷན་ཅིག་ཏུ་འཚོགས་པས་ཀྱང་ཐོབ་པར་མི་ནུས། ཕན་ཚུན་ལྟོས་ནས་ཀྱང་དེ་ཐོབ་པར་མི་ནུས་པའི་ཕྱིར། ཞེས་མཐར་ཐུག་གི་བྱེད་པ་ལ་རྩོད་སྤོང་དཔེའི་སྒོ་ནས་འཆད་པ་ནི། མར་མེའི་དཔེའི། ཞེས་སོགས་སོ། །གཏན་ཚིགས་ཀྱི་དབྱེ་བ་དངོས་འཆད་པ་ནི། སྐྱེ་བ་དང་ནི། ཞེས་སོགས་སོ། །རྩ་བར་དངོས་སུ་མེད་ཀྱང་བློ་ལྡན་སྒོམ་པའི་ལམ་གནས་པའི། ཕྱིར་མི་ལྡོག་པའི་མཚན་ཉིད་ཡིན། །ཞེས་པས། ཆོས་ཅན་དང་སྒྲུབ་བྱའི་ཆོས་ཁ་བསྐང་སྟེ་བསྟན་པ་ཡིན་ནོ། །གཉིས་པ་ནི། དྲོད་ལ་གནས་པའི་བྱང་སེམས་དབང་རྣོན་ཆོས་ཅན། སྦྱོར་ལམ་པ་ཕྱིར་མི་ལྡོག་པའི་དགེ་འདུན་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་ངེས་འབྱེད་ཆ་མཐུན་ལ་གནས་པའི་རྒྱལ་སྲས་ཡིན་པའི་ཕྱིར། སྡུག་བསྔལ་ཆོས་བཟོད་ལ་གནས་པའི་བྱང་སེམས་དབང་འབྲིང་ཆོས་ཅན། མཐོང་ལམ་པ་ཕྱིར་མི་ལྡོག་པའི་དགེ་འདུན་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་བདེན་པ་མངོན་རྟོགས་ལ་གནས་པའི་རྒྱལ་སྲས་ཡིན་པའི་ཕྱིར། ས་གཉིས་པ་ལ་གནས་པའི་བྱང་སེམས་དབང་འབྲིང་ཆོས་ཅན། བསྒོམ་ལམ་པ་ཕྱིར་མི་ལྡོག་པའི་དགེ་འདུན་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྗེས་ལ་མངོན་རྟོགས་ལ་གནས་པའི་རྒྱལ་སྲས་ཡིན་པའི་ཕྱིར། དབང་སོགས་བཅས་པ་ཡི། །ཞེས་སྐབས་སུ། གཉིས་ཀྱི་དང་པོ་ལ། གང་ལ་ཞེན་པ་འགོག་པའི་ཡུལ། །ཇི་ལྟར་ཞེན་པ་འགོག་པའི་ཚུལ། །བསྟན་བྱ་དབང་སོགས་བཤད་པའོ། །དང་པོ་ལ། མདོ་དྲང་བ་དང་། དེའི་དོན་བཤད་པའོ། །དང་པོ་ནི། བརྒྱད་སྟོང་པར། འཐབ་མོའི་གཏམ་གྱི་སྦྱོར་བ་དང་། རྗེས་སུ་སྦྱོར་བ་ལ་བརྩོན་པར་མི་གནས། གྲོང་དང་། གྲོང་ཁྱེར་དང་། གྲོང་རྡལ་དང་། ལྗོངས་དང་། ཡུལ་འཁོར་དང་། རྒྱལ་པོའི་ཕོ་བྲང་འཁོར་གྱི་སྦྱོར་བ་དང་། རྗེས་སུ་སྦྱོར་བ་ལ་བརྩོན་པར་མི་གནས། བདག་གི་གཏམ་གྱི་སྦྱོར་བ་དང་རྗེས་སུ་སྦྱོར་བ་ལ་བརྩོན་པར་མི་གནས། བློན་པོ་དང་བློན་པོ་ཆེན་པོའི་གཏམ་གྱི་སྦྱོར་བ་ལ་རྗེས་སུ་བརྩོན་པར་མི་གནས་ཞེས་གསུངས། རྩ་བར་དབང་སོགས་བཅས་པ་ཡི། །གཡུལ་འགྱེད་ལ་སོགས་ལ། །སྦྱོར་དང་རྗེས་སུ་སྦྱོར་བ་ཡི། །གནས་པ་སོ་སོར་བཀག་པ་དང་། །ཞེས་གསུང་ངོ་། །གཟུང་བ་དང་འཛིན་པ་དག་སྤང་བར་བྱ་བ་ཉིད་ཀྱིས་དབང་པོ་དང་རྟེན་གྲོང་ཁྱེར་ལ་སོགས་པའི་གཡུལ་འགྱེད་པ་ལ་སྔ་མ་བཞིན་དུ་སྦྱོར་བ་དང་། རྗེས་སུ་སྦྱོར་བའི་གནས་པ་རྗེས་སུ་བཀག་པ། ཞེས་གསུངས་སོ། །གཉིས་པ་ནི། མདོར། འཐབ་མོ་ཞེས་སོགས་གསུངས་པ་དང་། བསྟན་བཅོས་སུ་གཡུལ་འགྱེད་པ་ཞེས་པས། སྤང་གཉེན་མཚོན་ཏེ། གཡུལ་འགྱེད་པའི་ཚེ་དགྲ་སོགས་བཅོམ་ནས་མངའ་འབངས་གོང་འཕེལ་དུ་བྱེད་པ་བཞིན་དུ། གཉེན་པོས་ཀྱང་སྤང་བྱ་མི་མཐུན་ཕྱོགས་བཅོམ་ནས། རྣམ་བྱང་གི་ཆོས་གོང་འཕེལ་དུ་བྱེད་པའི་ཕྱིར། གྲོང་གི་སྒྲས་དབང་པོ་མཚོན་ཏེ། གྲོང་གིས་སྐྱེས་པའི་རྟེན་བྱེད་པ་བཞིན་དུ། དབང་པོས་དབང་ཤེས་ཀྱི་རྟེན་བྱེད་པའི་ཕྱིར། གྲོང་ཁྱེར་གྱི་སྒྲས་དབང་པོའི་རྟེན་འབྱུང་བ་མཚོན་ཏེ། གྲོང་ཁྱེར་གྱིས་གྲོང་གི་རྟེན་བྱེད་པ་བཞིན་དུ། འབྱུང་བས་ཀྱང་དབང་པོ་སོགས་འབྱུང་འགྱུར་གྱི་རྟེན་བྱེད་པའི་ཕྱིར། གྲོང་བརྡལ་གྱི་སྒྲས་ཡུལ་མཚོན་ཏེ། གྲོང་བརྡལ་ནི་ཚོང་དུས་མི་འདྲ་བ་དུ་མའི་གནས་ཡིན་ཅིང་། དེ་སྐྱེས་བུའི་འཇུག་ལྡོག་བྱས་པ་ཡིན་པ་ལྟར། ཡུལ་རྣམས་ཀྱང་རྣམ་པར་ཤེས་པའི་འཇུག་ལྡོག་བྱ་ས་ཡིན་པའི་ཕྱིར། བདག་གི་སྒྲས་རྣམ་ཤེས་མཚོན་ཏེ། བདག་ཁས་ལེན་གྱི་གང་ཟག་རྣམས་ཀྱིས་བདག་ཡུལ་ལ་ལོངས་སྤྱོད་པ་པོར་འདོད་པ་ལྟར། རྣམ་པར་ཤེས་པ་ཡང་ཡུལ་ལ་ལོངས་སྤྱོད་པ་པོ་ཡིན་པའི་ཕྱིར། བློན་པོ་དང་བློན་པོ་ཆེན་པོའི་སྒྲས། སེམས་སེམས་བྱུང་མཚོན་ཏེ། དབང་བསྒྱུར་བྱ་བསྒྱུར་བྱེད་དུ་མཚུངས་པའི་ཕྱིར། བསྡུ་ན། དབང་པོ། དབང་རྟེན། ཡུལ། རྣམ་ཤེས་བཞིར་འདུས་ཏེ། སྤང་གཉེན་དེ་ངག་གི་སྤོང་ཚུལ་སྤྱིར་བསྟན་པ་ཙམ་ཡིན། སེམས་སེམས་བྱུང་རྣམ་ཤེས་ཀྱི་ཁོངས་སུ་འདུས་པའི་ཕྱིར། གཉིས་པ་ལ། སྤང་བྱ། གཉེན་པོ། འབྲས་བུ་དང་གསུམ། དང་པོ་ནི། འགོག་པ་མཐོང་སྤངས་ཀྱིས་བསྡུས་པའི་ཟག་བཅས་ཀྱི་དབང་པོ་སོགས་བཞིའོ། །གཉིས་པ་ནི་འགོག་པ་རྗེས་བཟོད་དེ། དེས་འགོག་པ་རྗེས་ཤེས་ཐོབ་པའི་གེགས་སུ་གྱུར་པའི་སྤང་བྱ་འཇོམས་པར་བྱེད་པའི་ཕྱིར། གལ་ཏེ་མི་འཐད་དེ། འདིར་འགོག་པ་རྗེས་ཤེས་འཆད་པའི་སྐབས་ཡིན་པའི་ཕྱིར། ཞེ་ན། སྐྱོན་མེད་དེ། འགོག་པ་རྗེས་ཤེས་ཀྱི་ངོ་སྐལ་གྱི་སྤང་བྱ་ནི་འགོག་པ་རྗེས་བཟོད་ཀྱི་འཇོམས་པའི་ཕྱིར། གསུམ་པ་ནི། འགོག་པ་མཐོང་སྤངས་ཀྱི་བསྡུས་པའི་ཟག་བཅས་ཀྱི་དབང་སོགས་བཞི་སྤངས་པའི་འབྲལ་བའི་འབྲས་བུ་བཞི་ཐོབ། དེ་ཡང་སྤང་བྱའི་སྒོ་ནས་བཞིར་ཕྱེ་བ་ཡིན་གྱི། ངོ་བོའི་སྒོ་ནས་ཐ་དད་མེད་དེ། འགོག་པ་རྗེས་ཤེས་ཀྱི་གནས་སྐབས་ཀྱི་འགོག་བདེན་པ་གཅིག་ཉིད་ལ་འཇོག་དགོས་པའི་ཕྱིར། འགྲེལ་ཆེན་ལས། གཟུང་བ་དང་འཛིན་པ་དག་སྤང་བར་བྱ་བ་ཉིད་ཀྱིས་མི་མཐུན་པ་དང་། གཉེན་པོའི་ཕྱོགས་གསད་པར་བྱ་བ་དང་གསོད་པ་པོ་གཡུལ་འགྱེད་པའི་གཏམ་གྱི་སྦྱོར་བ་དང་རྗེས་སུ་སྦྱོར་བ་ལ་གནས་པ་བཀག་པས་འགོག་པ་ལ་རྗེས་སུ་ཤེས་པ་ཡིན་པས་ནི་འཐབ་མོའི་གཏམ་གྱི་ཞེས་བྱ་བ་ལ་སོགས་པ་གསུངས་པ་ཡིན་ཏེ། དེ་ལྟ་བུའི་གནས་སུ་རང་གི་ངང་ཉིད་ཀྱིས་རྣམ་པར་སྨིན་པ་འགོག་པ་རྣམ་པ་བཞིར་འགྱུར་བ་ནི། འདི་ལྟ་སྟེ་དབང་པོའི་གྲོང་འགོག་པ་ནི་དང་པོའོ། །དེ་བཞིན་དུ་དབང་པོའི་རྟེན་འབྱུང་བ་དང་འབྱུང་བ་ལས་གྱུར་པའི་གྲོང་ཁྱེར་འགོག་པ་ནི་གཉིས་པའོ། །དེ་བཞིན་དུ་དབང་པོའི་ཡུལ་གྱི་གྲོང་རྡལ་འགོག་པ་ནི་གསུམ་པ་སྟེ། དེ་ནི་གྲོང་དང་ཞེས་བྱ་བ་ལ་སོགས་པ་གང་གསུངས་པ་ཡིན་ནོ། །ལྗོངས་ལ་སོགས་པ་ནི་གྲོང་རྡལ་གྱི་དབྱེ་བ་ཡིན་ནོ། །བདག་ཏུ་མངོན་པར་ཞེན་པ་འགོག་པ་སྟེ་བཞི་པ་ནི། བདག་གི་གཏམ་གྱི་ཞེས་བྱ་བ་ལ་སོགས་པ་སྨྲོས་པ་ཡིན་ནོ། །བདག་ཁོ་ན་ལ་བདག་གི་དང་འབྲེལ་པས་རབ་ཏུ་ཕྱེ་བའི་དོན་ནི། བློན་པོ་ཆེན་པོའི་ཞེས་བྱ་བ་ལ་སོགས་པ་སྨྲོས་པ་ཡིན་ནོ། །ཞེས་སོ། །གསུམ་པ་ལ། དབང་པོའི་དབྱེ་བ། སོ་སོའི་རང་བཞིན། སྒྲ་དོན། གྲངས་ངེས། ཁམས་དང་སས་བསྡུས་ཚུལ་ལོ། །དང་པོ་ལ། ཀུན་ནས་ཉོན་མོངས་ཀྱི་དབང་པོ་བཅུ་བཞི། རྣམ་བྱང་གི་དབང་པོ་བརྒྱད་དེ་ཉེར་གཉིས་སོ། །དང་པོ་བཅུ་བཞི་ནི། མིག་སོགས་དབང་པོ་དྲུག སྲོག་དབང་། ཕོ་དང་མོའི་དབང་པོ། ཚོར་བ་བདེ་བ། སྡུག་བསྔལ་ཡིད་བདེ། ཡིད་མི་བདེ། བཏང་སྙོམས་སོ། །འདི་དག་ལ་ཀུན་ནས་ཉོན་མོངས་ཀྱི་དབང་པོ་ཞེས་བྱ་སྟེ། འཁོར་བའི་གནས་སྐབས་སུ་གཙོ་ཆེ་བའི་དབང་པོ་ཡིན་པའི་ཕྱིར། ཕྱི་མ་བརྒྱད་ནི། དད་སོགས་དབང་པོ་ལྔ། མི་ཤེས་པ་ཀུན་ཤེས་པར་བྱེད་པའི་དབང་པོ། ཀུན་ཤེས་པའི་དབང་པོ། ཀུན་ཤེས་ལྡན་པའི་དབང་པོའོ། །འདི་དག་ལ་རྣམ་བྱང་གི་དབང་པོ་ཞེས་བྱ་སྟེ། མཐའ་གཅིག་ཏུ་བདག་མེད་རྟོགས་པའི་ལམ་གྱིས་བསྡུས་པའི་དབང་པོ་ཡིན་པའི་ཕྱིར། གཉིས་པ་ལ། ཀུན་ནས་ཉོན་མོངས་ཀྱི་དབང་པོ་བཤད་པ་དང་། རྣམ་བྱང་གི་དབང་པོ་བཤད་པ་གཉིས། དང་པོ་ལ། དགག་བཞག་གཉིས། དང་པོ་ལ། ཁ་ཅིག རང་འབྲས་མིག་གི་རྣམ་པར་ཤེས་པའི་ཐུན་མོང་མ་ཡིན་པའི་བདག་རྐྱེན་བྱེད་པའི་ནང་གི་རྡུལ་ཕྲན་དྭངས་པ། མིག་དབང་གི་མཚན་ཉིད་ཡིན་ཟེར་ན། མིག་གི་དབང་པོ་ཡིན་ན། རྟེན་བཅས་ཀྱི་མིག་དབང་ཡིན་པས་ཁྱབ་པར་ཐལ། མཚན་ཉིད་དེ་འཐད་པའི་ཕྱིར། འདོད་ན་དེར་མཚུངས་ཀྱི་མིག་དབང་གཞི་མ་གྲུབ་པར་ཐལ་བ་དང་། མིག་དབང་ཡིན་ན་རྡུལ་ཕྲན་ཡིན་དགོས་པར་ཐལ། དེ་ཡིན་ན་ནང་གི་རྡུལ་ཕྲན་ཡིན་དགོས་པའི་ཕྱིར། ཁ་ཅིག ཡིད་དབང་ཡིན་ན་རྣམ་ཤེས་ཚོགས་དྲུག་གང་རུང་ཡིན་དགོས་ཏེ། མཛོད་ལས། དྲུག་པོ་འདས་མ་ཐག་པ་ཡི། །རྣམ་ཤེས་གང་ཡིན་དེ་ཡིད་དོ། །ཞེས་གསུངས་པའི་ཕྱིར། ཅེ་ན། ཉོན་ཡིད་ཀྱི་སྒྲུབ་བྱེད་དུ་ཡིད་དབང་བཀོད་པ་འབྲེལ་མེད་དུ་ཐལ། ཉོན་ཡིད་ཡིད་དབང་མ་ཡིན་པའི་ཕྱིར། འདོད་ན། ཐེག་བསྡུས་ལས། དབང་པོ་ལྔ་དང་འདྲ་བ་དང་། །ཞེས་པ་དང་འགལ། ཁ་ཅིག ཉོན་ཡིད་དོན་དམ་པའི་ཡིད་དབང་། ཚོགས་བདུན་ཀུན་རྫོབ་པའི་ཡིད་དབང་ཡིན། དེ་ཡང་དང་པོ་ཡིད་དབང་མཚན་ཉིད་པ། ཕྱི་མ་བཏགས་པ་པ་ཡིན་ཟེར། སངས་རྒྱས་འཕགས་པའི་ཐུགས་རྒྱུད་ལ་ཡིད་ཀྱི་རྣམ་པར་ཤེས་པའི་ཐུན་མོང་མ་ཡིན་པའི་བདག་རྐྱེན་མེད་པར་ཐལ། དེར་ཡིད་དབང་མེད་པའི་ཕྱིར། དྲོད་དང་རྣམ་ཤེས་ཀྱི་རྟེན་བྱེད་པའི་སྒོ་ནས་ཕུང་པོའི་རིགས་འདྲ་གནས་པའི་དབང་པོ་དེ་སྲོག་དབང་གི་མཚན་ཉིད་ཡིན་ཟེར་ན། གཟུགས་མེད་ཁམས་པའི་སྲོག་དབང་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། གཟུགས་མེད་ཁམས་ན་དྲོད་ཡོད་པར་ཐལ་ལོ། །ལུས་དབང་གི་ཆ་རྟོགས་ཀྱི་དབང་པོ་གང་ཞིག རང་གང་ལ་ལྡན་པའི་རྟེན་གྱི་གང་ཟག་གཙོ་བོ་ཕོ་ཉིད་དུ་མཚོན་པ་དང་། མོ་ཉིད་དུ་མཚོན་པ་སྟེ། ཕོ་དང་མོའི་དབང་པོའི་མཚན་ཉིད་ཡིན། ཟེར་ན། མ་ནིང་མཚན་གཉིས་པའི་ཕོ་དབང་དང་། མོ་དབང་གིས་མ་ངེས། རང་ལུགས། རང་འབྲས་མིག་གི་རྣམ་པར་ཤེས་པའི་ཐུན་མོང་མ་ཡིན་པའི་བདག་རྐྱེན་བྱེད་པའི་རིགས་སུ་གནས་པའི་ནང་གི་རྡུལ་དྭངས་པ། དང་པོའི་མཚན་ཉིད། དབྱེ་ན། རྟེན་བཅས་དང་། དེར་མཚུངས་ཀྱི་མིག་དབང་གཉིས། དེས་ཕྱི་མ་བཞི་ལ་རིགས་བསྒྲེ། རང་འབྲས་ཡིད་ཀྱི་རྣམ་པར་ཤེས་པའི་ཐུན་མོང་མ་ཡིན་པའི་བདག་རྐྱེན་བྱེད་པའི་རིགས་སུ་གནས་པའི་གཙོ་བོ་རྣམ་རིག དྲུག་པའི་མཚན་ཉིད། མཚན་གཞི་རྣམ་ཤེས་ཚོགས་བརྒྱད་ལྟ་བུའོ། །ཚེ་གཅིག་གི་ཕུང་པོའི་རིགས་འདྲ་གནས་པ་ལ་གཙོ་བོར་དབང་བྱེད་པའི་ལྡན་མིན་འདུ་བྱེད་ཀྱིས་བསྡུས་པའི་དབང་པོ། སྲོག་དབང་གི་མཚན་ཉིད། དེ་དང་ཚེ་མིང་གི་རྣམ་གྲངས་སོ། །བྱེད་ལས་དྲོད་དང་རྣམ་ཤེས་ཀྱི་རྟེན་བྱེད་དེ། མཛོད་ལས། སྲོག་ནི་ཚེ་ཡིན་དྲོད་དང་ནི། །རྣམ་ཤེས་རྟེན་གང་ཡིན་པའོ། །ཞེས་སོ། །ལུས་དབང་གི་ཆ་རྟོགས་ཀྱི་དབང་པོ་གང་ཞིག རང་གང་ལ་ལྡན་པའི་རྟེན་གྱི་གང་ཟག་ཕོ་ཉིད་དུ་གཙོ་བོར་མཚོན་པའི་རིགས་གནས། ཕོ་དབང་གི་མཚན་ཉིད། དེས་ཕྱི་མ་ལ་ཡང་མཚོན། མཛོད་ལས། མོ་ཉིད་ཕོ་ཉིད་ལ་དབང་ཕྱིར། །ལུས་ལ་མོ་དང་ཕོ་དབང་དག །ཅེས་སོ། །ཚོར་བའི་དབང་པོ་ལ། མཛོད་དང་། ཀུན་བཏུས་ལས་བཤད་ཚུལ་གཉིས། དང་པོ་ནི། སིམ་པར་ཉམས་སུ་མྱོང་བའི་ལུས་ཚོར་དང་། བསམ་གཏན་གསུམ་པའི་སེམས་བདེ་གང་རུང་གིས་བསྡུས་པ། དང་པོའི་མཚན་ཉིད། ལུས་ཚོར་གང་ཞིག་རང་སྟོབས་ཀྱིས་གདུང་བར་ཉམས་སུ་མྱོང་བ། གཉིས་པའི་མཚན་ཉིད། རང་སྟོབས་ཀྱི་སིམ་པར་ཉམས་སུ་མྱོང་བའི་སེམས་ཚོར་གང་ཞིག བསམ་གཏན་གསུམ་པའི་སེམས་བདེ་ལས་དོན་གཞན་དུ་གྱུར་པ། གསུམ་པའི་མཚན་ཉིད་སེམས་ཚོར་གང་ཞིག་རང་སྟོབས་ཀྱིས་གདུང་བར་ཉམས་སུ་མྱོང་བ། བཞི་པའི་མཚན་ཉིད། རང་སྟོབས་ཀྱིས་བར་མ་ཆད་ཉམས་སུ་མྱོང་བ། ལྔ་པའི་མཚན་ཉིད། དབྱེ་ན། ལུས་ཚོར་དང་སེམས་ཚོར་གཉིས། སིམ་པ་ནི་ལུས་སེམས་ལ་ཕན་འདོགས་པ། གདུང་བ་ནི་ལུས་སེམས་ལ་གནོད་པ་བྱེད་པའོ། །གཉིས་པ་ནི། མིང་གི་སྒོ་ནས་ཡིན་གྱི། བསྡུ་ན། ཚོར་བ་བདེ་བ། སྡུག་བསྔལ་བཏང་སྙོམས་གསུམ་དུ་འདུས་ཏེ། ཡིད་བདེ་བདེ་བའི་བྱེ་བྲག་དང་། ཡིད་མི་བདེ་སྡུག་བསྔལ་གྱི་བྱེ་བྲག་ཏུ་འདོད་པའི་ཕྱིར། རང་སྟོབས་ཀྱི་སིམ་པར་ཉམས་སུ་མྱོང་བའི་སེམས་བྱུང་། དང་པོའི་མཚན་ཉིད། དབྱེ་ན། ལུས་བདེ་དང་སེམས་བདེ་གཉིས། འདི་ལ་དགའ་བ་དང་ཡིད་བདེ་ཞེས་ཀྱང་བྱའོ། །རང་སྟོབས་ཀྱིས་གདུང་བར་ཉམས་སུ་མྱོང་བའི་སེམས་བྱུང་། གཉིས་པའི་མཚན་ཉིད། དབྱེ་ན་ལུས་ཀྱི་དང་སེམས་ཀྱི་སྡུག་བསྔལ་གཉིས། འདི་ལ་ཡིད་མི་བདེ་དང་མི་དགའ་བ་ཞེས་ཀྱང་བྱའོ། །གསུམ་པའི་མཚན་ཉིད་དང་དབྱེ་བ་སྔར་དང་འདྲ། འདིར་ཕྱི་མ་འདི་ཁས་བླངས་ན་ལེགས་སོ། །གཉིས་པ་ལ། དད་སོགས་དབང་པོ་ལྔ་བཤད་པ་དང་། དབང་པོ་ཕྱི་མ་གསུམ་བཤད་པ་གཉིས། དང་པོ་ལ་ཁ་ཅིག རྣམ་བྱང་གི་དབང་པོ་གང་ཞིག རང་སྟོབས་ཀྱིས་དགེ་བའི་དམིགས་པ་ལ་ཡིད་ཆེས་པའི་སེམས་བྱུང་། དད་པའི་དབང་པོའི་མཚན་ཉིད་ཡིན་ཟེར། མོས་པ་སྒོམ་ལམ་ཡིན་ན། མོས་པ་ཡིན་པས་ཁྱབ་པར་ཐལ་བ་དང་། དྲན་པ་ཉེར་བཞག་ཡིན་ན། ཤེས་རབ་ཡིན་པས་ཁྱབ་པར་ཐལ། དད་དབང་ཡིན་ན་དད་པ་ཡིན་དགོས་པའི་ཕྱིར། རྟགས་ཁས། རང་ལུགས། རྣམ་བྱང་དབང་པོ་གང་ཞིག དགེ་བའི་དམིགས་པ་ལ་ཡིད་ཆེས་པའི་དད་པ་མཚུངས་ལྡན་དང་བཅས་པ། དད་དབང་གི་མཚན་ཉིད་ཡིན། ཕྱི་མ་རྣམས་ལ་རིགས་བསྒྲེ། གཉིས་པ་ལ། དགག་བཞག་གཉིས། དང་པོ་ལ་ཁ་ཅིག རྣམ་བྱང་གི་དབང་པོ་གང་ཞིག བདེན་པ་མངོན་རྟོགས་ཀྱིས་བསྡུས་པ་དང་། རྗེས་ལ་མངོན་རྟོགས་ཀྱིས་བསྡུས་པ་དང་། མི་སློབ་ལམ་གྱིས་བསྡུས་པ། ཟེར་ན། བྱང་སེམས་སྦྱོར་ལམ་པའི་རྒྱུད་ཀྱི་དད་པའི་དབང་པོ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། ཐེག་པ་རང་ལུགས་ཀྱི་ལམ་རྗེས་ཤེས་ཀྱི་རྟོགས་པ་མ་ཐོབ་པའི་རྣམ་བྱང་དབང་པོ་ཡིན་པའི་ཕྱིར། ཁ་ཅིག རྣམ་བྱང་དབང་པོ་གང་ཞིག ལམ་རྗེས་ཤེས་ཀྱི་རྟོགས་པ་མ་ཐོབ་པ་དང་། དེ་གང་ཞིག ལམ་རྗེས་ཤེས་ཀྱི་རྟོགས་པ་ཐོབ། མི་སློབ་ལམ་གྱི་རྟོགས་པ་མ་ཐོབ་པ་དང་། དེ་གང་ཞིག མི་སློབ་ལམ་གྱི་རྟོགས་པ་ཐོབ་པ་ཟེར། དང་པོ་ལ། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་བྱང་སེམས་སྦྱོར་ལམ་པའི་དད་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། གཉིས་པ་ལ་ཡང་། དེའི་རྟོགས་པ་སྔོན་དུ་སོང་བའི་ས་གཉིས་པའི་དད་པའི་དབང་པོ་ཆོས་ཅན། མཚན་ཉིད་དེར་ཐལ། མཚན་བྱ་དེའི་ཕྱིར། གསུམ་པ་ལ་ཡང་། དེ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ས་བརྒྱད་པའི་རྟོགས་པ་ཐོབ་པར་ཐལ། འདོད་པ་གང་ཞིག་ཐེག་ཆེན་གྱི་རྣམ་བྱང་དབང་པོ་ཡིན་པའི་ཕྱིར། ཁ་ཅིག རྣམ་བྱང་དབང་པོ་གང་ཞིག ཐེག་པ་རང་ལུགས་ཀྱི་ལམ་རྗེས་ཤེས་ཐོབ། ཐེག་པ་རང་ལུགས་ཀྱི་མི་སློབ་ལམ་མ་ཐོབ་པ་གཉིས་པའི་མཚན་ཉིད། དེ་གང་ཞིག ཐེག་པ་རང་ལུགས་ཀྱི་མི་སློབ་ལམ་ཐོབ་པ་གསུམ་པའི་མཚན་ཉིད་ཡིན་ཟེར། ས་བརྒྱད་པའི་གནས་སྐབས་ཀྱི་དད་པའི་དབང་པོ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། སྒོམ་ལམ་གྱི་ངོ་བོར་གྱུར་པའི་རྣམ་བྱང་དབང་པོ་ཡིན་པའི་ཕྱིར། འདོད་ན། མ་ཡིན་པར་ཐལ། ཀུན་ཤེས་ལྡན་པའི་དབང་པོ་ཡིན་པའི་ཕྱིར། དག་པའི་རྣམ་བྱང་གི་དབང་པོ་ཡིན་པའི་ཕྱིར། གཉིས་པ་ལ་ཡང་། དེ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཐེག་ཆེན་གྱི་མི་སློབ་ལམ་ཐོབ་པར་ཐལ། འདོད་པ་གང་ཞིག ཐེག་ཆེན་གྱི་ལམ་ཡིན་པའི་ཕྱིར། རང་ལུགས་ནི། ཐེག་པ་རང་ལུགས་ཀྱི་ལམ་རྗེས་ཤེས་ཀྱི་རྟོགས་པ་མ་ཐོབ་པའི་རྣམ་བྱང་གི་དབང་པོ་དང་པོའི་མཚན་ཉིད། དབྱེ་ན། ཐེག་ཆེན་དང་། ཐེག་དམན་གྱི་མི་ཤེས་པ་ཀུན་ཤེས་པའི་དབང་པོ་གཉིས། དང་པོའི་མཚན་ཉིད། ཐེག་ཆེན་གྱི་ལམ་རྗེས་ཤེས་ཀྱི་རྟོགས་པ་མ་ཐོབ་པའི་ཐེག་ཆེན་སྐྱེས་བུའི་རྒྱུད་ཀྱི་རྣམ་བྱང་དབང་པོ། མཚན་གཞི་བྱང་སེམས་སྦྱོར་ལམ་པ་དང་། མཐོང་ལམ་སྐད་ཅིག་བཅོ་ལྔ་ལ་གནས་པའི་བྱང་སེམས་ཀྱི་རྒྱུད་ཀྱི་དད་སོགས་དབང་པོ་ལྟ་བུའོ། །གཉིས་པའི་མཚན་ཉིད། ཐེག་དམན་རང་ལུགས་ཀྱི་ལམ་རྗེས་ཤེས་ཀྱི་རྟོགས་པ་མ་ཐོབ་པའི་ཐེག་དམན་གྱི་རྒྱུད་ཀྱི་རྣམ་བྱང་དབང་པོ། མཚན་གཞི། ཐེག་དམན་གྱི་སྦྱོར་ལམ་དང་། མཐོང་ལམ་སྐད་ཅིག་དང་པོ་བཅོ་ལྔའི་རྣམ་བྱང་དབང་པོ་ལྟ་བུའོ། །ཐེག་པ་རང་ལུགས་ཀྱི་ལམ་རྗེས་ཤེས་ཐོབ། འབད་རྩོལ་གྱི་མཚན་མ་དང་བཅས་པའི་སྒོ་ནས་ཐེག་པ་རང་ལུགས་ཀྱི་བསླབ་བྱ་ལ་སློབ་དགོས་པའི་རྣམ་བྱང་དབང་པོ། གཉིས་པའི་མཚན་ཉིད། དབྱེ་ན། ཐེག་ཆེན་དང་། ཐེག་དམན་གྱི་ཀུན་ཤེས་པའི་དབང་པོ་གཉིས། དང་པོའི་མཚན་ཉིད། ཐེག་ཆེན་གྱི་ལམ་རྗེས་ཤེས་ཀྱི་རྟོགས་པ་ཐོབ། འབད་རྩོལ་གྱི་མཚན་མ་དང་བཅས་པའི་སྒོ་ནས་བསླབ་བྱ་ལ་སློབ་དགོས་པའི་ཐེག་ཆེན་གྱི་རྣམ་བྱང་གི་དབང་པོ། མཚན་གཞི་ལམ་རྗེས་ཤེས་ནས་ས་བདུན་པའི་བར་གྱི་དད་སོགས་དབང་པོ་ལྔ་ལྟ་བུ། གཉིས་པའི་མཚན་ཉིད། ཐེག་དམན་རང་ལུགས་ཀྱི་ལམ་རྗེས་ཤེས་ཀྱི་རྟོགས་པ་ཐོབ་པའི་ཐེག་དམན་སློབ་པའི་རྒྱུད་ཀྱིས་བསྡུས་པའི་རྣམ་བྱང་དབང་པོ། མཚན་གཞི། ཐེག་དམན་གྱི་ལམ་རྗེས་ཤེས་ནས་སྒོམ་ལམ་སྐད་ཅིག་ཐ་མའི་བར་གྱི་དད་སོགས་དབང་པོ་ལྔ་ལྟ་བུའོ། །འབད་རྩོལ་གྱི་མཚན་མ་དང་བཅས་པའི་སྒོ་ནས། ཐེག་པ་རང་ལུགས་ཀྱི་བསླབ་བྱ་ལ་སློབ་མི་དགོས་པའི་རྣམ་བྱང་གི་དབང་པོ། གསུམ་པའི་མཚན་ཉིད། དབྱེ་ན། ཐེག་ཆེན་དང་། ཐེག་དམན་གྱི་ཀུན་ཤེས་ལྡན་པའི་དབང་པོ་གཉིས། དང་པོའི་མཚན་ཉིད། འབད་རྩོལ་གྱི་མཚན་མ་དང་བཅས་པའི་སྒོ་ནས་བསླབ་བྱ་ལ་སློབ་མི་དགོས་པའི་ཐེག་ཆེན་སྐྱེས་བུའི་རྒྱུད་ཀྱིས་རྣམ་བྱང་དབང་པོ། མཚན་གཞི། ས་བརྒྱད་པ་ནས་སངས་རྒྱས་སའི་བར་གྱི་དད་སོགས་དབང་པོ་ལྔ་ལྟ་བུ། གཉིས་པའི་མཚན་ཉིད། འབད་རྩོལ་གྱི་མཚན་མ་དང་བཅས་པའི་སྒོ་ནས་ཐེག་དམན་གྱི་བསླབ་བྱ་ལ་སློབ་མི་དགོས་པའི་ཐེག་དམན་སྐྱེས་བུའི་རྒྱུད་ཀྱི་རྣམ་བྱང་དབང་པོ། མཚན་གཞི་ཐེག་དམན་དགྲ་བཅོམ་པའི་རྒྱུད་ཀྱི་དད་སོགས་དབང་པོ་ལྔ་ལྟ་བུ། མདོ་ལས། དབང་པོ་གསུམ་སྟེ། མི་ཤེས་པ་ཀུན་ཤེས་པར་བྱེད་པའི་དབང་པོ་དང་། ཀུན་ཤེས་པའི་དབང་པོ་དང་། ཀུན་ཤེས་སྲུང་བའི་དབང་པོའོ། །དེ་ལ་མི་ཤེས་པ་ཀུན་ཤེས་པའི་དབང་པོ་གང་ཞེ་ན། སློབ་པའི་གང་ཟག་མངོན་པར་རྟོགས་པར་མ་གྱུར་པ་རྣམས་ཀྱི་དད་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་ཀྱི་དབང་པོ་སྣང་བ་མེད་ཅིང་དུལ་བར་བྱེད་པ་གང་ཡིན་པ་སྟེ། འདི་ནི་མི་ཤེས་པ་ཀུན་ཤེས་པར་བྱེད་པའི་དབང་པོ་ཞེས་བྱའོ། །ཀུན་ཤེས་པའི་དབང་པོ་གང་ཞེ་ན། སློབ་པའི་གང་ཟག་ཀུན་ཤེས་པ་རྣམས་ཀྱིས་དད་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་ཀྱི་དབང་པོ་སྟེ་འདི་དག་ནི་ཀུན་ཤེས་པའི་དབང་པོ་ཞེས་བྱའོ། །ཀུན་ཤེས་སྲུང་བའི་དབང་པོ་གང་ཞེ་ན། མི་སློབ་པའི་གང་ཟག་དགྲ་བཅོམ་པ་དང་། རང་སངས་རྒྱས་དང་། བྱང་ཆུབ་སེམས་དཔའ་དང་། དེ་བཞིན་གཤེགས་པ་རྣམས་ཀྱི་དད་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་ཀྱི་དབང་པོ་སྣང་བ་མེད་ཅིང་དུལ་བར་བྱེད་པ་གང་ཡིན་པས་ཏེ། འདི་ནི་ཀུན་ཤེས་སྲུང་བའི་དབང་པོ་ཞེས་བྱའོ། །ཞེས་སོ། །ཀུན་བཏུས་ལས། དབང་པོ་ནི་གསུམ་སྟེ། མི་ཤེས་པ་ཀུན་ཤེས་པར་བྱེད་པའི་དབང་པོ་དང་། ཀུན་ཤེས་པ་དང་། ཀུན་ཤེས་པ་དང་ལྡན་པའི་དབང་པོའོ། །མི་ཤེས་པ་ཀུན་ཤེས་པར་བྱེད་པའི་དབང་པོ་གང་ཞེ་ན། སྦྱོར་བའི་ལམ་དང་། མཐོང་བའི་ལམ་གྱི་སེམས་ཀྱི་སྐད་ཅིག་བཅོ་ལྔ་ལ་གང་དབང་བྱེད་པའོ། །ཀུན་ཤེས་པའི་དབང་པོ་གང་ཞེ་ན། མཐོང་བའི་ལམ་གྱི་སེམས་ཀྱི་སྐད་ཅིག་བཅུ་དྲུག་པ་ལ་བརྟེན་ནས་སློབ་པའི་ལམ་ཐམས་ཅད་ལ་གང་དབང་བྱེད་པའོ། །ཀུན་ཤེས་པ་དང་ལྡན་པའི་དབང་པོ་གང་ཞེ་ན། མི་སློབ་པའི་ལམ་ལ་གང་དབང་བྱེད་པའོ། །ཞེས་སོ། །འདི་དག་ནི་ཐེག་པ་ཆེན་པོའི་གཞུང་ལུགས་ལས་གསུངས་པ་ཡིན་ནོ། །ཐེག་དམན་དུ་བཤད་ཚུལ་ནི། རྣམ་བྱང་གི་དབང་པོ་གང་ཞིག མཐོང་ལམ་གྱིས་བསྡུས་པ། དང་པོའི་མཚན་ཉིད། དེ་གང་ཞིག སྒོམ་ལམ་གྱིས་བསྡུས་པ་གཉིས་པའི་མཚན་ཉིད། དེ་གང་ཞིག མི་སློབ་ལམ་གྱིས་བསྡུས་པ། གསུམ་པའི་མཚན་ཉིད། གདགས་གཞི་དབང་པོ་དགུ་ལ་བཏགས་པར་འདོད་དེ། དད་སོགས་དབང་པོ་ལྔ། ཚོར་བ་བདེ་བ། ཡིད་བདེ་བཏང་སྙོམས་དང་གསུམ། ཡིད་དབང་ཏེ་འདི་དག་ཀྱང་ཟག་མེད་ཁོ་ན་ཡིན་ཏེ། འཕགས་པ་འབའ་ཞིག་ལ་འདོད་པའི་ཕྱིར། མཛོད་ལས། མཐོང་སྒོམ་མི་སློབ་ལམ་ལ་དགུ། །གསུམ་ཡིན་གསུམ་ནི་དྲི་མ་མེད། །ཅེས་སོ། །གསུམ་པ་ནི། མིག་ལ་སོགས་པའི་དབང་པོ་དྲུག་ལ་དབང་པོའི་སྒྲ་བཤད་དུ་ཡོད་དེ། རང་གི་བདག་འབྲས་རྣམ་ཤེས་སྐྱེད་པ་ལ་དབང་བའི་ཕྱིར། ཕོ་དང་མོའི་དབང་པོ་ལ། དེའི་སྒྲ་བཤད་དུ་ཡོད་དེ། སྐད་གདངས་མཐོ་བ་ལ་སོགས་པ་ཕོའི་དང་། ང་རོ་ཞན་པ་སོགས་མོའི་རང་བཞིན་ལ་དབང་བྱེད་པའི་ཕྱིར། སྲོག་དབང་ལ་དེའི་སྒྲ་བཤད་དུ་ཡོད་དེ། ཕུང་པོའི་རིགས་འདྲ་གནས་པ་ལ་དབང་བྱེད་པའི་ཕྱིར། ཚོར་བ་ལ་དེའི་སྒྲ་བཤད་དུ་ཡོད་དེ། ཚོར་བ་བདེ་བ་ལ་བརྟེན་ནས་འདོད་ཆགས། སྡུག་བསྔལ་ལ་བརྟེན་ནས་ཁོང་ཁྲོ། བཏང་སྙོམས་ལ་བརྟེན་ནས་གཏི་མུག་འཕེལ་ཏེ། ཀུན་ནས་ཉོན་མོངས་ལ་དབང་བྱེད་པའི་ཕྱིར། དད་སོགས་དབང་པོ་ལྔ་ལ་དེ་བཤད་དུ་ཡོད་དེ། རྣམ་བྱང་གི་ཆོས་གོང་ནས་གོང་དུ་འཕེལ་བ་ལ་དབང་བྱེད་པའི་ཕྱིར། ཕྱི་མ་གསུམ་ལ་དེའི་སྒྲ་བཤད་དུ་ཡོད་དེ། ཟག་མེད་ཀྱི་ཡོན་ཏན་མ་ཐོབ་པ་ཐོབ་པ་དང་། ཐོབ་པ་གོང་འཕེལ་དུ་བྱེད་པ་ལ་དབང་བྱེད་པའི་ཕྱིར། བཞི་པ་ནི། ཀུན་ནས་ཉོན་མོངས་ཀྱི་དབང་པོ་ལ་བཅུ་བཞིར་འཇོག་པའི་རྒྱུ་མཚན་ཡོད་དེ། འཁོར་བར་འཇུག་པའི་རྟེན་གྱི་དབང་དུ་བྱས་ནས་མིག་སོགས་དབང་པོ་དྲུག དེར་སྐྱེ་བའི་དབང་དུ་བྱས་ནས་ཕོ་མོའི་དབང་པོ་སྐྱེས་པ་གནས་པའི་དབང་དུ་བྱས་ནས་སྲོག་དབང་། དེར་རྣམ་སྨིན་ལ་ལོངས་སྤྱོད་པའི་དབང་དུ་བྱས་ནས་ཚོར་བ་ལྔ་བཞག་པའི་ཕྱིར། རྣམ་བྱང་གི་དབང་པོ་ལ་བརྒྱད་དུ་འཇོག་པའི་རྒྱུ་མཚན་ཡོད་དེ། ཟག་མེད་ཀྱི་ལམ་དུ་འཇུག་པའི་རྟེན་གྱི་དབང་དུ་བྱས་ནས་དད་སོགས་དབང་པོ་ལྔ། ཟག་མེད་ཀྱི་ལམ་སྐྱེད་པའི་དབང་དུ་བྱས་ནས་མི་ཤེས་པ་ཀུན་ཤེས་པའི་དབང་པོ། སྐྱེས་པ་གནས་པའི་དབང་དུ་བྱས་ནས་ཀུན་ཤེས་པའི་དབང་པོ། གནས་པ་ཟག་མེད་ཀྱི་བདེ་བ་ལ་ལོངས་སྤྱོད་པའི་དབང་དུ་བྱས་ནས། ཀུན་ཤེས་སྲུང་བའི་དབང་པོ་བཞག་པའི་ཕྱིར། མཛོད་ལས། ཡང་ན་འཇུག་པའི་རྟེན་དང་ནི། །སྐྱེ་དང་གནས་དང་ཉེར་སྤྱོད་ལས། །བཅུ་བཞི་དེ་བཞིན་ལྡོག་པ་ལ། །དབང་པོ་རྣམས་ནི་གཞན་ཡིན་ནོ། །ཞེས་སོ། །ལྔ་པ་ནི། འདོད་པའི་སས་བསྡུས་ལ་དབང་པོ་བཅུ་དགུ་ཡོད་དེ། ཟག་མེད་ཀྱི་དབང་པོ་གསུམ་མ་གཏོགས་པ་ཡོད་པའི་ཕྱིར། གཟུགས་ཀྱི་སས་བསྡུས་ལ་བཅོ་ལྔ་ཡོད་དེ། བཅུ་དགུའི་སྟེང་ནས་ཕོ་མོའི་དབང་པོ་སྡུག་བསྔལ་དང་ཡིད་མི་བདེ་བཞི་མ་གཏོགས་ཡོད་པའི་ཕྱིར། གཟུགས་མེད་ནི་བརྒྱད་དེ། སྲོག་ཡིད་བཏང་སྙོམས་གསུམ། དད་སོགས་དབང་པོ་ལྔ་ཡོད་པའི་ཕྱིར། མཛོད་ལས། དྲི་མེད་མ་གཏོགས་འདོད་པར་གཏོགས། །ཕོ་མོའི་དབང་དང་སྡུག་བསྔལ་དག །མ་གཏོགས་གཟུགས་གཏོགས་གཟུགས་ཅན་དང་། །བདེ་བའང་མ་གཏོགས་གཟུགས་མེད་གཏོགས། །ཞེས་སོ། །གཏན་ཕབ་བསྡུ་བ་ལས། སྡུག་བསྔལ་གྱི་དབང་པོ་གཟུགས་ཀྱི་སས་བསྡུས་ཡོད་པར་ཡང་བཤད་དོ། །གཉིས་པ་ནི། འགོག་པ་རྗེས་ཤེས་ལ་གནས་པའི་སེམས་པ་དབང་འབྲིང་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་གི་དགེ་འདུན་ཡིན་ཏེ། བསམ་སྦྱོར་གཉིས་ཀྱི་སྒོ་ནས་ཐེག་དམན་ལམ་དུ་འཇུག་མི་སྲིད་པའི་རྒྱལ་སྲས་ཡིན་པའི་ཕྱིར། གསུམ་པ་ནི། ཆོས་རྣམས་རྨི་ལམ་འདྲ་བའི་ཕྱིར། །ཅེས་སྐབས་སུ། གཉིས་ཀྱི་དང་པོ་ལ། སྦྱོར་བ་གསུམ་གྱི་རང་བཞིན་དང་། དེ་ལ་འཕྲོས་པའི་དོན་ནོ། །དང་པོ་ལ། སྲིད་ཞི་མཉམ་ཉིད་ཀྱི་སྦྱོར་བ། ཞིང་དག་པའི་སྦྱོར་བ། ཐབས་མཁས་སྦྱོར་བ་དང་གསུམ། དང་པོ་ལ། མཚན་ཉིད། དབྱེ་བ། ས་མཚམས་སོ། །དང་པོ་ལ། འཁོར་འདས་རང་བཞིན་མེད་པར་མཉམ་པ་ཉིད་དུ་སྒོམ་པའི་དག་པའི་ཡེ་ཤེས། དང་པོའི་མཚན་ཉིད། སྣོད་བཅུད་ཀྱི་ཞིང་ཐམས་ཅད་དག་པ་རབ་འབྱམས་འབའ་ཞིག་ཏུ་སྒོམ་པའི་དག་པའི་རྣལ་འབྱོར། གཉིས་པའི་མཚན་ཉིད། དབྱེ་ན། སྣོད་དང་བཅུད་ཀྱི་ཞིང་དག་པའི་སྦྱོར་བ་གཉིས། དང་པོའི་མཚན་ཉིད། སྣོད་ཀྱི་འཇིག་རྟེན་དག་པ་རབ་འབྱམས་སུ་བསྒོམ་པའི་དག་པའི་རྣལ་འབྱོར། གཉིས་པའི་མཚན་ཉིད། བཅུད་ཀྱི་སེམས་ཅན་བཀྲེས་སྐོམ་སོགས་ཀྱི་སྡུག་བསྔལ་དང་བྲལ་བའི་དག་པ་རབ་འབྱམས་སུ་བསྒོམ་པའི་དག་པའི་རྣལ་འབྱོར། ཐབས་མཁས་ཀྱི་ཡོན་ཏན་ཁྱད་པར་ཅན་མངོན་དུ་བྱ་བའི་དུས་དང་དུས་མ་ཡིན་པར་ཤེས་ནས་བསྒོམ་པའི་དག་སའི་རྣལ་འབྱོར། གསུམ་པའི་མཚན་ཉིད། དབྱེ་ན། དགྲ་ལས་འདས་པའི་ཐབས་མཁས་སྦྱོར་བ། མི་གནས་པའི། གཞན་དོན་བྱེད་པའི། ཐུན་མོང་མ་ཡིན་པའི། མ་ཆགས་པའི། མི་དམིགས་པའི། མཚན་མ་མེད་པའི། སྨོན་པ་མེད་པའི། ཕྱིར་མི་ལྡོག་པའི་གཏན་ཚིགས། ཚད་མེད་པའི་ཐབས་མཁས་སྦྱོར་བ་དང་བཅུ། གསུམ་པ་ལ། ཁ་ཅིག ཐེག་ཆེན་གྱི་ཚོགས་ལམ་ནས་སྦྱོར་བ་གསུམ་ཀ་ཡོད་དེ། འཁོར་འདས་རང་བཞིན་མེད་པར་མཉམ་པ་ཉིད་དུ་བསྒོམ་པའི་སྦྱོར་བ་ཡོད་པའི་ཕྱིར་དང་། སྣོད་བཅུད་ཀྱི་ཞིང་དག་པ་རབ་འབྱམས་འབའ་ཞིག་ཏུ་བསྒོམ་པའི་སྦྱོར་བ་ཡོད་པའི་ཕྱིར་དང་། ཡུལ་ཐབས་མཁས་བཅུ་པོ་མངོན་དུ་བྱེད་ནུས་ཀྱི་སྦྱོར་བ་ཡོད་པའི་ཕྱིར། ཟེར། ཐེག་ཆེན་གྱི་ཚོགས་ལམ་ནས་འཇུག་སྒྲུབ། ཚོགས་སྒྲུབ། ངེས་འབྱུང་སྒྲུབ་པ་དང་གསུམ་ཀ་ཡོད་པར་ཐལ། དེ་ན་འཇུག་ཡུལ་ཐེག་ཆེན་ཉམས་སུ་ལེན་པའི་སྒྲུབ་པ་ཡོད་པའི་ཕྱིར་དང་། དེ་ན་ཚོགས་གཉིས་རྒྱ་ཆེན་པོ་བསོག་པའི་དང་། ངེས་པར་འབྱུང་ས་བརྒྱད་པོ་གང་རུང་གདོན་མི་ཟ་བར་འབྱིན་པར་བྱེད་ནུས་པའི་སྒྲུབ་པ་ཡོད་པའི་ཕྱིར། རང་ལུགས། ས་བརྒྱད་པ་ཡན་ཆད་ན་ཡོད་དེ། ས་བདུན་པ་མན་ཆད་ཀྱི་བྱང་སེམས་ལ་སློབ་པའི་དགེ་འདུན་དང་། དག་སའི་བྱང་སེམས་ལ་མི་སློབ་པའི་དགེ་འདུན་གྱི་ཐ་སྙད་མཛད་ཅིང་། སྦྱོར་བ་གསུམ་པོ་འདི་མི་སློབ་པའི་དགེ་འདུན་གྱི་རྒྱུད་ལ་སྐྱེད་ནས་སྒོམ་པར་བཤད་པའི་ཕྱིར་ཏེ། སློབ་པའི་ཚོགས་ཀྱི་ཆོས་ཐོབ་པ་སངས་རྒྱས་ཉིད་ཐོབ་པར་བྱ་བའི་ཕྱིར་འབད་པས། སངས་རྒྱས་ཉིད་འཐོབ་པའི་རྒྱུ་མཚན། འཁོར་བ་དང་མྱ་ངན་ལས་འདས་པ་མཉམ་པ་ཉིད། ཅེས་དང་། འགྲེལ་ཆེན་ལས། དེ་བས་ན་མི་སློབ་པའི་དགེ་འདུན་གྱི་མཚན་ཉིད་གསལ་བར་བསྟན་པའི་ཕྱིར་འཁོར་བ་དང་མྱ་ངན་ལས་འདས་པ་མཉམ་པ་ཉིད་བཤད་པར་བྱ་བ་ཡིན་པས། ཞེས་གསུངས་སོ། །གཉིས་པ་ལ། སྲིད་ཞི་མཉམ་ཉིད་ཀྱི་སྦྱོར་བ་དང་། ཐབས་མཁས་སྦྱོར་བ་ལ་འཕྲོས་པའི་དོན་གཉིས། དང་པོ་ལ། འཁོར་འདས་ཀྱི་རང་བཞིན་དང་། དེ་ལ་ཀླན་ཀ་སྤང་པའོ། །དང་པོ་ལ། དཔེས་མཚོན་ཚུལ། ངོ་བོ་ངོས་བཟུང་། མཉམ་པའི་ངོར། རང་བཞིན་མེད་པའི་རིགས་པའོ། །དང་པོ་ནི། འཁོར་བ་རྨི་ལམ་དང་། མྱང་འདས་ཉིན་པར་གྱི་སྒྲས་དཔེས་བསྟན་པ་ཡིན་ཏེ། མདོ་ལས། ཤཱ་རིའི་བུས། རབ་འབྱོར་ལ། བྱང་ཆུབ་སེམས་དཔའ་སེམས་དཔའ་ཆེན་པོས་རྨི་ལམ་དུ་རྣམ་ཐར་སྒོ་གསུམ་ལ་གནས་ན་ཡུམ་གྱི་སྒྲུབ་པ་རྣམ་པར་འཕེལ་ལམ་ཞེས་དྲིས་པའི་ལན་དུ། རབ་འབྱོར་གྱིས་གལ་ཏེ་ཉིན་པར་བསྒོམས་པས་རྣམ་པར་འཕེལ་ན། རྨི་ལམ་དུ་ཡང་བསྒོམས་པས་རྣམ་པར་འཕེལ་ལོ། །དེ་ཅིའི་ཕྱིར་ཞེ་ན། རྨི་ལམ་དང་ཉིན་པར་ནི་རྣམ་པར་རྟོག་པ་མེད་པའོ། །ཞེས་སོ། །འཁོར་བ་ལ་རྨི་ལམ་གྱི་སྒྲས་གསུངས་པའི་རྒྱུ་མཚན་ཡོད་དེ། རྨི་ལམ་ཐ་མལ་གྱི་གཉིད་དང་བཅས་པ་བཞིན་དུ། འཁོར་བ་ཡང་གཏི་མུག་གི་གཉིད་དང་བཅས་པའི་ཕྱིར་མྱང་འདས་ལ་ཉིན་པར་གྱི་སྒྲས་གསུངས་པའི་རྒྱུ་མཚན་ཡོད་དེ། མུན་པ་དང་འདྲ་བའི་མ་རིག་པ་སེལ་བར་བྱེད་པའི་ཡེ་ཤེས་ཀྱི་སྣང་བ་དང་བཅས་པའི་ཕྱིར། མདོ་ལས། འདི་དག་འཁྲུལ་བའི་སྣང་བ་སྟེ། །རྨི་ལམ་ཉམས་སུ་མྱོང་བ་བཞིན། །མ་རིག་འཁྲུལ་པའི་གཉིད་སད་ན། །འཁོར་བ་རྣམས་ནི་དམིགས་སུ་མེད། །ཅེས་སོ། །གཉིས་པ་ནི། རང་རྒྱུ་ལས་ཉོན་གྱི་དབང་གིས་བྱུང་བའི་སྡུག་བསྔལ་བདེན་པ་གང་ཞིག ཉོན་མོངས་པ་མ་སྤངས་པའི་གནས་སྐབས་ཀྱིས་བསྡུས་པ། འཁོར་བའི་མཚན་ཉིད། དབྱེ་ན་སྣོད་དང་བཅུད་ཀྱིས་བསྡུས་པའི་འཁོར་བ་གཉིས། ས་མཚམས་ཐེག་དམན་གྱི་སྒོམ་ལམ་སྐད་ཅིག་མ་ཐ་མ་དང་། ཐེག་ཆེན་གྱི་སྦྱོར་ལམ་ཆོས་མཆོག་གི་བར་དུ་ཡོད། ཉོན་སྒྲིབ་སྤངས་པའི་མི་སློབ་པའི་སོ་སོར་རྟགས་འགོག མྱང་འདས་ཀྱི་མཚན་ཉིད། དབྱེ་ན། ཐེག་པ་ཆེ་ཆུང་གི་མྱང་འདས་གཉིས། གསུམ་པ་ནི། འཁོར་འདས་ངོ་བོའི་སྒོ་ནས་མཉམ་པ་མ་ཡིན་ཏེ། འཁོར་བ་སྐྱོན་གྱི་རང་བཞིན། མྱང་འདས་ཡོན་ཏན་གྱི་རང་བཞིན་ཡིན་པའི་ཕྱིར། དེས་ན་རང་བཞིན་མེད་པར་མཉམ་སྟེ། གཉིས་ག་བདེན་མེད་དུ་མཚུངས་པའི་ཕྱིར། བཞི་པ་ལ། འཁོར་བ་རང་བཞིན་གྱིས་མེད་པར་སྒྲུབ་པ་དང་། མྱང་འདས་དེར་སྒྲུབ་པ་གཉིས། དང་པོ་ནི། འཁོར་བར་རང་བཞིན་གྱིས་ཡོད་ན། ཕུང་པོ་རང་བཞིན་གྱིས་འཁོར་བ་ཡིན་ནམ། སེམས་ཅན་རང་བཞིན་གྱིས་དེ་ཡིན། དང་པོ་ལྟར་ན། ཕུང་པོ་དེ་རྟག་པའམ་མི་རྟག་པ་གང་ཡིན། དང་པོ་ལྟར་ན། ཕུང་པོ་ཆོས་ཅན། རང་བཞིན་གྱིས་འཁོར་བ་མ་ཡིན་པར་ཐལ། ཁྱོད་ལ་འཁོར་བའི་དོན་མི་གནས་པའི་ཕྱིར་ཏེ། སྔ་མ་ལས་ཕྱི་མ་འབྱུང་བའི་རྒྱུན་དང་བཅས་པ་མ་ཡིན་པའི་ཕྱིར་ཏེ། རྟག་པ་ཡིན་པའི་ཕྱིར། གཉིས་པ་ལྟར་ན། དེ་ཆོས་ཅན། རང་བཞིན་གྱི་འཁོར་བ་མ་ཡིན་པར་ཐལ། རང་གྲུབ་དུས་ཀྱི་སྐད་ཅིག་གཉིས་པར་ཞིག་ནས་མེད་པའི་ཕྱིར་ཏེ། སྐད་ཅིག་གི་འཇིག་པའི་ཕྱིར། གཉིས་པ་སེམས་ཅན་རང་བཞིན་གྱིས་འཁོར་བ་ཡང་མི་འཐད་དེ། སྔར་གྱི་རིགས་པ་དེ་ཉིད་ཀྱིས་ཁེགས་པའི་ཕྱིར་ཏེ། རྩ་ཤེར་ལས། གལ་ཏེ་འདུ་བྱེད་འཁོར་ཞེ་ན། །དེ་དག་རྟག་ན་མི་འཁོར་ཏེ། །མི་རྟག་ན་ཡང་འཁོར་མི་འགྱུར། །སེམས་ཅན་ལ་ཡང་རིམ་འདི་མཚུངས། །གཉིས་པ་ནི། འཁོར་བ་ལས་གྲོལ་བའི་མྱང་འདས་རང་བཞིན་གྱིས་མེད་དེ། འཆིང་བྱེད་འཁོར་བ་རང་བཞིན་གྱིས་མེད་པའི་ཕྱིར། དཔེར་ན། ལྕགས་སྒྲོག་གིས་བཅིངས་པ་མེད་ན་ལྕགས་སྒྲོག་ལས་གྲོལ་བ་མེད་པ་བཞིན་ནོ། །རྩ་ཤེར་ལས། འདུ་བྱེད་མྱ་ངན་འདའ་བ་ནི། །ཇི་ལྟ་བུར་ཡང་མི་འཐད་དེ། །སེམས་ཅན་མྱ་ངན་འདའ་བར་ཡང་། །ཇི་ལྟ་བུར་ཡང་འཐད་མི་འགྱུར། །གཉིས་པ་ལ། ལས་མེད་པར་ཐལ་བའི། ལན་ལ་མ་ངེས་པའི། ལུང་དང་འགལ་བའི། ཧ་ཅང་ཐལ་བའི་ཀླན་ཀ་སྤོང་བ་དང་བཞི། དང་པོ་ལ། ཀླན་ཀ་དང་། ལན་གཉིས། དང་པོ་ལ། གང་ལ་རྩོད་པའི་ཡུལ། གང་གིས་རྩོད་པའི་གང་ཟག ཇི་ལྟར་རྩོད་པའི་ཚུལ་ལོ། །དང་པོ་ནི། སྦྱོར་བའི་ངོ་བོ་འཆད་པའི་སྐབས་སུ་རྨི་ལམ་དང་ཉིན་པར་ནི། རྣམ་པར་མི་རྟོག་པའོ་ཞེས་འཁོར་འདས་རང་བཞིན་གྱིས་མེད་པར་ཁས་བླངས་བ་ལ་རྩོད། གཉིས་པ་ནི། མདོའི་དངོས་བསྟན་ལ། ཤཱ་རིའི་བུས་རབ་འབྱོར་ལ་རྩོད་པའི་དྲི་བ་དྲིས་ལན་གསུངས་ཀྱང་། ཤཱ་རིའི་བུ་འདིའི་ཕྱོགས་སྔ་སྨྲ་བ་པོ་མ་ཡིན་ཏེ། འདིའི་ཕྱོགས་སྔ་སྨྲ་བ་པོ་དེས་ལས་ལམ་རང་བཞིན་གྱིས་གྲུབ་པ་ཁས་ལེན་ཅིང་། ཤཱ་རིའི་བུ་ལ་དེ་ལྟ་བའི་ལོག་རྟོག་མི་མངའ་བའི་ཕྱིར། དེས་ན། དངོས་སྨྲ་བ་འདིའི་ཕྱོགས་སྔ་སྨྲ་བ་པོ་ཡིན་ཏེ། དངོས་སྨྲ་བའི་རྒྱུད་ཀྱི་བདེན་འཛིན་གྱི་ལོག་རྟོག ལྡོག་པའི་དོན་དུ་འདིར་བསྟན་ཀླན་ཀ་དང་ལན་གྱི་རྣམ་བཞག་གསུངས་པའི་ཕྱིར། གསུམ་པ་ནི། ཉིན་པར་གྱི་གནས་སྐབས་ཆོས་ཅན། དགེ་མི་དགེའི་ལས་ལམ་མེད་པར་ཐལ། དེ་རང་བཞིན་གྱིས་མེད་པའི་ཕྱིར། དཔེར་ན། རྨི་ལམ་བཞིན། གཉིས་པ་ལ། ཁྱབ་པ་མ་ངེས་པའི་ལན་དང་། དཔེ་མ་གྲུབ་པའི་ལན་ནོ། །དང་པོ་ནི། རྩོད་པའི་ཐལ་འགྱུར་ལ་ཁྱབ་པ་མ་ངེས་ཏེ། དགེ་མི་དགེའི་ལས་ལམ་རང་བཞིན་གྱིས་མེད་ཀྱང་ཀུན་རྫོབ་འཕྲུལ་ངོར་ཡོད་པའི་ཕྱིར། དངོས་སྨྲ་བ་ཁྱོད་རང་གི་ལུགས་ལ་ཡང་བསད་བྱའི་སྲོག་རང་ལས་ཕྱིས་འབྱུང་གི་འཇིག་རྒྱུ་དོན་གཞན་ལ་ལྟོས་མེད་དུ་འཇིག་པས་དོན་དམ་སྐད་ཅིག་གི་ཆ་ལ་སྲོག་གཅོད་པའི་ལས་ལམ་མེད་ཀྱང་ཀུན་རྫོབ་རྒྱུན་ལ་ལྟོས་ནས་སྲོག་གཅོད་པའི་ལས་ལམ་ཡོད་པ་བཞིན་ནོ། །གཉིས་པ་ལ། དབུ་མ་པའི་ལུགས་དང་། སེམས་ཙམ་པའི་ལུགས་གཉིས། དང་པོ་ནི། རྨི་ལམ་ལས་གསོག་པ་མེད་པའི་དཔེར་མ་གྲུབ་སྟེ། རྨི་ལམ་དུ་དགེ་མི་དགེའི་ལས་རྨིས་པ་དེ་རྗེས་ཀྱི་ཤེས་པས་གསོས་བཏབ་ན་དགེ་མི་དགེའི་ལས་ལམ་མཚན་ཉིད་པར་འགྱུར་བའི་ཕྱིར། གཉིས་པ་ནི། སེམས་ཙམ་པའི་ལུགས་ལ་ཡང་རྨི་ལམ་ལས་གསོག་པ་མེད་པའི་དཔེར་མ་གྲུབ་སྟེ། རྨི་ལམ་གྱི་སེམས་གཉིད་ཀྱིས་ཉམས་པས་དེས་གནས་སྐབས་ཀྱི་འབྲས་བུ་འཆོལ་བར་སྐྱེད་པར་བཤད་པའི་ཕྱིར་ཏེ། ཉི་ཤུ་པར། རྨི་ལམ་སེམས་ནི་གཉིད་ཀྱིས་ཉམས། །དེས་ན་འབྲས་བུ་འདྲ་མ་ཡིན་ཅེས་སོ། །གཉིས་པ་ལ། ཀླན་ཀ་དང་། ལན་གཉིས། དང་པོ་ལ་གང་ལ་རྩོད་པའི་ཡུལ་ནི། རྗེས་ཀྱི་ཤེས་པས་གསོས་བཏབ་པ་ལ་བརྟེན་ནས་ལས་གསོག་པར་ཁས་བླངས་པ་ལའོ། །ཇི་ལྟར་རྩོད་པའི་ཚུལ་ནི། དེ་བཞིན་གཤེགས་པ་ལ་ལས་གསོག་པ་ཡོད་པར་ཐལ། དེ་ལ་རྗེས་ཀྱི་ཤེས་པས་གསོས་འདེབས་པ་ཡོད་པའི་ཕྱིར། ང་ནི་འཁོར་བའི་ཕུང་པོ་ཟད་པའོ། །ཞེས་གསུངས་པའི་ཕྱིར། གཉིས་པ་ནི། དེ་བཞིན་གཤེགས་པ་ལ་རྗེས་ཀྱི་ཤེས་པས་གསོས་འདེབས་པ་ཡོད་པ་མ་ཡིན་ཏེ། མི་རྟོག་ཡེ་ཤེས་ཐུགས་སུ་ཆུད་པའི་སྟོབས་ཀྱིས་མངོན་ཞེན་གྱི་རྣམ་རྟོག་ཐམས་ཅད་དང་བྲལ་བའི་ཕྱིར། ཁྱབ་སྟེ། མངོན་ཞེན་གྱི་རྣམ་རྟོག་ཡོད་པའི་དབང་གིས་ལས་བསོག དེ་མེད་པར་ལས་བསོག་པ་མེད་པའི་ཕྱིར། གསུམ་པ་ལ། ཀླན་ཀ་དང་། ལན་གཉིས། དང་པོ་ནི། གང་ལ་རྩོད་པའི་ཡུལ་ནི། མངོན་ཞེན་གྱི་དམིགས་པ་དང་བཅས་པའི་དབང་གིས་ལས་གསོག་པར་ཁས་བླངས་པ་ལའོ། །ཇི་ལྟར་རྩོད་པའི་ཚུལ་ནི། མདོ་ལས། ལས་དང་སེམས་པ་ཐམས་ཅད་དབེན་ནོ་ཞེས་བཤད་པ་མི་འཐད་པར་ཐལ། མངོན་ཞེན་གྱི་དམིགས་པ་དང་བཅས་པའི་དབང་གིས་ལས་གསོག་པ་ཡོད་པའི་ཕྱིར། གཉིས་པ་ནི། རྩོད་པའི་ཐལ་འགྱུར་ལ་ཁྱབ་པ་མེད་དེ། ལས་དང་སེམས་པ་ཐམས་ཅད་དབེན་ནོ་ཞེས་པ་དོན་དམ་པ་ལ་དགོངས་པ་ཡིན་ཞིང་། མངོན་ཞེན་གྱི་དམིགས་པ་དང་བཅས་པའི་དབང་གིས་ལས་གསོག་པ་ཀུན་རྫོབ་ཀྱི་དབང་དུ་བྱས་པའི་ཕྱིར། བཞི་པ་ལ། ཀླན་ཀ་དང་ལན་གཉིས། དང་པོ་ནི། གང་ལ་རྩོད་པའི་ཡུལ་ནི། རྨི་ལམ་དུ་དགེ་མི་དགེའི་ལས་གསོག་པ་ཡོད་པར་ཁས་བླངས་པ་ལའོ། །ཇི་ལྟར་རྩོད་པའི་ཚུལ་ནི། རྨི་ལམ་དུ་སྦྱིན་པ་བྱིན། ཚུལ་ཁྲིམས་སྲུངས། དེའི་དགེ་བ་བྱང་ཆུབ་ཏུ་བསྔོས་ན་བསྔོ་བ་རྣམ་དག་ཏུ་འགྱུར་བར་ཐལ། རྨི་ལམ་ན་དགེ་མི་དགེའི་ལས་ལམ་ཡོད་པའི་ཕྱིར། གཉིས་པ་ལ། བྱམས་པ་ལ་ཁ་འཕངས་པའི་ཚུལ་དང་། དེས་ལན་ཇི་ལྟར་དུ་བཏབ་ཚུལ་ལོ། །དང་པོ་ནི། རབ་འབྱོར་གྱིས་ལན་དངོས་སུ་མ་གསུངས་པར་བྱམས་པ་ལ་ཁ་འཕངས་པ་ཡིན་ཏེ། མདོ་ལས། བྱམས་པ་འདི་མངོན་སུམ་དུ་འདུག་ན། སྐྱེ་བ་བར་མ་ཆད་པར་བླ་ན་མེད་པའི་བྱང་ཆུབ་ཏུ་ལུང་བསྟན་པ་ཡིན་པས་འདི་ལ་དྲིས་ཤིག འདིས་ལན་ལྡོན་པར་འགྱུར་རོ། །ཞེས་གསུངས་པའི་ཕྱིར། བྱམས་པ་ལ་ཁ་འཕངས་པའི་རྒྱུ་མཚན་ཡོད་དེ། བསྟན་པ་འདིའི་གདུལ་བྱ་ཡིན་ན། སྔར་གྱི་དྲི་བ་དྲིས་ལན་གྱིས་ལོག་རྟོག་སེལ་ནུས་ལ། འདིའི་གདུལ་བྱ་མ་ཡིན་ན། མ་འོངས་པའི་སངས་རྒྱས་རྒྱུད་མར་འབྱུང་བ་རྣམས་ཀྱིས་ལོག་རྟོག་སེལ་བ་ལ་དགོངས་པའི་ཕྱིར། གཉིས་པ་ནི། བྱམས་པ་རང་ཉིད་སྟོང་ཉིད་རྟོགས་པའི་ཤེས་རབ་ཟབ་མོ་དང་ལྡན་པ་དངོས་སུ་བསྟན་ནས། བདག་མེད་རྟོགས་པའི་ཤེས་རབ་ཀྱིས་ཟིན་ན་བསྔོ་བ་རྣམ་དག་ཏུ་འགྱུར། ཅེས་པའི་ལན་ཤུགས་ལ་གསུངས་ཏེ། མདོ་ལས། བྱམས་པ་ཞེས་བྱ་བའི་མིང་གང་ཡིན་པ་དེས་ལན་ལྡོན་ནམ། འོན་ཏེ། གཟུགས་དང་། ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པས་ལན་ལྡོན་ནམ། བདག་གིས་ཆོས་གང་ལ་ཡང་ལན་ལྡོན་པར་བྱ་བ་དང་། གང་གིས་ལན་ལྡོན་པར་བྱེད་པ་དང་། གང་ལན་གླན་པར་བྱ་བའི་ཆོས་དེ་དག་ཡང་དག་པར་རྗེས་སུ་མ་མཐོང་ངོ་། །ཞེས་གསུངས་པའི་ཕྱིར། གཉིས་པ་ནི། ས་བརྒྱད་པའི་ཡེ་ཤེས་ཆོས་ཅན། སྲིད་ཞི་མཉམ་ཉིད་ཀྱི་སྦྱོར་བ་ཡིན་ཏེ། འཁོར་འདས་བདེན་མེད་མཉམ་པ་ཉིད་དུ་མངོན་སུམ་དུ་རྟོགས་པའི་དག་སའི་རྣལ་འབྱོར་ཡིན་པའི་ཕྱིར། གཉིས་པ་ནི། བར་ཆད་ཀྱི་ཆོས་ལ་ཡང་དག་པར་འགལ་བས། ཞེས་སྐབས་སུ། གཉིས་ཀྱི་དང་པོ་བདུད་བཞི་ལ། སོ་སོའི་ངོ་བོ། གྲངས་ངེས། སྒྲ་བཤད། བཅོམ་པའི་ས་མཚམས་དང་བཞི། དང་པོ་ལ། ཕུང་པོའི་བདུད། ཉོན་མོངས་པའི། འཆི་བདག་གི ལྷའི་བུའི་བདུད་དང་བཞི། ཁ་ཅིག རང་རྒྱུ་ལས་ཉོན་གྱི་དབང་གིས་བྱུང་བའི་ཟག་བཅས། ཁམས་གསུམ་གང་རུང་གི་སས་བསྡུས་པའི་ཉོན་སྒྲིབ། ཕ་རོལ་པོ་མི་འདོད་བཞིན་དུ་སྲོག་འགག་པར་བྱེད་པའི་ཆོས། ཟག་མེད་ཀྱི་དགེ་བ་ལ་བར་དུ་གཅོད་པའི་ལྷ། ཟེར། མི་འཐད་དེ། དང་པོ་ལ། མ་རིག་པའི་འབྲས་བུར་གྱུར་པའི་བདེན་འཛིན་གྱི་ས་བོན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་འདོད་ན། སྡུག་བསྔལ་བདེན་པར་ཐལ། འདོད་ན། ཤེས་སྒྲིབ་མ་ཡིན་པར་ཐལ་ལོ། །གཉིས་པ་ལ། ཁོང་ཁྲོའི་ས་བོན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ཉོན་མོངས་པར་ཐལ། འདོད་ན། ཤེས་པར་ཐལ་ལོ། །གསུམ་པ་ལ། སོ་སོ་སྐྱེ་བོ་ཐ་མལ་པའི་སྲོག་གཅོད་པར་བྱེད་པའི་སྐྱེས་བུ་ལྷ་སྦྱིན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། ཆོས་ཅན་ཡིན་པའི་ཕྱིར། འདོད་ན། འཆི་བའི་རྟེན་འབྲེལ་དུ་ཐལ་ལོ། །བཞི་པ་ལ། ཟག་མེད་ཀྱི་དགེ་བ་ལ་བར་དུ་གཅོད་པར་བྱེད་པའི་གཟུགས་ཁམས་པའི་ལྷ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། འདོད་ལྷར་ཐལ་ལོ། །རང་ལུགས། བདུད་བཞིའི་ནང་ཚན་གང་ཞིག་རང་རྒྱུ་ལས་ཉོན་གྱི་དབང་གི་བྱུང་བའི་ཟག་བཅས། དང་པོའི་མཚན་ཉིད། དེ་དང་སྡུག་བསྔལ་བདེན་པ་དོན་གཅིག དེ་གང་ཞིག སེམས་རྒྱུད་རབ་ཏུ་མ་ཞི་བར་བྱེད་པའི་ཉོན་མོངས་པའི་ངོ་བོར་གནས་པ། གཉིས་པའི་མཚན་ཉིད། མཚན་གཞི་རྩ་ཉོན་དང་ཉེ་ཉོན་ལྟ་བུ། གསུམ་པའི་མཚན་ཉིད། དེ་གང་ཞིག རང་རྒྱུ་ལས་ཉོན་གྱི་དབང་གིས་བྱུང་བའི་འཆི་བའི་རྟེན་འབྲེལ། མཚན་གཞི་ཐ་མལ་པ་སྲོག་འགག་ཙམ་གྱི་ཆ་ལྟ་བུ། བཞི་པའི་མཚན་ཉིད། དེ་གང་ཞིག ཟག་མེད་ཀྱི་དགེ་བ་ལ་བར་དུ་གཅོད་པར་བྱེད་པའི་འདོད་ལྷའི་རིགས་སུ་གཏོགས་པ། མཚན་གཞི། སྟོན་པས་ཆོས་འཁོར་བསྐོར་བ་ལ་བར་དུ་གཅོད་པའི་བདུད་ལྷ་སྦྱིན་ལྟ་བུ། ཕྱི་མ་གསུམ་ནང་ཕན་ཚུན་འགལ་ཡང་། ཕྱི་མ་གསུམ་དང་དང་པོ་མི་འགལ་ཏེ། དེ་གསུམ་དང་པོའི་ནང་ཚན་དུ་གཏོགས་པའི་ཕྱིར། ཉན་ས་ལས། དེ་ལ་བདུད་བཞི་གང་ཞེ་ན། ཕུང་པོའི་བདུད་དང་། ཉོན་མོངས་པའི་བདུད། འཆི་བདག་གི་བདུད། ལྷའི་བུའི་བདུད་དོ། །དེ་ལ་ཕུང་པོའི་བདུད་ནི། ཟག་པ་དང་བཅས་པའི་ཕུང་པོའོ། །ཉོན་མོངས་པའི་བདུད་ནི། ཁམས་གསུམ་ན་སྤྱོད་པའི་ཉོན་མོངས་པ་རྣམས་སོ། །འཆི་བདག་གི་བདུད་ནི། སེམས་ཅན་དེ་དང་དེ་དག་སེམས་ཅན་གྱི་རིགས་དེ་དང་དེ་དག་ན་འཆི་བའི་དུས་བྱེད་པའོ། །ལྷའི་བུའི་བདུད་ནི། ཕུང་པོ་དང་། ཉོན་མོངས་པ་དང་། འཆི་བདག་གི་བདུད་ལས་ཡང་དག་པར་འདའ་བར་བྱེད་པའི་ཕྱིར། དགེ་བའི་ཆོས་ལ་བར་ཆད་བྱ་བ་དང་། རྣམ་པར་གཡེང་བར་བྱ་བའི་ཕྱིར་འདོད་པའི་ཁམས་སུ་སྐྱེས་པའི་ལྷའི་བུ་དབང་ཕྱུག་ཐོབ་པ་དག་ཉེ་བར་འོངས་བ་གང་ཡིན་པ་སྟེ། དེ་ནི་ལྷའི་བུའི་བདུད་ཅེས་བྱའོ། །ཞེས་སོ། །གཉིས་པ་ནི། བདུད་དེ་ལ་རྣམ་པ་བཞིར་འཇོག་པའི་རྒྱུ་མཚན་ཡོད་དེ། གང་དུ་འཆི་བའི་གཞི། གང་གིས་འཆི་བའི་རྐྱེན། འཆི་བ་རང་གི་ངོ་བོ། འཆི་བ་ལས་འདའ་བ་ལ་གེགས་བྱེད་པའི་དབང་དུ་བྱས་ནས་དེ་བཞི་རིམ་ཅན་དུ་བཞག་པའི་ཕྱིར། ཡང་ན་ཚེ་ཡུན་རིང་དུ་གནས་པ་སྟེ། ཟག་མེད་ཀྱི་ཡོན་ཏན་ཁྱད་པར་ཅན་ཐོབ་སྟེ། འབྲས་བུ་ལྷག་བཅས་དང་ལྷག་མེད་ཀྱི་མྱང་འདས་ཐོབ་པ་ལ་བར་དུ་གཅོད་པའི་དབང་དུ་བྱས་ནས་བཞིར་བཞག་སྟེ། དང་པོ་ལ། བར་དུ་གཅོད་པའི་དབང་དུ་བྱས་ནས་འཆི་བདག གཉིས་པའི་དབང་དུ་བྱས་ནས་ལྷའི་བུ། གསུམ་པའི་དབང་དུ་བྱས་ནས་ཉོན་མོངས་པ། བཞི་པ་ལ་བར་དུ་གཅོད་པའི་དབང་དུ་བྱས་ནས་ཕུང་པོའི་བདུད་བཞག་པའི་ཕྱིར། གསུམ་པ་ནི། འཆི་བ་མེད་པའི་གོ་འཕངས་ཐོབ་པ་ལ་བར་དུ་གཅོད་པས་ན་བདུད་ཅེས་བྱའོ། །བཞི་པ་ལ། ཉན་ཐོས་སྡེ་པའི་ལུགས་དང་། ཐེག་པ་ཐུན་མོང་པའི་ལུགས་གཉིས། དང་པོ་ནི། སྟོན་པ་འདིས་བདུད་བཞི་རིམ་ཅན་དུ་བཅོམ་སྟེ། བྱང་ཆུབ་ཀྱི་ཤིང་དྲུང་དུ་བྱམས་པའི་ཏིང་ངེ་འཛིན་ལ་མཉམ་པར་བཞག་པས་ལྷའི་བུའི་བདུད་བཅོམ། རྡོ་རྗེ་ལྟ་བུའི་ཏིང་ངེ་འཛིན་གྱིས་ཁམས་གསུམ་ན་སྤྱོད་པའི་ཉོན་མོངས་པའི་བདུད་བཅོམ། ཡངས་པ་ཅན་དུ་སྐུ་ཚེ་ཟླ་བ་གསུམ་དུ་བྱིན་གྱིས་བརླབ་སྟེ་འཆི་བདག་གི་བདུད་བཅོམ། རྩ་མཆོག་གི་དྲུང་དུ་ལྷག་མེད་དུ་མྱ་ངན་ལས་འདས་ཏེ། ཕུང་པོའི་བདུད་བཅོམ་པའི་ཕྱིར། ཞེས་འདོད་དོ། །གཉིས་པ་ལ། ཉན་ཐོས་དང་། ཐེག་ཆེན་གྱི་བཅོམ་ཚུལ་གཉིས། དང་པོ་ནི། ཐེག་དམན་གྱི་མཐོང་ལམ་ནས་ལྷའི་བུའི་བདུད་བཅོམ་སྟེ། དེར་དཀོན་མཆོག་མངོན་པར་རྟོགས་པ་རང་རྒྱུད་ལ་ཐོབ་པའི་ཕྱིར་ཏེ། བདེན་བཞིའི་གནས་ལུགས་མངོན་སུམ་དུ་རྟོགས་པའི་ཕྱིར། ཁྱབ་སྟེ། མཛོད་ལས། བདེན་གསུམ་མཐོང་ན་ཚུལ་ཁྲིམས་དང་། །ཆོས་ལ་ཤེས་ནས་དད་པ་ཐོབ། །ལམ་མངོན་རྟོགས་ན་སངས་རྒྱས་དང་། །དེ་ཡི་དགེ་འདུན་དག་ལ་ཡང་། །ཞེས་སོ། །ཐེག་དམན་གྱི་དགྲ་བཅོམ་ཐོབ་ནས་ཉོན་མོངས་པའི་བདུད་བཅོམ་སྟེ། ཁམས་གསུམ་གྱི་ཉོན་མོངས་པ་ཟད་པར་སྤངས་པའི་ཕྱིར། ཁ་ཅིག ཉན་ཐོས་དགྲ་བཅོམ་ཡིན་ན། འཆི་བདག་གི་བདུད་བཅོམ་པས་ཁྱབ་ཟེར་བ་མི་འཐད་དེ། དེ་སྔོན་གྱི་ལས་ཀྱི་ལྷག་མ་ལུས་པའི་དབང་གིས་མི་འདོད་བཞིན་དུ་ཚེའི་དུས་བྱེད་པ་ཡོད་པའི་ཕྱིར་ཏེ་ཉོན་མོངས་སྤངས་ཀྱང་དེ་དག་ལ། ལས་ཀྱི་ནུས་པ་མཐོང་བ་ཡིན། །ཞེས་གསུངས་པའི་ཕྱིར། དགྲ་བཅོམ་པ་འཆར་ཀ་རྐུན་པོས་སྐེ་བཅད་པ་དང་། དགྲ་བཅོམ་པ་སྒུར་ཆུང་ཐལ་བའི་སྐྱོ་མ་གསོལ་ནས་གྲོངས་པར་བཤད་པའི་ཕྱིར། དེས་ན་བསམ་གཏན་བཞི་པའི་རབ་མཐའ་ཐོབ་པའི་ཐེག་དམན་དགྲ་བཅོམ་པས་བཅོམ་སྟེ། དེས་སྐུ་ཚེ་འདོར་ལེན་ལ་དབང་ཐོབ་པར་མཛོད་འགྲེལ་ལས་བཤད་པའི་ཕྱིར། ལྷག་མེད་ཐོབ་ནས་ཕུང་པོའི་བདུད་བཅོམ་སྟེ། དེར་སྡུག་བསྔལ་བདེན་པ་ཟད་པར་སྤངས་པའི་ཕྱིར། གཉིས་པ་ལ། དམན་ལམ་སྔོན་དུ་སོང་བ་དང་། མ་སོང་བའི་དབང་དུ་བྱས་པ་གཉིས། དང་པོ་ནི། ཐེག་ཆེན་གྱི་ཚོགས་ལམ་ནས་ཀྱང་བདུད་བཞི་བཅོམ་པ་ཡོད་དེ། ལྷག་མེད་མྱང་འདས་ཀྱི་རྟོགས་པ་སྔོན་དུ་སོང་བའི་ཐེག་ཆེན་ཚོགས་ལམ་པ་ཡོད་པའི་ཕྱིར། གཉིས་པ་ལ། དང་པོ་གསུམ་གྱི་བཅོམ་ཚུལ་དང་། ཕུང་པོའི་བདུད་བཅོམ་ཚུལ་ལོ། །དང་པོ་ནི། ཐེག་ཆེན་གྱི་སྦྱོར་ལམ་ནས་ལྷའི་བུའི་བདུད་བཅོམ་སྟེ། དེར་དཀོན་མཆོག་མངོན་པར་རྟོགས་པ་རང་རྒྱུད་ལ་ཐོབ་པའི་ཕྱིར་ཏེ། ཐེ་ཚོམ་མི་དལ་ཟད་པ་དང་། །ཞེས་པའི་འགྲེལ་པར། ཤེས་ནས་དད་པ་ཐོབ་པས་ཐེ་ཚོམ་ཟད་པ་དང་། །ཞེས་གསུངས་པའི་ཕྱིར། ཉོན་མོངས་པ་དང་འཆི་བདག་གི་བདུད་ས་དང་པོ་ནས་བཅོམ་སྟེ། དེར་ལས་ཉོན་གྱི་དབང་གིས་འཁོར་བར་སྐྱེ་འཆི་སྤངས་པའི་ཕྱིར། གཉིས་པ་ལ། ཁ་ཅིག རྣམ་མཁྱེན་མ་ཐོབ་པའི་བར་དུ་ཕུང་པོའི་བདུད་བཅོམ་པ་མེད་དེ། དེ་མ་ཐོབ་པའི་བར་དུ་ཟག་བཅས་ཀྱི་ཕུང་པོ་སྤངས་པ་མེད་པའི་ཕྱིར། ཟེར། དགྲ་ལས་འདས་པའི་ཐབས་མཁས་སྦྱོར་བ་གཞི་མ་གྲུབ་པར་ཐལ། བདུད་བཞི་ལས་འདས་པའི་ཐབས་མཁས་སྦྱོར་བ་གཞི་མ་གྲུབ་པའི་ཕྱིར། རྟགས་ཁས། ཉོན་མོངས་པའི་བདུད་ཀྱི་བག་ཆགས་ཡིན་ན། དེ་ཡིན་དགོས་པར་ཐལ། ཕུང་པོའི་བདུད་ཀྱི་བག་ཆགས་ཡིན་ན་དེ་ཡིན་དགོས་པའི་ཕྱིར། ཁས་ལེན་རྟགས། ཁ་ཅིག་མ་དག་ས་ན་ཕུང་པོའི་བདུད་བཅོམ་པ་མེད་ཟེར། མ་དག་སའི་གནས་སྐབས་ཀྱི་བྱང་སེམས་ཡིན་ན། རང་རྒྱུད་ལས་ཉོན་གྱི་དབང་གིས་བྱུང་བའི་ཟག་བཅས་ཀྱི་གཟུགས་ཕུང་དང་ལྡན་པས་ཁྱབ་པར་ཐལ། དེ་ཡིན་ན་ཕུང་པོའི་བདུད་མ་བཅོམ་པས་ཁྱབ་པའི་ཕྱིར། འདོད་ན། ཟག་མེད་ལས་ཀྱིས་རྒྱུ་བྱས་ནས་ཡིད་ཀྱི་རང་བཞིན་གྱི་ལུས་བླངས་པའི་མ་དག་ས་ལ་གནས་པའི་བྱང་སེམས་གཞི་མ་གྲུབ་པར་ཐལ་ལོ། །རང་ལུགས། མ་མཐའ་ས་དང་པོ་ནས་ཀྱང་ཕུང་པོའི་བདུད་བཅོམ་པ་སྲིད་དེ། ས་དང་པོའི་རྗེས་ཐོབ་ལ་གནས་པའི་བྱང་སེམས་ཀྱིས་ལས་ཉོན་གྱི་དབང་གིས་བྱུང་བའི་ཕུང་པོ་དོར་ནས་ཡིད་ཀྱི་རང་བཞིན་གྱིས་ལུས་བླངས་པ་ཡོད་པའི་ཕྱིར། ཡ་མཐའ་ས་བདུན་པའི་བར་དུ་ཕུང་པོའི་བདུད་མ་བཅོམ་པ་ཡོད་དེ། ལས་ཉོན་གྱི་དབང་གིས་བྱུང་བའི་བྱང་སེམས་སྦྱོར་ལམ་པའི་ལུས་རྟེན་གྱི་རིགས་འདྲ་མ་དོར་བའི་ས་དང་པོ་ལ་གནས་པའི་བྱང་སེམས་ཡོད་པ་གང་ཞིག དེ་འདྲའི་བྱང་སེམས་ཚེ་འདི་ལ་ས་བདུན་པའི་བར་དུ་འགྲོ་བ་སྲིད་པའི་ཕྱིར་ཏེ། བྱང་སེམས་འཕགས་པས་ཚེ་ལ་དབང་ཐོབ་པའི་ཕྱིར། ས་བརྒྱད་པ་ཐོབ་ནས་ངེས་པར་བཅོམ་སྟེ། དེ་ཚེ་འདོར་ལེན་མ་བྱས་ཀྱང་རྣམ་པར་མི་རྟོག་པའི་ཡེ་ཤེས་ལ་དབང་བསྒྱུར་ཐོབ་པའི་སྟོབས་ཀྱིས་སྔར་གྱི་ཟག་བཅས་ཀྱི་ལུས་ཟག་མེད་དུ་གནས་གྱུར་པའི་ཕྱིར་ཏེ། རྒྱན་ལས། དབང་པོ་ལྔ་རྣམས་གཞན་གྱུར་ན། །ཞེས་གསུངས་པའི་ཕྱིར་རོ། །དེས་ན་མ་དག་སར་ཟག་བཅས་ཀྱི་གཟུགས་ཕུང་གི་རིགས་འདྲ་སྐྱེ་བ་འཕོ་བ་ལ་རག་ལས་པ་ཡིན་པ་དང་། ས་བདུན་པའི་སྐད་ཅིག་མ་ཐ་མ་ལ་གནས་པའི་བྱང་སེམས་ཀྱི་ས་བརྒྱད་པའི་རྟོགས་པ་ཐོབ་པའི་ཚེ། ཚེ་འདོར་ལེན་མ་བྱས་ཀྱང་ནང་གི་རྟོགས་པའི་སྟོབས་ཀྱི་ཟག་བཅས་ཀྱི་གཟུགས་ཕུང་ཟག་མེད་དུ་གནས་གྱུར་པ་ནི་གནད་ཀྱི་གདམས་པ་ཡིན་ནོ། །གཉིས་པ་ནི། ས་བརྒྱད་པའི་ཡེ་ཤེས་ཆོས་ཅན། དགྲ་ལས་འདས་པའི་ཐབས་མཁས། སྦྱོར་བ་ཡིན་ཏེ། བདུད་བཞི་ཟད་པར་སྤངས་པའི་དག་སའི་ཡེ་ཤེས་ཡིན་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས། རྣམ་ཀུན་གྱི་སྦྱོར་བ་བཤད་པའི་སྐབས་ཏེ། བཞི་པའོ།། །།གཉིས་པ་འབྲས་བུ་རྩེ་མོའི་སྦྱོར་བ་ལ། འབྲེལ་བཀོད་པའི་སྒོ་ནས་འཚམས་སྦྱར་བ་དང་། མཚོན་བྱེད་ཀྱི་ཆོས་རྒྱས་པར་བཤད་པ་གཉིས། དང་པོ་ནི། རྣམ་པ་ཀུན་གྱི་མངོན་པར་རྫོགས། །ཞེས་སྐབས་སུ། གཉིས་ཀྱི་དང་པོ་རྩེ་སྦྱོར་ལ། མཚན་ཉིད་དང་། དབྱེ་བ་གཉིས། དང་པོ་ལ་ཁ་ཅིག མཁྱེན་གསུམ་བསྡུས་སྒོམ་རབ་ཏུ་གྱུར་པའི་སེམས་དཔའི་རྣལ་འབྱོར་ཟེར། མཁྱེན་གསུམ་བསྡུས་སྒོམ་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་ན། མཁྱེན་གསུམ་བསྡུས་བསྒོམ་ཐེག་ཆེན་སོ་སྐྱེའི་ལམ་མ་ལུས་པ་ལས་རབ་ཏུ་གྱུར་པ་ཡིན་དགོས་པར་ཐལ། མཁྱེན་གསུམ་བསྡུས་སྒོམ་ཐེག་ཆེན་སོ་སྐྱེའི་ལམ་འོག་མ་ལས་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་ན། མཁྱེན་གསུམ་བསྡུས་བསྒོམ་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་པས་མ་ཁྱབ་པའི་ཕྱིར། མ་གྲུབ་ན། མཁྱེན་གསུམ་བསྡུས་བསྒོམ་ཐེག་ཆེན་གྱི་ཚོགས་ལམ་འབྲིང་པོ་ལས་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་ན། དེ་ཡིན་དགོས་པར་ཐལ། མ་གྲུབ་པ་དེའི་ཕྱིར། འདོད་ན། ཐེག་ཆེན་གྱི་ཚོགས་ལམ་ཆེན་པོ་ཆོས་ཅན། དེར་ཐལ། དེའི་ཕྱིར། འདོད་ན། རྩེ་སྦྱོར་དུ་ཐལ། ཁ་ཅིག མཁྱེན་གསུམ་བསྡུས་བསྒོམ་རབ་ཏུ་གྱུར་པའི་སེམས་དཔའི་རྣལ་འབྱོར་གང་ཞིག སྦྱོར་ལམ་དྲོད་ཀྱི་རྟོགས་པ་ཐོབ་པ་དང་། རང་རྒྱུ་ཐེག་ཆེན་གྱི་ཚོགས་ལམ་ཆེན་པོ་རྫོགས་རྗེས་སུ་བྱུང་ཞིང་། མཁྱེན་གསུམ་བསྡུས་བསྒོམ་རབ་ཏུ་གྱུར་པའི་སེམས་དཔའི་རྣལ་འབྱོར། ཟེར། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་ཚོགས་ལམ་ཆེན་པོ་སྐད་ཅིག་གཉིས་པས། གཉིས་ཀ་ལ་མ་ངེས། རང་ལུགས་ནི། མཁྱེན་གསུམ་བསྡུས་བསྒོམ་ཐེག་ཆེན་གྱི་ཚོགས་ལམ་ཆེན་པོ་ལས་རབ་ཏུ་གྱུར་པའི་སེམས་དཔའི་རྣལ་འབྱོར། དབྱེ་ན། སྦྱོར་ལམ་རྩེ་སྦྱོར་སོགས་བཞི། གལ་ཏེ་ཐེག་ཆེན་ཚོགས་ལམ་ཆེན་པོ་སྐད་ཅིག་གཉིས་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། མཁྱེན་གསུམ་བསྡུས་བསྒོམ་ཐེག་ཆེན་གྱི་ཚོགས་ལམ་ཆེན་པོ་སྐད་ཅིག་དང་པོ་ལས་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་པའི་ཕྱིར། ཅེ་ན། དེ་ཆོས་ཅན་ཚོགས་ལམ་ཆེན་པོ་རྫོགས་རྗེས་སུ་བྱུང་བའི་མཁྱེན་པར་ཐལ། དེ་སྐད་ཅིག་དང་པོ་རྫོགས་རྗེས་སུ་བྱུང་བའི་མཁྱེན་པ་ཡིན་པའི་ཕྱིར། གཉིས་པ་ནི། རྗེ་བཙུན་བྱམས་པ་མགོན་པོ་ཆོས་ཅན། རྣམ་རྫོགས་སྦྱོར་བའི་འོག་ཏུ་རྩེ་སྦྱོར་འཆད་པའི་རྒྱུ་མཚན་ཡོད་དེ། ཚོགས་ལམ་གྱི་གནས་སྐབས་ཀྱི་མཁྱེན་གསུམ་གྱི་རྣམ་པ་བསྡུས་ནས་བསྒོམ་པའི་སྦྱོར་བ་ལས་སྦྱོར་ལམ་གྱི་མཁྱེན་གསུམ་བསྡུས་བསྒོམ་རབ་ཏུ་གྱུར་པའི་སྦྱོར་བ་དེ་འབྱུང་བའི་རྒྱུ་མཚན་གྱིས་དེ་ལྟར་དུ་བཤད་པའི་ཕྱིར། གཉིས་པ་ལ། བསྡུ་བ་སྤྱིར་བསྟན་པ་དང་། དཀའ་གནས་སོ་སོར་བཤད་པའོ། །དང་པོ་ནི། རྩེ་སྦྱོར་གྱི་ཆོས་བརྒྱད་པོ་དེ་ཡང་བསྡུ་ན། སྦྱོར་ལམ། མཐོང་ལམ། བསྒོམ་ལམ། བར་ཆད་མེད་པའི་རྩེ་སྦྱོར་བཞིར་འདུས་ཏེ། རྩེ་སྦྱོར་ནི་སྤང་བྱ་མི་མཐུན་ཕྱོགས་ཀྱི་གཉེན་པོར་བསྒོམ་པར་བྱ་བ་ཡིན་ཅིང་། སྤང་བྱ་མངོན་གྱུར་པའི་དབང་དུ་བྱས་ནས་སྦྱོར་ལམ་རྩེ་སྦྱོར་བཞག ས་བོན་གྱི་དབང་དུ་བྱས་ནས་མཐོང་བསྒོམ་གཉིས་བཞག གནས་ངན་ལེན་གྱི་གཉེན་པོའི་དབང་དུ་བྱས་ནས་བར་ཆད་མེད་པའི་རྩེ་སྦྱོར་བཞག་པའི་ཕྱིར། དང་པོ་ཡིན་ཏེ། སྤང་བྱ་མངོན་གྱུར་པ་ལ་འཇུག་པ་བཟུང་རྟོག ལྡོག་ལ་བཟུང་རྟོག རྫས་འཛིན་རྟོག་པ། བཏགས་འཛིན་རྟོག་པ་བཞིར་ཡོད་ཅིང་། དེ་དག་གི་གཉེན་པོའི་དབང་དུ་བྱས་ནས་རྟགས་ཀྱི་རྩེ་སྦྱོར་ལ་སོགས་པ་བཞི་གསུངས་པའི་ཕྱིར། དེ་ཡང་རྟགས་ཀྱི་རྩེ་སྦྱོར། རྨི་ལམ་ན་ཡང་ཞེས་སོགས་ཀྱིས་བསྟན། རྣམ་འཕེལ་ནི། འཛམ་བུ་གླིང་གི ཞེས་སོགས་སོ། །བརྟན་པ་ནི། ཀུན་མཁྱེན་ཉིད་གསུམ་ཞེས་སོགས་སོ། །སེམས་ཀུན་གནས་ནི། གླིང་བཞི་པ་དང་ཞེས་སོགས་སོ། །དོན་བསྡུ་ནི། རྟགས་ལ་སོགས་ཞེས་སོགས་སོ། །ས་བོན་གྱི་གཉེན་པོ་ལ་དེ་གཉིས་སུ་འཇོག་པའི་རྒྱུ་མཚན་ཡོད་དེ། ས་བོན་ལ་མཐོང་སྤངས་དང་། སྒོམ་སྤངས་ཀྱི་ས་བོན་གཉིས་ཡོད་ཅིང་། དང་པོའི་གཉེན་པོའི་དབང་དུ་བྱས་ནས་མཐོང་ལམ། གཉིས་པའི་དེའི་དབང་དུ་བྱས་ནས་སྒོམ་ལམ་རྩེ་སྦྱོར་བཞག་པའི་ཕྱིར། མཐོང་ལམ་རྩེ་སྦྱོར་ལ། སྤང་བྱ་རྟོག་པ། ཞར་ལས་བྱུང་བའི་དོན། རྣལ་མ་མཐོང་ལམ་རྩེ་སྦྱོར་དངོས་བཤད་པ་དང་གསུམ། དང་པོ་ལ། བསྟན་བཤད་གཉིས། དང་པོ་ལ། བཟུང་རྟོག་མདོར་བསྟན་ནི། འཇུག་པ་དང་ནི་ཞེས་སོགས་སོ། །འཛིན་རྟོག་མདོར་བསྟན་ནི། སོ་སོ་སྐྱེ་བོ་ཞེས་སོགས་སོ། །གཉིས་པ་ལ་བཞི་ལས། དང་པོ་འཇུག་པ་བཟུང་རྟོག་ནི། ངོ་བོ་ཉིད་དང་ཞེས་སོགས་སོ། །ལྡོག་པ་བཟུང་རྟོག་ནི། སྲིད་དང་ཞི་བར་ཞེས་སོགས་སོ། །རྫས་འཛིན་རྟོག་པ་ནི། འཛིན་པ་དང་ནི་ཞེས་སོགས་སོ། །བཏགས་འཛིན་རྟོགས་པ་ནི། ཆེད་བཞིན་ངེས་པ་ཞེས་སོགས་སོ། །གཉིས་པ་ལ། དབུ་མ་པའི་བྱང་ཆུབ་ཆེན་པོ་ངོས་བཟུང་། དངོས་སྨྲ་བའི་བྱང་ཆུབ་ཆེན་པོ་འདོད་ཚུལ་དགག ཐར་པ་དོན་གཉེར་གྱི་གང་ཟག་གི་སྟོང་ཉིད་ཁས་ལེན་རིགས་པར་བསྟན་པ་དང་གསུམ། དང་པོ་ལ། རྒྱུ་དང་། ངོ་བོ་གཉིས། དང་པོ་ནི། བྱང་ཆུབ་ལ་གཞན་ཞེས་སོགས་སོ། །གཉིས་པ་ནི། དྲི་མ་ཟད་དང་ཞེས་སོགས་སོ། །གཉིས་པ་ལ། དངོས་སྟོབས་རིགས་པས་དགག་པ་འཆད་པ་ནི། འགོག་པ་མེད་པའི་ཞེས་སོགས་སོ། །ཁས་བླངས་ནང་འགལ་གྱི་དགག་པ་ནི། གཞན་གྱི་ཆོས་རྣམས་ཞེས་སོགས་སོ། །གསུམ་པ་ནི། འདི་ལ་བསལ་བྱ་ཞེས་སོགས་སོ། །གསུམ་པ་ལ། མཐོང་ལམ་རྩེ་སྦྱོར་གྱི་ངོ་བོ་འཆད་པ་ནི། སྦྱིན་པ་ལ་སོགས་ཞེས་སོགས་སོ། །དེའི་ཁྱད་པར་གྱི་ལམ་འཆད་པ་ནི། དེ་ནས་སེང་གེ་ཞེས་སོགས་སོ། །སྒོམ་ལམ་རྩེ་སྦྱོར་ལ། རྟེན་སྒོམ་ལམ། སྤང་བྱ་རྟོག་པ། བརྟེན་པ་ཡོན་ཏན་དང་གསུམ། དང་པོ་ནི། འགོག་དང་བཅས་པའི་ཞེས་སོགས་སོ། །གཉིས་པ་ལ་བཞི་ལས། དང་པོ་འཇུག་པ་བཟུང་རྟོག་ནི། མདོར་བསྡུས་རྒྱས་དང་ཞེས་སོགས་སོ། །ལྡོག་པ་བཟུང་རྟོག་ནི། གཉིས་པ་སེམས་དང་ཞེས་སོགས་སོ། །རྫས་འཛིན་རྟོག་པ་ནི། སེམས་ཅན་བཏགས་པའི་ཞེས་སོགས་སོ། །བཏགས་འཛིན་རྟོག་པ་ལ། མདོར་བསྟན་ནི། སེམས་ཅན་བཏགས་དང་ཞེས་སོགས་སོ། །རྒྱས་བཤད་ནི། བདག་ཉིད་ཇི་བཞིན་ཞེས་སོགས་སོ། །གསུམ་པ་ནི། ཡམས་ནད་འདི་རྣམས་ཞེས་སོགས་སོ། །བར་ཆད་མེད་པའི་རྩེ་སྦྱོར་ལ། ངོ་བོ། དམིགས་རྣམ་བསལ་བྱ་ལོག་སྒྲུབ་དང་གསུམ། དང་པོ་ནི། སྟོང་གསུམ་སྐྱེ་བོ་ཞེས་སོགས་སོ། །གཉིས་པ་ནི། འདི་ཡི་དམིགས་པ་ཞེས་སོགས་སོ། །གསུམ་པ་ལ། མདོར་བསྟན་ནི། འདི་ལ་ནི། རབ་ཏུ་སྨྲ་རྣམས་ཞེས་སོགས་སོ། །རྒྱས་བཤད་ནི། དམིགས་པ་འཐད་དང་ཞེས་སོགས་སོ། །གཉིས་པ་ལ་ཡང་བཞི་ལས། དང་པོ་ནི། རྨི་ལམ་ན་ཡང་ཆོས་རྣམས་ཀུན། །ཞེས་སྐབས་སུ་གཉིས་ཀྱི་དང་པོ་སྦྱོར་ལམ་རྩེ་སྦྱོར་ལ། མཚན་གཞི། མཚན་ཉིད། དབྱེ་བ་དང་གསུམ། དང་པོ་ལ། མཁན་ཆེན་པ་ན་རེ། ཐེག་ཆེན་གྱི་སྦྱོར་ལམ་ཡིན་ན། སྦྱོར་ལམ་རྩེ་སྦྱོར་ཡིན་པས་མ་ཁྱབ་སྟེ། གལ་ཏེ་ཁྱབ་ན། བྱང་སེམས་སྦྱོར་ལམ་པ་དབང་རྟུལ་གྱི་མངོན་རྟོགས་ཆོས་ཅན། དེར་ཐལ། དེའི་ཕྱིར། འདོད་ན། འདིར་བསྟན་གྱི་རྟགས་བཅུ་གཉིས་ཐོབ་པར་ཐལ། དེའི་ཕྱིར། ཁྱབ་སྟེ། འདིར་བསྟན་རྟགས་བཅུ་གཉིས་རྩེ་སྦྱོར་ཐོབ་པའི་རྟགས་སུ་བཤད་པའི་ཕྱིར་ཏེ། རྩེ་མོར་ཕྱིན་པའི་སྦྱོར་བའི་རྟགས། །ཞེས་སོགས་གསུངས་པའི་ཕྱིར། འདོད་ན། ཕྱིར་མི་ལྡོག་པའི་རྟགས་ཐོབ་པར་ཐལ། འདོད་པ་དེའི་ཕྱིར། ཁྱབ་སྟེ། འདིར་བསྟན་གྱི་རྟགས་བཅུ་གཉིས་ནི་ཕྱིར་མི་ལྡོག་གི་རྟགས་སུ་བཤད་པའི་ཕྱིར་ཏེ། བདེན་པའི་བྱིན་གྱིས་བརླབས་ཀྱིས་མེའི་ཕུང་པོ་ཞི། དེ་ནི་མི་ལྡོག་ལུང་བསྟན་ཡིན་པར་རིག་པར་བྱ། །ཞེས་གསུངས་པའི་ཕྱིར། ཟེར། བྱང་སེམས་སྦྱོར་ལམ་པ་དབང་རྟུལ་གྱི་མངོན་རྟོགས་ཆོས་ཅན། མཁྱེན་གསུམ་བསྡུས་བསྒོམ་ཚོགས་ལམ་ཆེན་པོ་ལས་རབ་ཏུ་གྱུར་པའི་སེམས་དཔའི་རྣལ་འབྱོར་མ་ཡིན་པར་ཐལ། རྩེ་སྦྱོར་མ་ཡིན་པའི་ཕྱིར། རྟགས་ཁས། ལམ་རྗེས་ཤེས་ལ་གནས་པའི་སེམས་དཔའ་དབང་རྟུལ་ཆོས་ཅན། མཐོང་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་ཐོབ་པར་ཐལ། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཐོབ་པའི་ཕྱིར། ཁྱབ་སྟེ། དེ་དེའི་རྟགས་སུ་བཤད་པའི་ཕྱིར་ཏེ། ཤེས་པའི་སྐད་ཅིག་བཅུ་དྲུག་ནི། །ཞེས་སོགས་གསུངས་པའི་ཕྱིར། ཁྱབ་པ་རྣམས་ཁས། ཁ་ཅིག ཐེག་དམན་གྱི་རྒྱུད་ལ་སྦྱོར་ལམ་རྩེ་སྦྱོར་ཡོད་དེ། ཐེག་དམན་རང་ལུགས་ཀྱི་སྦྱོར་ལམ་རྩེ་སྦྱོར་ཡོད་པའི་ཕྱིར་ཏེ། ཐེག་ཆེན་ལ་ཐེག་ཆེན་རང་ལུགས་ཀྱི་དེ་ཡོད་པའི་ཕྱིར། ཅེ་ན། ཐེག་དམན་དགྲ་བཅོམ་པའི་རྒྱུད་ལ་མཁྱེན་གསུམ་གྱི་རྟོགས་པ་མཐར་ཐུག་ཡོད་པར་ཐལ། ཐེག་དམན་སློབ་པའི་རྒྱུད་ལ་མཁྱེན་གསུམ་ཉམས་སུ་ལེན་པའི་སྦྱོར་བ་ཡོད་པའི་ཕྱིར། ཁས་ལེན་རྟགས། རང་ལུགས་ནི། ཐེག་ཆེན་གྱི་སྦྱོར་ལམ་དང་། སྦྱོར་ལམ་རྩེ་སྦྱོར་དོན་གཅིག གཉིས་པ་ནི། མཁྱེན་གསུམ་བསྡུས་སྒོམ་རབ་ཏུ་གྱུར་པའི་ཐེག་ཆེན་གྱི་ངེས་འབྱེད་ཡན་ལག གསུམ་པ་ལ། ཡོན་ཏན་གྱི་སྒོ་ནས་དབྱེ་ན། རྟགས་ཀྱི་རྩེ་སྦྱོར་སོགས་བཞི། མཚན་གཞིའི་སྒོ་ནས་དབྱེ་ན། དྲོད་ཀྱི་རྩེ་སྦྱོར་སོགས་བཞི། དང་པོའི་མཚན་ཉིད་ལ། ཁ་ཅིག་རྟགས་བཅུ་གཉིས་ཀྱིས་མཚོན་ནས་བསྟན་པའི། བསོད་ནམས་རྣམ་པར་འཕེལ་བ་བཅུ་དྲུག་གི བརྟན་པ་གཉིས་ཀྱིས། སེམས་ཀུན་ཏུ་གནས་པའི་ཡོན་ཏན་གྱིས་མཚོན་ནས་བསྟན་པའི་མཁྱེན་གསུམ་བསྡུས་བསྒོམ་རབ་ཏུ་གྱུར་པའི་སེམས་དཔའི་རྣལ་འབྱོར། ཟེར། དང་པོ་ལ་རྩེ་སྦྱོར་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། རྩེ་སྦྱོར་གང་ཞིག རྟགས་བཅུ་གཉིས་པོ་དེ་ཁྱོད་མཚོན་པར་བྱེད་པའི་ཆོས་ཡིན་པའི་ཕྱིར། འདོད་ན། དྲོད་ཀྱི་རྩེ་སྦྱོར་དུ་ཐལ་ལོ། །དེས་ཕྱི་མ་གསུམ་ལ་ཡང་རིགས་བསྒྲེ། ཁ་ཅིག རྩེ་སྦྱོར་གང་ཞིག དྲོད་ཀྱིས་བསྡུས་པ་དང་པོའི་མཚན་ཉིད་ཡིན། ཟེར་ན། དྲོད་ལ་གནས་པའི་བྱང་སེམས་དབང་རྟུལ་གྱི་མངོན་རྟོགས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། འདིར་བསྟན་རྟགས་བཅུ་གཉིས་པོ་གང་རུང་ཐོབ་པར་ཐལ། འདོད་ན། ཕྱིར་མི་ལྡོག་གི་རྟགས་ཐོབ་པར་ཐལ་ལོ། །རང་ལུགས་ནི། རྟགས་ཀྱི་རྩེ་སྦྱོར་ལ། མཚན་ཉིད། མཚན་གཞི། ཁྱད་ཆོས་སོ། །དང་པོ་ནི། འདིར་བསྟན་གྱི་རྟགས་བཅུ་གཉིས་པོ་གང་རུང་གི་ཡོན་ཏན་དང་ལྡན་པའི་དྲོད་ཀྱིས་བསྡུས་པའི་སེམས་དཔའི་རྣལ་འབྱོར། གཉིས་པ་ནི། དྲོད་ལ་གནས་པའི་བྱང་སེམས་དབང་རྣོན་གྱི་མཁྱེན་པ་ལྟ་བུ། གསུམ་པ་ལ། རྟགས་ཀྱི་དབྱེ་བ། བསྡུ་བ། ས་མཚམས། རྟགས་སུ་འགྱུར་བའི་དུས་དང་བཞི། དང་པོ་ལ། དང་པོ་དྲུག་ལ་རྨི་ལམ་གྱི་གནས་སྐབས་སུ་ཞེས་པ་གསལ་བྱེད་དུ་སྦྱར་ཏེ། ཆོས་ཐམས་ཅད་རྨི་ལམ་ལྟ་བུར་ལྟ་བའི། ཐེག་དམན་གྱི་ས་ལ་དགའ་བའི་སེམས་མི་སྐྱེ་བའི། དེ་བཞིན་གཤེགས་པ་མཐོང་བའི། སངས་རྒྱས་ཀྱི་རྫུ་འཕྲུལ་གྱི་དམིགས་པའི། གདུལ་བྱ་ལ་ཆོས་སྟོན་པའི། ངན་སོང་སྤོང་བ། རྗེས་སུ་དྲན་པའི། ཕྱི་རོལ་འབྱུང་བའི་གནོད་པ་ཞི་བའི། བདེན་ཚིག་གྲུབ་པའི། ནང་སེམས་ཅན་གྱི་ཉེར་འཚེ་ཞི་བའི་བདེན་ཚིག་གྲུབ་པའི། དགེ་བའི་བཤེས་གཉེན་བསྟེན་པའི། ཤེར་ཕྱིན་ལ་སློབ་པའི། མངོན་ཞེན་མེད་པའི། བླ་མེད་བྱང་ཆུབ་ལ་ཉེ་བའི་རྟགས་བཅུ་གཉིས་སོ། །དང་པོ་ནི། དྲོད་ལ་གནས་པའི་བྱང་སེམས་དབང་རྣོན་གྱིས་ཉིན་པར་ཆོས་ཐམས་ཅད་རྨི་ལམ་ལྟ་བུར་གོམས་པར་བྱས་པའི་སྟོབས་ཀྱིས་རྨི་ལམ་གྱི་གནས་སྐབས་སུ། ཆོས་ཐམས་ཅད་རྨི་ལམ་དང་འདྲ་བར་བདེན་མེད་དུ་རྟོགས་པའི་མཉམ་བཞག་དང་། རྗེས་ཐོབ་ཀྱི་མཁྱེན་པ་ལྟ་བུ། དེས་ཕྱི་མ་རྣམས་ལ་རིགས་བསྒྲེ། གཉིས་པ་ནི། དུས་ཀྱི་སྒོ་ནས། རྨི་ལམ་དང་། སད་པའི་གནས་སྐབས་ཀྱི་རྟགས་གཉིས་སུ་འདུས་ཏེ། དང་པོ་དྲུག་རྨི་ལམ་གྱི་གནས་སྐབས་སུ། གཙོ་བོར་གྱུར་པའི་རྟགས་དང་། ཕྱི་མ་དྲུག་སད་པའི་གནས་སྐབས་སུ་གཙོ་བོར་གྱུར་པའི་རྟགས་ཡིན་པའི་ཕྱིར། ངོ་བོའི་སྒོ་ནས་མཉམ་རྗེས་གཉིས་སུ་འདུས་ཏེ། འདིའི་རྟགས་རེ་རེ་ལ་ཡང་མཉམ་བཞག་དང་རྗེས་ཐོབ་གཉིས་གཉིས་ཡོད་པའི་ཕྱིར། གསུམ་པ་ནི། རྟགས་ཀྱི་རྩེ་སྦྱོར་དྲོད་ཁོ་ན་ན་ཡོད་ཀྱང་། རྟགས་བཅུ་གཉིས་ཀྱི་ཡོན་ཏན་དྲོད་ནས་རྒྱུན་མཐའི་བར་དུ་གོང་འཕེལ་དུ་གྱུར་པའི་ཚུལ་གྱིས་ཡོད་པར་ཊཱི་ཀ་ལས་བཤད། འདིས་ཕྱི་མ་གསུམ་གྱི་ས་མཚམས་ཡང་གོ་བར་བྱའོ། །བཞི་པ་ནི། འདིར་བསྟན་གྱི་རྟགས་བཅུ་གཉིས་པོ་དེ་རྟེན་གྱི་གང་ཟག་རང་ཉིད་ཀྱིས་སྤྱིར་རྩེ་སྦྱོར་ཐོབ་པའི་རྟགས་དང་། ཁྱད་པར་རང་ངོར་ཕྱིར་མི་ལྡོག་གི་རྟགས་སུ་འགྱུར་ཏེ། མདོར། བདེན་པའི་བྱིན་གྱིས་བརླབས་ཀྱིས་ཞེས་སོགས་དང་། རྩེ་མོར་ཕྱིན་པའི་ཞེས་སོགས་དང་། རྣམ་པ་བཅུ་གཉིས་ནི་རྩེ་མོའི་མངོན་པ་ཞེས་སོགས་སོ། །འདི་དང་སྔར་གྱི་སྦྱོར་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་ལ་ཁྱད་པར་ཅི་ཡོད། ཅེ་ན། སྒྲུབ་བྱ་ལ་ཁྱད་པར་ཡོད་དེ། འདིར་རང་ངོར་གཙོ་བོར་ཕྱིར་མི་ལྡོག་ཏུ་སྒྲུབ་པ་ཡིན་ཅིང་། སྔ་མ་གཙོ་བོར་གཞན་ངོར་ཕྱིར་མི་ལྡོག་ཏུ་སྒྲུབ་པ་ཡིན་པའི་ཕྱིར། ངོ་བོ་ལ་ཁྱད་པར་ཡོད་དེ། འདི་ནི་རྩེ་སྦྱོར་གྱིས་བསྡུས་པའི་མཁྱེན་པ་ཁོ་ན་ཡིན་ལ། སྔ་མ་ལ་རྗེས་ཐོབ་ལུས་ངག་གི་རིགས་བྱེད་ཀྱང་ཡོད་པའི་ཕྱིར། འདིར་བསྟན་གྱིས་བསོད་ནམས་རྣམ་པར་འཕེལ་བའི་ཡོན་ཏན་དང་ལྡན་པའི་རྩེ་མོས་བསྡུས་པའི་སེམས་དཔའི་རྣལ་འབྱོར། གཉིས་པའི་མཚན་ཉིད། དེ་དང་རྩེ་མོའི་དེ་དོན་གཅིག བསོད་ནམས་རྣམ་འཕེལ་ནི་རྩེ་མོ་ལ་གནས་པའི་བྱང་སེམས་ཀྱི་རྒྱུད་ཀྱི་ཚོགས་གཉིས་ཀྱིས་བསྡུས་པའི་དགེ་རྩ་ཡིན་ཅིང་། དབྱེ་ན། ཕྱི་གཙོ་བོར་གྱུར་པའི་བསོད་ནམས་རྣམ་འཕེལ་བརྒྱད། ནང་གཙོ་བོར་གྱུར་པའི་དེ་བརྒྱད་དེ་བཅུ་དྲུག བརྟན་པ་གཉིས་ཀྱི་ཡོན་ཏན་དང་ལྡན་པའི་བཟོད་པས་བསྡུས་པའི་སེམས་དཔའི་རྣལ་འབྱོར། གསུམ་པའི་མཚན་ཉིད། དེ་དང་བཟོད་པའི་དེ་དོན་གཅིག བརྟན་པ་གཉིས་ནི། རང་དོན་རྟོགས་པ་བརྟན་པ་དང་། གཞན་དོན་འཕྲིན་ལས་བརྟན་པའོ། །དང་པོ་ནི། བཟོད་པ་ལ་གནས་པའི་བྱང་སེམས་ཀྱི་རྒྱུད་ཀྱི་རང་གཞན་གྱི་དགེ་རྩ་མཁྱེན་གསུམ་གྱི་ཆོས་ཡོངས་སུ་རྫོགས་པའི་ཕྱིར་དུ་བསྔོ་བའི་འདུན་པ་ལྟ་བུའོ། །གཉིས་པ་ནི། དེའི་རྒྱུད་ཀྱི་སྙིང་རྗེ་ཆེན་པོས་ཀུན་ནས་བསླངས་ཏེ་སེམས་ཅན་གྱི་དོན་བྱེད་པའི་མཛད་པ་འཕྲིན་ལས་ལྟ་བུའོ། །སེམས་ཀུན་ཏུ་གནས་པའི་ཡོན་ཏན་དང་ལྡན་པའི་ཆོས་མཆོག་གིས་བསྡུས་པའི་སེམས་དཔའི་རྣལ་འབྱོར། བཞི་པའི་མཚན་ཉིད། དེ་དང་ཆོས་མཆོག་གི་དེ་དོན་གཅིག་སེམས་ཀུན་གནས་ཀྱི་ཡོན་ཏན་ནི། ཆོས་མཆོག་ལ་གནས་པའི་བྱང་སེམས་ཀྱི་རྒྱུད་ཀྱི་རྗེས་སུ་ཡི་རང་དང་མཚུངས་པར་ལྡན་པའི་སེམས་རྩེ་གཅིག་ཏུ་གནས་པའི་ཏིང་ངེ་འཛིན། དེ་ཡང་མདོ་ལས། གྲོགས་རྗེས་སུ་ཡིད་རང་གི་སྒོ་ནས་བསྟན་ཏེ། མི་ལྡོག་བྱང་ཆུབ་མཆོག་ལ་རབ་ཏུ་ཞུགས་པ་ཡི། །སེམས་བསྐྱེད་པ་ལ་བསམ་པ་ཐག་པས་ཡིད་རང་བ། །སྟོང་གསུམ་རི་རབ་སྲང་ལ་གཞལ་བའི་ཚད་བཟུང་རུང་། །རྗེས་སུ་ཡི་རང་དགེ་བ་དེ་ནི་དེ་ལྟ་མིན། །ཅེས་སོ། །གཉིས་པ་ནི། དྲོད་ལ་གནས་པའི་སེམས་དཔའ་དབང་རྣོན་གྱི་མངོན་རྟོགས་ཆོས་ཅན། རྟགས་ཀྱི་རྩེ་སྦྱོར་ཡིན་ཏེ་རྨི་ལམ་གྱི་གནས་སྐབས་ནའང་ཆོས་ཐམས་ཅད་རྨི་ལམ་དང་འདྲ་བར་ལྟ་བ་ལ་སོགས་པའི་ཡོན་ཏན་བཅུ་གཉིས་དང་ལྡན་པའི་དྲོད་ཀྱི་སེམས་དཔའི་རྣལ་འབྱོར་ཡིན་པའི་ཕྱིར། གཉིས་པ་མཐོང་ལམ་རྩེ་སྦྱོར་ལ། སྤང་བྱ་རྟོག་པ། ཞར་ལས་བྱུང་བའི་དོན། རྣལ་མ་མཐོང་ལམ་རྩེ་སྦྱོར་དངོས་བཤད་པའོ། །དང་པོ་ལ། དངོས་དང་། ཞར་ལ་གཉེན་པོ་སྦྱོར་འཇུག་བཤད་པ་གཉིས། དང་པོ་གཞན་དུ་བཤད་ཟིན། གཉིས་པ་ནི། དེ་ལྟར་ན་བར་སྐབས་ཀྱི། ཞེས་སྐབས་སུ། གཉིས་ཀྱི་དང་པོ། མཐོང་སྤངས་རྟོག་པའི་གཉེན་པོ་སྦྱོར་བ་དང་འཇུག་པ་ལ། ཐ་སྙད་ཇི་ལྟར་དུ་གསུངས་ཚུལ་དང་། སོ་སོའི་རང་བཞིན་བཤད་པ་གཉིས། དང་པོ་ནི། ལུས་རྣམ་བཞག་ཏུ། མཐོང་བ་ཞེས་བྱ་བའི་ལམ་ནི་སོ་སོ་ལ། རྣམ་པར་རྟོག་པ་རྣམ་བཞི་ཡི། །གཉེན་པོ་རྣམ་པ་བཞི་དང་ནི། །ཞེས་གཉེན་པོ་རྣམ་པ་བཞི་གསུངས་པ་ལ་སློབ་དཔོན་གྱི་འཇུག་པ་བཟུང་རྟོག་དང་། རྫས་འཛིན་རྟོག་པའི་གཉེན་པོ་ལ་སྦྱོར་བའི་ཐ་སྙད་མཛད་དེ། བཟུང་བའི་རྣམ་རྟོག་འདི་གཅིག་སྟེ། །ཞེས་པ་ལ་རྟེན་ནས་སོ། །ལྡོག་པ་བཟུང་རྟོག་དང་། བཏགས་འཛིན་རྟོག་པའི་གཉེན་པོ་ལ་འཇུག་པའི་ཐ་སྙད་མཛད་དེ། གཉིས་པ་སེམས་དང་སེམས་བྱུང་རྣམས། །འཇུག་པའི་ཡུལ་ཅན་ཡིན་བཞེད་དེ། །ཞེས་པ་ལ་བརྟེན་ནས་སོ། །གཉིས་པ་ལ། དགག་བཞག་གཉིས་ལས། དང་པོ་ལ། ཁ་ཅིག འདིར་བསྟན་གྱི་གཉེན་པོ་སྦྱོར་བ་དང་འཇུག་པའི་མཚན་གཞི། མཐོང་ལམ་གྱི་རྟོག་པ་ཐོབ་ཅིང་ཡོན་ཏན་དང་བྱེད་པ་མ་རྫོགས་པ་དང་། རྫོགས་པ་ལ་བྱེད་ཟེར། མཚན་གཞི་དེ་ཆོས་ཅན། རང་གི་ངོས་སྐལ་གྱི་མཐོང་སྤངས་རྟོག་པ་དངོས་སུ་སྤོང་བྱེད་དུ་ཐལ། འདིར་བསྟན་གྱི་གཉེན་པོ་སྦྱོར་བ་ཡིན་པའི་ཕྱིར། ཁྱབ་སྟེ། སྤང་བྱ་དངོས་སུ་སྤོང་བའི་གཉེན་པོ་ལ་སྦྱོར་བ་དང་བར་ཆད་མེད་ལམ་གཉིས་སུ་བཤད་པའི་ཕྱིར་ཏེ། ཀུན་བཏུས་ལས། སྤོང་བའི་གཉེན་པོ་གང་ཞེ་ན། །སྦྱོར་བ་དང་བར་ཆད་མེད་པའི་ལམ་མོ། །ཞེས་གསུངས་པའི་ཕྱིར། ཁ་ཅིག སྡུག་བསྔལ་ཆོས་བཟོད་སྐད་ཅིག་དང་པོ་དང་། །གཉིས་པ་དེ་གཉིས་ཀྱི་མཚན་གཞི་ཡིན་ཟེར། སྡུག་བསྔལ་ཆོས་བཟོད་སྐད་ཅིག་དང་པོ་ཆོས་ཅན། མཐོང་ལམ་དངོས་མ་ཡིན་པར་ཐལ། མཐོང་ལམ་གྱི་སྦྱོར་བ་ཉེར་ལྡོག་གིས་ལམ་ཡིན་པའི་ཕྱིར་ཏེ། འདིར་བསྟན་མཐོང་སྤངས་རྟོག་པའི་གཉེན་པོ་སྦྱོར་བ་ཡིན་པའི་ཕྱིར། ཁ་ཅིག མཐོང་ལམ་བར་ཆད་མེད་ལམ་དང་། རྣམ་གྲོལ་ལམ་དེ་གཉིས་ཀྱི་མཚན་གཞི་ཡིན་ཟེར། མཐོང་ལམ་རྣམ་གྲོལ་ལམ་ཆོས་ཅན། རང་གི་ངོ་སྐལ་གྱི་མཐོང་སྤངས་ཀྱི་ས་བོན་གྱི་དངོས་གཉེན་དུ་ཐལ། འདིར་བསྟན་མཐོང་སྤངས་རྟོག་པའི་གཉེན་པོ་འཇུག་པ་ཡིན་པའི་ཕྱིར། རང་ལུགས་ལ། མཚན་ཉིད་དང་། མཚན་གཞི། སྤངས་གཉེན་དུ་སྦྱོར་ཚུལ་དང་གསུམ། དང་པོ་ནི། མཐོང་སྤངས་རྟོག་པ་མངོན་གྱུར་དངོས་སུ་སྤོང་ཞིང་། ས་བོན་མགོ་གནོན་པའི་ནུས་པ་དང་ལྡན་པའི་སྒོ་ནས་མཐོང་ལམ་གྱི་དངོས་ཀྱི་སྦྱོར་བ་ཉེར་ལྡོག་གིས་ལམ་གྱིས་བསྡུས་པ། འདིར་བསྟན་མཐོང་སྤངས་རྟོག་པའི་གཉེན་པོ་སྦྱོར་བའི་མཚན་ཉིད། མཚན་གཞི། ཐེག་ཆེན་གྱི་སྦྱོར་ལམ་ཆོས་མཆོག་སྐད་ཅིག་ཐ་མའི་ཡེ་ཤེས་ལྟ་བུའོ། །མཐོང་སྤངས་རྟོགས་པའི་ས་བོན་དངོས་སུ་སྤོང་བའི་བྱ་བ་བྱེད་བཞིན་པའི་ཐེག་ཆེན་གྱི་བདེན་པ་མངོན་རྟོགས། འདིར་བསྟན་མཐོང་སྤངས་རྟོག་པའི་གཉེན་པོ་འཇུག་པ་བར་ཆད་མེད་ལམ་གྱི་མཚན་ཉིད། མཚན་གཞི། ཐེག་ཆེན་གྱི་མཐོང་ལམ་བར་ཆད་མེད་ལམ་ལྟ་བུ། གསུམ་པ་ནི། མངོན་གྱུར་པ་ལ་ལྟོས་ནས་གཉེན་པོ་སྦྱོར་བ་བཞག་སྟེ། འདིར་བསྟན་གྱི་གཉེན་པོ་སྦྱོར་བས་མཐོང་སྤངས་རྟོག་པ་མངོན་གྱུར་དངོས་སུ་སྤོང་ཞིང་། ས་བོན་མགོ་གནོན་པའི་བྱ་བ་བྱེད་པའི་ཕྱིར། ས་བོན་གྱི་གཉེན་པོའི་དབང་དུ་བྱས་ནས་གཉེན་པོ་འཇུག་པ་བར་ཆད་མེད་ལམ་བཞག་སྟེ། འདིར་བསྟན་གྱི་གཉེན་པོ་འཇུག་པ་བར་ཆད་མེད་ལམ་གྱིས་མཐོང་སྤངས་རྟོག་པའི་ས་བོན་སླར་མི་སྐྱེ་བའི་ཆོས་ཅན་དུ་བྱེད་པའི་ཕྱིར། ཚིགས་ལས། སྦྱོར་བའི་སྐབས་སུ་ནི་སོ་སོར་ཕྱེ་ནས་སྤོང་ལ། འཇུག་པའི་སྐབས་སུ་ནི་བསྡོམས་ནས་སྤོང་བར་བྱེད་དོ། །ཞེས་དང་། ཉེར་རྔོགས་ཀྱི་ཚེ་ཉེས་པ་བྱེད་པའི་མི་གཤེད་མའི་ལག་ཏུ་ཁྲིད་པ་ལྟ་བུའོ། །འཇུག་པ་སོགས་ཀྱི་ཚེ་དེ་ཡན་ལག་བཅད་པ་དང་མིག་བཀག་པ་ལྟ་བུའོ། །ཞེས་གསུངས་པའི་ཕྱིར། འགྲེལ་པར། འཇུག་པ་བཟུང་རྟོག་དང་རྫས་འཛིན་རྟོག་པའི་གཉེན་པོ་ལ་སྦྱོར་བ་དང་། ལྡོག་པ་བཟུང་རྟོག་དང་བཏགས་འཛིན་རྟོག་པ་མངོན་གྱུར་པའི་གཉེན་པོ་ལ་འཇུག་པ་བཤད་པ་ནི། ཕན་ཚུན་མཚོན་པའི་དབང་དུ་མཛད་ནས་བྱས་པ་ཡིན་གྱི། སྤོང་གཉེན་དེ་ལྟར་སོ་སོར་ངེས་པ་མ་ཡིན་ཏེ། སྦྱོར་བས་ཀྱང་མངོན་གྱུར་བཞི་ཀ་སྤོང་ལ། འཇུག་པས་ཀྱང་བཞི་ཀའི་ས་བོན་སྤོང་བའི་ཕྱིར། ཇི་ལྟར་མཚོན་ན། འཇུག་པ་བཟུང་རྟོག་དང་། རྫས་འཛིན་རྟོག་པ་གཉེན་པོ་སྦྱོར་བའི་སྤང་བྱར་བཤད་པ་དེས། ལྡོག་པ་བཟུང་རྟོག་དང་བཏགས་འཛིན་རྟོག་པ་མངོན་གྱུར་བ་གཉེན་པོ་སྦྱོར་བའི་སྤང་བྱ་ཡིན་པར་མཚོན་པར་བྱེད། ལྡོག་པ་བཟུང་རྟོག་དང་བཏགས་འཛིན་རྟོག་པ་གཉེན་པོ་འཇུག་པའི་སྤང་བྱར་བཤད་པ་དེས། རྟོག་པ་གཞན་གཉིས་ཀྱི་ས་བོན་ཡང་གཉེན་པོ་འཇུག་པའི་དངོས་ཀྱི་སྤང་བྱ་ཡིན་པ་དེ་མཚོན་ནོ། །གལ་ཏེ་སྤང་བྱ་ལ་མཐོང་སྤངས་དང་སྒོམ་སྤངས་གཉིས་སུ་གྲངས་མ་ངེས་པར་ཐལ། སྤངས་བྱ་སྦྱོར་སྤངས་ཡོད་པའི་ཕྱིར་ཏེ། སྦྱོར་ལམ་གྱི་དངོས་སུ་སྤོང་བའི་སྤང་བྱ་ཡོད་པའི་ཕྱིར་ཅེ་ན། སྐྱོན་མེད་དེ། སྦྱོར་ལམ་གྱིས་མངོན་གྱུར། འགའ་ཞིག་དངོས་སུ་སྤོང་བ་ཡོད་ཀྱང་ས་བོན་སྤོང་བ་མེད་པའི་ཕྱིར། དེས་ན་སྤངས་བྱ་ལ་མཐོང་སྤངས་དང་སྒོམ་སྤངས་གཉིས་སུ་གྲངས་ངེས་ཏེ། མཐོང་སྤངས་ཀྱི་ས་བོན་སླར་མི་སྐྱེ་བའི་ཆོས་ཅན་དུ་བྱེད་པ་མཐོང་ལམ་བར་ཆད་མེད་ལམ་ལ་རག་ལས། སྒོམས་སྤངས་ཀྱི་ས་བོན་སླར་མི་སྐྱེ་བའི་ཆོས་ཅན་དུ་བྱེད་པའི་སྒོམ་ལམ་བར་ཆད་མེད་ལམ་ལ་རག་ལུས་པའི་ཕྱིར། ཊཱི་ཀ་ལས། མངོན་གྱུར་གཉིས་པོ་རིམ་པ་ལྟར་ཆོས་མཆོག་དང་ཆོས་བཟོད་ཀྱི་སྐབས་སུ་འགག་པས་སྦྱོར་བ་དང་འཇུག་པས་རིམ་པ་ལྟར་སྤོང་བར་བཤད་ལ། གཉིས་ཀའི་ས་བོན་སྤངས་ནས་མི་སྐྱེ་བའི་ཆོས་ཅན་དུ་བྱེད་པ་མཐོང་ལམ་གྱིས་བྱེད་པས་མཐོང་སྤང་ཉིད་དོ། །ཞེས་པའི་དོན་ལེགས་པར་བཤད་པ་ཡིན་ནོ། །གཉིས་པ་ནི། འདིར་བསྟན་མཐོང་སྤངས་རྟོག་པའི་གཉེན་པོ་ཆོས་ཅན། ཁྱོད་ལ་བརྒྱད་ཡོད་དེ། ཁྱོད་ལ་དེའི་རྟོག་པ་མངོན་གྱུར་པ་སྤོང་བའི་གཉེན་པོ་སྦྱོར་བ་བཞི་དང་ས་བོན་སྦྱོར་བའི་གཉེན་པོ་འཇུག་པ་བཞི་རྣམས་སུ་ཡོད་པའི་ཕྱིར། གཉིས་པ་ལ། གསུམ་གྱི་དང་པོ་ལ། བྱང་ཆུབ་ཆེན་པོའི་རྒྱུ་དང་། ངོ་བོ་གཉིས། དང་པོ་ནི། བྱང་ཆུབ་ལ་གཞན་སྟོན་པ་དང་། །ཞེས་སྐབས་སུ། གཉིས་ཀྱི་དང་པོ་བྱང་ཆུབ་ཆེན་པོའི་རྒྱུ་ལ། མཚན་ཉིད་དང་། མཚན་གཞི་གཉིས། དང་པོ་ལ་ཁ་ཅིག བྱང་ཆུབ་ཆེན་པོ་སྐྱེད་བྱེད་དང་། དེ་ལ་ཕན་འདོགས་བྱེད་དང་། རང་འབྲས་བྱང་ཆུབ་ཆེན་པོ་ལ་ཕན་འདོགས་བྱེད་ཟེར་ན། དང་པོ་ལ། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། བྱང་ཆུབ་ཆེན་པོ་དངོས་པོར་ཐལ་ལོ། །གཉིས་པ་ལ། སྟོན་པ་ཤཱཀྱ་ཐུབ་པ་ཆོས་ཅན། གདུལ་བྱ་རིགས་ཅན་གསུམ་གྱི་རྒྱུ་ཡིན་པར་ཐལ། དེ་ལ་ཕན་འདོགས་བྱེད་ཡིན་པའི་ཕྱིར། ཁྱབ་པ་སྒྲིག གསུམ་པ་ལ། རྣམ་མཁྱེན་སྐད་ཅིག་དང་པོ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། རང་འབྲས་རྣམ་མཁྱེན་སྐད་ཅིག་གཉིས་པ་ལ་ཕན་འདོགས་བྱེད་ཡིན་པའི་ཕྱིར། འདོད་ན། བྱང་ཆུབ་ཆེན་པོ་དངོས་མ་ཡིན་པར་ཐལ་ལོ། །རང་ལུགས་ནི། བྱང་ཆུབ་ཆེན་པོ་རང་གི་འབྲས་བུར་ལྡན་པའི་སྒོ་ནས་བྱང་ཆུབ་ཆེན་པོ་ལ་ཕན་འདོགས་བྱེད། མཚན་གཞི། བྱང་སེམས་མཐོང་ལམ་པས་རྗེས་ཐོབ་ཏུ་གདུལ་བྱ་ལུང་དང་རྟོགས་པའི་ཆོས་ལ་འགོད་པ་དང་། མཉམ་བཞག་ཏུ་ཤེར་ཕྱིན་བསྒོམས་པའི་བསོད་ནམས་ལྟ་བུའོ། །གཉིས་པ་ལ། བྱང་སེམས་མཐོང་ལམ་པས་རྗེས་ཐོབ་ཏུ་གདུལ་བྱ་ལུང་རྟོགས་ཀྱི་ཡོན་ཏན་ལ་བཀོད་པ་དང་། མཉམ་བཞག་ཏུ་ཤེར་ཕྱིན་བསྒོམས་པའི་བསོད་ནམས་ཆོས་ཅན། རང་འབྲས་བྱང་ཆུབ་ཆེན་པོའི་རྒྱུ་ཡིན་ཏེ། དེ་འབྲས་བུར་ལྡན་པའི་སྒོ་ནས་དེ་ལ་ཕན་འདོགས་བྱེད་ཀྱི་བྱང་འཕགས་ཀྱི་མཁྱེན་པ་ཡིན་པའི་ཕྱིར། གཉིས་པ་ནི། དྲི་མ་ཟད་དང་མི་སྐྱེ་བའི། །ཞེས་སྐབས་སུ། གཉིས་ཀྱི་དང་པོ་བྱང་ཆུབ་ཆེན་པོ་ལ། མཚན་གཞི་དང་། མཚན་ཉིད་གཉིས། དང་པོ་ལ། ཁ་ཅིག བྱང་ཆུབ་ཆེན་པོ་ཡིན་ན་ཡེ་ཤེས་ཡིན་དགོས་ཏེ། དྲི་མ་ཟད་དང་མི་སྐྱེ་བའི། །ཡེ་ཤེས་བྱང་ཆུབ་ཞེས་སོགས་གསུངས་པའི་ཕྱིར། ཟེར། ངོ་བོ་ཉིད་སྐུ་ཆོས་ཅན། དེར་ཐལ། དེའི་ཕྱིར། བླ་ན་མེད་པའི་བྱང་ཆུབ་ཡིན་པའི་ཕྱིར། ཐེག་ཆེན་སེམས་བསྐྱེད་ཡིན་ན། གཞན་དོན་དུ་རྫོགས་བྱང་དོན་གཉེར་གྱི་འདོད་པ་ཡིན་དགོས་པར་ཐལ། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པའི་ཕྱིར། ཁྱབ་པ་ཁས། ཁ་ཅིག བྱང་ཆུབ་ཆེན་པོ་ཡིན་ན། བླ་ན་མེད་པའི་བྱང་ཆུབ་ཡིན་པས་མ་ཁྱབ་སྟེ། གལ་ཏེ་ཁྱབ་ན། ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར་ཏེ། གནས་སྐབས་ཀྱི་བྱང་ཆུབ་ཆེན་པོ་ཡིན་པའི་ཕྱིར། མ་ཁྱབ་ན་གནས་སྐབས་ཀྱི་ཐར་པ་ཡིན་ན། ཐར་པ་ཡིན་པས་མ་ཁྱབ་པར་ཐལ། འདོད་ན། ཐེག་དམན་གྱི་ཐར་པ་ཡིན་ན། ཐར་པ་ཡིན་པས་མ་ཁྱབ་པར་ཐལ་ལོ། །ཟེར། བཀའ་བརྒྱད་སྟོང་པ་ཆོས་ཅན། ཆོས་སྐུར་ཐལ། རྒྱུ་མཐུན་གྱི་ཆོས་སྐུ་ཡིན་པའི་ཕྱིར། ཁྱབ་པ་ཁས། བྱང་སེམས་མཐོང་ལམ་པ་ཆོས་ཅན། བྱང་ཆུབ་སེམས་དཔའ་མ་ཡིན་པར་ཐལ། བྱང་ཆུབ་ཆེན་པོ་དོན་གཉེར་གྱི་གང་ཟག་མ་ཡིན་པའི་ཕྱིར་ཏེ། དེ་རྒྱུད་ལྡན་གྱི་གང་ཟག་ཡིན་པའི་ཕྱིར། མཚན་ཉིད་ནི། སྒྲིབ་གཉིས་ཀྱི་དྲི་མ་ཟད་སྐྱེ་བདེན་པ་བ་མེད་པར་མངོན་སུམ་དུ་རྟོགས་པ་མཐར་ཐུག་པའི་བླ་ན་མེད་པའི་བྱང་ཆུབ། མཚན་གཞི། སྐུ་བཞི་སྟེ། དྲི་མ་རྣམས་ཟད་པ་དང་མི་སྐྱེ་བའི་ཞེས་པ་ནས་བརྗོད་དོའི་བར་གསུངས་སོ། །གལ་ཏེ། ངོ་བོ་ཉིད་སྐུ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། རང་ཡུལ་མངོན་སུམ་དུ་རྟོགས་པའི་ཡུལ་ཅན་དུ་ཐལ། འདོད་པ་དེའི་ཕྱིར། འདོད་ན་མ་ཡིན་པར་ཐལ། དངོས་པོ་མེད་པའི་ཕྱིར། ཅེ་ན། ངོ་བོ་ཉིད་སྐུ་ཆོས་ཅན། སངས་རྒྱས་མ་ཡིན་པར་ཐལ། ཁྱོད་ལ་དེའི་དོན་མ་ཚང་བའི་ཕྱིར། མ་གྲུབ་ན། ཤེས་བྱ་ཐམས་ཅད་ལ་བློ་གྲོས་ཐོགས་མེད་དུ་རྒྱས་པར་ཐལ། རྒྱས་པའི་དོན་ཚང་བའི་སངས་རྒྱས་ཡིན་པའི་ཕྱིར། ཁྱབ་སྟེ། མ་རིག་གཉིད་ལས་སངས་ཕྱིར་དང་། །ཤེས་བྱ་ལ་ཡང་བློ་རྒྱས་ཕྱིར། །སངས་རྒྱས་པདྨ་ལྟར་སངས་རྒྱས། །དེ་ཕྱིར་སངས་རྒྱས་མཚན་གསོལ་ཏོ། །ཞེས་སོ། །རྫོགས་པའི་སངས་རྒྱས་ཡིན་ན་ཤེས་བྱ་ཐམས་ཅད་མངོན་སུམ་དུ་རྟོགས་པ་ལ་སྒྲིབ་བྱེད་ཀྱི་དྲི་མ་སྤངས་པས་མ་ཁྱབ་པར་ཐལ། དེ་ཡིན་ན་ཤེས་བྱ་ཐམས་ཅད་མངོན་སུམ་དུ་རྟོགས་པས་མ་ཁྱབ་པའི་ཕྱིར། རྟགས་ཁས། གཉིས་པ་ལ། དངོས་སྨྲ་བའི་དྲི་མ་སྤོང་ཚུལ་གྱི་རིམ་པ་མི་འཐད་པ་དང་། དབུ་མ་པའི་དྲི་མ་སྤོང་ཚུལ་གྱི་རིམ་པ་འཐད་པ་གཉིས། དང་པོ་ནི། དངོས་སྨྲ་བའི་ལུགས་ལ། གཉེན་པོའི་སྟོབས་ཀྱིས་སྒྲིབ་པ་སྤོང་བ་མི་འཐད་དེ། དྲི་མ་སེམས་ཀྱི་རང་བཞིན་དུ་གྲུབ་པའི་ཕྱིར་ཏེ། དེ་བདེན་གྲུབ་ཡིན་པའི་ཕྱིར། རྩ་ཤེར་ལས། རང་བཞིན་གཞན་དུ་འགྱུར་བར་ནི། །ནམ་ཡང་འཐད་པ་མ་ཡིན་ནོ། །ཞེས་སོ། །གཉིས་པ་ནི། རྣམ་མཁྱེན་སྐད་ཅིག་དང་པོ་ཆོས་ཅན། བྱང་ཆུབ་ཆེན་པོ་ཡིན་ཏེ། སྒྲིབ་གཉིས་ཀྱི་དྲི་མ་ཟད་སྐྱེ་བདེན་པ་བ་མེད་པར་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས་ཡིན་པའི་ཕྱིར། གཉིས་པ་རྣལ་འབྱོར་བཞིའི་སྒོ་ནས་དབུ་མ་པའི་དྲི་མ་སྤོང་ཚུལ་གྱི་རིམ་པ་འཐད་པར་འཆད་པ་ནི། གཉིས་པ་ལ། དེ་ལ་སྐྱེ་བ་དང་འཇིག་པས། །ཞེས་སྐབས་སུ་གཉིས་ཀྱི་དང་པོ་རྣལ་འབྱོར་པ་བཞི་ལ། མི་འཐད་པའི་ཆ་དགག་པ་དང་། རང་ལུགས་བཞག་པ་གཉིས། དང་པོ་ལ། མཚན་གཞི་དང་། མཚན་ཉིད་གཉིས། དང་པོ་ནི། མཁན་ཆེན་པ་ན་རེ། རྣལ་འབྱོར་པ་བཞི་པོ་འདི་དབུ་མ་རང་གི་ལུགས་ལ་སྦྱར་དུ་མི་རུང་སྟེ། རྣལ་འབྱོར་པ་གཉིས་པའི་སྐབས་སུ། གཟུང་འཛིན་གཉིས་མེད་ཀྱི་ཤེས་པ་བདེན་གྲུབ་ཏུ་བཤད་པའི་ཕྱིར་ཏེ། གཉིས་མེད་པའི་ཡེ་ཤེས་འབའ་ཞིག་འདི་ཡང་དག་པར་ཡོད་པའི་ངོ་བོ་ཡིན་ནོ་སྙམ་དུ་ངེས་པར་བྱས་ནས། ཞེས་གསུངས་པའི་ཕྱིར། དེས་ན། ས་བཞི་རིམ་པ་བཞིན། མདོ་སྡེ་པ། སེམས་ཙམ་རྣམས་བདེན་པ། རྣམ་རྫུན་པ། དབུ་མ་པའི་ལྟ་བ་དང་དོན་གཅིག་ཟེར། ཐེག་ཆེན་གྱི་མཐོང་ལམ་ཆོས་ཅན། མདོ་སྡེ་པའི་ལྟ་བར་ཐལ། བདག་མེད་རྟོགས་པའི་རྣལ་འབྱོར་གྱི་ས་ཡིན་པའི་ཕྱིར་ཏེ། གང་ཟག་གི་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་ས་ཡིན་པའི་ཕྱིར། མདོ་སྡེ་པ་ཡིན་ན་ལམ་ཞུགས་ཀྱི་གང་ཟག་ཡིན་དགོས་པར་ཐལ། དེ་ཡིན་ན་བདག་མེད་རྟོགས་པའི་རྣལ་འབྱོར་གྱི་ས་རྒྱུད་ལྡན་ཡིན་དགོས་པའི་ཕྱིར། རྟགས་ཁས། ཕྱི་མ་གཉིས་ལ། དེས་རིགས་བསྒྲེ། ཁ་ཅིག ས་བཞི་རིམ་བཞིན། ཉན་ཐོས། རང་རྒྱལ། སེམས་ཙམ་པ། དབུ་མའི་ལྟ་བ་དང་དོན་གཅིག ཟེར། དང་པོ་གཉིས་ལ། ཐེག་ཆེན་གྱི་མཐོང་ལམ་ཆོས་ཅན། ཉན་ཐོས་དང་། རང་རྒྱལ་གྱི་ལྟ་བར་ཐལ། རྣལ་འབྱོར་གྱི་ས་དང་པོ་གཉིས་ཡིན་པའི་ཕྱིར་ཏེ། གང་ཟག་གི་བདག་མེད་དང་། བཟུང་བ་ཆོས་ཀྱི་བདག་མེད་རྟོག་པའི་ཞི་ལྷག་ཟུང་འབྲེལ་གྱི་རྣལ་འབྱོར་ཡིན་པའི་ཕྱིར། གསུམ་པ་ལ། སེམས་ཙམ་པ་དེས་ཤེས་པ་བདེན་གྲུབ་ཏུ་ཁས་ལེན་པ་མི་འཐད་པར་ཐལ། དེ་ཡིན་ན་ཤེས་པ་བདེན་མེད་དུ་རྟོགས་པས་ཁྱབ་པའི་ཕྱིར་ཏེ། དེ་ཡིན་ན་འཛིན་མེད་རྟོགས་པའི་རྣལ་འབྱོར་གྱིས་རྒྱུད་ལྡན་ཡིན་དགོས་པའི་ཕྱིར། རྟགས་ཁས། དར་ཊཱིཀ་པ་ན་རེ། གཟུང་མེད་རྟོགས་པ་རྣལ་འབྱོར་གྱི་ས་ལས་ལོགས་སུ་འཛིན་མེད་རྟོགས་པའི་རྣལ་འབྱོར་གྱི་ས་འཆད་པ་མི་འཐད་དེ། སྔོན་པོ་སྔོར་སྣང་དབང་ཤེས་ལས་རྫས་གཞན་ཡིན་པ་ཁེགས་ན། སྔོར་སྣང་དབང་ཤེས་ལས་སྔོན་པོ་རྫས་གཞན་ཡིན་པ་ཁེགས་དགོས་པའི་ཕྱིར་དང་། རྣལ་འབྱོར་གྱི་ས་གཉིས་པའི་སྐབས་སུ་སེམས་ཙམ་གྱི་ལྟ་བ་མ་ལུས་པ་གཏན་ལ་འབེབས་ནུས་ཤིང་། དེ་ལས་གོང་དུ་དབུ་མའི་ལྟ་བ་ལས་གཞན་མེད་པའི་ཕྱིར། ཟེར། ཕྱི་རོལ་གྱི་དོན་དང་དེ་འཛིན་བྱེད་ཀྱི་ཤེས་པ་ལ་བདག་མེད་དུ་རྟོགས་དཀའ་སླའི་ཁྱད་པར་མེད་པར་ཐལ། ཕྱི་དོན་བདེན་མེད་དུ་རྟོགས་པའི་ལྟ་བ་ལས་ལོགས་སུ་དེ་འཛིན་བྱེད་ཀྱི་ཤེས་པ་དེར་རྟོགས་པའི་ལྟ་བ་སྟོན་མི་རིགས་པའི་ཕྱིར་ཏེ། སྔོན་པོ་སྔོར་སྣང་ཤེས་པ་ལ་རྫས་གཞན་ཡིན་པར་ཁེགས་ན། སྔོར་སྣང་ཤེས་པ་སྔོན་པོ་ལས་རྫས་གཞན་ཡིན་པར་ཁེགས་ནུས་པའི་ཕྱིར་དང་། ཕྱི་དོན་བདེན་མེད་དུ་རྟོག་པའི་ལྟ་བའི་སྐབས་སུ་སེམས་ཙམ་གྱི་ལྟ་བ་མ་ལུས་པ་གཏན་ལ་འབེབས་ནུས་ཤིང་། དེ་ལས་གོང་དུ་དབུ་མའི་ལྟ་བ་ལས་གཞན་མེད་པའི་ཕྱིར། གཉིས་པ་ལ། ཁ་ཅིག་གང་ཟག་གི་བདག་མེད། གཟུང་བ་ཆོས་ཀྱི་བདག་མེད། སྤྲོས་བྲལ་སྟོང་པ་ཉིད་སྒོམ་པའི་ཞི་ལྷག་ཟུང་འབྲེལ་གྱི་རྣལ་འབྱོར། རིམ་བཞིན་མཚན་ཉིད་ཡིན་ཟེར། དང་པོ་ལ། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། གང་ཟག་གི་བདག་མེད་རྟོགས་པ་མཐར་ཐུག་པ་མ་ཡིན་པར་ཐལ་ལོ། །གཉིས་པ་ལ་ཡང་དེས་ཁེགས། གསུམ་པ་ལ། རྣམ་མཁྱེན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། འཛིན་པ་ཆོས་ཀྱི་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་ཡིན་པའི་ཕྱིར། བཞི་པ་ཡང་དེས་ཁེགས། རང་ལུགས་ནི། སོ་སོའི་ངོ་བོ། གོ་རིམ། གྲངས་ངེས། ལུང་དང་སྦྱར་བའོ། །དང་པོ་ལ་བཞི་ལས། བདག་མེད་རྟོགས་པའི་རྣལ་འབྱོར་གྱི་ས་ལ་བསམ་བྱུང་གི་རིག་པ། བསྒོམས་བྱུང་གི་རྣལ་འབྱོར། བསྒོམ་པའི་འབྲས་བུ་དང་གསུམ། དང་པོ་ནི། ཉེར་ལེན་གྱི་ཕུང་པོ་ཆོས་ཅན། རྟག་ཅིང་རང་དབང་ཅན་གྱི་གང་ཟག་གི་བདག་ཏུ་མེད་དེ། སྐྱེ་འཇིག་ཅན་ཡིན་པའི་ཕྱིར། ཞེས་པ་ལྟ་བུའོ། །གཉིས་པ་ལ། མཚན་ཉིད། དབྱེ་བ། ས་མཚམས་གསུམ་ལས། དང་པོ་ནི། གང་ཟག་གི་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར། དབྱེ་ན། གང་ཟག་གི་བདག་མེད་ཐོས་བསམ་གྱི་སྒོ་ནས་དོན་སྤྱིའི་ཚུལ་དུ། སྒོམ་བྱུང་གི་སྒོ་ནས་དོན་སྤྱིའི་ཚུལ་དུ་མངོན་སུམ་དུ་གསར་དུ་རྟོགས་པའི། མངོན་སུམ་དུ་རྟོགས་ཟིན་རྒྱུད་ལྡན་བསྒོམས་པའི། མངོན་སུམ་དུ་རྟོགས་པ་མཐར་ཐུག་པའི་རྣལ་འབྱོར་གྱི་ས་དང་ལྔ། གསུམ་པ་ནི། ཚོགས་ལམ་ནས་སངས་རྒྱས་སའི་བར་དུའོ། །བསྒོམས་པའི་འབྲས་བུ་ནི། གང་ཟག་གི་བདག་འཛིན་སྤངས་པའི་སྤངས་པ་ཕུན་ཚོགས་ཐོབ་པར་འགྱུར་བའོ། །གཉིས་པ། བཟུང་མེད་རྟོགས་པའི་རྣལ་འབྱོར་གྱི་ས་ལ་ཡང་སྔར་ལྟར་གསུམ་ལས། དང་པོ་ནི། སྔོན་པོ་ཆོས་ཅན། སྔོན་འཛིན་ཚད་མ་ལས་རྫས་གཞན་པའི་ཕྱི་རོལ་གྱི་དོན་དུ་མེད་དེ། དེ་དང་ལྷན་ཅིག་དམིགས་ངེས་ཡིན་པའི་ཕྱིར། ཞེས་པའོ། །གཉིས་པ་ལ་ཡང་གསུམ་ལས། དང་པོ་ནི། བཟུང་བ་ཆོས་ཀྱི་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར། གཉིས་པ་ལ། བཟུང་བ་ཆོས་ཀྱི་བདག་མེད་རྟོགས་ཚུལ་གྱི་སྒོ་ནས་སྔར་ལྟར་ལྔ། གསུམ་པ་ལ། ཐོབ་པ་ཙམ་གྱི་དབང་དུ་བྱས་པ་དང་། གཙོ་ཆེ་བའི་དབང་དུ་བྱས་པའི་ས་མཚམས་གཉིས། དང་པོ་ནི། རང་རྒྱལ་གྱི་ཚོགས་ལམ་ནས་ཡོད། གཉིས་པ་ནི། ཐེག་ཆེན་གྱི་དྲོད་རྩེ་ནས་གཙོ་ཆེ་སྟེ། དེར་བཟུང་བ་རང་བཞིན་མེད་པའི་དོན་ལ་གསལ་སྣང་གཙོ་བོར་ཐོབ་པའི་ཕྱིར། གསུམ་པ་ནི། བཟུང་བ་ཆོས་ཀྱི་བདག་འཛིན་སྤངས་པའི་སྤངས་པ་ཕུན་སུམ་ཚོགས་པ་ཐོབ་པར་འགྱུར་བའོ། །གསུམ་པ་ལ་ཡང་སྔར་ལྟར་གསུམ་ལས་དང་པོ་ནི། ཕྱི་དོན་འཛིན་བྱེད་ཀྱི་ཤེས་པ་རང་བཞིན་གྱིས་མེད་དེ། ཡུལ་ཕྱི་རོལ་གྱི་དོན་རང་བཞིན་གྱིས་མེད་པའི་ཕྱིར། ཞེས་པའོ། །གཉིས་པ་ལ་གསུམ་ལས། དང་པོ་ནི། ཕྱི་དོན་འཛིན་བྱེད་ཀྱི་ཤེས་པ་རང་བཞིན་གྱིས་མེད་པར་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར། གཉིས་པ་ལ། ཤེས་པ་བདེན་མེད་དུ་དོན་སྤྱིའི་ཚུལ་དུ་རྟོགས་པ་དང་། མངོན་སུམ་དུ་རྟོགས་པའི་རྣལ་འབྱོར་གྱི་ས་གཉིས། གསུམ་པ་ལ་ཐོབ་པ་ཙམ་གྱི་དབང་དུ་བྱས་པ་ནི། ཐེག་ཆེན་གྱི་ཚོགས་ལམ་ནས་ཡོད་དོ། །གཙོ་ཆེ་བ་ནི་ཐེག་ཆེན་གྱི་བཟོད་མཆོག་ནས་ཡོད་དེ། དེར་འཛིན་པ་རང་བཞིན་གྱིས་མེད་པའི་དོན་ལ་གསལ་སྣང་གཙོ་བོར་ཐོབ་པའི་ཕྱིར་རོ། །གསུམ་པ་ནི། འཛིན་པ་ཆོས་ཀྱི་བདག་འཛིན་སྤངས་པའི་སྤངས་པ་ཕུན་ཚོགས་ཐོབ་པར་འགྱུར་རོ། །སྤྲོས་བྲལ་རྟོགས་པ་རྣལ་འབྱོར་གྱི་ས་ལ་སྔར་ལྟར་གསུམ་ལས། དང་པོ་ནི། གཟུང་འཛིན་གཉིས་མེད་ཀྱི་ཤེས་པ་རང་རིག་རང་གསལ་ཆོས་ཅན། བདེན་པར་མེད་དེ། རྟེན་འབྲེལ་ཡིན་པའི་ཕྱིར། གཉིས་པ་ལ་ཡང་གསུམ་ལས། དང་པོ་ནི། སྤྲོས་བྲལ་སྟོང་པ་ཉིད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར། གཉིས་པ་ལ། སྟོང་ཉིད་ཐོས་བསམ་གྱི་སྒོ་ནས་དོན་སྤྱིའི་ཚུལ་དུ་རྟོགས་པའི་རྣལ་འབྱོར་སོགས་ལྔ། གསུམ་པ་ལ། ཐོབ་པ་ཙམ་གྱི་དབང་དུ་བྱས་པའི་ས་མཚམས་ནི་ཐེག་ཆེན་གྱི་ཚོགས་ལམ་ནས་སོ། །གཙོ་ཆེ་བའི་དབང་དུ་བྱས་པ་ནི་ས་དང་པོ་ནས་ཡོད་དེ། དེར་ཆོས་དབྱིངས་ཀུན་འགྲོའི་ཚུལ་དུ་རྟོགས་པའི་ཕྱིར། ཊཱི་ཀར། རྣལ་འབྱོར་གྱི་ས་ཕྱི་མ་གསུམ་དྲོད་རྩེ། བཟོད་མཆོག མཐོང་ལམ་ནས་ཡོད་པར་བཤད་པ་ནི། གཙོ་ཆེ་བའི་དབང་དུ་བྱས་པའི་ས་མཚམས་ཡིན་གྱི། ཐོབ་པ་ཙམ་གྱི་དེའི་ས་མཚམས་ནི་མ་ཡིན་ནོ། །གསུམ་པ་འབྲས་བུ་ནི་སྒྲིབ་གཉིས་བག་ཆགས་དང་བཅས་པ་སྤངས་པའི་སྤངས་པ་མཐར་ཐུག་ཐོབ་པར་འགྱུར་བའོ། །གཉིས་པ་ནི། རྣལ་འབྱོར་ས་བཞིའི་རིམ་པ་འདི་ལྟར་དུ་སྟོན་པའི་རྒྱུ་མཚན་ཡོད་དེ། དང་པོ་ཕྱི་རོལ་པས་བཏགས་པའི་ལྟ་བ་ངན་པ་བཀག་ནས་མངོན་མཐོའི་ཕུན་ཚོགས་ཐོབ་ཕྱིར་དུ་བསོད་ནམས་ཀྱི་ཚོགས་བསོག་པ་ལ་སྦྱོར། མངོན་མཐོ་ཐོབ་པའི་གང་ཟག་དང་པོར་བདག་མེད་རྟོགས་པའི་ལྟ་བ་ལ་འགོད། དེའི་རྗེས་སུ་བཟུང་བ་ཕྱི་རོལ་གྱི་དོན་བདག་མེད་དུ་རྟོགས་པའི་ལྟ་བ་ལ་འགོད། དེའི་རྗེས་སུ་ཡུལ་ཅན་ཤེས་པ་བདག་མེད་དུ་རྟོགས་པའི་ལྟ་བ་ལ་འགོད། དེའི་རྗེས་སུ་ཆོས་ཐམས་ཅད་སྤྲོས་པའི་མཐའ་བརྒྱད་དང་བྲལ་བའི་དེ་བཞིན་ཉིད་རྟོགས་པའི་ལྟ་བ་ལ་འགོད་དགོས་པའི་ཕྱིར། མདོ་ལས། ཇི་ལྟར་ནད་པ་ནད་པ་ལ། །སྨན་པས་སྨན་ནི་གཏོང་བ་ལྟར། །དེ་བཞིན་སངས་རྒྱས་སེམས་ཅན་ལ། །ཅི་ཙམ་བཟོད་པའི་ཆོས་སྟོན་ཏོ། །ཞེས་དང་། འཕགས་པ་ཀླུ་སྒྲུབ་ཀྱིས། བརྡའ་སྤྲོས་པ་རྣམས་ཇི་ལྟ་བུར། །ཡི་གེའི་ཕྱི་མོ་ཀློག་འཇུག་ལྟར། །དེ་བཞིན་སངས་རྒྱས་གདུལ་བྱ་ལ། །ཅི་ཙམ་བཟོད་པའི་ཆོས་སྟོན་ནོ། །ཁ་ཅིག་ལ་ནི་སྡིག་པ་ལས། །རྣམ་པར་བཟློག་ཕྱིར་ཆོས་སྟོན་ཏོ། །ཁ་ཅིག་བསོད་ནམས་སྒྲུབ་བྱའི་ཕྱིར། །ཁ་ཅིག་ལ་ནི་གཉིས་སྟོན་པ། །ཁ་ཅིག་ལ་ནི་གཉིས་མི་སྟོན། །ཟབ་མོ་ཁུ་འཁྲིག་ཅན་འཇུག་པ། །སྟོང་ཉིད་སྙིང་རྗེའི་སྙིང་པོ་ཅན། །བྱང་ཆུབ་སྒྲུབ་པ་ཁ་ཅིག་ལའོ། །ཞེས་དང་། རིན་ཆེན་ཕྲེང་བར། དང་པོར་མངོན་པར་མཐོ་བའི་ཆོས། །ཕྱིས་ནི་ངེས་པར་ལེགས་འབྱུང་བ། །གང་ཕྱིར་མངོན་པར་མཐོ་ཐོབ་ནས། །རིམ་གྱིས་ངེས་པར་ལེགས་པའོ། །ཞེས་སོ། །གསུམ་པ་ནི། སྤང་བྱའི་སྒོ་ནས་རྣལ་འབྱོར་ས་བཞིར་བཞག་པ་ཡིན་ཏེ། སྤང་བྱ་ལ། ཉོན་མོངས་པ། གཟུང་བ་ཆོས་ཀྱི་བདག་འཛིན། འཛིན་པ་ཆོས་ཀྱི་བདག་འཛིན། དེ་དག་གི་ས་བོན་བཞིར་ཡོད་ཅིང་། དེ་བཞི་འཇོམས་པའི་དབང་དུ་བྱས་ནས་ས་བཞི་རིམ་ཅན་དུ་བཞག་པའི་ཕྱིར། བཞི་པ་ལ། དང་པོ་ནི། ལུང་སིལ་བུ་ལས། འདི་ན་བདག་གམ་སེམས་ཅན་མེད། །ཆོས་འདི་ཐམས་ཅད་རྒྱུ་དང་བཅས། །ཞེས་པས་བསྟན། ཕྱི་མ་གསུམ་ནི། ལང་གཤེགས་ལས། སེམས་ཙམ་ལ་ནི་བརྟེན་ནས་སུ། །ཕྱི་རོལ་དོན་ལ་མི་རྟོག་གོ །ཡང་དག་དམིགས་པ་ལ་བརྟེན་ནས། །སེམས་ཙམ་ལས་ཀྱང་ཤིན་ཏུ་འདས། །སེམས་ཙམ་ལ་ནི་འདས་ནས་ཀྱང་། །སྣང་བ་མེད་ལ་གནས་པར་བྱ། །སྣང་མེད་གནས་པའི་རྣལ་འབྱོར་པ། །དེ་ཡི་ཐེག་པ་ཆེན་པོ་མཐོང་། །ཞེས་པས་བསྟན། ཤེར་ཕྱིན་གྱི་མན་ངག་ལས་ཀྱང་། ཇི་ལྟར་ཡོད་པ་ལ་དམིགས་པ་རྣལ་འབྱོར་གྱི་ས། དེ་བཞིན་དུ་སེམས་ཙམ་ལ་དམིགས་པ་རྣལ་འབྱོར་གྱི་ས། དེ་བཞིན་ཉིད་ལ་དམིགས་པ་རྣལ་འབྱོར་གྱི་ས། སྣང་བ་མེད་པའི་རྣལ་འབྱོར་གྱི་སའོ། །ཞེས་གསུངས་སོ། །གཉིས་པ་ནི། དེ་ལ་སྐྱེ་བ་དང་ཅེས་སྐབས་སུ། ཉན་ཐོས་ཀྱི་མཐོང་ལམ་ཆོས་ཅན། བདག་མེད་རྟོགས་པ་རྣལ་འབྱོར་གྱི་ས་ཡིན་ཏེ། གང་ཟག་གི་བདག་མེད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་ཡིན་པའི་ཕྱིར། སྔོན་པོ་དང་ཞེས་སྐབས་སུ། རང་རྒྱལ་གྱི་མཐོང་ལམ་ཆོས་ཅན། གཟུང་མེད་རྟོགས་པའི་དེ་ཡིན་ཏེ། །གཟུང་བ་ཆོས་ཀྱི་དེ་རྟོགས་པའི་དེ་ཡིན་པའི་ཕྱིར། དེ་ཡང་རྟེན་ཅིང་ཞེས་སྐབས་སུ། ཐེག་ཆེན་གྱི་མཐོང་ལམ་ཆོས་ཅན། སྤྲོས་བྲལ་རྟོགས་པའི་དེ་ཡིན་ཏེ། སྤྲོས་བྲལ་སྟོང་པ་ཉིད་མངོན་སུམ་དུ་རྟོགས་པའི་དེ་ཡིན་པའི་ཕྱིར། གསུམ་པ་ནི། འདི་ལ་བསལ་བྱ་ཅི་ཡང་མེད། །ཅེས་སྐབས་སུ། གཉིས་ཀྱི་དང་པོ་དབུ་མ་ལ། མཚན་ཉིད། དབྱེ་བ། ལྟ་བ་གཏན་ལ་འབེབས་པའི་རིགས་པ་དང་གསུམ། དང་པོ་ནི། རྟག་ཆད་ཀྱི་མཐའ་གཉིས་དང་བྲལ་བའི་ཆོས། རྟག་པའི་མཐའ་ནི་ཆོས་ཐམས་ཅད་རང་བཞིན་གྱིས་ཡོད་པའོ། །དེར་འཛིན་གྱི་བློ་ནི་རྟག་འཛིན། ཆད་པའི་མཐའ་ནི་ཆོས་ཐམས་ཅད་ཐ་སྙད་ཙམ་དུ་ཡང་མེད་པ། དེར་འཛིན་གྱི་བློ་ནི་ཆད་ལྟའོ། །གཉིས་པ་ལ། གཞི་དབུ་མ། ལམ་དབུ་མ། འབྲས་བུ་དབུ་མ་དང་གསུམ། དང་པོའི་མཚན་ཉིད། ལམ་དབུ་མས་སྒྲོ་འདོགས་བཅད་པར་བྱ་བའི་གཞིར་གྱུར་པ། མཚན་གཞི་ཆོས་ཐམས་ཅད་དོ། །གཉིས་པ་ལ། ཁ་ཅིག རྣམ་མཁྱེན་ལམ་དབུ་མ་མ་ཡིན་ཏེ། དེའི་འབྲས་བུ་ཡིན་པའི་ཕྱིར་ཏེ། དེ་བསྒོམས་སྟོབས་ཀྱིས་ཐོབ་པའི་མཐར་ཐུག་གི་ཡོན་ཏན་ཡིན་པའི་ཕྱིར། ཅེ་ན། དེ་ཆོས་ཅན། སྟོང་ཉིད་རྟོགས་པའི་མཁྱེན་པ་མ་ཡིན་པར་ཐལ། དེའི་འབྲས་བུ་ཡིན་པའི་ཕྱིར་ཏེ། དེ་བསྒོམ་སྟོབས་ཀྱི་ཐོབ་པའི་དེ་ཡིན་པའི་ཕྱིར་སངས་རྒྱས་འཕགས་པ་ཆོས་ཅན། དབུ་མ་པ་མ་ཡིན་པར་ཐལ། དབུ་མའི་ལྟ་བ་རྒྱུད་ལྡན་མ་ཡིན་པའི་ཕྱིར། རང་ལུགས། སྟོང་ཉིད་རྟོགས་པའི་དབུ་མ་པའི་རྒྱུད་ཀྱི་མཁྱེན་པ། དེའི་མཚན་ཉིད། དེ་དང་དབུ་མའི་ལྟ་བ་དོན་གཅིག དབྱེ་ན། རྟོགས་བྱ་ཡུལ་ལ་ལྟ་བར་བྱས་པ་དང་། རྟོགས་བྱེད་ལམ་ལ་ལྟ་བར་བྱས་པ་གཉིས། དང་པོ་ནི། ཆོས་རྣམས་ཀྱི་གནས་ལུགས་དེ་བཞིན་ཉིད་དེ། རབ་དབྱེ་ལས། ཕ་རོལ་ཕྱིན་པའི་སྤྲོས་བྲལ་ལས། །ལྷག་པའི་ལྟ་བ་ཡོད་ན་ནི། །ལྟ་དེ་སྤྲོས་པ་ཅན་དུ་འགྱུར། །སྤྲོས་བྲལ་ཡིན་ན་ཁྱད་པར་མེད། །དེས་ན་བཤད་པས་གོ་བ་ཡི། །ཐོས་པའི་ལྟ་བ་གཅིག་ཉིད་ཡིན། །འོན་ཀྱང་སྤྲོས་བྲལ་རྟོགས་པ་ཡི། །ཐབས་ལ་གསང་སྔགས་ཁྱད་པར་འཕགས། །ཞེས་སོ། །གཉིས་པ་ནི། ཐེག་ཆེན་གྱི་ལམ་ལྔ་ལྟ་བུའོ། །དང་པོ་དབུ་མའི་ལྟ་བ་བཏགས་པ་པ་ཡིན་ཏེ། ཡུལ་ལ་ཡུལ་ཅན་གྱི་མིང་གིས་བཏགས་པའི་ཕྱིར། ཕྱི་མ་མཚན་ཉིད་པ་ཡིན་ནོ། །གལ་ཏེ་ཐེག་ཆེན་མཐོང་ལམ་པའི་དོན་དམ་སེམས་བསྐྱེད་ཆོས་ཅན། ལྟ་བར་ཐལ། དབུ་མའི་ལྟ་བ་ཡིན་པའི་ཕྱིར། འདོད་ན། སེམས་བྱུང་དུ་ཐལ། དེའི་ཕྱིར། ཅེ་ན། མོས་པ་བསྒོམ་ལམ་གྱི་ངོ་བོར་གྱུར་པའི་ཡིད་ཀྱི་རྣམ་ཤེས་ཆོས་ཅན། མོས་པར་ཐལ། མོས་པ་བསྒོམ་ལམ་ཡིན་པའི་ཕྱིར། འདོད་ན། སེམས་བྱུང་དུ་ཐལ་ལོ། །ཁྱབ་པ་རྣམས་ཁས། གསུམ་པའི་མཚན་ཉིད། ལམ་དབུ་མ་བསྒོམས་སྟོབས་ཀྱིས་ཐོབ་པའི་བླ་ན་མེད་པའི་བྱང་ཆུབ། མཚན་གཞི། སངས་རྒྱས་ཀྱི་སྐུ་བཞི་ལྟ་བུའོ། །གསུམ་པ་ལ། བདེན་འཛིན་གྱི་ལོག་རྟོག་དགག་པའི་ཕྱིར་དུ་ཐལ་འགྱུར་དང་། བདག་མེད་རྟོགས་པའི་རིག་ཤེས་རྗེས་དཔག་བསྐྱེད་པའི་ཕྱིར་དུ་གཏན་ཚིགས་བཤད་པ་གཉིས། དང་པོ་ལ། དངོས་སྨྲ་བས་བཏགས་པའི་བདེན་འཛིན་གྱི་ལོག་རྟོག་གི་ཞེན་ཡུལ་སུན་འབྱིན་པའི་དབུ་མ་པའི་ཐལ་འགྱུར་བཞི་སྟེ། གཞན་ལ་གྲགས་པའི་རྗེས་དཔག་བསྐྱེད་པའི་ཐལ་འགྱུར། རྒྱུ་མཚན་མཚུངས་པའི་མགོ་སྙོམས་ཀྱི། གཞན་ལ་འགལ་བ་བརྗོད་པའི། སྒྲུབ་བྱེད་སྒྲུབ་བྱ་དང་མཚུངས་པར་མ་གྲུབ་པར་བརྗོད་པའི་ཐལ་འགྱུར་རོ། །དང་པོ་ནི། དངོས་སྨྲ་བ་རང་གི་ཁས་བླངས་རྟགས་སུ་བཀོད་ནས་མི་འདོད་པ་ཐལ་བར་འཕེན་པར་བྱེད་པའི་ཐལ་འགྱུར་རོ། །དཔེར་ན། མྱུ་གུ་ཆོས་ཅན། སྐྱེ་བ་རྒྱུ་རྐྱེན་ལ་རག་མ་ལས་པར་ཐལ། རང་བཞིན་གྱིས་གྲུབ་པའི་ཕྱིར། ཞེས་པ་ལྟ་བུ། གཉིས་པ་ནི། མགོ་མཚུངས་ཀྱི་རིགས་པའི་སྒོ་ནས་བདེན་གྲུབ་འགོག་པར་བྱེད་པའི་ཐལ་འགྱུར་རོ། །དཔེར་ན་རྣ་བའི་རྣམ་པར་ཤེས་པ་གཟུགས་ལ་ལྟ་བྱེད་དུ་ཐལ། མིག་གི་རྣམ་པར་ཤེས་པ་གཟུགས་ལ་ལྟ་བྱེད་དུ་རང་བཞིན་གྱིས་གྲུབ་པའི་ཕྱིར། ཞེས་པ་ལྟ་བུའོ། །གསུམ་པ་ནི། ཁས་བླངས་ནང་འགལ་གྱི་སྒོ་ནས་བདེན་གྲུབ་འགོག་པར་བྱེད་པའི་ཐལ་འགྱུར་རོ། །དཔེར་ན་དངོས་སྨྲ་བ་ཆོས་ཅན། སྒྲིབ་པ་གཉེན་པོའི་སྟོབས་ཀྱིས་སྤོང་དུ་མི་རུང་བར་ཐལ། དེ་བདེན་པར་གྲུབ་པའི་ཕྱིར། ཞེས་པ་ལྟ་བུའོ། །བཞི་པ་ནི། དངོས་པོ་རང་བཞིན་གྱིས་གྲུབ་པའི་སྒྲུབ་བྱེད་ལ་སྐྱོན་བརྗོད་པའི་ཐལ་འགྱུར་རོ། །དཔེར་ན་དངོས་སྨྲ་བས། གཟུགས་ཀྱི་ཕུང་པོ་རང་བཞིན་གྱི་ཡོད་དོ། །རྣམ་ཤེས་ཀྱི་ཕུང་པོ་རང་བཞིན་གྱིས་ཡོད་པའི་ཕྱིར། ཅེ་ན། རྣམ་ཤེས་ཀྱི་ཕུང་པོ་རང་བཞིན་གྱིས་ཡོད་པ་དེ་གཟུགས་ཕུང་རང་བཞིན་གྱིས་ཡོད་པའི་སྒྲུབ་བྱེད་དུ་མི་འཐད་པར་ཐལ། གཟུགས་ཕུང་རང་བཞིན་གྱིས་གྲུབ་པ་འགོག་བྱེད་ཀྱི་རིགས་པ་དེས། རྣམ་ཤེས་ཀྱི་ཕུང་པོ་རང་བཞིན་གྱིས་ཡོད་པ་འགོག་ནུས་པའི་ཕྱིར། ཞེས་པ་ལྟ་བུ། རྩ་ཤེར་ལས། སྟོང་པ་ཉིད་ཀྱིས་རྩད་བྱས་ཚེ། །གང་ཞིག་ལན་འདེབས་སྨྲ་བྱེད་པ། །དེ་ཡི་ཐམས་ཅད་ལན་བཏབ་མིན། །བསྒྲུབ་པར་བྱེད་དེ་མཚུངས་པར་འགྱུར། །ཞེས་སོ། །གཉིས་པ་ལ། ངོ་བོ་ལ་སྤྱོད་པ་གཅིག་དུ་བྲལ་གྱི་གཏན་ཚིགས། རྒྱུ་ལ་སྤྱོད་པ་རྡོ་རྗེ་གཟེགས་མའི་གཏན་ཚིགས། འབྲས་བུ་ལ་སྤྱོད་པ་ཡོད་མེད་སྐྱེ་འགོག་གི་གཏན་ཚིགས། ཐམས་ཅད་ལ་སྤྱོད་པ་རྟེན་འབྲེལ་གྱི་གཏན་ཚིགས་དང་བཞི། དང་པོ་ནི། གཟུགས་སོགས་ཀྱི་སྣང་བ་ཆོས་ཅན། བདེན་པར་མེད་དེ། བདེན་པའི་གཅིག་དང་དུ་མ་གང་རུང་དུ་མེད་པའི་ཕྱིར། དཔེར་ན། གཟུགས་བརྙན་བཞིན་ནོ། །དབུ་མ་རྒྱན་ལས། བདག་དང་གཞན་སྨྲའི་དངོས་འདི་དག །ཡང་དག་དུ་ནི་གཅིག་པ་དང་། །དུ་མའི་རང་བཞིན་བྲལ་བའི་ཕྱིར། །རང་བཞིན་མེད་དེ་གཟུགས་བརྙན་བཞིན། །ཞེས་སོ། །གཉིས་པ་ནི། གཟུགས་སོགས་ཀྱིས་སྣང་བ་ཆོས་ཅན། བདེན་པའི་སྐྱེ་བ་མེད་དེ། དོན་དམ་པ་བདག་དང་། གཞན་དང་། གཉིས་ཀ་དང་། རྒྱུ་མེད་ལས་མི་སྐྱེ་བའི་ཕྱིར། རྩ་ཤེར་ལས། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །དངོས་པོ་གང་དག་གང་ན་ཡང་། །སྐྱེ་བ་ནམ་ཡང་ཡོད་མ་ཡིན། །ཞེས་སོ། །གསུམ་པ་ནི། གཟུགས་སོགས་ཀྱི་སྣང་བ་ཆོས་ཅན། བདེན་པའི་སྐྱེ་བ་མེད་དེ། དོན་དམ་པར་ཡོད་པ་དང་། མེད་པ་དང་། གཉིས་ཀ་དང་། གཉིས་ཀ་མ་ཡིན་པ་མི་སྐྱེ་བའི་ཕྱིར། སྟོང་ཉིད་བདུན་ཅུ་པ་ལས། ཡོད་མིན་དེ་ཕྱིར་སྟོང་པ་ཡིན། །ཡོད་ཕྱིར་ཡོད་པ་སྐྱེ་མིན་སྟེ། །མེད་ཕྱིར་མེད་པ་སྐྱེ་མ་ཡིན། །ཆོས་མི་མཐུན་ཕྱིར་ཡོད་མེད་མིན། །སྐྱེ་བ་མེད་པས་གནས་འགག་མེད། །ཅེས་སོ། །བཞི་པ་ལ། མེད་མཐའ་འགོག་པ་དང་། ཡོད་མཐའ་འགོག་པ་གཉིས། དང་པོ་ནི། གཟུགས་སོགས་ཀྱི་སྣང་བ་ཆོས་ཅན། ཐ་སྙད་དུ་མེད་པ་མ་ཡིན་ཏེ། རྟེན་འབྲེལ་ཡིན་པའི་ཕྱིར། གཉིས་པ་ནི། དེ་ཆོས་ཅན། དོན་དམ་ཡོད་པ་མ་ཡིན་ཏེ། རྟེན་འབྲེལ་ཡིན་པའི་ཕྱིར། རབ་རྩལ་རྣམ་གནོན་གྱི་ཞུས་པའི་མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །གང་གིས་སྟོང་ཉིད་ཤེས་ཏེ་བག་ཡོད་ཡིན། །ཞེས་དང་། རྩ་ཤེར་ལས། རྟེན་ཅིང་འབྲེལ་འབྱུང་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་པ་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་སོ། །དེས་ན་རྣམ་གྲོལ་དོན་གཉེར་གྱི་གང་ཟག་རྣམས་ཀྱིས་བདེན་འཛིན་གྱི་ལོག་རྟོག་བསལ་ནས་བདག་མེད་རྟོགས་པའི་ལྟ་བ་ལ་བརྩོན་པ་ཆེར་སྐྱེད་རིགས་ཏེ། མཐར་ཐུག་ཐར་པ་ཐོབ་པ་འདི་ལ་རག་ལས་པའི་ཕྱིར། བཞི་བརྒྱ་པ་ལས། ཡང་དག་མཐོང་ན་གནས་མཆོག་ལ། །ཅུང་ཟད་མཐོང་ན་བཟང་འགྲོ་སྟེ། །དེ་ཕྱིར་ནང་བདག་བསམ་པ་ལ། །མཁས་པས་རྟག་ཏུ་བློ་གྲོས་སྐྱེད། །ཅེས་སོ། །གཉིས་པ་ནི། ཐེག་ཆེན་གྱི་མཐོང་ལམ་ཆོས་ཅན། དབུ་མའི་ལྟ་བ་ཡིན་ཏེ། སྟོང་ཉིད་མངོན་སུམ་དུ་རྟོགས་པའི་མཁྱེན་པ་ཡིན་པའི་ཕྱིར། གསུམ་པ་ལ། མཐོང་ལམ་རྩེ་སྦྱོར་གྱི་ངོ་བོ་དང་། ཁྱད་པར་གྱི་ལམ་གཉིས། དང་པོ་ནི། སྦྱིན་པ་ལ་སོགས་རེ་རེར་ནི། །ཞེས་སྐབས་སུ། གཉིས་ཀྱི་དང་པོ་མཐོང་ལམ་རྩེ་སྦྱོར་ལ་མཚན་གཞི། མཚན་ཉིད། དབྱེ་བ་དང་གསུམ། དང་པོ་ལ། ཁ་ཅིག མཐོང་ལམ་རྩེ་སྦྱོར་ཡིན་ན། མཐོང་ལམ་བར་ཆད་མེད་ལམ་ཡིན་དགོས་ཏེ། དེ་ཡིན་ན་མཐོང་སྤངས་རྟོགས་པའི་ས་བོན་གྱི་དངོས་གཉེན་ཡིན་དགོས་པའི་ཕྱིར་ཏེ། ལུས་རྣམ་བཞག་ཏུ། རྣམ་པར་རྟོག་པ་རྣམ་བཞི་ཡི། །གཉེན་པོ་རྣམ་པ་བཞི་དང་ནི། །ཞེས་གསུངས་པའི་ཕྱིར། ཡང་དེ་ཡིན་དགོས་ཏེ། དེ་ཡིན་ན་མཐོང་ལམ་བཟོད་པ་ཡིན་དགོས་པའི་ཕྱིར་ཏེ། སྐད་ཅིག་གཅིག་པའི་བཟོད་པ་ཡིས། །བསྡུས་པ་དེ་འདིར་མཐོང་བའི་ལམ། །ཞེས་གསུངས་པའི་ཕྱིར། ཟེར། རྩེ་སྦྱོར་ལ། སྦྱོར་ལམ་རྩེ་སྦྱོར་སོགས་བཞི་རུ་གྲངས་མ་ངེས་པར་ཐལ། ཐེག་ཆེན་གྱི་མཐོང་ལམ་རྣམ་གྲོལ་ལམ་དེ་རྩེ་སྦྱོར་གང་ཞིག དེ་བཞི་གང་རུང་མ་ཡིན་པའི་ཕྱིར། རྟགས་ཕྱི་མ་ཁས། དང་པོ་དེར་ཐལ། དེ་མཁྱེན་གསུམ་བསྡུས་བསྒོམ་ཚོགས་ལམ་ཆེན་པོ་ལས་རབ་ཏུ་གྱུར་པའི་སེམས་དཔའི་རྣལ་འབྱོར་ཡིན་པའི་ཕྱིར། མཐོང་སྤངས་རྟོག་པའི་གཉེན་པོ་ཡིན་ན། དེའི་ས་བོན་གྱི་དངོས་གཉེན་ཡིན་དགོས་པར་ཐལ། སྒྲུབ་བྱེད་དང་པོ་དེ་འཐད་པའི་ཕྱིར། འདོད་ན། ཐེག་ཆེན་གྱི་མཐོང་ལམ་རྣམ་གྲོལ་ལམ་ཆོས་ཅན། དེར་ཐལ། དེའི་ཕྱིར་ཏེ། དེའི་རྟེན་གཉེན་པོ་ཡིན་པའི་ཕྱིར། གཉིས་པ་ལ། བྱང་ཆུབ་ཆེན་པོ་ཡིན་ན་ཡེ་ཤེས་ཡིན་དགོས་པར་ཐལ། ཡེ་ཤེས་བྱང་ཆུབ་ཅེས་བརྗོད་དེ། །ཞེས་གསུངས་པའི་ཕྱིར། རང་ལུགས། ཐེག་ཆེན་གྱི་མཐོང་ལམ་དང་མཐོང་ལམ་རྩེ་སྦྱོར་དོན་གཅིག མཚན་ཉིད། ཕ་རོལ་ཏུ་ཕྱིན་པ་རེ་རེ་ཡང་ཕར་ཕྱིན་དྲུག་ལྡན་དུ་ཉམས་སུ་ལེན་པའི་ཐེག་ཆེན་གྱི་བདེན་པ་མངོན་རྟོགས། དབྱེ་ན། བར་ཆད་མེད་ལམ་དང་རྣམ་གྲོལ་ལམ་གྱིས་བསྡུས་པའི་མཐོང་ལམ་རྩེ་སྦྱོར་གཉིས། གཉིས་པ་ནི། ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་ཆོས་ཅན། མཐོང་ལམ་རྩེ་སྦྱོར་ཡིན་ཏེ། སྦྱིན་སོགས་ཕ་རོལ་ཏུ་ཕྱིན་པ་རེ་རེ་ཡང་། ཕར་ཕྱིན་དྲུག་ལྡན་དུ་ཉམས་སུ་ལེན་པའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། གཉིས་པ་ནི། དེ་ནས་སེང་གེ་རྣམ་བསྒྱིངས་པའི་ཞེས་སྐབས་སུ། རྟེན་འབྲེལ་གྱི་རྣམ་བཞག་སྐབས་སུ་བབ་ཀྱང་གཞན་དུ་བཤད་ཟིན། གསུམ་པ་བསྒོམ་ལམ་རྩེ་སྦྱོར་ནི། འགོག་དང་བཅས་པའི་སྙོམས་འཇུག་དགུར། །ཞེས་སྐབས་སུ། གཉིས་ཀྱི་དང་པོ་ལ། བསྒོམ་ལམ་རྩེ་སྦྱོར་བཤད་པ་དང་། ཐོད་རྒལ་བཤད་པ་གཉིས། དང་པོ་ལ་མཚན་གཞི། མཚན་ཉིད། དབྱེ་བ་དང་གསུམ། དང་པོ་སྔར་ལས་དཔག་སྟེ་ཤེས། གཉིས་པ་ནི། མཁྱེན་གསུམ་བསྡུས་བསྒོམས་རབ་ཏུ་གྱུར་པའི་ཐེག་ཆེན་གྱི་རྗེས་ལ་མངོན་རྟོགས། དབྱེ་ན། མཉམ་བཞག་དང་། རྗེས་ཐོབ་ཀྱི་བསྡུས་པའི་བསྒོམ་ལམ་རྩེ་སྦྱོར་གཉིས་ཡོད། གཉིས་པ་གཞན་དུ་བཤད་ཟིན། གཉིས་པ་ནི། ས་གཉིས་པའི་བར་ཆད་མེད་ལམ་ཆོས་ཅན། བསྒོམ་ལམ་རྩེ་སྦྱོར་ཡིན་ཏེ། སྟོང་ཉིད་མངོན་སུམ་དུ་རྟོགས་ཟིན་བསྒོམས་པར་བྱེད་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། བཞི་པ་བར་ཆད་མེད་པའི་རྩེ་སྦྱོར་ནི། སྟོང་གསུམ་སྐྱེ་བོ་ཉན་ཐོས་དང་། །ཞེས་སྐབས་སུ། གཉིས་ཀྱི་དང་པོ་བར་ཆད་མེད་པའི་རྩེ་སྦྱོར་ལ། མཚན་ཉིད། དམིགས་རྣམ། བསལ་བྱ་ལོག་སྒྲུབ་དང་གསུམ། དང་པོ་ལ། ཁ་ཅིག རྣམ་མཁྱེན་གྱི་དངོས་རྒྱུར་གྱུར་པའི་སེམས་དཔའི་རྣལ་འབྱོར་དང་། རང་གི་དངོས་འབྲས་རྣམ་མཁྱེན་སྐྱེད་པ་ལ་ཆོས་གཞན་གྱིས་བར་ཆོད་པ་མེད་པའི་སེམས་དཔའི་རྣལ་འབྱོར་ཟེར། དང་པོ་ལ། རྣམ་མཁྱེན་གྱི་བདག་རྐྱེན་བྱས་པ་ལ་བརྟེན་ནས་བྱུང་བའི་རྒྱུན་མཐའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མ་ཡིན་པར་ཐལ། རྣམ་མཁྱེན་གྱི་འབྲས་བུ་ཡིན་པའི་ཕྱིར། གཉིས་པ་ལ། ས་བཅུ་པའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། རང་འབྲས་རྣམ་མཁྱེན་སྐད་ཅིག་དང་པོའི་དངོས་རྒྱུར་གྱུར་པའི་སེམས་དཔའི་རྣལ་འབྱོར་ཡིན་པའི་ཕྱིར། རང་ལུགས་ནི། རང་གི་དངོས་འབྲས་རྣམ་མཁྱེན་སྐྱེད་པ་ལ་ཆོས་གཞན་གྱིས་བར་ཆོད་པར་མི་ནུས་པའི་སེམས་དཔའི་རྣལ་འབྱོར་མཐར་ཐུག མཚན་གཞི། རྒྱུན་མཐའི་ཡེ་ཤེས་ལྟ་བུའོ། །གཉིས་པ་ལ། བར་ཆད་མེད་པའི་རྩེ་སྦྱོར་གྱི་དམིགས་པ། དེའི་རྣམ་པ། དེའི་བདག་རྐྱེན་དང་གསུམ། དང་པོའི་མཚན་ཉིད། དེས་སྒྲོ་འདོགས་བཅད་པར་བྱ་བའི་གཞིར་གྱུར་པའི་ཆོས། མཚན་གཞི། བདག་མེད་ཀྱི་ཁྱད་པར་དུ་བྱས་པའི་ཆོས་ཐམས་ཅད་དོ། །གཉིས་པའི་མཚན་ཉིད། དེས་ཡུལ་རྟོགས་པའི་འཛིན་སྟངས་ཀྱི་བྱེ་བྲག མཚན་གཞི། བར་ཆད་མེད་པའི་རྩེ་སྦྱོར་གྱིས་སྟོང་ཉིད་རྟོགས་པའི་འཛིན་སྟངས་ལྟ་བུ། གསུམ་པའི་མཚན་ཉིད། དེ་རང་དབང་དུ་གཙོ་བོར་སྐྱེད་བྱེད། མཚན་གཞི། རྒྱུན་མཐའི་སྔ་ལོགས་ཀྱི་བདེན་གཉིས་ཀྱི་དམིགས་རྣམ་མི་བརྗེད་པའི་དྲན་པ་ལྟ་བུའོ། །གལ་ཏེ། རྣམ་མཁྱེན་བར་ཆད་མེད་པའི་རྩེ་སྦྱོར་གྱི་དམིགས་པར་ཐལ། བདག་མེད་ཀྱི་ཁྱད་པར་དུ་བྱས་པའི་ཆོས་ཐམས་ཅད་དེའི་དམིགས་པ་ཡིན་པའི་ཕྱིར། འདོད་ན། བར་ཆད་མེད་པའི་རྩེ་སྦྱོར་ཆོས་ཅན། དེ་ལ་མངོན་སུམ་དུ་དམིགས་པར་ཐལ། དེ་ལ་དམིགས་པ་གང་ཞིག རྣལ་འབྱོར་མངོན་སུམ་ཡིན་པའི་ཕྱིར། ཅེ་ན། ཆོས་ཐམས་ཅད་ཐེག་ཆེན་སྒྲུབ་པའི་དམིགས་པ་མ་ཡིན་པར་ཐལ། དེ་ཐེག་ཆེན་འཕགས་པའི་སྒྲུབ་པའི་དམིགས་པ་མ་ཡིན་པའི་ཕྱིར། མ་གྲུབ་ན། རྣམ་མཁྱེན་དེའི་དམིགས་པར་ཐལ། འདོད་ན། སྔར་བཞིན་བྱ་སྟེ་འཁོར་གསུམ་བྱེད། དེས་ན་རྣམ་མཁྱེན་གྱིས་དམིགས་པའི་ཚུལ་དེ་ལ་གསུམ་སྟེ། རྣམ་མཁྱེན་དོན་སྤྱིའི་ཚུལ་དུ་དམིགས་པ། དངོས་སུ་དམིགས་པ། མངོན་སུམ་དུ་ཇི་ལྟ་བ་བཞིན་དུ་དམིགས་པའོ། །དང་པོ་ནི། ཐེག་ཆེན་ཚོགས་སྦྱོར་བའི་ལམ་གྱིས་རྣམ་མཁྱེན་ལ་དམིགས་པ་ལྟ་བུའོ། །དཔེར་ན། ཟླ་བའི་དཀྱིལ་འཁོར་མཐོང་མ་མྱོང་བ་ལ། ཟླ་བའི་ཁ་དོག་དང་དབྱིབས་སོགས་བཤད་པ་ལ་བརྟེན་ནས་ཟླ་བའི་དོན་སྤྱི་སྣང་བ་ལྟ་བུའོ། །གཉིས་པ་ནི། བྱང་འཕགས་ཀྱི་མཁྱེན་པས་རྣམ་མཁྱེན་ལ་དམིགས་པ་ལྟ་བུའོ། །དཔེར་ན། ཆུ་ནང་དུ་ཤར་བའི་ཟླ་བའི་ཁ་དོག་དང་དབྱིབས་སོགས་མིག་ཤེས་ལ་སྣང་བ་ལྟ་བུ། གསུམ་པ་ནི། སངས་རྒྱས་ཀྱི་ཡེ་ཤེས་ཀྱི་རྣམ་མཁྱེན་དམིགས་པ་ལྟ་བུ། དཔེར་ན། རྒྱལ་ཆེན་རིགས་བཞི་པའི་གང་ཟག་གིས་མིག་ཤེས་ལ་ཉི་མ་དང་ཟླ་བའི་དཀྱིལ་འཁོར་སྣང་བ་ལྟ་བུའོ། །གསུམ་པ་ལ། མཚན་ཉིད། དབྱེ་བ། སེལ་བྱེད་ཀྱི་ལམ་དང་གསུམ། དང་པོ་ནི། བདེན་གཉིས་གང་རུང་རྒྱུ་མཚན་དུ་བྱས་ནས་གཅིག་ཤོས་སུན་འབྱིན་པར་བྱེད་པའི་ལོག་རྟོག་དང་། ལོག་ཤེས་དེས་ཀུན་ནས་བསླངས་བའི་ཐལ་དག་གང་རུང་། དབྱེ་ན། བསལ་བྱ་ལོག་རྟོག་དང་། བསལ་བྱ་ཀླན་ཀ་གཉིས། དང་པོའི་མཚན་ཉིད། བདེན་གཉིས་གང་རུང་རྒྱུ་མཚན་དུ་བྱས་ནས་གཅིག་ཤོས་སུན་འབྱིན་པར་བྱེད་པའི་ལོག་ཤེས། མཚན་གཞི། ཀུན་རྫོབ་ཏུ་ཆོས་ཐམས་ཅད་ཡོད་པ་དང་། དོན་དམ་པར་ཆོས་ཐམས་ཅད་མེད་པ་གཉིས་འགལ་བར་འཛིན་པའི་རྟོག་པ་ལྟ་བུའོ། །གཉིས་པའི་མཚན་ཉིད། བདེན་གཉིས་གང་རུང་རྒྱུ་མཚན་དུ་བྱས་ནས་གཅིག་ཤོས་སུན་འབྱིན་པར་བྱེད་པའི་ཐལ་དག དབྱེ་ན། དམིགས་པ་འཐད་དང་དེ་ཡི་ནི། །ཞེས་སོགས་ཀྱི་སྐབས་ནས་བསལ་བྱ་ཀླན་ཀ་བཅུ་དྲུག བསྡུ་ན། ཀུན་རྫོབ་སྒོ་ཅན་གྱི་བསལ་བྱ་ཀླན་ཀ་དང་། དོན་དམ་སྒོ་ཅན་གྱི་བསལ་བྱ་ཀླན་ཀ་གཉིས། དང་པོའི་མཚན་ཉིད། བསལ་བྱ་ཀླན་ཀ་གང་ཞིག ཀུན་རྫོབ་ཀྱི་ཁས་བླངས་གཙོ་བོར་རྟགས་སུ་བཀོད་པ། དབྱེ་ན། ཀུན་རྫོབ་ཀྱི་ཁས་བླངས་རྟགས་སུ་བཀོད་ནས་དོན་དམ་སུན་འབྱིན་པ་དང་། དེ་དེ་རྟགས་སུ་བཀོད་ནས་ཀུན་རྫོབ་སུན་འབྱིན་པའི་བསལ་བྱ་ཀླན་ཀ་གཉིས། དང་པོ་ནི། འདུས་བྱས་དང་འདུས་མ་བྱས་ཀྱི་ཆོས་རང་བཞིན་གྱིས་ཡོད་པར་ཐལ། རྣམ་མཁྱེན་གྱི་དམིགས་པ་འཐད་པའི་ཕྱིར། ཞེས་པ་ལྟ་བུའོ། །གཉིས་པ་ནི། འདུས་བྱས་རྟག་པར་འཛིན་པའི་བློ་ཕྱིན་ཅི་ལོག་སྟེ་མེད་པར་ཐལ། འདུས་བྱས་མི་རྟག་པ་ཉིད་དུ་རྣམ་པར་བཞག་པའི་ཕྱིར། ཞེས་པ་ལྟ་བུའོ། །གཉིས་པའི་མཚན་ཉིད། དེ་གང་ཞིག དོན་དམ་གྱི་ཁས་བླངས་རྟགས་སུ་བཀོད་ནས་གཅིག་ཤོས་སུན་འབྱིན་པ་བྱེད་པའི་ཐལ་དག མཚན་གཞི། རྣམ་མཁྱེན་གྱི་དམིགས་པ་མི་འཐད་པར་ཐལ། འདུས་བྱས་དང་། འདུས་མ་བྱས་རང་བཞིན་གྱིས་མེད་པའི་ཕྱིར། ཞེས་པ་ལྟ་བུ། གསུམ་པ་ནི། ཀུན་རྫོབ་ཏུ་ཆོས་ཐམས་ཅད་ཡོད་པ་དང་། དོན་དམ་པར་ཆོས་ཐམས་ཅད་མེད་པར་འཛིན་པའི་བདེན་གཉིས་རྣམ་འབྱེད་ཀྱི་ཤེས་རབ་དང་། ཤེས་རབ་དེས་ཀུན་ནས་བསླངས་པའི་རིགས་པ་རྣམ་དག་གིས་སེལ་བར་བྱེད་དེ། བདེན་གཉིས་རྣམ་འབྱེད་ཀྱི་ཤེས་རབ་ཀྱིས་བསལ་བྱ་ལོག་རྟོག་ས་བོན་དང་བཅས་པ་འཇོམས་པར་བཤད་པའི་ཕྱིར་ཏེ། དེས་ཀུན་ནས་བསླངས་པའི་རིགས་པས་བསལ་བྱ་ཀླན་ཀ་ཡུལ་དང་བཅས་པ་སེལ་བར་བཤད་པའི་ཕྱིར། མདོ་ལས། ཀུན་རྫོབ་ཏུ་ནི་ཐམས་ཅད་ཡོད། །དམ་པའི་དོན་དུ་ཡོད་མ་ཡིན། །དེས་ན་དངོས་པོ་གཅིག་ཉིད་ལ། །ཡོད་དང་མེད་པ་ཅི་ལྟར་འགལ། །ཞེས་སོ། །གཉིས་པ་ནི། རྒྱུན་མཐའི་ཡེ་ཤེས་ཆོས་ཅན། བར་ཆད་མེད་པའི་རྩེ་སྦྱོར་ཡིན་ཏེ། རང་འབྲས་རྣམ་མཁྱེན་གྱི་དངོས་རྒྱུར་གྱུར་པའི་སེམས་དཔའི་རྣལ་འབྱོར་མཐར་ཐུག་ཡིན་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས་རྩེ་སྦྱོར་བཤད་པའི་སྐབས་ཏེ་ལྔ་པའོ།། །།གཉིས་པ་བརྟན་པ་རྒྱུ་འབྲས་ལ། བརྟན་པ་ཐོབ་པའི་དོན་དུ་བསྒོམ་པ་མཐར་གྱིས་པའི་སྦྱོར་བ་དང་། བརྟན་པ་ཐོབ་ནས་གཅིག་ཆར་དུ་བསྒོམས་པ་སྐད་ཅིག་མའི་སྦྱོར་བ་གཉིས། དང་པོ་ནི། སྦྱིན་པ་ཤེས་རབ་བར་དག་དང་། །ཞེས་སྐབས་སུ། གཉིས་ཀྱི་དང་པོ། མཐར་གྱིས་པའི་སྦྱོར་བ་ལ། མཚན་གཞི། མཚན་ཉིད། དབྱེ་བ། བསྡུ་བ་དང་བཞི། དང་པོ་ལ། འཕགས་པ་དང་། སློབ་དཔོན་གྱི་ལུགས་གཉིས། དང་པོ་ནི། ཐེག་ཆེན་གྱི་ཚོགས་ལམ་ཡང་མཐར་གྱིས་པའི་སྦྱོར་བ་ཡིན་ཏེ། མཁྱེན་གསུམ་གྱི་རྣམ་པ་རིམ་བཞིན་དུ་བསྒོམ་པར་བྱེད་པའི་སྦྱོར་བ་ཡིན་པའི་ཕྱིར། ཞེས་གསུང་ངོ་། །གཉིས་པ་ནི། ཚོགས་ལམ་དང་། དྲོད་སྐད་ཅིག་དང་པོ་ན་མཐར་གྱིས་སྦྱོར་མེད་དེ། མཐར་གྱིས་སྦྱོར་ཡིན་ན་རང་རྒྱུ་རྩེ་སྦྱོར་ལས་བྱུང་དགོས་པའི་ཕྱིར་ཏེ། འདིར་བསྟན་སྦྱོར་བ་བཞིའི་གོ་རིམ་ནི་རྒྱུ་འབྲས་དོན་གྱི་གོ་རིམ་ཡིན་པའི་ཕྱིར། རྒྱུན་མཐའ་ན་མཐར་གྱིས་སྦྱོར་མེད་དེ། དེར་མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པ་མེད་པའི་ཕྱིར་ཏེ། དེར་མཁྱེན་གསུམ་གྱི་རྣམ་པ་དུས་སྐད་ཅིག་མ་གཅིག་ལ་བསྒོམ་པའི་ཕྱིར་ཏེ། ཐུབ་པའི་སྐད་ཅིག་གཅིག་པ་ཡི། །རྟོགས་པ་འདི་ནི་ཤེས་པར་བྱ། །ཞེས་གསུངས་པའི་ཕྱིར། དེས་ན་ཐེག་ཆེན་གྱི་སྦྱོར་ལམ་དྲོད་སྐད་ཅིག་གཉིས་པ་ནས། རྒྱུན་མཐའི་སྔ་ལོགས་ཀྱི་མཁྱེན་པ་རྣམས་ནི་དེའི་མཚན་གཞིའོ། །དེ་ཡང་མདོ་ལས་མཐར་གྱིས་པའི་བྱ་བ། དེའི་བསླབ་པ། དེའི་སྒྲུབ་པ་གསུམ་བཤད་ཅིང་། དང་པོ་ནི་སྦྱོར་ལམ། གཉིས་པ་མཐོང་ལམ། གསུམ་པ་བསྒོམ་ལམ་གྱིས་བསྡུས་པ་ཡིན་ནོ། །གཉིས་པ་ལ་ཁ་ཅིག མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པའི་སེམས་དཔའི་རྣལ་འབྱོར་གང་ཞིག དྲོད་སྐད་ཅིག་གཉིས་པའི་རྟོག་པ་ཐོབ་པ་དང་། རང་རྒྱུ་རྩེ་སྦྱོར་ལས་བྱུང་ཞིང་མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པར་བྱེད་པའི་སེམས་དཔའི་རྣལ་འབྱོར་དང་། མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པའི་ཐེག་ཆེན་གྱི་སྦྱོར་ལམ་སྐད་ཅིག་གཉིས་པ་ཡན་ཆད་ཀྱི་སེམས་དཔའི་རྣལ་འབྱོར། ཟེར། དང་པོ་ལ། དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་ཚོགས་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན་ཐེག་ཆེན་གྱི་སྦྱོར་ལམ་ཐོབ་པར་ཐལ་ལོ། །གཉིས་པ་ལ། རྣམ་མཁྱེན་གྱིས་བདག་རྐྱེན་བྱས་པ་ལ་བརྟེན་ནས་བྱུང་བའི་ཐེག་ཆེན་གྱི་ཚོགས་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། རང་རྒྱུ་རྣམ་མཁྱེན་ལས་བྱུང་ཞིང་མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པར་བྱེད་པའི་སེམས་དཔའི་རྣལ་འབྱོར་ཡིན་པའི་ཕྱིར། གསུམ་པ་ལ། རྒྱུན་མཐའི་ཡེ་ཤེས་ཡིན་ན། ཐེག་ཆེན་གྱི་སྦྱོར་ལམ་གྱི་རྟོགས་པ་སྔོན་སོང་ཡིན་པས་མ་ཁྱབ་པར་ཐལ། རྒྱུན་མཐའི་ཡེ་ཤེས་དེ་ཁྱོད་ཡན་ཆད་ཀྱི་སེམས་དཔའི་རྣལ་འབྱོར་དུ་ཐལ། ཁྱོད་ཐེག་ཆེན་གྱི་སྦྱོར་ལམ་ཡིན་པའི་ཕྱིར། ཞེས་པའི་ཐལ་འགྱུར་ལ་ཁྱབ་པ་མེད་པའི་ཕྱིར། མ་གྲུབ་ན། རྒྱུན་མཐའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། མ་གྲུབ་ན། མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པའི་ཐེག་ཆེན་གྱི་སྦྱོར་ལམ་དྲོད་སྐད་ཅིག་གཉིས་པ་ཆོས་ཅན་རྒྱུན་མཐའི་ཡེ་ཤེས་དེ། ཁྱོད་ཡན་ཆོད་ཀྱི་སེམས་དཔའི་རྣལ་འབྱོར་དུ་ཐལ། ཐེག་ཆེན་གྱི་སྦྱོར་ལམ་ཡིན་པའི་ཕྱིར། རང་ལུགས་ནི། མཁྱེན་གསུམ་གྱི་རྣམ་པ་རིམ་ཅན་དུ་བསྒོམས་པ་དང་། ཐེག་ཆེན་གྱི་སྦྱོར་ལམ་དྲོད་སྐད་ཅིག་གཉིས་པའི་རྟོགས་པ་ཐོབ་པའི་གཞི་མཐུན་དུ་གྱུར་པའི་སེམས་དཔའི་རྣལ་འབྱོར། གསུམ་པ་ལ། ཕར་ཕྱིན་དྲུག་རྗེས་སུ་དྲན་པའི་མཐར་གྱིས་པའི་སྦྱོར་བ་དྲུག སངས་རྒྱས། ཆོས། དགེ་འདུན། ཚུལ་ཁྲིམས། གཏོང་བ། ལྷ་རྗེས་སུ་དྲན་པའི་མཐར་གྱིས་པའི་སྦྱོར་བ་དྲུག དངོས་མེད་ངོ་བོ་ཉིད་དུ་རྟོགས་པའི་མཐར་གྱིས་སྦྱོར་དང་བཅུ་གསུམ། དང་པོའི་མཚན་ཉིད། མཐར་གྱིས་སྦྱོར་གང་ཞིག སྦྱིན་པའི་ཕར་ཕྱིན་གྱི་ཡོན་ཏན་དོན་དམ་པར་དྲན་པ་མེད་ཅིང་། ཀུན་རྫོབ་ཏུ་རྗེས་སུ་དྲན་ནས་རིམ་ཅན་དུ་སྒོམ་པར་བྱེད་པའི་སེམས་དཔའི་རྣལ་འབྱོར། དེས་ཕྱི་མ་ལྔ་ལ་ཡང་རིགས་བསྒྲེ། མཐར་གྱིས་སྦྱོར་གང་ཞིག སངས་རྒྱས་དཀོན་མཆོག་གི་ཡོན་ཏན་དོན་དམ་པར་རྗེས་སུ་དྲན་པ་མེད་ཅིང་། ཀུན་རྫོབ་ཏུ་རྗེས་སུ་དྲན་ནས་རིམ་ཅན་དུ་སྒོམ་པའི་སེམས་དཔའི་རྣལ་འབྱོར། སངས་རྒྱས་རྗེས་སུ་དྲན་པའི་མཐར་གྱིས་སྦྱོར་གྱི་མཚན་ཉིད། དེས་ཕྱི་མ་ལྔ་ལ་ཡང་རིགས་བསྒྲེ། དེ་གང་ཞིག ཆོས་ཐམས་ཅད་བདེན་པའི་དངོས་པོ་མེད་པར་རྟོགས་ནས་རིམ་ཅན་དུ་སྒོམ་པའི་སེམས་དཔའི་རྣལ་འབྱོར། དངོས་མེད་ངོ་བོ་ཉིད་དུ་རྟོགས་པའི་མཐར་གྱིས་སྦྱོར་གྱི་མཚན་ཉིད། བཞི་པ་ནི། ཆོས་བཅུ་གསུམ་པོ་བསྡུ་ན། སྦྱོར་བ་ཕུན་སུམ་ཚོགས་པ། བསམ་པ་ཕུན་སུམ་ཚོགས་པ། དེ་གཉིས་ཀ་རྣམ་པར་དག་པར་བྱེད་པའི་ཆོས་གསུམ་དུ་འདུས་ཏེ། དང་པོའི་དབང་དུ་བྱས་ནས་ཕར་ཕྱིན་དྲུག་རྗེས་སུ་དྲན་པའི་མཐར་གྱིས་པའི་སྦྱོར་བ། གཉིས་པའི་དབང་དུ་བྱས་ནས་རྗེས་དྲན་དྲུག་རྗེས་སུ་དྲན་པའི་མཐར་གྱིས་པའི་སྦྱོར་བ། གསུམ་པའི་དབང་དུ་བྱས་ནས། དངོས་མེད་ངོ་བོ་ཉིད་རྗེས་སུ་དྲན་པའི་མཐར་གྱིས་པའི་སྦྱོར་བ་བཞག་པའི་ཕྱིར། ཡང་ན། ལམ་གྱི་དངོས་པོ། ལམ་ལ་འཇུག་པའི་རྟེན། ལམ་གྱི་ཡན་ལག ལམ་ཉམས་སུ་ལེན་པའི་དབང་པོ། ལམ་རྣམ་པར་དག་པའི་ཆོས་ལྔར་འདུས་ཏེ། དང་པོའི་དབང་དུ་བྱས་ནས་ཕར་ཕྱིན་དྲུག གཉིས་པའི་དབང་དུ་བྱས་ནས་དཀོན་མཆོག་གསུམ། གསུམ་པའི་དབང་དུ་བྱས་ནས་ཚུལ་ཁྲིམས་དང་གཏོང་བ། བཞི་པའི་དབང་དུ་བྱས་ནས། འཇིག་རྟེན་ལས་འདས་པའི་ལྷ། ལྔ་པའི་དབང་དུ་བྱས་ནས་དངོས་མེད་ངོ་བོ་ཉིད་དུ་རྟོགས་པའི་མཐར་གྱིས་སྦྱོར་བཞག་པའི་ཕྱིར། གཉིས་པ་ནི། མཐར་གྱིས་པའི་སྦྱོར་བ་ཆོས་ཅན། ཁྱོད་ལ་དབྱེ་ན་བཅུ་གསུམ་དུ་ཡོད་དེ། ཁྱོད་ལ་དབྱེ་ན་ཕར་ཕྱིན་དྲུག་རྗེས་སུ་དྲན་པའི་དེ་དྲུག རྗེས་དྲན་དྲུག་རྗེས་སུ་དྲན་པའི་དེ་དྲུག དངོས་མེད་ངོ་བོ་ཉིད་དུ་རྟོགས་པའི་མཐར་གྱིས་སྦྱོར་རྣམས་སུ་ཡོད་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས། མཐར་གྱིས་པའི་སྦྱོར་བ་བཤད་པའི་སྐབས་ཏེ་དྲུག་པའོ།། །།གཉིས་པ་ནི། སྦྱིན་པ་ལ་སོགས་རེ་རེས་ཀྱང་། །ཞེས་སྐབས་སུ། གཉིས་ཀྱི་དང་པོ་སྐད་ཅིག་མའི་སྦྱོར་བ་ལ། མཚན་ཉིད། དབྱེ་བ། བསྡུ་བ། ས་མཚམས་སོ། །དང་པོ་ནི། ཆོས་ཐམས་ཅད་བདེན་མེད་དུ་རྟོགས་པའི་ཤེས་རབ་ཀྱིས་ཟག་མེད་ཀྱི་ཡོན་ཏན་ཁྱད་པར་ཅན་དུས་སྐད་ཅིག་མ་གཅིག་ལ་མངོན་དུ་བྱེད་པར་ནུས་པའི་སེམས་དཔའི་རྣལ་འབྱོར་མཐར་ཐུག འདིའི་སྐད་ཅིག་མ་བྱ་རྫོགས་དང་། དུས་མཐའི་སྐད་ཅིག་མ་གང་ཡིན། ཅེ་ན། མཁན་ཆེན་པ་ན་རེ། བྱ་རྫོགས་ཀྱི་སྐད་ཅིག་མ་ཡིན་ཞིང་། སྐད་ཅིག་མའི་སྦྱོར་བ་ཐོབ་ནས་བསྐལ་པའི་བར་དུ་ཡང་གནས་པ་ཡོད་དེ། དུས་ལ་མངའ་བརྙེས་པས་སྐད་ཅིག་ཀྱང་བསྐལ་པར་བྱིན་གྱིས་རློབ་ནུས་པའི་ཕྱིར། ཅེས་གསུངས། རང་ལུགས་ནི། དུས་མཐའི་སྐད་ཅིག་མ་ཡིན་ཏེ། སྐད་ཅིག་མའི་སྦྱོར་བ་བཞི་པོ་འདི་རྒྱུན་མཐའི་ཡེ་ཤེས་གཅིག་ཉིད་ལ་ལྡོག་པའི་སྒོ་ནས་ཕྱེ་བ་ཙམ་ཡིན་པའི་ཕྱིར། དབྱེ་ན། རྣམ་པར་སྨིན་པ་མ་ཡིན་པའི། རྣམ་པར་སྨིན་པའི། མཚན་ཉིད་མེད་པའི། གཉིས་སུ་མེད་པའི་སྐད་ཅིག་མའི་སྦྱོར་བ་དང་བཞི། དང་པོ་ལ། མཚན་ཉིད་དང་། ཟག་མེད་ཀྱི་ཡོན་ཏན་བསྡུས་ཚུལ་ལོ། །དང་པོ་ལ། ཁ་ཅིག རྣམ་པར་སྨིན་པ་མ་ཡིན་པའི་ཟག་མེད་ཀྱི་ཆོས་གཅིག་མངོན་དུ་བྱས་པ་ན། དེ་དང་རིགས་མཐུན་པའི་ཟག་མེད་ཀྱི་ཆོས་ཐམས་ཅད་མངོན་དུ་བྱེད་ནུས་པའི་སེམས་དཔའི་རྣལ་འབྱོར་མཐར་ཐུག ཟེར། རྒྱུན་མཐའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། རྣམ་པར་སྨིན་པ་མ་ཡིན་པའི་ཟག་མེད་ཀྱི་ཡོན་ཏན་མངོན་དུ་བྱེད་པར་ཐལ། འདོད་ན། ས་བདུན་པ་མན་ཆད་ཀྱི་ཟག་མེད་ཀྱི་ཡོན་ཏན་མངོན་དུ་བྱེད་པར་ཐལ་ལོ། །རང་ལུགས་ནི། རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་གཅིག་མངོན་དུ་བྱས་པ་ན། དེ་དང་རིགས་མཐུན་པའི་ཟག་མེད་ཀྱི་ཡོན་ཏན་རྣམས་མངོན་དུ་བྱེད་ནུས་ཀྱི་སེམས་དཔའི་རྣལ་འབྱོར་མཐར་ཐུག གཉིས་པ་ལ། སྡུད་བྱེད། བསྡུ་བྱ། བསྡུས་ཚུལ་ལོ། །དང་པོ་ནི། རྒྱུན་མཐའི་གནས་སྐབས་ཀྱི་རྣམ་པར་སྨིན་པ་མ་ཡིན་པའི་ཟག་མེད་ཀྱི་ཡོན་ཏན་གྱི་རྟོགས་རིགས་སོ། །གཉིས་པ་ནི། སྦྱིན་པ་ལ་སོགས་པ་ནས་དཔེ་བྱད་བཟང་པོ་བརྒྱད་ཅུའི་བར་གྱི་ཟག་མེད་ཀྱི་ཡོན་ཏན་རྣམས་སོ། །གསུམ་པ་ནི། རྒྱུན་མཐར་རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་གཅིག་མངོན་དུ་བྱས་པ་ན། དེ་དང་རིགས་མཐུན་པའི་ཟག་མེད་ཀྱི་ཡོན་ཏན་རྣམས་མངོན་དུ་བྱེད་པའོ། །དེས་ནི། བཟོ་བོ་མཁས་པས་སྔོན་འགྲོ་ལེགས་པར་བྱས་པའི་མཐུ་ལས། ཟོ་ཆུན་གྱི་རྒྱུད་ཐམས་ཅད་གཅིག་ཆར་དུས་གཅིག་ཏུ་འགུལ་བར་ལྟ་བུའོ། །གཉིས་པའི་མཚན་ཉིད། རྣམ་པར་སྨིན་པའི་ཟག་མེད་ཀྱི་ཆོས་གཅིག་མངོན་དུ་བྱས་པ་ན། དེ་དང་རིགས་མཐུན་པའི་ཟག་མེད་ཀྱི་ཆོས་ཀུན་མངོན་དུ་བྱེད་ནུས་ཀྱི་སེམས་དཔའི་རྣལ་འབྱོར་མཐར་ཐུག རྣམ་པར་སྨིན་མ་སྨིན་གྱི་ཟག་མེད་ཀྱི་ཡོན་ཏན་གང་ཞེ་ན། ཁ་ཅིག མི་སློབ་པའི་ཡོན་ཏན་ནི་རྣམ་པར་སྨིན་པའི་ཡོན་ཏན། སློབ་པའི་ཟག་མེད་ཀྱི་ཡོན་ཏན་ནི་མ་སྨིན་པའི་ཡིན་ཟེར། བླ་མ་ན་རེ། འབད་རྩོལ་གྱི་མཚན་མ་ཞི་བའི་ཡོན་ཏན་དང་། ལས་ཉོན་གྱི་རྣམ་སྨིན་གྱི་ཡོན་ཏན་ལ་རིམ་བཞིན་བཞེད། རང་ལུགས་ནི། ས་བརྒྱད་པ་ཡན་ཆད་ཀྱི་ཡོན་ཏན་ནི་རྣམ་པར་སྨིན་པའི་ཡོན་ཏན་ཏེ། མངལ་སྦུབས་ཀྱི་དྲི་མ་དང་འདྲ་བའི་འབད་རྩོལ་གྱི་མཚན་མ་ཉེ་བར་ཞི་བའི་ཡོན་ཏན་ཡིན་པའི་ཕྱིར། རྒྱུད་བླར། མངལ་སྦུབས་བྲལ་འདྲ་མི་རྟོག་པའི། །ཡེ་ཤེས་རྣམ་པར་སྨིན་པ་ཡིན། །ཞེས་དང་། རྒྱན་ལས། དག་པའི་སེམས་བསྐྱེད་ལ་རྣམ་པར་སྨིན་པའི་སེམས་བསྐྱེད་དུ་བཤད་པའི་ཕྱིར་ཏེ། རྣམ་པར་སྨིན་པའང་གཞན་དུ་འདོད། །ཅེས་སོ། །ས་བདུན་པ་མན་ཆད་ཀྱི་ཟག་མེད་ཀྱི་ཡོན་ཏན་ནི། རྣམ་པར་སྨིན་པ་མ་ཡིན་པའི་ཟག་མེད་ཀྱི་ཡོན་ཏན་ཏེ། འབད་རྩོལ་གྱི་མཚན་མ་དང་བཅས་པའི་ཟག་མེད་ཀྱི་ཡོན་ཏན་ཡིན་པའི་ཕྱིར། གསུམ་པའི་མཚན་ཉིད། ཆོས་གཅིག་བདེན་པའི་མཚན་ཉིད་མེད་པར་རྟོགས་པ་ན་དེ་དང་རིགས་མཐུན་པའི་ཆོས་ཀུན་བདེན་པའི་མཚན་ཉིད་མེད་པར་རྟོགས་ནུས་ཀྱི་སེམས་དཔའི་རྣལ་འབྱོར་མཐར་ཐུག་བཞི་པའི་མཚན་ཉིད། ཆོས་གཅིག་གཟུང་འཛིན་བདེན་པ་བ་མེད་པར་རྟོགས་པ་ན་དེ་དང་རིགས་མཐུན་པའི་ཆོས་ཀུན་གཟུང་འཛིན་བདེན་པ་བ་གཉིས་སུ་མེད་པར་རྟོགས་ནུས་ཀྱི་སེམས་དཔའི་རྣལ་འབྱོར་མཐར་ཐུག གསུམ་པ་ནི། བཞི་པོ་བསྡུ་ན། ཡོན་ཏན་མངོན་དུ་བྱེད་པའི་རྣལ་འབྱོར་དང་། ཤེས་རབ་ཀྱི་ཤེས་བྱ་ཤེས་པའི་རྣལ་འབྱོར་གཉིས་སུ་འདུས་ཏེ། དང་པོའི་དབང་དུ་བྱས་ནས་དང་པོ་གཉིས། གཉིས་པའི་དབང་དུ་བྱས་ནས་ཕྱི་མ་གཉིས་བཞག་པའི་ཕྱིར། དང་པོ་ཡིན་ཏེ། མངོན་དུ་བྱ་རྒྱུའི་ཡོན་ཏན་དེ་ལ། རྣམ་པར་སྨིན་པ་མ་ཡིན་པ་དང་། རྣམ་པར་སྨིན་པའི་ཟག་མེད་ཀྱི་ཡོན་ཏན་གཉིས་ཡོད་ཅིང་། དང་པོ་མངོན་དུ་བྱེད་པའི་ནུས་པ་དང་ལྡན་པའི་ཆ་ནས་དང་པོ། གཉིས་པ་མངོན་དུ་བྱེད་པའི་ནུས་པ་དང་ལྡན་པའི་ཆ་ནས་གཉིས་པ་བཞག་པའི་ཕྱིར། གཉིས་པ་ཡིན་ཏེ། ཤེས་རབ་ཀྱི་ཤེས་བྱ་ཤེས་པའི་ཚུལ་ལ། བདེན་པའི་མཚན་ཉིད་མེད་པར་ཤེས་པ་དང་། གཟུང་འཛིན་བདེན་པ་བ་གཉིས་སུ་མེད་པར་ཤེས་པའི་ཚུལ་གཉིས་ཡོད་ཅིང་། དང་པོའི་དབང་དུ་བྱས་ནས་གསུམ་པ། གཉིས་པའི་དབང་དུ་བྱས་ནས་བཞི་པ་བཞག་པའི་ཕྱིར། དེ་ཡང་དང་པོ་ནི། སྦྱིན་པ་ལ་སོགས་རེ་རེས་ཀྱང་། །ཞེས་པས་བསྟན། དེའི་དཔེ་ནི། ཇི་ལྟར་སྐྱེས་བུ་ཟོ་ཆུན་རྒྱུ། །ཞེས་སོ། །གཉིས་པ་ནི། གང་ཚེ་ཆོས་དཀར་ཐམས་ཅད་ཀྱི། །ཞེས་སོ། །གསུམ་པ་ནི། སྦྱིན་པ་ལ་སོགས་སྦྱོར་བ་ཡིས། །ཞེས་སོ། །བཞི་པ་ནི། རྨི་ལམ་དང་ནི་དེ་མཐོང་ཉིད། །ཅེས་སོགས་ཀྱིས་བསྟན། བཞི་པ་ལ། ལོ་ཆེན་ན་རེ། སྦྱོར་བ་བཞི་རིམ་པ་བཞིན། ས་བདུན་པ་ནས་བཅུ་པའི་བར་དུ་ཡོད། ཟེར། ས་བདུན་པའི་སྐད་ཅིག་མའི་སྦྱོར་བ་ཆོས་ཅན། རང་འབྲས་འབྲས་བུ་ཆོས་སྐུའི་དངོས་རྒྱུར་ཐལ། སྐད་ཅིག་མའི་སྦྱོར་བ་ཡིན་པའི་ཕྱིར། ཁྱབ་སྟེ། སྐད་ཅིག་མ་གཅིག་པའི་མངོན་པར་རྫོགས་པར་བྱང་ཆུབ་པ་རྣམ་པར་བསྒོམས་པའི་སྐད་ཅིག་མ་གཉིས་པ་ལ་ཆོས་ཀྱི་སྐུ་མངོན་པར་རྫོགས་པར་བྱང་ཆུབ་པར་ཡིན་ཏེ། ཞེས་གསུངས་པའི་ཕྱིར། ཡང་དེ་ཆོས་ཅན། མཁྱེན་གསུམ་བསྒོམ་པར་བྱེད་པའི་སྦྱོར་བ་མཐར་ཐུག་ཏུ་ཐལ། སྐད་ཅིག་མའི་སྦྱོར་བ་ཡིན་པའི་ཕྱིར། ཁྱབ་སྟེ། དེ་མཐའ་དེ་ཡི་རྣམ་སྨིན་ནི། །ཞེས་པའི་འགྲེལ་པར། དེ་ནས་ཁྱད་པར་དུ་འགྲོར་མེད་པས་ཡང་དག་པར་སྐད་ཅིག་མ་གཅིག་པའི་མངོན་པར་རྫོགས་པར་བྱང་ཆུབ་པ་ནི། ཐམས་ཅད་མཁྱེན་པ་ཉིད་གསུམ་གྱི་མཐར་ཐུག་པའི་གནས་སྐབས་ཡིན་ནོ། །ཞེས་སོ། །རང་ལུགས་ནི། བཞི་ཀ་རྒྱུན་མཐའ་ཁོ་ན་ན་ཡོད་དོ། །གཉིས་པ་ནི། རྒྱུན་མཐའི་ཡེ་ཤེས་ཆོས་ཅན། རྣམ་པར་སྨིན་པ་མ་ཡིན་པའི་སྐད་ཅིག་མའི་སྦྱོར་བ་ཡིན་ཏེ་རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་རྣམས་དུས་སྐད་ཅིག་མ་གཅིག་ལ་མངོན་དུ་བྱེད་ནུས་ཀྱི་སེམས་དཔའི་རྣལ་འབྱོར་མཐར་ཐུག་ཡིན་པའི་ཕྱིར། ལེགས་པར་བཤད་པ་ལུང་རིགས་ཀྱི་རྒྱ་མཚོ་ལས། སྐད་ཅིག་མའི་སྦྱོར་བ་བཤད་པའི་སྐབས་ཏེ་བདུན་པའོ།། །།གསུམ་པ་འབྲས་བུ་ཆོས་སྐུ་ལ། འབྲེལ་བཀོད་པའི་སྒོ་ནས་འཚམས་སྦྱར་བ་དང་། མཚོན་བྱེད་ཀྱི་ཆོས་རྒྱས་པར་བཤད་པ་གཉིས། དང་པོ་ནི། སྐད་ཅིག་མ་གཅིག་པའི་མངོན་པར་རྫོགས་པར་བྱང་ཆུབ་པ། ཞེས་སྐབས་སུ། གཉིས་ཀྱི་དང་པོ་འབྲས་བུ་ཆོས་སྐུ་ལ། མཚན་ཉིད་དང་། དབྱེ་བ་གཉིས། དང་པོ་ལ། ཁ་ཅིག སྦྱོར་བཞི་བསྒོམས་པའི་འབྲས་བུ་མཐར་ཐུག ཞེས་དང་། དེ་གང་ཞིག ཟག་མེད་ཆོས་ཀྱི་ཡན་ལག་དུ་མ་དང་ལྡན་པ། ཟེར། དང་པོ་ལ། ལོངས་སྐུའི་དབུ་སྐྲ་བུང་བ་ལྟར་གནག་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར་ཏེ། སངས་རྒྱས་ལ་ལྡན་པའི་ཐུན་མོང་མ་ཡིན་པའི་ཡོན་ཏན་ཡིན་པའི་ཕྱིར། འདོད་ན། སངས་རྒྱས་སུ་ཐལ་ལོ། །གཉིས་པ་ལ་ཡང་དེ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། རྟགས་ཕྱི་མ་དེར་ཐལ། ཟག་མེད་ཀྱི་ཆ་ཤས་དུ་མ་དང་ལྡན་པའི་ཡོན་ཏན་ཡིན་པའི་ཕྱིར་ཏེ། ཟག་མེད་གང་ཞིག ཆ་ཤས་ཙམ་གྱི་དངོས་པོ་ཡིན་པའི་ཕྱིར། རང་ལུགས། སྦྱོར་བཞི་བསྒོམ་སྟོབས་ཀྱིས་ཐོབ་པའི་བླ་ན་མེད་པའི་བྱང་ཆུབ། དབྱེ་ན། སྐུ་བཞི། གཉིས་པ་ནི། རྗེ་བཙུན་བྱམས་པ་མགོན་པོ་ཆོས་ཅན། སྐད་ཅིག་མའི་སྦྱོར་བའི་འོག་ཏུ་འབྲས་བུ་ཆོས་སྐུ་བཤད་པ་ལ་རྒྱུ་མཚན་ཡོད་དེ། སྐད་ཅིག་མའི་སྦྱོར་བའི་མཇུག་ཐོག་དེ་མ་ཐག་འབྲས་བུ་ཆོས་སྐུ་འབྱུང་བའི་རྒྱུ་མཚན་གྱིས་དེ་ལྟར་དུ་བཤད་པའི་ཕྱིར། གཉིས་པ་ལ། བསྡུ་བ་སྤྱིར་བསྟན་པ་དང་། དཀའ་གནས་བྱེ་བྲག་ཏུ་བཤད་པ་གཉིས། དང་པོ་ནི། ཆོས་སྐུ་མཚོན་བྱེད་ཀྱི་ཆོས་རྣམ་པ་བཞི་གསུངས་པ་དེ་ཡང་བསྡུ་ན། རང་དོན་ཆོས་སྐུ་དང་། གཞན་དོན་གཟུགས་སྐུ་གཉིས་སུ་འདུས། དང་པོ་ལ། སྤངས་བ་དང་རྟོགས་པ་གཉིས་ལས། དང་པོའི་དབང་དུ་བྱས་ནས་ངོ་བོ་ཉིད་སྐུ། གཉིས་པའི་དབང་དུ་བྱས་ནས་རྟོགས་ཡེ་ཆོས་སྐུ་བཞག དང་པོ། ཐུབ་པའི་ངོ་བོ་ཉིད་སྐུ་ནི། །ཞེས་སོགས་ཀྱི་བསྟན། གཉིས་པ་ལ། ཆོས་སྐུའི་རང་བཞིན། ཡོན་ཏན་གྱི་ཁྱད་པར། རྩོད་པ་སྤང་པ་དང་གསུམ། དང་པོ་ནི། བྱང་ཆུབ་ཕྱོགས་མཐུན་ཚད་མེད་དང་། །ཞེས་སོགས་སོ། །གཉིས་པ་ལ། ཉོན་མོངས་པ་མེད་པ་དང་། སྨོན་ནས་མཁྱེན་པའི་ཡོན་ཏན་གཉིས། དང་པོ་ནི། ཉན་ཐོས་ཉོན་མོངས་ཞེས་སོགས་སོ། །གཉིས་པ་ནི། སངས་རྒྱས་སྨོན་ནས་ཞེས་སོགས་སོ། །གསུམ་པ་ལ། ཆོས་སྐུ་ཁྱབ་པ་ལ་རྩོད་པ་སྤང་བ་དང་། ཁྱབ་རྟག་གཉིས་ག་ལ་རྩོད་པ་སྤང་བ་གཉིས། དང་པོ་ལ། རྩོད་ལན་གཉིས་ལས། དང་པོ་ནི། རྟོགས་ཡེ་ཆོས་སྐུ་དེས་སེམས་ཅན་ཐམས་ཅད་ལ་སངས་རྒྱས་ཀྱི་སྐུ་སྣང་བའི་བདག་རྐྱེན་བྱེད་པར་ཐལ། དེ་སེམས་ཅན་གྱི་དོན་མཛད་པའི་བརྩེ་བ་སྙིང་རྗེ་ཆེན་པོ་དང་དུས་རྟག་ཏུ་ལྡན་པའི་ཕྱིར། ཞེ་ན། ལན་ལ་སྐལ་ལྡན་ལ་སྣང་བའི་རྒྱུ་མཚན་དང་། སྐལ་མེད་ལ་མི་སྣང་བའི་དཔེ་གཉིས། དང་པོ་ནི། རྒྱུ་ནི་ཡོངས་སུ་ཞེས་སོགས་སོ། །གཉིས་པ་ནི། ལྷ་ཡི་རྒྱལ་པོས་ཞེས་སོགས་སོ། །གཉིས་པ་ལ། རྩོད་ལན་གཉིས། དང་པོ་ནི། ཆོས་སྐུ་ཆོས་ཅན། ཁྱབ་པ་ཞེས་བརྗོད་མི་རིགས་པར་ཐལ། ཤཱཀྱ་སེང་གེ་ལ་སོགས་པ་རྣལ་འབྱོར་པ་སོ་སོར་ངེས་པའི་རྒྱུད་ལ་ཡོད་པའི་ཕྱིར། རྟག་པ་ཞེས་བརྗོད་མི་རིགས་པར་ཐལ། སྐད་ཅིག་གིས་འཇིག་པའི་ཕྱིར། ཞེ་ན། ལན་ནི་དེ་ལྟར་མཛད་པ་ཞེས་སོགས་སོ། །གཉིས་པ་གཟུགས་སྐུ་ལ། གདུལ་བྱ་དག་པ་འབའ་ཞིག་ལ་སྣང་བའི་ཆ་དང་དག་མ་དག་སྣ་ཚོགས་ལ་སྣང་བའི་སྐུ་གཉིས་སུ་ཡོད་ཅིང་། དང་པོའི་དབང་དུ་བྱས་ནས་ལོངས་སྐུ་དང་། གཉིས་པའི་དབང་དུ་བྱས་ནས་སྤྲུལ་སྐུ་བཞག དང་པོ་ལ་ངོ་བོ་མདོར་བསྟན་པ་དང་། ཡོན་ཏན་རྒྱས་པར་བཤད་པ་གཉིས། དང་པོ་ནི། མཚན་ནི་སུམ་ཅུ་ཞེས་སོགས་སོ། །གཉིས་པ་ལ། མཚན་དང་དཔེ་བྱད་ཀྱི་ཡོན་ཏན་གཉིས། དང་པོ་ལ། ངོ་བོ་དང་། རྒྱུ་གཉིས། དང་པོ་ནི། ཕྱག་ཞབས་འཁོར་ལོའི་ཞེས་སོགས་སོ། །གཉིས་པ་ལ། བསྟན་བཤད་གཉིས། དང་པོ་ནི། འདི་ལ་མཚན་ནི་ཞེས་སོགས་སོ། །གཉིས་པ་ནི། བླ་མ་སྐྱེལ་ལ་ཞེས་སོགས་སོ། །གཉིས་པ་ནི། ཐུབ་པའི་སེན་མོ་ཞེས་སོགས་སོ། །གཉིས་པ། སྤྲུལ་སྐུ་ནི། གང་གི་སྲིད་པ་ཞེས་སོགས་སོ། །སྐུ་དེ་དག་གི་མཛད་པ་འཕྲིན་ལས་ཐུན་མོང་དུ་འཆད་པ་ནི། དེ་བཞིན་འཁོར་བ་ཞེས་སོགས་ཀྱི་བསྟན། སྐུ་གསུམ་དུ་གྲངས་ངེས་པ་འཕགས་པ་གྲོལ་སྡེ་ལ་སོགས་པ་ལྟར་ན། འབྲས་བུ་ཆོས་སྐུ་ལ། རང་དོན་ཆོས་སྐུ། ལོངས་སྐུ། སྤྲུལ་སྐུ་གསུམ་ཡོད་ཅིང་། ངོ་བོ་མདོར་བསྟན་པའི་ཚུལ་གྱིས་འཆད་པ་ནི། ཐུབ་པའི་ངོ་བོ་ཞེས་སོགས་སོ། །དེའི་ཡོན་ཏན་རྒྱས་པར་བཤད་པ་ནི། བྱང་ཆུབ་ཕྱོགས་ཞེས་སོགས་སོ། །གཉིས་པ་ངོ་བོ་མདོར་བསྟན་འཆད་པ་ནི། མཚན་ནི་སུམ་ཅུ་ཞེས་སོགས་སོ། །དེའི་ཡོན་ཏན་རྒྱས་པར་བཤད་པ་ནི། ཕྱག་ཞབས་འཁོར་ལོའི་ཞེས་སོགས་སོ། །གསུམ་པའི་ངོ་བོ་མདོར་བསྟན་འཆད་པ་ནི། གང་གི་སྲིད་པ་ཞེས་སོགས་སོ། །དེའི་ཡོན་ཏན་རྒྱས་པར་བཤད་པ་ནི། དེ་བཞིན་འཁོར་བ་ཞེས་སོགས་ཀྱིས་བསྟན་པར་བཞེད་དེ། དེ་དག་གིས་གདུལ་བྱ་དབང་རྟུལ་རྗེས་སུ་བཟུང་བའི་ཕྱིར་དུ་མངོན་པར་རྟོགས་པ་བརྒྱད་ཀྱི་ལམ་རིམ་རྒྱས་པར་བཤད་པ་ཡིན་ལ། དབང་འབྲིང་རྗེས་སུ་བཟུང་བའི་ཕྱིར་དུ་མངོན་པར་རྟོགས་པ་དྲུག་གི་ལམ་རིམ་ནི། མཚན་ཉིད་དེའི་སྦྱོར་བ་དང་། །ཞེས་སོགས་སོ། །མངོན་པར་རྟོགས་པ་གསུམ་གྱི་ལམ་རིམ་ནི། ཡུལ་གྱི་རྣམ་པ་ཞེས་སོགས་ཀྱིས་བསྟན། བཤད་པ་མཐར་ཕྱིན་པའི་བྱ་བ་ནི། ལ་ལ་ལས་དོན་ཞེས་སོགས་ཀྱིས་བསྟན། གཉིས་པ་ལ། འཕགས་པ་ཀླུ་སྒྲུབ་ཀྱིས། མཆོད་རྟེན་བརྒྱད་ཀྱི་བསྟོད་པར། དང་པོར་བྱང་ཆུབ་མཆོག་ཏུ་ཐུགས་བསྐྱེད་དེ། །བསྐལ་པ་གྲངས་མེད་གསུམ་དུ་ཚོགས་བསགས་ཤིང་། །བར་དུ་གཅོད་པའི་བདུད་བཞི་འཇོམས་མཛད་པའི། །བཅོམ་ལྡན་སེང་གེ་དེ་ལ་ཕྱག་འཚལ་ལོ། །ཞེས་པ་ལྟར། དང་པོར་བྱང་ཆུབ་ཏུ་སེམས་བསྐྱེད་པའི་ཚུལ། བར་དུ་ཚོགས་གཉིས་བསགས་པའི་ཚུལ། མཐར་སངས་རྒྱས་པའི་ཚུལ། འབྲས་བུ་སངས་རྒྱས་ཀྱི་རྣམ་པར་བཞག་པ། མཛད་པ་འཕྲིན་ལས་ཀྱི་རྣམ་པར་བཞག་པའོ། །དང་པོ་ལ། ཐེག་དམན་གྱི་ལུགས་དང་། ཐེག་ཆེན་གྱི་ལུགས་གཉིས། དང་པོ་ནི། སྟོན་པ་འདི་སྔོན་རྒྱལ་པོ་གསལ་གྲགས་ཞེས་བྱ་བར་གྱུར་པའི་ཚེ། འཇིགས་པས་ཉེན་པའི་མི་འགའ་ཞིག་ལ་མི་འཇིགས་པ་སྐྱབས་ཀྱི་སྦྱིན་པ་བྱིན་ཏེ། སྦྱིན་པ་འདི་ཡི་ཤཱཀྱའི་རིགས་སྐྱེས་ནས། །ཡོན་ཏན་རིགས་རུས་མཉམ་པའི་སངས་རྒྱས་འགྱུར། །ཚངས་པའི་བར་གྱི་ཉམས་ཐག་འཆིང་བ་རྣམས། །ཞི་བ་རྒྱ་ཆེན་འཇིགས་མེད་ཐོབ་པར་ཤོག །ཅེས་སྨོན་ལམ་བཏབ་ཏེ་སེམས་བསྐྱེད། གཉིས་པ་ལ། སྙིང་རྗེ་པད་དཀར་ལས། སྟོན་པ་འདི་སྔོན་རྒྱལ་པོ་རྩིབས་ཀྱི་མུ་ཁྱུད་ཀྱི་འདུན་ན་འདོན་བྲམ་ཟེ་རྒྱ་མཚོ་རྔུལ་དུ་གྱུར་པའི་ཚེ། དེ་བཞིན་གཤེགས་པ་རིན་ཆེན་སྙིང་པོའི་དྲུང་དུ་སྨོན་ལམ་རྣམ་པ་ལྔ་བཏབ་སྟེ་སེམས་བསྐྱེད་པའང་བཤད། བསྐལ་བཟང་དུ། ང་ནི་སྔོན་ཚེ་དམན་པར་གྱུར་པའི་ཚེ། །དེ་བཞིན་གཤེགས་པ་ཤཱཀྱ་ཐུབ་དེ་ལ། །འཇམ་གང་ཞིག་ནི་དབུལ་བ་བྱས་ནས་ཀྱང་། །དང་པོར་བྱང་ཆུབ་མཆོག་ཏུ་སེམས་བསྐྱེད་དོ། །ཞེས་བཤད། དྲིན་ལན་བསབ་པ་ལྟར་ན། སྟོན་པ་འདི་ལྕགས་སྲེག་གི་ས་གཞི་ལ་དམྱལ་བའི་ཤིང་རྟ་འདྲེན་པའི་གྱད་དུ་འཁྲུངས་པའི་ཚེ། གྲོགས་ལ་སྙིང་རྗེ་སྐྱེས་ནས་བྱང་ཆུབ་མཆོག་ཏུ་སེམས་བསྐྱེད་པར་བཤད། མདོ་ཁ་ཅིག་ཏུ། རྫ་མཁན་གྱི་ཁྱེའུ་སྣང་བྱེད་དུ་གྱུར་པའི་ཚེ། དེ་བཞིན་གཤེགས་པ་ཤཱཀྱ་ཐུབ་པ་ཆེན་པོ་ལ། རྫའི་བུམ་པ་ཅིག མགྲོན་བུ་ལྔ། མཆིལ་ལྷྭམ་ཟུང་ཅིག གདུགས་གཅིག་རྣམས་ཕུལ་ནས། དེ་བཞིན་གཤེགས་པ་ཁྱེད་སྐུ་ཅི་འདྲ་དང་། །འཁོར་དང་སྐུ་ཚེའི་ཚད་དང་ཞིང་ཁམས་དང་། །ཞེས་སོགས་སྨོན་ལམ་བཏབ་སྟེ་སེམས་བསྐྱེད་པར་བཤད། གཉིས་པ་ལ། གང་བསག་པར་བྱ་བའི་ཚོགས་ཀྱི་ངོ་བོ། ཅི་ཙམ་དུ་བསགས་པའི་དུས། ཇི་ལྟར་བསགས་པའི་ཚུལ་ལོ། །དང་པོ་ལ། བསོད་ནམས་དང་ཡེ་ཤེས་ཀྱི་ཚོགས་གཉིས། དང་པོ་ནི། གཟུགས་སྐུའི་རྒྱུར་གྱུར་པའི་སྦྱིན་སོགས་ཀྱི་དགེ་རྩ་ཡིན་ཅིང་། གཉིས་པ་ནི། ཆོས་སྐུའི་རྒྱུར་གྱུར་པའི་སྟོང་ཉིད་རྟོགས་པའི་ཡེ་ཤེས་ཡིན་ཏེ། རིན་ཆེན་ཕྲེང་བར། སངས་རྒྱས་རྣམས་ཀྱི་གཟུགས་སྐུ་འདིར། །བསོད་ནམས་ཚོགས་ལས་བྱུང་བ་སྟེ། །ཆོས་ཀྱི་སྐུ་ནི་མདོར་བསྡུ་ན། །རྒྱལ་པོ་ཡེ་ཤེས་ཚོགས་ལས་བྱུང་། །ཞེས་གསུངས་པའི་ཕྱིར་རོ། །དེ་ཡང་སྦྱིན་སོགས་དང་པོ་གསུམ་བསོད་ནམས་ཀྱི་ཚོགས། བསམ་གཏན་དང་ཤེས་རབ་ནི་ཡེ་ཤེས་ཀྱི་ཚོགས། བརྩོན་འགྲུས་དེ་གཉིས་ཀ་མཐར་ཕྱིན་པའི་གྲོགས་ཡིན་ཏེ། འཇུག་པར། སྦྱིན་སོགས་ཆོས་གསུམ་འདི་དག་ཕལ་མོ་ཆེར། །བདེ་བར་གཤེགས་པས་ཁྱིམ་པ་རྣམས་ལ་བསྔགས། །བསོད་ནམས་ཞེས་བྱའི་ཚོགས་ཀྱང་དེ་དག་ཉིད། །སངས་རྒྱས་གཟུགས་ཀྱི་བདག་ཉིད་སྐུའི་རྒྱུ། །ཞེས་པའི་ཤུགས་ལ། བསམ་གཏན་ཆོས་གཉིས་འདི་དག་ཕལ་མོ་ཆེ། །བདེ་བར་གཤེགས་པས་རབ་བྱུང་རྣམས་ལ་བསྔགས། །ཡེ་ཤེས་ཞེས་བྱའི་ཚོགས་ཀྱང་དེ་དག་ཉིད། །སངས་རྒྱས་ཆོས་ཀྱི་བདག་ཉིད་སྐུ་ཡི་རྒྱུ། །ཞེས་པ་ཐོབ་པའི་ཕྱིར་རོ། །དེ་གཉིས་འགལ་བ་མ་ཡིན་ཏེ། རྒྱན་ལས། སྦྱིན་དང་ཚུལ་ཁྲིམས་བསོད་ནམས་ཀྱི། །ཚོགས་ཡིན་ཤེས་རབ་ཡེ་ཤེས་ཀྱི། །གསུམ་པོ་གཞན་ནི་གཉིས་ཀའི་སྟེ། །ལྔ་ཆར་ཡང་ནི་ཡེ་ཤེས་ཚོགས། །ཞེས་གསུངས་པའི་ཕྱིར། གཉིས་པ་ལ། ཐེག་དམན་དང་། ཐེག་ཆེན་གྱི་ལུགས་གཉིས། དང་པོ་ནི། བསྐལ་པ་གྲངས་མེད་གསུམ་དུ་ཚོགས་གཉིས་བསག་པར་བཞེད་དེ། གྲངས་མེད་དང་པོ་ལ། སངས་རྒྱས་བདུན་ཁྲི་ལྔ་སྟོང་། གཉིས་པ་ལ་བདུན་ཁྲི་དྲུག་སྟོང་། གསུམ་པ་ལ་བདུན་ཁྲི་བདུན་སྟོང་ལ་བསྙེན་བཀུར་བྱས་པའི་སྒོ་ནས་ཚོགས་གཉིས་བསགས་པར་བཤད་པའི་ཕྱིར། འདུལ་བ་ལུང་ལས། སངས་རྒྱས་ཤཱཀྱ་ཐུབ་པ་ནས། །འདྲེན་པ་ཡུལ་འཁོར་སྐྱོང་གི་བར། །བདུན་ཁྲི་ལྔ་སྟོང་ཚང་བ་ཡི། །སངས་རྒྱས་རྣམས་ནི་དེས་མཆོད་དོ། །སངས་རྒྱས་ལེགས་མཛད་ནས་བཟུང་སྟེ། །དབང་པོ་རྒྱལ་མཚན་ཐུབ་པའི་བར། །བདུན་ཁྲི་དྲུག་སྟོང་ཚང་བ་ཡི། །སངས་རྒྱས་རྣམས་ནི་དེས་མཆོད་དོ། །སངས་རྒྱས་མར་མེ་མཛད་ནས་ནི། །སངས་རྒྱས་འོད་སྲུངས་བར་དག་ཏུ། །བདུན་ཁྲི་བདུན་སྟོང་ཚང་བ་ཡི། །སངས་རྒྱས་རྣམས་ནི་དེས་མཆོད་དོ། །ཞེས་སོ། །གཉིས་པ་ལ། བཤད་ཚུལ་སྤྱིར་བསྟན་པ། དེ་དག་གི་དགོངས་པ་དཔྱད་པ་གཉིས། དང་པོ་ནི། མདོ་བསྟན་བཅོས་ཕལ་ཆེ་བ་ལས། གྲངས་མེད་གསུམ་དུ་ཚོགས་བསོག་པར་བཤད་དེ། ཚོགས་ལམ་ནས་ས་དང་པོའི་བར་གྲངས་མེད་གཅིག གཉིས་པ་ནས་བདུན་པའི་བར་གྲངས་མེད་གཅིག དག་པ་ས་གསུམ་ལ་གྲངས་མེད་གཅིག ཚོགས་བསོག་པར་བཤད་པའི་ཕྱིར་ཏེ། རྒྱན་ལས། ས་ནི་དང་པོ་ཡིན་པར་འདོད། །འདི་དེ་བསྐལ་པ་དཔག་མེད་ཀྱིས། །ཞེས་དང་། གྲངས་མེད་གཉིས་ནི་རྫོགས་པ་ཡིས། །སྒོམ་པ་ཡི་ནི་མཐར་ཕྱིན་ཏེ། །ཞེས་དང་། ཐེག་བསྡུས་ལས། བྱང་ཆུབ་སེམས་དཔའི་གྲངས་མེད་གསུམ། །ཀུན་ཏུ་བརྩོན་པར་མཛད་པ་ཡིན། །ཞེས་སོགས་མདོ་བསྟན་བཅོས་ཀྱི་ལུང་མཐའ་ཡས་པ་ཡོད་དོ། །རྒྱ་ཆེར་རོལ་པ་ལས། གྲངས་མེད་བདུན་དུ་ཚོགས་བསོག་པར་བཤད་དེ་བསྐལ་པ་གྲངས་མེད་པ་བདུན་དུ་དག་པའི་དགེ་བའི་རྩ་བ་ཐམས་ཅད་ཡང་དག་པར་བསྒྲུབས་པ། ཞེས་གསུངས་པའི་ཕྱིར། བསྐལ་པ་གྲངས་མེད་པ་བཅུར་བཤད་པ་ཡང་ཡོད་དེ། དུ་བ་ལྷ་ཡི་སྡེ་པ་ཐ་དད་ཀློག་པ་ལས་དེ་ལྟར་དུ་བཤད་པའི་ཕྱིར། མདོ་ཁ་ཅིག་ལས། གྲངས་མེད་བཅུ་གསུམ་དུ་བཤད་པ་ཡོད། འགྲེལ་ཆེན་ལས། གྲངས་མེད་སུམ་ཅུ་རྩ་གསུམ་དུ་བཤད་དེ། ཚོར་སྦྱོར་ལ་གྲངས་མེད་གསུམ། ས་བཅུ་རེ་རེ་ལ་ཡང་གྲངས་མེད་གསུམ་གསུམ་དུ་ཚོགས་གཉིས་བསོག་དགོས་པའི་ཕྱིར། དེས་ན་མདོ་ལས། གྲངས་མེད་གསུམ་དུ་བཤད་པ་ནི། གསུམ་ཚན་དུ་ཆོས་མཚུངས་པ་ཙམ་ལ་དགོངས་པ་ཡིན་ཞེས་བཞེད། གཉིས་པ་ལ་ཁ་ཅིག མཐའ་ཅིག་ཏུ་བརྒྱད་སྟོང་འགྲེལ་ཆེན་གྱི་དེ་ཉིད་འཐད་ཟེར། ཁ་ཅིག གྲངས་མེད་གསུམ་དུ་བཤད་པ་ལྟར་འཐད་ཟེར། རང་ལུགས། ཚོགས་བསགས་ཚུལ་དེ་དག་ཀྱང་གང་ཟག་སོ་སོའི་དབང་པོའི་རིམ་ལ་དགོངས་ཏེ། ཕ་རོལ་ཏུ་ཕྱིན་པའི་ཐེག་པ་གཞིར་བཞག་ལ། དབང་པོ་རྣོ་ཞིང་། བརྩོན་འགྲུས་དྲག་པོས་གྲངས་མེད་གསུམ་ལ་ལམ་མཐའ་དག་བགྲོད་ནུས། འབྲིང་པོས་བདུན་དང་བཅུ་ལ་སོགས་པ་ལ་བགྲོད་ནུས། ཤིན་ཏུ་དབང་རྟུལ་གྱིས་སུམ་ཅུ་རྩ་གསུམ་འགོར་སྲིད་པ་ལ་དགོངས་པའི་ཕྱིར་ཏེ། ཚིགས་གསལ་དུ། དེ་ལྟར་ན་མཐོང་བའི་ལམ་ལ་དུས་ཇི་སྲིད་ཅིག་ཐོགས་ཞེ་ན། ཞེས་པ་ནས། དེ་བཞིན་དུ་ཅིའི་དུས་བསྐལ་པ་གྲངས་མེད་པ་ཞེས་སོགས་དང་། དེ་དང་མཐུན་པར། དབུ་མ་པ་ཆོས་ཀྱི་བཤེས་གཉེན་གྱིས་ཀྱང་བཤད། གསུམ་པ་ལ། ཐེག་དམན་དང་། ཐེག་ཆེན་གྱི་ལུགས་གཉིས། དང་པོ་ནི། སྟོན་པ་འདི་ལ་མཚོན་ན། ཕྱིན་དྲུག་རྫོགས་པའི་སྒོ་ནས་ཚོགས་གཉིས་བསགས་པར་བཞེད་དེ། རྒྱལ་པོ་ཐམས་ཅད་སྒྲོལ་དུ་གྱུར་པའི་ཚེ། ཕྱི་ནང་གི་དངོས་པོ་ཐམས་ཅད་མ་ཆགས་པར་བཏང་བས་སྦྱིན་པའི་ཕར་ཕྱིན་རྫོགས། དྲང་སྲོང་བཟོད་པ་ཅན་དུ་གྱུར་པའི་ཚེ། ཡན་ལག་སོགས་བཅད་ཀྱང་གནོད་འཚེའི་སེམས་མ་སྐྱེས་པས་ཚུལ་ཁྲིམས་དང་བཟོད་པའི་ཕར་ཕྱིན་རྫོགས། སངས་རྒྱས་སྐར་རྒྱལ་ཟད་པར་མེའི་ཏིང་ངེ་འཛིན་ལ་མཉམ་པར་བཞག་པ་ལ་བསྟོད་པ་བརྗོད་ཅིང་སྐོར་བ་བྱས་པས་བརྩོན་འགྲུས་ཀྱིས་ཕར་ཕྱིན་རྫོགས་ཅིང་བསྐལ་པ་དགུའི་ཚོགས་འདུམ་པར་བཤད། བྱང་ཆུབ་ཀྱི་ཤིང་དྲུང་དུ་བྱམས་པའི་ཏིང་ངེ་འཛིན་ལ་མཉམ་པར་བཞག་པས་བསམ་གཏན་དང་ཤེས་རབ་ཀྱི་ཕར་ཕྱིན་རྫོགས་ཏེ། དེ་མ་ཐག་ཏུ་བྱང་ཆུབ་མངོན་དུ་བྱས་པར་བཞེད་པའི་ཕྱིར་ཏེ། མཛོད་ལས། ཀུན་ལ་ཐམས་ཅད་སྙིང་རྗེ་ཡིས། །སྦྱིན་པར་བྱས་པས་སྦྱིན་པ་རྫོགས། །ཆགས་བཅས་ཡན་ལག་བཅས་ཀྱང་ནི། །མི་འཁྲུགས་བཟོད་དང་ཚུལ་ཁྲིམས་ཀྱི། །སྐར་རྒྱལ་བསྟོད་པས་བརྩོན་འགྲུས་ཀྱི། །དེ་མ་ཐག་ལ་ཏིང་འཛིན་བློའི། །ཞེས་སོ། །གཉིས་པ་ནི། སྟོན་པ་འདི་ལ་མཚོན་ན། བྱང་ཆུབ་སེམས་དཔའི་སྡེ་སྣོད་ལས། སྟོན་པ་འདི་སྔོན་གཞོན་ནུ་བརྩོན་འགྲུས་སྤྱོད་ཅེས་བྱ་བར་གྱུར་པའི་ཚེ། དེ་བཞིན་གཤེགས་པ་ཕུང་པོ་ཆེན་པོ་འཇིག་རྟེན་དུ་བྱོན་པ་ལ་བསྙེན་བཀུར་ཞིང་དགེ་བའི་རྩ་བ་བསྐྲུན་པ་ནས་བརྩམ་སྟེ། བསྐལ་པ་གྲངས་མེད་གཅིག་ཏུ་ཚོགས་བསགས་པས་ས་དང་པོ་ཐོབ་པར་བཤད། དེའི་རྗེས་སུ་ཚོང་དཔོན་ཤེས་རབ་བཟང་པོར་གྱུར་པའི་ཚེ། དེ་བཞིན་གཤེགས་པ་དཀོན་མཆོག་ཡན་ལག་འཇིག་རྟེན་དུ་བྱོན་པ་ལ་བསྙེན་བཀུར་ཞིང་དགེ་བའི་རྩ་བ་བསྐྲུན་པ་ནས་བརྩམས་ཏེ། བསྐལ་པ་གྲངས་མེད་ཅིག་ཏུ་ཚོགས་བསགས་པས་ས་བདུན་པའི་བར་དུ་ཐོབ་པར་བཤད། དེའི་རྗེས་སུ་བྲམ་ཟེའི་ཁྱེའུ་ཆོས་ཀྱི་སྤྲིན་ཞེས་བྱ་བར་གྱུར་པའི་ཚེ། སངས་རྒྱས་མར་མེ་མཛད་འཇིག་རྟེན་དུ་བྱོན་པ་ལ་བསྙེན་བཀུར་ཞིང་དགེ་བའི་རྩ་བ་བསྐྲུན་པ་ནས་བརྩམས་ཏེ། བསྐལ་པ་གྲངས་མེད་གཅིག་ཏུ་ཚོགས་བསགས་པས་ས་བརྒྱད་པ་ལ་སོགས་པའི་རྟོགས་པ་ཐོབ་པར་བཤད་དེ། ལུང་ལས། གང་ཚེ་མར་མེ་མཛད་ཀྱིས་ང་། །ལུང་བསྟན་གྱུར་པ་དེ་ཡི་ཚེ། །ས་བརྒྱད་པ་ནི་ཐོབ་གྱུར་ཏེ། །དབང་བཅུ་དག་ཀྱང་ཐོབ་པར་གྱུར། །ཞེས་སོ། །གསུམ་པ་ལ། དང་པོར་བྱང་ཆུབ་བརྙེས་པའི་ཚུལ་དང་། སྤྲུལ་སྐུ་འཇིག་རྟེན་དུ་བྱོན་ཚུལ་ལོ། །དང་པོ་ནི། བསྐལ་པ་གྲངས་མེད་པ་གསུམ་ལ་སོགས་པར་བསླབ་པ་གསུམ། ཕར་ཕྱིན་དྲུག བྱང་ཕྱོགས་སོ་བདུན་ལ་སོགས་པ་ཚོགས་གཉིས་རྒྱ་ཆེན་པོ་བསགས་ཏེ། ས་བཅུ་རིམ་གྱིས་བགྲོད་ནས་འོག་མིན་སྟུག་པོ་བཀོད་པར་ཆོས་སྐུ་མངོན་དུ་བྱས་ཏེ། ལོངས་སྤྱོད་རྫོགས་པའི་སྐུར་སངས་རྒྱས་དེའི་སྐད་ཅིག་གཉིས་པ་ལ་གླིང་བཞི་བྱེ་བ་ཕྲག་བརྒྱར་སྤྲུལ་ནས་སེམས་ཅན་གྱི་དོན་མཛད་པ་ཡིན་ཏེ། ལང་གཤེགས་ལས། གཙང་མའི་གནས་རྣམས་སྤངས་པ་ཡི། །འོག་མིན་གནས་མཆོག་ཉམས་དགའ་བར། །ཡང་དག་སངས་རྒྱས་དེར་སངས་རྒྱས། །སྤྲུལ་པ་པོ་གཅིག་འདིར་སངས་རྒྱ། །ཞེས་དང་། སྟུག་པོ་བཀོད་པའི་མདོ་ལས། སངས་རྒྱས་ཐམས་ཅད་འོག་མིན་དུ། །སངས་རྒྱས་མ་གྱུར་འདོད་ཁམས་སུ། །སངས་རྒྱས་མཛད་པ་མི་མཛད་དོ། །ཞེས་དང་། རབ་དབྱེ་ལས། ཚོགས་གཉིས་རྫོགས་པའི་སངས་རྒྱས་ནི། །སྟུག་པོ་བཀོད་པར་སངས་རྒྱས་པའི། །ལོངས་སྤྱོད་རྫོགས་པའི་སྐུ་ཉིད་ཡིན། །དེ་ཡི་སྤྲུལ་པའི་སྐུ་ཉིད་ནི། །ཟས་གཙང་སྲས་སུ་འཁྲུངས་པ་ཡི། །ཤཱཀྱ་སེང་གེ་འདི་ཡིན་ནོ། །ཞེས་སོ། །གཉིས་པ་ལ། སྤྱིར་བསྟན་པ་དང་། བྱེ་བྲག་སྟོན་པ་འདི་བྱོན་ཚུལ་ལོ། །དང་པོ་ལ་གྲངས་དུ་ཞིག་འབྱོན་པ། དུས་ནམ་གྱི་ཚེ་འབྱོན་པ། དེ་དག་གི་ཁྱད་ཆོས་སོ། །དང་པོ་ནི། བསྐལ་པ་བཟང་པོ་འདི་ལ་མཚོན་ན། སྙིང་རྗེ་པད་དཀར་ལས། སངས་རྒྱས་སྟོང་དང་ལྔ་འབྱུང་བར་བཤད། གསང་བ་བསམ་གྱིས་མི་ཁྱབ་པའི་མདོ་ལས། སངས་རྒྱས་སྟོང་དང་སེམས་དཔའ་གཉིས་སྟེ་སྟོང་རྩ་གཉིས་འབྱུང་བར་བཤད། གཉིས་པ་ནི། བསྐལ་པ་ཆེན་པོ་འདི་ལ། དད་པར་འཆགས་པའི་བར་བསྐལ་ཉི་ཤུ། དེའི་རྗེས་སུ་གནས་པའི་བར་བསྐལ་ཉི་ཤུ། དེའི་རྗེས་སུ་སྟོང་པའི་བར་བསྐལ་ཉི་ཤུ་དང་བརྒྱད་ཅུ་ཡོད་པའི་ནང་ནས་གནས་བསྐལ་ལ་འབྱོན། དེ་ལ་ཡང་། ཡར་འཕེལ་དང་། མར་འགྲིབ་གཉིས་ཡོད་པའི་ནང་ནས་མར་འགྲིབ་དུས་སུ་འབྱོན་པ་ཡིན་ཏེ། དང་པོ། ཚེ་ལོ་བཞི་ཁྲི་པའི་དུས་སུ་འཁོར་བ་འཇིག་གསུམ་ཁྲི་པ་ལ་གསེར་ཐུབ། ཉི་ཁྲི་པ་ལ་འོད་སྲུངས། བརྒྱ་པ་ལ། སྟོན་པ་ཤཱཀྱ་ཐུབ་པ། བྱོན་པར་བཤད། ཚེ་ལོ་བརྒྱ་པ་མན་ཆད་ནས། བཅུ་པའི་བར་ལ་སངས་རྒྱས་མི་འབྱོན་ཏེ། སྙིགས་མ་ལྔ་ཤས་ཆེ་བས་སངས་རྒྱས་ཀྱི་དངོས་ཀྱི་དོན་བྱ་ཡུལ་དུ་མི་རུང་བའི་ཕྱིར། ཚེ་ལོ་བཅུ་ཡན་ནས་བརྒྱད་ཁྲིའི་བར་འཕེལ་ཏེ། འགྲིབ་པའི་མགོ་རྩོམ་པའི་ཚེ། འཕགས་པ་བྱམས་པ་ལ་སོགས་འབྱོན་པར་བཤད། གསུམ་པ་ནི། བསྐལ་བཟང་ལས། སངས་རྒྱས་རེ་རེ་ཡང་ཁྱད་ཆོས་བཅུ་གསུམ་བཅུ་གསུམ་དང་ལྡན་པར་བཤད། དེ་དག་གི་སྡོམས་ནི། ཡུལ་རིགས་འོད་དང་ཡབ་ཡུམ་སྲས། །རིམ་གྲོ་ཤེས་རབ་རྫུ་འཕྲུལ་འཁོར། །སྐུ་ཚེ་སྐུ་གདུང་དམ་ཆོས་གནས། །བཅུ་གསུམ་དག་གིས་ཤེས་པར་བྱ། །ཞེས་སོ། །དེ་ཡང་སྟོན་པ་འདི་ལ་མཚོན་ན། སྐུ་འཁྲུངས་པའི་ཡུལ་ནི་གྲོང་ཁྱེར་སེར་སྐྱ། རིགས་རྒྱལ་རིགས། གདུང་ཤཱཀྱ། འོད་འདོམ་གང་། ཡབ་ཟས་གཙང་། ཡུམ་སྒྱུ་མ་ལྷ་མཛེས། སྲས་སྒྲ་གཅན་འཛིན། རིམ་གྲོ་པ་ཀུན་དགའོ། །ཤེས་རབ་ཅན་གྱི་མཆོག་ཀུན་ཏུ་ཉེ་རྒྱལ། རྫུ་འཕྲུལ་ཅན་གྱི་མཆོག་ཀུན་ཏུ་རྒྱུ་དཔང་ནས་སྐྱེས། འཁོར་འདུས་པ་དང་པོ་ལ་སྟོང་ཉིས་བརྒྱ་ལྔ་བཅུ། སྐུ་ཚེའི་ཚད་ཚེ་ལོ་བརྒྱ། སྐུ་གདུང་ཆ་བརྒྱད་ཀྱི་སྒོ་ནས་སེམས་ཅན་གྱི་དོན་མཛད། དམ་པའི་ཆོས་ཀྱི་གནས་ཚད། མདོ་དེའི་དངོས་བསྟན་ལ་སྟོང་དུ་བཤད་ཀྱང་། དོན་གནས་ཚད་ལ་ལྔ་སྟོང་དུ་གནས། འདིར་འཁོར་འདུས་པ་དང་པོ་ལ། འཁོར་ཉིས་བརྒྱ་ལྔ་བཅུ་འཆད་པ་མི་འཐད་དེ། མདོ་གཞན་ནས་འཁོར་ལྔ་སྟོང་དུ་བཤད་པའི་ཕྱིར་ཞེ་ན། སྐྱོན་མེད་དེ། ལྔ་སྟོང་དུ་བཤད་པ་གང་ཟག་གི་དབང་དུ་བྱས་ལ། འདིར་བཤད་པ་ནི། དགེ་སློང་བཞི་ཚོགས་ལ་དགེ་འདུན་དུ་བྱས་པའི་དགེ་འདུན་གྱི་གྲངས་ཀྱི་དབང་དུ་བྱས་པའི་ཕྱིར། གཉིས་པ་ནི། སྟོན་པ་འདིས་འཛམ་བུའི་གླིང་དུ་མཛད་པ་བཅུ་གཉིས་ཀྱི་ཚུལ་སྟོན་པའི་སྒོ་ནས་འབྱོན་པ་ཡིན་ཏེ། རྒྱུད་བླར། ཐུགས་རྗེ་ཆེན་པོས་འཇིག་རྟེན་མཁྱེན། །འཇིག་རྟེན་ཀུན་ལ་གཟིགས་ནས་ནི། །ཆོས་ཀྱི་སྐུ་ལས་མ་གཡོས་པར། །སྤྲུལ་པའི་རང་བཞིན་སྣ་ཚོགས་ཀྱིས། །སྐྱེ་བ་མངོན་པར་སྐྱེ་བ་དང་། །དགའ་ལྡན་ནས་ནི་འཕོ་བ་དང་། །ལྷུམས་སུ་འཇུག་དང་བལྟམས་པ་དང་། །བཟོ་ཡི་གནས་ལ་མཁས་པ་དང་། །བཙུན་མོའི་འཁོར་དགྱེས་རོལ་པ་དང་། །ངེས་འབྱུང་དཀའ་བ་སྤྱོད་པ་དང་། །བྱང་ཆུབ་སྙིང་པོར་གཤེགས་པ་དང་། །བདུད་སྡེ་འཇོམས་དང་རྫོགས་པར་ནི། །བྱང་ཆུབ་ཆོས་ཀྱི་འཁོར་ལོ་དང་། །མྱ་ངན་འདས་པར་གཤེགས་མཛད་རྣམས། །ཡོངས་སུ་མ་དག་ཞིང་རྣམས་སུ། །སྲིད་པ་ཇི་སྲིད་གནས་པར་སྟོན། །ཞེས་གསུངས་པའི་ཕྱིར་རོ། །གསུམ་པ་ལ། སྐུའི་བསྡུ་བ། སོ་སོའི་རང་བཞིན། གྲངས་ངེས་ཀྱི་རྣམ་བཞག་དང་གསུམ། དང་པོ་ནི། རང་དོན་ཆོས་སྐུ་དང་། གཞན་དོན་གཟུགས་སྐུ་གཉིས་སུ་ཡང་འདུས། ཆོས་ཉིད་ཀྱི་སྐུ་དང་། ཆོས་ཅན་གྱི་སྐུ་གཉིས་སུ་ཡང་འདུས་ཏེ། རྒྱུད་བླར། རང་དོན་གཞན་དོན་དོན་དམ་སྐུ་དང་ནི། །དེ་ལ་བརྟེན་པ་ཀུན་རྫོབ་སྐུ་ཉིད་དེ། །ཞེས་དང་། བདག་ཉིད་ཀྱི་ནི་འབྱོར་པའི་གནས། །དམ་པའི་དོན་གྱི་སྐུ་ཡིན་ཏེ། །དྲང་སྲོང་རྣམས་ཀྱི་བརྡ་ཡི་སྐུ། །ཕ་རོལ་ཕུན་སུམ་ཚོགས་པའི་གནས། །ཞེས་དང་། རིགས་པ་དྲུག་ཅུ་པ་ལས། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་བསགས་ཤིང་། །བསོད་ནམས་ཡེ་ཤེས་ལས་བྱུང་བའི། །དམ་པ་གཉིས་ནི་ཐོབ་པར་ཤོག །ཅེས་སོ། །གཉིས་པ་ལ། བཞི་ལས། དང་པོ་ངོ་བོ་ཉིད་སྐུ་ནི། །ཐུབ་པའི་ངོ་བོ་ཉིད་སྐུ་ནི། །ཞེས་སྐབས་སུ། གཉིས་ཀྱི་དང་པོ། ངོ་བོ་ཉིད་སྐུ་ལ་དགག་བཞག་གཉིས། དང་པོ་ལ། ཁ་ཅིག་དྲི་མ་མ་ལུས་པ་དང་བྲལ་བའི་སེམས་རིག་གསལ་ངོ་བོ་ཉིད་སྐུ་ཡིན་ཏེ། ཆོས་མཆོག་གིས། ངེས་པར་ལེགས་པའི་རང་བཞིན་དུ་གྱུར་པའི་སེམས་ནི་འགོག་པའོ། །ཞེས་གསུངས་པའི་ཕྱིར། ཟེར། དྲི་བྲལ་གྱི་སེམས་ཆོས་ཅན། རང་བཞིན་གྱི་རྟག་པར་ཐལ། ངོ་བོ་ཉིད་སྐུ་ཡིན་པའི་ཕྱིར། ཁྱབ་སྟེ། རང་བཞིན་དང་ནི་རྒྱུན་མི་འཆད། །རྒྱུན་གྱི་དེ་དག་རྟག་པ་ཉིད། །ཅེས་སོ། །རྒྱུ་རྐྱེན་གྱི་བཅོས་མ་མ་ཡིན་པར་ཐལ། རྟག་པའི་ཕྱིར། ཁྱབ་སྟེ། འགྲེལ་པར། བཅོས་མ་མ་ཡིན་པའི་དོན་གྱིས་འཇིག་རྟེན་ལས་འདས་པའི་ལམ་གྱིས་ཐོབ་ཀྱི། བྱས་པ་ནི་མ་ཡིན་པས་ཞེས་སོ། །ཁ་ཅིག དྲི་མ་དང་བྲལ་བའི་སེམས་བདེན་པས་སྟོང་པའི་སྟོང་ཉིད་ངོ་བོ་ཉིད་སྐུ་ཡིན་ཏེ། དེ་དག་གི་རང་གི་ངོ་བོ་ཉིད་སྐྱེ་བ་མེད་པའི་ངོ་བོ་ཉིད་ནི་འདི་ཡིན་ཏེ། ཞེས་གསུངས་པའི་ཕྱིར། དེ་ཆོས་ཅན། ལམ་བསྒོམས་སྟོབས་ཀྱིས་གསར་དུ་ཐོབ་པའི་ཡོན་ཏན་དུ་ཐལ། དེའི་ཕྱིར། ཁྱབ་སྟེ། འཇིག་རྟེན་ལས་འདས་པའི་ལམ་གྱིས་འཐོབ་ཀྱི། ཞེས་གསུངས་པའི་ཕྱིར། ཐེག་ཆེན་གྱི་མཐོང་ལམ་དེས་ཁྱོད་མངོན་སུམ་དུ་རྟོགས་པར་ཐལ། དེའི་ཕྱིར། འདོད་ན། ཐེག་ཆེན་གྱི་མཐོང་ལམ་ཆོས་ཅན། ཁྱོད་ཀྱིས་དེ་མངོན་སུམ་དུ་རྟོགས་པར་ཐལ། ཆོས་དབྱིངས་ཀུན་འགྲོའི་ཚུལ་དུ་མངོན་སུམ་དུ་རྟོགས་པའི་མཁྱེན་པ་ཡིན་པའི་ཕྱིར། གསང་ཕུ་བ་གཞོན་ནུ་བློ་ལྡན་ན་རེ། རྒྱུའི་དུས་སུ་རང་བཞིན་གནས་རིགས་དེ་རིགས་བཏགས་པ་པ་དང་། འབྲས་བུའི་དུས་སུ་ངོ་བོ་ཉིད་སྐུ་དེ་སྐུ་བཏགས་པ་པ་ཡིན། གལ་ཏེ་མཚན་ཉིད་པ་ཡིན་ན། དེ་ཆོས་ཅན། སེམས་ཅན་ཐམས་ཅད་ཀྱི་དོན་བྱེད་པར་ཐལ། ཁས་ལེན་རྟགས། འདོད་ན། དེ་ཅིག་ཆར་དུ་བྱེད་པར་ཐལ། དེ་བྱེད་པ་གང་ཞིག་རིམ་ཅན་དུ་མི་བྱེད་པའི་ཕྱིར། ཁྱོད་ལ་སྐད་ཅིག་སྔ་ཕྱིའི་རིམ་པ་མེད་པའི་ཕྱིར། འདོད་ན། སེམས་ཅན་ཐམས་ཅད་ཅིག་ཆར་དུ་སྨིན་པར་ཐལ་ལོ། །ཡང་དེ་ཆོས་ཅན། དོན་བྱེད་ནུས་པར་ཐལ། གདུལ་བྱའི་དོན་བྱེད་ནུས་པའི་ཕྱིར། འདོད་ན། རང་འབྲས་སྐྱེད་བྱེད་དུ་ཐལ། དེའི་ཕྱིར། ཁྱབ་སྟེ། ཆོས་མཆོག་གི་དོན་ནི་འབྲས་བུ་ཡིན་ལ། བྱེད་པ་ནི་སྐྱེད་པ། ནུས་པ་ནི་མཐུའོ། །ཞེས་གསུངས་པའི་ཕྱིར། ཟེར་ན། དེ་ཆོས་ཅན། ཆོས་སྐུ་མ་ཡིན་པར་ཐལ། སངས་རྒྱས་མ་ཡིན་པའི་ཕྱིར། འདོད་ན། མཐར་ཐུག་གི་མྱང་འདས་མ་ཡིན་པར་ཐལ། དེའི་ཕྱིར། ཁྱབ་སྟེ། རྒྱུད་བླར། གང་ཕྱིར་དེ་ནི་ཆོས་སྐུ་དེ་ནི་དེ་བཞིན་གཤེགས། །དེ་ནི་འཕགས་པའི་བདེན་པ་དོན་དམ་མྱ་ངན་འདས། །ཞེས་གསུངས་པའི་ཕྱིར། སྒྲུབ་བྱེད་དང་པོ་ལ་དུས་གསུམ་པོ་ཅིག་ཆར་དུ་གྲུབ་པར་ཐལ། རྣམ་མཁྱེན་གྱིས་དུས་གསུམ་པོ་ཅིག་ཆར་དུ་འཇལ་བའི་ཕྱིར་ཏེ། འདས་པ་མཁྱེན་པའི་རྣམ་མཁྱེན་གྱིས་མ་འོངས་པ་དང་ད་ལྟ་བ་ཡང་མཁྱེན་པའི་ཕྱིར། གཉིས་པ་ལ། འགོག་བདེན་ཆོས་ཅན། རང་རྒྱུ་ལས་སྐྱེས་པར་ཐལ། འབྲས་བུ་ཡིན་པའི་ཕྱིར་ཏེ། བྲལ་འབྲས་ཡིན་པའི་ཕྱིར། ཁྱབ་པ་རྣམས་ཁས། ཁ་ཅིག ངོ་བོ་ཉིད་སྐུ་སངས་རྒྱས་མ་ཡིན་ཏེ། རྒྱས་པའི་དོན་མ་ཚང་བའི་ཕྱིར། ཟེར། རྒྱས་པའི་དོན་མ་ཚང་བའི་དོན་མཁྱེན་པའི་ངོ་བོ་མ་ཡིན་པ་ལ་བྱེད་དམ། མཁྱེན་པ་དང་མི་ལྡན་པ་ལ་བྱེད། དང་པོ་ལྟར་ན་རྣམ་མཁྱེན་ཡང་སངས་རྒྱས་མ་ཡིན་པར་ཐལ། དེ་ལ་སངས་པའི་དོན་མ་ཚང་བའི་ཕྱིར་ཏེ། སྤངས་པའི་ངོ་བོ་མ་ཡིན་པའི་ཕྱིར། གཉིས་པ་ལྟར་ན། དེ་ལ་རྒྱས་པའི་དོན་ཚང་བར་ཐལ། སྟོབས་སོགས་མི་འཇིགས་པའི་ཡོན་ཏན་དང་ལྡན་པའི་ཕྱིར། རྒྱུད་བླར། དང་པོའི་སྐུ་ནི་སྟོབས་ལ་སོགས། །བྲལ་བའི་ཡོན་ཏན་རྣམས་དང་ལྡན། །ཞེས་གསུངས་པའི་ཕྱིར། ཁ་ཅིག སྤངས་པ་དང་མཐར་ཐུག་གི་ཡོན་ཏན་ཚོགས་པ་ངོ་བོ་ཉིད་སྐུ་ཡིན་གྱི། སྤངས་པ་རྐྱང་པ་ངོ་བོ་ཉིད་སྐུ་མ་ཡིན་ཏེ། ཤེས་བྱ་མི་ཤེས་པའི་ཕྱིར་ཏེ། དངོས་མེད་ཡིན་པའི་ཕྱིར། ཟེར། མཐར་ཐུག་གི་སྤངས་རྟོགས་ཚོགས་པ་ཆོས་ཅན། ཆོས་ཉིད་དུ་ཐལ། ངོ་བོ་ཉིད་སྐུ་ཡིན་པའི་ཕྱིར། ཁྱབ་སྟེ། རྒྱུད་བླར། ངོ་བོ་ཉིད་སྐུའི་མཚན་ཉིད་འཆད་པ་ནི། ཆོས་དབྱིངས་ངོ་བོ་ཉིད་ཀྱིས་ནི། །དག་པའི་ཕྱིར་ན་འོད་གསལ་བ། །ཞེས་དང་། དེ་ཉིད་ཀྱང་ཆོས་ཉིད་ཀྱི་སྐུ་ཡིན་པ་ལ། ཞེས་གསུངས་པའི་ཕྱིར། རང་ལུགས། ཁྱད་ཆོས་སྤྱིར་བསྟན་པ་དང་། མཚན་ཉིད་བསྡུས་ཏེ་བསྟན་པ་གཉིས། དང་པོ་ལ། འདུས་མ་བྱས་པ། ཐ་དད་མེད་པ། མཐའ་གཉིས་སུ་འཛིན་པ་མེད་པ། རྣམ་པར་དག་པ། འོད་གསལ་བའི་ཁྱད་ཆོས་ལྔ་དང་ལྡན། དང་པོ་ནི། རང་དོན་དོན་དམ་པའི་སྐུ་ལ། ཐོག་མར་སྐྱེ་བ། བར་དུ་གནས་པ། མཐར་འགག་པ་དང་བྲལ་བའོ། །གཉིས་པ་ནི། དབྱིངས་དང་ཡེ་ཤེས་དབྱེར་མི་ཕྱེད་པའི་ཚུལ་གྱིས་ལྡན་པའོ། །གསུམ་པ་ནི། བདག་དང་བདག་མེད་ཀྱི་སྤྲོས་པའི་མཐའ་གཉིས་འཛིན་སྤངས་པའོ། །བཞི་པ་ནི། སྒྲིབ་པ་གསུམ་དང་བྲལ་བའི་གློ་བུར་རྣམ་དག་གི་ཡོན་ཏན་ནོ། །ལྔ་པ་ནི། དྲི་མ་མེད་ཅིང་རྣམ་རྟོག་མེད་པའི་ཆོས་ཀྱི་དབྱིངས་ཀྱི་རང་བཞིན་ནོ། །རྒྱུད་བླར། དེ་ལ་སངས་རྒྱས་རྣམས་ཀྱི་ནི། །ངོ་བོ་ཉིད་སྐུ་མཚན་ཉིད་ལྔ། །མདོར་ན་ཡོན་ཏན་ལྔ་དང་ནི། །ལྡན་པ་ཉིད་དུ་རིག་པར་བྱ། །ཞེས་པའི་རྒྱས་བཤད་དུ། འདུས་མ་བྱས་པའི་རྣམ་དབྱེར་མེད། །མཐའ་གཉིས་དག་ནི་རྣམ་པར་སྤངས། །ཉོན་མོངས་ཤེས་བྱ་སྙོམས་འཇུག་གིས། །སྒྲིབ་གསུམ་ལས་ནི་ངེས་གྲོལ་ཏེ། །དྲི་མེད་རྣམ་པར་རྟོག་མེད་དང་། །རྣལ་འབྱོར་རྣམས་ཀྱི་ཡུལ་ཡིན་ཕྱིར། །ཆོས་དབྱིངས་ངོ་བོ་ཉིད་ཀྱིས་ནི། །དག་པའི་ཕྱིར་ན་འོད་གསལ་བ། །ཞེས་སོ། །འོ་ན། ཊཱི་ཀ་ལས། དེས་ན་ཆོས་ཀྱི་དབྱིངས་ཟག་མེད་ཀྱི་ཆོས་རྣམས་དང་ལྷན་ཅིག་ཚོགས་པ་ནི་སྐུ་དངོས་ཡིན་ནོ། །ཞེས་བཤད་པ་མ་ཡིན་ནམ་ཞེ་ན། དེའི་དོན་ནི། བྱང་ཆུབ་ཕྱོགས་མཐུན་ཚད་མེད་དང་། །ཞེས་སོགས། ངོ་བོ་ཉིད་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་སྟོན་བྱེད་མ་ཡིན་ན། རྣམ་པ་ཐམས་ཅད་མཁྱེན་ཉིད་དང་། །ཆོས་ཉིད་སྐུ་ཞེས་བརྗོད་པ་ཡིན། །ཞེས་འབྱུང་རིགས་ཀྱི། ཆོས་ཀྱི་སྐུ་ཞེས་བརྗོད་པ་ཡིན། །ཞེས་བརྗོད་མི་རིགས་སོ། །ཞེ་ན། སྐྱོན་མེད་དེ། དྷརྨཱ་ཏ་ཀ་ཡ་ཞེས་བརྗོད་ན། ཆོས་ཉིད་ཀྱི་སྐུ་དང་། དྷརྨཱ་ཀ་ཡ་ཞེས་བརྗོད་ན། ཆོས་ཀྱི་སྐུ་ཞེས་འབྱུང་བ་ཡིན་ཅིང་། ཉིད་ཀྱི་རྐྱེན་ཏ་མི་མངོན་པར་བྱས་ནས་ཆོས་ཀྱི་སྐུའི་མིང་གིས་བཏགས་ནས་བསྟན་པའི་ཕྱིར། ངོ་བོ་ཉིད་སྐུ་ལ་ཡེ་ཤེས་ཆོས་སྐུའི་མིང་གིས་འདོགས་པའི་རྒྱུ་མཚན་ཡོད་དེ། ངོ་བོ་ཉིད་སྐུ་ནི་ཟག་མེད་ཆོས་ཀྱི་དབྱིངས་ཡིན་ལ། དེ་དང་ཟག་མེད་ཀྱི་ཡེ་ཤེས་ངོ་བོ་ཐ་མི་དད་པའི་ཕྱིར། དཔེར་ན། སྔོན་སློབ་པའི་གནས་སྐབས་སུ་སེམས་སེམས་བྱུང་གི་ཚོགས་པ་ལ་ལུས་ཞེས་འདོགས་པ་བཞིན་ནོ། །དེས་ན་ཟག་མེད་ཀྱི་ཡེ་ཤེས་ཚོགས་པ་དང་ལྷན་ཅིག་ཏུ་འཇུག་པའི་ཟག་མེད་ཀྱི་ཆོས་དབྱིངས་ནི་ངོ་བོ་ཉིད་སྐུ་དངོས་ཡིན་ནོ། །ཞེས་པ་ནི། ཊཱི་ཀའི་དགོངས་པ་ཡིན། སའི་ཡོངས་སྤྱོད་ཀྱི་སྐབས་དང་། རྒྱུད་བླའི་ཊཱི་ཀ་སོགས་སུ་ཆོས་ཉིད་དུ་བཤད་པའི་ཕྱིར། གཉིས་པ་ནི། རང་དོན་ཆོས་སྐུ་གང་ཞིག བསྐལ་པ་གྲངས་མེད་པར་ལམ་བསྒོམ་སྟོབས་ཀྱི་ཐོབ་པའི་བྲལ་འབྲས། མཚན་གཞི། སངས་རྒྱས་སའི་སྒྲིབ་གཉིས་སྤངས་པའི་སྤངས་པ་ལྟ་བུའོ། །རྒྱུད་བླའི་ཊཱི་ཀར། མཐར་ཐུག་གི་སྤངས་རྟོགས་དབྱེར་མེད་ཅེས་པའི་དོན་ནི། མཐར་ཐུག་གི་རྟོགས་པ་གློ་བུར་གྱི་དྲི་མ་མ་ལུས་པ་དང་བྲལ་བའི་བྲལ་ཆ་དེ་ཉིད་མཐར་ཐུག་གི་སྤངས་པ་ཡིན་ལ། དེ་དང་མཐར་ཐུག་གི་སྤངས་པ་གཉིས་བློས་ཐ་དད་དུ་ཕྱེ་བ་མ་གཏོགས། དོན་ལ་ངོ་བོ་ཐ་དད་མེད་ཅེས་པའི་དོན་ནོ། །གཉིས་པ་ནི། སངས་རྒྱས་སའི་དག་པ་གཉིས་ལྡན་གྱི་ཆོས་དབྱིངས་ཆོས་ཅན། ངོ་བོ་ཉིད་སྐུ་ཡིན་ཏེ། སྟོབས་སོགས་མི་འཇིགས་པ་ལ་སོགས་པ་ཡོན་ཏན་དུ་ལྡན་པའི་དག་པ་གཉིས་ལྡན་གྱི་ཆོས་ཉིད་ཀྱི་སྐུ་ཡིན་པའི་ཕྱིར། གཉིས་པ་ཆོས་སྐུ་ལ། རང་བཞིན་དང་ཡོན་ཏན་གྱི་ཁྱད་པར་གཉིས། དང་པོ་ནི། དེ་ལྟར་སྐུ་དང་པོ་བསྟན་ནས་གཉིས་པ་ཆོས་ཀྱི་སྐུ། ཞེས་སྐབས་སུ། གཉིས་ཀྱི་དང་པོ་རྟོགས་པ་ཡེ་ཤེས་ཆོས་སྐུ་ལ། ངོ་བོ། དབྱེ་བ། སོ་སོའི་རང་བཞིན། ཤེས་བྱ་མཁྱེན་ཚུལ་ལོ། །དང་པོ་ལ། དགག་བཞག་གཉིས། དང་པོ་ལ། ཁ་ཅིག སངས་རྒྱས་ཀྱི་ཡེ་ཤེས་ཡིན་ན། རྟོག་པ་ཡེ་ཤེས་ཆོས་སྐུ་ཡིན་པས་མ་ཁྱབ་སྟེ། གལ་ཏེ་ཁྱབ་ན། སངས་རྒྱས་འཕགས་པའི་མིག་གི་རྣམ་པར་ཤེས་པ་ཆོས་ཅན། དེར་ཐལ། དེའི་ཕྱིར། འདོད་ན། རྣལ་འབྱོར་མངོན་སུམ་དུ་ཐལ། འདོད་ན། རང་གི་ཐུན་མོང་མ་ཡིན་པའི་བདག་རྐྱེན་ཏིང་ངེ་འཛིན་ལས་སྐྱེས་པར་ཐལ། འདོད་ན། རང་གི་ཐུན་མོང་མ་ཡིན་པའི་བདག་རྐྱེན་དབང་པོ་གཟུགས་ཅན་པ་ལས་དངོས་སུ་སྐྱེས་པ་མ་ཡིན་པར་ཐལ་ལོ། །བྱང་སེམས་འཕགས་པའི་མིག་གི་རྣམ་པར་ཤེས་པ་ལམ་ཤེས་སུ་ཐལ། སངས་རྒྱས་འཕགས་པའི་མིག་གི་རྣམ་པར་ཤེས་པ་རྣམ་མཁྱེན་ཡིན་པའི་ཕྱིར། ཟེར། ཐལ་འགྱུར་དང་པོ་ལ། དེ་ཆོས་ཅན། རང་གི་ཐུན་མོང་མ་ཡིན་པའི་བདག་རྐྱེན་ཏིང་ངེ་འཛིན་ལས་སྐྱེས་པར་ཐལ། བདག་མེད་མངོན་སུམ་དུ་རྟོགས་པ་ལ་སྒྲིབ་བྱེད་ཀྱི་དྲི་མ་ཟད་པར་སྤངས་པའི་ཤེས་པ་ཡིན་པའི་ཕྱིར། ཁྱབ་པ་ཁས། གཉིས་པ་ལ། བྱང་སེམས་འཕགས་པའི་མིག་གི་རྣམ་པར་ཤེས་པ་དེ་ལམ་གསུམ་བདེན་མེད་དུ་མངོན་སུམ་དུ་རྟོགས་པ་ལ་སྒྲིབ་བྱེད་ཀྱི་དྲི་མ་ཟད་པར་སྤངས་པའི་ཤེས་པར་ཐལ། སངས་རྒྱས་འཕགས་པའི་མིག་གི་རྣམ་པར་ཤེས་པ་དེ་ངོ་བོ་རྒྱུ་འབྲས་ཀྱིས་བསྡུས་པའི་ཆོས་མ་ལུས་པ་མངོན་སུམ་དུ་རྟོགས་པ་ལ་སྒྲིབ་བྱེད་ཀྱི་དྲི་མ་ཟད་པར་སྤངས་པའི་ཤེས་པ་ཡིན་པའི་ཕྱིར། རང་ལུགས་ལ། ཁྱད་ཆོས་སྤྱིར་བསྟན་པ་དང་། མཚན་ཉིད་བསྡུས་ཏེ་བསྟན་པ་གཉིས། དང་པོ་ནི། ཁྱད་ཆོས་ལྔ་དང་ལྡན་ཏེ། ངོ་བོའི་ཁྱད་པར། གནས་གྱུར་གྱི། མཛད་པའི། ཡུལ་ཅན་གྱི། རྒྱུའི་ཁྱད་པར་ལྔ་དང་ལྡན་པའི་ཕྱིར། དང་པོ་ནི། གཟུང་འཛིན་གཉིས་སུ་མེད་པའི་སེམས་སེམས་བྱུང་གིས་བསྡུས་པ་སྟེ། གཉིས་སུ་མེད་པའི་སེམས་དང་སེམས་ལས་བྱུང་བ། ཞེས་སོ། །གཉིས་པ་ནི། སྤང་བྱས་བསྡུས་པའི་ཟག་བཅས་མ་ལུས་པ་གཉེན་པོའི་སྟོབས་ཀྱིས་ཟད་པར་སྤངས་པ་སྟེ། གནས་གྱུར་པས་གྱུར་པ་ཐམས་ཅད་ཀྱང་ཆོས་ཀྱི་སྐུར་མངོན་པར་བརྗོད་པ་ཡིན་ནོ། །ཞེས་སོ། །གསུམ་པ་ནི། གཟུགས་སྐུ་གཉིས་སུ་སྣང་བ་བསྐྱེད་པའི་སྒོ་ནས་སེམས་ཅན་གྱི་དོན་མཛད་པ་ཡིན། ཀུན་རྫོབ་ཏུ་ཡེ་ཤེས་ཁོ་ན་ལོངས་སྤྱོད་རྫོགས་པའི་སྐུ་ལ་སོགས་པར་སྣང་བ་བསྐྱེད་པའི་སྒོ་ནས་ཞེས་སོ། །བཞི་པ་ནི། སངས་རྒྱས་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་དུ་གྱུར་པ་སྟེ། སངས་རྒྱས་དང་བྱང་ཆུབ་སེམས་དཔའ་དང་ཉན་ཐོས་ལ་སོགས་པའི་སྤྱོད་ཡུལ་དུ་རྣམ་པར་བཞག་པ་ཡིན་ནོ། །ཞེས་སོ། །ལྔ་པ་ལ། སྤྱིའི་རྒྱུ་དང་། སོ་སོའི་རྒྱུ་གཉིས། དང་པོ་ནི། ཡེ་ཤེས་ཀྱི་ཚོགས་བསགས་པ་ལས་བྱུང་སྟེ། ཆོས་ཀྱི་སྐུ་ནི་མདོར་བསྡུ་ན། །རྒྱལ་པོ་ཡེ་ཤེས་ཚོགས་ལས་བྱུང་། །ཞེས་སོ། །གཉིས་པ་ནི། སློབ་ལམ་དུ་ཆོས་རྣམས་ཀྱི་ཚིག་དོན་འཛིན་པ། བདག་གཞན་མཉམ་པ་ཉིད་དུ་བསྒོམས་པ། གདུལ་བྱ་ལ་ཆོས་ཡང་དག་པར་སྟོན་པ། སེམས་ཅན་གི་དོན་བསྒྲུབ་པ་བཞི་ལས། ཡེ་ཤེས་བཞི་རིམ་ཅན་དུ་འབྱུང་སྟེ། རྒྱན་ལས། འཛིན་པའི་ཕྱིར་དང་སེམས་མཉམ་ཕྱིར། །ཡང་དག་ཆོས་རབ་བསྟན་ཕྱིར་དང་། །བྱ་བ་སྒྲུབ་པ་ཉིད་ཀྱི་ཕྱིར། །ཡེ་ཤེས་བཞི་པོ་ཡང་དག་འབྱུང་། །ཞེས་སོ། །གཉིས་པ་ནི། ཤེས་བྱ་ཐམས་ཅད་མངོན་སུམ་དུ་རྟོགས་པ་ལ་གེགས་བྱེད་ཀྱི་དྲི་མ་ཟད་པར་སྤངས་པའི་མཐར་ཐུག་གི་ཡེ་ཤེས་དེ་དང་རྣམ་མཁྱེན། ཀུན་མཁྱེན་ཡེ་ཤེས། སངས་རྒྱས་ཀྱི་ཤེས་པ་རྣམས་དོན་གཅིག་མིང་གིས་རྣམ་གྲངས་སོ། །གཉིས་པ་ལ། མེ་ལོང་ལྟ་བུའི། མཉམ་པ་ཉིད་ཀྱི། སོ་སོར་རྟོགས་པའི། བྱ་བ་གྲུབ་པའི་ཡེ་ཤེས་དང་བཞི་སྟེ། རྒྱན་ལས། མེ་ལོང་ཡེ་ཤེས་མི་གཡོ་སྟེ། །ཡེ་ཤེས་གསུམ་ནི་དེ་ལ་བརྟེན། །མཉམ་པ་ཉིད་དང་སོ་སོར་རྟོགས། །བྱ་བ་གྲུབ་པ་ཁོ་ནའོ། །གསུམ་པ་ལ། དགག་བཞག་གཉིས། དང་པོ་ལ། ཁ་ཅིག མཚན་ཉིད་རིམ་བཞིན། ཀུན་གཞི་གནས་གྱུར་པའི་མཐར་ཐུག་གི་ཡེ་ཤེས། ཉོན་ཡིད་གནས་གྱུར་པའི། ཡིད་ཀྱི་རྣམ་པར་ཤེས་པ་གནས་གྱུར་པའི། སྒོ་ལྔའི་རྣམ་ཤེས་གནས་གྱུར་པའི་མཐར་ཐུག་གི་ཡེ་ཤེས། ཡེ་ཤེས་བཞི་པོ་ནང་ཕན་ཚུན་འགལ་ཏེ། རྣམ་ཤེས་ཚོགས་བརྒྱད་གནས་གྱུར་པ་ལས་ཡེ་ཤེས་བཞི་པོ་ཐོབ་དགོས་པ་གང་ཞིག ཚོགས་བརྒྱད་ནང་ཕན་ཚུན་འགལ་བའི་ཕྱིར། ཟེར། སངས་རྒྱས་ཀྱི་ས་ན། རྣམ་ཤེས་ཚོགས་དྲུག་ལས་མ་རྟོགས་པའི་ཀུན་གཞི་དང་ཉོན་ཡིད་ཀྱི་རིགས་རྒྱུན་དུ་གྱུར་པའི་གཙོ་སེམས་དོན་གཞན་པ་ཡོད་པར་ཐལ། ཚོགས་བརྒྱད་གནས་གྱུར་པའི་སྟོབས་ཀྱིས་ཡེ་ཤེས་བཞི་ཐོབ་པའི་རྒྱུ་མཚན་གྱི་དེ་བཞི་འགལ་བར་འཐད་པའི་ཕྱིར། འདོད་ན། སངས་རྒྱས་ཀྱི་ས་ན་ཀུན་གཞི་དང་ཉོན་ཡིད་གང་རུང་ཡོད་པར་ཐལ་ལོ། །རྣམ་མཁྱེན་ཆོས་ཅན། མེ་ལོང་ལྟ་བུའི་ཡེ་ཤེས་མ་ཡིན་པར་ཐལ། ཡེ་ཤེས་ཕྱི་མ་གསུམ་པ་ཡིན་པའི་ཕྱིར། མཉམ་ཉིད་ཡེ་ཤེས་སུ་ཐལ། ཆོས་ཐམས་ཅད་བདེན་མེད་མཉམ་པ་ཉིད་དུ་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས་ཡིན་པའི་ཕྱིར། སོ་སོར་རྟོགས་པའི་ཡེ་ཤེས་སུ་ཐལ། ཇི་སྙེད་པའི་ཆོས་རྣམས་མ་འདྲེས་པར་སོ་སོར་མངོན་སུམ་དུ་རྟོགས་པའི་དེ་ཡིན་པའི་ཕྱིར། བྱ་བ་གྲུབ་པའི་ཡེ་ཤེས་སུ་ཐལ། གདུལ་བྱ་མ་ལུས་པའི་དོན་སྒྲུབ་པའི་ནུས་པ་དང་ལྡན་པའི་དེ་ཡིན་པའི་ཕྱིར། དེས་ན་འདི་དག་ངོ་བོ་གཅིག་ལ་ལྡོག་པའི་སྒོ་ནས་སོ་སོར་ཕྱེ་བ་ཤེས་པར་གྱིས་ཤིག རང་ལུགས། ཆོས་ཐམས་ཅད་མེ་ལོང་དུ་འཆར་བའི་གཟུགས་བརྙན་ལྟར་སྣང་ལ་རང་བཞིན་མེད་པར་འཁོར་འདས་ཀྱི་ཆོས་ཐམས་ཅད་བདེན་མེད་མཉམ་པ་ཉིད་དུ། ཇི་སྙེད་པའི་ཆོས་རྣམས་མ་འདྲེས་པར་སོ་སོར་མངོན་སུམ་དུ་རྟོག་པ་མཐར་ཐུག་པའི་ཡེ་ཤེས། སེམས་ཅན་མ་ལུས་པའི་དོན་སྒྲུབ་པའི་མཐར་ཐུག་གི་ཡེ་ཤེས། རིམ་བཞིན་མཚན་ཉིད་ཡིན། བཞི་པ་ལ། དགག་བཞག་གཉིས། དང་པོ། ཉན་ཐོས་སྡེ་པ་ཁ་ཅིག ཤེས་བྱ་ཐམས་ཅད་རིམ་གྱིས་མཁྱེན་པའི་སྒོ་ནས་ཐམས་ཅད་མཁྱེན་པར་བཞག་པ་ཡིན་གྱི། གཅིག་ཆར་མཁྱེན་པ་མ་ཡིན་པར་འདོད་དེ། རྒྱུན་གྱི་སྤྱོད་པའི་ཕྱིར་ན་དཔེར། །མེ་ཡིས་ཐམས་ཅད་བསྲེག་འདོད་ལྟར། །དེ་བཞིན་ཐམས་ཅད་མཁྱེན་འདོད་ཀྱི། །ཐམས་ཅད་ཅིག་ཆར་མཁྱེན་མིན་ནོ། །ཞེས་གསུངས་པའི་ཕྱིར། བོད་ཁ་ཅིག་ཀྱང་། དེ་ལྟར་དུ་ཁས་ལེན་པ་ནི་མི་འཐད་དེ། སངས་རྒྱས་འཕགས་པའི་མཁྱེན་པས་སྒྲིབ་གཉིས་བག་ཆགས་དང་བཅས་པ་མ་སྤངས་པར་ཐལ། དེས་ཤེས་བྱ་ཐམས་ཅད་མངོན་སུམ་དུ་ཅིག་ཆར་དུ་རྟོགས་པ་ལ་སྒྲིབ་བྱེད་ཀྱི་དྲི་མ་ཟད་པར་མ་སྤངས་པའི་ཕྱིར། རྟགས་ཁས། ལོ་ཆེན་ན་རེ། སངས་རྒྱས་སའི་ཤེས་པ་ཡིན་ན། ཤེས་བྱ་ཐམས་ཅད་མངོན་སུམ་དུ་རྟོགས་པས་མ་ཁྱབ་སྟེ། སངས་རྒྱས་སའི་གཞི་ཤེས་ཀྱི་གཞི་ཁོ་ན་ཤེས་ཀྱང་། ལམ་དང་རྣམ་པ་མི་ཤེས། ལམ་ཤེས་ཀྱི་གཞི་ལམ་གཉིས་ཤེས་ཀྱང་རྣམ་པ་མི་ཤེས་པའི་ཕྱིར་དང་། མིག་གི་རྣམ་པར་ཤེས་པས་གཟུགས་ཁོ་ན་ཤེས་ཀྱི། དྲི་རོ་སོགས་མི་ཤེས་པའི་ཕྱིར། དབང་པོ་ལྔ་རྣམས་གཞན་གྱུར་ན། །དོན་ཀུན་འཇུག་དང་། ཞེས་གསུངས་པ་དང་། བསྐལ་མ་བསྐལ་གྱི་གཟུགས་ཐམས་ཅད་མངོན་སུམ་དུ་མཐོང་བ་ལ་དགོངས་གསུངས། སངས་རྒྱས་ཀྱི་ས་ན་ཉོན་སྒྲིབ་ཙམ་སྤངས་པའི་སྤངས་པ་ཉི་འཚེ་བ་ཡོད་པར་ཐལ། དེ་ན་གཞི་གང་ཟག་གི་བདག་མེད་པ་ཙམ་མངོན་སུམ་དུ་རྟོགས་པའི་རྟོགས་པ་ཉི་འཚེ་བ་ཡོད་པའི་ཕྱིར། ཁ་ཅིག སངས་རྒྱས་སའི་ཡེ་ཤེས་ཀྱིས་ལྐོག་གྱུར་མི་མཁྱེན་ཏེ། དེའི་གཟིགས་ངོ་ན་ལྐོག་གྱུར་མེད་པའི་ཕྱིར་ཏེ། དེ་ལ་ཤེས་བྱ་ཐམས་ཅད་མངོན་གྱུར་དུ་སྣང་བའི་ཕྱིར། ཟེར། དེ་ལ་ལྐོག་གྱུར་མངོན་གྱུར་དུ་སྣང་བར་ཐལ། དེ་ལ་ཤེས་བྱ་ཐམས་ཅད་མངོན་གྱུར་དུ་སྣང་བའི་ཕྱིར། འདོད་ན། དེས་ལྐོག་གྱུར་མཁྱེན་པར་ཐལ་ལོ། །རང་ལུགས། སངས་རྒྱས་ཀྱི་ཡེ་ཤེས་ཡིན་ན། ཇི་ལྟ་ཇི་སྙེད་འདས་མ་འོངས་ཀྱི་ཆོས་ཐམས་ཅད་ཅིག་ཆར་དུ་མངོན་སུམ་དུ་མཁྱེན་པས་ཁྱབ་སྟེ། མདོ་ལས། འདོད་ཆགས་དང་བཅས་པའི་སེམས་ལ་འདོད་ཆགས་དང་བཅས་པའི་སེམས་སོ། །ཞེས་ཡང་དག་པར་ཇི་ལྟ་བ་བཞིན་དུ་རབ་ཏུ་ཤེས་སོ། །འདོད་ཆགས་དང་བྲལ་བའི་སེམས་ལ་འདོད་ཆགས་དང་བྲལ་བའི་སེམས་སོ། །ཞེས་ཡང་དག་པར་ཇི་ལྟ་བ་བཞིན་དུ་རབ་ཏུ་ཤེས་སོ། །ཞེས་དང་། རྒྱན་ལས། སངས་རྒྱས་རྣམས་ནི་མངོན་སུམ་མཁྱེན། །དུས་ལ་ཡེ་ཤེས་མ་བསྒྲིབས་སོ། །ཞེས་དང་། མཁྱེན་པའི་སྐད་ཅིག་གཅིག་གིས་ནི། །ཤེས་བྱའི་དཀྱིལ་འཁོར་ཀུན་ཁྱབ་ཅན། །ཞེས་དང་། ཉི་མའི་འོད་ཟེར་གཅིག་བཏང་བས། །འགྲོ་བ་སྣང་བར་བྱེད་པར་ལྟར། །དེ་བཞིན་ཤེས་བྱ་ཐམས་ཅད་ལ། །སངས་རྒྱས་ཡེ་ཤེས་ཅིག་ཆར་སྣང་། །ཞེས་དང་། རྨ་བྱའི་མདོངས་ནི་གཅིག་པོ་ལ། །རྒྱུ་ཡི་དབྱེ་བ་ཇི་སྙེད་པ། །ཀུན་མཁྱེན་མིན་པས་ཤེས་བྱ་མིན། །དེ་མཁྱེན་པས་ན་ཀུན་མཁྱེན་ཏོ། །ཞེས་སོ། །གཉིས་པ་ནི། སངས་རྒྱས་སའི་ཟག་མེད་ཀྱི་ཡེ་ཤེས་སྡེ་ཚན་ཉེར་གཅིག་ཆོས་ཅན། རྟོགས་པ་ཡེ་ཤེས་ཆོས་སྐུ་ཡིན་ཏེ། ཟག་བཅས་མ་ལུས་པ་ཟག་མེད་དུ་གནས་གྱུར་པའི་མཐར་ཐུག་སའི་ཡེ་ཤེས་ཡིན་པའི་ཕྱིར། གཉིས་པ་ལ། ཟད་པར། ཟིལ་གནོན། ཉོན་མོངས་མེད་པའི་ཏིང་ངེ་འཛིན་བཤད་པའོ། །དང་པོ་ནི། ཟད་པར་བཅུ་ཡི་བདག་ཉིད་དང་། །ཞེས་སྐབས་སུ། གཉིས་ཀྱི་དང་པོ། ཟད་པར་གྱི་ཏིང་ངེ་འཛིན་ལ། ལུས་རྟེན། སེམས་རྟེན། བརྟེན་པ་ཟད་པར་གྱི་ཏིང་ངེ་འཛིན་དང་གསུམ། དང་པོ་ནི། དང་པོ་བརྒྱད་སྔར་མེད་གསར་དུ་སྐྱེ་བ་འདོད་པའི་རྟེན་ལ་སྐྱེ་དགོས་ཏེ། གཙོ་བོར་ཐོས་བསམ་གྱི་མཐུ་ལས་སྐྱེ་དགོས་པའི་ཕྱིར། ཐོབ་ཟིན་གནས་པ་གཟུགས་ཀྱི་རྟེན་ལ་ཡང་ཡོད། ཕྱི་མ་གཉིས་ཁམས་གསུམ་གྱི་རྟེན་ལ་དངོས་སུ་སྐྱེ་བ་ཡོད་དེ། གཟུགས་མེད་ཅེས་བྱ་ཁམས་གསུམ་གྱི། །རྟེན་བཅས་ལྷག་མ་མི་ལས་སྐྱེ། །ཞེས་སོ། །གཉིས་པ་ནི། ཀུན་བཏུས་ལས། ཐམས་ཅད་ཀྱང་བསམ་གཏན་གྱི་དངོས་གཞིའི་སེམས་ལ་རྟེན་པར་བཤད། མཛོད་ལྟར་ན། དང་པོ་བརྒྱད་བསམ་གཏན་གྱི་དངོས་གཞི། ཕྱི་མ་གཉིས་གཟུགས་མེད་ཀྱི་སེམས་ལ་རྟེན་པར་བཤད། གསུམ་པ་ལ། མཚན་ཉིད། སྒྲ་བཤད། དབྱེ་བ། ཁྱད་ཆོས་དང་བཞི། དང་པོ་ནི། བདག་རྐྱེན་བསམ་གཏན་དང་གཟུགས་མེད་ཀྱི་དངོས་གཞི་གང་རུང་ལ་བརྟེན་ནས་རང་གི་དམིགས་ཡུལ་གྱི་གཙོ་བོ་དེས་ཤེས་བྱ་ཐམས་ཅད་ལ་ཁྱབ་པར་སྤྲོ་ནུས་པའི་ཏིང་ངེ་འཛིན་མཚུངས་ལྡན་དང་བཅས་པ། གཉིས་པ་ནི། དམིགས་པ་རྒྱུན་མི་ཆད་པར་ཁྱབ་པར་སྤྲོ་ནུས་པས་ན་ཟད་པར་ཞེས་བྱའོ། །གསུམ་པ་ལ། ཟད་པར་སའི། ཆུ། མེ། རླུང་། སྔོན་པོ། སེར་པོ། དམར་པོ། དཀར་པོ། ནམ་མཁའ། ཟད་པར་རྣམ་ཤེས་ཀྱི་ཏིང་ངེ་འཛིན་དང་བཅུ། དང་པོའི་མཚན་ཉིད་ལ། ཁ་ཅིག བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་ཤེས་བྱ་ཐམས་ཅད་སར་སྣང་བའི་ཏིང་ངེ་འཛིན་མཚུངས་ལྡན་དང་བཅས་པ། ཟེར། སངས་རྒྱས་འཕགས་པའི་ཟད་པར་སའི་ཏིང་ངེ་འཛིན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། རང་གི་སྣང་ཡུལ་ལ་འཁྲུལ་ཤེས་སུ་ཐལ། འདོད་ན། འཁྲུལ་པ་ཐམས་ཅད་ཟད་པར་སྤངས་པ་མ་ཡིན་པར་ཐལ་ལོ། །གལ་ཏེ། ཟད་པར་གྱི་ཏིང་ངེ་འཛིན་ཡིན་ན་སྣང་ཡུལ་ལ་འཁྲུལ་ཤེས་ཡིན་དགོས་ཏེ། རྣམ་འགྲེལ་ལས། ལྷག་མ་ཉེ་བར་བསླང་པ་ཡིན། །ཞེས་གསུངས་པའི་ཕྱིར། བར་ཆད་མེད་ལམ་གྱི་ངོ་བོར་གྱུར་པའི་བྱམས་པ་ཚད་མེད་ཀྱི་ཏིང་ངེ་འཛིན་ཆོས་ཅན། སྤང་བྱ་དངོས་སུ་མི་སྤོང་བར་ཐལ། བྱམས་པ་ཚད་མེད་ཀྱི་ཏིང་ངེ་འཛིན་ཡིན་པའི་ཕྱིར། ཁྱབ་སྟེ། རྣམ་འགྲེལ་ལས། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པའི་ཕྱིར། ཁྱབ་པ་ཁས། རང་ལུགས། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་རང་གི་དམིགས་ཡུལ་གྱུར་པའི་ས་དེ། ཤེས་བྱ་ཐམས་ཅད་ལ་ཁྱབ་པར་སྤྲོ་ནུས་པའི་ཏིང་ངེ་འཛིན་མཚུངས་ལྡན་དང་བཅས་པ། དེས་བར་ས་བདུན་ལ་རིགས་བསྒྲེ། ཕྱི་མ་གཉིས་ཀྱི་མཚན་ཉིད། བདག་རྐྱེན་གཟུགས་མེད་ཀྱི་དངོས་གཞིའི་སེམས་ལ་བརྟེན་ནས་རང་གི་དམིགས་ཡུལ་དུ་གྱུར་པའི་ནམ་མཁའ་དེ། རྣམ་ཤེས་དེ། ཐམས་ཅད་ལ་ཁྱབ་པར་སྤྲོ་ནུས་པའི་ཏིང་ངེ་འཛིན་མཚུངས་ལྡན་དང་བཅས་པ། བཞི་པ་ལ་བསྡུ་བ་དང་། སྦྱོང་བའི་ཚུལ། བསྒོམ་པའི་བྱེད་ལས་དང་གསུམ། དང་པོ་ནི། བཅུ་པོ་བསྡུ་ན། རེག་བྱའི་སྐྱེ་མཆེད། གཟུགས་ཀྱི་སྐྱེ་མཆེད། ཆོས་ཀྱི་སྐྱེ་མཆེད། རྣམ་ཤེས་ཀྱི་སྐྱེ་མཆེད་ལ་དམིགས་པའི་ཟད་པར་བཞིར་འདུས་ཏེ། དང་པོ་བཞི་རེག་བྱའི་སྐྱེ་མཆེད་ཀྱི་ཡུལ་ཅན། བར་པ་བཞི་གཟུགས་ཀྱི་སྐྱེ་མཆེད་ཀྱི་ཡུལ་ཅན། ཐ་མ་གཉིས་ཆོས་ཀྱི་སྐྱེ་མཆེད་དང་རྣམ་ཤེས་ཀྱི་སྐྱེ་མཆེད་ཀྱི་ཡུལ་ཅན་ཡིན་པའི་ཕྱིར། དེ་ཡང་རེག་བྱ་དང་། གཟུགས་ཀྱི་སྐྱེ་མཆེད་ལ་ཟད་པར་འཇོག་པའི་རྒྱུ་མཚན་ཡོད་དེ། དེ་གཉིས་རང་བཞིན་ཐམས་ཅད་ལ་ཁྱབ་པ་དང་། གཟུགས་ཅན་གྱི་ཁམས་ཀུན་ཏུ་སྤྲོ་ནུས་པའི་ཕྱིར། ཁྱད་པར་དུ་འབྱུང་བ་ལ་ཟད་པར་འཇོག་པའི་རྒྱུ་མཚན་ཡོད་དེ། རྟེན་འབྱུང་བ་མེད་པར། རྟེན་པ་འབྱུང་འགྱུར་སྤྲོ་མི་ནུས་པའི་ཕྱིར། ཆོས་ཀྱི་སྐྱེ་མཆེད་ཀྱི་ནང་ནས་ནམ་མཁའ་དང་རྣམ་ཤེས་ལ་ཟད་པར་འཇོག་པའི་རྒྱུ་མཚན་ཡོད་དེ། ནམ་མཁའ་ནི་བརྟན་གཡོ་ཀུན་ལ་ཁྱབ་པ་དང་། རྣམ་ཤེས་ནི་ཤེས་བྱ་ཐམས་ཅད་ཀྱི་ཡུལ་ཅན་དང་། རྒྱུན་དང་བཅས་པའི་ཤེས་པ་ཡིན་པའི་ཕྱིར། དབང་པོ་ལྔ་ལ་ཟད་པར་མི་འཇོག་སྟེ། ཕྱི་རོལ་དུ་སྤྲོ་བར་མི་ནུས་པ་དང་། ཆོས་གཞན་འཛིན་ནུས་ཀྱི་ཡུལ་ཅན་མ་ཡིན་པའི་ཕྱིར། དྲི་རོ་གཉིས་ལ་དེར་མི་འཇོག་སྟེ། ཁམས་གོང་དུ་ཁྱབ་པར་སྤྲོ་མི་ནུས་པའི་ཕྱིར་ཏེ། འདོད་པའི་སས་བསྡུས་པའི་ཕྱིར། སྒྲ་དང་སེམས་བྱུང་ལ་དེར་མི་འཇོག་སྟེ། རྒྱུན་མེད་པའི་ཕྱིར་ཏེ། དོན་བཟང་མཁན་པོའི་ཐེག་བསྡུས་ཀྱི་འགྲེལ་པ་ལས། སེམས་བྱུང་རྣམས་ནི་རང་གི་རིགས་འདྲ་སྔ་མ་ལས་ཕྱི་མ་འབྱུང་བའི་རྒྱུན་མེད་ཀྱི། གཙོ་སེམས་ལས་འཕྲལ་འཕྲལ་དུ་འབྱུང་བ་ཡིན་ཏེ། མར་མེའི་འོད་བཞིན་ནོ། །དེ་བཞིན་དུ་སྒྲ་རྣམས་ཀྱང་སྐད་ཅིག་སྔ་མ་ལས་ཕྱི་མ་སྐྱེ་བའི་རྒྱུན་མེད་པས་རང་དང་རིགས་མི་གཅིག་པའི་རྒྱུ་ཚོགས་ལས་སྐད་ཅིག་རེ་རེ་བཞིན་གསར་དུ་སྐྱེ་བ་བཞེད་པ་བཞིན། ཞེས་གསུངས་པའི་ཕྱིར། གཉིས་པ་ལ། སྦྱང་བ་བྱས་པའི་སྦྱོང་ཚུལ་དང་། དེ་མ་བྱས་པའི་སྦྱོང་ཚུལ་གཉིས། དང་པོ་ནི། སྔར་གོམས་པར་བྱས་པའི་སྟོབས་ཀྱིས་སོ་སོའི་དམིགས་པ་ཅུང་ཟད་ཙམ་མཐོང་བ་ལས་དེ་དང་དེའི་ཏིང་ངེ་འཛིན་མངོན་དུ་འགྱུར་བ་སྟེ། དཔེར་ན། འཕགས་པ་ལེགས་འོངས་ཀྱིས། སྔོན་ཟད་པར་སྔོན་པོའི་ཏིང་ངེ་འཛིན་ལ་གོམས་པར་བྱས་པའི་སྟོབས་ཀྱིས་ཨུཏྤལ་སྔོན་པོ་མཐོང་བ་ཙམ་གྱིས་ཟད་པར་སྔོན་པོའི་ཏིང་ངེ་འཛིན་སྐྱེས་པར་བཤད་པ་བཞིན་ནོ། །གཉིས་པ་ལ། དམིགས་པའི་རྟེན་ངོས་བཟུང་། སེམས་གཏོང་བའི་ཚུལ། མཚན་མའི་ཁྱད་པར་རོ། །དང་པོ་ནི། ཟད་པར་བཅུའི་དམིགས་པའི་རྟེན་ནི་རིམ་བཞིན་རྒྱ་མཚོའི་སྟེང་དུ་ཟམ་པ་ལྟ་བུ་དང་། སྣོད་གཙང་མ་དྲི་མ་མེད་པ་ཆུས་བཀང་པ་ལྟ་བུ་དང་། ཐབ་ཁུང་གྲུ་བཞི་པར་འོག་ཏུ་བུད་ཤིང་སྟེང་དུ་མེ་འབར་བ་ལྟ་བུ་དང་། རང་གི་ལུགས་ཀྱི་ཡན་ལག་ལ་རེག་པར་གྱུར་པའི་སྐར་ཁུང་ལས་བྱུང་བའི་རླུང་ལྟ་བུ་དང་། སྔོན་པོ། སེར་པོ། དཀར་པོ། དམར་པོ་རྣམས་ཟླུམ་པོར་བྱས་ཏེ་ཚོན་གཞན་གྱིས་བཅད་པ་དང་། མཐོ་གང་སོར་བཞི་ཙམ་གྱི་བུ་ག་ནམ་མཁའི་མཐོངས་བཏོད་པ་དང་། བུམ་ནང་གི་མར་མེའི་འོད་བུ་ག་ནས་རྩིག་ངོས་ལ་ཕོག་པ་ལྟ་བུའོ། །གཉིས་པ་ནི། དམིགས་རྟེན་དེ་དག་ལ་ཡིད་གཏད་དེ་མ་ཡེངས་པར་རྩེ་གཅིག་ཏུ་བསྒོམས་པའོ། །གསུམ་པ་ལ། འཛིན་པའི་མཚན་མ་དང་། སྣང་བའི་མཚན་མ་གཉིས། དང་པོ་ནི། དམིགས་རྐྱེན་དེ་དག་ཡིད་ལ་བྱས་ཏེ། བསྒོམས་པའི་ཚེ་བར་ཆད་ཀྱི་མཚན་མ་བྱུང་ཚུལ་རིམ་བཞིན། ས་དུམ་བུ་དུམ་བུར་ཆད་དེ་སྤྲོར་མི་ནུས་པ་དང་། ཆུ་ཆུ་བུར་འདྲེས་པའི་གཡོ་བའི་རྣམ་པ་ཅན་དང་། མེ་ལྕེ་ཆད་ཅིང་གཞན་དུ་གཡོ་བ་དང་། རླུང་ལ་འོ་མ་བསྐོལ་བ་ས་ལ་ཕོག་མ་ཐག་པའི་རླངས་པ་འཐུལ་བ་དང་། སྔོ་སོགས་བཞི་ལ་ཕན་ཚུན་དུམ་བུར་ཆད་དེ་མེ་ཏོག་སྡོང་བུ་མེད་པ་ལྟ་བུ་དང་། ནམ་མཁའ་ལ་རྩིག་པའི་བུ་ག་ལྟ་བུར་གྱུར་ཏེ་སྐྱེད་ཀྱང་མི་འཕེལ་བ་དང་། རྣམ་ཤེས་ལ་ས་ལ་བྱས་པའི་དཀྱིལ་འཁོར་དང་འདྲ་བར་ཐོགས་བཅས་སུ་སྣང་བའོ། །གཉིས་པ་ནི། དམིགས་རྟེན་དེ་དག་ལ་ཡིད་གཏད་དེ་བསྒོམས་པས་གྲུབ་པའི་མཚན་མ་བྱུང་ཚུལ་ནི། དང་པོའི་སྐབས་སུ་དམིགས་ཡུལ་ས་དེ་འབྲེལ་ཆགས་སུ་ཇི་ལྟར་འདོད་བཞིན་དུ་སྤྲོ་ནུས་པ་དང་། གཉིས་པ་ལ། ཆུ་མི་གཡོ་ཞིང་གཞན་ལ་ཁྱབ་པར་སྤྲོ་ནུས་པ་དང་། གསུམ་པ་ལ། མེ་ནམ་མཁའ་ལ་གནས་པའི་ཟླ་བ་དམར་པོ་ཟླུམ་པོ་ལྟ་བུ་གཞན་ལ་ཁྱབ་པར་སྤྲོ་ནུས་པ་དང་། བཞི་པ་ལ། རླུང་ཇི་ལྟར་གནས་པ་ལྟར་འདུག་ཅིང་གཞན་ལ་ཁྱབ་པར་སྤྲོ་ནུས་པ་དང་། སྔོ་སོགས་བཞི་ལ་དམིགས་རྟེན་ནོར་བུའི་རྔ་ཡབ་ལྟར་སྣང་ལ་དེས་ཁྱབ་པར་སྤྲོ་ནུས་པ་དང་། དགུ་པ་ལ། ནམ་མཁའི་དཀྱིལ་འཁོར་ལྟར་ཐམས་ཅད་ལ་ཁྱབ་པར་སྤྲོ་ནུས་པ་དང་། བཅུ་པ་ལ། སྣང་བའི་ཚོགས་རྒྱ་ཆེན་པོས་གཟུགས་ཅན་ཐམས་ཅད་གསལ་བར་བྱེད་པ་ལྟ་བུའོ། །གསུམ་པ་ནི། ཟད་པར་གྱི་ཏིང་ངེ་འཛིན་དེ་དག་གྲུབ་པའི་བྱེད་པ་རིམ་བཞིན། གཟུགས་ཅན་གྱི་དངོས་པོ་རྣམས་གཅིག་མང་པོ་དང་། མང་པོ་གཅིག་ཏུ་སྒྱུར་བར་ནུས་པ་དང་། ཆུ་ལ་ཡང་བྱིང་བ་མེད་པར་གོམས་པ་འདོར་ནུས་པ་དང་། བདུད་ཀྱི་གཞལ་ཡས་ཁང་བསྲེག་པའི་མེ་སྦོར་ནུས་པ་དང་། རླུང་ལྟར་མྱུར་དུ་འགྲོ་བ་དང་། གཟུགས་སོགས་སྔོན་པོར་སྤྲུལ་ཞིང་མུན་པའི་རང་བཞིན་ཅན་དུ་བྱེད་པ་དང་། སེར་པོར་སྤྲུལ་ཞིང་གསེར་དུ་སྒྱུར་བ་དང་། དེ་བཞིན་དུ་དམར་པོ་དང་། དཀར་པོར་སྤྲུལ་ཞིང་ཇི་ལྟར་འདོད་པ་ལྟར་སྤྲུལ་ནུས་པ་དང་། རྩིག་པ་སོགས་ལ་ཐོགས་མེད་དུ་འགྲོ་བ་དང་། གཟུགས་ལྡང་བར་ཡང་བར་བྱེད་ཅིང་གཉིད་དང་རྨུགས་པ་རྒྱང་རིང་དུ་བྱེད་པའོ། །གཉིས་པ་ནི། སངས་རྒྱས་སའི་ཟད་པར་གྱི་སྐྱེ་མཆེད་བཅུ་ཆོས་ཅན། རྟོགས་པ་ཡེ་ཤེས་ཆོས་སྐུ་ཡིན་ཏེ། གཏན་ཚིགས་གོང་དང་འདྲ། གཉིས་པ་ནི། ཟིལ་གྱིས་གནོན་པའི་སྐྱེ་མཆེད་ནི། ཞེས་སྐབས་སུ། གཉིས་ཀྱི་དང་པོ། ཟིལ་གནོན་གྱི་ཏིང་ངེ་འཛིན་ལ། མཚན་ཉིད། དབྱེ་བ། དོགས་གཅོད་དང་གསུམ། དང་པོ་ནི། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་གཟུགས་ཅན་གྱི་རྣམ་ཐར་སྔོན་དུ་སོང་བའི་སྟོབས་ཀྱིས་རང་གི་དམིགས་ཡུལ་དུ་གྱུར་པའི་གཟུགས་དེས་ཆོས་གཞན་ཟིལ་གྱིས་གནོན་པར་ནུས་པའི་ཏིང་ངེ་འཛིན་མཚུངས་ལྡན་དང་བཅས་པ། དབྱེ་ན། དབྱིབས་དང་ཁ་དོག་ཟིལ་གནོན་གྱི་སྐྱེ་མཆེད་གཉིས། དང་པོའི་མཚན་ཉིད། ཟིལ་གནོན་གྱི་སྐྱེ་མཆེད་གང་ཞིག རང་གི་དམིགས་ཡུལ་དུ་གྱུར་པའི་དབྱིབས་ཀྱི་གཟུགས་དེས་ཆོས་གཞན་ཟིལ་གྱིས་གནོན་པར་ནུས་པའི་ཏིང་ངེ་འཛིན་མཚུངས་ལྡན་དང་བཅས་པའོ། །དབྱེ་ན། གཟུགས་ཅན། གཟུགས་ཆེན་པོ། ཆུང་ངུ་། གཟུགས་ཅན་མ་ཡིན་པའི་གཟུགས་ཆེན་པོ། ཆུང་ངུ་། ཟིལ་གྱིས་གནོན་པའི་སྐྱེ་མཆེད་དང་བཞི། དང་པོ་གཉིས་ཀྱི་མཚན་ཉིད། དབྱིབས་ཟིལ་གྱི་ནོན་གྱི་སྐྱེ་མཆེད་གང་ཞིག རྣལ་འབྱོར་པ་རང་ཉིད་གདུལ་བྱ་གཞན་ངོར་སྣང་བ་དང་བཅས་པའི་སྒོ་ནས་རང་གི་དམིགས་ཡུལ་དུ་གྱུར་པའི་གཟུགས་ཆེན་པོ་དེས། གཟུགས་ཆུང་ངུ་དེས་ཆོས་གཞན་སོགས་གོང་དང་འདྲ། ཕྱི་མ་གཉིས་ཀྱི་མཚན་ཉིད། དེ་གང་ཞིག རྣལ་འབྱོར་པ་རང་ཉིད་གདུལ་བྱ་གཞན་ངོར་མི་སྣང་བའི་སྒོ་ནས་རང་གི་དམིགས་ཡུལ་སོགས་འགྲེ། གཉིས་པའི་མཚན་ཉིད། དབྱེ་གཞི་གང་ཞིག རྣལ་འབྱོར་པ་རང་ལ་ནང་གཟུགས་ཅན་མ་ཡིན་པར་འདུ་ཤེས་པའི་སྒོ་ནས་རང་གི་དམིགས་ཡུལ་དུ་གྱུར་པའི་ཁ་དོག་གི་གཟུགས་དེས་ཆོས་གཞན་སོགས་འགྲེ། དབྱེ་ན། སྔོན་པོ། སེར་པོ། དམར་པོ། དཀར་པོ། ཟིལ་གྱིས་གནོན་པའི་སྐྱེ་མཆེད་བཞི། མཚན་ཉིད་རིམ་བཞིན་ཁ་དོག་ཟིལ་གནོན་གྱི་སྐྱེ་མཆེད་གང་ཞིག རང་གི་དམིགས་ཡུལ་དུ་གྱུར་པའི་སྔོན་པོ། སེར་པོ། དམར་པོ། དཀར་པོ་དེས་ཆོས་གཞན་སོགས་འགྲེ། དེ་ཡང་མདོ་ལས། ནང་གཟུགས་མེད་པར་འདུ་ཤེས་ཤིང་། ཕྱི་རོལ་གྱི་གཟུགས་སྔོན་པོ། ཁ་དོག་སྔོན་པོ། སྔོན་པོར་སྣང་བ། མདོག་སྔོན་པོ་འདི་ལྟ་སྟེ། དཔེར་ན་མེ་ཏོག་ཨོ་མ་ཀེ་ལྟ་བུའམ། ཡུལ་བཱ་ར་ནཱ་སེར་བྱས་པའི་གོས་ལྟར་སྔོ་བ། ཁ་དོག་སྔོ་བ་སྔོ་བར་སྣང་བ། མདོག་སྔོ་བར་མཐོང་ཡང་གཟུགས་དེ་དག་ཟིལ་གྱིས་མནན་ཏེ་འདུ་ཤེས་ཟིལ་གྱིས་མནན་ཏེ་མཐོང་ཞིང་དེ་ལྟར་འདུ་ཤེས་པ་འདི་ནི་ཟིལ་གྱིས་གནོན་པའི་སྐྱེ་མཆེད་ལྔ་པའོ། །དེ་བཞིན་དུ་སེར་པོ་ལ་ཤིང་ཀར་ཤི་ཀ་རའི་མེ་ཏོག་དང་། དམར་པོ་ལ་མན་ཏུ་འཛིན་པ་ཀའི་མེ་ཏོག་དང་། དཀར་པོ་ལ་སྐར་མ་པ་བ་སངས་དང་སྦྱར་ནས་གཞན་གསུམ་ལ་ཡང་གསུངས་སོ། །དེ་ལ་སྔོན་པོ་ཞེས་པས་ནི་མདོར་བསྟན། ཁ་དོག་སྔོན་པོ་ཞེས་པས་ལྷན་སྐྱེས་དང་། སྔོན་པོ་སྣང་བ་ཞེས་པས་སྦྱར་བྱུང་དང་། མདོག་སྔོན་པོ་འབྱུང་བ་ཞེས་པས་གཉིས་ཀའི་མདངས་གསལ་བའི་ཆ་བསྟན། མེ་ཏོག་ནི་ལྷན་སྐྱེས་ཀྱི་དཔེ། གོས་ནི་སྦྱར་བྱུང་གི་དཔེ་ཡིན་ནོ། །དེས་ལྷག་མ་རྣམས་ལ་རིགས་བསྒྲེ། དེ་ཡང་དབྱིབས་ཟིལ་གནོན་གྱི་སྐྱེ་མཆེད་དང་པོ་གཉིས། གཟུགས་ཅན་གཟུགས་ལ་ལྟ་བའི་རྣམ་ཐར་གྱི་རྒྱུ་ལས་བྱུང་། ཕྱི་མ་གཉིས། གཟུགས་ཅན་མ་ཡིན་པ་གཟུགས་ལ་ལྟ་བའི་རྣམ་ཐར་གྱི་རྒྱུ་ལས་བྱུང་། ཁ་དོག་ཟིལ་གནོན་གྱི་སྐྱེ་མཆེད་བཞི་ནི། སྡུག་པའི་རྣམ་ཐར་གྱི་རྒྱུ་ལས་བྱུང་བ་ཡིན་ནོ། །གསུམ་པ་ནི། རྣམ་ཐར་ཟིལ་གནོན། ཟད་པར་གསུམ་ལ་ཁྱད་པར་ཅི་ཡོད་ཞེ་ན། དང་པོའི་སྐབས་སུ་རང་གི་དམིགས་ཡུལ་དེ་མཛེས་མི་མཛེས་སྣ་ཚོགས་སུ་ལྟ་བར་བྱེད། གཉིས་པའི་སྐབས་སུ། དེའི་སྟེང་དུ་ཆོས་གཞན་ཟིལ་གྱིས་གནོན་པར་ནུས་པ་ཡིན། གསུམ་པའི་སྐབས་སུ། རང་གི་དམིགས་པ་གཅིག་ཉིད་ཀྱིས་ཆོས་ཐམས་ཅད་ལ་ཁྱབ་པར་སྤྲོ་ནུས་པ་ཡིན་ནོ། །དེས་ན་གསུམ་པོ་འདི་སྔ་མ་ལས་ཕྱི་མ་འབྱུང་བ་ཡིན་ཏེ། མཛོད་འགྲེལ་ལས། ཟིལ་གྱིས་གནོན་པའི་སྐྱེ་མཆེད་རྣམས་ནི་རྣམ་པར་ཐར་པ་འཇུག་པར་བྱེད་པ་ཅན་ཡིན་ལ། ཟད་པར་གྱི་སྐྱེ་མཆེད་རྣམས་ནི་ཟིལ་གྱིས་གནོན་པའི་སྐྱེ་མཆེད་འཇུག་པར་བྱེད་པ་ཅན་ཡིན་ཏེ། གོང་ནས་གོང་དུ་ཁྱད་པར་འཕགས་པའི་ཕྱིར་རོ། །ཞེས་སོ། །གཉིས་པ་ནི། སངས་རྒྱས་སའི་ཟིལ་གནོན་གྱི་སྐྱེ་མཆེད་བརྒྱད་ཆོས་ཅན། རྟོགས་པ་ཡེ་ཤེས་ཆོས་སྐུ་ཡིན་ཏེ། གཏན་ཚིགས་གོང་དང་འདྲ། གསུམ་པ་ནི། ཉན་ཐོས་ཉོན་མོངས་མེད་པའི་ལྟ། །ཞེས་སྐབས་སུ། གཉིས་ཀྱི་དང་པོ། ཉོན་མོངས་པ་མེད་པའི་ཏིང་ངེ་འཛིན་ལ། མཚན་ཉིད། དབྱེ་བ་གཉིས། དང་པོ་ནི། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་ཉོན་སྒྲིབ་སྤངས་པའི་མི་སློབ་པའི་ཏིང་ངེ་འཛིན་མཚུངས་ལྡན་དང་བཅས་པའོ། །དབྱེ་ན། ཉན་ཐོས་དང་། སངས་རྒྱས་ཀྱི་ཉོན་མོངས་པ་མེད་པའི་ཏིང་ངེ་འཛིན་གཉིས། དང་པོའི་མཚན་ཉིད་དེ་གང་ཞིག ཉན་ཐོས་མི་སློབ་པའི་རྒྱུད་ཀྱི་ཏིང་ངེ་འཛིན་མཚུངས་ལྡན་དང་བཅས་པ། མཚན་གཞི། གཉིས་ཀའི་ཆ་ལས་རྣམ་པར་གྲོལ་བའི་ཉན་ཐོས་དགྲ་བཅོམ་པའི་རྒྱུད་ཀྱི་མཁྱེན་པ་ལྟ་བུ། གཉིས་པའི་མཚན་ཉིད། སྒྲིབ་གཉིས་བག་ཆགས་དང་བཅས་པ་ཟད་པར་སྤངས་པའི་ཏིང་ངེ་འཛིན་མཚུངས་ལྡན་དང་བཅས་པ། མཚན་གཞི། རྣམ་མཁྱེན་ལྟ་བུ། གལ་ཏེ། སངས་རྒྱས་འཕགས་པའི་ཏིང་ངེ་འཛིན་ཆོས་ཅན། དང་པོའི་མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། ཉོན་མོངས་པ་ཐམས་ཅད་སྤངས་པའི་ཏིང་ངེ་འཛིན་ཡིན་པའི་ཕྱིར། གཉིས་པ་ལ། ཉན་ཐོས་དགྲ་བཅོམ་པའི་རྒྱུད་ཀྱི་ཏིང་ངེ་འཛིན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། སངས་རྒྱས་ཀྱི་ཉོན་མོངས་པ་གཞི་མ་གྲུབ་པའི་ཏིང་ངེ་འཛིན་ཡིན་པའི་ཕྱིར། སངས་རྒྱས་འཕགས་པའི་ཡིད་ཀྱི་རྣམ་པར་ཤེས་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ཏིང་ངེ་འཛིན་དུ་ཐལ། དེའི་ཕྱིར། ཞེ་ན། དང་པོ་ལ། སངས་རྒྱས་འཕགས་པའི་རྒྱུད་ཀྱི་འགོག་བདེན་ཆོས་ཅན། ཉན་ཐོས་དགྲ་བཅོམ་པའི་རྒྱུད་ཀྱི་མྱང་འདས་སུ་ཐལ། དེའི་རྒྱུད་ཀྱི་ཉོན་སྒྲིབ་སྤངས་པའི་མྱང་འདས་ཡིན་པའི་ཕྱིར་ཏེ། ཉོན་སྒྲིབ་ཐམས་ཅད་སྤངས་པའི་མྱང་འདས་ཡིན་པའི་ཕྱིར། གཉིས་པ་ལ། ཉན་ཐོས་ཀྱི་མཐོང་ལམ་ཆོས་ཅན། སངས་རྒྱས་འཕགས་པའི་ཐུགས་རྒྱུད་ཀྱི་ཟག་མེད་ཀྱི་ལམ་ཡིན་པར་ཐལ། སངས་རྒྱས་འཕགས་པའི་ཐུགས་རྒྱུད་ཀྱི་ཟག་པ་གཞི་མ་གྲུབ་པའི་ལམ་ཡིན་པའི་ཕྱིར། གསུམ་པ་ལ། བྱང་འཕགས་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་ཆོས་ཅན། ཉན་ཐོས་ཀྱི་ལམ་དུ་ཐལ། ཤེས་བྱ་ཉན་ཐོས་ཀྱི་ལམ་ཡིན་པའི་ཕྱིར། གཉིས་པ་ནི། སངས་རྒྱས་ཀྱི་ཉོན་མོངས་པ་མེད་པའི་ཏིང་ངེ་འཛིན་ཆོས་ཅན། ཉན་ཐོས་ཀྱི་ཉོན་མོངས་པ་མེད་པའི་ཏིང་ངེ་འཛིན་ལས་ཁྱད་པར་དུ་འཕགས་པ་ཡིན་ཏེ། གདུལ་བྱ་གཞན་རྒྱུད་ཀྱི་ཉོན་མོངས་པ་དྲུང་ནས་འབྱིན་པར་བྱེད་པའི་མཐར་ཐུག་གི་ཏིང་ངེ་འཛིན་ཡིན་པའི་ཕྱིར། གསུམ་པ་ལོངས་སྐུ་ནི། མཚན་ནི་སུམ་ཅུ་རྩ་གཉིས་དང་། །ཞེས་སྐབས་སུ། གཉིས་ཀྱི་དང་པོ་ལོངས་སྐུ་ལ། ཁྱད་ཆོས་སྤྱིར་བསྟན་པ། མཚན་ཉིད་བསྡུས་ཏེ་བསྟན་པ། ཡོན་ཏན་གྱི་ཁྱད་པར་རོ། །དང་པོ་ནི། ཁྱད་ཆོས་ལྔ་དང་ལྡན་ཏེ། གསུང་། སྐུ། ཐུགས། མཛད་པ། སྣང་ཚུལ་གྱི་ཁྱད་ཆོས་སོ། །དང་པོ་ནི། ཐེག་ཆེན་གྱི་ཆོས་སྣ་ཚོགས་ལ་ལོངས་སྤྱོད་པ། གཉིས་པ་ནི། མཚན་དཔེའི་འོད་ཟེར་གྱི་སྐུ་མངའ་བ། གསུམ་པ་ནི། གཞན་དོན་ལ་བརྩོན་པའི་རྣམ་གྲོལ་གྱི་ཐུགས་རྗེ་མངའ་བ། བཞི་པ་ནི། ཡིད་བཞིན་གྱི་ནོར་བུ་ལྟར་མཛད་པ་ལྷུན་གྱིས་གྲུབ་པ། ལྔ་པ་ནི། གདུལ་བྱའི་བློ་ངོར་ཁ་དོག་དང་དབྱིབས་སྣ་ཚོགས་སུ་སྣང་ཡང་རང་བཞིན་དུ་མ་གྲུབ་པ་སྟེ། རྒྱུད་བླར། སྣ་ཚོགས་དམ་ཆོས་འོད་ཟེར་མངའ་བའི་སྐུས། །འགྲོ་བའི་རྣམ་གྲོལ་དོན་གྲུབ་ལ་བརྩོན་པ། །མཛད་པ་ཡིད་བཞིན་ནོར་བུའི་རྒྱལ་བཞིན་ཏེ། །སྣ་ཚོགས་དངོས་དང་དེ་ཡི་རང་བཞིན་མིན། །ཞེས་སོ། །གཉིས་པ་ནི། སངས་རྒྱས་ཀྱི་སྤྲུལ་པ་སྣ་ཚོགས་ཀྱི་སྤྲུལ་གཞིར་གྱུར་པའི་མཐར་ཐུག་གི་གཟུགས་སྐུ་གང་ཞིག ཐེག་པ་ཆེན་པོའི་ཆོས་ཀྱིས་གདུལ་བྱ་དག་པ་འབའ་ཞིག་གི་དོན་དངོས་སུ་མཛད་པ། ཡང་ན་ངེས་པ་ལྔ་ལྡན་གྱི་མཐར་ཐུག་གི་གཟུགས་སྐུ། ངེས་པ་ལྔ་ནི། ངོ་བོ་ངེས་པ་མཚན་དཔེས་བརྒྱན་པ། ཆོས་ངེས་པ་ཐེག་ཆེན་གྱི་ཆོས་ཁོ་ན་གསུང་པ། འཁོར་ངེས་པ་བྱང་འཕགས་ཁོ་ནས་བསྐོར་བ། གནས་ངེས་པ་འོག་མིན་སྟུག་པོ་བཀོད་པ་ཁོ་ནར་བཞུགས་པ། དུས་ངེས་པ་འཁོར་བ་མ་སྟོངས་ཀྱི་བར་དུ་སྐུའི་སྣང་བ་མི་སྡུད་པར་བཞུགས་པའོ། །དེ་ལ་དབྱེ་ན། སར་གནས་ཀྱི་བྱང་སེམས་འཕགས་པ་མཐའ་དག་ལ་སྣང་བའི་ལོངས་སྐུ་ཙམ་དང་། ས་བཅུ་པ་ཡན་ཆོད་ཀྱི་སྤྱོད་ཡུལ་དུ་གྱུར་པའི་ལོངས་སྐུ་གཉིས་ཡོད། ཅེས་དབུ་མ་པ་ཆོས་ཀྱི་བཤེས་གཉེན་བཞེད། དང་པོ་ནི། སྐྱབས་གསུམ་བདུན་ཅུ་པ་ལས། བསོད་ནམས་ཚོགས་ནི་དཔག་མེད་ལས། །འཁྲུངས་པ་དེ་ནི་རྒྱལ་བའི་སྲས། །མཐོང་བར་གྱུར་པའི་སྐུ་དེ་ཡི། །ཆོས་ཀྱི་ཚོགས་ལ་སྤྱོད་འདི་ནི། །རྒྱལ་སྲས་རྣམས་ཀྱི་སྤྱོད་པ་ཡིན། །ཞེས་སོ། །གཉིས་པ་ནི། རིན་ཆེན་ཕྲེང་བར། བསམ་ཡས་ཡེ་ཤེས་ཡུལ་གྱི་བདག །དབང་ཕྱུག་ཆེན་པོའི་མཆོག་ཡིན་ནོ། །ཞེས་སོ། །གསུམ་པ་ལ། མཚན་དཔེའི་ཡོན་ཏན་དང་། གནས་ངེས་པ་བྱེ་བྲག་ཏུ་བཤད་པའོ། །དང་པོ་ལ་མཚན་དཔེ་བྱེད། དེ་དག་གི་ཁྱད་པར་རོ། །དང་པོ་ལ། རྒྱུ། ངོ་བོ། དབྱེ་བའོ། །དང་པོ་ནི། སྦྱིན་པ་དང་ཚུལ་ཁྲིམས་ཀྱིས་བསྡུས་པའི་བསོད་ནམས་ཀྱི་ཚོགས་རྒྱ་ཆེན་པོ་ནི་མཚན་དཔེའི་རྒྱུར་སྤྱིར་བཤད་ཅིང་། ཉེ་བའི་རྒྱུ་ནི། ཆོས་སྨྲ་བའི་གང་ཟག་ལ་བསྙེན་བཀུར་ཕུན་སུམ་ཚོགས་པ་བྱེད་པ་སྟེ། མདོ་ལས། གདན་རྒྱུ་སྣ་ཚོགས་ཆོས་ཀྱི་གདན་དུ་བཏིང་། གཞན་ལ་སྟི་སྟང་བྱེད་ལ་སྐྱོ་ངལ་མེད། །ཆོས་སྨྲ་བ་ལ་འཐབ་མོ་ངོར་མི་རྒོལ། །འདི་དག་མཚན་རྣམས་ཕུན་སུམ་ཚོགས་པའི་རྒྱུ། །ཞེས་སོ། །གཉིས་པ་ནི། རང་མཚན་དུ་འགྲུབ་བྱེད་ཀྱི་རྒྱུ་ཕུན་ཚོགས་ལས་བྱུང་ཞིང་། རང་གང་ལ་ལྡན་པའི་རྟེན་གྱི་གང་ཟག་སངས་རྒྱས་སུ་མཚོན་པར་བྱེད་པའི་གཟུགས་ཅན་ཡོན་ཏན་ཏེ། རྒྱན་ལས། ལུས་ཅན་ཀུན་གྱི་ཁྱོད་མཐོང་ན། །སྐྱེས་བུ་དམ་པ་ལེགས་པར་འཚལ། །ཞེས་སོ། །དབྱེ་ན། ཕྱག་ཞབས་འཁོར་ལོའི་མཚན་དང་ལྡན་པ་ལ་སོགས་པ་སུམ་ཅུ་རྩ་གཉིས་སོ། །གཉིས་པ་ལ། རྒྱུ་སྔར་བཞིན། ངོ་བོ། རང་དཔེ་བྱད་དུ་འགྲུབ་བྱེད་ཀྱི་རྒྱུ་ཕུན་ཚོགས་ལ་རྟེན་ནས། མཐོང་བ་ཙམ་གྱིས་གཞན་དྭང་བ་འདྲེན་པར་བྱེད་པའི་བྱེད་ཆོས་དང་ལྡན་པའི་གཟུགས་ཅན་གྱི་ཡོན་ཏན་ཏེ། མཐོང་བ་ཙམ་གྱིས་རབ་དང་བར། །མཛད་པ་ཁྱོད་ལ་ཕྱག་འཚལ་ལོ། །ཞེས་སོ། །དབྱེ་ན། སེན་མོ་ཟངས་ཀྱི་མདོག་ལྟར་དམར་བ་ལ་སོགས་པའི་དཔེ་བྱད་བརྒྱད་ཅུ། གསུམ་པ་ནི། མཚན་ནི་སྐུ་མཛེས་པར་བྱེད་པའི་གཙོ་བོ་ཡིན་ལ། དཔེ་བྱད་ནི་དེའི་ཆ་ཤས་སྟེ་འཁོར་ཡིན། དཔེར་ན། འཁོར་ལོ་རྩིབས་སྟོང་དང་ལྡན་པའི་ཕྱག་ནི་མཚན། ཕྱག་དེ་ལ་ལྡན་པའི་སེན་མོ་ཟངས་ཀྱི་མདོག་ལྟར་དམར་བ་དང་། ཟླུམ་པོ་ལ་སོགས་པ་ནི་དཔེ་བྱད་དོ། །གཉིས་པ་ལ། དགག་བཞག་གཉིས། དང་པོ་ལ། ཁ་ཅིག་ལོངས་སྐུ་བཞུགས་པའི་གནས་འོག་མིན་ནི། གཟུགས་ཁམས་གནས་རིགས་བཅུ་བདུན་གྱི་ནང་ཚན་དུ་གྱུར་པའི་འོག་མིན་ཏེ། ལང་གཤེགས་ལས། གཟུགས་ཀྱི་ཁམས་ཀྱི་འོག་མིན་དུ། །འདོད་ཆགས་བྲལ་བར་ཁྱོད་འཚང་རྒྱའོ། །ཞེས་གསུངས་པའི་ཕྱིར། ཟེར། ལོངས་སྐུའི་སྐུ་དངོས་ཀྱི་གདུལ་བྱར་གྱུར་པའི་ཉན་ཐོས་ཡོད་པར་ཐལ། ཁས་ལེན་རྟགས། གཟུགས་ཁམས་གནས་རིགས་བཅུ་བདུན་གྱི་ནང་ཚན་དུ་གྱུར་པའི་འོག་མིན་ཆོས་ཅན་རང་རྒྱུ་ལས་ཉོན་གྱི་དབང་གིས་བྱུང་བའི་ཟག་བཅས་མ་ཡིན་པར་ཐལ། ལོངས་སྐུ་བཞུགས་པའི་གནས་འོག་མིན་དེ་ཡིན་པའི་ཕྱིར། ཁྱབ་སྟེ། ཀུན་བཏུས་ལས། ཡོངས་སུ་དག་པའི་འཇིག་རྟེན་གྱི་ཁམས་དེ་དག་ནི་སྡུག་བསྔལ་གྱི་བདེན་པ་མ་ཡིན་པར་བལྟ་སྟེ། དེ་དག་ལས་དང་ཉོན་མོངས་པས་བསྐྱེད་པ་མ་ཡིན། ལས་དང་ཉོན་མོངས་པའི་དབང་གིས་བྱུང་བ་མ་ཡིན་གྱི། སྨོན་ལམ་དང་དགེ་བའི་རྩ་བའི་དབང་གིས་བྱུང་བ་དག་གོ །ཞེས་སོ། །རང་ལུགས་ཐ་སྙད་རྣམ་འཇོག་དང་། དོན་གནས་ཚོད་ཀྱི་དབང་དུ་བྱས་པ་གཉིས། །དང་པོ་ནི། གཟུགས་ཁམས་ཀྱི་གནས་འོག་མིན་གྱི་སྟེང་ན་དབང་ཕྱུག་ཆེན་པོའི་གནས་དེ་ཞེས་བྱ་བ་ཡོད་ཅིང་དེ་ཉིད་ལ་ལོངས་སྐུའི་གནས་སུ་བཤད་པ་ཡོད་དེ། ལང་གཤེགས་ལས། རིན་ཆེན་སྣ་ཚོགས་མཛེས་པ་ཡིས། །འོག་མིན་གནས་ནི་ཉམས་དགའ་བར། །གཙང་མའི་གནས་ཀྱི་སྟེང་བཞུགས་ནས། །ཞེས་དང་། ཀཱ་མ་ལ་ཤི་ལས། འོག་མིན་ཞེས་བྱ་བ་ནི་ལྷ་དག་སྟེ། དེ་དག་གི་ཕྱོགས་གཅིག་ན་གཙང་མའི་ལྷ་རྣམས་ཡོད་དོ། །དེར་འཕགས་པ་ཉིད་འབའ་ཞིག་གནས་སོ། །དེ་དག་གི་སྟེང་ན་དབང་ཕྱུག་ཆེན་པོའི་གནས་ཞེས་བྱ་བ་ཡོད་དེ། དེར་ས་བཅུ་པ་ལ་བཞུགས་པའི་བྱང་ཆུབ་སེམས་དཔའ་སྲིད་པ་ཐ་མ་པ་ཁོ་ན་སྐྱེ་བ་བཞེས་པ་ཡིན་ལ། འདི་ནི་དེ་ལྟ་བུའི་སྤྲུལ་པ་དམིགས་པ་ཡིན་ནོ། །ཞེས་བཤད། གཉིས་པ་ནི། སྲིད་པ་ཐ་མ་པའི་བྱང་ཆུབ་སེམས་དཔའ་གང་དུ་སངས་རྒྱས་པའི་གནས་དེ་ལ་འོག་མིན་སྟུག་པོ་བཀོད་པའི་ཐ་སྙད་འདོགས་པ་ཡིན་ཏེ། སྲིད་པ་ཐ་མ་པའི་བྱང་སེམས་ཀྱི་དང་པོར་ལོངས་སྐུ་མངོན་དུ་བྱས་པའི་ཚེ། མ་དག་སའི་འཁྲུལ་སྣང་འདི་དག་འགགས་ནས་སྔོན་གྱི་སྨོན་ལམ་དང་དགེ་བའི་རྩ་བའི་དབང་གིས་ཁྱད་པར་དུ་བྱས་པའི་ཞིང་འབའ་ཞིག་འགྲུབ་པའི་ཕྱིར་ཏེ། ཡེ་ཤེས་བླ་ན་མེད་པའི་རྒྱུད་ལས། སེམས་ཉིད་བདེ་སྟེར་ལྷན་ཅིག་སྐྱེས། །འོག་མིན་གཙང་མའི་གནས་མཆོག་གོ །ཞེས་སོ། །དེ་ཡང་སྟོན་པ་འདིའི་ལོངས་སྐུ་ནི་རྣམ་སྣང་གངས་ཆེན་མཚོ་ཡིན་ཞིང་། དེའི་ཞིང་ཁམས་ནི་གཞི་དང་སྙིང་པོ་མེ་ཏོག་གིས་རྒྱན་པ་ཡིན་ལ། དེ་དག་གི་ཚད་ནི། གླིང་བཞི་བྱེ་བ་ཕྲག་བརྒྱ་ལ་སྟོང་གསུམ། དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་འཚམས་སྦྱར་ཅིག དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་རྒྱུད་དང་པོ། དེ་བྱེ་བ་ཕྲག་བརྒྱ་ལ་རབ་འབྱམས་ཀྱི་རྒྱུད་བར་པ། དེ་བྱེ་བ་ཕྲག་བརྒྱ་ནི་གཞི་དང་སྙིང་པོ་མེ་ཏོག་གིས་བརྒྱན་པའི་ཚད་དོ། །དེ་ཡང་ལོངས་སྐུའི་ཞིང་ཁམས་དག་པའི་འཇིག་རྟེན་ལ་སྐད་ཅིག་གཅིག་གིས་འཇིག་པའི་དྲྭ་བའི་མི་རྟག་པ་ཡོད་ཀྱང་། མེ་ཆུ་རླུང་གསུམ་གྱི་རྐྱེན་གྱིས་འཇིག་པ་མེད་དེ། དེ་དག་རྐྱེན་གྱིས་འཇིག་པ་ནི་མ་དག་པའི་སྣོད་ཀྱི་འཇིག་རྟེན་གྱི་ཁྱད་ཆོས་ཡིན་པའི་ཕྱིར། རྡོ་རྗེ་རྩེ་མོ་ལས། འོག་མིན་སྟུག་པོ་ཉམས་དགའ་ཞིང་། །སྡུག་པའི་ཞིང་ཁམས་འཇིག་མེད་པ། །དེ་ན་སངས་རྒྱས་རྣམས་ཀྱི་ཆོས། །རྫོགས་པར་ལོངས་སྤྱོད་ཚུལ་འདི་འབྱུང་། །ཞེས་སོ། །གལ་ཏེ་འདོད་པའི་རྟེན་ཅན་གྱི་ལོངས་སྐུ་ཡོད་པར་ཐལ། འདོད་པའི་རྟེན་ཅན་གྱི་བྱང་སེམས་ཀྱི་ལོངས་སྐུ་མངོན་དུ་བྱེད་པ་ཡོད་པའི་ཕྱིར། འདོད་ན། ལོངས་སྐུ་ཡིན་ན། འོག་མིན་གྱི་རྟེན་ཅན་ཡིན་པས་མ་ཁྱབ་པར་ཐལ་ལོ། །ཞེ་ན། སེམས་ཅན་གྱི་ལུས་རྟེན་ཅན་གྱི་ལོངས་སྐུ་ཡོད་པར་ཐལ། སེམས་ཅན་གྱི་ལུས་རྟེན་ཅན་གྱི་བྱང་སེམས་ཀྱི་ལོངས་སྐུ་མངོན་དུ་བྱེད་པ་ཡོད་པའི་ཕྱིར། འདོད་ན། ལོངས་སྐུ་ཡིན་ན་སངས་རྒྱས་ཀྱི་ལུས་རྟེན་ཅན་ཡིན་པས་མ་ཁྱབ་པར་ཐལ་ལོ། །གལ་ཏེ་སྐྱོན་མེད་དེ། བྱང་སེམས་ཀྱི་ལོངས་སྐུ་མངོན་དུ་བྱས་པའི་ཚེ། སེམས་ཅན་གྱི་ལུས་རྟེན་གྱི་རིགས་འདྲ་དོར་ནས་མཚན་དཔེས་བརྒྱན་པའི་སངས་རྒྱས་ཀྱི་སྐུར་འགྱུར་བའི་ཕྱིར་ཞེ་ན། སྔ་མ་ལ་སྐྱོན་མེད་དེ། འདོད་པའི་རྟེན་ཅན་གྱི་བྱང་སེམས་ཀྱིས་ལོངས་སྐུ་མངོན་དུ་བྱས་པའི་ཚེ། སྔར་གྱི་འདོད་པའི་རྟེན་ཅན་ཡིན་པ་དོར་ནས་དག་སའི་རྟེན་འོག་མིན་གྱི་རྟེན་ཅན་དུ་འགྱུར་བའི་ཕྱིར། གཉིས་པ་ནི། རྣམ་སྣང་གངས་ཆེན་མཚོ་ཆོས་ཅན། ལོངས་སྤྱོད་རྫོགས་པའི་སྐུ་ཡིན་ཏེ། ངེས་པ་ལྔ་ལྡན་གྱི་མཐར་ཐུག་གི་གཟུགས་སྐུ་ཡིན་པའི་ཕྱིར། བཞི་པ་སྤྲུལ་སྐུ་ནི། གང་གིས་སྲིད་པ་ཇི་སྲིད་པར། །ཞེས་སྐབས་སུ། གཉིས་ཀྱི་དང་པོ། སྤྲུལ་སྐུ་ལ། ངོ་བོ། དབྱེ་བ། དོགས་གཅོད་དང་གསུམ། དང་པོ་ལ། དགག་བཞག་གཉིས། དང་པོ་ལ། ཁ་ཅིག སངས་རྒྱས་ཀྱི་སྤྲུལ་སྐུ་སངས་རྒྱས་མཚན་ཉིད་པ་མ་ཡིན་ཏེ། གལ་ཏེ་ཡིན་ན། བཻ་ཌཱུརྻའི་ས་གཞི་ལ་ཤར་བའི་ལྷ་དབང་གིས་གཟུགས་བརྙན་དེ་ལྷ་དབང་མཚན་ཉིད་པར་ཐལ། ཁས་ལེན་རྟགས། ཁྱབ་སྟེ། རྒྱུད་བླར། ཇི་ལྟར་བཻཌཱུར་ས་གཞི་གཙང་མ་ལ། །ལྷ་དབང་ལུས་ཀྱི་གཟུགས་བརྙན་སྣང་བ་ལྟར། །དེ་བཞིན་འགྲོ་སེམས་ས་གཞི་གཙང་མ་ལ། །ཐུབ་པའི་དབང་པོའི་སྐུ་ཡི་གཟུགས་བརྙན་འཆར། །ཞེས་གསུངས་པའི་ཕྱིར། ཆུ་ནང་དུ་ཤར་བའི་ཟླ་བའི་གཟུགས་བརྙན་དེ་ཟླ་བར་ཐལ། ཁས་ལེན་རྟགས། ཁྱབ་སྟེ། རྒྱུད་བླར། དག་ལས་ཉེ་དང་རིང་རྣམས་ལ། །འཇིག་རྟེན་རྒྱལ་བའི་དཀྱིལ་འཁོར་དུ། །ཆུ་དང་ནམ་མཁའ་ཟླ་གཟུགས་བཞིན། །དེ་མཐོང་བ་ནི་རྣམ་པ་གཉིས། །ཞེས་སོ། །སྒྱུ་མ་མཁན་གྱིས་སྤྲུལ་པའི་རྟ་གླང་དེ་རྟ་གླང་མཚན་ཉིད་པར་ཐལ། ཁས་ལེན་རྟགས། ཁྱབ་སྟེ། རབ་དབྱེ་ལས། གལ་ཏེ་སངས་རྒྱས་དངོས་ལ་ནི། །ལས་ངན་སྨིན་པར་འདོད་ན་ཡང་། །ལོངས་སྤྱོད་རྫོགས་པའི་སྐུ་ཉིད་ལ། །སྨིན་པར་རིགས་ཀྱི་སྤྲུལ་པའི་སྐུ། །ཤཱཀྱ་ཐུབ་པ་ལ་སོགས་ལ། །སྨིན་པར་འདོད་པ་མུན་སྤྲུལ་ཡིན། །དཔེར་ན་སྒྱུ་མའི་མཁན་པོ་ལ། །ལས་ངན་འབྱུང་གི་ངོས་སྤྲུལ་པའི། །སྒྱུ་མ་ལ་ནི་མི་འབྱུང་བཞིན། །དེས་ན་དགོངས་པ་ཤེས་དགོས་སོ། །ཞེས་ཟེར། གདུལ་བྱ་རིགས་ཅན་གསུམ་ལ་ཆོས་འཁོར་བསྐོར་བ་པོའི་སངས་རྒྱས་གཞི་མ་གྲུབ་པར་ཐལ། སངས་རྒྱས་ཀྱི་སྤྲུལ་སྐུ་སངས་རྒྱས་མ་ཡིན་པ་གང་ཞིག ལོངས་སྐུ་དང་ཆོས་སྐུ་དེ་མ་ཡིན་པའི་ཕྱིར། དེ་བཞིན་གཤེགས་པ་ལ་ངན་སེམས་ཀྱི་ཁྲག་འབྱིན་པའི་མཚམས་མེད་ཀྱི་ལས་གཞི་མ་གྲུབ་པར་ཐལ། སྤྲུལ་སྐུ་སངས་རྒྱས་མ་ཡིན་པ་གང་ཞིག ལོངས་སྐུ་ལ་དེ་ལྟ་བུ་མི་ནུས་པའི་ཕྱིར། གདུལ་བྱ་མཐའ་དག་གི་དོན་སྒྲུབ་པའི་ཕྱིར་དུ་བསྐལ་པ་གྲངས་མེད་གསུམ་དུ་ཚོགས་བསག་པ་དགོས་པ་མེད་པར་ཐལ། སྔོན་གྱི་སྨོན་ལམ་གྱི་སྟོབས་ཀྱིས་གདུལ་བྱ་དག་མ་དག་སྣ་ཚོགས་ཀྱི་དོན་དངོས་སུ་མཛད་པའི་སངས་རྒྱས་འཕགས་པ་གཞི་མ་གྲུབ་པའི་ཕྱིར། རྟགས་ཁས། རང་ལུགས། ཁྱད་ཆོས་སྤྱིར་བསྟན་པ་དང་། མཚན་ཉིད་བསྡུས་ཏེ་བསྟན་པའོ། །དང་པོ་ནི། ཁྱད་ཆོས་བཞི་དང་ལྡན་ཏེ། དང་པོར་གདུལ་བྱ་རྣམས་མྱང་འདས་ཀྱི་ལམ་ལ་འགོད་པ། བར་དུ་ཐེག་ཆེན་དུ་སྨིན་པ། མཐར་བྱང་ཆུབ་ཏུ་ལུང་སྟོན་པ། དེའི་ཆེད་དུ་འཕྲིན་ལས་རྒྱུན་མི་ཆད་པའི་གཞི་དང་ལྡན་པའི་ཕྱིར་ཏེ། རྒྱུད་བླར། འཇིག་རྟེན་ཞི་བའི་ལམ་ལ་འཇུག་པ་དང་། །རབ་ཏུ་སྨིན་དང་ལུང་སྟོན་རྒྱུ་ཡི་གཟུགས། །གང་ཡིན་དེ་ཡང་འདིར་ནི་རྟག་གནས་ཏེ། །ནམ་མཁའི་ཁམས་སུ་གཟུགས་ཀྱི་ཁམས་བཞིན་ནོ། །འདིའི་ཁྱད་ཆོས་རྒྱས་པ་མཛད་པ་བཅུ་གཉིས་ཀྱི་རྣམ་བཞག་ཏུ་ཤེས་པར་བྱའོ། །གཉིས་པ་ལ། ཁ་ཅིག་འཛམ་བུའི་གླིང་དུ་མཛད་པ་བཅུ་གཉིས་ཀྱི་ཚུལ་བསྟན་པའི་མཐར་ཐུག་གི་གཟུགས་སྐུ་དེ་སངས་རྒྱས་ཀྱི་སྤྲུལ་སྐུའི་མཚན་ཉིད་ཡིན་ཞེ་ན། གཞན་དོན་དུ་རི་བོང་དུ་སྤྲུལ་པའི་སྐྱེ་བ་སྤྲུལ་སྐུ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མཆོག་གི་སྤྲུལ་སྐུར་ཐལ་ལོ། །རང་ལུགས། འཇིག་རྟེན་གྱི་ཁམས་སྣ་ཚོགས་ཀྱི་སྒོ་ནས་སེམས་ཅན་གྱི་དོན་དངོས་སུ་མཛད་པའི་མཐར་ཐུག་གི་གཟུགས་སྐུ་དེའི་མཚན་ཉིད་ཡིན་ཏེ། རྒྱན་ལས། སངས་རྒྱས་སྤྲུལ་པ་དཔག་མེད་པ། །སྤྲུལ་པའི་སྐུར་ནི་འདོད་པ་སྟེ། །དོན་གཉིས་ཕུན་སུམ་ཚོགས་པ་ནི། །རྣམ་པ་ཐམས་ཅད་གཉིས་ལ་གནས། །ཞེས་སོ། །དབྱེ་ན། བཟོ་སྤྲུལ་སྐུ། སྐྱེ་བ། མཆོག་གི་སྤྲུལ་སྐུ་དང་གསུམ། དང་པོ་ནི། དྲི་ཟའི་རྒྱལ་པོ་རབ་དགའ་འདུལ་བའི་ཕྱིར་དུ་པི་ཝང་མཁན་དུ་སྤྲུལ་པ་ལྟ་བུ། གཉིས་པ་ནི། གདུལ་བྱའི་དོན་དུ་རི་བོང་ལ་སོགས་པ་སྐུའི་བཀོད་པ་སྣ་ཚོགས་སྟོན་པ་སྟེ། དཀོན་མཆོག་སྒྲོན་མེའི་མདོ་ལས། དེ་དག་དཀོན་པ་ལྗོན་ཤིང་ཆེན་པོར་གྱུར། །སྨན་དང་མི་ཟད་རིན་ཆེན་གཏེར་རྣམས་དང་། །ཡིད་བཞིན་ནོར་བུར་འདོད་སྦྱིན་སྙིང་རྗེ་དང་། །ལམ་གོལ་སོང་བ་རྣམས་ལ་ལམ་སྟོན་འགྱུར། །ཞེས་སོ། །གསུམ་པ་ནི། འཛམ་བུའི་གླིང་དུ་མཛད་པ་བཅུ་གཉིས་ཀྱི་ཚུལ་སྟོན་པའི་སྤྲུལ་སྐུའོ། །རྒྱན་ལས། བཟོ་དང་སྐྱེ་དང་བྱང་ཆུབ་ཚེ། །མྱ་ངན་འདས་པ་རྟག་སྟོན་པས། །སངས་རྒྱས་སྤྲུལ་པའི་སྐུ་འདི་ནི། །རྣམ་པར་གྲོལ་བའི་ཐབས་ཆེན་པོ། །ཞེས་སོ། །གསུམ་པ་ནི། ཊཱི་ཀར། འགའ་ཞིག་དུ་གཟུགས་སྐུ་གཉིས་སངས་རྒྱས་སུ་བཤད་པ་དང་། གསེར་འོད་དམ་པ་ལས་མ་ཡིན་པར་བཤད་པ་དང་། མདོ་འགའ་ཞིག་དུ། སངས་རྒྱས་མེད་པར་བཤད་པ་རྣམས་ནི། དྲང་དོན་དང་གནས་སྐབས་ཀྱི་ངེས་དོན་དང་། མཐར་ཐུག་གི་ངེས་དོན་ཏེ། གསུང་ངོ་། །དེའི་དོན་ནི། དང་པོ་ལ། དྲང་དོན་ཞེས་བྱ་སྟེ། གཟུགས་སྐུ་ཀུན་རྫོབ་ཏུ་སངས་རྒྱས་ཡིན་པའི་ཕྱིར། གཉིས་པ་ལ། གནས་སྐབས་ཀྱི་ངེས་དོན་ཞེས་བྱ་སྟེ། གཟུགས་སྐུ་གཉིས་དོན་ལ་ཡེ་ཤེས་ཀྱི་རང་བཞིན་ཡིན་པ་ལ་གདུལ་བྱའི་སྣང་ངོར་ཁ་དོག་དང་དབྱིབས་སོགས་སུ་སྣང་ཡང་སྣང་བ་ལྟར་དུ་མ་གྲུབ་པའི་ཕྱིར། རྡོ་རྗེ་གཅོད་པར། གང་དག་ང་ལ་གཟུགས་སུ་མཐོང་། །གང་དག་ང་ལ་སྒྲར་ཤེས་པ། །ལོག་པར་སོང་བས་ཞུགས་པ་སྟེ། །སྐྱེ་བོ་དེ་དག་ང་མི་མཐོང་། །ཞེས་དང་། སྣ་ཚོགས་དངོས་དང་དེ་ཡི་རང་བཞིན་མིན། །ཞེས་སོ། །གསུམ་པ་ལ། མཐར་ཐུག་གི་ངེས་དོན་ཞེས་བྱ་སྟེ། དོན་དམ་གཅོད་བྱེད་ཀྱི་རིགས་ངོར། ཆོས་གང་ཡང་མི་དམིགས་པའི་ཕྱིར། གཉིས་པ་ནི། སྟོན་པ་ཤཱཀྱ་ཐུབ་པ་ཆོས་ཅན། མཆོག་གི་སྤྲུལ་པའི་སྐུ་ཡིན་ཏེ། གདུལ་བྱའི་འཁོར་བ་ཇི་སྲིད་པར་སྐུའི་བཀོད་པ་སྣ་ཚོགས་ཀྱི་སྒོ་ནས་འགྲོ་བའི་དོན་དངོས་སུ་མཛད་པའི་མཐར་ཐུག་གི་གཟུགས་སྐུ་ཡིན་པའི་ཕྱིར། གསུམ་པ་ལ། གྲངས་ངེས་ནི། གཞན་དག་ན་རེ་དེ་དག་གི །ཞེས་སྐབས་སུ། གཉིས་ཀྱི་དང་པོ་སྐུའི་གྲངས་ངེས་ལ། གསུམ་དུ་འདོད་པའི་ལུགས། བཞིར་འདོད་པའི་ལུགས། འཐད་ཕྱོགས་ངོས་བཟུང་བའོ། །དང་པོ་ལ། འཕགས་པ་གྲོལ་སྡེའི་རྗེས་སུ་འབྲངས་ནས་མཁས་པ་གཡག་རོང་ལ་སོགས་པའི་བཞེད་པ་ལ། གསུམ་དུ་གྲངས་ངེས་པའི་སྒྲུབ་བྱེད། བཞི་ཡིན་པ་ལ་གནོད་བྱེད། རྒྱན་འདིར་ཡང་སྐུ་གསུམ་དུ་བསྟན་ཚུལ་ལོ། །དང་པོ་ནི། སྐུ་གསུམ་གྱི་མདོ་ལས་བྱང་ཆུབ་སེམས་དཔའ་སའི་སྙིང་པོ་སྟན་ལས་ལངས་ཏེ། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །བཅོམ་ལྡན་འདས་ལ་སྐུ་དུ་མངའ། བཅོམ་ལྡན་འདས་ཀྱིས་བཀའ་སྩལ་པ། སའི་སྙིང་པོ། དེ་བཞིན་གཤེགས་པ་ལ་སྐུ་གསུམ་མངའ་སྟེ། ཆོས་ཀྱི་སྐུ་དང་། ལོངས་སྤྱོད་རྫོགས་པའི་སྐུ་དང་། སྤྲུལ་པའི་སྐུའོ། །རིགས་ཀྱི་བུ། དེ་བཞིན་གཤེགས་པའི་སྐུ་རང་བཞིན་གྱིས་རྣམ་པར་དག་པ་ནི་ཆོས་ཀྱི་སྐུའོ། །ཏིང་ངེ་འཛིན་རྣམ་པར་དག་པ་ནི་ལོངས་སྤྱོད་རྫོགས་པའི་སྐུའོ། །སྤྱོད་པ་རྣམ་པར་དག་པ་ནི་སངས་རྒྱས་ཀྱི་སྤྲུལ་པའི་སྐུའོ། །ཞེས་དང་། རྒྱུད་བླར། དེ་དབྱེ་ཟབ་དང་རྒྱ་ཆེ་དང་། །བདག་ཉིད་ཆེན་པོའི་ཡོན་ཏན་གྱི། །ཆོས་ཀྱི་རབ་ཕྱེ་རང་བཞིན་ལ། །སོགས་པའི་སྐུ་གསུམ་དག་གིས་འཇུག །ཅེས་དང་། རྒྱན་ལས། སྐུ་གསུམ་དག་གིས་སངས་རྒྱས་ཀྱི། །སྐུ་བསྡུས་པར་ནི་ཤེས་བྱ་སྟེ། །སྐུ་གསུམ་དག་གིས་རང་བཞིན་གྱི། །དོན་འདི་རྟེན་དང་བཅས་པར་བསྟན། །ཞེས་སོ། །གཉིས་པ་གནོད་བྱེད་ནི། ལུས་རྣམ་བཞག་ཏུ། ངོ་བོ་ཉིད་ལོངས་རྫོགས་བཅས་དང་། །ཞེས་པའི་ངོ་བོ་ཉིད་ཀྱི་མཇུག་ཐོགས་དེ་མ་ཐག་ཏུ་ཆོས་ཀྱི་སྐུ་ཞེས་པའི་ཚིག་གཅིག་འབྱུང་རིགས་པར་ཐལ་བ་དང་། ཆོས་སྐུ་མཛད་པ་དང་བཅས་པ། །ཞེས་པས། སྐུ་ལ་བཞིར་དབྱེ་བའི་ཡ་གྱལ་བསྟན་པར་ཐལ། དེ་ལ་བཞིར་གྲངས་ངེས་པའི་ཕྱིར། ཕྱི་མ་འདོད་ན། དེ་འབྲས་བུ་ཆོས་སྐུའི་ལུས་དང་ཡན་ལག་སྦྱོར་བའི་ཚིག་མ་ཡིན་པར་ཐལ། འདོད་ན། ཐུབ་པའི་རྣམ་ཀུན་མཁྱེན་པ་ཉིད། །ཅེས་པ་དེ། རྣམ་མཁྱེན་མཚོན་བྱེད་ཀྱི་ལུས་དང་། ཡན་ལག་སྦྱོར་བའི་ཚིག་མ་ཡིན་ཐལ་ལོ། །བྱང་ཆུབ་ཕྱོགས་མཐུན་ཚད་མེད་དང་། །ཞེས་སོགས་སོ། །ངོ་བོ་ཉིད་སྐུའི་ཡོན་ཏན་འཆད་བྱེད་མ་ཡིན་པར་ཐལ། དེ་ངོ་བོ་ཉིད་སྐུ་ལས་ལོགས་སུ་གྱུར་པའི་སྐུ་ཟུར་པ་ཡིན་པའི་ཕྱིར། འདོད་ན། ཡིན་པར་ཐལ། ངོ་བོ་ཉིད་སྐུ་དེ་ཟག་མེད་ཀྱི་ཡེ་ཤེས་ཡོན་ཏན་དུ་ལྡན་པའི་སྐུ་ཡིན་པའི་ཕྱིར་ཏེ། རྒྱུད་བླར། དང་པོའི་སྐུ་ནི་སྟོབས་ལ་སོགས། །བྲལ་བའི་ཡོན་ཏན་རྣམས་དང་ལྡན། །ཞེས་གསུངས་པའི་ཕྱིར། ཕྱག་ཞབས་འཁོར་ལོའི་ཞེས་སོགས་ཀྱིས། །ལོངས་སྐུ་ལས་དོན་གཞན་པའི་སྐུ་དང་། །དེ་བཞིན་འཁོར་བ་ཇི་སྲིད་འདི། །ཞེས་སོགས་ཀྱིས། སྤྲུལ་སྐུ་ལས་དོན་གཞན་པའི་སངས་རྒྱས་ཀྱི་སྐུ་བསྟན་པར་ཐལ། བྱང་ཆུབ་ཕྱོགས་མཐུན་ཚད་མེད་དང་། །ཞེས་པས། ངོ་བོ་ཉིད་སྐུ་ལས་དོན་གཞན་དུ་གྱུར་པའི་སངས་རྒྱས་ཀྱི་སྐུ་ཟུར་པ་བསྟན་པའི་ཕྱིར། གསུམ་པ། རྒྱན་འདིར་བསྟན་ཚུལ་ནི། སྐུ་གསུམ་པོ་རེ་རེ་ཡང་བསྟན་བཤད་གཉིས་གཉིས་ཀྱི་སྒོ་ནས་བསྟན་པ་ཡིན་ཏེ། ཐུབ་པའི་ངོ་བོ་ཉིད་སྐུ་ནི། །ཞེས་པས། ངོ་བོ་ཉིད་སྐུའི་ངོ་བོ་མདོར་བསྟན། ཟག་པ་མེད་པའི་ཆོས་གང་དག །ཅེས་པའི་ཟག་མེད་ཀྱི་ཡོན་ཏན་རྒྱས་པར་འཆད་པ་ལ། བྱང་ཆུབ་ཕྱོགས་མཐུན་ཚད་མེད་དང་། །ཞེས་སོགས། མཚན་ནི་སུམ་ཅུ་རྩ་གཉིས་དང་། །ཞེས་སོགས་ཀྱིས། ལོངས་སྐུའི་ངོ་བོ་མདོར་བསྟན། དེའི་མཚན་དཔེའི་ཡོན་ཏན་རྒྱས་པར་འཆད་པ་ནི། ཕྱག་ཞབས་འཁོར་ལོའི་ཞེས་སོགས་སོ། །གང་གིས་སྲིད་པ་ཇི་སྲིད་པ། །ཞེས་སོགས་ཀྱིས་སྤྲུལ་སྐུའི་ངོ་བོ་མདོར་བསྟན། ཐུབ་པའི་སྤྲུལ་སྐུ་རྒྱུན་མི་ཆད། །ཅེས་པའི་འཕྲིན་ལས་རྒྱས་པརའཆད་པ་ནི། དེ་བཞིན་འཁོར་བ་ཇི་སྲིད་འདི། །ཞེས་སོགས་ཀྱིས་བསྟན་གསུང་ངོ་། །གཉིས་པ་ལ། མཁན་པོ་རྣམ་སྣང་མཛད་ཀྱི་རྗེས་སུ་འབྲངས་ནས་མཁས་པ་མང་པོའི་བཞེད་པ་ལ། སྐུ་ལ་བཞིར་ངེས་པའི་སྒྲུབ་བྱེད། གསུམ་ཡིན་པ་ལ་གནོད་བྱེད། རྒྱན་འདིར་སྐུ་བཞི་བསྟན་ཚུལ། དང་པོ་ལ། ལུང་དང་རིགས་པའི་སྒྲུབ་བྱེད་གཉིས། དང་པོ་ནི། སྤྱིར་སངས་རྒྱས་ཀྱི་སྐུ་ལ་དབྱིངས་རིག་དབྱེར་མེད་ཀྱི་སྐུ་དང་། ཡེ་ཤེས་ཆོས་སྐུ་གཉིས། དང་པོ་ལ། ངོ་བོ་ཉིད་སྐུ། ལོངས་སྐུ། སྤྲུལ་སྐུ་གསུམ། ཡེ་ཤེས་ཆོས་སྐུ་ལ། མེ་ལོང་ཡེ་ཤེས་སོགས་བཞི། དེས་ན་རྒྱས་པར་ཕྱེ་ན་བདུན་ཡིན་ཀྱང་། གྲངས་ངེས་ཀྱི་སྒོ་ནས་སྐུ་དང་པོ་གསུམ། ཡེ་ཤེས་ཆོས་སྐུ་དང་བཞིར་འཇོག་པ་ཡིན་ཏེ། སངས་རྒྱས་ཀྱི་སའི་མདོ་ལས། ཆོས་ལྔས་སངས་རྒྱས་ཀྱི་ས་བསྡུས་པ་ཡིན་ཏེ། ལྔ་གང་ཞེ་ན། ཆོས་ཀྱི་དབྱིངས་རྣམ་པར་དག་པ་དང་། མེ་ལོང་ལྟ་བུའི་ཡེ་ཤེས་དང་། མཉམ་པ་ཉིད་ཀྱི། སོ་སོར་རྟོག་པའི། བྱ་བ་གྲུབ་པའི་ཡེ་ཤེས་སོ། །ཞེས་སོགས་ཀྱི་དོན་རྒྱན་དུ་འཆད་པ་ལ། དབྱིངས་ལ་གསུམ་དུ་ཡོད་ཚུལ་ནི། སངས་རྒྱས་རྣམས་ཀྱི་སྐུ་དབྱེ་བ། །རང་བཞིན་ལོངས་སྤྱོད་རྫོགས་པ་དང་། །གཞན་ནི་སྤྲུལ་པའི་སྐུ་ཡིན་ཏེ། །དང་པོ་གཉིས་པོའི་རྟེན་ཡིན་ནོ། །ཞེས་དང་། ཡེ་ཤེས་བཞི་འཆད་པ་ནི། མེ་ལོང་ཡེ་ཤེས་མི་གཡོ་སྟེ། །ཡེ་ཤེས་གསུམ་ནི་དེ་ལ་བརྟེན། །མཉམ་པ་ཉིད་དང་སོ་སོར་རྟོག །བྱ་བ་གྲུབ་པ་ཁོ་ན་འོ། །ཞེས་སོ། །སློབ་དཔོན་གྱིས་དགོངས་པ་ཡང་དེ་ཉིད་ཡིན་ཏེ། དེ་ཡང་དང་པོ་ཉིད་ཀྱི་སྐུ་ལ་སོགས་པའི་དབྱེ་བས་རྣམ་པ་བཞི་ཡིན་པས། ཞེས་དང་། དེ་ལྟར་སྐུ་དང་པོ་བསྟན་ནས་གཉིས་པ་ཆོས་ཀྱི་སྐུ་ཞེས་དང་། དེ་ལྟར་སྐུ་གསུམ་པ་བསྟན་ནས་བཞི་པ་སྤྲུལ་པའི་སྐུ། ཞེས་སོགས་གསུངས་པའི་ཕྱིར། རིགས་པ་ནི། སྐུ་ལ་བཞིར་ངེས་ཏེ། སངས་རྒྱས་སའི་སྤངས་པ། རྟོགས་པ་གཟུགས་སྐུ་གཉིས་ཏེ། བཞི་པོ་རིགས་ཐ་དད་ཀྱིས་སྐུ་ཡིན་པར་མཚུངས་པའི་ཕྱིར། གཉིས་པ་གནོད་བྱེད་ནི། ཁྱད་ཆོས་གསུམ་ལྡན་གྱི་སངས་རྒྱས་ཀྱི་ཡེ་ཤེས་དེ་སྐུ་མ་ཡིན་པར་ཐལ། དེ་ལ་གསུམ་དུ་གྲངས་ངེས་པ་གང་ཞིག དེ་གསུམ་གང་རུང་མ་ཡིན་པའི་ཕྱིར། གཟུགས་སྐུ་གཉིས་མ་ཡིན་ཏེ། ཤེས་པ་ཡིན་པའི་ཕྱིར། ངོ་བོ་ཉིད་སྐུ་མ་ཡིན་ཏེ། འདུས་བྱས་ཡིན་པའི་ཕྱིར། རྩ་བར་འདོད་ན། མཐར་ཐུག་གི་སྤངས་པ་སངས་རྒྱས་ཀྱི་སྐུ་མ་ཡིན་པར་ཐལ་ལོ། །ཁྱད་ཆོས་གསུམ་ནི། ངོ་བོ། གནས་གྱུར། བྱེད་ལས་ཀྱི་ཁྱད་པར་རོ། །དང་པོ་ནི། སེམས་སེམས་བྱུང་གཉིས་ཀྱིས་བསྡུས་པ། གཉིས་པ་ནི། ཟག་བཅས་མ་ལུས་པ་ཟག་མེད་དུ་གནས་གྱུར་པ། གསུམ་པ་ནི། གཟུགས་སྐུ་གཉིས་སུ་སྣང་བ་སྐྱེད་པའི་སྒོ་ནས་སེམས་ཅན་གྱི་དོན་མཛད་པའོ། །བྱང་ཆུབ་ཕྱོགས་མཐུན་ཚད་མེད་དང་། །ཞེས་པས་ངོ་བོ་ཉིད་སྐུའི་ཡོན་ཏན་བསྟན་ན། དེས་ངོ་བོ་ཉིད་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་མ་བསྟན་དགོས་པ་མ་ཡིན་ཏེ། ཐུབ་པའི་ངོ་བོ་ཉིད་སྐུ་ནི། །ཞེས་པས་གཟུགས་སྐུ་གཉིས་ལས་ལོགས་སུ་གྱུར་པའི་སངས་རྒྱས་ཀྱི་སྐུ་མ་བསྟན་པར་ཐལ། དེ་གཟུགས་སྐུ་གཉིས་ཀྱི་ཡོན་ཏན་འཆད་བྱེད་ཡིན་པའི་ཕྱིར་ཏེ། གཟུགས་སྐུ་གཉིས་པོ་དེ་ངོ་བོ་ཉིད་སྐུ་ཡོན་ཏན་དུ་ལྡན་པའི་སྐུ་ཡིན་པའི་ཕྱིར། བྱང་ཆུབ་ཕྱོགས་མཐུན་ཚད་མེད་དང་། །ཞེས་སོགས་ངོ་བོ་ཉིད་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་སྟོན་བྱེད་ཡིན་ན། ཕྱག་ཞབས་འཁོར་ལོའི་མཚན་ཞེས་སོགས་ཀྱི་ལོངས་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་བསྟན་དགོས་པ་ཡང་ཁྱབ་པ་མ་ངེས་ཏེ། སངས་རྒྱས་ཀྱི་མཚན་དཔེ། དེ་ལོངས་སྐུ་ལས་ཐ་དད་དུ་གྱུར་པའི་སངས་རྒྱས་ཀྱི་སྐུ་ཡིན་པར་ཐལ། སངས་རྒྱས་སའི་ཟག་མེད་ཀྱི་སྡེ་ཚན་ཉེར་གཅིག་པོ་དེ་ངོ་བོ་ཉིད་སྐུ་ལས་ཐ་དད་དུ་གྱུར་པའི་སངས་རྒྱས་ཀྱི་སྐུ་ཡིན་པའི་ཕྱིར། ཁྱབ་པ་ཁས། གཉིས་པ། གཞུང་གི་བསྟན་ཚུལ་ནི། གོང་དུ་བསྡུ་བ་འཆད་པའི་སྐབས་སུ་བསྟན་པ་ལྟར་རོ། །གསུམ་པ་ལ། ཐ་སྙད་རྣམ་འཇོག་དང་། དོན་གནས་ཚོད་ཀྱི་དབང་དུ་བྱས་པ་གཉིས། དང་པོ་ནི། སྐུ་ལ་བཞིར་གྲངས་ངེས་པ་འཐད་དེ། རང་དོན་ཆོས་སྐུ་ལ་སྤངས་རྟོགས་གཉིས། གཞན་དོན་གཟུགས་སྐུ་ལ་ལོངས་སྤྲུལ་གཉིས་སུ་ཡོད་པའི་ཕྱིར། གཉིས་པ་ནི། གསུམ་དུ་ངེས་པར་འཐད་དེ། ཡེ་ཤེས་ཆོས་སྐུ་དེ་སྐུ་གསུམ་རྩི་བའི་གཞི་ཙམ་ཡིན་པའི་ཕྱིར་ཏེ། ཡེ་ཤེས་ཆོས་སྐུ་ལ་གློ་བུར་གྱི་དྲི་མ་མ་ལུས་པ་དང་བྲལ་བའི་ཆ། གདུལ་བྱ་དག་པ་འབའ་ཞིག་ལ་གཟུགས་སྐུར་སྣང་བའི་ཆ། གདུལ་བྱ་སྣ་ཚོགས་ལ་སྐུའི་བཀོད་པ་སྣ་ཚོགས་སྣང་བའི་ཆ་གསུམ་ཡོད་ཅིང་། དེ་གསུམ་གྱི་དབང་དུ་བྱས་ནས་སྐུ་གསུམ་དུ་བཞག་པའི་ཕྱིར། དེས་ན་ལུགས་འདི་ལ། གཟུགས་སྐུ་གཉིས་ཀྱང་ཡེ་ཤེས་སུ་ཁས་ལེན་དགོས་ཏེ། དོན་ལ་ཡེ་ཤེས་ཡིན་པ་ལ་གདུལ་བྱའི་སྣང་ཚུལ་གྱི་དབང་གིས་གཟུགས་སྐུའི་ཐ་སྙད་བཏགས་པའི་ཕྱིར་དང་། རྒྱན་ལས། ཡེ་ཤེས་ཀུན་གྱི་རྒྱུ་མཚན་གྱིས། །ཡེ་ཤེས་འབྱུང་གནས་ཆེན་པོ་འདྲ། །ལོངས་སྤྱོད་རྫོགས་པའི་སངས་རྒྱས་ཉིད། །ཡེ་ཤེས་གཟུགས་བརྙན་འབྱུང་ཕྱིར་ཏེ། །ཞེས་ལོངས་སྐུ་མེ་ལོང་ལྟ་བུའི་ཡེ་ཤེས་སུ་བཤད་པ་དང་། ཆོས་ཀྱི་བཤེས་གཉེན་གྱིས། སྤྲུལ་སྐུ་བྱ་བ་གྲུབ་པའི་ཡེ་ཤེས་སུ་བཤད་པའི་ཕྱིར་དང་། ཀུན་རྫོབ་ཏུ་ཡེ་ཤེས་ཁོ་ན་ལོངས་སྤྱོད་རྫོགས་པའི་སྐུ་ལ་སོགས་པར་སྣང་བར་བསྐྱེད་པའི་སྒོ་ནས་ཞེས་སོགས་གསུངས་པའི་ཕྱིར། གལ་ཏེ་གཟུགས་སྐུ་གཉིས་མངོན་སུམ་དུ་མཐོང་བའི་བྱང་སེམས་མེད་པར་ཐལ། དེ་སངས་རྒྱས་ཀྱི་ཡེ་ཤེས་ཡིན་པའི་ཕྱིར། ཁྱབ་སྟེ། དེ་སངས་རྒྱས་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་དུ་བཤད་པའི་ཕྱིར། ཞེ་ན། སྐྱོན་མེད་དེ། ཡེ་ཤེས་རང་ངོས་ནས་སློབ་པ་ལ་དངོས་སུ་མི་སྣང་བ་ཡིན་གྱི། ཡེ་ཤེས་གཟུགས་སྐུའི་རྣམ་པ་ཅན་དུ་སྣང་བ་ལ་འགལ་བ་མེད་པའི་ཕྱིར། གཟུགས་སྐུ་ཡེ་ཤེས་སུ་ཁས་ལེན་མི་རིགས་ན་སྐུ་ལ་བཞིར་འདོད་རིགས་སོ། །གཉིས་པ་ནི། ཤེས་བྱ་ཆོས་ཅན། སངས་རྒྱས་སའི་ཁྱད་ཆོས་གསུམ་ལྡན་ཡེ་ཤེས་དེ་སངས་རྒྱས་ཀྱི་སྐུ་མ་ཡིན་པར་ཐལ། སྐུ་དེ་ལ་ངོ་བོ་ཉིད་སྐུ་ལོངས་སྐུ་སྤྲུལ་སྐུ་གསུམ་དུ་གྲངས་ངེས་པ་གང་ཞིག དེ་དེ་གསུམ་གང་རུང་མ་ཡིན་པའི་ཕྱིར། རྟགས་དང་པོ་ཁས། ལྔ་པ་ནི། དེ་བཞིན་འཁོར་བ་ཇི་སྲིད་འདི། །ཞེས་སྐབས་སུ། གཉིས་ཀྱི་དང་པོ། སངས་རྒྱས་ཀྱི་འཕྲིན་ལས་ལ་མཚན་གཞི། མཚན་ཉིད། དབྱེ་བ་དང་གསུམ། དང་པོ་ལ། ཁ་ཅིག སངས་རྒྱས་ཀྱི་འཕྲིན་ལས་ཡིན་ན། སངས་རྒྱས་ཀྱི་རྒྱུད་ལ་ཡོད་དགོས་ཏེ། དེ་ཡིན་ན་སངས་རྒྱས་ཀྱི་ནུས་པ་ཡིན་དགོས་པའི་ཕྱིར་དང་། སངས་རྒྱས་ཀྱི་ཡོན་ཏན་ཡིན་དགོས་པའི་ཕྱིར། ཟེར། གདུལ་བྱ་ལམ་གྱི་རྟེན་ལ་འགོད་པ་དང་། ལམ་ལ་འགོད་པའི་འཕྲིན་ལས་གཞི་མ་གྲུབ་པར་ཐལ་བ་དང་། བྱ་བ་ཡུལ་ལ་ཡོད་པའི་འཕྲིན་ལས་གཞི་མ་གྲུབ་པར་ཐལ། ཁས་ལེན་རྟགས། གཉིས་པ་ནི། རང་གི་བདག་རྐྱེན་རྫོགས་པའི་སངས་རྒྱས་ལས་བྱུང་བའི་རྣམ་དཀར་གྱི་ལས། དབྱེ་ན། ཡུལ་གྱི་སྒོ་ནས། དཔེའི་སྒོ་ནས། རྟེན་གྱི་སྒོ་ནས། འཇུག་ཚུལ་གྱི་སྒོ་ནས་དབྱེ་བའོ། །དང་པོ་ལ། འདིར་བསྟན་གྱི་འཕྲིན་ལས་ཉེར་བདུན་ཡོད། བསྡུ་ན། གདུལ་བྱ་ལམ་གྱི་རྟེན་ལ་འགོད་པ། ལམ་ལ་འགོད་པ། ལམ་གྱི་འབྲས་བུ་ལ་འགོད་པ་དང་གསུམ་དུ་འདུས། གཉིས་པ་ལ། སྐུ་སྟོན་པ་བརྒྱ་བྱིན་དང་མཚུངས་པ། གསུང་ལེགས་པར་འདོམས་པ་རྔ་བོ་ཆེ་དང་མཚུངས་པ། ཐུགས་མཁྱེན་བརྩེས་ཁྱབ་པ་སྤྲིན་དང་། སྐུའི་སྤྲུལ་པ་སྟོན་པ་ཚངས་པ་དང་། ཡེ་ཤེས་སྤྲོ་བ་ཉི་མ་དང་། ཐུགས་ཀྱི་གསང་བ་ནོར་བུ་དང་། གསུང་གི་གསང་བ་སྒྲ་བརྙན་དང་། སྐུའི་གསང་བ་ནམ་མཁའ་དང་། ཐུགས་རྗེའི་འཇུག་ཚུལ་ས་གཞི་དང་མཚུངས་པའི་འཕྲིན་ལས་སོ། །བསྡུ་ན། སྐུ་གསུང་ཐུགས་ཀྱི་མཛད་པ་གསུམ་དུ་འདུས། རྒྱུད་བླར། བརྒྱ་བྱིན་རྔ་སྤྲིན་ཚངས་པ་དང་། །ཉི་མ་ནོར་བུ་རིན་ཆེན་བཞིན། །དེ་བཞིན་གཤེགས་པ་སྒྲ་སྙན་བཞིན། །ནམ་མཁའ་དང་ནི་ས་བཞིན་ནོ། །ཞེས་སོ། །གསུམ་པ་ལ། བྱེད་པ་པོ་དང་། བྱ་བ་ཡུལ་ལ་ཡོད་པའི་འཕྲིན་ལས་གཉིས། དང་པོ་ནི། སངས་རྒྱས་ཀྱི་མཁྱེན་པ་ལྟ་བུ། གཉིས་པ་ནི། སངས་རྒྱས་ལ་དད་པ་དང་ལྡན་པའི་སེམས་ཅན་ཐམས་ཅད་ཀྱི་དགེ་རྩ་ལྟ་བུ། བཞི་པ་ལ། ལྷུན་གྱིས་གྲུབ་པ་དང་། རྒྱུན་མི་ཆད་པ་གཉིས། དང་པོ་ནི། སངས་རྒྱས་ཀྱི་འཕྲིན་ལས་ཁྱད་ཆོས་ལྔའི་སྒོ་ནས་ལྷུན་གྱིས་གྲུབ་སྟེ། གདུལ་བྱའི་ཁམས་ཀྱི་རབ་དབྱེ་ཤེས་པ། འདུལ་བའི་ཐབས་ཤེས་པ། འདུལ་བའི་བྱ་བ་མངོན་མཐོ་དང་ངེས་ལེགས་ལ་འགོད་པ། གང་ན་ཡོད་པའི་ཡུལ། ནམ་གྱི་ཚེ་འདུལ་བའི་དུས་སུ་གཤེགས་པ་ལ་ལྷུན་གྱིས་གྲུབ་པར་འཇུག་པའི་ཕྱིར་ཏེ། རྒྱུད་བླར། འདུལ་བྱའི་ཁམས་དང་གདུལ་བའི་ཐབས་དང་ནི། །འདུལ་བྱའི་ཁམས་ཀྱི་གདུལ་བའི་བྱ་བ་དང་། །དེ་ཡི་ཡུལ་དང་དུས་སུ་གཤེགས་པ་ལ། །ཁྱབ་བདག་རྟག་ཏུ་ལྷུན་གྱིས་གྲུབ་པར་འཇུག །ཅེས་སོ། །གསུམ་པ་ནི། རྒྱུ་གསུམ་གྱི་སྒོ་ནས་སངས་རྒྱས་ཀྱི་འཕྲིན་ལས་རྒྱུན་མི་ཆད་པར་འཇུག་སྟེ། སྔོན་སློབ་པ་ལམ་གྱི་གནས་སྐབས་སུ་གཞན་དོན་འབའ་ཞིག་བྱེད་པར་དམ་བཅས་པ་དང་། བདག་དང་སེམས་ཅན་རྣམས་བདེ་བར་གཤེགས་པའི་སྙིང་པོ་ཅན་དུ་མཚུངས་པར་གཟིགས་པ་དང་། གདུལ་བྱའི་འཁོར་བ་མ་སྟོངས་ཀྱི་བར་དུ་མཛད་པ་ཡོངས་སུ་མ་རྫོགས་པའི་ཕྱིར་ཏེ། རྒྱུད་བླར། གཞན་གྱི་དབང་གིས་ངེས་འབྱུང་དང་། །བདག་དང་སེམས་ཅན་མཚུངས་གཟིགས་དང་། །མཛད་པ་ཡོངས་སུ་མ་རྫོགས་ཕྱིར། །འཁོར་བ་སྲིད་དུ་མཛད་མི་ཆད། །ཅེས་སོ། །མདོར་ན་རྫོགས་པའི་སངས་རྒྱས་ཀྱི་འཕྲིན་ལས་ནི། ངོ་བོ་གདུལ་བྱ་གང་ལ་གང་ཕན་པ། རྣམ་པ་འབད་རྩོལ་གྱི་མཚན་མ་མེད་པ་ལྷུན་གྱིས་གྲུབ་པ། དུས་འཁོར་བ་མ་སྟོངས་ཀྱི་བར་དུ་རྒྱུན་མི་ཆད་པ། རྒྱ་ཆེ་བ་ནམ་མཁའི་མཐས་ཀླས་པའི་སེམས་ཅན་ལ་ཁྱབ་པ་སྟེ། ཁྱད་ཆོས་བཞི་ལྡན་གྱི་ཚུལ་གྱིས་འཇུག་པ་ཡིན་ཏེ། རྒྱུད་བླར། དེ་ལྟར་ནམ་མཁའི་མཐའ་ཀླས་ཀྱི། །འགྲོ་ལ་རྟག་ཏུ་ལྷུན་གྲུབ་པར། །ཐོགས་མེད་བློ་ལྡན་དེ་ཡིས་ནི། །སེམས་ཅན་དོན་ནི་ཡང་དག་འཇུག །ཅེས་གསུངས་པ་ལྟར་རོ། །གཉིས་པ་ནི། ཆོས་སྐུའི་འཕྲིན་ལས་ཆོས་ཅན། རྒྱུན་མི་ཆད་པ་ཡིན་ཏེ། གདུལ་བྱའི་འཁོར་བ་ཇི་སྲིད་མ་སྟོངས་ཀྱི་བར་དུ་རྒྱུན་ཆགས་སུ་འབྱུང་བའི་ཕྱིར།། །།བསྟན་པ་རྒྱ་མཚོའི་མདའ་བདག་ཆོས་ཀྱི་རྗེ། །དད་པ་རྒྱ་མཚོའི་གུས་པས་ལེགས་བསྟན་ནས། །བདག་བློ་རྒྱ་མཚོ་ལེགས་པར་སྨིན་པའི་མཐུས། །ལུང་རིགས་རྒྱ་མཚོ་རྣམ་པར་བཀོད་པ་ལས། །དགེ་བ་རྒྱ་མཚོ་གང་ཞིག་ཐོབ་པ་དེས། །སྲིད་པ་རྒྱ་མཚོར་འཁྱམས་པའི་སེམས་ཅན་རྣམས། །སྡུག་བསྔལ་རྒྱ་མཚོའི་ཚོགས་ཀུན་ཉེར་ཞི་ནས། །ཕན་བདེ་རྒྱ་མཚོས་སེམས་རྒྱུད་གང་བར་ཤོག །རྒྱལ་བ་རྒྱ་མཚོའི་ཚོགས་ཀྱིས་ལེགས་གསུངས་པའི། །ཕན་བདེ་རྒྱ་མཚོ་ཀུན་གྱི་གཞིར་གྱུར་པ། །གསུང་རབ་རྒྱ་མཚོའི་ཚོགས་ཀུན་མ་ཉམས་པར། །བསྐལ་པ་རྒྱ་མཚོར་ཡུན་རིངས་གནས་པར་ཤོག །ཚུལ་ཁྲིམས་རྒྱ་མཚོ་རྣམ་པར་དག་གྱུར་པའི། །དགེ་འདུན་རྒྱ་མཚོའི་ཚོགས་ཀུན་ཞབས་བརྟན་ནས། །དམ་ཆོས་རྒྱ་མཚོའི་སྒྲ་དབྱངས་སྒྲོགས་པ་དང་། །བསྟན་པ་རྒྱ་མཚོ་ཡུན་རིང་གནས་པར་ཤོག །མདོ་དང་དགོངས་འགྲེལ་མཁས་པའི་བསྟན་བཅོས་དང་། །མཁས་མང་རྒྱུད་པའི་གསུང་དོན་མ་རྟོགས་ཏེ། །མ་བཤད་ལོག་བཤད་ནོངས་པའི་ཚོགས་མཆིས་ན། །ཟུར་གནས་མཁས་པའི་ཚོགས་ལ་བཟོད་པར་གསོལ། །དུས་གསུམ་རྒྱལ་བ་ཀུན་གྱིས་ལེགས་གསུངས་པའི། །སྡེ་སྣོད་གསུམ་གྱི་ལུས་སྟོབས་རབ་རྒྱས་ཏེ། །སྲིད་གསུམ་འཁོར་བའི་མཚོ་ལས་བསྒྲལ་བའི་ཕྱིར། །སྒོ་གསུམ་ཀུན་ནས་ལེགས་བཤད་འདོམས་པར་ཤོག །ཀུན་མཁྱེན་རྗེས་འཇུག་གདུལ་བྱའི་སེམས་རྒྱུད་ལ། །རབ་དགའ་ལེགས་བཤད་ཆར་རྒྱུན་ལེགས་ཕབ་ནས། །དམ་ཆོས་བསྒྲུབ་པ་བརྩོན་པ་ཆེར་བསྐྱེད་དེ། །བཟང་པོའི་འཕྲིན་ལས་ལོ་ཐོག་སྨིན་པར་ཤོག །དེང་ནས་ཕྱི་མའི་ཚེ་རབས་ཐམས་ཅད་དུ། །དལ་འབྱོར་ལུས་བཟང་ཚུལ་ཁྲིམས་རྒྱན་གྱིས་མཛེས། །དོན་མེད་ཚེ་འདིའི་རྣམ་གཡེང་ཀུན་སྤངས་ནས། །རྩེ་གཅིག་དམ་ཆོས་སྒྲུབ་པ་བྱེད་པར་ཤོག །མངོན་པར་རྟོགས་པའི་རྒྱན་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་ཞེས་བྱ་བ་འདི་ནི། ཡོངས་རྫོགས་བསྟན་པའི་མངའ་བདག་རབ་འབྱམས་ཆོས་ཀྱི་རྒྱལ་པོའི་ཕྱིས་ཀྱི་གསུང་གི་ལེགས་བཤད་དང་། རོང་སྟོན་ཤེས་བྱ་ཀུན་རིག་གི་དགོངས་པ་དབྱེར་མ་མཆིས་པ་མཐོང་ནས། བློ་གསལ་འགའ་ལ་ཕན་པའི་ཕྱིར་དུ། གོ་བདེ་བའི་ངག་གིས་རྒྱལ་བའི་བསྟན་པ་ལོ་སུམ་སྟོང་དྲུག་བརྒྱ་དང་བདུན་འདས་པ་རྒྱལ་བ་ཞེས་བྱ་བ་ཤིང་ཕོ་རྟའི་ལོ། དཔལ་རྫོང་དཀར་བསྐྱེད་མོས་ཚལ་གྱི་ཆོས་གྲྭ་ཆེན་པོར། ཆོས་སྨྲ་བའི་བཙུན་པ་ཀུན་དགའི་མིང་ཅན་གྱིས་ཟིན་བྲིས་སུ་བཀོད་པའོ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།